
PARTEA ÎNTÂI 
Stăpâna umbrelor 


CAPITOLUL 1 


O creatură aștepta în întuneric. 

Era antică şi crudă, şi pășea în umbre, controlându-i mintea. Nu 
făcea parte din lumea lui şi fusese adusă aici ca să îl umple de frigul ei 
primordial. Erau încă separați de un fel de barieră invizibilă, dar zidul 
se năruia puţin câte puţin de fiecare dată când creatura mergea încet 
de-a lungul său, testându-i rezistența. 

Nu își aducea aminte cum îl cheamă. Era primul lucru pe care îl 
uitase când întunericul îl învăluise cu câteva săptămâni, luni sau epoci 
în urmă. Apoi, uitase numele celorlalți care însemnaseră atât de mult 
pentru el. Își aducea aminte groaza şi disperarea - numai din cauza 
momentelor singulare care tot întrerupeau bezna, ca ritmurile 
constante ale unei tobe: câteva minute de țipete și sânge, și vânt 
îngheţat. În camera aceea de marmură roșie şi sticlă fuseseră oameni 
pe care îi iubea; femeia își pierduse capul... 

Și-l pierduse, de parcă decapitarea ar fi avut loc din vina ei. 

O femeie încântătoare, cu mâini delicate ca niște porumbei aurii. 
Chiar dacă nu își amintea cum o cheamă, știa că nu era vina ei. Era vina 
bărbatului de pe tronul de sticlă, care îi ordonase acelei gărzi să-i sfâşie 
carnea și oasele cu sabia. 

În afara momentului în care capul acelei femei lovise cu un 
zgomot surd pământul, nu mai exista nimic altceva în întuneric. Nu 
exista decât acel moment, din nou, şi din nou, şi din nou - și acea 
creatură care se plimba de colo-colo, aproape, aşteptându-l să cedeze, 
să se predea, să îi permită să intre. Un prinţ. 

Nu își aducea aminte dacă făptura aceea era prințul sau dacă el 
însuși fusese odată un prinț. Era puţin probabil. Un prinţ nu ar fi 
permis ca acea femeie să fie decapitată. Un prinț ar fi împiedicat sabia. 
Un prinţ ar fi salvat-o. 

Cu toate acestea, nu o salvase și știa că nimeni nu venea să-l 
salveze pe el. 

Dincolo de umbre, încă mai exista o lume reală. Bărbatul care 
ordonase sfârtecarea acelei femei încântătoare îl forța să facă parte din 
ea. lar când o făcea, nimeni nu observa că devenise aproape ca o 
marionetă, care se lupta să vorbească, să acționeze ignorând cătușele. Îi 


ura pentru că nu observau. Ura era una dintre emoţiile pe care încă le 
mai cunoștea. 

„Nu trebuia să te iubesc.” Asta îi spusese femeia - apoi murise. Nu 
ar fi trebuit să îl iubească, iar el nu ar fi trebuit să cuteze să o iubească 
pe ea. Merita acest întuneric şi, imediat ce granița invizibilă se 
spulberă, iar creatura care aştepta se năpusti, infiltrându-se și 
umplându.-l... ar fi primit acest întuneric pe merit. 

Aşa că, rămase legat în noapte, martor al țipetelor, al sângelui și al 
impactului cărnii pe piatră. Ştia că ar fi trebuit să se lupte, știa că se 
luptase în acele ultime secunde, înainte ca acel colier din piatră neagră 
să-i strângă gâtul. 

Dar o creatură aștepta în întuneric, iar el nu mai reușea să i se 
mai împotrivească pentru mult timp. 


CAPITOLUL 2 


Aelin Ashryver Galathynius, moștenitoarea focului, protejata 
Malei, Aducătoarea-Luminii, și Regina de drept a ținutului Terrasen, se 
sprijini de barul vechi de stejar și ascultă atentă sunetele din sala 
plăcerii, căutând ceva printre strigăte, gemete și cântece obscene. Cu 
toate că, în ultimii ani, scăpase rapid de mai mulți proprietari, 
crescătoria subterană de păcate, cunoscută drept Bolţile, nu se 
schimbase: înăuntru era incomod de cald, duhnea a bere stătută și a 
trupuri nespălate şi era plină până peste poate cu nemernici şi 
criminali de carieră. 

Destui tineri lorzi și fii de comercianţi păşiseră făloși pe treptele 
de la intrarea în Bolţi și nu mai văzuseră niciodată lumina zilei. Uneori, 
din cauză că își etalau aurul și argintul în fața persoanei nepotrivite; 
alteori, din cauză că erau îndeajuns de vanitoşi sau beţi încât să creadă 
că puteau să intre în ringurile de luptă și să iasă de acolo în viaţă. 
Alteori, o brutalizau pe vreuna dintre femeile ușoare din alcovurile 
care înconjurau spaţiul cavernos și învățau pe pielea lor pe cine 
apreciau, de fapt, proprietarii Bolilor. 

Aelin sorbi din halba cu bere pe care i-o dăduse cu doar câteva 
clipe în urmă barmanul asudat. Apoasă şi ieftină, dar cel puţin era rece. 
Deasupra mirosului înțepător al trupurilor murdare, ajunse la ea 


aroma cărnii prăjite și a usturoiului. Stomacul îi chiorăia, dar nu era 
chiar atât de proastă încât să comande ceva de mâncare. În primul 
rând, carnea provenea, de obicei, de la șobolanii de pe aleea de la 
nivelul superior; în al doilea rând, clienții mai bogaţi o primeau, de 
obicei, plină de ceva care îi făcea să se trezească pe aleea mai sus 
menţionată, cu punga goală. Dacă se mai trezeau. 

Avea hainele murdare, dar destul de elegante încât să o facă ţinta 
hoţilor. Așa că, își examinase cu atenţie berea, mirosind-o și apoi 
sorbind-o încet, înainte de a considera că putea fi băută. La un moment 
dat, trebuia să găsească ceva de mâncare, dar nu înainte de a afla din 
Bolţi informaţia necesară: ce naiba se întâmplase în Rifthold în lunile în 
care fusese plecată. Și ce client voia atât de mult să vadă Arobynn 
Hamel, încât risca o întâlnire aici - mai ales când gărzi brutale, în 
uniforme negre, cutreierau orașul ca niște haite de lupi. 

Reuşise să se strecoare pe lângă o asemenea patrulă în timpul 
haosului andocării, dar nu înainte de a observa balaurul negru brodat 
pe uniformele lor. Negru pe negru - poate că regele Adarlanului se 
săturase să-și ascundă cruzimea şi emisese un decret regal, în vederea 
abandonării culorilor tradiționale ale imperiului său, roșu şi auriu. 
Negru pentru moarte; negru pentru cele două chei Wyrd ale sale; negru 
pentru demonii Valg pe care îi folosea acum pentru a-și construi o 
armată de neoprit. 

Simţi un fior pe șira spinării și bău restul de bere. Când lăsă halba 
pe masă, părul castaniu-roșcat i se mișcă, reflectând lumina 
candelabrelor din fier forjat. 

Se grăbise de la docuri spre Piața Umbrelor, aflată lângă râu - 
unde oricine găsea orice voia, rarități, mărfuri de contrabandă sau 
lucruri obișnuite - şi cumpărase o cutie de vopsea. Îi dăduse 
negustorului o monedă de argint în plus, pentru a folosi cămăruța din 
spatele magazinului său ca să-şi vopsească părul, încă destul de scurt 
încât de-abia să treacă de clavicule. Dacă gărzile monitorizaseră 
docurile şi o văzuseră cumva, aveau să caute o fată cu părul blond. Toţi 
aveau să caute o tânără blondă după ce, peste câteva săptămâni, avea 
să se afle vestea: Campionul regelui nu omorâse familia regală din 
Wendlyn şi nu furase planurile de apărare ale marinei acesteia. 

Îi avertizase pe regele şi pe regina din Eyllwe cu luni în urmă şi 
ştia că își vor lua măsurile necesare de precauţie. Dar mai exista o 
persoană în pericol, înainte ca ea să-şi poată executa primele etape ale 


planului - aceeași persoană care ar fi putut să explice existenţa noilor 
gărzi de lângă docuri. Şi de ce oraşul era mult mai liniștit, mai încordat. 
Tăcut. 

Acesta era locul unde ar fi putut auzi ceva, orice, despre Căpitanul 
Gărzii, dacă era în siguranță sau nu. Trebuia doar să asculte 
conversaţia potrivită sau să joace cărți cu partenerii potriviți. Ce 
coincidenţă fericită, atunci, că îl zărise pe Tern - unul dintre asasinii 
favoriţi ai lui Arobynn - cumpărându-şi cea mai recentă doză din 
otrava lui preferată, în Piaţa Umbrelor. Îl urmărise până aici la timp 
pentru a-i surprinde pe alţi câţiva dintre asasinii lui Arobynn 
adunându-se în sala plăcerii. Nu făceau asta decât dacă stăpânul lor era 
acolo. De obicei, doar când Arobynn se întâlnea cu cineva foarte, foarte 
important. Sau periculos. 

După ce Tern şi ceilalți se strecuraseră în Boli, așteptase pe 
stradă câteva minute, zăbovind în umbre, ca să vadă dacă Arobynn 
venea sau nu, dar fără succes. Probabil că se afla deja înăuntru. Așa că 
intrase în urma unui grup de fii beți de negustori, ochise locul în care 
aştepta Arobynn şi se străduise să rămână neobservată, pândind cu 
atenţie de la bar. 

Cu gluga și hainele ei închise la culoare, se pierdea în mulțime 
suficient de bine încât să nu atragă prea mult atenţia. Presupunea că, 
dacă cineva ar fi fost suficient de nebun încât să încerce să o jefuiască, 
i-ar fi răspuns cu aceeaşi monedă. Mai avea puţin şi rămânea fără bani. 

Oftă adânc. Dacă ar fi văzut-o acum oamenii ei: Aelin a Focului- 
Sălbatic, asasină şi hoaţă de buzunare. Probabil că părinţii şi unchiul ei 
se răsuceau în mormânt. 

Și totuși. Unele lucruri meritau osteneala. Aelin ridică un deget 
înmănuşat spre barmanul chel, făcându-i semn să îi mai dea o bere. 

— Ai grijă cât bei, fato! spuse zeflemitor cineva de lângă ea. 

Cu coada ochiului, se uită la bărbatul de statură medie care se 
strecurase lângă ea, la bar. L-ar fi identificat după sabia lui veche, dacă 
nu i-ar fi recunoscut chipul dezarmant de obișnuit. Pielea rumenă, ochii 
mici şi sprâncenele groase - toate, o mască benignă sub care se 
ascundea criminalul lacom. 

Aelin se propti cu brațele de bar, încrucişându-și gleznele. 

— Bună, Tern! Mâna dreaptă a lui Arobynn - cel puţin asta fusese 
acum doi ani. Un ticălos depravat și precaut, mereu nerăbdător să facă 


treburile murdare ale lui Arobynn. Mi-am dat seama că e doar o 
chestiune de timp până să mă adulmece unul dintre copoii lui Arobynn. 

Tern se aplecă peste bar, aruncându-i un zâmbet mult prea 
strălucitor. 

— Dacă nu mă înșală memoria, întotdeauna ai fost cățeaua lui 
preferată. 

Ea chicoti, întorcându-se complet spre el. Erau cam de aceeași 
înălțime - și, cu trupul lui zvelt, Tern era enervant de priceput în a se 
strecura până şi în locurile cel mai bine păzite. Barmanul, zărindu-l pe 
Tern, se ținu la distanţă. 

Tern își înclină capul peste umăr, arătând spre partea umbrită a 
spaţiului cavernos. 

— Ultima bancă de la perete. Tocmai termină de vorbit cu un 
client. 

Aruncă o privire în direcția indicată de Tern. Ambele laturi ale 
Bolţilor erau flancate de alcovuri mișunând de târfe, abia ascunse de 
ochii mulțimii. Se uită dincolo de trupurile contorsionate, dincolo de 
femeile cu chipuri supte și priviri goale, care așteptau să-și câştige 
existența în această cocină purulentă, dincolo de oamenii care 
supravegheau totul de la mesele din apropiere - gărzi, voyeuri şi 
proxeneţi. Dar acolo, ascunse într-un perete de lângă alcovuri, se aflau 
câteva separeuri de lemn. 

Exact cele pe care le monitorizase discret, de când sosise. 

Și, în separeul cel mai îndepărtat de lumini... se zărea strălucirea 
pielii lustruite a unor cizme întinse pe sub masă. O a doua pereche de 
cizme, uzate și murdare de noroi, erau proptite pe podea, în faţa primei 
perechi, ca şi când clientul ar fi fost gata să fugă. Sau, dacă ar fi fost cu 
adevărat prost, să se lupte. Era cu siguranţă suficient de prost încât să- 
şi lase garda personală la vedere, un semnal care alerta pe oricine era 
interesat că, în ultimul separeu, se întâmpla ceva important. 

Garda clientului - o tânără suplă, cu glugă, înarmată până în dinți 
- stătea rezemată de un stâlp de lemn din apropiere, iar părul ei brunet 
şi mătăsos, lung până la umeri, strălucea în lumină, în timp ce ea 
monitoriza cu atenţie sala plăcerii. Era prea rigidă pentru un client 
obișnuit. Fără uniformă, fără culorile casei sau sigilii. Deloc 
surprinzător: clientul dorea discreţie. 

Probabil, clientul se gândea că era mai sigur să se întâlnească aici, 
având în vedere că acest gen de întâlniri aveau loc, de obicei, la Breasla 


Asasinilor sau într-unul dintre hanurile întunecate deținute chiar de 
Arobynn. Nu ştia că Arobynn era și un investitor important al Bolţilor 
şi că un singur semn din partea fostului stăpân al lui Aelin ar fi fost de- 
ajuns ca ușile de metal să se închidă, iar clientul și garda lui să nu mai 
iasă niciodată de acolo. 

Dar asta nu clarifica motivul pentru care Arobynn fusese de acord 
să organizeze o întâlnire aici. 

Aelin se uita în continuare în cealaltă parte a sălii, la bărbatul care 
îi distrusese viaţa în atât de multe feluri. Stomacul i se strânse, dar îi 
zâmbi lui Tern. 

— M-am gândit eu că lesa nu se întinde prea departe. 

Aelin se ridică de la bar, strecurându-se prin mulţime înainte ca 
asasinul să mai poată spune ceva. Simţea privirea lui Tern fixată între 
omoplaţii ei şi știa că acesta dorea să-și înfigă sabia acolo. Îi făcu un 
semn obscen peste umăr, fără să se deranjeze să privească înapoi. 

Înjurăturile pe care acesta i le strigă erau mult mai bune decât 
muzica trivială care răsuna în cameră. 

Observă fiecare chip pe lângă care trecu, fiecare masă cu 
petrecăreţi, criminali și muncitori. Garda personală a clientului o 
privea acum, îndreptându-şi mâna înmănușată spre sabia obişnuită pe 
care o ținea într-o parte. 

„Nu-i treaba ta, dar frumoasă încercare.” 

Aelin era pe jumătate tentată să rânjească la femeie. Ar fi şi făcut- 
o dacă nu s-ar fi concentrat pe Regele Asasinilor. Pe ce o aștepta în acel 
separeu. Dar era pregătită - sau pe cât de pregătită putea fi. Îşi 
petrecuse suficient de mult timp făcând planuri. 

Pe mare, Aelin își oferise o zi de odihnă, în care să-i fie dor de 
Rowan. Acum, legată pe vecie de Prinţul Fae - și el de ea - prin 
jurământul sângelui, absenţa lui era ca un membru-fantomă. Încă 
simţea asta, chiar dacă avea atât de multe de făcut, chiar dacă degeaba 
simţea lipsa carranam-lui ei și în ciuda faptului că, fără îndoială, el ar fi 
tras-o de urechi pentru asta. 

A treia zi după despărţirea lor, ea îi dăduse căpitanului vasului o 
monedă de argint în schimbul unui condei și al unui teanc de hârtii. Se 
încuiase în cabina ei înghesuită şi începuse să scrie. 

În orașul acesta erau doi bărbaţi vinovaţi de distrugerea vieţii ei 
şi a oamenilor pe care îi iubise. Va pleca din Rifthold abia după ce îi va 
îngropa pe amândoi. Aşa că umpluse pagini întregi cu notițe şi idei, 


obţinând o listă cu nume, locuri și ținte. Memorase fiecare pas și calcul, 
apoi arsese paginile folosind forța ce îi mocnea în vene, asigurându-se 
că fiecare bucăţică devenise cenușă și zburase pe hublou, spre oceanul 
vast şi întunecat. 

Deşi se pregătise pentru asta, tot a șocat-o faptul că magia ei 
dispăruse câteva săptămâni mai târziu, când nava trecuse pe lângă un 
marcaj nevăzut, aproape de coastă. Tot focul pe care învățase să îl 
stăpânească în toate acele luni... dispărut ca și cum nu ar fi existat 
niciodată; nu mai avea în vene nici măcar un tăciune pâlpâind. Era un 
nou fel de absenţă - diferită de golul resimţit din cauza absenței lui 
Rowan. 

Naufragiată în această piele de om, se ghemuise în pat şi își 
amintise cum să respire, cum să gândească și cum să-și miște afurisitul 
de corp fără grația nemuritoare de care devenise atât de dependentă. 
Era o proastă pentru că învățase să se bazeze pe acele daruri, pentru că 
fusese luată pe nepregătite când îi fuseseră smulse din nou. Rowan cu 
siguranță ar fi tras-o de urechi pentru asta - de îndată ce şi-ar fi 
revenit. Asta o făcea să se bucure că îl rugase să rămână acolo, să nu 
vină cu ea. 

Așa că inhalase mirosul apei sărate și al lemnului și își amintise că 
fusese antrenată să ucidă cu mâinile goale, cu mult timp înainte de a fi 
învățat să topească oasele folosindu-și focul. Pentru a-și ucide 
dușmanii, nu avea nevoie de putere în plus, de viteza și de agilitatea 
conferite de forma ei Fae. 

Bărbatul responsabil pentru acel antrenament brutal - bărbatul 
care îi fusese salvator și torționar, dar care nu se declarase niciodată 
tatăl, fratele sau iubitul ei - era acum la câţiva pași distanţă, stând încă 
de vorbă cu atât de importantul lui client. 

Aelin alungă încordarea ce ameninţa să-i înțepenească membrele 
şi, cu mișcări grațioase de felină, străbătu ultimii șase metri care îi 
despărțeau. 

Brusc, clientul lui Arobynn se ridică în picioare, se răsti la Regele 
Asasinilor şi se năpusti spre garda sa. 

Și cu gluga pe cap, îi ştia felul în care se mişca. Îi cunoştea forma 
bărbiei ivindu-se din umbra glugii, felul în care dădea să atingă, cu 
mâna stângă, teaca. Dar nu avea atârnând într-o parte sabia cu mânerul 
în formă de vultur. Și nu purta nici uniformă neagră - doar haine maro, 
banale, stropite cu noroi şi sânge. 


Clientul nu făcu doi paşi până când ea apucă un scaun neocupat și 
îl trase la o masă unde se jucau cărți. Se strecură pe scaun și se 
concentră să respire, să audă, chiar dacă cei trei oameni de la masă se 
uitau încruntaţi la ea. Nu-i păsa. 

Cu coada ochiului, văzu garda arătând din cap spre ea. 

— Dă-mi şi mie cărți! şopti Aelin spre bărbatul de lângă ea. Chiar 
acum. 

— Suntem în mijlocul jocului. 

— Atunci, la runda următoare, spuse ea, relaxându-se și 
coborându-și umerii în timp ce Chaol Westfall aruncă o privire în 
direcţia ei. 


CAPITOLUL 3 


Clientul lui Arobynn era Chaol. Sau voia neapărat ceva de la fostul 
ei stăpân atât de mult încât să riște să se întâlnească aici. Ce naiba se 
întâmplase cât timp lipsise ea? 

Studie cărțile trântite pe masa udă de bere, simțind în acest timp 
atenţia căpitanului îndreptată asupra ei. Își dorea să-i fi putut vedea 
chipul, să fi văzut orice în întunericul de sub acea glugă. În ciuda 
stropilor de sânge de pe hainele lui, se mișca de parcă nu ar fi fost rănit. 

Neliniștea pe care o simţise luni de zile începu să dispară. Viu - 
dar de unde apăruse sângele? Probabil că o considera inofensivă, 
deoarece îi făcu un semn discret tovarășei sale să-i dea drumul şi se 
îndreptară amândoi spre bar - nu, spre scările de dincolo de acesta. 
Mergea calm, relaxat, deși femeia de lângă el era prea încordată ca să 
pară relaxată. Din fericire pentru toţi, nimeni nu îl privi când plecă, iar 
căpitanul nu se mai uită în direcţia ei. 

Se mișcase îndeajuns de repede încât el nu reuşise să-şi dea 
seama că era ea. Bine. Bine, chiar dacă l-ar fi văzut stând sau mişcându- 
se, acoperit sau nu. 

Uite-l plecând, urcând treptele, fără măcar să se uite în jos, deși 
tovarăşa lui continuă să o privească. Cine naiba era femeia aceea? Când 
plecase, la palat nu existau femei paznici și fusese destul de sigură că 
regele avea o regulă absurdă, care excludea femeile. 


Faptul că îl văzuse pe Chaol nu schimba nimic - nu acum. Strânse 
pumnul, perfect conștientă de degetul fără inel de la mâna dreaptă. 
Până acum, nu îi simţise lipsa. 

O carte de joc ateriză în faţa ei. 

— Trei arginţi ca să intri în joc, spuse bărbatul tatuat și chel de 
lângă ea, în timp ce împărți cărțile, arătând din cap spre grămada 
ordonată de monede din mijloc. 

Să se vadă cu Arobynn - nu crezuse niciodată că Chaol era prost, 
dar asta... Aelin se ridică de pe scaun, potolindu-și furia care începuse 
să-i fiarbă în vene. 

— Sunt falită, spuse ea. Bucuraţi-vă de joc! 

Uşa din capătul treptelor din piatră era deja închisă, iar Chaol și 
tovarășul lui dispăruseră. Își acordă o secundă ca să își șteargă de pe 
față orice altă expresie în afara unui ușor amuzament. 

Era posibil ca Arobynn să fi plănuit ca totul să coincidă cu sosirea 
ei. Probabil că îl trimisese pe Tern în Piața Umbrelor doar ca ea să-l 
vadă, ca să o atragă aici. Poate că ştia ce punea la cale căpitanul, de 
partea cui era acum tânărul lord; poate că o atrăsese aici doar ca să o 
dea peste cap, ca să o agite un pic. 

Avea să o coste să obțină răspunsuri de la Arobynn, dar era o 
mişcare mai inteligentă decât să fugă în noapte după Chaol, deși 
impulsul îi blocase mușchii. Trecuseră multe luni de când îl văzuse, de 
când părăsise Adarlanul, distrusă și golită. 

Dar până aici. 

Aelin făcu mândră ultimii câțiva pași spre bancă şi se opri în fața 
acesteia, încrucişându-și braţele când îl văzu pe Arobynn Hamel, 
Regele Asasinilor și fostul ei stăpân, zâmbindu-i. 


Tolănit în penumbra băncii de lemn, cu un pahar de vin în faţă, 
Arobynn arăta exact ca ultima dată când îl văzuse: avea un chip delicat 
de aristocrat, păr castaniu și mătăsos care îi atingea umerii și o tunică 
de un albastru-închis foarte elegantă, descheiată în partea de sus cu o 
nepăsare asumată, ca să dezvăluie pieptul tonifiat de dedesubt. Pe care 
nu se vedea niciun colier sau lanţ. Braţul lui lung şi musculos era 
sprijinit pe spătarul băncii, iar degetele-i împestrițate de cicatrici 
băteau în ritm cu muzica din sală. 


— Bună, draga mea! spuse el mieros, cu o strălucire în ochii 
argintii chiar şi în lumina slabă. 

În afară de spada frumoasă de lângă el, cu ale ei gărzi 
ornamentate şi răsucite ca un vârtej de aer aurit, nu mai avea nicio altă 
armă. Singurul semn fățiș al bogăției care rivaliza cu bogăţiile regilor şi 
ale împărăteselor. 

Aelin se așeză pe banca din fața lui, simțind acut lemnul încălzit 
de Chaol. Pumnalele i se lipeau de trup la fiecare mișcare. Goldryn îi 
atârna greu lângă picior, cu rubinul masiv din mâner ascuns de 
pelerina ei neagră - spada legendară fiind complet inutilă într-un 
spațiu atât de strâmt. Nu era de mirare de ce alesese separeul pentru 
această întâlnire. 

— Arăţi mai mult sau mai puţin la fel, spuse ea, rezemându-se pe 
banca rigidă și scoțându-şi gluga. Rifthold continuă să te trateze bine. 

Era adevărat. La aproape patruzeci de ani, Arobynn era la fel de 
frumos, de calm și cu la fel de mult sânge rece precum fusese la Breasla 
Asasinilor, în zilele întunecate de după moartea lui Sam. Erau de plătit 
foarte multe datorii pentru ce se întâmplase atunci. 

Arobynn o măsură din priviri - o examinare lentă și deliberată. 

— Cred că îmi plăcea mai mult cum îţi stătea cu părul tău natural. 

— Sunt precaută, spuse ea, încrucişându-și picioarele și 
studiindu-l la fel de lent. Nu exista niciun semn că purta Amuleta din 
Orynth, bijuteria regală pe care i-o furase când o găsise pe jumătate 
moartă, pe malurile râului Florine. O lăsase să creadă că amuleta care 
conţinea a treia şi ultima cheie Wyrd se pierduse în râu. Timp de o mie 
de ani, strămoşii ei purtaseră fără să știe amuleta, iar asta le 
transformase regatul - regatul ei - într-un centru de putere: prosper și 
sigur, idealul la care râvneau toate Curțile din toate ținuturile. Totuşi, 
nu îl văzuse niciodată pe Arobynn purtând vreun lanţ la gât. Probabil 
că o ascunsese pe undeva, la Breaslă. 

— Nu aș vrea să mă întorc în Endovier. Ochii lui argintii 
străluciră. Se abținea cu greu să întindă mâna spre un pumnal și să îl 
arunce cu putere. Dar prea multe depindeau de el ca să-l ucidă imediat. 
Avusese mult timp să se gândească la asta - la ce şi cum voia să facă. Ar 
fi fost o mişcare proastă să încheie aici socotelile. Mai ales când între el 
şi Chaol exista o legătură. 

Poate că de aceea o atrăsese aici - ca să-l vadă pe Chaol împreună 
cu el... şi să ezite. 


— Într-adevăr, spuse Arobynn, nici mie nu mi-ar plăcea să te 
întorci în Endovier. Deși în ultimii doi ani te-ai făcut și mai frumoasă. 
Feminitatea ţi se potrivește. El ridică privirea, iar ea știu ce urma să 
spună. Sau mai bine zis regalitatea. 

Trecuseră zece ani de când vorbiseră deschis despre moștenirea 
ei sau despre titlul de care o ajutase să se îndepărteze, pe care o 
învățase să îl urască și de care o învățase să îi fie teamă. Câteodată îl 
menţionase în termeni voalaţi, de obicei ca pe o ameninţare, ca să o 
țină lângă el. Dar nu îi spusese niciodată adevăratul ei nume - nici 
măcar când o găsise pe acel mal de râu înghețat și o purtase în casa lui 
de criminali. 

— Ce te face să crezi că mă interesează asta? replică ea relaxată. 

Arobynn ridică din umerii lați. 

— Nu prea dau crezare bârfelor, dar, în urmă cu aproape o lună, 
am primit veşti din Wendlyn. Se spunea că o anumită regină pierdută s- 
a dat în spectacol în fața unei legiuni invadatoare din Adarlan. De fapt, 
cred că, acum, stimaţilor noștri prieteni din imperiu le place să 
folosească titlul de „regina ticăloasă care scuipă foc.“ 

La drept vorbind, ei i se părea aproape amuzant, chiar flatant. 
Ştiuse că avea să se afle ce le făcuse generalului Narrok și celorlalți trei 
prinți Valg, care se ghemuiau ca niște broaște în corpuri umane. Doar 
că nu-și dăduse seama că toată lumea va afla atât de repede. 

— Oamenii cred tot ce aud, în ziua de azi. 

— E adevărat, spuse Arobynn. În celălalt capăt al Bolţilor, o 
mulțime frenetică zbiera la luptătorii care se băteau în ring. Regele 
Asasinilor privi într-acolo, schițând un zâmbet. 

Trecuseră aproape doi ani de când se aflase și ea în acea mulțime, 
privindu-l pe Sam luptându-se cu inamici mult inferiori, luptându-se să 
câştige suficienți bani pentru a-i scoate din Rifthold și a-i duce departe 
de Arobynn. Câteva zile mai târziu, ea ajunsese într-un vagon- 
închisoare, în drum spre Endovier, dar Sam... 

Nu aflase unde îl îngropaseră pe Sam după ce Rourke Farran - 
adjunctul lui loan Jayne, Lordul Crimei din Rifthold - îl torturase și îl 
omorâse. Ea însăşi îl ucisese pe Jayne, aruncându-i un pumnal în fața-i 
cărnoasă. lar Farran... Aflase mai târziu că Farran fusese ucis de 
propria gardă de corp a lui Arobynn, Wesley, ca răzbunare pentru ce i 
se făcuse lui Sam. Dar nu asta o preocupa, chiar dacă Arobynn îl ucisese 


pe Wesley ca să refacă legătura dintre Breasla Asasinilor şi noul Lord al 
Crimei. Altă datorie. 

Ea putea aștepta; putea să aibă răbdare. 

— Aşadar, acum faci afaceri aici? întrebă ea simplu. Ce s-a 
întâmplat cu Breasla? 

— Unii clienţi, tărăgănă Arobynn, preferă întâlnirile în public. 
Breasla îi poate stresa pe oameni. 

— Clientul tău trebuie să fie nou în jocul acesta, dacă nu a cerut 
insistent o cameră privată. 

— Nu are atât de multă încredere în mine. S-a gândit că etajul 
principal ar fi mai sigur. 

— Atunci, probabil că nu cunoaște Bolţile. 

Nu, Chaol nu fusese niciodată aici, din câte ştia ea. Ea nu-i spusese 
nimic despre vremurile petrecute în locul ăsta infect. Așa cum evitase 
să-i spună multe alte lucruri. 

— Decenu mă întrebi nimic despre el? 

Ea afişă aceeași expresie neutră, dezinteresată. 

— Nu-mi pasă în mod deosebit de clienţii tăi. Spune-mi sau nu-mi 
spune. 

Arobynn ridică din nou din umeri, un gest grațios și nonșalant. 
Aşadar, era un joc. O informaţie pe care o putea folosi împotriva ei, pe 
care o păstra până când avea să fie utilă. Nu conta dacă era o informaţie 
importantă sau nu; faptul că i-o ascundea, puterea pe care i-o dădea, 
asta îi plăcea lui. 

Arobynn oftă. 

— Vreau să te întreb atât de multe lucruri - să știu. 

— Sunt surprinsă că recunoşti faptul că nu ştii deja totul. 

Își rezemă capul de spatele separeului; părul lui roşcat strălucea 
ca sângele proaspăt. Arobynn investise în Bolți și Aelin presupunea că 
nu trebuia să se deranjeze să îşi ascundă chipul acolo. Nimeni - nici 
măcar regele Adarlanului - nu ar fi fost atât de prost încât să îl atace. 

— Lucrurile au mers prost de când ai plecat, spuse încet Arobynn. 

„Plecat.” De parcă plecase de bunăvoie spre Endovier; ca și când 
nu el ar fi fost responsabil pentru asta; ca şi când ar fi fost plecată în 
vacanță. Dar îl cunoştea prea bine. Încă o evalua, în ciuda faptului că o 
momise aici. Perfect. 

Se uită la cicatricea groasă din palma ei - dovada jurământului 
făcut Nehemiei de a elibera Eyllwe. Arobynn țâţâi. 


— Mă doare inima să văd că ai atât de multe cicatrici noi. 

— Mie chiar îmi plac. 

Era adevărul. 

Arobynn se foi în scaun - o mișcare deliberată, ca toate mișcările 
lui -, iar lumina căzu pe cicatricea urâtă care i se întindea de la ureche 
până la claviculă. 

— Îmi place şi cicatricea aia, spuse ea cu un zâmbet întunecat. 
Deci de asta își lăsase tunica descheiată. 

Arobynn flutură din mână cu o grație fluidă. 

— Prin amabilitatea lui Wesley. 

O amintire a ceea ce era capabil să facă, a ceea ce putea să îndure. 
Wesley fusese unul dintre cei mai buni războinici pe care ea îi întâlnise 
vreodată. Nu a supravieţuit luptei cu Arobynn, dar puţini erau cei care 
ar fi făcut-o. 

— Mai întâi Sam, spuse ea, apoi eu, apoi Wesley - ce tiran ai 
devenit! A mai rămas cineva în Breaslă, în afară de dragul de Tern, sau 
i-ai eliminat pe toţi cei care te-au nemulțumit? Aruncă o privire spre 
Tern, care zăbovea la bar, iar apoi spre ceilalţi doi asasini, aşezaţi la 
mese diferite din cameră, care încercau să ascundă faptul că îi 
supravegheau fiecare mișcare. Măcar Harding și Mullin mai trăiesc. Dar 
ei s-au priceput dintotdeauna să te lingușească, așa că îmi este greu să- 
mi imaginez că ai putea să-i ucizi vreodată. 

El râse abia auzit. 

— Şi eu care credeam că oamenii mei nu se ascund uşor în 
mulțime. Sorbi din vin. Poate că te vei întoarce acasă și îi vei învăţa 
câteva lucruri. 

Acasă. Alt test, alt joc. 

— Ştii că mă bucur întotdeauna să le dau o lecţie lingăilor tăi. Dar 
am aranjată altă locuinţă cât timp voi rămâne aici. 

— Şi cât va dura vizita ta, mai exact? 

— Cât va fi necesar. 

Ca să-l distrugă și să obțină ceea ce avea nevoie. 

— Ei bine, mă bucur să aud asta, spuse el, bând din nou. Fără 
îndoială dintr-o sticlă adusă doar pentru el, deoarece nici în ruptul 
capului Arobynn n-ar fi băut sângele de șobolan îndoit cu apă pe care îl 
serveau la bar. Va trebui să rămâi aici cel puţin câteva săptămâni, 
având în vedere ce s-a întâmplat. 


Sângele îi îngheţă în vene. Îi zâmbi leneş lui Arobynn şi începu să 
se roage Malei și Deannei, zeițele surori care o protejau de atâţia ani. 

— Ştii ce s-a întâmplat, nu-i aşa? spuse el, agitând vinul din pahar. 

Ticălosul - ticălos pentru că o forța să confirme că nu ştia. 

— Aşa se explică de ce gărzile regale au uniforme atât de noi şi de 
impunătoare? Nu Chaol sau Dorian, nu Chaol sau Dorian, nu Chaol sau... 

— O, nu. Acei bărbaţi sunt doar o nouă și minunată achiziție a 
orașului nostru. Acoliţii mei se distrează atât de mult chinuindu-i. Goli 
paharul. Deşi aş paria bani buni că noua gardă a regelui era acolo în 
ziua în care s-a întâmplat totul. 

Ea îşi stăpâni tremuratul mâinilor, în ciuda panicii care îi devora 
ultima rămășiță de rațiune. 

— Nimeni nu știe exact ce s-a întâmplat în ziua aceea, în castelul 
de cleştar, începu Arobynn. 

După câte îndurase, după tot ce se petrecuse în Wendlyn, să se 
întoarcă la asta... Îşi dorea ca Rowan să fi fost lângă ea, îşi dorea să îi fi 
putut simţi parfumul de pin şi de zăpadă și să fi știut că, indiferent de 
veştile aduse de Arobynn, indiferent de cât de mult o vor distruge, 
războinicul Fae avea să fie acolo, ca să o ajute să își revină. Dar Rowan 
era dincolo de ocean - iar ea se rugă ca el să stea cât mai departe de 
Arobynn. 

— Dece nu treci direct la subiect? spuse ea. Vreau să dorm câteva 
ore în noaptea asta. Nu era o minciună. Cu fiecare respiraţie, epuizarea 
o copleşea tot mai mult. 

— Aş fi crezut că, ținând cont de cât de apropiaţi eraţi voi doi și 
de abilităţile tale, ai fi simţit cumva ce s-a întâmplat, zise Arobynn. Sau 
că măcar ai auzit ceva, având în vedere acuzaţia care i s-a adus. 

Ticălosul se bucura de fiecare clipă. Dacă Dorian era mort sau 
rănit... 

— Vărul tău, Aedion, a fost închis pentru trădare - a conspirat cu 
rebelii de aici, din Rifthold, ca să-l detroneze pe rege și să te pună din 
nou pe tine pe tron. 

Lumea se opri în loc. Se opri și porni, apoi se opri din nou. 

— Dar, continuă Arobynn, se pare că nu ştiai nimic despre micul 
lui plan, ceea ce mă face să mă întreb dacă nu cumva regele căuta doar 
o scuză pentru a atrage o anumită regină ticăloasă care scuipă foc 
înapoi pe aceste țărmuri. Execuţia lui Aedion, peste trei zile, va fi 
principala atracţie, la petrecerea zilei de naştere a prinţului. Practic, se 


vede de la o poştă că este o capcană, nu-i așa? Dacă aș fi plănuit-o eu, aș 
fi fost mai subtil, dar nu poți spune că regele nu are motive pentru a 
transmite un mesaj puternic. 

Aedion. Îşi stăpâni roiul de gânduri care îi înceţoșau mintea, le 
dădu la o parte și se concentră asupra asasinului din fața ei. Nu i-ar fi 
spus nimic despre Aedion fără un motiv al naibii de întemeiat. 

— De ce te-ai deranjat să mă avertizezi? întrebă ea. 

Aedion era în custodia regelui; Aedion era destinat spânzurătorii 
- pentru a o prinde pe ea în capcană. Toate planurile îi erau distruse. 

Nu - încă putea duce aceste planuri la îndeplinire, încă putea face 
ce trebuia făcut. Dar Aedion... Trebuia mai întâi să se ocupe de Aedion. 
Chiar dacă mai târziu ar fi urât-o, chiar dacă ar fi scuipat-o în faţă şi i-ar 
fi spus că era o trădătoare, și o curvă, și o criminală mincinoasă. Chiar 
dacă ar fi urât-o pentru ceea ce făcuse și ceea ce devenise, trebuia să îl 
salveze. 

— la-o ca pe o favoare, zise Arobynn, ridicându-se de pe bancă. 
Un semn de bună credinţă. 

Ar fi putut să parieze că mai era ceva - poate ceva în legătură cu 
un anume căpitan a cărui căldură persista pe banca din lemn de sub ea. 
Se ridică şi ea, ieșind din separeu. Ştia că, în afară de lacheii lui 
Arobynn, îi monitorizau mai mulți spioni - că o văzuseră sosind, 
așteptând la bar, iar apoi îndreptându-se spre această bancă. Se întrebă 
dacă aflase și fostul ei stăpân. 

Arobynn îi zâmbi, mai înalt cu un cap decât ea. Apoi întinse mâna 
şi ea îl lasă să o atingă pe obraz. Bătăturile de pe degetele lui dovedeau 
cât de des se antrena în continuare. 

— Nu mă aștept să ai încredere în mine; nu mă aștept să mă 
iubeşti. 

În acele zile de iad şi suferință, Arobynn îi spusese doar o dată că 
o iubea. Era pregătită să plece cu Sam, iar el venise la apartamentul ei 
de la depozit, implorând-o să rămână, pretinzând că era supărat pentru 
că plecase și că toate faptele lui, toate intrigile perverse fuseseră 
motivate de faptul că îi era ciudă că se mutase din Breaslă. Ea nu aflase 
niciodată ce voise el să spună cu acele două cuvinte - Te iubesc -, dar 
fusese tentată să le ia drept încă o minciună în următoarele zile, după 
ce Rourke Farran o drogase şi o pipăise cu mâinile-i murdare. După ce 
putrezise în acea temniţă. 

Privirea lui Arobynn se îmblânzi. 


— Mi-a fost dor de tine. 

Se îndepărtă de el. 

— Ciudat - am fost în Rifthold în toamna și iarna asta și nu ai 
încercat niciodată să mă vezi. 

— Cum aș fi putut îndrăzni? Am crezut că m-ai ucide pe loc. Dar 
apoi am aflat, în seara asta că, în sfârșit, te-ai întors - şi am sperat că 
poate te-ai răzgândit. lartă-mă dacă metodele mele de a te aduce aici au 
fost... indirecte. 

O altă schemă, ca să recunoască felul în care o făcuse, dar nu și de 
ce. 

— Am lucruri mai bune de făcut decât să îmi pese dacă trăiești 
sau mori, spuse ea. 

— Într-adevăr. Dar ţi-ar păsa mult dacă dragul tău Aedion ar 
muri. 

Inima îi bătu cu putere și ea se pregăti pentru ce avea să urmeze. 

— Resursele mele îți aparțin, continuă Arobynn. Aedion este în 
temniţa regală, păzit zi şi noapte. Dacă ai nevoie de orice ajutor, ştii 
unde mă găseşti. 

— Cu ce preț? 

Arobynn o privi încă o dată și simţi un nod în partea inferioară a 
abdomenului din cauza privirii, care nu era deloc cea a unui tată sau a 
unui frate. 

— O favoare - o singură favoare. În mintea ei, se dădu alarma. 
Mai bine ar fi făcut un târg cu unul dintre prinții Valg. În oraşul meu 
pândesc creaturi, spuse el. Creaturi care poartă trupuri de om ca pe 
haine. Vreau să ştiu ce sunt. 

Prea multe lucruri se încurcau acum. 

— La ce te referi? întrebă ea, cu băgare de seamă. 

— Noua gardă a regelui are câţiva dintre ei printre comandanți. 
Arestează oamenii suspectaţi că sunt de acord cu magia - sau pe cei 
care au posedat-o cândva. Execuţiile au loc în fiecare zi, la răsărit și la 
apus. Acele chestii par să se hrănească din ele. Sunt surprins că nu le-ai 
observat pândind pe lângă docuri. 

— Pentru mine, toți sunt niște monștri. Dar Chaol nu le semănase 
şi nu păruse a fi unul dintre ei. O mică indulgență. 

El aşteptă. 

La fel și ea. 

Ea rupse prima tăcerea. 


— Așadar, asta e favoarea pe care trebuie să ţi-o fac? Să îţi spun 
ce ştiu? Era inutil să nege că ştia adevărul - sau să-l întrebe cum de 
aflase că ea ştia. 

— Parţial. 

Ea pufni. 

— Două favoruri la preţ de una? Tipic. 

— Două fețe ale aceleiași monede. 

Ea îl privi fără ezitare. 

— De-a lungul anilor, regele a furat cunoaştere şi o putere ciudată 
şi veche, reuşind să înăbușe magia, invocând în paralel niște demoni 
antici, care să se infiltreze în corpuri umane, pentru armata lui în 
creştere. Foloseşte inele sau coliere din piatră neagră, pentru a le 
permite demonilor să-și invadeze gazdele, şi vizează foşti magicieni 
deoarece puterile lor ușurează munca demonilor. Adevăr, adevăr, 
adevăr - dar nu întregul adevăr. Nu îi putea spune niciodată lui 
Arobynn despre semnele sau cheile Wyrd. Când am fost în castel, i-am 
întâlnit pe unii dintre oamenii pe care i-a corupt, oameni care s-au 
hrănit cu acea putere și au devenit mai puternici. lar când am fost în 
Wendlyn, l-am înfruntat pe unul dintre generalii lui, care fusese 
acaparat de un prinţ demonic, cu o putere inimaginabilă. 

— Narrok, spuse gânditor Arobynn. Dacă era îngrozit sau șocat, 
chipul său nu dezvăluia nimic. 

Ea dădu din cap. 

— Devorează viaţa. Un asemenea prinț poate să soarbă sufletul 
direct din tine, se poate hrăni cu tine. Înghiţi şi simţi gustul fricii. Aceşti 
oameni pe care i-ai văzut - acești comandanţi - poartă coliere sau 
inele? Nu văzuse niciun inel la Chaol. 

— Doar inele, răspunse Arobynn. E vreo diferență? 

— Cred că doar un colier poate să rețină un prinţ; inelele sunt 
pentru demonii mai mici. 

— Cum pot fi omorâţi? 

— Cu foc, spuse ea. Am ucis prinții cu foc. 

— Ah! Nu cum o faci de obicei, să înțeleg. Ea dădu din cap. Și dacă 
poartă inele? 

— Am văzut cum unul dintre ei a fost ucis cu o sabie în inimă. 
Atât de uşor îl ucisese Chaol pe Cain. O ușurare mică, dar... Decapitarea 
ar putea funcționa pentru cei care poartă coliere. 

— lar oamenii care dețineau acele corpuri - dispar? 


Văzu în fața ochilor chipul rugător și ușurat al lui Narrok. 

— Aşa se pare. 

— Vreau să prinzi unul și să-l aduci la Breaslă. 

— În niciun caz. De ce îţi trebuie? 

— Poate că mi-ar putea spune ceva util. 

— Prinde-l singur! exclamă ea. Găseşte-mi altă favoare de 
îndeplinit! 

— Tu eşti singura care a înfruntat aceste chestii și ai supraviețuit. 
În privirea lui nu se citea deloc mila. Prinde unul pentru mine cât de 
repede poți - și te voi ajuta cu vărul tău. 

Să înfrunte un Valg, chiar şi unul mai puțin puternic... 

— Aedion are prioritate, zise ea. Îl salvăm pe Aedion, iar apoi îmi 
voi risca viața ca să-ți aduc un demon. 

Zeii să-i ajute pe toţi dacă Arobynn îşi va da vreodată seama că ar 
putea să controleze acel demon cu amuleta pe care o ascunsese. 

— Desigur, spuse el. 

Ea știa că era o prostie, dar nu se putu abţine să pună următoarea 
întrebare. 

— În ce scop? 

— Acesta este orașul meu, rosti el încet. Și nu îmi prea place 
direcţia în care se îndreaptă. Îmi strică investiţiile şi m-am săturat să 
aud ciorile ospătându-se zi şi noapte. 

Ei bine, măcar erau de acord într-o privinţă. 

— Eşti un adevărat om de afaceri, nu-i aşa? 

Arobynn continuă să se uite fix la ea cu o privire plină de iubire. 

— Toate lucrurile au un preţ. O sărută ușor pe obraz, cu buzele-i 
moi şi calde. Ea se luptă cu fiorul care o străbătu și se aplecă spre el, în 
timp ce el îşi apropie gura de urechea ei şi îi vorbi în şoaptă. 

— Spune-mi ce trebuie să fac pentru a mă căi; spune-mi să mă 
târăsc pe cărbuni încinși, să dorm pe un pat de cuie, să îmi cioplesc 
carnea. Spune-mi și o fac. Dar lasă-mă să am grijă de tine ca pe vremuri, 
ca înainte... Înainte ca nebunia să-mi otrăvească inima. Pedepseşte-mă, 
torturează-mă, distruge-mă, dar lasă-mă să te ajut. Fă acest mic lucru 
pentru mine - și lasă-mă să îți pun lumea la picioare. 

Gâtul i se uscă şi se retrase destul de mult ca să-i privească chipul 
frumos și aristocratic, cu ochii strălucind de durere şi de o poftă de 
prădător, pe care aproape că o putea gusta. Dacă Arobynn știa despre 
trecutul ei cu Chaol și îl chemase pe căpitan aici... O făcuse ca să obțină 


informaţii, ca să o testeze, sau era vreun mod grotesc de a se 
autoasigura că e în continuare stăpân? 

— Nu poţi face nimic... 

— Nu - nu încă, zise el, îndepărtându-se. Nu o spune încă! Mai 
gândeşte-te la asta! Deşi, înainte să o faci - poate mergi diseară în 
secțiunea sud-estică a tunelurilor. S-ar putea să găseşti persoana pe 
care o cauţi. 

Ea afișă o expresie încremenit-plictisită și reținu informaţia. 
Arobynn se îndreptă spre camera aglomerată, unde cei trei asasini ai 
lui erau deja vioi și pregătiţi, iar apoi o privi din nou. 

— Dacă tu poţi să te schimbi atât de mult în doi ani, nu mi se 
poate permite şi mie să mă schimb? 

Spunând asta, se îndepărtă încet printre mese. Tern, Harding și 
Mullin ținură ritmul cu el, - iar Tern aruncă o singură privire în direcția 
ei, ca să îi arate același gest obscen pe care i-l arătase ea mai devreme. 

Dar Aelin se uita doar la Regele Asasinilor, la pașii lui eleganți și 
puternici, la corpul lui de războinic, ascuns în haine de nobil. Mincinos. 
Un mincinos priceput și viclean. 

Erau prea mulţi oameni în Bolţi ca să-și frece obrazul, în locul în 
care încă mai simţea urma fantomatică a buzelor lui Arobynn, sau 
urechea lângă care zăbovea respiraţia lui caldă. Ticălosul! Aruncă o 
privire spre gropile de luptă din cealaltă parte a sălii, spre prostituatele 
care îşi duceau aici traiul, spre oamenii care conduceau acest loc, care 
profitaseră mult prea mult timp de atâta sânge, suferință și durere. 
Aproape că îl vedea pe Sam acolo - şi-l imagina luptând, tânăr, puternic 
şi glorios. 

Îşi puse mănuşile. Avea foarte multe datorii de plătit înainte de a 
pleca din Rifthold şi de a-și recupera tronul. Începând de acum. Din 
fericire, avea chef să ucidă. Era doar o chestiune de timp înainte ca 
Arobynn să dea cărțile pe față sau înainte ca oamenii regelui 
Adarlanului să-i găsească urma, pe care o lăsase cu grijă la docuri. 
Cineva urma să vină după ea - chiar peste câteva clipe, dacă te luai 
după strigătele urmate de linişte totală, din spatele ușii de metal de 
deasupra scărilor. Măcar partea asta a planului ei era încă valabilă. 
Urma să se ocupe de Chaol mai târziu. 

Cu o mână înmănușată, luă una dintre monedele de cupru pe care 
le lăsase Arobynn pe masă. Scoase limba la profilul brutal și neiertător 
al regelui imprimat pe o parte - apoi la dragonul ce împodobea cealaltă 


parte. Dacă era cap, Arobynn o trădase din nou. Dacă era pajură, erau 
oamenii regelui. Uşa din fier de deasupra scărilor se deschise cu un 
scârțâit, iar aerul rece al nopţii se revărsă înăuntru. 

Schițând un zâmbet, aruncă moneda cu degetul mare. 

Moneda încă se rotea când patru bărbaţi în uniforme negre 
apărură deasupra scărilor din piatră, cu o varietate de arme prinse de 
corp. Până când moneda din cupru se lovi cu un zgomot surd de masă, 
iar dragonul străluci în lumina slabă, Aelin Galathynius fu gata să verse 
sânge. 


CAPITOLUL 4 


Aedion Ashryver ştia că avea să moară - și asta curând. 

Nu se deranjă să facă o înţelegere cu zeii. Oricum nu îi 
răspunsesem niciodată la rugăciuni. În anii în care fusese războinic şi 
general, ştiuse dintotdeauna că urma să moară într-un fel sau altul - de 
preferat pe câmpul de luptă, într-un mod demn de un cântec sau de o 
poveste în jurul focului. 

Ce îl aștepta însă nu era o astfel de moarte. Ori avea să fie 
executat la un eveniment grandios pe care îl plănuise regele ca să 
exploateze la maximum moartea lui, ori avea să moară în această celulă 
umedă și putredă, din cauza infecţiei care îi distrugea corpul încet, dar 
sigur. Începuse de la o mică rană dintr-o parte, rezultatul luptei de 
acum trei săptămâni, când monstrul ăla măcelar o ucisese pe Sorscha. 
Ascunsese tăietura de pe coaste de gărzile care îl examinaseră, sperând 
că fie avea să sângereze mortal, fie să se infecteze şi să îl omoare 
înainte ca regele să-l folosească împotriva lui Aelin. 

Aelin. Execuţia lui era concepută ca o capcană pentru ea, un mod 
de a o atrage într-o încercare riscantă de a-l salva. Ar fi murit înainte să 
permită aşa ceva. 

Doar că nu se aşteptase să doară atât de mult. 

Îşi ascundea febra de gărzile zeflemitoare care îl hrăneau și îi 
dădeau apă de două ori pe zi, simulând căderea într-o tăcere 
posomorâtă, prefăcându-se distrus de împrejurări. Laşii nu se apropiau 
de el prea mult și nu observaseră că nu mai încerca să tragă de 
lanțurile care îi permiteau doar să stea în picioare şi să meargă câţiva 


pași. Nu observaseră că nu prea mai stătea în picioare, cu excepția 
cazului în care avea necesităţi fiziologice. O asemenea degradare nu era 
nimic nou. 

Cel puţin nu fusese forțat să poarte unul dintre acele coliere, deși 
văzuse unul lângă tronul regelui în acea seară când totul se dusese de 
râpă. Ar fi pariat pe mulți bani că acel colier din piatră Wyrd era pentru 
propriul fiul al regelui - și se ruga ca prinţul să fi preferat moartea şi să 
nu-i fi permis tatălui său să îi pună lesă, ca unui câine. 

Aedion se mişcă pe patul lui din fân mucegăit și își reprimă 
strigătul de agonie provocat de durerea care îi exploda de-a lungul 
coastelor. Era din ce în ce mai puternică în fiecare zi. Sângele lui diluat 
de Fae era singurul lucru care îl ţinuse în viață atât de mult timp, 
încercând cu disperare să îl vindece, dar, curând, chiar și graţia 
nemuritoare din venele sale avea să fie învinsă de infecţie. 

Ar fi fost o ușurare, o atât de mare ușurare să știe că nu putea fi 
folosit împotriva ei şi că, în curând, urma să îi vadă pe cei pe care îi 
adăpostise în secret în inima sa frântă în toţi acești ani. 

Aşadar, îndură febra, starea de greață și durerea. Curând, foarte 
curând, Moartea avea să-l întâmpine. Aedion spera doar ca Moartea să 
sosească înaintea lui Aelin. 


CAPITOLUL 5 


Repezindu-se pe străzile strâmbe din mahala și vârând rapid 
cuțitele pline de sânge în teacă, pentru ca stropii să nu lase urme în 
spatele ei, Aelin se gândi că, la finele nopţii, victima ar putea fi chiar ea. 

Mulțumită lunilor în care alergase cu Rowan prin Munţii 
Cambrian, respira calm şi gândea clar. Presupunea că, după ce-i 
înfruntase pe vârcolaci, după ce scăpase de creaturile antice de 
mărimea unei mici case, după ce incinerase patru prinți-demon, faptul 
că era urmărită de douăzeci de bărbaţi nu era atât de groaznic. Dar 
rămânea o problemă usturătoare. Și încă una care, cel mai probabil, nu 
avea să se termine cu bine pentru ea. Nici urmă de Chaol - nicio şoaptă 
a numelui său pe buzele bărbaţilor care luaseră cu asalt Bolile. Nu 
recunoscuse pe niciunul dintre ei, dar simţise ciudăţenia care îi marca 
pe cei care fuseseră în contact cu piatra Wyrd sau pe care aceasta îi 


corupsese. Nu purtau coliere sau inele, dar ceva putrezise în interiorul 
acestor bărbaţi. 

Cel puțin Arobynn nu o trădase - deși, cât de convenabil fusese 
pentru el să plece cu doar câteva minute înainte ca noile gărzi ale 
regelui să găsească, într-un final, urma șerpuitoare pe care ea o lăsase 
de la docuri! Poate că era un test, menit să vadă dacă abilităţile ei se 
mai ridicau la standardele lui Arobynn, în cazul în care ar fi acceptat să 
facă târgul. În timp ce tăia în carne vie în stânga şi-n dreapta, se întreba 
dacă el își dăduse seama că întreaga seară fusese un test și pentru el și 
că ea îi condusese pe acei oameni direct la Bolţi. Se întrebă cât de furios 
avea să fie când urma să descopere ce mai rămăsese din sala plăcerii, 
care îi produsese atât de mulţi bani. 

În plus, le umpluse cuferele și oamenilor care îl omorâseră pe 
Sam - şi care se bucuraseră de fiecare moment. Ce păcat că actualul 
proprietar al Bolţilor, un fost subaltern al lui Rourke Farran și un 
traficant de carne vie și opiu, căzuse accidental în cuţitele ei! În 
repetate rânduri. 

Lăsase Bolțile în așchii însângerate, ceea ce i se părea a fi o 
indulgență. Dacă ar mai fi avut magia, probabil că ar fi ars-o din temelii. 
Dar nu avea magia şi în ciuda lunilor de antrenament intens, corpul ei 
muritor începea să i se pară greu și împovărător, în timp ce alerga în 
continuare pe alee. Strada lată din celălalt capăt era prea luminată, 
prea expusă. Coti spre o grămadă de lăzi distruse şi gunoi adunat lângă 
peretele unei clădiri din cărămidă, suficient de înaltă încât, dacă sărea 
cum trebuie, ar fi putut ateriza pe pervazul aflat la aproape un metru 
înălțime. 

În spatele ei, mai aproape acum, se auzeau pași grăbiţi şi strigăte. 
Erau al naibii de rapizi dacă au urmărit-o tocmai până aici. 

La naiba! Grămada de lăzi tremură și se balansă în timp ce o 
escaladă, cu mișcări concise, rapide şi echilibrate. Un pas greșit și ar fi 
fost aruncată prin lemnul putred sau ar fi răsturnat toată grămada la 
pământ. Lăzile scârțâiră, dar continuă să urce tot mai sus, până ce 
ajunse în vârf şi sări spre pervazul de deasupra. 

Degetele o durură îngrozitor, înfigându-se în cărămidă atât de 
puternic, încât unghiile i se rupseră în mănuși. Strânse din dinţi și 
trase, aruncându-se pe pervaz, iar apoi, prin fereastra deschisă. Îşi 
acordă două secunde ca să măsoare cu privirea bucătăria înghesuită: 
întunecată şi curată. O lumânare se zărea arzând în holul îngust. 


Ținându-și strâns cuţitele, alergă spre hol, în timp ce strigătele se 
apropiau pe aleea de dedesubt. 

Casa cuiva - aceasta era casa cuiva, iar ea îi atrăgea pe bărbaţii 
aceia fix înăuntru. Se năpusti pe hol, scrutând; podeaua de lemn se 
cutremura sub cizmele ei. Erau două dormitoare, ambele ocupate. 

Rahat! Rahat! în prima cameră, trei adulți erau întinși pe saltele 
murdare. Încă doi adulți dormeau în celălalt dormitor, iar unul dintre ei 
se ridică brusc atunci când ea trecu în viteză. „Rămâi culcat!”, fu 
singurul avertisment pe care putu să i-l șoptească, înainte de a ajunge 
la ultima uşă din hol, baricadată cu un scaun proptit sub clanță. Era 
singura protecție pe care și-o permiteau în mahala. 

Aruncă scaunul într-o parte, trimițându-l cu un zăngănit în 
peretele holului îngust, urmând astfel să-i întârzie pe urmăritorii ei 
măcar câteva secunde. Deschise brusc uşa apartamentului, iar 
încuietoarea slabă se rupse cu un pocnet. Răsucindu-se pe jumătate, 
aruncă o monedă de argint în spatele ei, pentru a plăti pagubele - și 
pentru o încuietoare mai bună. 

O casă a scărilor comună era dincolo de ușă, având treptele de 
lemn pătate și putrede. Era beznă. Auzea prea aproape, în spatele ei, 
ecoul vocilor bărbătești, apoi zgomote la baza scărilor. 

Aelin urcă treptele în fugă. Tot mai sus, simțindu-şi respirația ca 
pe niște cioburi de sticlă în plămâni, până ce trecu de al treilea nivel, 
până când treptele se îngustară şi... Nu se deranjă să nu facă gălăgie 
când se izbi în ușa acoperișului. Bărbaţii deja ştiau unde era. Aerul 
curat al nopții o copleşi, iar ea îl respiră grăbită, în timp ce măsura cu 
privirea acoperișul și străzile de dedesubt. Aleea din spate era prea 
lată; strada largă din stânga ei nu era o opţiune, dar... acolo. Pe alee. 
Acel canal de scurgere. 

„Poate mergi în secțiunea sud-estică a tunelurilor în seara asta. S- 
ar putea să găsești persoana pe care o cauţi.” 

Ştia la cine se referea. Alt mic dar de la el, apoi - o piesă din jocul 
lor. 

Cu ușurința unei feline, coborî pe burlanul ancorat de marginea 
clădirii. Mult deasupra, strigătele se auziră mai tare. Ajunseseră pe 
acoperiş. Căzu într-o baltă care mirosea, clar, a urină și alergă înainte 
ca impactul să îi zdruncine oasele. Se grăbi spre canal, lăsându-se pe 
genunchi și alunecând ultimii câțiva zeci de centimetri până ce degetele 
ei prinseră capacul, deschizându-l. Tăcut, rapid, eficient. 


Canalizarea de dedesubt era, din fericire, goală. Îşi reprimă 
senzaţia de vomă provocată de duhoarea care se ridica deja ca să o 
întâmpine. Dispăru înainte ca gărzile să privească peste marginea 
acoperișului. 


Aelin detesta canalizările. Nu pentru că erau murdare, pline de 
paraziți și miroseau urât. Erau chiar un mod convenabil de a te deplasa 
nevăzut și nederanjat prin Rifthold, dacă știai calea. 

Le ura de când fusese legată și lăsată să moară, de o gardă de 
corp, căreia nu-i picase bine planul ei de a-i ucide stăpânul. Canalizarea 
se inundase şi, după ce se eliberase de legături, înotase - chiar înotase 
- prin apa murdară. Dar ieşirea fusese astupată. Pur întâmplător, Sam o 
salvase, dar nu înainte ca aproape să se înece, înghițind pe parcurs 
jumătate din apa canalului. Avusese nevoie de zile întregi și de 
nenumărate băi ca să se simtă curată. Şi de nesfârşite vărsături. 

Așa că faptul că intrase în canal şi apoi închisese capacul 
deasupra ei... Pentru prima dată în acea seară, îi tremurară mâinile. Dar 
se forță să ignore ecoul fricii și începu să se strecoare prin tunelurile 
slab luminate de lună. Ascultând. Îndreptându-se spre sud-est, merse 
printr-un tunel mare, vechi, una dintre arterele principale ale 
sistemului. Probabil că era aici de când Gavin Havilliard decisese să-și 
înființeze capitala de-a lungul râului Avery. Se opri din când în când ca 
să asculte, dar nu era niciun semn că urmăritorii ei erau în spate. 

În faţă, se intersectau patru tuneluri diferite, iar ea îşi încetini 
paşii, ţinând strâns cuțţitele de luptă. Primele două tuneluri erau goale; 
al treilea - cel care ar fi scos-o chiar în calea căpitanului, dacă acesta s- 
ar fi îndreptat spre castel -, mai întunecat, dar larg. lar al patrulea... 
dădea spre sud-est. 

Nu-i trebuiau simțurile Fae ca să ştie că întunericul din tunelul 
sud-estic nu era unul obișnuit. Lumina lunii care trecea printre grilajele 
de deasupra nu îl străpungea. Nu se auzea niciun zgomot, nici măcar 
şobolani fugind. 

Un alt truc al lui Arobynn - sau un dar? Sunetele slabe pe care le 
urmase veneau din direcția aceasta. Dar urmele se opreau aici. Păși 
liniștită ca o felină în fața liniei dincolo de care lumina slabă se estompa 
într-un întuneric de nepătruns. Încet, luă o bucată de piatră căzută și o 


aruncă în întunericul din față. Nu se auzi nimic atunci când aceasta ar fi 
trebuit să cadă. 

— Nu aș face asta în locul tău. 

Aelin se întoarse spre vocea feminină și rece, înclinându-și uşor 
cuțitele. Garda cu glugă din Bolţi se sprijinea de peretele tunelului, la 
nici douăzeci de paşi în spatele ei. Ei bine, cel puţin unul dintre ei era 
aici. În privinţa lui Chaol... 

Aelin ridică un cuţit, în timp ce se îndreptă tiptil spre gardă, 
sorbind fiecare detaliu. 

— Nu te-aș sfătui nici să te furișezi în spatele străinilor, prin 
canale. 

Când Aelin se apropie la mai puţin de un metru distanţă, femeia 
își ridică mâinile - delicate, dar cu cicatrice; avea pielea bronzată, chiar 
şi strălucirea palidă a luminilor stradale de pe aleea de deasupra. Dacă 
reușise să se furișeze atât de aproape, probabil că fusese antrenată - în 
luptă, în secret sau în ambele. Desigur că era pricepută, de vreme ce 
Chaol o pusese să-l păzească în Boli. Dar unde plecase el acum? 

— Infame săli ale plăcerii şi canale, spuse Aelin, ținându-și 
cuţitele la vedere. Ai o viață de nota 10, nu-i așa? 

Tânăra femeie se dezlipi de perete; cortina ei de păr negru se 
legăna în umbrele glugii. 

— Nu toţi suntem atât de binecuvântațţi încât să fim plătiţi de 
rege, Campionule. 

Aşadar, o recunoştea. Întrebarea întrebătoare era dacă îi zisese 
lui Chaol - și unde era el acum. 

— Să întreb de ce nu ar trebui să arunc pietre în acel tunel? 

Garda arătă spre tunelul cel mai apropiat din spatele ei - luminat 
şi deschis. 

— Vino cu mine! 

Aelin chicoti. 

— Va trebui să te străduiești mai mult. 

Femeia zveltă se apropie, lumina lunii iluminându-i chipul 
ascuns. Serioasă, dar drăguță, şi poate cu doi sau trei ani mai în vârstă. 

— Te caută douăzeci de gărzi şi sunt destul de isteți ca să ajngă 
curând să caute și aici, spuse străina simplu. Ți-aș sugera să vii cu mine. 

Aelin era pe jumătate tentată să-i sugereze să se ducă naibii, dar, 
în schimb, zâmbi. 

— Cum m-ai găsit? 


Nu-i păsa; trebuia doar să o mai evalueze un pic. 

— Am avut noroc. Sunt în recunoaştere şi pe stradă am 
descoperit că ţi-ai făcut prieteni noi. De obicei, când găsim oamenii 
care hoinăresc prin canale, politica noastră e mai întâi să lovim și după 
aceea să punem întrebări. 

— Şi cine sunteţi voi, mai exact? întrebă dulce Aelin. 

Femeia începu să se deplaseze prin tunelul luminos, deloc 
îngrijorată de cuţitele pe care Aelin încă le ținea în mâini. Era arogantă 
şi proastă, deci. 

— Vino cu mine, Campionule, și vei afla lucruri pe care probabil 
vrei să le știi, sau poţi să rămâi aici şi să aştepţi până vezi ce îţi 
răspunde acea piatră pe care ai aruncat-o. 

Aelin îi cântări cuvintele - și ce auzise şi văzuse până atunci în 
acea seară. În ciuda fiorului pe care îl simţea pe şira spinării, o ajunse 
din urmă, vârându-și cuţitele în tecile de pe coapse. În timp ce înaintau 
cu greu prin murdăria canalelor, Aelin rămase tăcută, ca să-şi adune 
puterile. Femeia înaintă rapid și uşor prin alt tunel, iar apoi prin altul. 
Aelin notă fiecare cotitură, fiecare caracteristică unică, fiecare grilaj, 
întocmind o hartă mentală în timp ce se deplasau. 

— Cum de m-ai recunoscut? întrebă Aelin în cele din urmă. 

— Te-am văzut prin oraş - cu multe luni în urmă. Părul roșcat a 
fost motivul pentru care nu te-am recunoscut imediat în Bolţi. 

Aelin o privi cu coada ochiului. Poate că străina nu știa cine era cu 
adevărat Chaol. Acesta ar fi putut folosi un alt nume, chiar dacă ea 
pretindea că ştia ce căuta Aelin. 

Femeia îi vorbi cu aceeași voce rece și calmă. 

— Gardienii te urmăresc pentru că te-au recunoscut sau pentru 
că ai ţinut neapărat să faci scandal la Bolţi? 

Un punct pentru străină. 

— De ce nu-mi spui tu? Gărzile mai lucrează pentru căpitanul 
Westfall? 

Femeia râse încet. 

— Nu - gărzile acelea nu îi sunt subordonate. 

Aelin îşi reprimă un oftat de ușurare, în ciuda miilor de alte 
întrebări care începură să-i zbârnâie în minte. Cizmele-i striviră ceva 
mult prea moale și îşi reprimă un fior, iar femeia se opri în fața intrării 
unui alt tunel lung, a cărui primă jumătate era iluminată de lumina 
lunii care pătrundea printre grilajele împrăștiate. Întunericul nefiresc 


se ivea din capătul îndepărtat. O liniște copleșitoare o învălui pe Aelin 
când privi în beznă. Linişte. Liniște totală. 

— Aici, spuse străina, apropiindu-se de o alee înaltă din piatră, 
construită în partea laterală a tunelului. Proastă - era proastă pentru 
că își expusese spatele așa. Nici măcar nu văzu când Aelin scoase un 
cuțit. 

Ajunseseră destul de departe. Femeia se opri pe scările mici şi 
alunecoase care conduceau spre alee, cu mișcări lungi şi graţioase. 
Aelin calculă distanța până la cea mai apropiată ieşire şi adâncimea 
micului râu de murdărie ce curgea prin mijlocul tunelului. Era suficient 
de adânc pentru ca să arunce cadavrul, dacă ar fi fost necesar. 

Aelin înclină cuțitul, se strecură în spatele femeii, la fel de 
aproape ca o amantă, și lipi lama de gâtul ei. 


CAPITOLUL 6 


— Ai dreptul la o singură propoziţie, şopti Aelin în urechea 
femeii, în timp ce îi apăsă mai bine pumnalul la gât. O propoziţie, ca să 
mă convingi să nu-ţi tai gâtul. 

Femeia cobori de pe trepte şi, trebuie spus, nu fu atât de proastă 
încât să întindă mâna spre armele pe care le avea ascunse pe lângă 
corp. Cu spatele lipit de pieptul lui Aelin, nu ar fi putut oricum să 
ajungă la armele ei. Înghiţi în sec, iar gâtul îi săltă pe pumnalul pe care 
Aelin îl ţinea pe pielea ei netedă. 

— Te duc la căpitan. 

Aelin mai apăsă un pic cuțitul. 

— Nu prea mă convingi şi am cuțitul la gâtul tău. 

— În urmă cu trei săptămâni, şi-a abandonat poziţia la castel și a 
fugit. Ca să se alăture cauzei noastre. Cauzei rebele. 

Genunchii lui Aelin amenințau să cedeze. Presupunea că ar fi 
trebuit să se axeze pe trei direcţii, în planurile ei: pe rege, pe Arobynn 
şi pe rebeli - care ar fi putut foarte bine să aibă ceva de împărţit cu ea, 
după ce îl spintecase pe Archer Finn iarna trecută. Chiar dacă lucrau 
alături de Chaol. 

Alungă gândul, înainte să o afecteze. 

— Şi prințul? 


— E viu, dar e încă la castel, şopti rebela. Îți ajunge? Poţi să lași 
cuțitul jos? 

Da. Nu. Dacă Chaol lucra acum cu rebelii... Aelin cobori cuțitul și 
se retrase într-o baltă în care lumina lunii se reflecta prin grilajul de 
deasupra. Rebela se răsuci şi întinse mâna după unul dintre cuțţitele ei. 
Aelin țâțâi. Degetele femeii se opriră pe mânerul bine lustruit. 

— Am decis să te cruț și așa mă răsplăteşti? spuse Aelin, 
aranjându-și gluga. Nu ştiu de ce sunt surprinsă de asta. 

Rebela lăsă cuțitul și își scoase gluga, dezvăluindu-şi chipul 
drăguţ şi bronzat - solemn și total neînfricat. Ochii ei negri îi fixară pe 
cei ai lui Aelin, examinând-o. Erau aliate sau inamice? 

— Spune-mi de ce ai venit aici, zise încet rebela. Căpitanul spune 
că eşti de partea noastră. Totuşi, te-ai ascuns de el la Bolţi, în seara 
asta. 

Aelin îşi încrucişă braţele și se rezemă de zidul umed din piatră 
din spatele ei. 

— Ce-ar fi să începem prin a-mi spune cum te numești? 

— Numele meu nu te priveşte. 

Aelin ridică o sprânceană. 

— Vrei răspunsuri, dar refuzi să-mi dai ceva în schimb. Nu e de 
mirare că, în timpul întâlnirii, căpitanul te-a pus să stai deoparte. Este 
greu să joci jocul când nu cunoști regulile. 

— Am auzit ce s-a întâmplat iarna trecută. Că ai mers la depozit și 
i-ai omorât pe mulți de-ai noștri. Ai ucis rebeli - prieteni de-ai mei. 
Masca ei rece și calmă nici măcar nu tresări. lar acum trebuie să cred că 
ai fost de la bun început de partea noastră. lartă-mă dacă nu sunt 
directă cu tine. 

— Nu ar trebui să-i ucid pe oamenii care îmi răpesc și îmi 
agresează prietenii? spuse încet Aelin. Nu ar trebui să reacționez 
violent când primesc bilete prin care prietenii mei sunt ameninţaţi că 
vor fi uciși? Nu ar trebui să-l spintec pe ticălosul egoist din cauza căruia 
prietenul meu a fost asasinat? Se dezlipi de perete, apropiindu-se spre 
femeie. 

— Ai vrea să-mi cer scuze? Ar trebui să mă târăsc în genunchi 
pentru asta? Chipul rebelei nu exprima nimic - fie așa fusese antrenată, 
fie pentru că nu-i păsa deloc. Aelin pufni. Așa am crezut şi eu. Așadar, 
ce-ar fi să mă duci la căpitan şi să-ți păstrezi prostiile moralizatoare 
pentru mai târziu? 


Femeia privi din nou spre întuneric și scutură ușor din cap. 

— Dacă nu mi-ai fi pus cuțitul la gât, ţi-aş fi zis că am ajuns. Îi 
arătă tunelul din față. Cu plăcere. 

Aelin se gândi dacă să o izbească de peretele ud şi murdar, doar 
ca să-i amintească cine era Campionul Regelui, dar apoi auzi o 
respirație neregulată venind din întuneric. Respirație de om - și 
şoapte. Se auziră cizme alunecând şi călcând piatra şi mai multe şoapte 
- comenzi tăcute ale unor voci pe care nu le recunoștea, care spuneau 
„grăbiţi-vă“ şi „liniște” şi... 

Aelin înțepeni când auzi un bărbat spunând printre dinţi: Corabia 
pleacă în douăzeci de minute. Mișcaţi-vă! 

Cunoștea acea voce. Dar tot nu putu să-și adune forțele pentru o 
confruntare totală cu Chaol Westfall, care ieși clătinându-se din 
întunericul de la capătul tunelului, sprijinind un bărbat şchiop şi 
extrem de slab între el și un tovarăș, urmat de un alt bărbat înarmat, 
care le păzea spatele. 

Chiar şi de la distanţă, privirea căpitanului o fixă pe a lui Aelin. Nu 
zâmbi deloc. 


CAPITOLUL 7 


În total, erau doi oameni răniţi, unul ţinut de Chaol și de tovarăşul 
său, celălalt încovoindu-se între doi bărbaţi pe care ea nu-i recunoștea. 
Alţi trei - doi bărbaţi și încă o femeie - le păzeau spatele. 

Cu o privire, îi spuseră rebelei să plece. Era, deci, o prietenă. 

Aelin se uită în ochii lor în timp ce ei se grăbiră spre ea, cu armele 
scoase. Toţi erau împroșcaţi cu sânge - sânge roșu şi negru, pe care ea 
îl cunoștea prea bine. lar cei doi oameni aproape inconștienți... 

Cunoştea și acel aspect scofâlcit şi uscat. Scobiturile obrajilor lor. 
Ajunsese prea târziu pentru cei din Wendlyn. Dar, cumva, Chaol şi 
aliații săi îi scoseseră pe aceştia doi. Stomacul i se întoarse pe dos. În 
recunoaştere - tânăra femeie de lângă ea cercetase aleea din față, ca să 
se încredințeze că era sigură pentru salvarea lor. 

Gărzile din oraş nu erau corupte doar de Valgii obișnuiți, cum 
sugerase Arobynn. Nu, era cel puțin un prinţ Valg aici, în tunelurile 
astea, dacă ţineai cont de întunericul de aici. Rahat. Și Chaol fusese... 


Chaol se opri, pentru ca un tovarăș să îi ia locul, cărându-l pe bărbatul 
rănit. Apoi, merse înainte. Se afla acum la şase metri distanță. Patru. 
Trei. Îi curgea sânge din colțul gurii, iar buza inferioară îi era despicată. 
Se luptaseră ca să scape... 

— Explică-mi! îi şopti femeii de lângă ea. 

— Nu este treaba mea, răspunse femeia. 

Nu se deranjă să insiste. Nu când Chaol ajunsese acum în fața ei, 
cu ochii lui ca de bronz măriți, în timp ce privea hainele însângerate ale 
lui Aelin. 

— Eşti rănită? Vorbea răgușit. 

Aelin scutură tăcută din cap. Pe toţi zeii! Pe toţi zeii! Fără acea 
glugă, acum că îi vedea trăsăturile... Era exact aşa cum şi-l amintea - 
acel chip bronzat, de o frumuseţe dură, poate un pic mai slab și mai 
bărbos, dar era tot Chaol. Tot bărbatul pe care ajunsese să-l iubească 
înainte... Înainte ca totul să se fi schimbat. 

Erau atât de multe lucruri pe care credea că le va simți, le va 
spune sau va face! 

O cicatrice subțire şi albă îi brăzda obrazul. Ea i-o făcuse. l-o 
făcuse în seara în care Nehemia murise, când încercase să-l ucidă. Şi l- 
ar fi ucis. Dacă nu ar fi oprit-o Dorian. 

De atunci înțelesese că alegerea lui Chaol, ceea ce făcuse el, îi 
separase pentru totdeauna. Era singurul lucru pe care nu îl putea uita 
sau ierta. 

Răspunsul ei tăcut păru suficient pentru căpitan. Se uită la femeia 
de lângă Aelin - la cercetașa lui. Cercetașa lui - care îi era subalternă. 
Ca şi când el era liderul. 

— Drumul din faţă este liber. Rămâneţi în tunelurile estice, zise 
ea. 

Chaol încuviinţă. 

— Mergeţi mai departe! le spuse celorlalți, care ajunseseră acum 
lângă el. Vă ajung într-o clipă. Fără ezitare - și fără slăbiciune. Ca și 
când ar fi făcut asta de sute de ori. 

Ei porniră în tăcere prin tunel, privind spre Aelin când trecură pe 
lângă ea. Doar tânăra femeie zăbovi. Uitându-se la ea. 

— Nesryn! zise Chaol, rostindu-i numele ca pe un ordin. 

Nesryn o fixă cu privirea pe Aelin - analizând, calculând. Aelin 
rânji cu nepăsare. 

— Faliq, mârâi Chaol, iar femeia își îndreptă ochii negri spre el. 


Dacă numele de familie al lui Nesryn nu o dădea de gol în privința 
originii ei, ochii ei, uşor oblici la colțuri și ușor creionaţi cu kohl, 
dezvăluiau că măcar unul dintre părinţii ei era de pe Continentul Sudic. 
Era interesant că femeia nu încerca să ascundă asta, că alesese să se 
fardeze chiar şi în misiune, în ciuda politicii deloc plăcute pe care 
orașul Rifthold o avea față de imigranți. 

Chaol făcu semn din cap spre tovarăşii care se îndepărtau. 

— Du-te la docuri! 

— Este mai sigur dacă unul dintre noi rămâne aici. Din nou acea 
voce calmă - constantă. 

— Ajută-i să ajungă la docuri, apoi întoarce-te în districtul 
meșteşugarilor. Comandantul garnizoanei tale va observa dacă întârzii. 

Nesryn o măsură din priviri pe Aelin, neschimbându-i-se 
trăsăturile grave. 

— De unde ştim că nu a venit aici la ordinele lui? 

Aelin ştia foarte bine la cine se referea. Ea îi făcu semn din ochi 
tinerei femei. 

— Dacă aş fi venit aici la ordinele regelui, Nesryn Faliq, ai fi fost 
moartă de mult. 

Niciun licăr de amuzament, niciun semn de frică. Femeia ar fi 
putut să-i dea lecţii de sânge rece lui Rowan. 

— Mâine la apus, îi spuse Chaol brusc lui Nesryn. Tânăra femeie 
își cobori privirea, cu umerii încordați, înainte de a intra în tunel. Se 
mişca precum apa, gândi Aelin. 

— Pleacă! îi spuse Aelin lui Chaol, cu vocea răgușită. Du-te, ajută- 
i. Să-şi continue treaba, oricare ar fi fost asta. 

Gura însângerată a lui Chaol se transformă într-o linie subţire. 

— Mă duc. Într-o clipă. 

Nu o invitase să-l însoțească. Poate că ar fi trebuit să se ofere ea. 

— Te-ai întors, făcu el. Părul lui era mai lung, mai zburlit decât 
fusese cu luni în urmă. Este... Aedion... este o capcană... 

— Ştiu despre Aedion. Pe toți zeii, ce ar fi putut să-i spună? 

Chaol dădu distant din cap, clipind. 

— Tu... arăţi diferit. 

Ea îşi trecu degetele prin părul roşcat. 

— Evident. 


— Nu, spuse el, făcând un pas înainte, doar unul. Chipul tău. Felul 
in care stai. Tu... Scutură din cap, privind spre întunericul din care 
locmai fugiseră. Hai să facem câţiva pași! 

Îl ascultă. Bine, mai mult merseră într-un ritm alert. Înainte, ea 
auzi sunetele tovarășilor lui grăbindu-se prin tuneluri. 

Toate cuvintele pe care voise să i le spună îi inundară gândurile, 
luptându-se să iasă, dar ea le mai ignoră încă o clipă. „Te iubesc” - asta 
îi zisese el în ziua în care ea plecase. Singurul ei răspuns fusese „Îmi 
pare rău.“ 

— E o misiune de salvare? spuse ea, privind în urma lor. Nu se 
auzea niciun sunet, nu erau urmăriți. 

Chaol îi confirmă mormăind. 

— Foştii stăpâni ai magiei sunt din nou vânați și executaţi. Noile 
gărzi ale regelui îi aduc în tuneluri, ca să-i țină până la execuţie. Le 
place întunericul - pare să le facă bine. 

— De ce nu folosesc închisorile? Erau suficient de întunecate, 
chiar și pentru Valgi. 

— Sunt prea publice. Cel puţin pentru ce le fac înainte de a fi 
executați. 

Simţi un fior pe şira spinării. 

— Poartă inele negre? El încuviință dând din cap. Inima ei 
aproape că se opri. Nu-mi pasă câți oameni duc în tuneluri. Nu mai 
intra acolo. 

Chaol râse scurt. 

— Nu am de ales. Intrăm în tuneluri pentru că suntem singurii 
care o pot face. 

Canalizarea începu să miroasă a saramură. Probabil erau aproape 
de râul Avery, dacă numărase corect cotiturile. 

— Adică? 

— Nu-i observă și nici nu le pasă cu adevărat de prezența 
oamenilor obișnuiți - ci doar de cei care moştenesc magia, prin sânge. 

Chiar şi de cei care nu știu că o au. Elo privi pieziş. De aceea l-am 
trimis pe Ren spre Nord - ca să iasă din oraș. 

Ea aproape se împiedică de o piatră desprinsă. 

— Ren... Allsbrook? 

Chaol dădu ușor din cap. 

Pământul se zgudui sub ea. Ren Allsbrock. Alt copil al 
Terrasenului. Încă viu. În viaţă. 


— Ren este motivul pentru care am și aflat despre asta, spuse 
Chaol. Am intrat într-unul dintre cuiburile lor. S-au uitat direct la el. 
Ne-au ignorat complet pe Nesryn şi pe mine. Abia am ieşit de acolo. L- 
am trimis în Terrasen - să adune rebelii de acolo - a doua zi. Nu s-a 
bucurat prea mult, crede-mă. 

Interesant. Interesant și complet nebunesc. 

— Acele ființe sunt demoni. Valgii. lar ei... 

— Te lasă fără viaţă, se hrănesc cu tine, până când îţi transformă 
execuţia într-un spectacol? 

— Nu e o glumă, izbucni ea. Visele îi erau bântuite de mâinile 
fremătânde ale acelor prinți Valgi, care se hrăneau din ea. Și de fiecare 
dată se trezea țipând, întinzându-se spre un războinic Fae, care nu era 
acolo ca să-i aducă aminte că reușiseră, că supravieţuiseră. 

— Ştiu că nu este, spuse Chaol. Îşi îndreptă privirea spre locul în 
care Godryn se ridica peste umărul ei. O sabie nouă? 

Ea dădu din cap. Probabil că acum îi mai despărțea un metru - un 
metru și multe luni în care îi fusese dor de el și îl urâse. Luni în care 
ieşise târâş din acel abis în care el o aruncase. Dar acum că ea era aici... 
Făcea eforturi uriaşe ca să nu-i spună că îi părea rău. Nu pentru ceea ce 
îi făcuse chipului său, ci pentru că inima-i era vindecată - încă ruptă pe 
alocuri, dar vindecată - iar el... el nu mai era acolo. Nu așa cum fusese 
cândva. 

— Ţi-ai dat seama cine sunt, rosti ea, atentă la distanţa la care se 
aflau tovarășii lui din față. 

— Din ziua în care ai plecat. 

Ea scrută întunericul din spatele lor pentru o clipă. Calea era 
liberă. El nu se apropie - nu părea deloc dornic să o ţină în braţe, să o 
sărute sau măcar să o atingă. În față, rebelii cotiră intr-un tunel mai 
mic, unul care conducea direct spre docurile dărăpănate din mahalale. 

— Am luat-o pe Fleetfoot, spuse el, după un moment de tăcere. 

Ea încercă să nu expire prea zgomotos. 

— Unde e? 

— În siguranţă. Tatăl lui Nesryn deține câteva brutării cunoscute 
în Rifthold şi a adunat destui bani pentru a-și cumpăra o casă la țară, la 
poalele dealurilor din afara orașului. A zis că angajaţii săi vor avea grijă 
de căţelușă, în secret. Părea mai mult decât fericită să tortureze oile, 
așadar - îmi pare rău că nu am putut să o păstrez aici, dar, lătratul... 


— Înţeleg, spuse ea. Mulţumesc. Îşi ridică privirea. Fiica unui 
proprietar de pământ este o rebelă? 

— Nesryn face parte din garda oraşului, în ciuda dorințelor 
tatălui ei. O cunosc de mulţi ani. 

Asta nu îi răspundea la întrebare. 

— Putem avea încredere în ea? 

— Cum ai zis şi tu, am fi fost toți deja morți, dacă ar fi fost aici la 
ordinele regelui. 

— Corect. Ea înghiţi cu greu, băgând cuțţitele în teci şi scoțându-și 
mănușile, ca să-și țină mâinile ocupate. 

Dar apoi Chaol se uită la degetul pe care, cândva, se aflase inelul 
lui de ametist. Pielea era udă din cauza sângelui care se prelinsese prin 
material, roşu și negru, şi mirosind urât. Chaol privi la locul gol - iar 
când își ridică din nou privirea spre ea, îi fu greu să mai respire. El se 
opri la intrarea tunelului îngust. Până aici își dădu ea seama. O dusese 
cât de departe posibil. 

— Am multe să îţi spun, zise ea, înainte ca el să poată vorbi. Dar 
cred că aș prefera să aud mai întâi povestea ta. Cum ai ajuns aici; ce s-a 
întâmplat cu Dorian. Și cu Aedion. Totul. „De ce te-ai întâlnit în seara 
asta cu Arobynn. “ 

Acea încercare de tandreţe de pe chipul lui se transformă într-o 
răceală severă - iar inima ei se rupse un pic văzând asta. Orice ar fi fost 
pe cale să spună, nu avea să fie ceva plăcut. 

— Întâlneşte-te cu mine în patruzeci de minute! îi răspunse el şi îi 
dădu adresa din mahala. Trebuie mai întâi să mă ocup de asta. 

Nu așteptă un răspuns, înainte de a alerga prin tunel, după 
tovarășii săi. 

Aelin îl urmă oricum. 


Aelin urmări docurile mahalalei de pe acoperiș, în timp ce Chaol 
şi tovarășii săi se apropiau de barca mică. Echipajul nu îndrăznise să 
coboare ancora - doar legase barca de stâlpii putreziţi, cât timp rebelii 
transferau victimele în braţele marinarilor. Apoi, începură să vâslească 
repede, spre curbura întunecată a râului Avery și, probabil, spre un vas 
mai mare care îi aștepta la gura de vărsare. 


Îl observă pe Chaol vorbind rapid cu rebelii, pe Nesryn rămânând 
în zonă, după ce acesta terminase de vorbit. Se certară scurt în legătură 
cu ceva, nu auzise ce, iar după aceea căpitanul plecă singur; Nesryn şi 
restul grupului se îndreptară în direcția opusă, fără să arunce măcar o 
privire înapoi. 

Chaol străbătu un cvartal până când Aelin apăru, fără zgomot, 
lângă el. Chaol nu avu nicio ezitare. 

— Trebuia să fi știut. 

— Da, trebuia. 

Chaol încleștă din dinţi, dar merse în continuare spre mahala. 

Aelin examină străzile adormite și întunecate. Câţiva pici sălbatici 
țâşniră pe lângă ei şi îi examină de sub glugă, întrebându-se care dintre 
ei era plătit de Arobynn și i-ar putea transmite că o văzuse la câteva 
străzi distanță de vechea ei casă. Nu avea rost să se ascundă - și nici nu 
voia. 

Aici, casele erau ca vai de ele, dar nu distruse complet. Familiile 
de muncitori care locuiau în ele făceau tot posibilul pentru a le îngriji. 
La cât de aproape erau de râu, probabil erau locuite de pescari, 
muncitori la docuri și poate câte un sclav împrumutat temporar de la 
stăpânul lui. Dar nu era niciun semn de scandal, niciun vagabond, 
uiciun pește, niciun hoţ ascuns în întuneric. Aproape că era 
fermecătoare zona, chiar dacă erau în mahala. 

— Povestea nu e mai plăcută, începu, în sfârşit, căpitanul. 


Aelin îl lăsă pe Chaol să vorbească, în timp ce merseră prin 
mahala, și i se frânse inima. Nu zise nimic atunci când el îi povesti cum 
îl întâlnise pe Aedion şi cum lucrase cu el, iar apoi regele îl capturase 
pe acesta și îl interogase pe Dorian. Fu nevoită să facă un efort 
considerabil pentru a se abține să-l scuture pe căpitan și să-l întrebe 
cum de fusese atât de nesăbuit și de prost, cum de îi luase atât de mult 
timp ca să acționeze. 

Apoi, Chaol ajunse la partea cu decapitarea Sorschei, fiecare 
cuvânt fiind rostit mai încet și mai trunchiat decât cel de dinainte. 

Niciodată nu aflase numele tămăduitoarei, în niciuna dintre dăţile 
în care femeia o cususe și o peticise. Pentru Dorian, pierderea ei 
însemna... Aelin înghiți cu greu. 


Apoi, lucrurile se înrăutăţiră Chaol explicându-i ce făcuse Dorian 
ca să-l scoată din castel: se sacrificase, dezvăluindu-și puterea în fața 
regelui. Ea tremura atât de tare, încât își băgă mâinile în buzunare şi își 
strânse buzele, ca să nu poată spune nimic. Dar cuvintele se foiau 
oricum în mintea ei, fără întrerupere. 

„Ar fi trebuit să-i scoţi din castel pe Dorian și pe Sorscha în ziua în 
care regele i-a măcelărit pe acei sclavi. Nu ai învăţat nimic din moartea 
Nehemiei? Ai crezut cumva că poți învinge fără să-ți pătezi onoarea, 
fără să sacrifici ceva? Nu ar fi trebuit să-l părăsești; oare cum ai putut 
să-l lași să-l înfrunte singur pe rege? Cum ai putut, cum ai putut, cum ai 
putut?“ 

Durerea din ochii lui Chaol o făcu să nu vorbească. 

El tăcu şi ea trase aer în piept, stăpânindu-și mânia, dezamăgirea 
şi şocul. Trebui să traverseze trei cvartale înainte de a putea judeca 
limpede. Mânia şi lacrimile nu aveau să-i folosească la nimic. Planurile 
ei urmau să se schimbe din nou - dar nu cu mult. Să-l elibereze pe 
Aedion, să recupereze cheia Wyrd... putea încă să le facă. Îşi îndreptă 
umerii. Erau la doar câteva străzi de vechiul ei apartament. Măcar ar fi 
avut un loc în care să se pitească, dacă Arobynn nu vânduse 
proprietatea. Probabil că ar fi ironizat-o pe tema asta, dacă ar fi făcut-o 
- sau poate că o lăsase să afle singură că avea un nou proprietar. Îi 
plăceau astfel de surprize. 

— Deci acum lucrezi împreună cu rebelii, îi spuse ea lui Chaol. 
Sau aparent ești liderul lor. 

— Suntem câţiva la conducere. Teritoriul meu acoperă mahalaua 
şi docurile - alţii sunt responsabili pentru alte părți ale orașului. Ne 
întâlnim cât de des îndrăznim. Nesryn şi câțiva dintre paznicii orașului 
au reușit să-i contacteze pe câțiva oameni de-ai mei. Pe Ress și pe 
Brullo, mai ales. S-au gândit la modalităţi de a-l scăpa pe Dorian. Şi pe 
Aedion. Dar acea temniță este impenetrabilă, iar ei supraveghează 
tunelurile secrete. Am intrat în cuibul lor din canalizare în seara asta 
doar pentru că Ress ne-a anunțat că va avea loc o întâlnire importantă 
la palat. Dar au lăsat în urmă mai multe santinele față de ce 
anticipasem noi. 

Era imposibil să intre în castel - fără ajutorul lui Arobynn. O altă 
decizie. O va lăsa pe a doua zi. 

— Ce ai aflat despre Dorian, de când ai fugit? 


Un licăr de rușine străluci în ochii lui ca de bronz. Fugise totuși, îl 
lăsase pe Dorian în mâinile tatălui său. 

Ea îşi încleștă pumnii, ca să nu-l dea cu capul de peretele clădirii. 
Cum de îl slujise pe acel monstru? Cum de nu văzuse asta, cum de nu 
încercase să-l ucidă pe rege ori de câte ori se aflase în preajma lui? 

Spera că, indiferent ce i-ar fi făcut lui Dorian tatăl lui, indiferent 
ce pedeapsă primise prinţul, ştia că nu era singurul care suferea. Și, 
după ce avea să-l recupereze pe Dorian, avea să îi spună asta, când va fi 
pregătit să asculte; că ea înțelegea - și că avea să fie un drum lung, 
dificil şi dureros, dar că era posibil să-și revină după o asemenea 
pierdere. Când îşi va reveni, folosindu-și acea magie brută pe care o 
poseda, care era liberă, nu ca a ei... Ar fi putut fi un ajutor decisiv în 
înfrângerea Valgilor. 

— Regele nu l-a pedepsit public pe Dorian, spuse Chaol. Nici 
măcar nu l-a închis. Din câte știm, încă participă la evenimente și va fi 
prezent la această petrecere aniversară /execuțţie a sa. 

Aedion, o, Aedion! El știa cine era ea, ce devenise, dar Chaol nu îi 
dăduse de înţeles cum va reacţiona vărul ei. Când o va vedea ar fi putut 
să o scuipe în față. Nu avea să-i pese de asta până ce Aedion nu urma să 
fie în siguranţă, liber. 

— Aşadar, Ress și Brullo sunt deja înăuntru, iar zidurile castelului 
sunt supravegheate, continuă Chaol. Ei spun că Dorian pare să se 
comporte normal, dar că este indispus. Este mai rece, mai distant - dar 
e de aşteptat, după ce Sorscha a fost... 

— Au raportat dacă poartă un inel negru? 

Chaol tresări. 

— Nu - nu un inel. Ceva din tonul vocii lui o făcu să-l privească și 
să-şi dorească să nu trebuiască să audă ceea ce urma să spună. Dar 
unul dintre spioni a pretins că Dorian are un colier răsucit, din piatră 
neagră, în jurul gâtului, continuă Chaol. 

Un colier din piatră Wyrd. Pentru o clipă, Aelin nu reuși decât să 
se holbeze la Chaol. Clădirile din jur o apăsau; un puț imens se 
deschidea sub pavajul pe care mergea, amenințând să o înghită 
complet. 

— Eşti palidă, spuse Chaol, dar nu făcu nicio mișcare ca să o 
atingă. 


Mai bine. Nu era sigură că ar fi suportat să fie atinsă, fără să-i 
smulgă fața. Totuși trase aer în piept, refuzând să lase monstruozitatea 
care i se întâmplase lui Dorian să o afecteze - cel puţin pentru moment. 

— Chaol, nu știu ce să spun - despre Dorian, şi Sorscha, şi Aedion. 
Despre faptul că tu eşti aici. Gesticulă spre mahalaua din jurul lor. 

— Spune-mi ce s-a întâmplat cu tine în toate aceste luni. 

Ea îi povesti. Îi relată ce se întâmplase în Terrasen în urmă cu 
zece ani şi ce pățise în Wendlyn. Când ajunse la prinții Valg, nu îi vorbi 
despre acele coliere, deoarece - deoarece părea deja distrus. Și nu îi 
spuse despre a treia cheie Wyrd, ci doar că Arobynn furase Amuleta din 
Orynth şi că ea o voia înapoi. 

— Aşadar, acum ştii de ce sunt aici, ce am făcut şi ce plănuiesc să 
fac. 

Chaol nu îi răspunse nimic cât merseră până la următoarea 
stradă. Fusese complet tăcut. Nu zâmbise. Când, în cele din urmă, el îi 
întâlni privirea, cu buzele strânse într-o linie subțire, semăna foarte 
puţin cu paznicul de care se îndrăgostise. 

— Deci, eşti singură aici, zise el. 

— l-am zis lui Rowan că ar fi mai sigur pentru el să rămână în 
Wendlyn. 

— Nu, spuse el puţin tăios, privind înainte. Adică te-ai întors, dar 
fără o armată. Fără aliați. Te-ai întors cu mâna goală. 

„Cu mâna goală.“ 

— Nu ştiu la ce te așteptai. Tu - tu m-ai trimis în Wendlyn. Dacă 
voiai să aduc înapoi o armată, ar fi trebuit să fii mai explicit. 

— Te-am trimis acolo pentru siguranţa ta, ca să poți scăpa de 
rege. Şi, de îndată ce mi-am dat seama cine erai, cum aș fi putut să nu 
presupun că ai fugit la verii tăi, la Maeve... 

— Ai ascultat ceva din ce ţi-am spus? Despre cum este Maeve? 
Familia Ashryver este la dispoziţia ei, iar dacă Maeve nu trimite ajutor, 
ei nu vor trimite ajutor. 

— Nici măcar nu ai încercat. El se opri la un colț pustiu. Dacă 
vărul tău, Galan, ignoră blocada... 

— Vărul meu Galan nu te privește pe tine. Tu înţelegi ce am avut 
de înfruntat? 

— Tu înţelegi cum a fost pentru noi, aici? În timp ce tu te-ai jucat 
cu magia şi ai umblat aiurea cu Prinţul tău Fae, înţelegi ce s-a întâmplat 
cu mine - cu Dorian? Înţelegi ce se întâmplă în fiecare zi, în acest oraş? 


Pentru că giumbușlucurile tale din Wendlyn ar putea, foarte bine, să fie 
cauza tuturor acestor lucruri. 

Simţea fiecare cuvânt ca o piatră aruncată în cap. Da - da, poate, 
dar... 

— Giumbușlucurile mele? 

— Dacă nu te-ai fi comportat atât de teatral, dacă nu te-ai fi fălit 
cu înfrângerea lui Narrok și dacă nu i-ai fi strigat, practic, regelui că te- 
ai întors, nu ne-ar fi chemat niciodată în acea cameră... 

— Nu mă poţi învinui pentru asta. Pentru acţiunile lui. Îşi strânse 
pumnii şi îl privi - îl privi cu atenţie, se uită la cicatricea care avea să îi 
amintească mereu de ce făcuse el, de ceea ce ea nu putea ierta. 

— Atunci, pentru ce pot să te consider vinovată? întrebă el, în 
timp ce ea continua să meargă, cu pași rapizi și precişi. Aşadar? 

Nu vorbea serios - nu avea cum să o facă. 

— Cauţi lucruri pentru care să mă învinovățești? Ce spui de 
căderea regatelor? De pierderea magiei? 

— Cel puţin în ceea ce priveşte ultima parte, zise el printre dinți, 
ştiu sigur că nu este vina ta. 

Ea se opri din nou. 

— Ce ai spus? 

El își încordă umerii. De atât avu ea nevoie ca să îşi dea seama că 
plănuise să păstreze secretul. Nu față de Celaena, fosta lui prietenă și 
iubită, ci față de Aelin - regina Terrasenului. O ameninţare. Orice ar fi 
ştiut despre magie, nu plănuise să-i spună. 

— Ce ai aflat mai exact despre magie, Chaol? rosti ea prea încet. 

El nu răspunse. 

— Spune-mi. 

El scutură din cap, având chipul umbrit din cauza spaţiului dintre 
luminile străzii. 

— Nu. Nicio șansă. Nu când ești atât de imprevizibilă. 

„Imprevizibilă.” Era o binecuvântare, presupunea ea, că magia era 
într-adevăr înăbușită aici, altfel ar fi putut transforma străzile în 
cenușă în jurul lor, doar ca să-i arate cât de previzibilă era. 

— Ai găsit un mod de a o elibera, nu-i așa? Știi cum să o faci. 

El nu încercă să pretindă altceva. 

— Dacă am elibera magia, am dezlănțui haosul - nu am face decât 
să înrăutățim lucrurile. Probabil am uşura munca demonilor: a-i găsi şi 
a se hrăni cu purtătorii magiei. 


— Mai mult ca sigur vei regreta aceste cuvinte, când vei auzi tot 
ce am de zis, rosti ea printre dinţi, fierbând de mânie. Continuă să 
vorbească pe un ton îndeajuns de jos încât nimeni din apropiere să nu-i 
audă. Acel colier pe care îl poartă Dorian - dă-mi voie să-ți spun ce face 
şi vom vedea dacă vei refuza în continuare să-mi spui, dacă vei ignora 
ceea ce am făcut în ultimele luni. Cu fiecare cuvânt al ei, culoarea i se 
scurse de pe chip. O părticică răutăcioasă din ea se bucura. Ei îi vizează 
pe purtătorii magiei, se hrănesc cu puterea din sângele lor. Sorb viața 
din cei care nu sunt compatibili să asimileze un demon Valg. Sau, având 
în vedere noua distracţie preferată a celor din Rifthold, îi execută ca să 
inspire frică. Se hrănesc cu asta - cu frica, nefericirea și disperarea. 
Pentru ei, este ca vinul. Demonii Valg inferiori pot stăpâni trupul unui 
muritor cu acele inele negre. Dar civilizația lor, o întreagă civilizație 
nenorocită, spuse ea, este împărțită în ierarhii, ca a noastră. lar prinții 
lor îşi doresc foarte, foarte mult să vină în lumea noastră. Așa că, regele 
foloseşte coliere. Coliere negre, de piatră Wyrd. Chaol nu mai respiră, 
probabil. Colierele sunt mai puternice, capabile să ajute demonii să 
rămână în trupurile umane, în timp ce ei devorează persoana și 
puterea dinăuntru. Narrok avea unul în el. La final, m-a implorat să-l 
omor. Nimic altceva nu ar fi putut să o facă. Am văzut monștri pe care 
nici măcar nu ți-i poţi imagina, încercând să omoare unul dintre ei, fără 
succes. Doar focul sau decapitarea îi omoară. Așadar, termină ea, având 
în vedere darurile pe care le am, vei vedea că vrei să-mi spui ceea ce 
ştii. S-ar putea să fiu singura persoană capabilă să-l elibereze pe Dorian 
sau măcar să-l ucidă din compasiune. Dacă măcar mai este acolo. 
Ultimele cuvinte părură la fel de îngrozitoare pe cât sunară. 

Chaol scutură din cap. O dată. De două ori. lar ei poate că i-ar fi 
părut rău de panica, durerea şi disperarea de pe chipul său. Până când 
el întrebă: 

— Te-ai gândit măcar să ne avertizezi? Să spui oricăruia dintre 
noi despre colierele regelui? 

Era ca şi când cineva ar fi aruncat o găleată cu apă pe ea. Clipi. Ar 
fi putut să-i avertizeze - ar fi putut să încerce. Mai târziu - avea să se 
gândească mai târziu la asta. 

— Asta nu contează, spuse ea. Acum, trebuie să-i ajutăm pe 
Aedion şi Dorian. 

— Nu există niciun noi. El desfăcu Ochiul Elenei din jurul gâtului 
său şi îl aruncă spre ea. 


Acesta străluci în lumina stradală, în timp ce zbură între ei. Ea îl 
prinse cu o mână, simțind căldura metalului pe piele. Nu îl privi inainte 
de a-l pune în buzunar. 

— De ceva vreme nu a mai existat un noi, Celaena..., continuă el. 

— Acum sunt Aelin! izbucni ea, cât de tare îndrăzni. Celaena 
Sardothien nu mai există. 

— Eşti aceeași asasină care a plecat. Te-ai întors doar când ţi-a 
fost ţie util. 

Făcu un efort să nu-i dea un pumn în nas. În schimb, scoase inelul 
argintiu cu ametist din buzunar și îl apucă de mână, trântindu-i-l în 
palma înmănușată. 

— De ce te-ai întâlnit cu Arobynn Hamel în seara asta? 

— Cum... 

— Nu contează. Spune-mi de ce. 

— Voiam ajutorul lui ca să-l ucid pe rege. 

— Eşti nebun? izbucni Aelin. I-ai spus asta? 

— Nu, dar a ghicit. Am tot încercat să mă văd cu el de o 
săptămână, iar în seara asta m-a chemat. 

— Eşti un prost că te-ai dus. Începu din nou să meargă. Să rămână 
în același loc, indiferent de cât ar fi fost de pustiu, nu era un lucru 
înțelept. 

Chaol o ajunse din urmă. 

— Nu am văzut niciun alt asasin oferindu-şi serviciile. 

Ea deschise gura, iar apoi o închise. Îşi îndoi degetele, apoi le 
îndreptă unul câte unul. 

— Preţul nu va fi aurul sau favorurile. Prețul va fi ultimul lucru la 
care te aștepți. Cel mai probabil, moartea sau suferința oamenilor la 
care ii. 

— Crezi că nu ştiam asta? 

— Deci vrei ca Arobynn să-l omoare pe rege şi mai ce? Să-l pună 
pe Dorian pe tron? Cu un demon Valg în el? 

— N-am ştiut asta până acum. Dar asta nu schimbă nimic. 

— Asta schimbă totul. Chiar dacă scoţi acel colier, nu există nicio 
garanție că Valgul nu a prins rădăcini înăuntru. Ai putea înlocui un 
monstru cu un altul. 

— De ce nu spui unde vrei să ajungi, Aelin? îi rosti printre dinţi 
numele, abia suficient de tare încât să-l audă. 


— Poţi să-l omori pe rege? Când se va ajunge la asta, vei putea să- 
ți ucizi regele? 

— Dorian este regele meu. 

Făcu un efort să nu tresară. 

— E o chestiune de semantică. 

— A ucis-o pe Sorscha. 

— A ucis milioane înaintea ei. Poate o provocare, poate o altă 
întrebare. 

I se măriră ochii. 

— Trebuie să plec. Mă întâlnesc cu Brullo într-o oră. 

— Vin cu tine, zise ea, aruncând o privire spre castelul de cleștar 
ce se ridica deasupra părții nord-estice a orașului. Poate mai afla ceva 
din ceea ce știa Maestrul Armelor despre Dorian. Și cum ar fi putut să-l 
omoare pe prietenul ei. Sângele îi îngheţă în vene. 

— Nu, nu vii, spuse Chaol. Ea întoarse capul spre el. Dacă vii, va 
trebui să răspund la prea multe întrebări. Nu îl voi pune în pericol pe 
Dorian ca să-ţi satisfac ţie curiozitatea. 

El continuă să meargă înainte, dar ea coti, ridicând din umeri. 

— Fă cevrei. 

Observând că ea se îndepărta, el se opri. 

— Şi tu ce vei face? 

Prea multă suspiciune în acea voce. Ea se opri şi ridică o 
sprânceană. 

— Lucruri multe și rele. 

— Dacă ne dai de gol, Dorian va... 

Ea îl întrerupse, pufnind. 

— Ai refuzat să-mi spui ce știi, Căpitane. Nu cred că este absurd 
din partea mea să fac la fel. Dădu să se îndrepte spre vechiul ei 
apartament. 

— Nu mai sunt căpitan, spuse el. 

Ea privi peste umăr şi îl mai examină o dată. 

— Ce s-a întâmplat cu sabia ta? 

Privirea lui era goală. 

— Am pierdut-o. 

— Ah. Așadar, ești Lordul Chaol? 

— Doar Chaol. 

Pentru o clipă, îi fu milă de el şi o parte din ea își dori să o fi putut 
spune cu mai multă bunătate și compasiune. 


— Nu îl putem scoate pe Dorian. Nu îl putem salva. 

— Pe naiba nu putem. 

— Mai bine te-ai gândi la alți pretendenți la tron... 

— Nu termina propoziția aceea! Ochii îi erau larg deschişi, iar 
respiraţia - neregulată. 

Ea spusese destule. Îşi roti umerii, stăpânindu-şi mânia. 

— Folosindu-mi magia, aş putea să îl ajut - aș putea încerca să 
găsesc o cale de a-l elibera. 

Dar, probabil, l-ar omorî. Nu ar fi recunoscut asta cu voce tare. Nu 
până când nu avea să îl vadă cu propriii ochi. 

— Şi după aceea? întrebă Chaol. Vei ține ostatic întregul Rifthold, 
așa cum ai facut-o cu Doranelle? Vei arde pe oricine nu este de acord cu 
tine? Sau ne vei incinera regatul doar de ciudă? Și cum rămâne cu 
ceilalți ca tine, care cred că au ceva de împărțit cu Adarlan? Râse amar. 
Poate că ne descurcăm mai bine fără magie. Poate că magia nu e foarte 
corectă printre noi, muritorii de rând. 

— Corectă? Crezi că este corect ceva din toate astea? 

— Magia îi face pe oameni periculoși. 

— Magia ţi-a salvat viaţa de câteva ori, dacă-mi amintesc bine. 

— Da, spuse el, şi ţie, și lui Dorian - vă sunt recunoscător, chiar vă 
sunt. Dar ce vă poate controla pe voi? Fierul? Nu este prea intimidant, 
nu-i aşa? Odată ce magia va fi eliberată, cine va putea împiedica 
monștrii să iasă din nou? Cine te va opri pe tine? 

O suliță de gheaţă îi străpunse inima. „Monstru”. 

Într-adevăr, în acea zi în care i se arătase în forma ei Fae, în 
cealaltă lume - ziua în care despărţise pământul şi chemase focul ca să- 
l salveze, ca să o salveze pe Fleetfoot - îi citise pe chip groaza și 
repulsia. Da, puterea trebuia mereu ținută sub control, dar... „Monstru.” 
Îşi dori să o fi lovit în loc. 

— Aşadar, lui Dorian îi este permis să aibă puteri magice. Asta 
poți să o accepţi, dar puterea mea ţi se pare dezgustătoare? 

— Dorian nu a ucis niciodată pe nimeni. Nu Dorian l-a spintecat 
pe Archer Finn în tuneluri și nici nu l-a torturat sau ucis pe Grave, 
pentru ca mai apoi să-l taie în bucăţi. Nu Dorian a plecat să ucidă de 
plăcere în Endovier, lăsând în urmă zeci de victime. 

Făcu un efort să afişeze vechea fațadă de gheaţă și de oțel. În 
spatele acesteia, totul se spulbera şi se dărâma. 


— M-am împăcat cu asta. Strânse din dinţi și încercă din răsputeri 
să nu întindă mâna spre arme, aşa cum ar fi făcut cândva, aşa cum încă 
își dorea să o facă: Voi fi în vechiul meu apartament, dacă hotărăști să 
nu mai gândeşti cu fundul, spuse ea. Noapte bună! Nu-i dădu şansa să 
răspundă, înainte de a pleca în josul străzii. 


Chaol stătea în micul dormitor al casei dărăpănate care fusese 
principalul sediu al batalionului său în ultimele trei săptămâni, fixând 
cu privirea biroul plin cu hărţi, planuri și notițe referitoare la palat, la 
schimbul gărzilor şi la obiceiurile lui Dorian. Brullo nu avusese ce să îi 
spună în timpul întâlnirii lor de acum o oră - doar il asigurase, 
macabru, că făcuse un lucru bun plecând din slujba regelui și lăsând în 
urmă toate lucrurile pentru care muncise până atunci. Bărbatul mai 
vârstnic încă insista să-i spună „Căpitane”, în ciuda protestelor lui 
Chaol. 

Brullo fusese cel care îl găsise pe Chaol și se oferise să fie spionul 
lui la castel, la nici trei zile de când acesta fugise. Fugise, cum spusese 
Aelin. Ştiuse exact ce cuvinte să folosească. O regină - furioasă aprinsă 
şi poate mai crudă - îl găsise în seara aceasta. Își dăduse scama de asta 
din clipa în care ieșise clătinându-se din întunericul Valgilor, ca să o 
găsească stând nemişcată, ca un prădător, lângă Nesryn. În ciuda 
murdăriei și a sângelui de pe ea, chipul lui Aelin era bronzat și plin de 
culoare și... diferit. Mai bătrân, ca şi când nemișcarea şi puterea pe care 
le radia îi șlefuiseră nu doar sufletul, ci şi însăși forma. lar când îi 
văzuse degetul fără inel... 

Chaol scoase inelul pe care îl băgase în buzunar şi aruncă o 
privire spre șemineul rece. Ar fi durat doar câteva minute să aprindă 
focul și să arunce inelul în flăcări. Întoarse inelul între degete. Argintul 
era mat şi cu nenumărate zgârieturi. 

Nu, Celaena Sardothien cu siguranță nu mai exista. Acea femeie - 
femeia pe care o iubise... Poate că se înecase în marea vastă și 
nemiloasă dintre locul acesta și Wendlyn. Poate că fusese ucisă de 
prinții Valg. Sau poate că fusese un prost în tot acest timp, un prost 
care se uitase la vieţile pe care ea le luase şi la sângele pe care îl 
vărsase atât de uşor, fără să fie dezgustat. 


Fusese pătată de sânge în seara asta - ucisese mulți oameni 
înainte de a-l găsi. Nici măcar nu se deranjase să îl spele, nici măcar nu 
părea să observe că era murdară de sângele inamicilor ei. 

Un oraş - învăluise un oraș în flăcările ei şi făcuse o regină Fae să 
tremure. Nimeni nu ar trebui să aibă o asemenea putere. Dacă putea 
face un oraş întreg să ardă, ca să se răzbune pe o regină Fae pentru 
biciuirea prietenului ei... Oare ce i-ar fi făcut imperiului care îi înrobise 
şi îi măcelărise poporul? 

Nu avea de gând să îi spună cum să elibereze magia - nu până 
când nu ar fi știut, cu certitudine, că nu urma să transforme Riftholdul 
în cenuşă. 

Se auziră bătăi în ușă - două bătăi scurte. 

— Ar trebui să fii pe tură, Nesryn, spuse el în loc de salut. 

Ea se strecură înăuntru, graţioasă ca o pisică. În cei trei ani de 
când o cunoştea, se mișcase întotdeauna rapid și fără să facă zgomot. În 
urmă cu un an, un pic distrus și nesăbuit din cauza trădării lui Lithaen, 
fusese atât de intrigat de asta încât îşi petrecuse vara împărțind patul 
cu ea. 

— Comandantul meu este beat, cu mâinile pe sub fusta vreunei 
chelnerițe noi, pe care o ţine în poală. Nu-mi va observa absenţa prea 
curând. O ușoară încântare străluci în ochii ei negri. Același gen de 
încântare care apăruse în ultimul an ori de câte ori se întâlniseră, în 
hanuri sau în camerele de deasupra tavernelor sau, uneori, chiar lipiţi 
de zidul unei alei. 

Avusese nevoie de asta - de distracţie și de eliberare - după ce 
Lithaen îl părăsise pentru farmecele lui Roland Havilliard. Cât despre 
Nesryn, ea probabil că era doar plictisită. Ea nu-l căuta niciodată, nu 
întreba niciodată când avea să-l mai vadă, deci întâlnirile lor fuseseră 
întotdeauna iniţiate de el. Câteva luni mai târziu, nu se simţise aiurea 
când plecase în Endovier şi nu o mai văzuse. Nu îi spusese niciodată lui 
Dorian - sau lui Aelin. lar când dăduse peste Nesryn în urmă cu trei 
săptămâni, la una dintre întâlnirile rebelilor, ea nu păruse să-i poarte 
pică. 

— Arăţi ca un bărbat care a fost lovit în boașe, spuse ea în cele din 
urmă. 

Aruncă o privire în direcţia ei. Și, pentru că se simţea exact așa, 
pentru că poate se simţea din nou un pic distrus și nesăbuit, îi povesti 
ce se întâmplase. Cu cine se întâlnise. Totuși, avea încredere în ea. În 


cele trei săptămâni în care se certaseră, și plănuiseră, și 
supravieţuiseră împreună, nu avusese altă opțiune decât să aibă 
încredere în ea. Ren avusese încredere în ea. Cu toate acestea, înainte 
să plece, Chaol încă nu-i spusese lui Ren cine era cu adevărat Celaena. 
Poate că ar fi trebuit să o facă. Dacă ar fi ştiut că ea avea să se întoarcă 
așa, să se poarte astfel, presupunea că Ren ar fi trebuit să afle pentru 
cine își risca viața. Presupunea că şi Nesryn merita să ştie. 

Nesryn îşi ridică privirea, părul strălucindu-i ca mătasea neagră. 

— Campionul Regelui - și Aelin Galathynius. Impresionant. Nu 
avea rost să-i spună că totul e secret. Ea știa exact cât valora acea 
informaţie. Nu degeaba îi ceruse să-i fie secund. Ar trebui să fiu flatată 
că mi-a ținut cuțitul la gât. 

Chaol privi din nou inelul. Ar trebui să-l topească, dar banii erau 
puţini. Deja folosise mare parte din ce furase din mormânt. Și urma să 
mai aibă nevoie de bani mai mult decât oricând. Acum că Dorian era... 
Era... Dorian era pierdut. 

Celaena - Aelin minţise în legătură cu multe lucruri, dar nu ar fi 
minţit în legătură cu Dorian. Şi poate că era singura persoana capabilă 
să-l salveze. Dar dacă ar fi încercat să-l ucidă... Chaol se lăsă pe scaunul 
biroului, uitându-se în gol spre hărțile și planurile pe care le întocmise. 
Totul - totul era pentru Dorian, pentru prietenul lui. Din punctul lui de 
vedere, nu mai avea nimic de pierdut. El nu era decât un sperjur fără 
nume, un mincinos, un trădător. 

Nesryn făcu un pas în direcţia lui. Nu era prea îngrijorată, dar el 
nu se așteptase niciodată ca ea să-l menajeze. Nu își dorise niciodată 
asta. Poate pentru că doar ea înţelegea asta - cum era să înfrunți 
dezaprobarea unui tată ca să-ți urmezi chemarea. Dar, în timp ce tatăl 
lui Nesryn îi acceptase, în cele din urmă, alegerea, tatăl lui Chaol... Nu 
voia să se gândească la tatăl său chiar acum, nu când Nesryn vorbi din 
nou cu el. 

— Ce a spus ea despre prinț... 

— Nu schimbă nimic. 

— Pare că schimbă totul. Inclusiv viitorul acestui regat. 

— Las-o baltă. 

Nesryn își încrucișă braţele subțiri. Era destul de zveltă încât 
majoritatea oponenților să o subestimeze - ghinionul lor. În seara asta, 
o văzuse spintecând pe unul dintre acei soldați Valg ca și când ar fi 
filetat un peşte. 


— Cred că îţi lași trecutul să stea în calea cântăririi atente a 
fiecărei opţiuni. 

El dădu să protesteze. Nesryn ridică o sprânceană îngrijită şi 
aşteptă. Poate că fusese încăpățânat. Poate că făcuse o greșeală 
refuzând să-i spună lui Aelin cum să elibereze magia. lar dacă asta l-ar 
fi costat viața lui Dorian... Înjură încet, respirația lui aproape stingând 
lumânarea de pe birou. Căpitanul care fusese cândva ar fi refuzat să-i 
spună. Aelin era un inamic al regatului. 

Dar acel căpitan nu mai exista. Căpitanul murise lângă Sorscha, în 
acea cameră din turn. 

— Ai luptat bine în seara asta, spuse el, ca și când ăsta ar fi fost 
răspunsul la replica ei. 

Nesryn țâțâi. 

— M-am întors pentru că am aflat că trei dintre garnizoanele 
orașului au fost chemate la Bolţi, la nici treizeci de minute după ce am 
plecat noi. Maiestatea Sa, spuse sec Nesryn, a omorât mai mulţi oameni 
ai regelui, pe proprietarii şi investitorii sălii, apoi a distrus locul. Nu vor 
mai deschide prea curând. 

Pe toţi zeii. 

— Ei ştiu că a fost Campionul Regelui? 

— Nu. Dar m-am gândit că ar trebui să te avertizez. Pariez că a 
avut un motiv să o facă. 

Poate că da. Poate că nu. 

— Vei afla că are tendinţa să facă ce vrea, când vrea și fără a cere 
voie mai întâi. Probabil că Aelin avusese o pasă proastă și hotărâse să- 
şi dezlănţuie furia pe sala plăcerii. 

— Ar fi trebuit să-ți dai seama că nu trebuie să te încurci cu o 
femeie ca ea, spuse Nesryn. 

— Şi presupun că tu ştii totul despre încurcarea cu oamenii, 
având în vedere cât de mulţi peţitori stau la coadă în faţa brutăriilor 
tatălui tău. O lovitură sub centură, poate, dar ei întotdeauna fuseseră 
direcți unul cu celălalt. Oricum, asta nu păruse să o deranjeze niciodată. 

Acel licăr de încântare îi străluci din nou în ochi atunci când 
Nesryn îşi băgă mâinile în buzunar şi se întoarse. 

— De aceea nu mă implic prea mult. Este prea complicat. 

De aceea nu lăsa pe nimeni să se apropie. Niciodată. El se gândi 
dacă să o întrebe de ce - dacă să insiste în privinţa asta. Dar cât mai 


puţine întrebări despre trecutul lor făcea parte din înțelegerea dintre ei 
şi aşa fusese de la început. 

Sincer, el nu știa la ce se așteptase în privinţa întoarcerii reginei. 
Nu la asta. 

„Nu poți să alegi ce anume să iubeşti la ea“, îi spusese cândva 
Dorian. Avusese dreptate. Atât de multă dreptate! 

Nesryn ieși din cameră. 

La prima oră a dimineţii, Chaol se duse la cel mai apropiat bijutier 
şi amanetă inelul pentru o mână de arginți. 


Extenuată și tristă, Aelin se târî spre vechiul ei apartament, aflat 
deasupra depozitului banal. Nu îndrăzni să zăbovească în fața clădirii 
mari, din lemn, cu două niveluri pe care o cumpărase când, în sfârşit, îşi 
plătise datoria față de Arobynn - o cumpărase pentru ea, ca să plece 
din Breaslă. Dar începuse să i se pară un cămin doar după ce plătise și 
datoriile lui Sam, iar el venise să locuiască împreună cu ea. Câteva 
săptămâni - atât reuşise să îi ofere. După care el murise. 

Încuietoarea de pe uşa mare, pe rotile, era nouă, iar în depozit, 
grămezile înalte de lăzi pline cu cerneală erau ca noi. Treptele din spate 
nu erau prăfuite. Fie Arobynn, fie un alt personaj din trecutul ei ar fi 
putut să fie înăuntru. Bun. Era pregătită pentru o altă luptă. 

Când deschise ușa verde, ținând un cuţit ascuns la spate, găsi 
apartamentul întunecat. Gol. Totuși, mirosea a proaspăt. Avu nevoie 
doar de câteva momente ca să verifice apartamentul - camera mare, 
bucătăria (găsi câteva mere vechi, dar nu zări alte semne ale prezenţei 
unui locatar), dormitorul ei (neatins) şi camera de oaspeţi. Acolo simți 
parfumul cuiva; patul nu era făcut chiar perfect, iar pe masa înaltă de 
toaletă, de lângă ușă, se afla un bilet. 

„Căpitanul a spus că pot rămâne aici pentru o vreme. Îmi pare rău 
că am încercat să te ucid iarna trecută. Eu am fost cel cu sabia dublă. Nu 
a fost nimic personal - Ren.“ 

Ea înjură. Ren stătuse aici? Şi încă mai credea că ea era 
Campionul Regelui. Încercase să-l omoare în seara în care rebelii îl 
ținuseră captiv pe Chaol în depozit și fusese surprinsă când o 
înfruntase. O, îşi aducea aminte de el! 

Cel puţin el era în siguranţă, în Nord. 


Se cunoştea destul de bine încât să recunoască faptul că ușurarea 
era, parţial, cea a unei laṣe - nu trebuia să-l înfrunte pe Ren şi să vadă 
cum ar fi reacționat față de ea, față de ceea ce făcuse cu sacrificiul lui 
Marion. Având în vedere reacţia lui Chaol, presupunea că deloc bine. 

Se întoarse în camera mare și întunecată, aprinzând pe rând 
lumânările. Masa imensă care ocupa jumătate din spaţiu era încă 
aranjată cu farfuriile ei frumoase. Canapeaua și cele două fotolii din 
catifea roşie din fața șemineului bogat ornamentat erau puțin șifonate, 
dar curate. 

Pentru câteva clipe, fixă cu privirea polița şemineului. Cândva, 
acolo se aflase un ceas frumos - până în ziua în care aflase că Sam 
fusese torturat şi ucis de Rourke Farran. Că tortura durase ore în șir, în 
timp ce ea era în apartamentul acesta, făcând bagaje care acum nu 
dispăruseră din peisaj. lar când Arobynn venise ca să-i dea vestea, ea 
luase acel ceas frumos și îl aruncase până în cealaltă parte a camerei, 
unde se sfărâmase de perete. 

De atunci, nu se mai întorsese aici, deși cineva curăţase cioburile. 
Ori Ren, ori Arobynn. O privire la unul dintre multele rafturi de cărți îi 
oferi răspunsul. Toate cărțile pe care le pusese în bagaj pentru un drum 
fără întoarcere spre Continentul Sudic, pentru acea viață nouă 
împreună cu Sam, fuseseră puse înapoi la loc. Exact în locul în care le 
ținuse ea înainte. Și doar o singură persoană ar fi putut să știe acele 
detalii - cineva care ar fi folosit cuferele desfăcute ca o ironie, un dar și 
un memento tăcut al prețului părăsirii lui. Ceea ce însemna că Arobynn 
nu se îndoise de întoarcerea ei aici. La un moment dat. 

Intră în dormitor. Nu îndrăzni să verifice dacă hainele lui Sam 
fuseseră puse înapoi în sertare - sau aruncate. 

O baie - asta îi trebuia. O baie lungă și fierbinte. 

Abia atunci observă camera care fusese, cândva, refugiul ei. 
Aprinse lumânările în baia cu plăci albe din ceramică, făcând camera să 
pâlpâie auriu. După ce răsuci robinetul din alamă al căzii 
supradimensionate din porțelan, pentru a lăsa apa să curgă, se 
descotorosi de toate armele. Îşi scoase, pe rând, hainele murdare și 
însângerate, până ce rămase în pielea goală, plină de cicatrice, și îşi 
privi spatele tatuat, în oglinda de deasupra chiuvetei. În urmă cu o lună, 
Rowan îi acoperise cicatricele din Endovier cu un tatuaj uimitor, 
enorm, scris în Vechea Limbă Fae - poveștile celor la care ţinuse și felul 


în care muriseră. Nu avea de gând să-l lase pe Rowan să-i mai tatueze 
încă un nume pe piele. 

Intră în cadă, gemând la contactul cu apa delicios de caldă, şi se 
gândi la locul gol de pe șemineu, unde ar fi trebuit să fie ceasul. La locul 
care nu mai fusese umplut din acea zi în care distrusese ceasul. Poate — 
poate că şi ea se oprise în acel moment. Încetase să trăiască și începuse 
doar să... supravieţuiască. Plină de furie. Şi poate că abia în această 
primăvară, când fusese aruncată la pământ cât timp trei prinți Valg se 
hrăniseră cu ea, depăşise, în cele din urmă, durerea şi întunericul, ca să 
pornească din nou ceasul. 

Nu, nu avea să mai adauge numele unei alte ființe dragi, moarte, 
pe pielea ei. Trase o cârpă de lângă cadă și își frecă fața, bucăţi de noroi 
şi de sânge murdărind apa. 

„Imprevizibilă.” Acea aroganță, acel egoism total... Chaol fugise. El 
fugise, iar Dorian fusese lăsat pradă colierului. Dorian. Ea se întorsese — 
dar prea târziu. Prea târziu. 

Scufundă cârpa în apă de nenumărate ori şi şi-o puse pe față, 
sperând că avea să-i aline usturimea ochilor. Poate că, distrugându-l pe 
Narrok, trimisese un mesaj prea puternic; poate că era vina ei că 
Aedion fusese capturat, Sorscha - ucisă, iar Dorian - înrobit. 

„Monstru.“ 

Și, totuşi... Pentru prietenii ei, pentru familia ei, ar fi fost 
bucuroasă un monstru. Pentru Rowan, pentru Dorian, pentru Nehemia, 
s-ar fi pervertit, degradat şi ruinat. Știa că ei ar fi făcut același lucru 
pentru ea. Aruncă bucata de cârpă în apă şi se ridică. Monstru sau nu, 
niciodată, în zece mii de ani nu l-ar fi lăsat pe Dorian să-l înfrunte pe 
tatăl său de unul singur. Chiar dacă Dorian îi spusese să plece. În urmă 
cu o lună, ea și Rowan aleseseră să-i înfrunte împreună pe prinții Valg - 
să moară împreună, dacă ar fi fost necesar, decât să facă asta fiecare de 
unul singur. 

„Îmi amintești cum ar trebui să fie lumea; cum poate fi lumea”, îi 
zisese cândva lui Chaol. Faţa îi ardea. O fată spusese acele lucruri; o fată 
atât de disperată să supravieţuiască, să se descurce în fiecare zi, încât 
nu se întrebase niciodată de ce el îl slujea pe adevăratul monstru din 
lumea lor. 

Aelin se băgă din nou sub apă, spălându-și părul, fața, corpul 
însângerat. 


Ar fi putut să o ierte pe fata care avusese nevoie de un căpitan al 
gărzii care să-i ofere stabilitate, după un an în iad; să o ierte pe fata 
care avusese nevoie de un căpitan care să-i fie campion. Dar, acum, era 
propria ei campioană. Și nu avea să mai adauge numele unei alte liințe 
dragi, moarte, pe pielea ei. 

Așadar, când se trezi în dimineața următoare, Aelin îi scrise o 
scrisoare lui Arobynn, acceptându-i oferta. Un demon Valg, datorat 
Regelui Asasinilor. 

În schimb, el o va ajuta să îl salveze în siguranță pe Aedion 
Ashryver, Lupul Nordului. 


CAPITOLUL 8 


Manon Cioc-negru, moștenitoarea clanului vrăjitoarelor Cioc- 
negru, purtătoare a săbiei Spintecă-Vânt, călăreața balaurului Abraxos 
şi Aripa Conducătoare a armatei aeriene a Regelui Adarlanului, îl fixa 
cu privirea pe bărbatul masiv care stătea în partea opusă a mesei de 
sticlă neagră şi îşi păstra calmul. 

În săptămânile în care Manon şi jumătate din legiunea Dinţi-de- 
fier fuseseră plasate în Morath, muntele-cetate al ducelui Perrington, 
ea nu începuse deloc să-l simpatizeze. Și niciuna dintre Cele 
Treisprezece nu-l simpatizau. Acesta fiind motivul pentru care Asterin 
putea ajunge ușor la săbiile ei duble, în timp ce se sprijinea de zidul de 
piatră neagră, pentru care Sorrel stătea în apropierea ușilor, iar Vesta 
şi Lin stăteau de pază în faţa lor, afară. 

Ducele fie nu observase, fie nu-i păsa. Își manifesta interesul față 
de Manon doar când îi dădea ordine în ceea ce privea instrucția oastei 
sale. În rest, părea mereu concentrat asupra armatei de bărbaţi cu 
miros ciudat, care aşteptau în tabăra de la poalele muntelui. Sau la 
orice sălășluia sub munții din jur - la orice striga, şi vuia, și gemea în 
labirintul de catacombe săpate în inima vechilor pietre. Manon nu 
întrebase niciodată ce se ţinea sau ce se făcea în acei munți, deși 
Umbrele ei îi aduseseră la cunoștință zvonuri despre altare din piatră, 
pătate cu sânge, şi temnițe mai întunecate decât însuși întunericul. 
Dacă nu deranja cu nimic legiunea Dinţi-de-fier, lui Manon nu prea îi 
păsa. Îi lăsa pe acei bărbaţi să se joace de-a zeii. 


Totuși, de obicei, în special în timpul acestor întâlniri nenorocite, 
atenția ducelui era îndreptată asupra frumoasei femei cu păr brunet, 
care îi stătea mereu aproape, ca şi când ar fi fost legată de acesta cu un 
lanț invizibil. La ea se uita acum Manon, în timp ce ducele arăta spre 
zonele de pe hartă pe care le voia supravegheate de cercetașele Dinţi- 
de-fier. Kaltain - așa o chema. Ea nu spunea niciodată nimic, nu se uita 
la nimeni. Un colier negru îi atârna la gâtul alb ca luna, colier care o 
făcea pe Manon să păstreze distanța. Ce miros necorespunzător îi 
învăluia pe acești oameni. Ca al oamenilor, dar parcă nu de om. lar 
parfumul acestei femei era cel mai puternic și cel mai ciudat. Ca al 
locurilor uitate și întunecate ale lumii. Ca al pământului arat din 
cimitir. 

— Până săptămâna viitoare, vreau să-mi raportați ce pun la cale 
sălbaticii din munţii Colţi, ordonă ducele. Mustaţa lui bine îngrijită, de 
culoarea ruginii, părea să contrasteze cu armura lui brutală și 
întunecată. Era un bărbat care se simţea la fel de confortabil și 
luptându-se în sălile de consiliu, și omorând pe front. 

— Trebuie să caut ceva anume? întrebă Manon, deja plictisită. Își 
reaminti singură că era o onoare să fie Aripa Conducătoare; era o 
onoare să conducă oastea Dinţi-de-fier. Chiar dacă faptul că se afla 
acolo i se părea a fi o pedeapsă, şi chiar dacă nu primise încă nicio veste 
în legătură cu următoarea lor mișcare de la bunica ei, Marea Vrăjitoare 
a Clanului Cioc-negru. Erau aliatele Adarlanului - nu lachei supuși 
regelui. 

Ducele mângâie leneş braţul subțire al lui Kaltain, carnea albă 
fiind prea plină de vânătăi ca să fie o întâmplare. Mai avea și o cicatrice 
groasă și roşie, chiar înainte de încheietura cotului, lungă de cinci 
centimetri, ușor ieşită în relief. Probabil că era recentă. Totuși, femeia 
nu tresări la atingerea intimă a ducelui, nu afișă niciun licăr de durere 
când degetele lui groase mângâiară cicatricea urâtă. 

— Vreau o listă actualizată a așezărilor lor, zise ducele. Câţi sunt, 
drumurile principale pe care le folosesc pentru a traversa muntele. Nu 
vă arătați şi nu atacați! 

Manon poate că ar fi tolerat faptul că era blocată în Morath - cu 
excepţia acelui ultim ordin. „Nu atacați.” Fără crime, fără lupte, fără 
oameni însângerați. 

Sala consiliului avea doar o fereastră înaltă şi îngustă, a cărei 
vedere era obturată de unul dintre multele turnuri din piatră ale 


Morathului. În sală nu era suficient spaţiu deschis, nu cu ducele şi 
femeia distrusă de lângă el. Manon își înălță capul şi se ridică în 
picioare. 

— Cum dorești. 

— Alteța Voastră, spuse ducele. 

Manon se opri, întorcându-se pe jumătate. 

Ochii negri ai ducelui nu erau în întregime umani. 

— Mi te vei adresa cu „Alteța Voastră”, Aripă Conducătoare! 

Se străduia din răsputeri să nu le permită dinţilor din fier să 
coboare din despicăturile gingiilor. 

— Nu ești ducele meu, zise ea. Nu mă supun ţie. 

Asterin rămase nemișcată. Ducele Perrington izbucni în râs. 
Kaltain nu părea să fi auzit nimic din toate acestea. 

— Demonul Alb, spuse gânditor ducele, cercetând-o pe Manon cu 
o privire care se plimba prea liberă. Dacă ar fi fost altcineva, i-ar fi scos 
ochii cu unghiile ei de fier - şi l-ar fi lăsat să ţipe un pic, înainte de a-i 
sfâşia gâtul cu dinţii ei de fier. 

— Mă întreb dacă nu cumva vei pune mâna pe oaste şi-mi vei fura 
împărăţia. 

— Nu-mi trebuie pământurile oamenilor. Era adevărat. 

Doar  Pustiurile Vestice, cândva casa gloriosului Regat al 
Vrăjitoarelor. Dar până nu aveau să lupte în războiul regelui 
Adarlanului, până ce inamicii lui nu aveau să fie înfrânți, ele nu puteau 
să le revendice. În plus, blestemul vrăjitoarelor Crochan, care le refuza 
adevărata posesie a pământului, rămânea în vigoare - iar ele nu erau 
mai aproape de a-l rupe decât fuseseră strămoșii lui Manon, acum cinci 
sute de ani, când ultima regină Crochan le blestemase, cu ultima ei 
suflare. 

— lar pentru asta, le mulțumesc zeilor în fiecare zi. Bărbatul 
flutură o mână. Poţi să pleci. 

Manon îl privi de sus, gândindu-se dacă merita să îl ucidă acolo, la 
masă, doar ca să vadă cum ar fi reacționat Kaltain văzând asta, dar 
Asterin își mișcă piciorul pe piatră - atenționând-o ca și când ar fi tușit 
aspru. Aşa că Manon se întoarse cu spatele la duce şi la mireasa lui 
tăcută și plecă. 


Manon merse pe holurile înguste ale Breslei Morath, cu Asterin 
lângă ea, urmată de Sorrel, în spatele căreia veneau Vesta și Lin. Prin 
despicăturile ferestrelor pe lângă care treceau, vuietele aripilor și 
strigătele năvăleau împreună cu ultimele raze ale apusului de soare - 
iar dincolo de acestea, se auzeau neobositele lovituri de ciocan pe oţel 
şi pe fier. 

Trecură pe lângă un grup de gardieni, aflați în fața intrării 
turnului personal al ducelui - unul dintre puţinele locuri în care nu 
aveau acces. Mirosurile care ieșeau pe sub uşa de piatră neagră și 
strălucitoare o făcură pe Manon să se înfioare, iar ea, Aghiotanta și 
locţiitoarea ei păstrară precaute distanţa. Asterin chiar îndrăzni să își 
arate dinţii paznicilor din faţa ușii, părul ei auriu și banda din piele 
neprelucrată pe care o purta pe frunte strălucind în lumina torței. 
Bărbaţii nici măcar nu clipiră, continuând să respire calm. Ea ştia că 
asta nu era datorită instrucției lor - și ei miroseau urât. 

Manon aruncă o privire peste umăr, spre Vesta, care rânjea 
fiecărui gardian şi servitor fricos pe lângă care treceau. Părul roşcat, 
pielea albă şi ochii ei negri, cu nuanţe aurii, erau suficiente încât să 
atragă atenția majorităţii bărbaţilor - să-i distragă, cât îi folosea de 
plăcere, iar apoi îi lăsa să sângereze mortal, ca să se amuze. Dar nici ea 
nu stoarse nicio reacție de la aceste gărzi. 

Vesta observă că Manon era atentă și își ridică sprâncenele 
castanii. 

— Adu-le pe celelalte, îi ordonă Manon. Trebuie să mergem la 
vânătoare. Vesta dădu din cap și plecă pe holul întunecat. Ea făcu un 
semn spre Lin, care îi rânji răutăcios lui Manon și dispăru în umbre, în 
urma Vestei. 

Manon, Aghiotanta şi Locţiitoarea ei nu vorbiră cât urcară în 
turnul pe jumătate dărâmat, care adăpostea cuibul personal al Celor 
Treisprezece. Ziua, balaurii lor stăteau cocoțaţi pe stâlpii enormi care 
ieşeau din partea laterală a turnurilor, pentru a respira aer proaspăt şi 
pentru a se uita la tabăra de război care era mult mai jos; noaptea, se 
retrăgeau în cuib ca să doarmă, înlănțţuiţi în zonele desemnate. 

Era mult mai ușor decât să-i închidă în celulele urât mirositoare 
din adâncul muntelui, împreună cu restul balaurilor din oaste, unde 
doar s-ar fi sfâşiat reciproc şi ar fi făcut crampe la aripi. Încercaseră să- 
i adăpostească acolo - doar o dată, la sosire. Abraxos înnebunise și 
omorâse jumătate din balaurii din țarcul lui, agitându-i pe ceilalți, până 


ce și aceștia se ridicaseră în două picioare, strigând şi amenințând să 
dărâme Breasla în jurul lor. O oră mai târziu, Manon rechiziționase 
acest turn pentru Cele Treisprezece. Părea că mirosul ciudat îl enerva 
şi pe Abraxos. Dar, în cuib, mirosul urât al animalelor era unul 
cunoscut, primitor. Sânge, și rahat, şi fân, și piele. Abia se simţea un iz 
al mirosului necorespunzător - poate pentru că erau atât de sus încât 
vântul îl împrăștia. 

Podeaua acoperită cu paie scârțâi sub cizmele lor, o briză 
răcoroasă intrând dinspre locul în care acoperișul fusese pe jumătate 
smuls de către balaurul lui Sorrel. Așa, balaurii nu se simțeau atât de 
închişi - și, astfel, Abraxos putea privi stelele după bunul plac. Manon 
aruncă o privire peste troacele cu hrană din mijlocul odăii. Niciunul 
dintre balauri nu se atinsese de carnea și de cerealele aduse de 
muritorii care întrețineau cuibul. Unul dintre acei oameni era întins pe 
fânul proaspăt, iar o strălucire a dinţilor de fier ai lui Manon îl făcu să 
fugă pe scări, mirosul fricii lui zăbovind în aer ca o pată de ulei. 

— Patru săptămâni, spuse Asterin, uitându-se la balaurul ei de un 
albastru-deschis, care stătea cocoțat pe stâlpul lui şi era vizibil prin una 
dintre multele arcade deschise. Patru săptămâni și nu am făcut nimic. 
Ce facem aici? Când ne vom mişca? 

Într-adevăr, restricțiile le supărau pe toate. Limitarea zborurilor 
doar pe timp de noapte, pentru a păstra oastea nedetectată, mirosul 
urât al acestor oameni, piatra, forjele, coridoarele întortocheate ale 
nesfârșitei Bresle - toate ciopleau câte puţin din răbdarea lui Manon, în 
fiecare zi. Până și micul lanţ de munţi în care era adăpostită Breasla era 
dens, făcut doar din piatră goală, cu puține semne ale primăverii care 
acoperea acum mare parte din pământ. Un loc mort și stricat. 

— Ne mişcăm când ni se spune să o facem, îi zise Manon lui 
Asterin, privind spre asfințit. Curând - de îndată ce soarele dispărea 
peste acele vârfuri negre şi zimţate - puteau zbura. Stomacul îi chiorăi. 
Și, dacă pui la îndoială ordinele, Asterin, atunci voi fi bucuroasă sâ te 
înlocuiesc. 

— Nu le pun la îndoială, replică Asterin, privind-o în ochi pe 
Manon mai mult timp decât îndrăzneau cele mai multe dintre 
vrăjitoare. Dar ne risipim talentele dacă stăm aici ca niște găini în coteţ, 
la dorinţa ducelui. Mi-ar plăcea să-i spintec pântecele viermelui. 

— Asterin, te-aş sfătui să rezişti tentaţiei, murmură Sorrel. 


Locţiitoarea bronzată a lui Manon, clădită ca un berbec, fu atentă 
doar la mișcările mortale ale Aghiotantei, care era ca piatra pentru 
flacăra lui Asterin, încă din copilărie. 

— Regele Adarlanului nu poate să ne fure balaurii. Nu acum, 
spuse Asterin. Poate că ar trebui să ne mutăm mai adânc în munți și să 
campăm acolo, unde cel puţin aerul este curat. Nu are niciun rost să ne 
ghemuim aici. 

Sorrel scoase un mormăit de avertizare, dar Manon îi făcu semn 
din cap, ordonându-i astfel să nu acţioneze, şi apoi se apropie de 
Aghiotanta ei. 

— Ultimul lucru de care am nevoie, îi șopti Manon în față lui 
Asterin, este ca acel porc muritor să se îndoiască de cât de potrivite 
sunt Cele Treisprezece. Conformează-te! lar dacă aud că le spui ceva 
cercetașelor tale... 

— Crezi că te-aș vorbi de rău vreunei subalterne de-ale mele? Se 
auzi un pocnet al dinţilor de fier. 

— Cred că tu - ca şi noi toate - te-ai săturat să fii blocată în 
această hazna și ai tendinţa să spui ce ai pe suflet și abia ulterior să te 
gândeşti la consecinţe. 

Asterin fusese dintotdeauna așa, iar acea înverșunare era exact 
motivul pentru care Manon o alesese ca Aghiotantă, în urmă cu un 
secol. Flacăra pentru piatra lui Sorrel... şi pentru gheața lui Manon. 

Restul Celor Treisprezece începu să se adune odată cu dispariția 
soarelui. Vrăjitoarele se uitară o singură dată spre Manon şi spre 
Asterin, apoi rămaseră cuminţi la distanţă, ferindu-și privirea. Vesta 
chiar mormăi o rugăciune Zeiţei-cu-trei-fețe. 

— Vreau doar ca toate Cele Treisprezece - ca toate Vrăjitoarele 
Cioc-negru - să fie glorioase pe câmpul de luptă, spuse Asterin, 
refuzând să-și întoarcă privirea de la Manon. 

— Vom fi, promise Manon, îndeajuns de tare încât celelalte să 
audă. Dar, până atunci, controlați-vă sau veți rămâne la sol până ce veţi 
fi vrednice să zburaţi din nou alături de noi. 

Asterin îşi cobori privirea. 

— Dorinţa ta este și a mea, Aripă Conducătoare. 

Venind din partea altcuiva, chiar și a lui Sorrel, respectul ar fi fost 
ceva normal, așteptat. Deoarece niciuna dintre ele nu ar fi îndrăznit 
vreodată să o spună pe tonul acela. Manon se repezi atât de subit, încât 
nici măcar Asterin nu se putu retrage. Mâna lui Manon se înfășură în 


jurul gâtului verișoarei sale, unghiile ei de fier străpungându-i pielea 
moale de sub urechi. 

— Dacă depășeşti măsura, Asterin, astea - Manon își înfipse 
unghiile mai adânc, în timp ce sângele albastru începu să curgă pe gâtul 
bronzat al lui Asterin - își vor găsi ținta. 

Lui Manon nu-i păsa că luptaseră cot la cot timp de un secol, că 
Asterin era ruda ei cea mai apropiată sau că Asterin luptase în 
nenumărate rânduri ca să apere poziţia de moștenitoare a lui Manon. 
Ar fi doborât-o pe Asterin în clipa în care ar fi devenit o pacoste inutilă. 
Manon o lăsă pe Asterin să vadă toate acestea în ochii ei. 

Asterin se uită la mantia roşie ca sângele pe care o purta Manon - 
la mantia pe care bunica lui Manon îi ordonase să o ia de la acea 
Crochan, după ce Manon îi tăiase gâtul și după ce vrăjitoarea sângerase 
pe podeaua din Omega. 

— Am înţeles, spuse Asterin, liniștindu-i-se chipul frumos și 
furios. 

Manon îi eliberă gâtul, împroșcând sângele lui Asterin de pe 
unghiile ei, în timp ce se întoarse spre Cele Treisprezece, care stăteau 
acum lângă balaurii lor, cu spatele rigid şi tăcute. 

— Zburăm. Acum. 


Abraxos se mișcă și săltă sub Manon, când vrăjitoarea se urcă în 
şa, perfect conştientă că un singur pas greșit pe stâlpul de lemn pe care 
era cocoțat ar fi însemnat o cădere lungă și definitivă. 

Dedesubt și spre sud, licăreau nenumărate focuri de tabără, iar 
fumul forjelor dintre acestea se ridica în valuri care încețoșau cerul 
înstelat, luminat de lună. Abraxos mârâi. 

— Ştiu, ştiu, şi mie mi-e foame, spuse Manon clipind şi aranjându- 
şi hamul care o ţinea ferm în șa. 

În stânga şi în dreapta ei, Asterin şi Sorrel se urcară pe balaurii 
lor și se întoarseră spre ea. Rănile verișoarei sale se coagulaseră deja. 
Manon se uită la prăpastia neiertătoare de lângă turn, dincolo de 
pietrele zimţate ale munţilor și în spaţiul de dincolo de acestea. Poate 
că de aceea insistau muritorii ăştia nebuni ca toţi balaurii şi călăreţele 
lor să facă Trecerea la Omega - ca atunci când vin la Morath să nu se 


sperie de prăpastia abruptă, chiar și când se află pe cele mai joase 
niveluri ale Breslei. 

Un vânt rece și urât mirositor îi atinse faţa, înfundându-i nasul. 
Un strigăt rugător și răgușit se auzi dinspre unul dintre munții goi - 
apoi încetă. Era timpul să plece - dacă nu să-și umple stomacul, atunci 
ca să scape pentru câteva ore de putreziciunea de aici. Manon își 
înfipse picioarele în laterala plină de cicatrici a lui Abraxos, iar aripile 
lui, armate cu mătase de păianjen, străluciră ca aurul, în lumina 
focurilor de dedesubt. 

— Zboară, Abraxos, șopti ea. 

Abraxos respiră adânc, îşi apropie aripile şi plonjă de pe partea 
laterală a stâlpului. Îi plăcea să facă asta - să se răstoarne ca şi când ar 
fi fost mort. Balaurul ei părea să aibă un simţ al umorului pervers. 
Prima dată când o făcuse, țipase la el. Acum o făcea doar ca să se dea în 
spectacol, pentru că balaurii celorlalte vrăjitoare trebuiau să sară în sus 
şi apoi să plonjeze, corpurile lor fiind prea mari ca să realizeze cu 
agilitate căderea bruscă. 

Manon rămase cu ochii deschişi când se rostogoliră în jos, bătuţi 
de vânt, simţindu-l pe Abraxos cald, sub ea. Îi plăcea să se uite la toate 
chipurile uimite şi îngrozite ale muritorilor, îi plăcea să vadă cât de 
aproape ajungea Abraxos de pietrele turnului, de roca zimțată și 
neagră a muntelui, înainte să... 

Abraxos îşi întinse aripile şi viră brusc, lumea înclinându-se, apoi 
dispărând în spate. Scoase un strigăt puternic, care reverberă peste 
toate pietrele din Morath, dublat de ţipetele balaurilor Celor 
Treisprezece. Pe scările exterioare ale unui turn, un servitor care căra 
un coş cu mere ţipă și îl scăpă. Merele se rostogoliră unul câte unul pe 
treptele care şerpuiau în jurul turnului, o cascadă de roșu și de verde, 
căzând în ritmul loviturilor forjelor. 

Apoi, Abraxos se ridică, dând din aripi, și trecu pe deasupra 
armatei întunecate, peste vârfurile ascuţite, Cele Treisprezece 
urmându-l fără probleme. Simţea o emoție ciudată să zboare așa, doar 
cu sabatul ei - un grup capabil să devasteze orașe întregi de unul 
singur. Abraxos zbura îndârjit şi rapid, el şi Manon scrutând pământul, 
când depășeau munții şi se deplasau pe deasupra terenurilor agricole, 
din fața râului Acanthus. Cei mai mulți oameni fugiseră din această 
regiune sau fuseseră măcelăriți în război sau de plăcere. Dar mai 
existau câţiva, totuși, dacă ştiai unde să-i cauţi. 


Zburară mai departe, semiluna argintie ridicându-se mai mult: 
Secera Cotoroanţei. Era o noapte bună pentru vânătoare, dacă fața 
nemiloasă a Zeiței le veghea acum, chiar dacă întunericul lunii noi - 
Umbra Cotoroanţei - era întotdeauna mai bună. Măcar Secera le oferea 
destulă lumină ca să vadă, în timp ce Manon examina solul. Apă - 
muritorilor le plăcea să trăiască lângă apă, așa că se îndreptă spre un 
lac, pe care îl zărise în urmă cu vreo câteva săptămâni, dar pe care încă 
nu-l explorase. 

Rapide şi alunecoase ca umbrele, Cele Treisprezece plutiră 
deasupra pământului învăluit în întuneric. 

În cele din urmă, lumina lunii străluci slab peste o apă, iar 
Abraxos pluti într-acolo, tot mai jos, până ce Manon își văzu reflexia pe 
suprafaţa plată, mantia-i roşie fluturând în spate, ca o dâră de sânge. În 
spate, Asterin strigă, iar Manon se întoarse ca să vadă cum Aghiotanta 
ei își întinse braţele și se lăsă pe spate în șa, până ce se lipi de spatele 
balaurului, cu părul ei auriu dezlegat și fâlfâind. Ce extaz nebunesc - 
Asterin zbura mereu cu o bucurie feroce, neîmblânzită. 

Câteodată, Manon se întreba dacă Aghiotanta ei se strecura 
uneori afară noaptea, ca să călărească în pielea goală, renunțând până 
şi la șa. 

Manon privi înainte, încruntându-se. Slavă întunericului că 
Matroana Clanului Cioc-negru nu era aici ca să vadă asta, altfel nu doar 
Asterin ar fi fost ameninţată. Ar fi fost pedepsită și Manon, pentru că 
permisese unei asemenea sălbăticii să înflorească. Și pentru că nu voia 
să o distrugă definitiv. 

Manon zări o căsuţă cu un teren îngrădit. O lumină pâlpâia la 
fereastră - perfect. Dincolo de casă, străluceau smocuri de culoare albă 
ca zăpada. Și mai bine. Manon îl întoarse pe Abraxos spre fermă, spre 
familia care - dacă ar fi fost inteligentă - ar fi auzit deja vuietul aripilor 
şi s-ar fi ascuns. Nu aveau voie să atace copii. Era o regulă nescrisă 
printre Cele Treisprezece, chiar dacă unele dintre celelalte Clanuri nu 
aveau remușcări în privința asta, mai ales Picioarele-galbene. Dar 
femeile și bărbaţii erau la liber şi se puteau distra cu ei. 


lar după întâlnirile ei de mai devreme - cu ducele și, cu Asterin -, 
Manon chiar avea chef de puţină distracţie. 


CAPITOLUL 9 


După ce Aelin îi scrise lui Arobynn şi trimise scrisoarea printr- 
unul dintre derbedeii sălbatici ai străzii care îl serveau, foamea o 
scoase din apartament, în dimineața gri. Ruptă de oboseală, făcu rost 
de micul dejun, cumpărând destule și pentru prânz și cină, şi se 
întoarse la depozit o oră mai târziu. Pe masa din sufragerie o aştepta o 
cutie mare şi plată. 

Nu părea să se fi umblat la încuietoare și nicio fereastră nu era 
deschisă mai mult decât înainte: le crăpase în acea dimineaţă, pentru a 
lăsa să intre briza dinspre râu. Dar nu se aștepta ca Arobynn să fi lăsat 
vreo urmă totuși, deși era Regele Asasinilor, ajunsese pe acel tron 
autoconstruit comițând crime. Cumva, păru potrivit că cerurile se 
deschiseră chiar atunci, răpăitul şi clinchetul ploii alungând liniștea 
prea apăsătoare a camerei. 

Aelin trase de panglica de mătase verde din jurul cutiei de culoare 
crem, până când o desfăcu. Punând deoparte capacul, fixă mult cu 
privirea materialul împăturit. Pe biletul de deasupra scria: „Mi-am 
permis să fac nişte îmbunătăţiri față de data trecută. Du-te la joacă”. 

Gâtul i se strânse, dar scoase costumul întreg din material negru - 
strâmt, gros și maleabil ca pielea, dar fără luciul și senzaţia de sufocare 
a acesteia. Sub costumul împăturit, se afla o pereche de cizme. 

Fuseseră curățate de ultima dată când le purtase, cu ani în urmă, 
pielea neagră fiind încă suplă și elastică, având aceleași şanţuri speciale 
şi cuțite ascunse de pe vremuri. Ridică mâneca grea a costumului, 
dezvăluind mănușşile-armură care ascundeau săbii subţiri şi crude, la 
fel de lungi ca antebraţele ei. Nu mai văzuse acest costum și nu-l mai 
purtase de când... Se uită la locul gol de pe poliţă, încă un test - unul 
tăcut, ca să vadă doar cât de mult ar fi iertat și uitat, câte ar fi îndurat ca 
să lucreze pentru el. 

Cu ani în urmă, Arobynn plătise pentru costum o sumă 
exorbitantă, cerută de un meseriaş din Melisande, care îl făcuse 
manual, croit exact pe măsura ei. Insistase ca doi dintre cei mai buni 
asasini ai lui să fie echipați în costumele mortale și nedetectabile, deci 
i-l dăduse cadou, unul dintre multele pe care i le dăduse, ca 
recompensă pentru că o bătuse măr şi apoi o trimisese spre Deşertul 
Roșu, ca să se antreneze. Și ea, şi Sam fuseseră bătuţi crunt pentru 
neascultare - şi, cu toate acestea, Arobynn îl pusese pe Sam să 


plătească pentru costumul lui. Apoi îi dăduse job-uri mediocre, ca să 
nu-și poată plăti datoria prea uşor. 

Puse din nou costumul în cutie și începu să se dezbrace, inhalând 
mirosul ploii căzute pe pietre, care intra prin ferestrele deschise. 

O, putea să se joace din nou de-a protejata devotată. Putea să 
urmeze planul pe care îl crease cu permisiunea ei - planul pe care ea 
avea să îl schimbe un pic, doar atât cât trebuia. Ar fi omorât pe oricine 
ar fi fost nevoie, s-ar fi prostituat, s-ar fi distrus, dacă asta ar fi 
însemnat să-l recupereze în siguranță pe Aedion. Două zile - doar două 
zile - până când va putea să îl vadă din nou, până când va vedea cu 
ochii ei că supraviețuise în toţi aceşti ani în care fuseseră despărțiți. Şi 
chiar dacă Aedion ar fi urât-o, dacă ar fi scuipat-o așa cum, practic, o 
făcuse Chaol... ar fi meritat. 

Goală, îşi puse costumul, materialul moale și neted mângâindu-i 
pielea. Era tipic pentru Arobynn să nu îi spună nimic despre 
modificările pe care le făcuse - să-l transforme într-un puzzle mortal, 
pe care ea să-l rezolve, dacă era suficient de inteligentă încât să 
supraviețuiască. Se strecură în costum, evitând cu grijă declanșarea 
mecanismului care elibera săbiile ascunse, pipăind să vadă dacă mai 
existau şi alte arme sau trucuri mascate. Mai dură o clipă până când 
costumul o învălui complet, iar ea își puse cizmele. 

Îndreptându-se spre dormitor, simţea deja întăriturile adăugate 
fiecărui loc vulnerabil de pe corpul ei. Probabil că specificaţiile 
fuseseră trimise cu luni înainte de sosirea costumului, de către 
bărbatul care ştia că, uneori, genunchiul îi vibra, care cunoştea părțile 
corpului pe care prefera să le folosească în luptă, viteza cu care se 
mişca. Tot ce știa Arobynn i se mula acum pe corp, în material, oțel şi 
întuneric. Se opri în fața oglinzii de pe peretele îndepărtat al 
dormitorului. Era o a doua piele. Mai puţin scandaloasă, datorită 
detaliilor rafinate, căptușelii suplimentare, buzunarelor, bucăţilor de 
ornamente armate - dar niciun centimetru nu era ignorat. Fluieră ușor. 
Foarte bine, atunci. Putea să fie din nou Celaena Sardothien - încă 
puţin timp, până la terminarea acestui joc. 

Poate că s-ar mai fi gândit la asta, dacă sunetul copitelor de cai şi 
al roţilor care se opriră în fața depozitului nu ar fi răsunat prin 
ferestrele deschise. Se îndoia că Arobynn ar fi apărut atât de curând ca 
să se laude - nu, avea să aștepte până când ar fi aflat dacă, într-adevăr, 
purtase costumul. 


Mai rămânea o singură altă persoană care s-ar fi deranjat să vină 
în vizită, deşi se îndoia că Chaol ar fi risipit banii pe o trăsură, chiar 
dacă ploua. Rămânând ascunsă, privi pe fereastră, prin ploaie, 
examinând detaliile trăsurii comune. Pe strada plouată, nu era nimeni 
care să o observe - şi nimic nu dădea de gol cine ar fi putut fi înăuntru. 

Îndreptându-se spre uşă, Aelin îşi scutură încheietura, lansând 
lama de pe mâna ei stângă. Aceasta nu scoase niciun sunet când ieși din 
fanta ascunsă în mănușă, metalul strălucind în lumina slabă a ploii. Pe 
toţi zeii, costumul era la fel de minunat ca în prima zi în care îl probase; 
lama spinteca aerul la fel de lin ca atunci când o înfigea în țintele ei. 

Singurele sunete care se auziră când cobori scările fură pașii ei și 
ropotul ploii pe acoperișul depozitului. Ajunsă jos, merse tiptil printre 
lăzile stivuite la primul etaj. Cu mâna stângă înclinată, ca să ascundă 
lama între pliurile mantiei, deschise ușa imensă pe roți a depozitului, 
dezvăluind ploaia torențială de afară. 

O femeie cu glugă aștepta sub marchiza îngustă, iar o birjă 
închiriată nemarcată zăbovea pe bordura din spatele ei. Birjarul privea 
cu atenţie, cu ploaia picurând de pe borurile largi ale pălăriei. Nu era o 
privire antrenată - doar îşi făcea griji pentru femeia care îl angajase. 
Chiar şi în ploaie, mantia ei era de un gri închis, iar materialul, curat și 
destul de greu încât să sugereze că avea mulți bani, în ciuda trăsurii. 
Gluga grea ascundea chipul străinei în umbră, dar Aelin zări piele 
ivorie, păr negru şi mănuși delicate de catifea, care se îndreptară spre 
mantie - după o armă? 

— Aştept o explicaţie, spuse Aelin, rezemându-se de tocul uşii, 
dacă nu vrei să ajungi carne tocată. 

Femeia se retrase în ploaie - nu chiar înapoi, ci spre trăsură, unde 
Aelin observă silueta unui copil care aștepta înăuntru. Ghemuit. 

— Am venit să te avertizez, spuse femeia şi scoase gluga doar cât 
să-şi dezvăluie chipul. 

Ochi verzi şi uşor oblici, buze senzuale, pomeţi ascuțiți și un nas 
frumos, trăsături combinate, creau o frumuseţe rară şi uimitoare, care 
înnebunea bărbaţii. 

Aelin păşi sub marchiza îngustă și vorbi tărăgănat: 

— Din câte îmi amintesc, Lysandra, te-am avertizat că, dacă te voi 
mai vedea vreodată, te voi ucide. 


— Te rog, o imploră Lysandra. 

Acele cuvinte - şi disperarea din spatele lor - o făcură pe Aelin să- 
şi bage sabia în teacă. În cei nouă ani de când o cunoştea pe curtezană, 
nu o auzise niciodată pe Lysandra spunând „te rog“ - sau părând 
vreodată disperată. Lysandra nu rostise niciodată în preajma lui Aelin 
cuvinte ca „mulțumesc”, „pot să“ sau chiar „mă bucur să te văd“. 

La fel de uşor ar fi putut fi și prietene, şi inamice - ambele orfane 
şi găsite de mici de către Arobynn. Dar Arobynn i-o dăduse pe 
Lysandra lui Clarisse, buna lui prietenă și matroana de succes a unui 
bordel. Şi, cu toate că Aelin fusese instruită pentru război, iar Lysandra, 
pentru dormitoare, ajunseseră cumva rivale, bătându-se pe atenţia lui 
Arobynn. 

Când Lysandra împlinise șaptesprezece ani și fusese scoasă la 
licitație, o câștigase Arobynn, folosind banii daţi de Aelin ca să-și achite 
datoriile. Apoi, curtezana îi spusese în față ce făcuse Arobynn cu banii 
ei, pătați de sânge. lar Aelin îi aruncase ceva înapoi: un pumnal. Nu se 
mai văzuseră de atunci. 

Aelin se gândi că era perfect justificat să-și scoată gluga pentru a- 
şi dezvălui chipul și îi dădu replica. 

— Mi-ar lua mai puţin de un minut să vă ucid pe tine şi pe birjarul 
lău şi să mă asigur că mica ta protejată din trăsură nu va sufla o vorbă 
despre asta. Probabil că s-ar bucura să te vadă moartă. 

Lysandra înțepeni. 

— Nu este protejata mea şi nu ia parte la instructaj. 

— Aşadar, o folosești pe post de scut împotriva mea? Zâmbetul 
lui Aelin era ascuţit ca o lamă. 

— Te rog - te rog! zise Lysandra, acoperind sunetul ploii, trebuie 
să vorbesc cu tine, doar pentru câteva minute, într-un loc sigur. 

Aelin îi examină hainele elegante, trăsura închiriată, ploaia care 
lovea caldarâmul. Era atât de tipic pentru Arobynn să facă așa ceva. 

Dar avea să-l lase să-şi joace cartea; ca să vadă unde ar fi condus- 
o. Aelin îşi strânse puntea nasului cu două degete, apoi îşi înălță capul. 

— Ştii că trebuie să-ți ucid birjarul. 

— Nu, nu trebuie! strigă bărbatul, luptându-se să apuce frâul. Jur 
- jur să nu spun niciun cuvânt despre locul acesta. 

Aelin se îndreptă spre trăsură, ploaia udându-i instantaneu 
mantia. Birjarul ar fi putut să dezvăluie locaţia depozitului, ar fi putut 


să pună totul în pericol, dar... Aelin examină permisul acoperit de 
picăturile ploii înrămat lângă ușă, luminat de mica lampă ce atârna 
deasupra. 

— Ei bine, Kellan Oppel de pe strada Baker numărul șaizeci și 
trei, apartamentul doi, presupun că nu vei spune nimic despre asta. 

Alb ca varul, birjarul încuviinţă. 

Aelin deschise ușa trăsurii. 

— leşi! îi spuse ea copilului dinăuntru. Intraţi amândouă 
înăuntru. 

— Evangeline poate aștepta aici, șopti Lysandra. 

Aelin privi peste umăr, ploaia stropindu-i fața când zâmbi. 

— Dacă tu crezi, chiar şi pentru o clipă, că am de gând să las un 
copil singur, într-o trăsură închiriată, în mahala, poți să te întorci în 
haznaua din care ai venit. Se uită din nou în trăsură, spre fata ghemuită. 
Haide! Nu mușc. 

Aceasta păru să fie o asigurare suficientă pentru Evangeline, care 
se apropie repede, lumina lămpii poleindu-i mânuţa de porțelan, 
înainte de a-i apuca braţul lui Aelin, pentru a sări din trăsură. Nu mai 
mare de unsprezece ani, avea un corp delicat; părul ei blond-roşcat era 
împletit la spate, ca să-i dezvăluie ochii de culoarea lămâii, care 
cercetau strada udă și pe femeile din faţa ei. La fel de uluitoare ca 
stăpâna ei - sau ar fi fost, dacă nu ar fi avut cicatrice adânci și zimţate 
pe ambii obraji. Cicatrice care explicau tatuajul oribil din interiorul 
încheieturii mâinii ei. Fusese una dintre acolitele lui Clarisse - până 
când fusese distrusă și îşi pierduse toată valoarea. 

Aelin îi făcu un semn din ochi lui Evangeline și îi zâmbi complice, 
în timp ce o conduse prin ploaie. 

— Pari a fi genul meu de persoană. 

Aelin deschise toate ferestrele, ca să lase briza râului răcorit de 
ploaie să intre în apartamentul sufocant. Din fericire, nimeni nu trecuse 
pe stradă în minutele cât fuseseră afară, dar dacă Lysandra era aici, nu 
avea nicio îndoială că Arobynn avea să afle asta. 

Aelin mângâie ușor fotoliul din fața ferestrei, zâmbind fetiţei cu 
cicatrice urâte. 

— Când intră o briză delicată, acesta este locul meu preferat din 
tot apartamentul. Dacă vrei, am o carte sau două care cred că ţi-ar 
plăcea. Sau - gesticulă spre bucătăria din dreapta ei - s-ar putea să 
găseşti ceva delicios pe masa din bucătărie - o tartă cu coacăze, cred. 


Lysandra stătea neclintită, dar lui Aelin nu-i păsa de asta în mod 
deosebit. Tu alegi. 

Fiind un copil într-un bordel de lux, probabil că Evangeline nu 
avusese şansa să aleagă de prea multe ori în scurta ei viață. Ochii verzi 
ai Lysandrei părură să se înduioşeze puțin. 

— Mi-ar plăcea o tartă, te rog! spuse Evangeline, cu o voce abia 
auzită peste ropotul ploii de pe acoperiș şi ferestre. O clipă mai târziu, 
dispăru. Inteligentă fată - ştia să nu se amestece în treburile stăpânei 
ei. 

Cu Evangeline ocupată, Aelin își scoase mantia udă leoarcă și 
folosi mica parte rămasă uscată ca să-și șteargă fața udă. Ținându-și 
încheietura mâinii înclinată, în caz că ar fi avut nevoie să scoată lama 
ascunsă, Aelin arătă spre canapeaua din fața focului neaprins. 

— Ia loc, îi spuse ea Lysandrei. 

Spre surprinderea ei, femeia ascultă. 

— Sau mă vei ameninţa din nou cu moartea? întrebă ea. 

— Eu nu ameninţ. Doar promit. 

Curtezana se așeză pe pernele canapelei. 

— Te rog. Cum aş putea vreodată să cred tot ce iese din gura aia a 
ta mare? 

— M-ai crezut când am aruncat pumnalul spre capul tău. 

Lysandra schiță un zâmbet. 

— Ai ratat. 

Era adevărat - dar tot îi zgâriase urechea curtezanei. În ceea ce o 
privea, o meritase. Dar în faţa ei stătea o femeie - amândouă erau femei 
acum, nu fetele care fuseseră la șaptesprezece ani. Lysandra o măsură 
din priviri. 

— Te prefer blondă. 

— Eu aș prefera să pleci naibii din casa mea, dar nu cred că se va 
întâmpla prea curând. Se uită la strada de dedesubt; birjarul aștepta, 
aşa cum i se ordonase. Arobynn nu putea să te trimită într-una dintre 
trăsurile lui? Credeam că te plătea bine. 

Lysandra flutură din mână, lumina lumânării strălucind pe o 
brățară din aur care abia acoperea un tatuaj în formă de șarpe, făcut pe 
încheietura subţire a mâinii. 

— l-am refuzat trăsura. M-am gândit că nu ar da bine. 

Era prea târziu pentru asta. 


— Aşadar, el te-a trimis. Ca să mă avertizezi în legătură cu ce, mai 
exact? 

— M-a trimis ca să-ți spun planul lui. Nu mai are încredere în 
mesageri. Dar avertismentul vine de la mine. 

O minciună sfruntată, fără îndoială. Dar tatuajul acela - sigiliul 
bordelului lui Clarisse, încrustat pe pielea tuturor curtezanelor, din 
clipa în care erau vândute casei ei... Fata din bucătărie, birjarul de jos - 
ar fi putut îngreuna mult situaţia, dacă ar fi spintecat-o pe Lysandra. 
Privind însă tatuajul, pumnalul o tenta. Nu sabia - nu, voia intimitatea 
unui cuţit, voia să împartă aceeași respirație cu ea, în timp ce îi lua 
viaţa. Aelin întrebă prea încet: 

— De ce mai ai încă tatuat sigiliul lui Clarisse? 

„Să nu ai încredere în Archer”, încercase Nehemia să o avertizeze, 
desenând perfect un şarpe în mesajul ei codat. Dar cum rămânea cu 
restul celor care aveau acel sigiliu? Lysandra pe care o cunoscuse Aelin 
cu ani în urmă... perversă, mincinoasă și vicleană erau unele dintre 
cuvintele frumoase pe care Aelin le folosise ca să o descrie. 

Lysandra se încruntă la tatuaj. 

— Până când nu ne plătim datoriile, nu putem să-l îndepărtăm. 

— Ultima dată când ţi-am văzut scheletul ambulant de 
prostituată, mai aveai doar câteva săptămâni până la plata finală. Într- 
adevăr, Arobynn plătise atât de mult la Licitaţie în urmă cu doi ani, 
încât Lysandra ar fi trebuit să fie eliberată aproape imediat. 

Curtezana clipi des. 

— Ai o problemă cu tatuajul? 

— Ticălosul de Archer Finn avea unul. Aparţinuseră aceleiași 
case, aceleiași matroane. Poate că lucraseră împreună și în alte 
privinţe. 

Lysandra o privi în ochi. 

— Archer este mort. 

— Pentru că l-am spintecat eu, spuse dulce Aelin. 

Lysandra îşi rezemă o mână de spătarul canapelei. 

— Tu... şopti ea. Bun. Bine că l-ai ucis. Era un porc egoist, rosti ea 
încet, scuturând din cap. 

Ar fi putut să fie o minciună, ca să o câştige de partea ei. 

— Spune ce ai de spus şi pleacă. 

Gura senzuală a Lysandrei se strânse. Dar îi expuse planul lui 
Arobynn de a-l elibera pe Aedion. 


Era genial, trebuia să recunoască Aelin - inteligent, și dramatic, și 
curajos. Dacă regele Adarlanului voia să facă un spectacol din execuţia 
lui Aedion, atunci ei aveau să facă un spectacol din salvarea lui. Dar să-i 
spună asta prin Lysandra, să atragă o altă persoană care ar fi putut să o 
trădeze sau să fie martoră împotriva ei... Încă un memento despre cât 
de uşor ar fi putut fi pecetluită soarta lui Aedion, dacă Arobynn ar fi 
hotărât să-i facă viaţa lui Aelin un iad. 

— Ştiu, ştiu, zise curtezana, examinând strălucirea rece din ochii 
lui Aelin. Nu trebuie să-mi amintești că mă vei jupui de vie, dacă te 
trădez. 

Aelin simţi cum îi tresare un mușchi pe obraz. 

— Şi avertismentul pe care ai venit să mi-l dai? 

Lysandra se mişcă pe canapea. 

— Arobynn voia ca eu să-ți spun ce şi cum, ca să pot să te verific — 
să te testez, să văd cât de mult ești de partea lui, să văd dacă îl vei trăda. 

— Aş fi fost dezamăgită dacă nu ar fi procedat aşa. 

— Cred... cred că m-a trimis și ca pe o jertfă. 

Aelin ştia la ce se referea. 

— Din nefericire pentru tine, nu mă interesează femeile, îi spuse 
ea. Chiar dacă sunt plătite. 

Nările Lysandrei se umflară delicat. 

— Cred că m-a trimis aici ca să mă poţi ucide. Drept cadou. 

— Iar tu ai venit ca să mă implori să mă răzgândesc? Atunci nu 
era de mirare că adusese copilul. Egoista lașă, să se folosească de 
Evangeline ca de un scut! Să aducă un copil în această lume a lor! 

Lysandra se uită la cuțitul prins de coapsa lui Aelin. 

— Ucide-mă, dacă vrei. Evangeline deja știe ce bănuiesc și nu va 
spune un cuvânt. 

Aelin își impuse să afişeze un calm de gheață. 

— Dar chiar am venit să te avertizez, continuă Lysandra. Poate că 
îți oferă cadouri, poate că te ajută cu această salvare, dar el te 
supraveghează - şi are propriile planuri. Favoarea pe care i-ai oferit-o 
- nu mi-a spus ce este, dar probabil că este o capcană, într-un fel sau 
altul. Eu m-aș gândi serios dacă merită să am parte de ajutorul lui și aș 
vedea cum aș putea ieși din situaţia asta. 

Ea nu avea cum să facă asta - nu ar fi putut. Dintr-o sumedenie de 
motive diferite. 

Cum Aelin nu răspunse, Lysandra respiră adânc. 


— În plus, am venit ca să-ţi dau asta. Băgă mâna în pliurile rochiei 
ei de un indigo închis, iar Aelin adoptă subtil o poziţie defensivă. 

Lysandra scoase un plic uzat și decolorat şi îl puse cu mare grijă 
pe masa joasă, din fața canapelei. Plicul tremură până atinse masa. 

— Asta... este pentru tine. Te rog să-l citești. 

— Deci acum ești și curva lui Arobynn, şi curier? 

Curtezana acceptă insulta. 

— Nu este de la Arobynn. Este de la Wesley. Lysandra păru să se 
scufunde în canapea și, pentru o clipă, Aelin crezu suferința de negrăit 
din ochii ei. 

— Wesley, spuse Aelin. Garda de corp a lui Arobynn. Cel care şi-a 
petrecut o mare parte din timpul lui urându-mă, iar în rest, s-a gândit 
la cum să mă ucidă. Curtezana dădu din cap. Arobynn l-a ucis pe 
Wesley, pentru că l-a omorât pe Rourke Farran. 

Lysandra tresări. 

Aelin se uită la plicul vechi. Lysandra își coborî privirea spre 
mâinile ei împreunate atât de strâns, încât încheieturile îi erau albe. 

Plicul era pătat, dar sigiliul ciobit nu fusese rupt. 

— De ce ai purtat cu tine doi ani o scrisoare pe care mi-a scris-o 
Wesley? 

Lysandra nu își ridică privirea. 

— Pentru că l-am iubit foarte mult, i se frânse ei vocea. 

Dintre toate lucrurile la care se așteptase să le audă din gura 
Lysandrei, acesta era ultimul. 

— A început ca o greşeală. Arobynn mă trimitea înapoi la Clarisse 
împreună cu el în trăsură, ca escortă, iar la început, am fost doar - doar 
prieteni. Am vorbit, iar el nu se aștepta la nimic. Dar apoi... apoi Sam a 
murit, iar tu... Lysandra făcu semn din cap spre scrisoarea care stătea 
încă nedeschisă, între ele. Totul este scris acolo. Tot ce a făcut Arobynn, 
tot ce a plănuit. Ce i-a cerut lui Farran să-i facă lui Sam şi ce a ordonat 
să ți se facă ţie. Totul. Wesley voia ca tu să ști, deoarece voia să înţelegi 
- avea nevoie ca tu să înţelegi, Celaena, că el nu a aflat decât atunci 
când a fost prea târziu. A încercat să oprească totul și s-a străduit din 
răsputeri să-l răzbune pe Sam. Dacă Arobynn nu l-ar fi ucis... Wesley 
plănuia să vină în Endovier, ca să te elibereze. S-a dus chiar și în Piaţa 
Umbrelor, ca să găsească pe cineva care ştia planul minelor, şi a luat o 
hartă de la ei. Încă o am. Ca dovadă. Eu - mă pot duce să o aduc... 


Cuvintele o loviră ca o cortină de săgeți, dar ea alungă tristețea 
adresată unui bărbat la care se gândise mereu ca la unul dintre câinii 
lui Arobynn. Nu credea că Arobynn nu ar fi fost în stare să o folosească 
pe Lysandra, să inventeze toată această poveste ca să o facă să aibă 
încredere în femeie. Lysandra pe care o ştia ar fi fost mai mult decât 
fericită să o facă. lar Aelin ar fi putut intra în joc doar ca să afle unde 
avea să o ducă, ce punea Arobynn la cale și dacă ar fi greșit îndeajuns 
de mult încât să-și dea cărţile pe față, dar... 

„Ce i-a cerut lui Farran să-i facă lui Sam.“ 

Ea presupusese dintotdeauna că Farran doar îl torturase pe Sam 
aşa cum îi plăcea lui atât de mult să rănească și să distrugă oamenii. 
Dar faptul că Arobynn ceruse ca Sam să fie torturat într-un anume 
mod... Era bine că nu mai avea magia. Era bine că îi fusese înăbușită. 
Pentru că, probabil, ar fi erupt și ar fi ars zile întregi, învăluită în focul 
ei. 

— Aşadar, ai venit aici, spuse Aelin, în timp ce Lysandra își şterse 
discret ochii cu o batistă, ca să mă avertizezi că Arobynn ar putea să mă 
manipuleze, deoarece, în sfârșit, ţi-ai dat seama ce monstru este cu 
adevărat Arobynn, după ce ţi-a ucis iubitul? 

— l-am promis lui Wesley că îţi voi da personal scrisoarea... 

— Ei bine, mi-ai dat-o, aşa că pleacă! 

Se auziră încet niște pași, iar Evangeline țâșni din bucătărie, 
alergând spre stăpâna ei tăcută, grațioasă și vioaie. Cu o blândețe 
surprinzătoare, Lysandra îşi strecură un braț linișştitor în jurul lui 
Evangeline şi se ridică în picioare. 

— Înţeleg, Celaena, chiar înțeleg. Dar te implor: citeşte scrisoarea! 
Pentru el. 

Aelin îşi arătă dinţii. 

— leşi afară. 

Lysandra se îndreptă spre ușă, păstrând o distanță sigură față de 
Aelin, pentru ea şi Evangeline. Se opri în pragul uşii. 

— Sam era şi prietenul meu. El și Wesley erau singurii mei 
prieteni. lar Arobynn i-a ucis pe amândoi. 

Aelin nu făcu decât să ridice din sprâncene. 

Lysandra nu se deranjă să își ia rămas-bun și dispăru pe scări. 
Evangeline zăbovi însă în prag, privind când spre stăpâna ei care 
dispărea, când spre Aelin, părul ei frumos strălucind precum cuprul 
lichid. Apoi, fata gesticulă spre chipul ei acoperit de cicatrice. 


— Ea mi-a făcut asta. 

Făcu un efort să rămână așezată, să se abțină să sară pe scări ca 
să-i taie gâtul Lysandrei. 

— Am plâns când mama m-a vândut lui Clarisse, continuă 
Evangeline. Am plâns încontinuu. Și cred că Lysandra a supărat-o pe 
stăpână în ziua aia, pentru că m-au dat ei ca slujnică, chiar dacă mai 
avea doar câteva săptămâni până să-şi plătească datoriile. În seara aia, 
trebuia să încep instructajul și am plâns atât de tare, încât mi s-a făcut 
rău. Dar Lysandra m-a curățat. Mi-a spus că era o cale de scăpare, dar 
mă va durea, iar eu nu voi mai fi la fel. Nu puteam să fug, pentru că ea a 
încercat să fugă de câteva ori când era de vârsta mea, dar au găsit-o a 
au bătut-o, lovind-o acolo unde nu i se vedeau vânătăile. 

Nu ştiuse niciodată - nu se întrebase vreodată. În tot acest timp în 
care își bătuse joc de Lysandra, când erau mici... 

— Am spus că aș face orice ca să scap de ce mi-au povestit alte 
fete, continuă Evangeline. Așadar, mi-a spus să am încredere în ea - iar 
apoi mi-a făcut astea. A țipat tare şi ceilalți au venit în fugă. Au crezut 
că m-a tăiat pentru că se mâniase, au spus că a facut-o ca să nu mai fiu 
o amenințare. Şi ea i-a lăsat să creadă asta. Clarisse a fost atât de 
mânioasă, încât a bătut-o pe Lysandra în curte, dar ea n-a plâns - nici 
măcar o dată. lar când tămăduitoarea a spus că nu avea cum să-mi 
vindece chipul, Clarisse a obligat-o pe Lysandra să mă cumpere pentru 
suma pe care aş fi valorat-o, dacă aş fi fost o curtezană deplină, ca ea. 

Aelin nu avea cuvinte. 

— De aceea încă lucrează pentru Clarisse, de aceea nu este încă 
liberă şi nu va fi pentru o vreme, spuse Evangeline. M-am gândit că ar 
trebui să ştii. 

Aelin voia să-şi spună să nu aibă încredere în fată, că asta ar fi 
putut face parte din planul Lysandrei și al lui Arobynn, dar... dar în 
mintea ei, în oasele ei, era o voce care îi șoptea, neîncetat, de fiecare 
dată mai clar și mai tare: „Nehemia ar fi făcut la fel.“ 

Evangeline făcu o reverență şi cobori scările, lăsând-o pe Aelin cu 
ochii la plicul uzat. Dacă ea se schimbase atât de mult în doi ani, poate 
că o făcuse şi Lysandra. Și, pentru o clipă, se întrebă cum viaţa altei 
tinere ar fi fost diferită dacă s-ar fi oprit ca să vorbească puțin cu ea - 
ca să discute cu adevărat cu Kaltain Rompier, în loc să o alunge ca pe o 
curteană anostă. Ce s-ar fi întâmplat dacă şi Nehemia ar fi încercat să 
vadă dincolo de masca lui Kaltain? 


Evangeline urca în trăsura care strălucea în ploaie, lângă 
Lysandra, când Aelin apăru în ușa depozitului. 
— Aşteaptă! spuse ea. 


CAPITOLUL 10 


Vederea lui Aedion se înceţoșa și el respira tot mai greu. Curând. 
Simţea Moartea stând ghemuită în colţul celulei lui, numărând până la 
ultima sa suflare, ca un leu care așteaptă să atace. Din când în când, 
Aedion zâmbea spre umbrele adunate în jur. Infecția se răspândise și, 
cu două zile înainte de spectacolul în care urma să fie executat, 
moartea nu venea îndeajuns de curând. Gărzile presupuneau că 
dormea ca să treacă timpul. 

Aedion își aştepta mâncarea, uitându-se la mica fereastră cu gratii 
din partea de sus a ușii celulei, după orice semn al sosirii gărzilor. Dar 
fu destul de sigur că halucina când ușa se deschise, iar prințul 
moştenitor intră înăuntru. În spatele lui nu se aflau gărzi, nu se zări 
nicio escortă în timp ce prinţul îl fixă cu privirea, din pragul ușii. 

Chipul nemișcat al prințului îi dezvălui imediat ce trebuia să știe: 
că asta nu era o încercare de salvare. lar colierul din piatră neagră de la 
gâtul său îi spuse restul: lucrurile nu decurseseră bine în ziua în care 
Sorscha fusese ucisă. Reuși să rânjească. 

— Mă bucur să te văd, prințişorule! 

Prințul se uită la părul murdar al lui Aedion, la barba care 
crescuse în ultimele câteva săptămâni, iar apoi la grămada de vomă din 
colț, rămasă de când nu reușise să ajungă la găleată, în urmă cu o oră. 

Aedion vorbi cât de tărăgănat putu. 

— Ai putea măcar să mă inviţi la cină, înainte să mă privești aşa. 

Ochii de safir ai prinţului se îndreptară spre ai lui, iar Aedion se 
concentra, ignorând ceața care îi acoperea vederea. Era studiat de o 
creatură rece, un răpitor, ceva inuman. 


— Dorian, zise încet Aedion. 

Creatura în care se transformase prințul schiță un zâmbet. 
Căpitanul spusese că acele inele din piatră Wyrd înrobeau mintea - 
sufletul. El văzuse colierul așteptând lângă tron și se întrebase dacă era 
la fel. Mai rău. 

— Spune-mi ce s-a întâmplat în sala tronului, Dorian! gâfâi 
Aedion, simțind cum îi zvâcnea capul. 

Prinţul clipi încet. 

— Nu s-a întâmplat nimic. 

— De ce eşti aici, Dorian? Aedion nu i se mai adresase prinţului 
pe nume, dar părea important să-l folosească, să i-l amintească. Chiar 
dacă doar l-ar fi provocat pe prinţ să-l ucidă. 

— Am venit să mă uit la infamul general înainte să te execute ca 
pe un animal. 

Deci nu era nicio șansă să fie ucis astăzi. 

— Tot aşa cum au executat-o pe Sorscha? 

Deşi prințul nu se mișcă, Aedion ar fi putut jura că dăduse înapoi, 
ca şi când cineva ar fi tras de o lesă, ca și când cineva ar fi avut încă 
nevoie să fie ţinut în lesă. 

— Nu ştiu despre ce vorbești, spuse creatura dinăuntrul 
prințului, însă nările îi fremătară. 

— Sorscha, șopti Aedion, cu o durere de plămâni. Sorscha - 
femeia ta, tămăduitoarea. Stăteam lângă tine când i-au tăiat capul. Te- 
am auzit țipând când te-ai aruncat pe corpul ei. Creatura înlemni un 
pic. Unde au îngropat-o, Dorian? insistă Aedion. Ce au făcut cu trupul ei, 
cu trupul femeii pe care ai iubit-o? 

— Nu ştiu despre ce vorbești, spuse el din nou. 

— Sorscha, gâfâi Aedion, cu respirația neregulată. Numele ei era 
Sorscha și te-a iubit - iar ei au ucis-o. Bărbatul care ţi-a pus colierul la 
gât a ucis-o. 

Creatura tăcu. Apoi îşi înclină capul. Îi zâmbi îngrozitor de 
frumos. 

— Îmi va face plăcere să te văd murind, generale. 

Aedion râse tuşind. Prinţul - creatura care devenise - se întoarse 
uşor şi ieși. lar Aedion ar mai fi râs, de ciudă și ca să-l sfideze, dacă nu l- 
ar fi auzit pe prinţ vorbind cu cineva de pe hol. 

— Generalul este bolnav. Vedeţi să fie îngrijit imediat. 

„Nu.“ Creatura probabil că îi simţise boala. 


Aedion nu putu face nimic atunci când tămăduitoarea fu chemată 
- o femeie în vârstă, pe nume Amithy -, iar el fu ţinut cu forța, prea 
slăbit să riposteze, în timp ce ea îi îngriji rănile. Îi turnă pe gât un lichid 
tonic care îl făcu să se înece; rana îi fu spălată și bandajată, iar lanţurile 
îi fură scurtate în aşa fel încât să nu îşi poată mișca suficient mâinile 
încât să rupă cusăturile. Întăritoarele continuară să vină, la fiecare oră, 
indiferent cât de tare mușca, indiferent cât de mult încerca să-și țină 
gura strâns închisă. 

Aşadar, îl salvară, iar Aedion înjură și blestemă Moartea pentru că 
nu îl luase, rugându-se în tăcere, în același timp la Mala, Aducătoarea 
Luminii, să o ţină pe Aelin departe de petrecere, departe de prinţ și 
departe de rege și de colierele lui din piatră Wyrd. 


~ 


Chestia din el părăsi temnițele și se îndreptă spre castelul de 
cleştar, îndrumându-i trupul ca pe o corabie. Acum, îl forță să 
încremenească în fața bărbatului pe care el îl vedea adesea în 
momentele care străpungeau întunericul. 

Bărbatul, aşezat pe un tron de sticlă, schiță un zâmbet. 

— Fă o plecăciune! spuse el. 

Creatura din el trase puternic de legătura lor, fulgerul înțepându-i 
muşchii, ordonându-i să se supună. Aşa fusese forțat să coboare în 
acele temnițe, unde războinicul cu păr blond îi spusese numele ei - de 
atât de multe ori încât începuse să strige, chiar dacă el nu scosese 
niciun sunet. Încă țipa, în vreme ce muşchii îl trădau din nou, punându- 
l cu forța în genunchi, iar tendoanele gâtului îl dureau, forțându-l să 
plece capul. 

— Încă te opui? întrebă bărbatul, privind inelul negru de pe 
degetul lui ca și când acesta ar fi avut deja răspunsul. Pot să vă simt pe 
amândoi înăuntru. Interesant. 

Da - chestia din întuneric devenea mai puternică, acum capabilă 
să treacă prin zidul invizibil dintre ei şi să-l controleze ca pe o păpușă, 
să vorbească prin el. Dar nu în întregime, nu pentru perioade lungi de 
timp. El acoperea găurile cât de bine putea, dar creatura tot răzbea. 

Demon. Un prinţ demon. 

lar el vedea acel moment - îl vedea la nesfârșit - în care femeia pe 
care o iubise își pierduse capul. Faptul că îi auzise numele rostit de 
vocea răgușită a generalului îl determinase să atace celălalt zid al 


minţii sale, bariera care îl ţinea închis în întuneric. Dar întunericul din 
mintea lui era un cavou închis. 

— Raportează! îi ceru bărbatul de pe tron. 

Ordinul îl făcu să se cutremure, iar el îi dădu toate detaliile 
întâlnirii lui, îi spuse fiecare cuvânt și îi povesti tot ce făcuse. lar 
creatura - demonul - se bucură de groaza pe care o simţea el. 

— Inteligent din partea lui Aedion să încerce să moară pe ascuns, 
spuse bărbatul. Probabil crede că e posibil ca verișoara lui să vină la 
petrecerea ta, dacă își dorește cu atâta disperare să ne răpească 
distracţia. 

El rămase tăcut, deoarece nu i se ordonase să vorbească. Bărbatul 
îl măsură din priviri, având ochii negri plini de încântare. 

— Ar fi trebuit să fac asta cu ani în urmă. Nu știu de ce am pierdut 
atât de mult timp așteptând să văd dacă ai sau nu vreo putere. Ce 
prostie din partea mea! 

El încercă să vorbească, încercă să se miște, încercă să facă ceva 
folosindu-și corpul muritor. Dar demonul îi apucă mintea ca într-un 
pumn, mușchii feţei îi alunecară într-un zâmbet și îl forță să vorbească. 

— Sunt la dispoziţia voastră, Maiestate, spuse el. 


CAPITOLUL 11 


Piața Umbrelor funcționase de-a lungul malurilor râului Avery 
încă de la înfiinţarea orașului Rifthold. Poate de mai mult timp. 
Legenda spunea că fusese construită pe oasele Zeului Adevărului, astfel 
încât vânzătorii şi eventualii hoţi să nu comită ilegalităţi. Lui Chaol i se 
părea ironic, având în vedere că nu exista un Zeu al Adevărului. Din 
câte ştia el. Contrabanda, substanţele ilegale, mirodeniile, hainele, 
carnea: piața oferea de toate tuturor, dacă erau suficient de curajoşi, de 
nebuni sau de disperaţi să se aventureze înăuntru. 

Când venise pentru prima dată aici, cu câteva săptămâni în urmă, 
Chaol fusese și curajos, și nebun, şi disperat, coborând scările din lemn 
putred pe jumătate, dintr-o parte dărăpănată a docurilor, chiar pe chei, 
unde alcovurile, tunelurile și magazinele erau săpate în malul râului. 

Acoperite cu mantii, siluete înarmate patrulau pe cheiul lung şi 
lat, care servea drept singura cale spre piaţă. În timpul perioadelor 


ploioase, râul Avery se umfla adesea suficient de mult încât să inunde 
cheiul și, uneori, câțiva comercianți și cumpărători ghinionişti se 
înecau în labirintul Pieței Umbrelor. În lunile secetoase, nu știai 
niciodată ce sau pe cine ai fi putut găsi vânzând marfă sau hoinărind 
prin tunelurile umede și murdare. 

Piaţa era aglomerată în seara asta, chiar şi după o zi ploioasă. O 
mică ușurare. O altă mică uşurare fu, când tunetul răsună prin 
furnicarul subteran, făcând pe toată lumea să șușotească. Vânzătorii și 
infractorii aveau să fie prea ocupați să se pregătească pentru furtună ca 
să-i observe pe Chaol și pe Nesryn mergând pe unul dintre coridoarele 
principale. 

Tunetul scutură lămpile suspendate de sticlă colorată - ciudat de 
frumoase, ca și când cineva ar fi hotărât să înfrumuseţeze un pic acest 
loc - care serveau ca lumini principale în cavernele maronii, aruncând 
multe dintre umbrele pentru care piața era atât de celebră. Umbre 
pentru afaceri necurate, umbre în care puteai să înfigi un cuțit în coaste 
sau să răpești pe careva. 

Sau pentru întâlnirea conspiratorilor. 

Nimeni nu îi deranjase când se strecuraseră printr-una dintre 
găurile care servea ca intrare în tunelurile Pieței Umbrelor. Undeva, 
făceau legătura cu canalele colectoare - iar el ar fi pariat că vânzătorii 
mai cunoscuți aveau propriile ieşiri secrete, pe sub standurile sau 
magazinele lor. Rând pe rând, vânzătorii înălțaseră standuri din lemn 
sau piatră, cu nişte mărfuri expuse pe mese, pe lăzi sau în coșuri, dar 
aveau majoritatea mărfurilor de valoare ascunse. Un comerciant de 
mirodenii oferea de toate, de la şofran până la scorțișoară - dar nici 
chiar şi cele mai aromate mirodenii nu puteau ascunde mirosul greu, 
dulce și dezgustător al opiului ascuns sub vitrinele sale. 

Cândva, cu mult timp în urmă, lui Chaol poate că i-ar fi păsat de 
substanţele ilegale, de precupeţii care vindeau orice voiau. Poate că ar 
fi încercat să închidă acest loc. Acum, nu erau altceva decât resurse. Ca 
gardian al orașului, probabil că Nesryn gândea la fel. Chiar dacă își 
periclita propria siguranţă prin simplul fapt că era acolo. Aceasta era o 
zonă neutră - dar locuitorii ei nu agreau autoritățile. 

Chaol nu îi condamna. Piaţa Umbrelor fusese unul dintre primele 
locuri pe care regele Adarlanului le curățase după dispariția magiei, 
căutând vânzătorii care pretindeau că aveau cărți interzise sau farmece 


şi poțiuni încă funcționale, cât şi pe posesorii magiei, disperaţi după un 
leac sau după un strop de magie. Pedepsele nu fuseseră uşoare. 

Chaol aproape oftă ușurat când zări cele două siluete cu pelerine 
care își etalau cuţitele de vânzare, pe un stand improvizat, ascuns într- 
un colț întunecat. Exact unde plănuiseră, și se descurcaseră al naibii de 
bine să-l facă să pară autentic. 

Nesryn merse mai încet, oprindu-se la diverşi vânzători, o 
cumpărătoare plictisită care își omora timpul până ce ploaia avea să se 
oprească. Chaol o urmă îndeaproape, armele lui și mersul de prădător 
fiind suficiente să împiedice pe orice hoţ de buzunare nesăbuit să își 
încerce norocul. Pumnul pe care îl încasase în coaste mai devreme în 
acea seară îl ajuta să meargă încet şi să se încrunte. 

EI şi alți câțiva întrerupseseră un comandant Valg care târâia un 
tânăr în tuneluri. lar Chaol se lăsase atât de distras de Dorian, de 
spusele şi de faptele lui Aelin, încât fusese neglijent. Așadar, meritase 
lovitura în coaste și amintirea dureroasă a acesteia, de fiecare dată 
când respira. Fără distracţii; fără omisiuni. Nu când erau atât de multe 
de făcut. 

În cele din urmă, Chaol şi Nesryn se opriră lângă mica tarabă, 
uitându-se la duzina de cuțite și săbii scurte, expuse pe pătura uzată. 

— Acest loc este și mai depravat decât sugerau zvonurile, spuse 
Brullo din umbrele glugii lui. Cred că ar trebui să-i acopăr ochii bietului 
Ress în jumătate din aceste săli. 

Ress chicoti. 

— Am nouăsprezece ani, moșule. Nimic de aici nu mă surprinde. 
Ress se uită la Nesryn, care atingea una dintre săbiile curbate. Scuzaţi- 
mă, doamnă... 

— Eu am douăzeci şi doi, spuse ea dezinteresată. Şi cred că noi, 
gardienii oraşului, vedem mai multe decât voi, prințesele de palat. 

Chaol îl văzu pe Ress îmbujorându-se. Ar fi putut jura că până și 
Brullo zâmbea. Și, pentru o clipă, nu putu să respire sub greutatea 
zdrobitoare care îl apăsa. Fusese o vreme când tachinarea era ceva 
normal, când râdea în public alături de colegii lui. lar acum mai avea 
două zile până când urma să dezlănțuiască iadul asupra castelului care, 
cândva, îi fusese casă. 

— Vreo ştire? reuși el să-l întrebe pe Brullo, care îl privea prea 
atent, ca și când fostul lui mentor ar fi putut să vadă agonia care îl 
spinteca. 


— Am aflat planul petrecerii în dimineaţa asta, răspunse scurt 
Brullo. 

Chaol ridică o lamă, în timp ce Brullo băgă mâna în buzunarul 
mantiei sale. Se dădu în spectacol examinând pumnalul, apoi ţinând 
ridicate câteva degete, ca şi când s-ar fi tocmit pentru un preţ. 

— Noul Căpitan al Gărzii ne-a răspândit pe toţi - niciunul dintre 
noi nu se află în Marea Sală, continuă Brullo. Stăpânul Armelor ridică 
degetele, aplecându-se înainte, iar Chaol ridică din umeri, vârând mâna 
în mantie după bani. 

— Crezi că bănuiește ceva? întrebă Chaol, înmânându-i monedele. 
Nesryn se apropie, blocând orice vedere din afară, în timp ce mâna lui 
Chaol o întâlni pe a lui Brullo, iar monedele din cupru zăngăniră pe 
hârtie. Hărțile mici și împăturite fură în buzunarul lui Chaol înainte să 
fi observat cineva ceva. 

— Nu, răspunse Ress. Ticălosul vrea doar să ne înjosească. 
Probabil crede că unii dintre noi îți suntem loiali ţie, dar am fi fost 
morţi dacă ar fi suspectat pe cineva dintre noi, în mod special. 

— Ai grijă! spuse Chaol. 

El o simţi pe Nesryn încordându-se ușor, înainte să se audă vocea 
altei femei. 

— Trei monede din cupru pentru o lama Xandrian. Dacă aș fi știut 
că sunt reduceri, aş fi adus mai mulţi bani. 

Fiecare muşchi din corpul lui Chaol înțepeni când o descoperi pe 
Aelin stând lângă Nesryn. Desigur. Bineînţeles că îi urmărise aici. 

— Pe toţi zeii, şopti Ress. 

Sub umbrele glugii ei întunecate, rânjetul lui Aelin era răutăcios. 

— Bună, Ress! Brullo. Îmi pare rău să văd că posturile voastre de 
la palat nu sunt plătite prea bine, mai nou. 

Stăpânul Armelor se uita în spaţiul dintre ea și pasaje. 

— Nu mi-ai spus că s-a întors, îi zise el lui Chaol. 

Aelin țâţâi. 

— Se pare că lui Chaol îi place să păstreze numai pentru el unele 
informații. 

El își încleştă pumnii pe lângă corp. 

— Atragi prea multă atenţie asupra noastră. 

— Asta fac? Aelin ridică un pumnal, cântărindu-l în mâini cu 
ușurința unui expert. Trebuie să vorbesc cu Brullo și cu vechiul meu 


prieten Ress. De vreme ce ai refuzat să mă lași să vin seara trecută, asta 
era singura cale. 

Tipic pentru ea! Nesryn se îndepărtase nonșalant, ca să 
supravegheze tunelurile. Sau ca să o evite pe regină. Regină. Cuvântul îl 
lovi din nou. O regină a ținutului era în Piața Umbrelor, îmbrăcată în 
negru din cap până în picioare, părând mai mult decât fericită să 
înceapă să taie gâturi. Avusese dreptate să se teamă de revederea ei cu 
Aedion - de ce ar fi putut face ei împreună. Și, dacă ar fi avut magia... 

— Scoate-ţi gluga! spuse încet Brullo. Aelin îşi ridică privirea. 

— De ce? Nu vreau. 

— Vreau să-ţi văd faţa. 

Aelin tăcu. 

Dar Nesryn se întoarse și aşeză o mână pe masă. 

— l-am văzut fața seara trecută, Brullo, şi este la fel de drăguță ca 
înainte. În orice caz, nu ai o soţie căreia să-i faci ochi dulci? 

Aelin pufni. 

— Cred că te plac, Nesryn Faliq. 

Nesryn îi schiță un zâmbet lui Aelin. Venind de la ea, practic radia. 

Chaol se întrebă dacă Aelin ar fi plăcut-o pe Nesryn, în caz că ar fi 
ştiut despre relaţia lor. Sau dacă reginei i-ar fi păsat măcar. 

Aelin își trase gluga suficient cât să i se lumineze fața. Ea îi făcu 
un semn din ochi lui Ress, care rânjea. 

— Mi-ai lipsit, prietene, spuse ea. 

Ress se îmbujoră. 

Gura lui Brullo se strânse când Aelin îl privi din nou. Stăpânul 
Armelor o studie o clipă. 

— Înţeleg, şopti el apoi. Regina înţepeni aproape imperceptibil. 
Brullo își plecă puţin capul. Ai de gând să-l salvezi pe Aedion. 

Aelin îşi trase la loc gluga și își înclină capul în semn de 
confirmare, încarnarea asasinei lăudăroase. 

— Da. 

Ress înjură urât, printre dinți. 

Aelin se aplecă mai aproape de Brullo. 

— Ştiu că îţi cer mult... 

— Atunci, nu o cere! izbucni Chaol. Nu-i pune în pericol! Ei riscă 
destul. 

— Nu tu stabilești asta, spuse ea. 

Pe naiba! 


— Dacă sunt descoperiţi, ne pierdem sursa internă de informații. 
Ca să nu mai spun de vieţile lor. Ce plănuiești să faci cu Dorian? Sau îţi 
pasă doar de Aedion? 

Toţi o priveau mult prea atent. Îi fremătară nările. 

— Ce trebuie să facem, Lady? întrebă Brullo. 

O, aşadar Stăpânul Armelor știa clar ceva. Probabil că îl văzuse 
destul de recent pe Aedion încât să recunoască acei ochi, acel chip și 
acea culoare, în clipa în care îşi dăduse jos gluga. Poate că o suspectase 
de multe luni. 

— Nu-ţi lăsa oamenii să fie postați la zidul sudic al grădinilor, zise 
Aelin încet. 

Chaol clipi. Nu era o cerere sau un ordin - ci un avertisment. 

— Mai sunt şi alte locuri de evitat? întrebă Brullo un pic răgușit. 
Ea deja se retrăgea, scuturând din cap ca și când ar fi fost un 
cumpărător dezinteresat. 

— Spune-le oamenilor tăi să-și pună o floare roșie la uniformă. 
Dacă întreabă cineva, să spună că o fac în onoarea prinţului, de ziua lui. 
Dar să le poarte unde se pot vedea cu ușurință. 

Chaol se uită la mâinile ei. Mănușile-i negre erau curate. Cât sânge 
avea să le păteze peste câteva zile? 

— Mulţumesc, îi spuse Ress, răsuflând adânc. 

Doar când ea dispăru în mulțime, mergând dezinvolt, Chaol își 
dădu seama că trebuia să îi mulțumească. Aelin Galanthynius era pe 
cale să transforme palatul de cleștar într-un câmp de bătălie, iar Ress, 
Brullo şi oamenii lui fuseseră cu toții cruțaţi. 

Ea încă nu spusese nimic despre Dorian. Despre posibilitatea ca el 
să fie cruțat. Sau salvat. 


Aelin știuse că fusese urmărită din clipa în care părăsise Piaţa 
Umbrelor, după ce terminase de făcut niște cumpărături pentru ea. Dar 
tot intrase direct în Banca Regală din Adarlan. 

Avea ceva de rezolvat şi, chiar dacă închideau peste doar câteva 
minute, Stăpânul Băncii fusese mai mult decât fericit să îi răspundă la 
întrebări. Nu spuse nimic despre numele fals pe care îl folosise pentru 
a-şi face conturile. 

Câtă vreme Stăpânul îi vorbise despre diversele ei conturi și 
despre dobânda pe care o adunaseră de-a lungul anilor, ea fusese 


atentă la detaliile biroului său: pereţi groși cu lambriuri de stejar, 
fotografii care nu ascundeau nicio gaură prin care să se privească pe 
furiș - verificase cât el îi comandase secretarei lui să aducă ceai - și 
mobilă bogat ornamentată, care costa mai mult decât câștigau 
majoritatea cetățenilor din Rifthold într-o viață, inclusiv un dulap 
splendid din lemn de mahon, unde erau ţinute multe dintre dosarele 
celor mai bogați clienţi - inclusiv al ei -, încuiat cu o cheiță de aur, pe 
care o ținea pe birou. 

Se ridicase în clipa în care el ieșise din nou grăbit prin ușile duble 
ale biroului, ca să retragă suma de bani pe care avea să o ia cu ea în 
acea seară. Cât timp el se aflase în antecameră, dând ordine secretarei, 
Aelin se îndreptase nonșalant spre biroul lui, examinând hârtiile 
stivuite şi împrăștiate împrejur, diversele daruri de la clienţi, chei și un 
mic portret al unei femei care ar fi putut fi o soţie sau o fiică. În cazul 
bărbaţilor ca el, era imposibil să-ți dai seama. 

El se întorsese tocmai când ea băgase o mână în buzunarul 
propriei mantii. Vorbiseră despre vreme până ce secretara apăruse cu 
o cutiuță în mână. Răsturnând conținutul în punga cu monede cât mai 
grațios posibil, Aelin le mulțumise secretarei şi Stăpânului și ieşise din 
birou. 

Mersese pe străzi laterale și alei, ignorând mirosul urât al cărnii 
putrezite, pe care nici măcar ploaia nu reușea să îl mascheze. Două - 
numărase două eșafoduri în pieţele cândva plăcute ale orașului. 
Corpurile lăsate pentru ciori erau doar niște umbre pe zidurile galbene 
din piatră, pe care fuseseră bătute în cuie. 

Aelin nu avea să riște să captureze un Valg până ce Aedion nu ar li 
fost salvat - dacă ar fi scăpat cu viață - dar asta nu însemna că nu putea 
să acționeze în avans. 


~ 


O ceață rece acoperise lumea noaptea trecută, strecurându-se 
prin fiecare colțişor. Cuibărită sub straturi de plăpumi și pături, Aelin 
se rostogoli în pat și întinse leneş o mână pe saltea, după căldura 
bărbatului de lângă ea. Cearșafurile reci din mătase îi alunecară sub 
degete. Deschise un ochi. 

Nu era în Wendlyn. Patul luxos împodobit în nuanţe de crem și 
bej se afla în apartamentul ei din Rifthold. lar cealaltă jumătate a 
patului era frumos făcută, cu pernele și păturile nederanjate. Goală. 


Pentru o clipă, îl văzu acolo pe Rowan - chipul dur, neiertător, devenit 
frumos în somn, părul lui argintiu strălucind în lumina dimineţii, 
contrastând puternic cu tatuajul care i se întindea de la tâmpla stângă 
spre gât, peste umăr, până spre vârfurile degetelor de la mână. 

Aelin oftă, frecându-se la ochi. Era destul de rău că îl visa. Nu avea 
să-şi irosească energia fiindu-i dor de el, dorindu-și să fi fost aici ca să 
lămurească lucrurile sau doar ca să aibă parte de confortul de a se trezi 
lângă el, ştiind că exista. 

Înghiţi cu dificultate, corpul fiindu-i prea greu ca să se ridice din 
pat. Cândva, își spusese că nu era o slăbiciune să aibă nevoie de 
ajutorul lui Rowan, să-şi dorească ajutorul lui, și că poate dădea dovadă 
de vreun fel de putere recunoscând asta, dar... El nu era o cârjă, iar ea 
nu își dorea ca el să devină una vreodată. Cu toate acestea, cât își 
mâncă micul dejun rece, își dori să nu fi simţit o nevoie atât de 
puternică să-și dovedească asta, cu săptămâni în urmă. 

Mai ales când un drac de copil care bătu la ușa depozitului o 
anunţă că fusese chemată la Breasla Asasinilor. Imediat. 


CAPITOLUL 12 


Un gardian impasibil îi transmise că ducele o chema la el, iar 
Manon - care fusese pe cale să-l ia pe Abraxos într-un zbor de una 
singură - scrâșni din dinţi cinci minute bune, plimbându-se prin cuib. 
Nici ea şi nici vrăjitoarele ei nu erau niște câini ascultători. Oamenii 
erau o distracţie, o pradă și, în rare cazuri, taţii copiilor vrăjitoarelor. 
Niciodată comandanți; niciodată superiori. 

Manon cobori repede din cuib şi, când ajunse la baza scărilor 
turnului, Asterin o prinse din urmă. 

— Tocmai veneam să te iau, șopti Aghiotanta, a cărei cosiţă aurie 
îi sălta pe spate. Ducele... 

— Ştiu ce vrea ducele, izbucni Manon, arătându-și dinţii de fier. 

Asterin ridică o sprânceană, dar rămase tăcută. 

Manon îşi ținu în frâu tentaţia crescândă de a spinteca pe cineva. 
Ducele o chema fără încetare la întâlnirile cu bărbatul înalt și slab care 
își spunea Vernon și care o privea pe Manon cu mult prea puţină frică 
şi respect. Abia avea timp pentru câteva ore de instrucție cu Cele 


Treisprezece, ca să nu mai vorbim de zboruri îndelungate, și fără toate 
aceste întâlniri. 

Inspiră pe nas şi expiră pe gură, în nenumărate rânduri, până ce 
reuși să-și retragă dinţii și unghiile. Nu era un câine, dar nici o proastă 
nerușinată. Ea era Aripa Conducătoare și fusese moștenitoarea 
Clanului de o sută de ani. Putea să se descurce cu acest porc muritor 
care, în câteva decenii, avea să ajungă mâncare pentru viermi - iar apoi 
să se întoarcă la existenţa ei malefică, glorioasă și nemuritoare. 

Manon deschise ușile spre sala de consiliu a ducelui, iar gărzile 
plasate afară o priviră - privire fără reacţie, fără emoție. Aveau formă 
umană, dar nimic mai mult. 

Ducele studia o hartă imensă întinsă pe masă, iar însoțţitorul, 
consilierul sau bufonul lui, Lordul Vernon Lochan, era în picioare lângă 
el. La câteva scaune distanţă, fixând cu privirea suprafaţa din sticlă 
neagră, stătea Kaltain, nemișcată, cu excepția respirației vizibile în 
mişcarea gâtului ei alb. Cicatricea urâtă de pe braţ se închisese cumva 
la culoare, devenind roșu purpuriu. Fascinant. 

— Ce vrei? întrebă Manon. 

Asterin își ocupă locul lângă ușă, cu braţele încrucișate. 

Ducele arătă spre scaunul din fața lui. 

— Avem treburi de discutat. 

Manon rămase în picioare. 

— Balaurul meu este flămând şi eu la fel. Îţi sugerez să-mi spui 
repede ce ai de zis, ca să-mi pot continua vânătoarea. 

Lordul Vernon, cu părul negru, slab ca trestia și îmbrăcat într-o 
tunică albastru-deschis, mult prea curată, o măsură din priviri pe 
Manon. Vrăjitoarea își arătă dinţii, ca să-l avertizeze în tăcere. 

— Ce este în neregulă cu mâncarea pe care ţi-o asigurăm noi, 
Lady? întrebă Vernon zâmbind. 

Dinţii din fier ai lui Manon se retraseră. 

— Nu mănânc hrană făcută de muritori. Și nici balaurul meu. 

În cele din urmă, ducele îşi înălță capul. 

— Dacă aș fi știut că vei fi atât de mofturoasă, aș fi cerut ca 
moștenitoarea Picioarelor Galbene să fie făcută Aripă Conducătoare. 

Manon își arătă nonșalantă unghiile. 

— Cred că ai fi de părere că Iskra Picioare-Galbene este 
indisciplinată, dificilă și o Aripă Conducătoare inutilă. 

Vernon se așeză pe un scaun. 


— Am auzit de rivalitatea dintre Clanurile vrăjitoarelor. Ai ceva 
impotriva Picioarelor-Galbene, Manon? 

Asterin mârâi încet la adresarea neprotocolară. 

— Voi, muritorii, aveţi prostimea voastră, spuse Manon. Noi avem 
Picioarele-Galbene. 

— Ce elitistă! îi mormăi Vernon ducelui, care pufni. 

O flacără rece coborî pe spinarea lui Manon. 

— Ai cinci minute, duce. 

Perrington bătu cu articulațiile degetelor în masa de sticlă. 

— Trebuie să începem să... experimentăm. Cu gândul la viitor, 
trebuie să ne mărim numărul - să îi perfecționăm pe soldaţii pe care îi 
avem deja. Voi, vrăjitoarele, cu trecutul vostru, ne veți da ocazia să 
facem asta. 

— Adică? 

— Nu trebuie să îți explic fiecare detaliu din planurile mele, spuse 
ducele. Tot ce trebuie să faci este să-mi dai un sabat Cioc-negru aflat 
sub comanda ta, ca să-l testez. 

— În ce sens să îl testezi? 

— Să stabilim dacă sunt capabile de a se reproduce cu aliaţii 
noştri din alt ţinut - cu Valgii. 

Totul se opri. Mai mult ca sigur, bărbatul era nebun, dar... 

— Nu să se reproducă așa cum o fac oamenii, desigur. Va fi o 
procedură ușoară şi relativ nedureroasă - o bucată de piatră cusută 
sub buric. Piatra le permite să pătrundă înăuntru, înţelegi? lar un copil 
născut din Valgi și vrăjitoare... Înţelegi ce investiţie ar fi asta. Voi, 
vrăjitoarele, vă prețuiţi foarte mult urmașii. 

Ambii bărbaţi zâmbeau prietenos, așteptând ca ea să accepte. 

Valgii - demonii care se reproduseseră cu Fae, ca să creeze 
vrăjitoarele - se întorseseră cumva, iar în contact cu ducele și cu 
regele... Ea puse capăt întrebărilor. 

— Ai mii de oameni aici. Folosește-i. 

— Cei mai mulți dintre ei nu se nasc cu magie și nu sunt 
compatibili cu Valgii, aşa cum sunteți voi, vrăjitoarele. Și vrăjitoarele au 
deja sânge Valg în vene! 

Bunica ei ştia acest lucru? 

— Suntem armata ta, nu curvele tale, spuse Manon cu o răceală 
mortală. Asterin veni lângă ea, cu fața încordată și palidă. 


— Alege un sabat Cioc-negru, fu singurul răspuns al ducelui. Le 
vreau pregătite într-o săptămână. Dacă te amesteci în treaba asta, 
Aripă Conducătoare, prețiosul tău balaur va ajunge mâncare pentru 
câini. Poate şi Cele Treisprezece. 

— Dacă te vei atinge de Abraxos, îţi voi jupui pielea de pe oase. 

Ducele se întoarse la harta lui și flutură din mână. 

— Eşti liberă. O - și coboară la fierarul cuibului. A trimis vorbă că 
ultimul tău lot de săbii este gata pentru inspecţie. 

Manon rămase acolo, calculând greutatea mesei din sticlă neagră 
- dacă ar fi putut să o răstoarne și să folosească cioburile ca să-i taie 
încet și adânc pe cei doi bărbaţi. 

Vernon își ridică sprâncenele într-o mișcare tăcută şi sarcastică, 
iar asta fu suficient încât să o determine pe Manon să se întoarcă - şi să 
iasă pe uşă înainte de a face ceva cu adevărat prostesc. 

— Ce ai de gând să faci? întrebă Asterin, la jumătatea drumului 
spre camera lui Manon. 

Manon nu știa. Şi nu o putea întreba pe bunica ei, nu fără să pară 
nesigură sau incapabilă să urmeze ordinele. 

— O să văd. 

— Doar nu îi vei da un sabat Cioc-negru pentru această... 
împerechere. 

— Nu știu. Poate că nu ar fi rău - să le unim sângele cu al Valgilor, 
gândi Manon. Poate că le-ar face forțele mai puternice. Poate că Valgii 
ar ști cum să rupă blestemul Crochan. 

Asterin o apucă de cot, strângând-o cu unghiile. Manon clipi la 
atingere, la întrebarea atât de directă pe care o conţinea. Niciodată 
Asterin nu fusese atât de aproape să... 

— Nu poți permite să se întâmple asta, spuse Asterin. 

— Am primit destule ordine pentru o zi. Mai dă-mi unul şi-ţi vei 
găsi limba pe podea! 

Asterin se schimbă la față. 

— Copiii vrăjitoarelor sunt sacri - sacri, Manon. Nu îi dăm, nici 
măcar altor Clanuri. 

Era adevărat. Copiii vrăjitoarelor erau foarte rari şi toţi erau fete, 
un dar de la Zeiţa-cu-trei-fețe. Erau sacri din clipa în care se vedea că 
mama era însărcinată şi până ce ajungeau la şaisprezece ani. Să 
rănească o vrăjitoare însărcinată, să rănească un copil de vrăjitoare 
nenăscut sau pe fiica ei, era o încălcare atât de profundă a codului, 


încât - oricât de mult ar fi fost torturat făptașul - asta nu ar fi egalat 
ticăloşia făcută. Manon însăși participase la execuțiile prelungi de două 
ori, iar pedepsele nu i se păruseră niciodată de-ajuns. 

Copiii oamenilor nu contau - copiii oamenilor erau egali cu vițeii 
pentru unele Clanuri. În special pentru Picioarele-galbene. Dar copiii de 
vrăjitoare... nu era o mândrie mai mare ca aceea de a naște un copil- 
vrăjitor pentru Clanul tău; şi nici o ruşine mai mare decât aceea de a 
pierde unul. 

— Ce sabat ai alege? întrebă Asterin. 

— Nu m-am hotărât. Poate că avea să aleagă un sabat mai mic - 
pentru orice eventualitate - înainte de a permite unuia mai puternic să 
se unească cu Valgii. Poate că demonii urmau să le ofere rasei lor pe 
cale de dispariție doza de vitalitate de care avuseseră nevoie disperată 
în ultimele câteva decenii. Secole. 

— Şi dacă se opun? 

Manon începu să urce scările spre turnul ei personal. 

— Singura persoană care se opune la toate, Asterin, ești tu. 

— Nu este corect... 

Manon o sfâşie cu o mână, rupând materialul și pielea chiar 
deasupra sânilor lui Asterin. 

— Te înlocuiesc cu Sorrel. 

Asterin nu atinse sângele care îi curgea pe tunică. 

Manon continuă să meargă. 

— Te-am avertizat ieri să nu mi te mai opui și, pentru că ai ales să 
mă ignori, nu mai am nevoie de tine la aceste întâlniri sau păzindu-mi 
spatele. Niciodată - nici măcar o dată în ultima sută de ani - nu le 
schimbase gradele. Din acest moment, eşti o Locţiitoare. Dacă vei da 
dovadă că poți să te controlezi, totuşi, mă voi mai gândi. 

— Lady, spuse încet Asterin. 

Manon arătă spre scările din spate. 

— Tu le vei spune celorlalte. Acum. 

— Manon, rosti Asterin, cu o voce rugătoare pe care Manon nu o 
mai auzise niciodată. 

Manon continuă să urce pe scări, simțindu-se sufocată în mantia 
ei roşie. Nu-i păsa în mod deosebit să audă ce avea de zis Asterin - nu 
când bunica ei spusese clar că orice neascultare ar fi condus la execuţia 
brutală şi rapidă a tuturor vrăjitoarelor. Mantia din jurul ei nu avea să 
îi permită niciodată să uite asta. 


— Ne vedem în cuib într-o oră, spuse Manon, fără să se deranjeze 
să privească înapoi, în timp ce intră în turnul ei. 
Inăuntru mirosea a om. 


Tânăra servitoare era îngenuncheată în fața șemineului, cu o 
perie și un făraş în mâini. Nu tremura prea tare, dar mirosul fricii ei 
deja învăluise camera. Probabil că intrase în panică din momentul în 
care pătrunsese înăuntru. 

Fata își plecă fruntea, părul brunet alunecându-i peste fața palidă 
- dar nu înainte ca Manon să vadă că ochii ei negri o cercetau. 

— Ce cauţi aici? întrebă Manon pe un ton neutru, lovindu-și 
unghiile de fier - doar ca să vadă ce ar face fata. 

— C-c-c-curăţenie, se bâlbâi fata - prea stricat, prea perfect. 
Servilă, docilă şi îngrozită, exact așa cum preferau vrăjitoarele. Doar 
mirosul fricii era real. 

Manon își retrase dinţii de fier. 

Servitoarea se ridică în picioare, strâmbându-se de durere. Se 
mișcă suficient de mult încât fustele-i uzate și făcute în casă să se 
legene, dezvăluind lanţul gros dintre gleznele ei. Glezna stângă era 
deformată, piciorul răsucit într-o parte, lucind de cicatrice. 

Manon își ascunse zâmbetul de animal de pradă. 

— De ce mi-ar da o schiloadă drept slujnică? 

— Eu - eu doar mă supun ordinelor. Vocea era apoasă, comună. 

Manon pufni și se îndreptă spre noptieră, coada împletită şi 
mantia roşie ca sângele unduindu-i-se în urmă. Încet, ascultând, îşi 
turnă nişte apă. 

Servitoarea își adună lucrurile rapid și cu îndemânare. 

— Lady, pot să revin când nu va fi un deranj. 

— Fă-ţi treaba, muritoareo, iar apoi pleacă. Manon se întoarse și 
văzu că fata tocmai termina. 

Servitoarea şchiopătă prin cameră, umilă, fragilă şi nedemnă de o 
a doua privire. 

— Cine ţi-a făcut asta la gleznă? întrebă Manon, rezemându-se de 
piciorul patului. 

Servitoarea nici măcar nu-și ridică privirea. 


— A fost un accident. Adună cenușa în găleata pe care o târâse cu 
greu până aici, sus. Am căzut pe scări când aveam opt ani şi nu s-a mai 
putut face nimic. Unchiul meu nu a avut suficientă încredere în 
tămăduitoare ca să le lase să intre în casă. Am avut noroc că nu mi-am 
pierdut piciorul. 

— De ce ai lanţuri? Altă întrebare directă, de plictiseală. 

— Ca să nu mai pot să fug. 

— Oricum nu ai fi ajuns departe în munții aceștia. 

lată - mica încordare dintre umerii ei subţiri, efortul brav de a-l 
ascunde. 

— Da, spuse fata, dar am crescut în Perranth, nu aici. Stivui 
buștenii pe care probabil îi târâse până aici, șchiopătând mai mult cu 
fiecare pas. Drumul lung până jos - căratul găleţii grele cu cenușă - 
avea să fie un alt chin, fără îndoială. Dacă aveţi nevoie de mine, strigați 
după Elide. Gărzile vor ști unde să mă găsească. 

Vrăjitoarea privi fiecare pas șchiopătând pe care fata îl făcu spre 
uşă. Manon aproape că o lăsă să plece, să creadă că era liberă, înainte 
de a mai spune ceva. 

— Nu l-a pedepsit nimeni pe unchiul tău pentru prostia lui în 
legătură cu tămăduitoarele? 

Elide privi peste umăr. 

— Unchiul meu este Lordul Perranthului. Nu l-a putut pedepsi 
nimeni. 

— Unchiul tău este Vernon Lochan. Elide încuviință. Manon își 
înălță capul, evaluând acel comportament blând, atât de atent 
construit. De ce a venit unchiul tău aici? 

— Nu ştiu, șopti Elide. 

— De ce te-a adus pe tine aici? 

— Nu ştiu, răspunse ea din nou, lăsând jos găleata. Se mișcă, 
lăsându-și greutatea pe piciorul sănătos. 

— Şi cine te-a trimis în camera asta? o întrebă, blând, Manon. 

Aproape râse când fata strânse din umeri și îşi plecă și mai mult 
capul. 

— Nu sunt o spioană. Jur pe viaţa mea. 

— Viaţa ta nu înseamnă nimic pentru mine, spuse Manon, 
dezlipindu-se de piciorul patului și venind mai aproape. Servitoarea 
rămase pe loc, foarte convingătoare în rolul ei de om supus. Manon îi 
împinse bărbia cu vârful unei unghii de fier, ridicându-i capul. Dacă te 


prind că mă spionezi, Elide Lochan, te vei trezi cu ambele picioare 
schilodite. 

Duhoarea fricii ei pătrunse îndesat în nările lui Manon. 

— Lady, eu - eu jur că nu voi a-atinge... 

— Pleacă. Cu unghia, Manon o zgârie pe Elide sub bărbie, lăsând o 
dâră de sânge în urmă. Și, într-o doară, Manon se retrase și sorbi 
sângele lui Elide de pe unghia ei de fier. Făcu un efort să nu afişeze 
nicio emoție când gustă sângele. Adevărul pe care i-l spunea. 

Dar Elide văzuse destule, se pare, iar prima rundă a jocului lor 
luase sfârşit. Manon o lăsă pe fată să plece, şchiopătând, lanţul greu 
zornăind în urma ei. 

Vrăjitoarea fixă cu privirea pragul gol al uşii. La început, fusese 
amuzant să lase fata să creadă că Manon fusese prostită de 
comportamentul ei umil, inofensiv și de vorbele frumoase. Apoi, 
descendența lui Elide fusese dezvăluită - și fiecare instinct de prădător 
al lui Manon ieşise la suprafață când urmărise felul în care fata își 
ascunsese chipul, astfel încât să nu-i vadă reacţiile, felul în care îi zisese 
lui Manon ceea ce voia să audă. Ca și când evalua o potenţială inamică. 

Fata tot ar fi putut fi o spioană, își spuse Manon, întorcându-se 
spre birou, unde parfumul lui Elide era cel mai puternic. Şi avu 
dreptate: pe harta întinsă a continentului se simțea mirosul de 
scorțișoară şi de soc al lui Elide, concentrat în anumite zone. Amprente. 

O spioană pentru Vernon sau una cu planuri proprii? Manon nu 
ştia. 

Dar faptul că avea sânge de vrăjitoare în vene era un motiv 
îndeajuns de bun pentru ca Manon să o supravegheze. 

Sau Treisprezece. 


Fumul nenumăratelor forje îi înțepă atât de mult ochii lui Manon, 
încât îşi coborî pleoapa transparentă când ateriză în inima taberei de 
război, în sunetul bătăilor de ciocane și al trosnetului focului. Abraxos 
şuieră, păşind nervos într-un cerc strâns şi speriindu-i pe soldaţii cu 
armuri întunecate, care o zăriseră aterizând. Aceștia se mutară în alt 
loc atunci când, o clipă mai târziu, Sorrel ateriză în noroiul de lângă 
Manon, balaurul ei mârâind la grupul cel mai apropiat de privitori. 


Și Abraxos mârâi şi el spre balaurul lui Sorrel, iar Manon îi dădu 
brusc un ghiont cu călcâiele, înainte de a descăleca. 

— Fără lupte, îi mormăi ea, examinând micul luminiș din mijlocul 
adăposturilor construite grosolan pentru fierari. 

Luminișul era rezervat celor care călăreau balauri, dotat cu stâlpi 
înfipți adânc în jurul perimetrului, pentru a lega balaurii. Manon nu se 
deranjă să-l lege pe Abraxos, deşi Sorrel își legă balaurul ei, neavând 
încredere în creatură. Faptul că Sorrel ocupa poziţia lui Asterin era... 
ciudat. Ca și când întreaga lume s-ar fi dezechilibrat. Chiar şi acum, 
balaurii lor se temeau unul de celălalt, deși niciunul dintre masculi nu 
se lansase încă în luptă directă. De obicei, Abraxos îi făcea loc femelei 
lui Asterin, care avea culoarea cerului - ba chiar o atingea. 

Manon nu aşteptă ca Sorrel să-și certe balaurul înainte de a intra 
în adăpostul fierarului, clădirea fiind un pic mai mult decât niște stâlpi 
din lemn răsfiraţi, cu un acoperiș improvizat. Forjele - giganţi de piatră 
adormiţi - ofereau lumină, iar în jurul lor bărbaţii loveau cu ciocanul, 
ridicau, încărcau cu lopata și ascuţeau săbiile. 

Fierarul aerian aştepta deja chiar dincolo de primul stâlp, 
gesticulând spre ele cu o mână roşie și plină de cicatrice. Pe masa din 
faţa bărbatului musculos, de vârstă medie, stătea un rând de săbii - din 
oțel din Adarlan, strălucitoare de la atâta lustruit. Sorrel rămase lângă 
Manon când ea se opri în fața armelor, ridică un pumnal și îl cântări în 
mâini. 

— Mai uşoare, îi spuse Manon fierarului, care o privi intens, cu 
ochi întunecați. Ea luă un alt pumnal, apoi o sabie, examinându-le. Îmi 
trebuie arme mai ușoare pentru sabaturi. 

Fierarul miji un pic ochii și ridică sabia pe care ea o lăsase jos şi o 
cântări la fel. Îşi înălță capul, lovind mânerul decorat şi scuturând din 
cap. 

— Nu-mi pasă dacă arată frumos, spuse Manon. Doar un singur 
capăt mă interesează. Renunţă la niște decoraţiuni și poate le vei mai 
scădea din greutate. 

El se uită la locul în care Spintecă-Vânt se ivea peste umărul ei, 
având mânerul monoton și obișnuit. Dar ea îl văzuse admirând lama - 
adevărata capodoperă - când se întâlniseră săptămâna trecută. 

— Doar vouă, muritorilor, vă pasă dacă sabia arată bine, zise ea. 
Ochii lui licăriră, iar ea se întrebă dacă ar fi mustrat-o - dacă avea 
limbă, ca să poată face asta. Asterin, folosindu-și talentul de a fermeca 


sau a îngrozi oamenii pentru a primi informații, aflase că unul dintre 
generalii de aici îi tăiase limba bărbatului, ca să nu le poată dezvălui 
secretele. Pe de altă parte, probabil că nici nu putea scrie sau citi. 
Manon se întrebă cu ce alte lucruri îl şantajau - poate o familie - ca să 
poată ţine prizonier un om atât de priceput. 

Poate de aceea îi oferi o explicaţie. 

— Balaurii vor avea de suportat destulă greutate în timpul luptei. 
Armura noastră, arme, provizii şi armura balaurilor - se adună și 
trebuie să găsim modalități prin care să uşurăm greutatea. Altfel, nu 
vor rămâne în aer mult timp. 

Fierarul își puse mâinile în şolduri, studiind armele pe care le 
făcuse și ridică o mână ca să-i facă semn să aștepte, în timp ce el se 
grăbi în labirintul de foc, minereu topit şi nicovale. 

Loviturile și zăngănitul metalelor fură singurele sunete ce se 
auziră în vreme ce Sorrel cântări una dintre săbii. 

— Ştii că îţi sprijin orice decizie, o asigură ea. Părul castaniu al lui 
Sorrel era strâns la spate, iar pe faţa ei bronzată - probabil frumoasă 
pentru muritori - nu se citea nicio emoție. Dar Asterin... 

Manon își reprimă un oftat. Cele Treisprezece nu îndrăzniseră să 
reacționeze când Manon o luase pe Sorrel în această vizită, înainte de 
vânătoare. Cu toate acestea, Vesta rămăsese aproape de Asterin în cuib 
- din solidaritate sau indignare, Manon nu ştia. Dar Asterin îi întâlnise 
privirea lui Manon şi dăduse din cap - sobră, dar dăduse aprobator din 
cap. 

— Nu vrei să fii Aghiotantă? întrebă Manon. 

— Este o onoare să-ţi fiu Aghiotantă, răspunse Sorrel, vocea ei 
răguşită acoperind ciocanele și focurile. Dar era o onoare să-ţi fiu și 
Locţiitoare. Ştii că Asterin este mereu neîmblânzită. Închisă în castel, cu 
interdicția de a ucide, mutila sau vâna, cu interdicția de a se apropia de 
oameni... E normal să fie agitată. 

— Toate suntem așa. Manon le spusese Celor Treisprezece 
despre Elide - și se întreba dacă ochii atenţi ai fetei vor observa că 
acum un sabat de vrăjitoare era pe urmele ei. 

Sorrel respiră adânc, umerii ei puternici ridicându-se. Lăsă jos 
pumnalul. 

— La Omega, ne ştiam locul și ce se aștepta de la noi. Aveam o 
rutină, aveam un scop. Înainte de asta, vânam vrăjitoare Crochan. Aici, 
suntem doar niște arme care aşteaptă să fie folosite. Gesticulă spre 


săbiile inutile de pe masă. Aici, bunica ta nu este în zonă... ca să 
influențeze lucrurile. Să ne dea reguli stricte; să inspire frică. Ea i-ar 
face viaţa ducelui un iad. 

— Spui că sunt o conducătoare slabă, Sorrel? O întrebare prea 
tăcută. 

— Spun că Cele Treisprezece știu de ce bunica ta te-a pus să ucizi 
o Crochan pentru acea mantie. Periculos - un teren foarte periculos. 

— Cred că uneori uitaţi ce poate face bunica mea. 

— Crede-mă, Manon, că nu uităm, zise încet Sorrel, în timp ce 
fierarul apăru, cu o grămadă de săbii în braţele lui puternice. Și, mai 
mult decât oricare dintre noi, Asterin nu a uitat niciodată, nici măcar 
pentru o secundă, de ce este în stare bunica ta. 

Manon ştia că putea să-i ceară mai multe răspunsuri - dar mai 
ştia că Sorrel era de piatră, iar piatra nu se spărgea. Așadar, cu 
stomacul strâns, se întoarse spre fierarul care se apropie şi puse 
celelalte exemplare pe masă. 

De foame, își spuse ea. De foame. 


CAPITOLUL 13 


Aelin nu știa dacă ar fi trebuit să o liniștească faptul că, în ciuda 
schimbărilor care se petrecuseră în viaţa ei în ultimii doi ani, în ciuda 
iadului prin care trecuse, Breasla Asasinilor nu se schimbase. Gardul 
viu de lângă gardul înalt de fier forjat din jurul proprietăţii avea exact 
aceeaşi înălțime, încă tuns cu o precizie de maestru; aleea șerpuitoare 
din pietriș de dincolo de gard avea în continuare aceleași pietre gri; iar 
marele conac avea în continuare zidurile deschise la culoare și 
elegante, ușile lustruite de stejar ale acestuia strălucind în soarele 
dimineţii. 

Nimeni de pe strada rezidenţială liniștită nu se oprea să privească 
clădirea în care se aflau unii dintre cei mai de temut asasini din Erilea. 
De câţiva ani, Breasla Asasinilor rămăsese anonimă, o casă oarecare, 
una dintre numeroasele case mari dintr-un district bogat, din sud- 
vestul Riftholdului. Chiar sub nasul regelui Adarlanului. 


Porţile de fier erau deschise, iar asasinii deghizați în paznici nu o 
recunoscură, odată intrată pe alee. Dar nu o opriră, în ciuda costumului 
şi a armelor pe care le purta, în ciuda glugii care îi acoperea trăsăturile. 

Noaptea ar fi fost mai potrivită pentru a se strecura prin oraș. Un 
alt test - să vadă dacă ar fi putut să ajungă aici ziua, fără să atragă prea 
mult atenţia. Din fericire, majoritatea oamenilor din oraş erau 
preocupați cu pregătirile pentru aniversarea prințului, din ziua 
următoare: vânzătorii se aflau deja pe străzi, comercializând de toate, 
de la prăjiturele până la steaguri cu balaurul adarlanian și panglici 
albastre (ca să se asorteze cu ochii prințului, desigur). Asta îi întoarse 
stomacul pe dos. 

Să ajungă aici fără să fie zărită fusese totuşi un test mic, față de cel 
care i se contura în față. Și față de cel care o aștepta a doua zi. Aedion - 
fiecare respiraţie a ei părea să îi reverbereze numele. Aedion, Aedion, 
Aedion. 

Dar nu se mai gândi la el - la ceea ce probabil că suferise deja în 
acele temnițe - și urcă pe treptele masive de la intrarea în Breaslă. Nu 
mai fusese în această casă din noaptea în care totul se dusese naibii. 

Acolo, în dreapta ei, se aflau grajdurile unde îl lovise pe Wesley 
când încercase să o avertizeze în legătură cu capcana care îi fusese 
întinsă. lar la un nivel mai sus, cu vedere spre grădina din faţă, erau 
cele trei ferestre ale fostului ei dormitor. Erau deschise și draperiile 
grele din catifea se umflau în briza răcoroasă de primăvară, ca și când 
camera ar fi fost aerisită pentru ea. Doar dacă Arobynn nu dăduse 
camera altcuiva. 

Uşile sculptate de stejar se deschiseră când ajunse pe treapta de 
sus şi văzu un majordom pe care nu îl mai văzuse niciodată şi care făcu, 
totuși, o plecăciune, gesticulând spre spate. Imediat dincolo de marele 
hol din marmură, ușile duble ale biroului lui Arobynn erau deschise 
larg. 

Nu se uită la pragul peste care păși, strecurându-se în casa care 
fusese un rai, o închisoare şi un iad. Pe toţi zeii, cum era casa asta! Sub 
tavanele arcuite şi candelabrele de sticlă ale holului de la intrare, 
podeaua de marmură era atât de lustruită, încât îşi vedea propria 
oglindire întunecată în timp ce mergea. 

Nu se vedea nimeni, nici măcar nenorocitul de Tern. Fie erau 
afară, fie li se ordonase să rămână la distanță până la finalul acestei 
întâlniri - ca și când Arobynn nu voia să fie auzit. 


Mirosul Breslei o învălui, stârnindu-i amintiri. Florile proaspăt 
tăiate și mirosul pâinii coapte abia mascau mirosul de metal sau 
sentimentul de violenţă care domnea pretutindeni. 

Se pregătea de ce avea să urmeze cu fiecare pas pe care îl făcea 
spre acel birou ornamentat. lată-l, așezat la biroul masiv, părul lui 
castaniu-roșcat semănând cu oţelul topit, în lumina soarelui care 
pătrundea prin ferestrele înalte, de la podea până la tavan, aflate pe o 
parte a camerei cu lambriuri de lemn. Ignoră informaţia pe care o 
aflase din scrisoarea lui Wesley și își păstră postura relaxată, 
nonșalantă. 

Totuși, nu se putu abţine să se uite la covorul din faţa biroului - o 
mişcare fie observată, fie așteptată de Arobynn. 

— E nou, spuse el, ridicându-și privirea de la hârtiile pe care le 
avea în față. Petele de sânge de pe celălalt nu au mai ieşit. 

— Păcat! spuse ea, așezându-se pe unul dintre scaunele din fața 
biroului, încercând să nu se uite la cel de lângă ea, în care, de obicei, 
stătea Sam. Celălalt covor era mai drăguţ. 

Până ce sângele ei îl udase, atunci când Arobynn o bătuse: îi 
stricase înțelegerea legată de comerţul cu sclavi. O bătuse și îl făcuse pe 
Sam să privească totul. Apoi, după ce ea își pierduse cunoștința, îl 
bătuse şi pe Sam. Se întrebă care dintre cicatricele de pe articulațiile 
degetelor lui Arobynn erau de la acele bătăi. 

Ea auzi valetul apropiindu-se, dar nu catadicsi să-l privească. 

— Să nu fim deranjaţi! spuse Arobynn. 

Valetul șopti că înţelese, iar ușile biroului se închiseră. 

Aelin îşi aruncă un picior peste braţul scaunului. 

— De ce m-ai chemat? 

Arobynn se ridică, o mișcare fluidă, plină de putere temperată, şi 
ocoli biroul, ca să se rezeme de marginea acestuia. 

— Voiam doar să văd ce faci în ziua de dinaintea marelui 
eveniment. Ochii lui argintii licăriră. Voiam să-ţi urez noroc. 

— Şi să vezi dacă am de gând să te trădez? 

— De ce m-aș gândi la asta? 

— Nu cred că vrei să vorbim despre încredere chiar acum. 

— Cu siguranță, nu. Nu când trebuie să te concentrezi doar 
asupra zilei de mâine. Atât de multe detalii ar putea merge prost! Mai 
ales dacă vei fi prinsă. 


Ea simți pumnalul amenințării insinuate alunecându-i printre 
coaste. 

— Ştii că nu cedez ușor în faţa torturii. 

Arobynn îşi încrucişă braţele pe pieptu-i lat. 

— Bineînţeles că nu. Mă aştept ca protejata mea să mă protejeze, 
dacă va fi prinsă de rege. 

Aşadar, asta explica de ce o chemase. 

— Nu te-am întrebat, continuă Arobynn. Ai de gând să faci asta 
drept Celaena? 

Era un moment la fel de bun ca altele ca să se uite plictisită prin 
cameră, ca o protejată mereu lipsită de respect. Nimic pe birou, nimic 
pe rafturi, nici măcar o cutie care ar fi putut să conţină Amuleta din 
Orynth. Îşi permise să arunce o singură privire, înainte de se întoarce 
nepăsătoare spre el. 

— Nu aveam de gând să las o carte de vizită. 

— Şi ce explicaţie îi vei da vărului tău când vă veți întâlni? 
Aceeași pe care i-ai dat-o nobilului căpitan? Nu voia să știe cum de 
aflase de acel dezastru. Ea nu îi spusese Lysandrei - deoarece Lysandra 
încă nu ştia cine era. Avea să se gândească la asta mai târziu. 

— Îi voi spune adevărul lui Aedion. 

— Ei bine, să sperăm că se va mulțumi cu scuza asta. 

Făcu un efort să se abțină să-i dea o replică. 

— Sunt obosită și azi nu am chef să mă cert. Spune-mi ce vrei, ca 
să pot pleca acasă. Am nevoie de o baie lungă și relaxantă. Nu era o 
minciună. Muşchii o dureau după ce, noaptea trecută, îi urmărise pe 
soldaţii Valg prin Rifthold. 

— Ştii că dotările mele îţi stau la dispoziţie. Arobynn își fixă 
atenția asupra piciorului ei drept, atârnat peste brațul scaunului, ca și 
când, într-un fel, îşi dăduse seama că o deranja. Ca şi când ar fi știut că 
lupta de la Bolţi îi agravase, oarecum, vechea rană pe care o căpătase în 
timpul duelului cu Cain. Tămăduitoarea mea ar putea să-ți maseze 
piciorul. Nu aș vrea să ai dureri. Sau să fie asta un handicap mâine. 

Graţie antrenamentului, reuși să îşi păstreze aparenta plictiseală. 

— Chiar îţi place să te auzi vorbind, nu-i așa? 

El râse senzual. 

— Bine - fără lupte verbale. 

Ea așteptă, încă aşezată pe scaun. 


Arobynn se uită la costum, iar când privirea ei o întâlni pe a lui, ce 
văzu fu doar un criminal rece și crud. 

— Din surse sigure, am aflat că i-ai supravegheat pe paznicii 
regelui cât şi-au făcut rondul - dar că nu i-ai deranjat. Ai uitat de mica 
noastră înțelegere? 

Ea schiță un zâmbet. 

— Bineînţeles că nu. 

— Atunci, de ce demonul promis nu este în temniţa mea? 

— Pentru că îl voi prinde abia după ce Aedion va fi eliberat. 

EI clipi. 

— Creaturile astea ar putea să-l conducă pe rege direct la tine. La 
noi. Nu pun în pericol siguranţa lui Aedion pentru curiozitatea ta 
morbidă. Și cine spune că tu nu vei uita să mă ajuţi, când vei fi ocupat 
să te joci cu noua ta jucărie? 

Arobynn plecă de lângă birou şi se apropie, aplecându-se peste 
scaunul ei destul de mult încât să respire același aer. 

— Sunt un om de cuvânt, Celaena. 

Din nou, acel nume. 

El făcu un pas înapoi şi își înălță capul. 

— Tu, pe de altă parte... Îmi amintesc cum mi-ai promis că o vei 
ucide pe Lysandra, cu ani în urmă. Am fost surprins când s-a întors 
nevătămată. 

— Te-ai străduit să te asiguri că ne uram reciproc. M-am gândit 
ca, măcar o dată, să fac lucrurile pe dos. Se pare că nu este nici pe 
departe atât de răsfăţată și de egoistă pe cât m-ai făcut să cred. 
Protejata mereu iritabilă, care o făcea pe deşteapta. Totuși, dacă vrei să 
o ucid, îmi voi îndrepta bucuroasă atenţia asupra ei, în locul Valgului. 

El râse uşor. 

— Nu este nevoie. Mă serveşte destul de bine. Cu toate acestea, 
poate fi înlocuită, dacă hotărăşti că vrei să-ți ţii promisiunea. 

— Aşadar, acesta era testul? Să vezi dacă îmi respect 
promisiunile? Sub mănuși, semnul pe care și-l gravase în palmă o ardea 
ca un tăciune. 

— A fost un cadou. 

— Rezumă-te la bijuterii şi la haine. Ea se ridică şi își privi 
costumul. Sau la lucruri utile. 

Privirea lui o urmă pe a ei și zăbovi. 

— Îţi vine mai bine decât la șaptesprezece ani. 


Și remarca lui fu suficientă. Țâţâi și se întoarse, dar el o prinse de 
braţ - chiar în locul în care se ascundeau lamele invizibile. Iar el știa 
asta. O provocare. 

— De îndată ce va evada mâine, tu și vărul tău va trebui să vă 
ascundeţi, spuse Arobynn. Dacă hotărăști să nu-ţi ţii promisiunea... vei 
afla foarte repede, dragă Celaena, cât de mortal poate fi acest oraș 
pentru cei care fug - chiar şi pentru reginele ticăloase care scuipă foc. 

— Nu-mi mai faci declaraţii de dragoste şi nu te mai oferi să 
mergi pe cărbuni încinși pentru mine? 

Un râs senzual. 

— Întotdeauna ai fost partenera mea preferată de dans. El se 
apropie suficient de mult încât să-și atingă buzele de ale ei, dacă s-ar fi 
mişcat câţiva milimetri. Dacă vrei să-ți șoptesc dulcegării la ureche, 
Maiestate, voi face asta. Dar tot îmi vei aduce ceea ce vreau. 

Ea nu îndrăzni să se retragă. Ochii lui argintii străluceau ca 
lumina rece de dinaintea răsăritului. Nu reușise niciodată să își 
ferească privirea. 

EI îşi înclină capul, soarele strălucindu-i în părul castaniu-roşcat. 

— Şi totuşi, cum rămâne cu prințul? 

— Care prinţ? întrebă ea cu precauţie. 

Arobynn zâmbi cu subînţeles, retrăgându-se câțiva centimetri. 

— Sunt trei prinți, presupun. Vărul tău și cei doi care împart 
acum corpul lui Dorian Havilliard. Curajosul căpitan știe că unul din 
acei demoni îi devorează acum prietenul? 

— Da. 

— Ştie că ai putea decide să faci ceea ce trebuie și să-l elimini pe 
fiul regelui, înainte să devină o amenințare? 

Continuă să se uite în ochii lui. 

— De ce nu-mi spui tu? Tu ești cel care s-a întâlnit cu el. 

Răspunsul lui chicotit o făcu să îngheţe. 

— Aşadar, căpitanului îi este greu să-ţi ofere informații. Se pare 
că nu are probleme în a-i împărtăși tot fostei lui iubite - fata aia, Faliq. 
Știai că tatăl ei face cele mai bune tarte cu pere din toată capitala? Ba 
chiar trimite câteva la aniversarea prințului. Câtă ironie, nu-i așa? 

Fu rândul ei să clipească. Știuse că Chaol avea cel puţin o altă 
iubită în afară de Lithaen, dar... Nesryn? Și cât de convenabil pentru el 
să nu-i spună, mai ales când îi reproșase prostiile pe care le credea 
despre ea și Rowan. „Prinţul tău Fae“, izbucnise el. Se îndoia că Chaol 


făcuse ceva cu fata, de când ea plecase la Wendlyn, dar... Dar se simțea 
exact aşa cum voia Arobynn. 

— Arobynn, ce-ar fi să nu te mai bagi în treburile noastre? 

— Nu vrei să ştii de ce a venit căpitanul din nou la mine, aseară? 

Ticăloşi, amândoi. Îl avertizase pe Chaol să nu se încurce cu 
Arobynn. Să admită că nu ştia sau să ascundă de el acea slăbiciune... 
Chaol nu i-ar fi pus în pericol siguranța sau planurile pentru a doua zi, 
indiferent de informaţiile pe care le păstra secrete. Îi rânji lui Arobynn. 

— Nu. Eu am fost cea care l-a trimis aici. Păşi agale spre ușile 
biroului. Trebuie să fii extrem de plictisit dacă mă chemi doar ca să mă 
iei peste picior. 

Un licăr de amuzament. 

— Noroc mâine. Toate planurile sunt puse la punct, în caz că erai 
îngrijorată. 

— Bineînţeles că sunt puse la punct. Nu m-aș aștepta la altceva de 
la tine. Ea deschise una dintre uși şi flutură leneş mâna, în semn de 
rămas-bun. Ne mai vedem, Stăpâne. 


Aelin vizită din nou Banca Regală, în drum spre casă, iar când se 
întoarse în apartament, Lysandra o aştepta, aşa cum plănuiseră. În 
plus, Lysandra adusese mâncare. Multă mâncare. 

Aelin se trânti la masa din bucătărie, unde stătea acum Lysandra. 

Curtezana privea spre fereastra lată, de deasupra chiuvetei din 
bucătărie. 

— Ştii că de pe acoperişul de alături te urmărește cineva, nu? 

— E inofensiv. Și util. Chaol avea oameni care supravegheau 
Breasla, porţile palatului și apartamentul - pentru a-l monitoriza pe 
Arobynn. Aelin îşi înălță capul. Ochi ageri? 

— Stăpânul tău m-a învăţat câteva trucuri de-a lungul anilor. Ca 
să mă protejez, desigur. „Ca să-și protejeze investiția”, de fapt, se 
înțelegea de la sine. Să înțeleg că ai citit scrisoarea? 

— Fiecare nenorocit de cuvânt. 

Într-adevăr, citise de nenumărate ori scrisoarea lui Wesley, până 
ce memorase datele, numele și întâmplările, până ce văzuse atât de 
mult foc încât fusese bucuroasă că magia îi era acum înăbușită. Ce 


aflase îi schimba un pic planurile, dar îi era de ajutor. Acum știa că nu 
se înşelase, că numele din lista ei erau corecte. 

— Îmi pare rău că nu am putut să o păstrez, spuse Aelin. Să o ard 
era singura cale de a rămâne în siguranţă. 

Lysandra dădu din cap, îndepărtând o scamă de pe corsajul 
rochiei ei de culoarea ruginei. Avea mâneci roșii, largi și umflate, cu 
manșete strânse, de catifea neagră, şi nasturi aurii, care străluciră în 
lumina dimineţii, când se întinse după unul dintre strugurii de seră, pe 
care Aelin îi cumpărase cu o zi în urmă. O rochie elegantă, dar modestă. 

— Lysandra pe care o cunoșteam eu purta mai puţine haine, zise 
Aelin. 

Ochii verzi ai Lysandrei licăriră. 

— Lysandra pe care o cunoșteai tu a murit de mult. 

La fel şi Celaena Sardothien. 

— Ți-am cerut să ne întâlnim azi ca să putem... vorbi. 

— Despre Arobynn? 

— Despre tine. 

Sprâncenele elegante se apropiară. 

— Şi când vom apuca să vorbim despre tine? 

— Ce vrei să ştii? 

— Ce faci în Rifthold? În afară de faptul că vrei să-l salvezi mâine 
pe general. 

— Nu te cunosc suficient de bine încât să-ți răspund la întrebarea 
asta, spuse Aelin. 

Lysandra nu făcu decât să își înalțe capul. 

— De ce Aedion? 

— Îmi este mai util viu decât mort. Nu era o minciună. 

Lysandra lovi cu o unghie îngrijită masa uzată. 

— Eram atât de invidioasă pe tine, spuse după o clipă. Nu îl aveai 
doar pe Sam, ci și pe Arobynn... Am fost atât de proastă să cred că ţie îţi 
dădea totul și nu îţi refuza nimic. Te-am urât pentru că, în sinea mea, 
am ştiut întotdeauna că eram doar un pion pe care îl folosea împotriva 
ta - cineva care să te facă să lupţi pentru afecțiunea lui, să te ţină în 
alertă, să te rănească. Şi mi-a făcut plăcere, pentru că am crezut că era 
mai bine să fii pionul cuiva, decât un nimic. Mâna îi tremură când o 
ridică, să îşi dea pe spate o şuviță de păr. Cred că aș fi continuat așa 
toată viața. Dar apoi - apoi Arobynn l-a ucis pe Sam și a aranjat 
capturarea ta, și... și m-a chemat în noaptea în care ai fost dusă în 


Endovier. După aceea, în trăsura care mă ducea acasă, am început să 
plâng. Nu ştiam de ce. Dar Wesley era în trăsură cu mine. Aceea a fost 
noaptea care a schimbat totul între noi. Lysandra privi cicatricele din 
jurul încheieturilor mâinilor lui Aelin, apoi tatuajul care îi mutila 
propria încheietură. 

— leri seară, nu ai venit doar ca să mă avertizezi în privinţa lui 
Arobynn, zise Aelin. 

Când Lysandra își ridică privirea, o avea de gheaţă. 

— Nu, spuse ea cu o ușoară cruzime. Am venit ca să te ajut să-l 
distrugi. 

— Înseamnă că ai multă încredere în mine dacă recunoşti asta. 

— Tu ai distrus Bolţile, rosti Lysandra. Pentru Sam ai facut-o, nu-i 
aşa? Deoarece acei oameni - au lucrat toți pentru Rourke Farran și au 
fost toți acolo când... Ea scutură din cap. Totul este pentru Sam, orice ai 
plănuit pentru Arobynn. În plus, dacă mă trădezi, puţine lucruri mă mai 
pot răni la fel de mult ca tot ce am îndurat deja. 

Aelin se rezemă pe scaun și își încrucișă picioarele, încercând să 
nu se gândească la întunericul căruia îi supraviețuise femeia din fața ei. 

— Am aşteptat prea mult fără să cer răzbunare. Nu mă 
interesează iertarea. 

Lysandra afișă un zâmbet - şi nu unul vesel. 

— După ce l-a ucis pe Wesley, am stat trează în patul lui şi m-am 
gândit să-l omor chiar acolo. Dar nu mi s-a părut suficient, iar datoria 
nu-mi aparținea doar mie. 

Pentru o clipă, Aelin nu reuși să spună nimic. Apoi, scutură din 
cap. 

— Tu chiar vrei să insinuezi că pe mine m-ai aşteptat în tot acest 
timp? 

— L-ai iubit pe Sam la fel de mult cât l-am iubit pe Wesley. 

Pieptul i se goli, dar dădu din cap. Da, îl iubise pe Sam - mai mult 
decât iubise pe oricine vreodată. Chiar şi pe Chaol. Și, faptul că în 
scrisoarea lui Wesley citise exact ce îi ordonase Arobynn lui Rourke 
Farran să-i facă lui Sam, îi lăsase o rană violentă în inimă. Hainele lui 
Sam încă mai erau în cele două sertare de jos ale dulapului ei unde, 
într-adevăr, Arobynn le despachetase. Dormise îmbrăcată cu una 
dintre cămășile lui, în ultimele două nopți. 

Arobynn avea să plătească. 


— Îmi pare rău, spuse Aelin. Pentru anii în care m-am purtat ca 
un monstru cu tine, pentru că te-am făcut să suferi prin acțiunile mele. 
Îmi doresc să mă fi putut vedea mai bine. Îmi doresc să fi văzut toate 
lucrurile mai bine. Îmi pare rău. 

Lysandra clipi. 

— Eram amândouă tinere și proaste şi ar fi trebuit să fim aliate. 
Dar nimic nu ne poate împiedica să fim așa acum. Lysandra îi aruncă un 
rânjet de lup. Dacă eşti pentru, sunt şi eu. 

Atât de repede - atât de ușor - primi oferta de prietenie. Poate că 
Rowan era prietenul ei drag, carranam-ul ei, dar... Îi lipsea compania 
feminină. Foarte mult. Deşi o veche panică își făcu simțită apariţia, la 
gândul că Nehemia nu mai era acolo, ca să i-o ofere - și o parte din ea 
îşi dorea să-i arunce înapoi Lysandrei oferta în față, doar pentru că ea 
nu era Nehemia - se forță să reprime acea frică. 

— Sunt pentru, spuse Aelin, cu voce răgușită. 

Lysandra oftă. 

— O, mulțumesc zeilor. Acum pot vorbi cu cineva despre haine, 
fără să fiu întrebată ce părere ar avea cutare sau să mănânc o cutie de 
bomboane cu ciocolată fără să-mi spună cineva că ar fi bine să am grijă 
la siluetă - spune-mi că îţi plac bomboanele de ciocolată, îți plac, nu-i 
aşa? Îmi amintesc că am furat odată o cutie din camera ta, când ai ieșit 
să ucizi pe cineva. Au fost delicioase. 

Aelin flutură o mână spre cutiile cu bunătăţi de pe masă. 

— Ai adus ciocolată - în ceea ce mă privește, ești noua mea 
persoană preferată. 

Lysandra chicoti, un sunet surprinzător de profund și răutăcios - 
un râs pe care, probabil, îl ascundea față de Arobynn sau de clienţii ei. 

— Într-o seară, curând, mă voi strecura aici şi vom mânca 
ciocolată până când vom vomita. 

— Suntem niște doamne atât de rafinate și de manierate! 

— Te rog! spuse Lysandra, fluturând o mână îngrijită, noi două 
suntem doar animale sălbatice în piei de om. Nu are rost să negi asta! 

Curtezana nu ştia cât de aproape era de adevăr. Aelin se întreba 
cum ar fi reacționat femeia în faţa celeilalte forme a ei - la caninii 
alungiți. Cumva, se îndoia că Lysandra ar fi numit-o un monstru din 
cauza asta - sau din cauza flăcărilor pe care le comanda. 

Zâmbetul Lysandrei tremură. 

— Totul este aranjat pentru mâine? 


— Eşti cumva îngrijorată? 

— Ai de gând să intri, pur şi simplu, în palat, crezând că o altă 
culoare a părului nu te va da de gol? Ai atât de multă încredere în 
Arobynn? 

— Ai o idee mai bună? 

Umerii ridicaţi ai Lysandrei erau definiția nonşalanţei. 

— Ştiu şi eu câte ceva despre ce înseamnă să joci roluri diferite. 
Cum să mă fac nevăzută, dacă vreau asta. 

— Eu chiar știu să mă fac nevăzută, Lysandra. Planul este bun. 
Chiar dacă a fost ideea lui Arobynn. 

— Dar dacă am prinde doi iepuri dintr-o lovitură? 

Poate că ar fi ignorat asta, poate că ar fi întrerupt-o, dar în ochii 
curtezanei se citea o strălucire atât de rea și de sălbatică. 

Aşadar, Aelin îşi sprijini antebraţele pe masă. 

— Te ascult. 


CAPITOLUL 14 


Pentru fiecare persoană salvată de Chaol și de rebelii lui, părea că 
întotdeauna mai erau câteva care ajungeau pe eşafod. 

Soarele apunea când el și Nesryn se ghemuiră pe un acoperiș de 
lângă mica piață. Singurii oameni care se deranjaseră să privească erau 
obișnuiţii infractori, mulțumiți să vadă suferința altora. Asta îl deranja 
înainte de toate, decoraţiunile care fuseseră întinse în onoarea 
aniversării lui Dorian, de a doua zi: steaguri cu roșu și auriu și panglici 
atârnau de-a latul pieţei, ca o plasă, în vreme ce coşuri cu flori albastre 
şi albe încadrau marginile exterioare. Un osuar împodobit, în veselia 
sfârșitului de primăvară. 

Coarda arcului lui Nesryn scârțâi când îl întinse mai mult. 

— Încet, o avertiză el. 

— Ştie ce face, mormăi Aelin de la o distanţă de câțiva pași. 

Chaol îi aruncă o privire. 

— Amintește-mi — de ce ești aici? 

— Voiam să ajut - sau asta este o rebeliune rezervată doar celor 
din Adarlan? 


Chaol se abținu să îi dea o replică și îşi întoarse privirea spre 
piața de dedesubt. A doua zi, de ea depindea tot ce conta pentru el. Nu 
ar fi fost inteligent să o supere, chiar dacă ideea de a-l lăsa pe Dorian în 
mâinile ei îl cutremura. Dar... 

— În legătură cu ziua de mâine, preciză el ferm, continuând să fie 
atent la execuţia care era pe cale să se petreacă. Nu te vei atinge de 
Dorian. 

— Eu? Niciodată, răspunse mieros Aelin. 

— Nu este o glumă. Nu. ÎL. Vei. Răni. 

Nesryn îi ignoră și îşi înclină arcul spre stânga. 

— Nu pot să ţintesc bine spre niciunul. 

Trei bărbaţi stăteau acum în fața eșafodului, înconjurați de 
doisprezece paznici. Scândurile platformei de lemn erau deja pătate 
bine de sânge, de la săptămâni de folosință. Mulțimea supraveghea 
ceasul mare, de deasupra platformei de execuţie, așteptând ca limba de 
fier să atingă ora şase seara. Legaseră până și panglici aurii și purpurii 
de marginea inferioară a ceasului. Mai erau șapte minute. 

Chaol se forță să se uite la Aelin. 

— Crezi că-l vei putea salva? 

— Poate. Voi încerca. Privirea sau postura ei nu trădau nicio 
reacţie. 

Poate. Poate. 

— Dorian chiar contează sau este doar un pion pentru Terrasen? 
întreabă el. 

— Nici măcar să nu deschizi subiectul! Iniţial, crezu că terminase, 
dar continuă. Ar fi o dovadă de milă să-l omor, Chaol. Ar fi un dar. 

— Nu pot să țintesc, spuse din nou Nesryn - un pic mai tare. 

— Dacă te atingi de el, zise Chaol, mă voi asigura că ticăloșii de 
acolo îl vor găsi pe Aedion. 

Nesryn se întoarse tăcută spre ei, slăbind arcul. 

Pentru Chaol, era singura carte pe care putea să o joace, chiar 
dacă asta îl făcea şi pe el un ticălos. 

Furia pe care Chaol o văzu în ochii lui Aelin fu imensă. 

— Dacă îmi implici toată Curtea în asta, Chaol, spuse Aelin cu 
blândeţe mortală, nu-mi pasă ce ai fost pentru mine sau ce ai făcut ca să 
mă ajuţi. Dacă îi trădezi sau îi răneşti, nu-mi pasă cât va dura sau cât de 
departe vei merge: tu și regatul tău nenorocit veți ajunge scrum. Apoi 
vei afla cam cât de monstruoasă pot să fiu. 


Prea departe. El mersese prea departe. 

— Nu suntem inamici, răspunde Nesryn şi, chiar dacă era calmă, 
privirea îi fugea de la unul la altul. Avem destule probleme pentru care 
trebuie să ne facem griji mâine. Şi în acest moment. Arătă cu săgeata 
spre piață. Mai sunt cinci minute până la ora șase. Coborâm acolo? 

— Este prea plin de oameni, spuse Aelin. Nu risca să te expui. La 
patru sute de metri, mai este o patrulă care se îndreaptă în direcția 
asta. 

Desigur că știa despre asta. 

— Repet, rosti Chaol, de ce ești aici? Ea... se furișase în urma lor. 
Cu prea multă ușurință. 

Aelin o studie pe Nesryn un pic prea mult. 

— Cât de bună este precizia cu care țintești, Faliq? 

— Nu ratez, replică Nesryn. 

Aelin surâse. 

— Genul meu de femeie. Îi zâmbi cu subînţeles lui Chaol. 

Iar el ştiu - ştiu că ea era conștientă de trecutul lor. Și că nu-i prea 
păsa. Nu-și dădea seama dacă era sau nu o ușurare. 

— Mă gândesc dacă să le poruncesc oamenilor lui Arobynn să 
abandoneze misiunea mâine, spuse Aelin, cu acei ochi turcoaz fixaţi 
asupra chipului lui Nesryn, a mâinilor şi a arcului ei. În locul lor, vreau 
ca Faliq să supravegheze zidul. 

— Nu, zise Chaol. 

— Eşti paznicul ei? El nu se sinchisi să răspundă. Așa mă 
gândeam şi eu, rosti încet Aelin. 

Dar Nesryn nu avea să supravegheze zidul - şi nici el. Căpitanul 
era prea ușor de recunoscut ca să riște să fie aproape de palat, iar Aelin 
şi ticălosul ei de stăpân hotărâseră, se pare, că era mai bine ca el să 
meargă de-a lungul graniței mahalalelor, asigurându-se că drumul era 
liber pentru ea. 

— Nesryn are deja ordinele ei. 

În piață, oamenii începură să-i înjure pe cei trei bărbaţi care 
priveau ceasul, cu feţe palide şi sfrijite. Ba unii dintre privitori aruncară 
cu bucăți de mâncare stricată spre ei. Poate că acest oraș chiar merita 
flăcările lui Aelin Galathynius. Poate că şi Chaol merita să ardă. El se 
întoarse spre femei. 

— Rahat! înjură Aelin. 


Chaol se uită în spate, la timp ca să vadă gărzile împingând prima 
victimă - un bărbat de vârstă mijlocie, care suspina - spre eşafod, 
folosindu-se de mânerele săbiilor ca să-l pună în genunchi. Nu mai 
aşteptau până la şase. Un alt prizonier, tot de vârstă mijlocie, începu să 
tremure, şi o pată întunecată se întinse pe partea din față a 
pantalonilor săi. Pe toţi zeii! 

Chaol încremeni şi nici Nesryn nu reuși să încordeze arcul destul 
de repede când toporul se ridică. Un zgomot surd reduse la tăcere piața 
orașului. Oamenii aplaudară - aplaudară. Sunetul acoperi al doilea 
zgomot surd, al capului bărbatului, care căzu şi se rostogoli. 

Apoi, Chaol se trezi în altă cameră, în castelul care fusese cândva 
casa lui, ascultând zgomotul surd al cărnii și al oaselor pe marmură, 
ceața roşie acoperind aerul, Dorian țipând... 

Sperjur. Mincinos. Trădător. Chaol era toate aceste lucruri acum, 
dar nu pentru Dorian. Niciodată pentru adevăratul lui rege. 

— Dărâmă turnul cu ceas din grădină, spuse el aproape neauzit. O 
simți pe Aelin întorcându-se spre el. lar magia va fi liberă. A fost o vrajă 
- trei turnuri, toate construite din piatră Wyrd. Dărâmă unul și magia 
va fi eliberată. 

Ea privi spre nord, fără să clipească, deloc surprinsă, ca și când ar 
fi putut să vadă până la castelul de cleștar. 

— Mulţumesc, șopti ea. Atât. 

— De dragul lui Dorian. O fi fost cruzime, o fi fost egoism, dar era 
adevărat. Regele te așteaptă mâine, continuă el. Dacă nu-i mai pasă că 
lumea știe şi își dezlănțuie magia asupra ta? Ştii ce s-a întâmplat cu 
Dorian. 

Ea scrută ţiglele acoperișului, ca și când ar fi citit harta mentală a 
petrecerii - harta pe care el i-o dăduse. Apoi, înjură. 

— Ar putea să întindă capcane pentru mine - și pentru Aedion. 
Cu semnele Wyrd, ar putea să scrie vrăji pe podea sau pe uși, menite 
mie sau lui Aedion, iar noi am fi neajutoraţi - la fel cum am capturat 
creatura din bibliotecă. Rahat, şopti ea. Rahat. 

Nesryn îşi apucă arcul. 

— Brullo ne-a zis că regele şi-a pus cei mai buni oameni să-l 
escorteze pe Aedion din temniţă spre sală - probabil, va vrăji şi acele 
zone, spuse ea. Dacă le vrăjeşte. 

— Dacă este un risc prea mare. Și este prea târziu să ne 
schimbăm planurile, replică Aelin. Dacă aş fi avut cărțile acelea 


nenorocite, probabil că aş fi putut să găsesc un soi de protecţie pentru 
mine şi Aedion, vreo vrajă, dar mâine nu voi avea suficient timp să le 
iau din vechea mea cameră. Zeii știu dacă mai sunt încă acolo. 

— Nu sunt, zise Chaol. Aelin își ridică sprâncenele. Pentru că sunt 
la mine. Le-am furat când am părăsit castelul. 

Aelin îşi încreţi buzele în ceea ce el ar fi putut jura că era 
admiraţie şovăitoare. 

— Nu avem mult timp la dispoziţie. Începu să urce pe acoperiș şi 
dispăru. Au mai rămas doi prizonieri, clarifică ea. Şi cred că steagurile 
acelea ar arăta mai bine pătate cu niște sânge de Valg. 


Nesryn rămase pe acoperiș, în timp ce Aelin merse pe altul, din 
fața pieţei - mai repede decât se gândise Chaol că era posibil. Asta 
însemnă că el rămânea la nivelul străzii. Chaol se grăbi cât putu de mult 
prin mulțime, zărindu-i pe cei trei oameni ai săi adunaţi în apropierea 
celeilalte margini a platformei - pregătiți. 

Ceasul bătu ora şase tocmai când Chaol îşi alese o poziţie, după ce 
se asigurase că încă doi dintre oamenii săi aşteptau pe o alee îngustă. 
Fix când gărzile luară, în cele din urmă, corpul primului prizonier și îl 
traseră înainte pe următorul. Bărbatul suspina, implorându-i, în timp 
ce era forțat să îngenuncheze în balta de sânge a prietenului său. 

Călăul îşi ridică toporul. 

Apoi, un pumnal trecu direct prin gâtul lui, aruncat cu dedicație, 
din partea lui Aelin Galathynius. 

Țâşni sânge negru - o parte pe steaguri, aşa cum promisese Aelin. 
Înainte ca gărzile să poată striga, Nesryn deschise focul din cealaltă 
direcție. Buimăceala provocată fu tot ce-i trebui lui Chaol, iar el și 
oamenii lui alergară spre platformă, prin mulțimea panicată, care 
fugea. Nesryn şi Aelin mai trăseseră o dată, înainte ca el să ajungă pe 
platformă, pe lemnul periculos de alunecos din cauza sângelui. Îi apucă 
pe cei doi prizonieri şi le strigă „Fugiţi, fugiţi, fugiți!” 

Oamenii lui se luptară cu gărzile cât el îi grăbi pe prizonierii 
împiedicaţi pe scări şi apoi pe alee, în siguranță - alee dincolo de care 
așteptau rebelii. 

Fugiră stradă după stradă, lăsând în urmă haosul pieţei, până ce 
ajunseră la râul Avery, iar Chaol se grăbi să pună mâna pe o barcă. 


Nesryn îl găsi părăsind docurile o oră mai târziu, nevătămat, dar 
stropit cu sânge negru. 

— Ce s-a întâmplat? 

— S-a dezlănțuit iadul, răspunse Nesryn, scrutând râul sub 
apusul soarelui. Totul este bine? 

El încuviinţă. 

— Tu? 

— Amândouă suntem bine. Știind că nu era în stare să întrebe 
despre Aelin, îi făcuse o favoare, gândi el cu un licăr de rușine. Nesryn 
se întoarse, îndreptându-se în direcția din care venise. 

— Unde pleci? întrebă el. 

— Să mă spăl şi să mă schimb - apoi, să mă duc să dau vestea 
familiei bărbatului care a murit. 

Acesta era protocolul, chiar dacă era îngrozitor. Era mai bine ca 
familiile să fie cu adevărat îndurerate, decât să riște să fie privite ca 
simpatizante ale rebelilor. 

— Nu trebuie să faci asta, spuse el. Îl voi trimite pe unul dintre 
oamenii mei. 

— Sunt un gardian al orașului, zise ea clar. Prezenţa mea nu va fi 
neașteptată. Şi, în plus, spuse, cu ochii strălucindu-i de perenul iz de de 
amuzament, chiar tu ai zis că nu prea stau peţitori la coadă în faţa casei 
tatălui meu, așadar, cu ce altceva aş putea să-mi ocup timpul în seara 
asta? 

— Mâine este o zi importantă, spuse el, chiar dacă se înjură 
pentru cuvintele rostite seara trecută. Un măgar - asta fusese, chiar 
dacă ea nu-și arătase supărarea. 

— Mă simţeam foarte bine înainte să apari tu, Chaol, replică ea - 
obosită, posibil plictisită. Îmi cunosc limitele. Ne vedem mâine. 

— De ce vrei să te duci tu pe la familii? întrebă el. 

Ochii negri ai lui Nesryn priviră spre râu. 

— Pentru că asta îmi aminteşte de ceea ce am de pierdut dacă voi 
fi prinsă - sau dacă vom eşua. 


Se lăsă noaptea, iar Aelin știu că era urmărită, în timp ce mergea 
tiptil de pe un acoperiș pe altul. Acum, chiar și câteva ore mai târziu, 
era extrem de periculos să meargă pe străzi, având în vedere cât de 


mult se supăraseră gărzile, după ce ea şi rebelii le furaseră prizonierii 
chiar de sub nas. 

Și ştia asta pentru că le auzise înjurând și vorbind printre dinți în 
ultima oră, în care urmărise o patrulă de gărzi în uniforme negre, pe 
drumul observat cu o noapte în urmă: de-a lungul docurilor, apoi 
rămânând în umbrele străzii cu taverne și bordeluri din mahala, iar 
apoi aproape - dar păstrând o distanţă sigură - de Piața Umbrelor de 
lângă râu. Fusese interesant să afle cum se schimba sau nu ruta lor 
când izbucnea haosul - spre ce ascunzători se grăbeau, ce fel de 
formaţii foloseau. Ce străzi nu mai erau supravegheate când se 
dezlănțuia iadul. Așa cum avea să se întâmple a doua zi, cu Aedion. 

Dar ce îi spusese Arobynn fusese adevărat - potrivindu-se și cu 
hărțile pe care le făcuseră Nesryn și Chaol. 

Știuse că, dacă i-ar fi spus lui Chaol de ce apăruse la execuţie, i-ar 
fi stat cumva în cale - poate ar fi trimis-o pe Nesryn să o urmărească. 
Trebuia să afle cât de pricepuţi erau - toți cei care urmau să fie vitali în 
evenimentele de a doua zi - iar apoi trebuia să vadă asta. 

Aşa cum îi zisese Arobynn, toți gardienii purtau un inel imens şi 
negru şi se mișcau cu smucituri şi zvâcniri care o faceau să se întrebe 
cât de bine se acomodau demonii ghemuiţi în corpurile lor. Liderul lor, 
un bărbat palid, cu păr brunet, i se păru că se mișca cel mai fluid, 
precum cerneala în apă. 

Ea îi lăsă să se îndrepte spre o altă parte a orașului și își continuă 
drumul spre locul în care districtul meșteşugarilor se prelungea într-o 
curbă a râului Avery, până ce totul se liniști în jurul ei, iar mirosul 
acelor cadavre în putrefacție se estompă. 

Pe acoperișul unui depozit de sticlărie, ale cărui țigle erau calde 
încă de la căldura zilei sau de la imensele furnale din interior, Aelin 
examină aleea goală de dedesubt. Ploaia infernală de primăvară începu 
din nou, zornăind pe acoperişul înclinat, pe numeroasele hornuri. 

Magia - Chaol îi spusese cum să o elibereze. Era atât de uşor şi, cu 
toate acestea - o sarcină monumentală. Necesita o planificare atentă. 
Totuși, hotărâse să o facă după ziua de mâine - dacă avea să 
supraviețuiască. 

Coborî pe un burlan de pe partea laterală a clădirii dărăpănate 
din cărămidă, sărind un pic prea zgomotos într-o baltă - spera să fie 
apă de ploaie. Fluierând un cântecel vesel, pe care îl auzise într-una 
dintre multele taverne din mahala, avansă pe aleea goală. 


Sincer, fu un pic surprinsă să ajungă aproape la jumătatea aleii 
înainte ca patrula gărzilor regelui să îi iasă în cale, cu săbiile scoase, ca 
argintul viu în întuneric. 

Comandantul patrulei - demonul din el - privi şi zâmbi ca şi când 
ar fi ştiut deja ce gust avea sângele ei. 

Aelin îi rânji şi ea, fluturându-și încheietura mâinii şi scoțând 
lamele din costum. 

— Bună, frumosule! 

Apoi, îi atacă, tăind, şi răsucindu-se, şi ferindu-se. Cinci gărzi 
muriră înainte ca restul să se poată măcar mișca. Dar sângele care le 
curgea nu era roşu. Era negru şi se prelingea pe muchiile săbiilor ei, 
dens și strălucitor ca uleiul. Duhoarea, ca de lapte prins şi oţet, o lovi la 
fel de puternic precum loviturile săbiilor lor. 

Mirosul urât deveni mai puternic, acoperind fumul persistent al 
fabricilor de sticlă din jurul lor, înrăutăţindu-se când Aelin se feri de 
lovitura demonului și se ghemui, lovindu-l. Stomacul bărbatului se 
deschise ca o rană infectată, iar sângele negru şi zeii ştiau ce altceva se 
revărsară pe stradă. Dezgustător. Aproape la fel de rău precum mirosul 
care ieșea din grătarul canalului din celălalt capăt al aleii - deja deschis. 
Din care se răspândea acea beznă familiară. 

Ceilalți membri ai patrulei se apropiară. Când îi ucise, mânia îi 
curse prin vene ca un cântec. Când sângele şi ploaia făcură bălți pe 
caldarâmul spart, când Aelin rămase într-un câmp de oameni căzuți, 
începu să taie. 

Capetele se rostogoliră unul după altul. 

Apoi, se rezemă de zid, așteptând. Numărând. 

Ei nu se ridicară. 

Aelin părăsi aleea, închizând cu piciorul grătarul canalului, şi 
dispăru în noaptea ploioasă. 


Se crăpă de ziuă, o zi senină şi călduroasă. Aelin rămăsese trează 
jumătate de noapte, parcurgând cărțile pe care le salvase Chaol, 
inclusiv vechea ei prietenă, Morții vii. 

Recitând ceea ce aflase în liniștea apartamentului ei, Aelin 
îmbrăcă hainele trimise de Arobynn, verificând de două ori că nu 
ascundeau surprize și că totul era acolo unde trebuie să fie. Lăsă fiecare 


pas, fiecare memento al planului ei să o ancoreze, să o împiedice să se 
gândească prea mult la ceea ce avea să se întâmple la începerea 
festivităților. 

Apoi, plecă să-și salveze vărul. 


CAPITOLUL 15 


Aedion Ashryver era pregătit să moară. 

Împotriva voinţei lui, își revenise în ultimele două zile, febra 
dispărându-i seara trecută, după apusul soarelui. Fu suficient de 
puternic încât să meargă - cu toate că încet - când îl escortară spre 
baia temniţei, unde îl înlănţuiră ca să îl spele și chiar riscară să-l 
bărbierească, în ciuda eforturilor sale de a-și tăia propriul gât în brici. 

Pesemne că îl voiau prezentabil la Curte, când aveau să-i taie 
capul cu propria lui sabie, Sabia din Orynth. 

După ce îi curăţară rănile, îl îmbrăcară în pantaloni și o cămașă 
largă, de culoare albă, îi strânseră părul la spate şi îl târâră pe scări. 
Gărzile cu uniforme negre îl flancau câte trei pe ambele părți, patru în 
față şi în spate, iar lângă fiecare ușă şi ieşire era postat unul dintre 
ticăloși. 

Îmbrăcatul îl epuizase prea mult ca să-i provoace să-l omoare cu 
sabia, așadar îi lăsă să-l conducă prin ușile înalte, în sala de bal. 
Steaguri roşii și aurii atârnau de căpriori, flori de primăvară acopereau 
fiecare masă și o boltă de trandafiri de seră fusese construită deasupra 
podiumului de pe care familia regală avea să urmărească festivitățile, 
înainte de execuţia lui. Ferestrele și ușile de dincolo de platforma pe 
care urma să fie omorât se deschideau spre una dintre grădini; un 
gardian era postat din 60 în 60 de centimetri, iar alții erau poziționați 
în grădină. Dacă regele voia să-i întindă o capcană lui Aelin, cu 
siguranță nu se deranjase să o facă foarte subtil. 

Era civilizat din partea lor să-i dea un taburet pe care să se așeze, 
își dădu seama Aedion, când fu împins pe treptele din lemn ale 
platformei. Cel puţin nu avea să fie nevoit să se întindă pe podea, ca un 
câine, cât i-ar fi privit pe toți prefăcându-se că nu erau aici doar pentru 
a-i vedea capul rostogolindu-se. Şi un taburet, își dădu el seama cu o 


satisfacție macabră, ar fi fost o armă destul de bună, la momentul 
potrivit. 

Aşadar, Aedion îi lăsă să-l pună în lanţurile ancorate de podeaua 
platformei. Îi lăsă să expună Sabia din Orynth la câţiva paşi de el, 
mânerul zgâriat din os strălucindu-i în lumina dimineţii. 

Trebuia doar să prindă momentul potrivit, ca să moară așa cum 
alegea el. 


CAPITOLUL 16 


Demonul îl făcu să stea pe podium, pe un tron aflat lângă o femeie 
încoronată, care nu observase că ființa care se folosea de gura lui nu 
era persoana care se născuse din propria-i carne. În cealaltă parte a lui, 
era așezat bărbatul care controla demonul din el. lar în față, sala de bal 
era plină de nobili chicotind, care nu vedeau că el era încă acolo, 
înăuntru, țipând în continuare. 

Astăzi, demonul trecuse un pic mai mult prin barieră, iar acum 
privea prin ochii lui, cu o strălucire veche și rea. Abia aștepta să aibă 
acces deplin la această lume. 

Poate că lumea merita să fie devorată de creatură. Poate că acest 
gând trădător cauzase o gaură atât de mare, încât să rupă bariera 
dintre ei. Poate că demonul câștiga. Poate că deja câștigase. 

Așadar, era forțat să stea pe tron și să rostească vorbe care nu 
erau ale lui, şi să-și împartă ochii cu ceva din alt tărâm, care îi privea 
lumea însorită cu o foame lacomă, eternă. 


Costumul îi provoca mâncărimi de nedescris. Vopseaua de pe ea 
înrăutăţea situaţia. 

Cei mai mulţi dintre invitații importanţi sosiseră în zilele de 
dinaintea petrecerii, dar cei care locuiau în oraș sau în periferia de la 
poalele dealului formau acum o linie strălucitoare, care se întindea de 
afară prin ușile mari de la intrare. Gărzile postate acolo verificau 
invitaţiile, puneau întrebări, examinau fețele deloc dornice să fie 


interogate. Dar artiștii, vânzătorii și servitorii primiseră ordin să 
folosească una dintre intrările laterale. 

Acolo o găsise Aelin pe Madam Florine și trupa ei de dansatoare, 
îmbrăcate în costume negre din tul, mătase și dantelă, ca noaptea 
lichidă în soarele dimineţii. Cu umerii drepți, cu pieptul încordat şi cu 
braţele relaxate pe lângă corp, Aelin se strecură în mijlocul grupului. Cu 
părul vopsit într-o nuanţă roşcată de castaniu și cu fața acoperită de 
produsele cosmetice stridente folosite de toate dansatoarele, se 
amestecă în mulţime atât de bine încât niciuna nu se uită în direcţia ei. 

Se concentră doar asupra rolului ei de novice emoționată, de a 
părea mai interesată de felul în care o percepeau celelalte dansatoare 
decât cei şase gardieni postați la mica ușă de lemn din partea laterală a 
zidului de piatră. Holul castelului de dincolo de ușă era îngust - bun 
pentru pumnale, rău pentru săbii și mortal pentru acele dansatoare, 
dacă ea ar fi dat de necaz. 

Dacă Arobynn, într-adevăr, o trădase. Cu fruntea plecată, Aelin 
supraveghe subtil primul test de încredere. 

Florine cea cu părul castaniu merse de-a lungul rândului ei de 
dansatoare ca un amiral la bordul unei nave. Era în vârstă, dar 
frumoasă şi fiecare mișcare a lui Florine era însoţită de o grație pe care 
Aelin nu reușise niciodată să o copieze, indiferent câte lecţii luase cu ea 
în copilărie. Femeia fusese cea mai faimoasă dansatoare din imperiu şi, 
după ce ieşise la pensie, rămăsese cea mai apreciată profesoară. 
Stăpâna dascălilor, o numise Aelin în anii în care se antrenase cu ea, 
învățând cele mai la modă dansuri și feluri de a-şi mișca trupul. 

Când se opri lângă Aelin, cu buzele-i subțiri și încreţite, Florine își 
aținti privirea asupra gărzilor din faţă. 

— Trebuie să mai lucrezi la postură, spuse femeia. 

Aelin întâlni privirea piezișă a lui Florine. 

— Este o onoare să fiu dublură în spectacolul dumneavoastră, 
doamnă. Sper că Gillyan se va însănătoşi curând. 

Gărzile făcură semn să intre ceea ce părea a fi o trupă de jongleri, 
iar ei înaintară puţin. 

— Pari destul de în formă, şopti Florine. 

Aelin se dădu în spectacol, plecându-și capul și umerii și 
impunându-şi să roşească - noua dublură, timidă la complimentele 
stăpânei sale. 

— Faţă de cum eram acum zece luni? 


Florine pufni, iar privirea îi zăbovi asupra cicatricelor subțiri de 
pe încheieturile mâinilor lui Aelin, pe care nici măcar spiralele pictate 
deasupra nu le puteau ascunde. Ridicaseră partea de sus a costumelor 
cu spatele gol purtate de dansatoare, dar, chiar și așa, şi chiar și în 
ciuda trupului pictat, i se zărea vârful cicatricelor ei acoperite de 
tatuaje. 

— Dacă tu crezi că am avut vreo legătură cu evenimentele care au 
condus la asta... 

Cuvintele lui Aelin erau ușor mai puternice decât scârțâitul 
pantofilor de mătase pe pietriș. 

— Dacă ai fi avut vreo legătură cu asta, ai fi fost moartă, rosti ea. 
Nu era o cacealma. Când își făcuse planurile în scris pe acel vapor, 
numele lui Florine fusese cel pe care îl scrisese - și pe care mai apoi îl 
tăiase, după ce se gândise mai bine. Sper că ai făcut aranjamentele 
necesare, continuă Aelin. Nu se referea doar la mica modificare a 
costumelor, necesară ca să găzduiască armele și proviziile pe care Aelin 
trebuia să le strecoare înăuntru - toate plătite de Arobynn, desigur. Nu, 
surprizele mari aveau să vină mai târziu. 

— Nu e un pic cam târziu să mă întrebi asta? făcu mieros Madam 
Florine, ale cărei bijuterii negre de la gât și urechi străluceau. Dacă ai 
apărut, înseamnă că ai mare încredere în mine. 

— Cred că îți place mai mult să fii plătită decât îți place regele. 
Arobynn plătise o sumă mare ca să o mituiască pe Florine. Şi, de vreme 
ce Teatrul Regal a fost închis de Maiestatea Sa Imperială, cred că 
amândouă suntem de acord că ceea ce li s-a făcut acelor muzicieni a 
fost o crimă la fel de neiertat ca masacrul sclavilor din Endovier și 
Calaculla, mai spuse ea, supraveghind gărzile. 

Știu că jucase cartea corectă când văzu agonia licărind în ochii lui 
Florine. 

— Pytor era prietenul meu, șopti Florine, în timp ce obrajii ei 
bronzaţi își pierdeau culoarea. Era cel mai bun dirijor şi avea cea mai 
bună ureche muzicală. El mi-a construit cariera. El m-a ajutat să obţin 
toate acestea. Flutură din mână pentru a-i arăta dansatoarele, castelul, 
prestigiul pe care îl obținuse. Îmi este dor de el. 

Nimic nu fu calculat sau rece atunci când Aelin își duse o mână în 
dreptul inimii. 

— Îmi va lipsi să-l aud dirijând Suita stygiană în fiecare toamnă, 
îmi voi petrece restul vieţii ştiind că s-ar putea să nu mai aud niciodată 


o muzică atât de frumoasă sau să mai trăiesc o fărâmă din ce am simţit 
în acel teatru, în timpul concertelor dirijate de el. 

Madam Florine se cuprinse cu brațele. În ciuda gărzilor din față și 
a sarcinii care se apropia cu fiecare secundă, lui Aelin îi luă o clipă să 
poată vorbi din nou. 

Dar nu faptul că avea încredere în Florine o făcuse pe Aelin să fie 
de acord cu planul lui Arobynn. Cu doi ani în urmă, scăpată, într-un 
final, din lesa lui Arobynn și aproape sărăcită din cauza plăţii datoriei, 
Aelin continuase să ia lecţii cu Florine, nu doar pentru a rămâne la 
curent cu dansurile la modă pentru muncă, ci și pentru a se menține 
flexibilă și în formă. Florine refuzase să-i ia banii. 

Mai mult decât atât, după fiecare lecţie, Florine îi permisese lui 
Aelin să stea la pianul de lângă fereastră şi să cânte până ce o dureau 
degetele: fusese forțată să-și lase instrumentul iubit la Breasla 
Asasinilor. Florine nu vorbise despre asta niciodată și nu o făcuse să 
creadă că îi era milă de ea. Dar fusese o faptă bună atunci când Aelin 
avusese disperată nevoie de una. 

— Ai memorat pregătirile pentru tine și fetele tale? rosti Aelin, 
printre dinţi. 

— Cele care vor să fugă pot veni pe vaporul pe care l-a închiriat 
Arobynn. E loc pentru toate, pentru orice eventualitate. Dacă sunt 
suficient de proaste încât să rămână în Rifthold, atunci își merită 
soarta. 

Aelin nu riscase să fie văzută împreună cu Florine până acum, iar 
Florine nici măcar nu îndrăznise să-și facă bagajele, de frică să nu fie 
descoperită. Avea să-și ia doar ce putea duce cu ea la spectacol - bani, 
bijuterii - şi să fugă spre docuri în momentul dezlănţuirii haosului. În 
ciuda planurilor de evadare oferite de Chaol şi de Brullo şi a cooperării 
cu gărzile mai binevoitoare, era foarte probabil ca ei și fetele ei să nu 
reușească să iasă din palat. 

— Mulţumesc, se trezi spunând Aelin. 

Gura lui Florine se schimonosi într-o parte. 

— lată ceva ce nu ai învăţat niciodată de la stăpânul tău! 

Dansatoarele din fața rândului ajunseră în dreptul paznicilor, iar 
Florine oftă zgomotos şi merse țanțoş spre ei, punându-și mâinile pe 
şoldurile înguste, puterea și grația sprijinindu-i fiecare pas spre 
paznicul în uniformă neagră, care studia o listă lungă. 


El se uită, pe rând, la dansatoare, comparându-le cu lista pe care o 
avea. Verificând listele - unele detaliate. Dar, mulțumită lui Ress, care 
pătrunsese în barăci noaptea trecută și adăugase un nume fals, 
împreună cu trăsăturile ei, Aelin avea să fie pe listă. 

Fetele se apropiară un pic, Aelin rămânând spre partea din spate 
a grupului, ca să câştige timp pentru a observa detaliile. Pe toți zeii, 
acest castel era același, dar totuși diferit. Sau poate că ea era cea care se 
schimbase. 

Pe rând, dansatoarelor li se permise să intre printre gărzile cu 
fețe inexpresive, iar ele se grăbiră pe holul îngust al castelului, 
chicotind şi șoptind. Aelin se ridică pe vârfuri ca să cerceteze gărzile de 
la ușă, ca o novice care se strâmba cu o curiozitate nerăbdătoare. 

Apoi, le văzu. Semnele Wyrd erau scrise pe pietrele pragului ușii, 
cu vopsea neagră. Fuseseră frumos scrise, ca și când ar fi fost doar de 
decor, dar... Probabil că erau pe fiecare ușă, la fiecare intrare. Și aşa era, 
până și pe ferestrele de la primul etaj erau simboluri mici și întunecate, 
fără îndoială menite lui Aelin Galathynius, ca să-l alerteze pe rege de 
prezenţa ei sau să o țină pe loc, suficient de mult încât să fie prinsă. 

O dansatoare o lovi cu cotul în stomac pe Aelin, ca să nu se mai 
aplece peste umărul ei, pentru a privi peste capetele lor. Aelin o privi 
cu uimire pe fată - iar apoi scoase un sunet de durere. Dansatoarea se 
uită peste umăr, şoptindu-i să tacă. 

Aelin izbucni în lacrimi. Tare, în hohote. Dansatoarele îngheţară, 
cea din fața ei retrăgându-se şi privind în jurul ei. 

— A-asta a durut, spuse Aelin, ținându-se de stomac. 

— N-am făcut nimic, rosti printre dinţi femeia. 

Aelin continuă să plângă. 

În față, Florine le ordonă dansatoarelor să se dea la o parte, iar 
apoi se apropie de Aelin. 

— Pentru numele tuturor zeilor din acest ținut, ce e cu prostia 
asta? 

Aelin întinse un deget tremurând spre dansatoare. 

— Ea m-a l-lovit. 

Florine se răsuci spre dansatoarea cu ochi mari, care deja își 
declara nevinovăția. Apoi, urmă o serie de acuzaţii, insulte şi mai multe 
lacrimi - acum din partea dansatoarei, care plângea pentru cariera ei, 
cu siguranță ruinată. 


— A-apă, îi ceru Aelin printre hohote lui Florine. Am nevoie de un 
pahar cu apă. Gărzile începuseră să-și facă loc spre ele. Aelin o strânse 
puternic de braţ pe Florine. A-acum. 

Ochii lui Florine scânteiară, iar ea se întoarse spre gărzile care se 
apropiau, dându-le ordine. Aelin își ţinu respiraţia, așteptând lovitura, 
palma... dar văzu cum unul dintre prietenii lui Ress - unul dintre 
prietenii lui Chaol, care purta o floare roşie prinsă la piept, așa cum 
ceruse ea - alergă după apă. Era exact acolo unde zisese Chaol că avea 
să fie, pentru orice eventualitate, în caz că ar fi mers prost ceva. Aelin 
se agăță de Florine până ce apăru apa - o găleată şi un polonic, tot ce 
reuși bărbatul să aducă. El se feri să o privească în ochi. 

Cu un mic suspin de mulțumire, Aelin i le luă pe ambele. Mâinile îi 
tremurau puțin. Subtil, o înghionti pe Florine cu piciorul, îndemnând-o 
să înainteze. 

— Vino cu mine! ordonă mânioasă Florine, trăgând-o spre partea 
din față a rândului. M-am săturat de prostia asta, iar tu aproape că ţi-ai 
stricat machiajul. 

Atentă să nu verse apa, Aelin îi permise lui Florine să o tragă spre 
gardianul cu chip împietrit de la uși. 

— Dianna, dublura mea bătută în cap şi inutilă, îi spuse ea 
gardianului, cu o voce rece, netulburată de demonul cu ochi negri care 
o privea. 

Bărbatul studie lista pe care o ţinea în mâini, căutând, căutând... 
Şi găsi un nume. 

Aelin luă, tremurând, o sorbitură din polonic, apoi îl puse înapoi 
în găleată. 

Gardianul se mai uită o dată la Aelin - iar ea își forță buza 
inferioară să tremure, iar lacrimile să curgă din nou, în vreme ce 
demonul dinăuntru o devoră din priviri. Ca şi când aceste dansatoare 
minunate ar fi fost desertul. 

— Intră! mormăi bărbatul, făcându-i semn din bărbie spre holul 
din spatele lui. 

Cu o rugăciune tăcută, Aelin păși spre semnele Wyrd scrise pe 
pietrele pragului. Și se împiedică, răsturnând găleata cu apă peste 
semne. 

Ţipă când căzu la pământ, căci genunchii o dureau intr-adevăr, iar 
Florine se ivi instantaneu deasupra ei, cerându-i să nu mai fie atât de 


neîndemânatică şi de plângăcioasă, iar apoi o împinse înăuntru - o 
împinse peste semnele distruse. În castelul de cleștar. 


CAPITOLUL 17 


De îndată ce Florine și restul dansatoarelor primiră permisiunea 
să intre, fură toate înghesuite pe holul îngust al servitorilor. În câteva 
clipe, ușa din capătul îndepărtat avea să se deschidă în partea laterală a 
sălii de bal, iar ele, vor ieşi precum fluturii. Fluturi negri, strălucitori, 
veniți să execute dansul Servitoarele morţii, un dans din una dintre 
cele mai cunoscute simfonii. 

Nimeni altcineva nu le opri sau chestionă, cu toate că gărzile de 
pe toate holurile le priveau ca șoimii. Însă nu ca şoimii în care se 
metamorfoza Prinţul Fae. 

Aşadar, puţini dintre oamenii lui Chaol erau prezenţi. Nici urmă 
de Ress sau de Brullo. Toţi erau însă acolo unde promisese Chaol că 
aveau să fie, pe baza informaţiilor lui Ress şi ale lui Brullo. 

O tavă cu şuncă prăjită în miere şi salvie trecu pe lângă ele, pe 
umărul unui servitor, iar Aelin încercă să nu o aprecieze, să nu 
savureze mirosul mâncării inamicului. Chiar dacă era o mâncare al 
naibii de bună. 

Nenumărate tăvi trecură pe lângă ea, duse de servitori roșii la 
faţă, fără îndoială obosiţi din cauza urcușului dinspre bucătării. Păstrăv 
cu alune, sparanghel rumenit, boluri cu frişcă proaspătă, larte cu pere, 
plăcinte cu carne... 

Aelin își înălță capul, privind şirul de servitori. Schiță un zâmbet. 
Aşteptă ca servitorii să se întoarcă cu mâinile goale, în drumul lor spre 
bucătării. În sfârşit, uşa se deschise din nou, iar o servitoare zveltă, 
într-un șorț alb imaculat intră în holul slab luminat, șuviţele libere ale 
părului ei brunet căzându-i din cosiţe, când se grăbi să ia următoarea 
tavă cu tartă de pere de la bucătărie. 

Aelin nu afișă nicio emoție, părând dezinteresată când Nesryn 
Faliq privi în direcţia ei. Acei ochi oblici şi negri se apropiară uşor - 
Aelin nu-şi dădea seama dacă din cauza surprizei sau a nervozității. 
Dar, înainte de a putea decide cum să gestioneze situaţia, una dintre 
gărzi îi făcu semn lui Florine că era timpul să înceapă. 


Aelin îşi ținu capul plecat, chiar dacă simţi demonul din paznic 
îndreptându-şi atenţia spre ea şi spre celelalte. Nesryn plecase - 
dispăruse pe scări - când Aelin se întoarse. 

Florine merse de-a lungul șirului de dansatoare care aștepta 
lângă ușă, cu mâinile împreunate la spate. 

— Spatele drept, umerii înapoi, gâturile ridicate. Sunteţi lumină, 
sunteți aer, sunteţi grație. Nu mă dezamăgijți. 

Florine luă coșul cu flori negre de sticlă, cărat de cea mai serioasă 
dintre dansatoare, fiecare floare splendidă licărind ca diamantul negru, 
în lumina slabă a holului. 

— Dacă le spargeţi înainte să le aruncaţi pe jos, sunteţi terminate. 
Costă mai mult decât valoraţi voi şi nu avem altele în plus. Rând pe 
rând, înmână florile dintr-un capăt în celălalt, fiecare destul de tare 
încât să nu se rupă în următoarele câteva minute. 

Florine ajunse la Aelin, având coşul gol. 

— Priveşte-le şi învaţă! spuse ea, destul de tare încât să o audă 
gardianul demon, şi îi atinse umărul cu o mână, consolând-o. 

Celelalte dansatoare, care acum se mișcau, rotindu-și capetele şi 
umerii, nu priviră în direcţia ei. 

Aelin dădu sfioasă din cap, ca și când ar fi încercat să ascundă 
lacrimile amare de dezamăgire, și ieşi din linie ca să stea lângă Florine. 

Trompetele răsunară prin crăpăturile din jurul uşii, iar mulțimea 
aplaudă destul de zgomotos încât să facă podeaua să vibreze. 

— M-am uitat în Marea Sală, rosti Florine atât de încet, încât Aelin 
abia o auzi. Să văd cum îi merge generalului. Este slab și palid, dar 
vigilent. Pregătit - pentru tine. 

Aelin rămase nemișcată. 

— Întotdeauna m-am întrebat unde te-a găsit Arobynn, şopti 
Florine, fixând cu privirea ușa, ca şi când ar fi văzut prin ea. De ce s-a 
chinuit atât de mult să te facă să-l asculți, mult mai mult decât s-a 
chinuit cu toţi ceilalți. Femeia închise pentru o clipă ochii și, când îi 
deschise, o strălucire de oţel i se oglindi în privire. Când vei rupe 
lanțurile acestei lumi şi o vei făuri pe următoarea, să îți aduci aminte 
că, pentru un regat, arta este la fel de vitală ca mâncarea. Fără artă, un 
regat nu înseamnă nimic şi, în timp, va fi uitat. În viaţa mea chinuită, 
am strâns destui bani încât să nu am nevoie de mai mulţi - așadar mă 
vei înțelege clar când spun că, oriunde ţi-ai stabili tronul, oricât de mult 
ar dura, voi veni la tine, și voi aduce muzica și dansul. 


Aelin înghiţi cu greu. Înainte de a putea spune ceva, Florine o lăsă 
la coada rândului şi merse spre ușă. Se opri înaintea acesteia, uitându- 
se la fiecare dansatoare din șir. Vorbi doar când privirea ei o întâlni pe 
a lui Aelin. 

— Oferiţi-i regelui nostru spectacolul pe care îl merită. 

Florine deschise ușa, inundând holul cu lumină, muzică și miros 
de fripturi. 

Celelalte dansatoare inspirară la unison și țâșniră înainte, una 
câte una, fluturând acele flori de sticlă neagră deasupra capetelor lor. 

Privindu-le plecând, Aelin își impuse ca sângele-i din vene să 
devină un foc negru. Aedion - se concentra asupra lui Aedion, nu 
asupra tiranului aşezat în faţa sălii, bărbatul care îi ucisese familia, pe 
Marion, şi pe oamenii ei. Dacă acestea aveau să fie ultimele ei clipe, 
măcar urma să moară luptând, în sunetul muzicii rafinate. 

Acum era momentul. O respiraţie - încă una. 

Ea era moştenitoarea focului. Ea era focul, și lumina, și cenușa, şi 
tăciunii. Ea era Aelin Inimă-de-foc şi nu-şi pleca capul în faţa nimănui și 
pentru nimic, cu excepția coroanei care i se cuvenea prin sânge, 
supravieţuire și triumf. 

Aelin îşi îndreptă umerii şi se strecură în mulțimea împodobită cu 
bijuterii. 


Aedion urmărise gărzile în orele în care fusese înlănțuit de 
taburet și își dăduse seama pe care era mai bine să o atace prima, care 
prefera o anume parte sau picior, care ar fi putut ezita când s-ar fi 
înfruntat cu Lupul Nordului și, cel mai important, care era suficient de 
impulsivă și de proastă încât să-l ucidă, în ciuda ordinului regelui. 

Spectacolul începuse, atrăgând atenția mulțimii care se holbase la 
el cu nerușinare, iar când cele douăzeci și patru de femei plutiră, săriră 
şi se rotiră în spaţiul generos dintre podium și eşafodul lui, pentru o 
clipă, Aedion se simți... prost pentru deranj. Aceste femei nu ar fi 
trebuit să fie prinse în măcelul care era pe cale să se dezlănţuie. 

Dar i se părea potrivit faptul că aveau costume de un negru 
scânteietor, cu accente argintii - erau Servitoarele Morții, îşi dădu el 
seama. Asta erau. Era un semn. Poate că Silba cea cu ochi negri avea să- 
i ofere o moarte blândă, în locul uneia crude, în mâinile pătate de sânge 
ale lui Hellas. În orice caz, se trezi zâmbind. Moartea era moarte. 


Dansatoarele aruncau pumni de pudră neagră, acoperind 
podeaua - probabil că reprezenta cenușa celor căzuţi. Rând pe rând, 
făcură mici piruete drăguţe și o reverență în fața regelui şi a fiului său. 

Venise timpul să se miște. Regele era distras de un gardian în 
uniformă, care îi şoptea la ureche; prințul privea dansatoarele 
dezinteresat şi plictisit, iar regina vorbea cu un curtean oarecare, pe 
care îl favoriza în acea zi. 

Aplauzele şi strigătele mulțimii acoperiră spectacolul în 
desfăşurare. Toţi veniseră îmbrăcaţi în cele mai frumoase haine - ce 
bogăție indolentă! Sângele unui imperiu plătise pentru acele bijuterii și 
mătăsuri. Sângele poporului său. 

O altă dansatoare se mișca prin mulțime: fără îndoială, era vreo 
dublură care încerca să vadă mai bine spectacolul. Şi poate că nu s-ar li 
gândit de două ori la asta, dacă nu ar fi fost mai înaltă decât celelalte - 
mai suplă, mai feminină, cu umerii mai lați. Se mişca mai greu, ca și 
cum între ea și pământ ar fi existat o legătură clară. Lumina căzu 
asupra ei, străbătând dantela mânecilor costumului și dezvăluind 
vârtejurile și spiralele desenelor de pe pielea ei. Aceleași cu desenele 
de pe braţele şi piepturile dansatoarelor, cu excepţia celor de pe spate, 
unde vopseaua era un pic mai închisă la culoare, ușor diferită. 
Dansatoarele ca ele nu aveau tatuaje. 

Înainte de a vedea mai multe, între o respiraţie şi următoarea, 
când nişte doamne în rochii imense de bal îl împiedicară pe Aedion să o 
mai vadă, ea dispăru în spatele unei intrări acoperite de o draperie, 
trecând chiar pe lângă gărzi, cu un zâmbet timid, ca şi când s-ar fi 
rătăcit. 

Când apăru din nou, la mai puţin de un minut, Aedion știu că era 
ea doar după fizic şi înălțime. Nu mai era machiată, iar fusta ei 
grațioasă din tul dispăruse... Nu - nu dispăruse, își dădu el seama când 
ea se strecură din nou pe ușă, fără ca gărzile să se uite măcar în direcția 
ei. Fusta fusese transformată într-o mantie din mătase, a cărei glugă îi 
acoperea părul castaniu-roșcat, iar ea se mișca... asemenea unui bărbat 
galant, care defila pentru doamnele din jurul său. 

Se deplasă mai aproape de el. De scenă. 

Dansatoarele încă aruncau pudră neagră peste tot, mergând în 
cerc, mişcându-se repede pe podeaua din marmură. 

Niciun gardian nu observă dansatoarea transformată în nobil, 
care se îndrepta spre el. Unul dintre curteni o făcu - dar nu dădu 


alarma. În schimb, strigă un nume - numele unui bărbat. lar 
dansatoarea deghizată se întoarse, ridică o mână, salutându-l pe 
bărbatul care strigase, şi îi zâmbi obraznic. 

Era mai mult decât o deghizare. Pur și simplu devenise altcineva. 
Țanţoș, ea se apropie tot mai mult, muzica orchestrei ajungând la un 
final vibrant, fiecare notă mai înaltă decât ultima, în timp ce 
dansatoarele ridicară trandafirii din sticlă deasupra capetelor: un 
tribut pentru rege, pentru Moarte. 

Dansatoarea deghizată se opri în fața cercului de gărzi care 
înconjura podiumul lui Aedion, pipăindu-se ca și când ar fi căutat o 
batistă care dispăruse, mormăind un șir de înjurături. O pauză 
credibilă, obişnuită - nimic dubios. Gărzile se uitară din nou spre 
dansatoare. 

Dar dansatoarea își ridică privirea spre Aedion, pe sub 
sprâncenele-i coborâte. Chiar și deghizată în aristocrat, în ochii ei 
turcoaz cu auriu se citea un triumf maliţios. 

În spatele lor, în cealaltă parte a sălii, dansatoarele sparseră 
trandafirii pe podea, iar Aedion îi rânji reginei lui, în vreme ce întreaga 
lume se duse naibii. 


CAPITOLUL 18 


Nu doar florile de sticlă fuseseră echipate cu o pudră reactivă, 
cumpărată discret de Aelin din Piaţa Umbrelor. Fiecare fărâmă de praf 
scânteietor pe care dansatoarele îl aruncaseră pe jos fusese plin de 
pudră. Și merita fiecare nenorocit de argint pe care îl cheltuise când 
fumul erupse prin cameră, aprinzând pudra pe care o împrăştiaseră 
peste tot. 

Fumul era atât de dens, încât abia vedea la mai mult de un pas în 
față, şi se amesteca perfect cu pelerina gri care îi fusese fustă la costum. 
Întocmai cum sugerase Arobynn. 

Strigătele opriră muzica. Aelin se mişca deja spre podiumul din 
apropiere, când ceasul turnului - acel ceas al turnului care avea să îi 
salveze sau să îi condamne pe toţi - bătu ora prânzului. 

Aedion nu purta niciun colier negru la gât, iar asta fu tot ce trebui 
să vadă ea, chiar dacă ușurarea amenința să îi înmoaie genunchii, 


înainte de terminarea primei bătăi a ceasului, își scoase pumnalele 
încastrate în corsajul costumului - firul de argint și mărgelele 
mascaseră tot oţelul de pe ea - şi, cu unul, tăie gâtul celui mai apropiat 
gardian. Aelin se roti și îl împinse în bărbatul din apropierea lui, în- 
figând adânc cealaltă lamă în stomacul celui de-al treilea. 

Vocea lui Florine se ridică deasupra mulțimii, îndemnându-și 
dansatoarele „afară-afară-afară“. 

Se auzi a doua bătaie a ceasului din turn, iar Aelin scoase 
pumnalul din stomacul gardianului care gemea, un altul repezindu-se 
spre ea din fum. Ceilalţi aveau să se îndrepte, din instinct, către Aedion, 
dar mulțimea urma să-i încetinească, iar ea era deja destul de aproape. 

Gardianul - unul dintre monștrii cu uniformă neagră - lovi cu 
sabia, un atac direct spre pieptul ei. Aelin pară și lovi cu un pumnal, 
rotindu-l în toracele lui expus. Sânge fierbinte şi urât mirositor îi 
împroșcă mâinile și, în aceeași clipă, îi înfipse cealaltă lamă în ochi. 

El era încă în cădere când ea alergă ultimii câțiva pași spre 
platforma de lemn și se aruncă pe aceasta, rostogolindu-se, rămânând 
aplecată până ce ajunse chiar sub alți doi paznici, care încă încercau să 
alunge valul de fum. Țipară când îi spintecă pe amândoi cu două 
mișcări. 

Se auzi cea de-a patra bătaie a ceasului și iată-l pe Aedion cu cei 
trei paznici din jurul lui - înjunghiaţi de bucăţi din taburetul său. 

El era imens - și mai mare, de aproape. Un gardian se năpusti 
asupra lor din fum, iar Aelin strigă „Fereşte-te!“, înainte de a-şi arunca 
pumnalul spre fața bărbatului care se apropia. Aedion se mișcă destul 
de repede ca să evite lovitura, iar sângele gardianului țâșni pe umărul 
tunicii vărului ei. 

Ea sări spre lanțurile din jurul gleznelor lui Aedion, punându-și 
ultima lamă în teacă. 

O străbătu o smucitură, iar lumina albastră îi încețoșă vederea, în 
timp ce Ochiul pâlpâi. Nu îndrăzni să se oprească, nici măcar pentru o 
secundă. Vraja aruncată de rege asupra lanțurilor lui Aedion arse ca un 
foc albastru, când ea își tăie antebraţul cu pumnalul şi își folosi sângele 
ca să deseneze pe lanţuri simbolurile pe care le memorase: Descuie. 

Lanţurile căzură cu un zgomot surd pe podea. 

Se auzi a șaptea bătaie a ceasului. 

Strigătele se transformară în ceva mai puternic, mai sălbatic, iar 
vocea regelui răsună peste mulțimea panicată. 


Un gardian se repezi spre ei, cu sabia scoasă. Un alt avantaj al 
fumului: era prea riscant să înceapă să tragă cu săgeți. Dar avea de 
gând să îi recunoască meritele lui Arobynn doar dacă urma să scape cu 
viaţă. 

Scoase din teacă altă sabie, ascunsă în căptușeala mantiei sale gri. 
Gardianul căzu, ţinându-se de gât, acum despicat de la o ureche la 
cealaltă. Apoi, se roti spre Aedion, îşi scoase lanţul lung al Ochiului de 
la gât şi îl aruncă peste capul lui. Deschise gura, dar el șopti: „Sabia“. În 
acel moment, observă sabia expusă în spatele taburetului său. Sabia din 
Orynth. Sabia tatălui ei. Se concentrase prea mult asupra lui Aedion, a 
gărzilor şi a dansatoarelor, ca să-și dea seama ce sabie era. 

„Rămâi aproape!” fu tot ce spuse atunci când luă sabia de pe stand 
şi i-o împinse în mâini. Nu își permise să se gândească prea mult la 
greutatea ei sau la modul cum ajunsese acolo. Pur şi simplu, îl apucă pe 
Aedion de mână și traversă în fugă platforma, spre ferestrele curții 
interioare, unde mulțimea ţipa, iar gărzile încercau să formeze o linie. 

Ceasul bătu a noua lovitură. Urma să îi elibereze mâinile lui 
Aedion de îndată ce vor ajunge în grădină; nu mai aveau de pierdut 
nicio altă secundă în fumul sufocant. 

Aedion se clătină, dar rămase în picioare, pe urma ei, iar ea sări 
de pe platformă, în fum, chiar acolo unde Brullo spusese că două gărzi 
aveau să stea pe poziții. Unul muri cu un pumnal în spate, celălalt de la 
o lovitură într-o parte a gâtului. Strânse în mâini mânerele pumnalelor, 
alunecoase din cauza sângelui care le acoperea și pe ele, şi pe ea - în 
întregime. 

Ținând sabia în ambele mâini, Aedion sări lângă ea, iar genunchii 
i se îndoiră. Era beteag, dar nu din cauza vreunei răni vizibile. Îşi 
dăduse seama de asta din clipa în care se strecurase prin mulțime, 
schimbându-și comportamentul, așa cum o instruise Lysandra. 
Paloarea feţei lui Aedion nu avea nicio legătură cu frica și nici cu 
respiraţia lui superficială. Ei îl răniseră. Ceea ce făcea ca uciderea 
acestor oameni să fie foarte, foarte uşoară. 

Gloata se înghesuia lângă ușile curții interioare, exact așa cum 
calculase ea. Nu fu nevoie decât să strige „Foc! Foc!“, iar țipetele 
deveniră unele frenetice. Mulțimea începu să spargă ferestrele și uşile 
din sticlă, călcându-se în picioare și dărâmând paznicii. Oamenii 
apucară găleți ca să stingă flăcările: apa stropea peste tot și spăla 
semnele Wyrd de pe praguri. 


Fumul se ridică în faţă, arătând calea spre grădină. Aelin îi apăsă 
în jos capul lui Aedion, apoi îl împinse în masa de curteni și servitori 
care fugeau. Lovind, strigând, țipând, trăgând de hainele ei, până ce 
soarele amiezii o orbi. 

Aedion sâsâi. Probabil că săptămânile petrecute în temniţă îi 
afectaseră ochii. 

— Ține-te de mine! spuse ea, punându-i mâna imensă pe umărul 
ei. El o strânse cu putere și, în vreme ce lanţurile i se loveau de ea, 
înaintară cu greu prin mulțime și spre aerul liber și curat de dincolo de 
ei. 

Cea de-a douăsprezecea și ultima lovitură răsună din ceasul 
turnului, în clipa în care Aelin și Aedion se opriră brusc în faţa liniei de 
şase gardieni care blocau intrarea spre gardul viu al grădinii. 

Aelin se desprinse de Aedion, iar vărul ei înjură când vederea i se 
acomodă suficient încât să vadă ce stătea acum între ei și evadare. 

— Nu-mi sta în cale! îi spuse ea, apoi îi atacă pe gardieni. 


Rowan o învățase câteva trucuri noi. 

Ea era un nor învolburat al morții, o regină a umbrelor, iar aceşti 
oameni erau deja morți. 

Tăind, ferindu-se şi rotindu-se, Aelin se dărui complet calmului 
criminal, până când sângele deveni o ceață în jurul ei, îmbibând 
pietrișul. Patru dintre oamenii lui Chaol se apropiară în viteză - apoi 
alergară în cealaltă direcţie. Aliați sau doar isteţi, ei nu-i păsa. 

Și, când ultimul dintre paznicii cu uniforme negre căzu pe 
pământul însângerat, se grăbi spre Aedion. Se holbase la ea până acum 
- dar râse pe un ton grav şi întunecat și apoi începu să alerge alături de 
ea, spre gardul viu. 

Arcaşii - trebuiau să scape de arcaşii care, cu siguranţă, ar fi 
început să tragă de îndată ce fumul s-ar fi risipit. 

Înconjurară și trecură prin gardul viu pe care ea îl traversase de 
zeci de ori în timpul șederii aici, când alerga în fiecare dimineaţă, 
împreună cu Chaol. 

— Mai repede, Aedion, îl îndemnă ea, dar el era deja în urmă. Ea 
se opri şi, cu pumnalul, își tăie încheietura udă de sânge, înainte de a 


desena semnele Wyrd de deschidere pe cătușele lui. Din nou, lumina 
pâlpâi şi arse. Dar, apoi, cătuşele se deschiseră în liniște. 

— Frumos truc, gâfâi el, iar ea îi smulse lanţurile, fiind gata să 
arunce metalul pe jos, când pietrişul scârțâi în spatele lor. 

Nu erau gărzile; nici regele nu era. 

Cu groază, ea îl văzu pe Dorian îndreptându-se către ei. 


CAPITOLUL 19 


— Pleci undeva? întrebă Dorian, cu mâinile în buzunarele 
pantalonilor lui negri. 

Bărbatul care spusese acele cuvinte nu era prietenul ei - ea ştiu 
asta înainte ca el să fi deschis gura. Gulerul tunicii lui negre era deschis, 
dezvăluind strălucirea colierului din piatră Wyrd, aflat la baza gâtului. 

— Din nefericire, înălțimea Ta, trebuie să ajungem la o altă 
petrecere. Ea văzu arțarul roșu, firav, din dreapta, gardul viu, palatul de 
cleştar ce se înălța în spatele lor. Erau prea departe în grădină ca să se 
tragă asupra lor, dar, cu fiecare secundă pierdută, se condamna la 
moarte. Pe ea şi pe Aedion. 

— Păcat! spuse Valgul din prințul Dorian. Tocmai devenise 
interesant. Apoi lovi. 

Un val de întuneric se îndreptă spre ea, iar Aedion o avertiză cu 
un strigăt. O flacără albastră pâlpâi înaintea ei, deviind atacul îndreptat 
spre Aedion, dar ea fu împinsă înapoi un pas, ca de un vânt puternic și 
întunecat. 

Când întunericul se risipi, prinţul îi fixă cu privirea. Apoi, rânji 
plictisit și crud. 

— Te-ai apărat. Deştept din partea ta, drăguţo! 

Ea își petrecuse toată dimineaţa pictându-și fiecare centimetru de 
piele cu semne Wyrd, făcute cu propriul sânge, amestecat cu cerneală, 
ca să mascheze culoarea. 

— Aedion, fugi spre zid! şopti ea, neîndrăznind să nu se mai uite 
la prinț. 

Aedion nu se conformă. 

— El nu este prinţul - nu mai este. 

— Ştiu. De aceea tu trebuie să... 


— Cât eroism! spuse creatura ghemuită în prietenul ei. Ce 
speranţă prostească, să credeţi că puteţi scăpa! 

Ca o viperă, el lovi din nou cu un zid de putere colorată în negru. 
O dobori peste Aedion, care gemu de durere, dar o făcu pe Aelin să 
rămână în picioare. Pielea ei începu să o gâdile pe sub costum, ca și 
când semnele scrise cu sânge s-ar fi exfoliat cu fiecare atac. Utile, dar de 
scurtă durată. Tocmai de aceea nu le risipise ca să intre în castel. 

Ei doi trebuiau să plece de aici - acum. Îi dădu lanţurile lui 
Aedion, îi luă Sabia din Orynth și se îndreptă spre prinţ. Încet, scoase 
sabia din teacă. Greutatea era perfectă, iar oţelul strălucea la fel de 
intens ca ultima dată când o văzuse. În mâinile tatălui ei. 

Prințul Valg lovi din nou cu putere în direcţia ei, iar ea se poticni, 
dar continuă să meargă, chiar dacă semnele scrise cu sânge de sub 
costumul ei dispăreau. 

— Dă-mi un semn, Dorian! rosti ea. Dă-mi un semn că ești 
înăuntru! 

Prințul Valg râse pe un ton aspru, iar acel chip frumos se 
schimonosi cu o brutalitate antică. 

— Voi distruge tot ceea ce iubești! spuse el, cu ochi goi, de 
culoarea safirului. 

Ea ridică sabia tatălui ei cu ambele mâini, continuând să 
înainteze. 

— Nu ai face-o niciodată, spuse creatura. 

— Dorian, repetă ea, cu o voce spartă. Tu ești Dorian. Secunde - 
mai putea să-i ofere câteva secunde. Sângele ei picură pe pietriș, iar ea 
îl lăsă să băltească acolo, ţintuindu-l pe prinţ cu privirea și trasând un 
simbol cu piciorul. 

Demonul chicoti din nou. 

— Nu mai sunt. 

Ea se uită la acei ochi, la gura pe care o sărutase demult, la 
prietenul care îi fusese, cândva, atât de drag. 

— Dă-mi un singur semn, Dorian, imploră ea. 

Acel chip nu trădă însă prezenţa prietenului ei şi, când prinţul 
sări înainte, atacând, nu există nicio ezitare sau tresărire a mușchilor. 
Sări, iar apoi îngheță când trecu peste semnul Wyrd pe care ea îl 
desenase pe pământ cu piciorul - un semn improvizat, menit să îl 
rețină puţin. Nu avea să funcționeze decât câteva clipe, dar doar de asta 


avea nevoie, el fiind forțat să îngenuncheze, lovind și opunându-se 
puterii. Aedion înjură încet. 

Aelin ridică Sabia din Orynth deasupra capului lui Dorian. O 
lovitură. Doar una, ca să spintece pielea și osul, ca să-l cruţe. 

Creatura vui cu o voce care nu era a lui Dorian, într-o limbă care 
nu aparținea acestei lumi. Semnul de pe pământ pâlpâi, dar nu dispăru. 
Dorian îşi ridică privirea spre ea, ura, răutatea și furia citindu-se pe 
chipul său atât de frumos. 

Pentru Terrasen, pentru viitorul lor, ea putea face asta. Putea să 
elimine această ameninţare aici și acum. Să îl ucidă de ziua lui - la nici 
măcar o zi după împlinirea celor douăzeci de ani. Urma să sufere şi să 
fie îndurerată mai târziu. 

Niciun alt nume tatuat pe propria-i piele, își promisese ea. Dar 
pentru regatul ei... Luă o decizie, sabia cobori și... 

Impactul lovi sabia tatălui ei, dezechilibrând-o pe Aelin, în timp ce 
Aedion strigă. Săgeata ricoșă în grădină, şuierând și aterizând pe 
pietriș. Nesryn se apropia deja cu o nouă săgeată în arc, îndreptată spre 
Aedion. 

— Loveşte-l pe prinţ, iar eu îl voi doborî pe general. 

Dorian râse. 

— Eşti un spion de rahat, se răsti Aelin la ea. Nici măcar n-ai 
încercat să rămâi ascunsă când m-ai urmărit înăuntru. 

— Arobynn Hamel i-a spus căpitanului că astăzi vei încerca să-l 
ucizi pe prinţ, zise Nesryn. Aruncă sabia! 

Aelin ignoră ordinul. „Tatăl lui Nesryn face cele mai bune tarte cu 
pere din capitală.” Prin urmare, Arobynn încercase să o avertizeze - iar 
ea fusese prea distrasă de toate celelalte lucruri ca să se gândească la 
mesajul ascuns. Ce prostie. O prostie foarte mare din partea ei. 

Semnele de apărare aveau să mai reziste doar câteva secunde. 

— Ne-ai mințit, zise Nesryn. Săgeata rămase îndreptată spre 
Aedion, care o examina pe Nesryn, strângându-și pumnii ca și când şi- 
ar fi imaginat că o sugruma. 

— Tu şi Chaol sunteţi nebuni, spuse Aelin, chiar dacă o parte din 
ea era ușurată, chiar dacă voia să recunoască faptul că lucrul pe care 
fusese pe cale să îl facă o transforma și pe ea într-o nebună. Aelin 
cobori sabia pe lângă corp. 

— Vei regreta acest moment, fato! şuieră printre dinți creatura 
din Dorian. 


— Ştiu, şopti Aelin. 
Lui Aelin nu-i păsa de ce i se întâmpla lui Nesryn. Ea puse sabia în 
teacă, îl apucă pe Aedion şi fugi. 


Aedion respira ca şi când ar fi avut cioburi de sticlă în plămâni, 
dar femeia acoperită de sânge - Aelin - îl trăgea după ea, înjurându-l 
pentru că era prea încet. Grădina era imensă, iar strigătele se ridicau 
peste gardul viu din spatele lor, apropiindu-se. 

Apoi, ajunseră la zidul din piatră deja marcat cu semne Wyrd 
scrise cu sânge, iar niște mâini puternice se întinseră, ca să-l ajute să 
treacă în partea cealaltă. El încercă să îi spună să meargă ea prima, dar 
ea îi împinse spatele, apoi picioarele, ridicându-l când cei doi bărbați 
de pe zid mormăiră din cauza greutăţii lui. Rana de pe coastele i se 
întinse și îl ustură îngrozitor. Lumea deveni mai strălucitoare şi se roti 
în timp ce bărbatul cu glugă îl cobori pe strada liniștită a orașului, 
aflată pe cealaltă parte. El trebui să își sprijine o mână de perete ca să 
nu alunece în balta de sânge a gărzilor regale doborâte acolo. Nu le 
recunoscu feţele, unele țipând în continuare, în tăcere. 

Se auzi fâsâitul unui corp pe piatră, apoi verişoara lui cobori 
lângă el, înfașurându-și mantia gri în jurul costumului însângerat, 
trăgându-și gluga peste faţa stropită cu sânge. În mâini mai avea o 
mantie, mulțumită patrulei de pe zid. Abia reuși să stea drept, cât timp 
ea îl înfăşură cu mantia și îi puse gluga pe cap. 

— Fugi, porunci ea. Cei doi bărbați de pe zid rămaseră acolo, 
încordându-și arcurile. Nici urmă de tânăra arcașă din grădină. 

Aedion se împiedică, iar Aelin înjură, întorcându-se în grabă ca să 
îi cuprindă mijlocul cu un braț. La naiba cu puterea care îl părăsea 
acum; el își puse braţul pe umerii ei, sprijinindu-se de ea, în timp ce se 
grăbiră pe extrem de liniştita stradă rezidenţială. 

Strigătele izbucneau acum în spate, accentuate de șuieratul și de 
zgomotul surd al săgeţilor şi al strigătelor oamenilor care mureau. 

— Patru cvartale, gâfâi ea. Doar patru cvartale. 

Nu părea o distanță prea mare ca fie în siguranță, dar el nu avea 
destulă energie pentru a-i spune asta. Îi era suficient de greu să rămână 
în picioare. Copcile de pe coaste se desfacuseră, dar - slavă zeilor! — 
plecaseră de pe terenul castelului. Un miracol, un miracol, un... 


— Grăbește-te, măgar greoi! strigă ea. 

Aedion se forță să se concentreze și își impuse forță în picioare, în 
coloană. 

Ajunseră la un colț de stradă împodobit cu steaguri și flori, iar 
Aelin privi în toate direcţiile înainte de a traversa în grabă intersecția. 
Zăngănitul oţelului pe oțel şi țipetele bărbaţilor răniți răsunau prin 
oraș, făcând mulțimea de petrecăreţi veseli din jurul lor să șoptească. 
Aelin continuă însă să meargă pe o stradă, apoi pe alta. La a treia, 
încetini ritmul şi se clătină spre el, începând să cânte o melodie 
obscenă, cu vocea unui bețiv afon. Și, astfel, deveniră doi cetăţeni 
obișnuiți, ieșiți să sărbătorească aniversarea prințului, clătinându-se de 
la o tavernă la alta. Nimeni nu îi observă - nu când toate privirile erau 
aţintite asupra castelului de cleştar ce se înălța în urma lor. 

Clătinatul îl făcu să ameţească. Dacă leșina... 

— Încă un cvartal, îi promise ea. 

Toate astea erau un fel de halucinație. Trebuia să fie. Nimeni nu 
ar fi fost cu adevărat atât de prost încât să încerce să îl salveze - mai 
ales propria lui regină. Chiar dacă o văzuse secerând şase bărbaţi ca pe 
şase fire de grâu. 

— Haide, haide, gâfâi ea, scrutând strada decorată, iar el ştiu că 
nu vorbea cu el. 

Oamenii se învârteau prin zonă, oprindu-se ca să întrebe ce era cu 
agitația de la palat. Aelin îl conduse prin mulțime, niște bețivi cu 
pelerine care se clătinau, chiar spre trăsura neagră care trase lângă 
bordură ca și când i-ar fi aşteptat. Ușa se deschise. 

Verișoara lui îl împinse înăuntru, chiar pe podea, şi închise uşa în 
urma ei. 


— Deja opresc fiecare trăsură la intersecțiile principale, spuse 
Lysandra când Aelin deschise compartimentul ascuns de bagaje de sub 
una dintre bănci. Era suficient de mare încât să ascundă o persoană, 
foarte înghesuită, dar Aedion era imens, și... 

— Intră. Intră acum, ordonă ea și nu aşteptă ca Aedion să se miște 
îl împinse direct în compartiment. 

El gemu. Sângele începuse să i se prelingă din zona coastelor, dar 
nu avea să moară din asta. 


Asta dacă oricare dintre ei avea să supravieţuiască în următoarele 
câteva minute. Aelin închise panoul de sub pernă, crispându-se la 
zgomotul surd al lemnului lovind carnea şi apucă cârpa udă scoasă de 
Lysandra dintr-o cutie veche de pălării. 

— Eşti rănită? întrebă Lysandra, în timp ce trăsura porni lent pe 
străzile pline de petrecărețţi. 

Inima lui Aelin bătea atât de tare, încât crezu că avea să vomite, 
dar dădu din cap în vreme ce se şterse pe față. Atât de mult sânge - ce 
mai rămăsese din machiajul ei, apoi, mai mult sânge. 

Lysandra îi dădu o a doua cârpă ca să se şteargă pe piept, gât şi 
mâini, după care îi întinse rochia lejeră, verde, cu mâneci lungi, pe care 
o adusese. 

— Acum, acum, acum, șopti Lysandra. 

Aelin sfâșie mantia însângerată și i-o aruncă Lysandrei, care se 
ridică să o îndese în compartimentul de sub banca ei, cât timp Aelin 
îmbrăcă rochia. Lysandra îi încheie nasturii de la spate cu o agilitate 
surprinzătoare, apoi îi aranjă rapid părul lui Aelin, îi dădu o pereche de 
mănuşi și îi atârnă un colier la gât. Îi dădu să ţină un evantai de îndată 
ce îi puse mănușile, ascunzând orice urmă de sânge. 

Trăsura se opri, la sunetul vocilor severe ale unor bărbați. 
Lysandra tocmai ridicase draperiile când se auzi sunetul unor pași care 
se apropiau, sunet urmat de patru gărzi ale regelui, care se uitară în 
trăsură cu ochi ageri şi nemiloşi. 

Lysandra deschise fereastra. 

— De ce suntem oprite? 

Gardianul deschise ușa şi băgă capul înăuntru. Aelin observă o 
pată de sânge pe podea cu o clipă înainte să o observe el și tresări, 
acoperind-o cu fusta ei. 

— Domnule! strigă Lysandra. Trebuie să ne explicați ce se 
întâmplă imediat! 

Aelin flutură evantaiul exact ca o doamnă îngrozită, rugându-se 
ca vărul ei să rămână tăcut în micul lui compartiment. Pe strada de 
dincolo de ei, unii petrecăreţi se opriseră ca să privească inspecția - cu 
ochii măriţi, curioși şi deloc tentaţi să le ajute pe cele două femei din 
trăsură. 

Gardianul le examină cu dispreţ, expresia accentuându-i-se când 
se uită în jos, la încheietura tatuată a mâinii Lysandrei. 


— Nu-ţi datorez nimic, târfo. Căutaţi în compartimentul din spate, 
strigă el, după ce le mai adresă încă un cuvânt murdar. 

— Ne ducem la o întâlnire, şopti Lysandra, dar el îi trânti ușa în 
față. Trăsura se zdruncină când bărbaţii săriră în spate şi deschiseră 
compartimentul. După o clipă, cineva lovi cu mâna partea laterală a 
trăsurii şi strigă „Mergeţi mai departe!” Nu îndrăzniră să nu pară 
ofensate și nici să nu-şi facă vânt cu evantaiele cale de două cvartale 
sau alte două, după aceea, până când birjarul lovi tavanul trăsurii. 
Drumul era liber. 

Aelin sări de pe bancă şi deschise compartimentul. Aedion 
vomitase, dar era treaz și păru destul de nervos când ea îi făcu semn să 
se ridice. 

— Încă o oprire şi ajungem. 

— Repede! făcu Lysandra, privind mecanic pe fereastră. Ceilalți 
aproape că au ajuns. 

Aleea abia dacă era suficient de lată încât să încapă ambele 
trăsuri care se îndreptau una spre cealaltă, doar două trăsuri mari 
încetinind ca să evite coliziunea când se aliniară. Lysandra deschise ușa 
în clipa în care ajunseră în dreptul celeilalte trăsuri, iar fața crispată a 
lui Chaol se ivi de cealaltă parte, când el procedă la fel. 

— Hai, hai, hai! îl îndemnă ea pe Aedion, împingându-l peste 
micul spațiu dintre trăsuri. El se poticni, mormăind când ateriză pe 
căpitan. 

— Ajung şi eu curând. Noroc! spuse Lysandra, din spatele ei. 

Aelin sări în cealaltă trăsură, închizând ușa în urmă, apoi 
continuară să meargă pe stradă. Respira atât de greu încât crezu că se 
va sufoca. Aedion se lăsă pe podea, rămânând ghemuit. 

— E totul bine? întrebă Chaol. 

Ea reuși să dea din cap, recunoscătoare că nu puse şi alte 
întrebări. Dar nu era totul bine. Deloc. 

Trăsura, condusă de unul dintre oamenii lui Chaol, îi mai duse 
alte câteva cvartale, chiar spre granița mahalalelor, unde ieșiră pe o 
stradă veche şi pustie. Ea avea încredere în oamenii lui Chaol - dar 
doar până într-un punct. Să îl ducă pe Aedion direct în apartamentul ei 
însemna să-și provoace şi mai multe probleme. 

Cu Aedion încovoiat între ei, ea şi Chaol se grăbiră spre 
următoarele câteva cvartale, mergând pe drumul lung spre depozit, ca 
să scape de orice urmăritor, ascultând atât de atent încât abia mai 


respirară. Dar, după aceea, ajunseră la depozit, iar Aedion reuși să stea 
în picioare suficient de mult încât Chaol să deschidă ușa şi să intre 
grăbiţi, în sfârșit, în întuneric şi siguranță. 

Chaol îi luă locul lui Aelin lângă Aedion, cât ea zăbovi lângă ușă. 
Mormăind din cauza greutăţii, el reuși să îl ducă pe verişorul ei la etaj. 

— E rănit la coaste, spuse ea, străduindu-se să aștepte - să 
supravegheze uşa depozitului, să vadă dacă fuseseră urmăriți. 
Sângerează. Chaol îi confirmă dând aprobator din cap, peste umăr. 

Când verișorul ei şi căpitanul ajunseră aproape în capătul 
scărilor, când fu clar că nimeni nu era pe cale să dea buzna, ea îi urmă. 
Dar oprirea o costase, oprirea o făcuse să-și piardă concentrarea, să 
permită gândurilor pe care le ținuse la distanţă să se strecoare. Fiecare 
pas era mai greu decât precedentul. Rând pe rând, își mişcă picioarele. 

Până să ajungă la al doilea etaj, Chaol îl dusese pe Aedion în 
camera de oaspeți. O întâmpină sunetul apei care curgea. 

Aelin lăsă descuiată ușa de la intrare, pentru Lysandra și, pentru 
o clipă, rămase în apartamentul ei, rezemându-și o mână de spătarul 
canapelei, privind în gol. Când fu sigură că se putea mişca din nou, intră 
în dormitor. Se dezbrăcă înainte să ajungă în sala de baie şi se aşeză în 
cada rece și fără apă, înainte de a deschide robinetul. 


Imediat ce ieși, curată și purtând una dintre vechile cămăși albe 
ale lui Sam şi o pereche de chiloţi ai acestuia, îl găsi pe Chaol aşteptând- 
o pe canapea. Nu îndrăzni să-l privească în ochi - nu încă. 

Lysandra îşi băgă capul, din camera de oaspeți. 

— Tocmai termin să-l spăl. Ar trebui să fie în regulă, dacă nu își 
rupe din nou cusăturile. Nu văd niciun semn de infecţie, slavă zeilor. 

Aelin ridică moale mâna, drept mulțumire, fără să îndrăznească 
să privească în camera din spatele Lysandrei, ca să vadă silueta masivă 
care stătea pe pat, cu un prosop în jurul taliei. Nu îi păsa în mod 
deosebit dacă Chaol și curtezana făcuseră cunoştinţă. 

Nu exista un loc mai bun ca să aibă această discuţie cu Chaol, așa 
că rămase în picioare în mijlocul camerei şi îl privi pe căpitan 
ridicându-se de pe scaun, cu umerii încordațţi. 

— Ce s-a întâmplat? întrebă el. 

Ea înghiţi în sec. 


— Am ucis mulţi oameni azi. Nu am chef să despic firul în patru. 

— Asta nu te-a deranjat înainte. 

Nu putu să-şi adune energia pentru a simţi usturimea cuvintelor. 

— Data viitoare când vei hotărî să nu ai încredere în mine, 
încearcă să nu mi-o dovedești într-un moment în care viaţa mea sau a 
lui Aedion este în pericol. 

O licărire a ochilor lui de bronz îi dezvălui că deja o văzuse pe 
Nesryn şi aflase tot. 

— Ai încercat să-l ucizi, spuse Chaol, cu o voce dură și rece ca 
gheaţa. Ai spus că vei încerca să-l scoţi afară, să-l ajuţi, iar tu ai încercat 
să-l ucizi. 

Tăcerea se lăsase în dormitorul în care lucra Lysandra. 

Aelin mârâi ușor. 

— Vrei să ştii ce am făcut? I-am oferit un minut. Am renunţat la 
un minut din evadarea mea, pentru el. Înţelegi ce se poate întâmpla 
într-un minut? Pentru că i-am oferit unul lui Dorian, când ne-a atacat 
pe mine și pe Aedion astăzi - ca să ne captureze. l-am dat un minut, în 
care soarta întregului meu regat s-ar fi putut schimba pentru 
totdeauna. L-am ales pe fiul inamicului meu. 

El apucă strâns spătarul canapelei, ca și când s-ar fi abținut să se 
miște. 

— Eşti o mincinoasă. Mereu ai fost o mincinoasă. lar ziua de azi 
nu a fost o excepţie. l-ai ţinut sabia deasupra capului. 

— Da, spuse ea. Şi, înainte ca sosirea lui Faliq să strice totul, eram 
pe cale să o fac. Ar fi trebuit să o fac, aşa cum ar fi făcut-o orice om 
rațional, pentru că Dorian nu mai există. Și iată inima ei frântă, 
rupându-se în fața monstrului pe care îl văzuse trăind în ochii lui 
Dorian, a demonului care avea să-i vâneze pe ea și pe Aedion, care 
urma să îi bântuie visele. Nu îți datorez nicio scuză, îi zise ea lui Chaol. 

— Nu-mi vorbi ca și când ai fi regina mea! izbucni el. 

— Nu, nu sunt regina ta. Dar curând va trebui să te hotărăști pe 
cine servești, pentru că Dorian pe care îl știi a dispărut pentru 
totdeauna. Viitorul Adarlanului nu mai depinde de el. 

Agonia din ochii lui Chaol o izbi ca o lovitură în plin. Iar ea își dori 
să se fi stăpânit mai mult în timpul explicaţiilor oferite, dar... voia ca el 
să înțeleagă riscul pe care și-l asumase și pericolul la care Arobynn îl 
manipulase să o expună pe ea. El trebuia să știe că exista o limită pe 


care ea trebuia să o impună și la care nu avea să renunţe, ca să-și 
protejeze poporul. 

— Du-te pe acoperiş şi stai de pază! îi spuse ea. 

Chaol clipi. 

— Nu sunt regina ta, dar vreau să îmi îngrijesc vărul acum. Și, 
cum sper că Nesryn se ascunde, cineva trebuie să stea de pază. Doar 
dacă nu vrei ca oamenii regelui să ne prindă pe toţi, pe neașteptate. 

Chaol nu se deranjă să-i răspundă când se întoarse și plecă. Ea 
ascultă cum urcă în grabă scările şi pe acoperiş și doar atunci expiră şi 
îşi frecă fața. Când își coborî mâinile, o văzu pe Lysandra în pragul ușii 
camerei de oaspeţi, cu ochii măriți. 

— Cum adică regină? 

Aelin se crispă, înjurând în şoaptă. 

— Același cuvânt l-aș folosi şi eu, spuse Lysandra, palidă la față. 

— Numele meu..., rosti Aelin. 

— O, ştiu care este numele tău adevărat, Aelin. 

Rahat! 

— Înţelegi de ce a trebuit să îl păstrez secret. 

— Bineînţeles, spuse Lysandra, strângându-și buzele. Nu mă 
cunoşti și mai multe vieţi, în afară de a ta, sunt în pericol. 

— Nu - chiar te cunosc. Pe toți zeii, de ce îi era atât de greu să 
vorbească? Cu cât licărea mai puternic suferința din ochii Lysandrei, cu 
atât mai mare părea spațiul din cameră. Aelin înghiți. Nu am vrut să 
risc, înainte de a-l recupera pe Aedion. Ştiam că va trebui să-ţi spun în 
clipa în care ne-ai fi văzut împreună într-o cameră. 

— Şi Arobynn ştie. Acei ochi verzi erau reci ca gheața. 

— Ela ştiut dintotdeauna. Asta - asta nu schimbă nimic între noi. 
Nimic. 

Lysandra privi în spatele ei, spre camera în care Aedion zăcea 
acum inconştient, şi oftă. 

— Asemănarea este izbitoare. Pe toţi zeii, faptul că nimeni nu te-a 
descoperit în toți aceşti ani mă uimeşte. Îl studie din nou pe Aedion. 
Chiar dacă este un ticălos chipeș, ar fi ca şi când te-aş săruta pe tine. 
Ochii îi erau încă reci, dar un licăr de amuzament îi strălucea în privire. 

— Aş fi putut să trăiesc şi fără să știu asta, se strâmbă Aelin. 
Scutură din cap. Nu știu de ce m-am temut că ai începe vreodată să-mi 
faci plecăciuni. 

Lumina şi înțelegerea dansară în ochii Lysandrei. 


— Ce-ar mai fi şi asta? 


CAPITOLUL 20 


La câteva zile după întâlnirea cu Aripa Conducătoare, glezna lui 
Elide Lochan era inflamată, își simţea zona lombară ca un nod strâns, 
iar umerii o durură când făcu ultimul pas în cuib. Măcar reușise să 
ajungă acolo fără să întâlnească pe coridoare vreun lucru îngrozitor - 
cu toate că urcușul aproape că o ucisese. 

În cele două luni de când Vernon o adusese în acest loc îngrozitor, 
nu se obișnuise cu treptele abrupte și nesfârșite ale Morathului. 
Simplul fapt de a-și împlini sarcinile zilnice îi făcea glezna să 
zvâcnească de durere, una pe care nu o mai trăise de ani de zile, iar 
astăzi o simţea și mai acut. Trebuia să cerşească nişte ierburi de la 
bucătărie, în seara aceasta, ca să-și înmoaie piciorul; poate chiar niște 
uleiuri, dacă bucătarul țâfnos s-ar fi simţit suficient de generos. 

În comparaţie cu ceilalţi cetățeni ai Morathului, el era destul de 
blând. Îi tolera prezenţa în bucătărie şi faptul că îi cerea ierburi - mai 
ales când se oferea atât de frumos să spele câteva farfurii sau să 
pregătească mâncarea. lar el nu ezita niciodată atunci când îl întreba 
când anume avea să sosească următorul transport de alimente, pentru 
că îi plăcuse atât de mult plăcinta lui cu fructe și ar fi fost drăguţ să 
mănânce din nou. Era ușor de flatat și de păcălit. Să îi facă pe oameni să 
vadă şi să audă ce voiau era una dintre multele arme din arsenalul ei. 

„Un dar de la Anneith, Stăpâna înţelepciunii”, zisese Finnula - 
singurul dar pe care îl primise vreodată, gândea adesea Elide, în afară 
de inteligenţa și de inima fostei sale doici. 

Nu îi spusese niciodată Finnulei că deseori se ruga Zeiţei 
înțelepciunii să le ofere un alt dar celor care îi făcuseră viaţa în 
Perranth un iad: moartea, și nu una blândă. Nu ca Silba, care oferea 
sfârșşituri liniştite, sau ca Hellas, care le dăruia pe cele violente și 
arzătoare. Nu, morțile în mâinile lui Anneith - în mâinile consoartei lui 
Hellas - erau brutale, sângeroase şi lente. 

Genul de moarte pe care Elide se aștepta să o primească în orice 
clipă, mai nou, de la vrăjitoarele care colindau pe coridoare, de la 
ducele cu ochi negri, de la soldații lui mortali sau de la Aripa 


Conducătoare cu păr alb, care îi gustase sângele ca pe vin. De atunci, 
avusese coșmaruri despre asta. Asta când reușea să doarmă. 

Elide trebui să se odihnească de două ori în drumul spre cuib și 
şchiopăta grav când ajunse în vârful turnului, adunându-și puterile 
pentru bestiile și monștrii care le călăreau. 

Un mesaj urgent sosise din partea Aripii Conducătoare în timp ce 
Elide făcea curat în camera ei, iar când Elide explică faptul că Aripa 
Conducătoare nu era acolo, bărbatul respirase ușurat, îi dăduse lui 
Elide scrisoarea şi îi ceruse să o găsească. Apoi, bărbatul fugise. 

Ea ar fi trebuit să se aştepte la asta. Îi luase două clipe să observe 
şi să catalogheze trăsăturile bărbatului, lucrurile care îl dădeau de gol. 
Transpirat, cu faţa palidă, pupilele micșorate - se dezumflase când o 
văzuse pe Elide deschizând ușa. Ticălosul. Majoritatea bărbaților, 
hotărâse ea, erau diferite tipuri de ticăloşi. Majoritatea erau monştri. La 
fel de răi ca Vernon. 

Elide scrută cuibul. Era gol. Nu se zărea niciun dresor. Fânul de pe 
podea era proaspăt, troacele balaurilor erau pline de carne și cereale. 
Dar mâncarea era neatinsă de balaurii ale căror corpuri masive și 
acoperite de piele se iveau dincolo de arcade, cocoţaţi pe stâlpi de lemn 
suspendați deasupra prăpastiei; bestiile supravegheau breasla și 
armata de dedesubt, ca treisprezece stăpâni puternici. Șchiopătând, 
Elide se apropie cât de mult îndrăzni de imensele deschideri şi cercetă 
priveliștea. Era întocmai cum o reprezentase harta  Aripii 
Conducătoare, în clipele libere în care reușise să o privească pe furiș. 

Erau înconjurați de munți gri şi, cu toate că fusese într-un furgon- 
închisoare în lungul drum până aici, observase pădurea aflată la 
distanță și râul mare şi învolburat, pe lângă care trecuseră cu câteva 
zile înainte de a urca pe drumul lat şi înclinat al munţilor stâncoși. În 
mijlocul pustietății - acolo era Morathul, iar priveliștea din faţa ei o 
confirma: nu erau nici târguri, nici oraşe, şi era înconjurată de o 
întreagă armată. Reprimă disperarea care i se strecura în vene. 

Înainte de a sosi aici, nu mai văzuse niciodată o armată. Soldaţi, 
da, dar avea opt ani când tatăl ei o urcase pe calul lui Vernon și o 
sărutase de rămas-bun, promiţându-i că avea să o revadă curând. Nu 
fusese în Orynth ca să cunoască armata care îi sechestrase bogăţiile și 
oamenii. Și fusese închisă într-un turn al Castelului Perranth înainte ca 
armata să ajungă pe pământurile familiei sale, iar unchiul ei să devină 
servitorul credincios al regelui şi să fure titlul tatălui ei. 


Titlul ei. Stăpâna Perranthului - asta ar fi trebuit să fie ea. Nu că 
acum mai conta. Nu mai rămăsese aproape nimic din curtea 
Terrasenului de care să aparțină. Niciunul dintre curteni nu venise 
după ea în acele luni de la începutul măcelului. Iar în anii următori, 
niciunul nu își amintise că ea exista. Poate presupuneau că murise - ca 
Aelin sălbatica, potenţiala regină. Poate că toţi erau morți. Și, poate că, 
având în vedere armata întunecată care se întindea acum în faţa ei, 
acest lucru era o binecuvântare. 

Elide privi dincolo de luminile pâlpâitoare ale taberei de război şi 
o răceală îi cobori pe şira spinării. O armată care să strivească 
rezistența despre care îi vorbise, cândva, Finnula, în nopţile lungi în 
care fuseseră închise în turnul din Perranth. Poate că însăși Aripa 
Conducătoare cu păr alb avea să se afle în fruntea armatei, călare pe 
balaurul cu aripi strălucitoare. 

Un vânt rece și aprig intră în cuib, iar Elide se înclină spre el, 
înghițindu-l ca şi când ar fi fost apă proaspătă. Trecuseră foarte multe 
nopți în Perranth când doar șuieratul vântului îi ținuse companie. Când 
ar fi putut jura că îi cânta melodii vechi, ca să o adoarmă. Aici... aici 
vântul era mai rece şi mai alunecos - aproape ca un șarpe. „Gândul la 
asemenea lucruri fanteziste te va distrage”, ar fi mustrat-o Finnula. Îşi 
dori ca dădaca ei să fi fost aici. 

Dar dorinţele fuseseră inutile în ultimii zece ani, iar Elide, 
Stăpâna Perranthului, nu avea pe nimeni care să vină după ea. 

Curând, se încurajă ea - curând, următoarea caravană cu 
alimente avea să urce greoi pe drumul de munte, iar la coborâre, Elide 
urma să fie ascunsă într-unul dintre vagoane, în sfârşit liberă. lar apoi, 
avea să fugă undeva departe, foarte departe, unde nimeni să nu fi auzit 
de Terrasen sau de Adarlan, şi să-i lase pe aceşti oameni pe continentul 
lor nenorocit. Câteva săptămâni - și poate ar fi avut o şansă să evadeze. 

Dacă supraviețuia până atunci. Dacă Vernon nu hotăra că, într- 
adevăr, o adusese aici din cauza vreunui motiv malefic. Dacă nu 
ajungea ca acei bieți oameni, închiși în munții din jur, țipând după 
ajutor în fiecare noapte. Ea îi auzise pe ceilalți servitori șoptind despre 
lucrurile întunecate și cumplite care se întâmplau sub acei munți: 
despre oamenii întinşi pe altare din piatră neagră care, apoi, erau 
transformați în ceva nou, în altceva. Din ce motiv ticălos, Elide nu aflase 
încă și, din fericire, dincolo de ţipete, nu întâlnise niciodată o creatură 


dintre acelea rupte şi puse la loc sub pământ. Era destul de rău că le 
vedea pe vrăjitoare. 

Elide tremură când făcu încă un pas în imensa cameră. Scârțâitul 
fânului de sub papucii ei prea mici și zăngănitul lanțurilor erau 
singurele sunete. 

— A-Aripă Condu... 

Un vuiet răsună prin aer, prin pietre şi prin podea, atât de 
puternic, încât ameţi și ţipă. Alunecă pe fân şi căzu pe spate, iar 
lanţurile se încâlciră. 

Mâini reci, cu vârfuri de fier, îi intrară în umeri și o ţinură 
dreaptă. 

— Dacă nu ești o spioană, şopti o voce răutăcioasă la urechea ei, 
atunci de ce ești aici, Elide Lochan? 

Elide nu se prefăcu atunci când mâna-i tremurândă îi întinse 
scrisoarea, neîndrăznind să se miște. 

Aripa Conducătoare păși în jurul ei, înconjurând-o ca pe o pradă, 
cu coada-i împletită, lungă și albă, lipită de echipamentul de zbor din 
piele. 

Detaliile o loviră pe Elide ca pietrele: ochii precum aurul topit; un 
chip atât de frumos, încât o șocă pe Elide; un corp zvelt și atletic; şi o 
grație constantă și fluidă în fiecare mișcare și respiraţie, care sugerau 
că Aripa Conducătoare ar fi putut folosi cu ușurință varietatea de săbii 
pe care le avea asupra ei. Umană doar ca formă - nemuritoare și 
prădătoare în toate celelalte sensuri. Din fericire, Aripa Conducătoare 
era singură. Din nefericire, în ochii aurii nu se citea decât moartea. 

— A-asta a venit pentru tine, spuse Elide. Bâlbâială - asta era 
mimată. De obicei, oamenii abia așteptau să plece când se bâlbâia, deși 
se îndoia că oamenilor care conduceau acest loc le-ar fi păsat de 
pâlbâit, dacă ar fi hotărât să se distreze cu o fiică a Terrasenului. Dacă 
Vernon le-ar fi oferit-o. 

Aripa Conducătoare o privi în ochi pe Elize când luă scrisoarea. 

— Sunt surprinsă că sigiliul nu este rupt. Deşi, dacă ai fi fost o 
spioană bună, ai fi ştiut cum să o faci, fără să rupi ceara. 

— Dacă aş fi fost o spioană bună, șopti Elide, aș fi putut şi să 
citesc. 

Puțin adevăr pentru a tempera neîncrederea vrăjitoarei. 

Aceasta clipi, apoi adulmecă, ca și când ar fi încercat să detecteze 
o minciună. 


— Vorbești bine pentru o muritoare, iar unchiul tău este un lord. 
Nu știi să citeşti? 

Elide încuviință. Mai mult decât piciorul ei, mai mult decât 
corvezile ei, acela era neajunsul trist care o urmărea. Dădaca ei, 
Finnula, nu ştia să citească - dar Finnula fusese cea care o învățase cum 
să observe lucrurile, să asculte, să gândească. În zilele lungi, când nu 
avuseseră nimic de făcut decât să brodeze, dădaca o învățase să 
marcheze micile detalii - fiecare cusătură - fără să piardă din vedere 
întreaga imagine. „Elide, va veni o zi când nu voi mai fi, iar tu va trebui 
să ai toate armele din arsenal ascuţite și gata de atac.“ 

Niciuna dintre ele nu se gândise că Elide ar fi putut fi cea care 
avea să plece prima. Dar nu avea să se uite înapoi, nici măcar pentru 
Finnula, odată ce ar fi fugit. Şi, de îndată ce avea să găsească acea viață 
nouă, acel loc nou... nu avea să mai privească nici spre nord, spre 
Terrasen, şi nici să se mai întrebe. 

Continuă să fixeze pământul cu privirea. 

— C-cunosc literele de bază, dar nu am mai luat lecţii de la opt 
ani. 

— La porunca unchiului tău, presupun. Vrăjitoarea se opri, rotind 
plicul și arătându-i amestecul de litere, lovindu-le cu o unghie de fier. 
Aici scrie „Manon Cioc-negru“. Dacă mai vezi vreodată aşa ceva, mi-l 
aduci. 

Elide îşi înclină capul. Umilă, supusă - așa cum le plăceau oamenii 
acestor vrăjitoare. 

— B-bineînţeles. 

— Şi încetează să te mai prefaci a fi o bâlbâită amărâtă și umilă. 

Elide îşi păstră capul plecat destul de mult încât părul ei să 
acopere, speră ea, orice licăr de surpriză. 

— Am încercat să-ţi fiu pe plac... 

— Ți-am mirosit degetele de om peste tot pe harta mea. A fost o 
muncă atentă, te-ai chinuit să nu deranjezi vreun obiect, să nu atingi 
nimic altceva în afară de hartă... Până la urmă, te gândeşti să evadezi? 

— Bineînţeles că nu, stăpână! Pe toţi zeii! Era la un pas de moarte. 

— Vită-te la mine! 

Elide se supuse. Vrăjitoarea sâsâi, iar Elide tresări când îi 
îndepărtă părul de pe ochi. Câteva șuviţe căzură pe pământ, tăiate de 
unghiile ei de fier. 


— Nu ştiu ce joc joci - dacă ești o spioană, dacă eşti o hoaţă sau 
dacă doar ai grijă de tine. Dar nu te preface că ești o fetiță umilă și 
demnă de milă, când văd că o minte vicleană lucrează în spatele ochilor 
tăi. 

Elide nu îndrăzni să renunţe la mască. 

— Cine a fost rudă cu Vernon: mama sau tatăl tău? 

Ciudată întrebare - dar Elide știuse de ceva vreme că ar fi făcut 
orice, că ar fi spus orice, ca să rămână nevătămată și în viaţă. 

— Tatăl meu a fost fratele mai mare al lui Vernon, zise ea. 

— lar mama ta de unde era? 

Nu permise acelei vechi suferințe să se strecoare nici măcar un 
centimetru în inima ei. 

— Era o slujnică. O spălătoreasă. 

— De unde era? 

De ce conta asta? Ochii aurii o ţintuiau. 

— Familia ei era din Rosamel, din nord-vestul Terrasenului. 

— Ştiu unde este. Elide rămase cu umerii plecaţi, așteptând. leşi 
afară. 

Ascunzându-și uşurarea, Elide deschise gura ca să-și ia rămas- 
bun, când un alt vuiet făcu pietrele să vibreze. Nu își putu ascunde 
tresărirea. 

— Este doar Abraxos, spuse Manon, afișând un zâmbet pe chipul 
ei crud, o lumină ușoară strălucind în ochii aurii. Înseamnă că balaurul 
ei o făcea fericită - dacă vrăjitoarele puteau fi fericite. Îi este foame. 

Lui Elide i se uscă gura. 

Auzindu-și numele, un cap triunghiular, cu niște cicatrice urâte în 
jurul unui ochi, intră în cuib. 

Genunchii lui Elide se clătinară, dar vrăjitoarea se îndreptă direct 
spre bestie şi își puse mâinile cu vârfuri de fier pe botul lui. 

— Porcule! făcu vrăjitoarea. Vrei ca tot muntele să știe că ţi-e 
foame? 

Balaurul pufăi în mâinile ei, cu dinţii imenși - pe toţi zeii, unii 
erau de fier - foarte aproape de braţele lui Manon. O mușcătură și 
Aripa Conducătoare ar fi fost moartă. O mușcătură şi, totuși... 

Balaurul îşi ridică ochii spre cei ai lui Elide. Nu o privi, ci îi întâlni 
privirea, ca şi când... 

Elide rămase complet nemișcată, chiar dacă instinctul îi spunea să 
fugă pe scări. Balaurul își făcu loc pe lângă Manon, podeaua 


zdruncinându-se sub el, şi adulmecă în direcţia lui Elide. Apoi, acei ochi 
imenși și adânci coborâră - spre picioarele ei. Nu, spre lanţuri. 

Avea foarte multe cicatrice pe tot corpul - foarte multe linii 
brutale. Nu credea că i le făcuse Manon, nu după felul în care îi vorbea. 
Abraxos era mai mic decât ceilalţi, își dădu ea seama. Mult mai mic. 
Totuși, Aripa Conducătoare îl alesese pe el. Elide reținu și acea 
informație. Dacă Manon avea o slăbiciune pentru lucrurile stricate, 
poate că avea să o cruţe și pe ea. 

Abraxos cobori la pământ, întinzându-și gâtul până ce îşi odihni 
capul pe fânul aflat la mai puţin de trei metri de Elide. Acei ochi negri 
imenși se ridicară spre ea, aproape ca ai unui câine. 

— Destul, Abraxos, şopti Manon, apucând o șa de pe raftul de 
lângă perete. 

— Cum de... există, șopti Elide. Auzise poveşti despre balauri şi 
dragoni și îşi amintea câte ceva despre Fae şi Neamul Mititelelor, dar... 

Manon ridică șaua de piele deasupra balaurului ei. 

— Regele i-a făcut. Nu ştiu cum și nu contează. 

Regele Adarlanului îi făcuse, ca toate celelalte lucruri din acești 
munți. Bărbatul care îi distrusese viaţa, îi ucisese părinţii, o condamna 
pe ea la asta... „Nu te mânia, i-a spus Finnula, fii inteligentă!” Curând, 
oricum nu avea să îi mai pese de rege și de imperiul lui nenorocit. 

— Balaurul tău nu pare rău, spuse Elide. Coada lui Abraxos lovi 
pământul, ţepii din fier ai acesteia strălucind. Un câine gigantic și 
mortal. Cu aripi. 

Manon râse cu răceală, fixând șaua. 

— Nu. Oricum a fost făcut, ceva nu a mers bine. 

Elide nu credea că asta era o eroare, dar tăcu. 

Abraxos încă o fixa cu privirea, iar Aripa Conducătoare spuse: 

— Să mergem la vânătoare, Abraxos! 

Bestia se ridică, iar Elide sări înapoi un pas, călcând puternic pe 
gleznă şi crispându-se. Ochii balaurului se îndreptară asupra ei, ca şi 
când ar fi fost conştient de durere. Dar Aripa Conducătoare deja 
termina cu şaua şi nu se deranjă să privească în direcția ei când Elide 
plecă, şchiopătând. 


— Vierme de treabă ce eşti, îi șopti Manon lui Abraxos, de îndată 
ce fata șireată, cu multe feţe, plecă. Poate că fata ascundea secrete, dar 
descendența ei nu era unul dintre ele. Ea nu ştia că sânge de vrăjitoare 
îi curgea puternic în venele-i de muritoare. Un picior olog şi câteva 
lanțuri şi te-ai îndrăgostit? 

Abraxos o împinse cu botul, iar Manon îi dădu o palmă fermă, dar 
blândă, înainte de a se rezema de spatele lui şi de a deschide scrisoarea 
care îi era adresată, cu scrisul de mână al bunicii sale. Întocmai ca 
Marea Vrăjitoare a Clanului Cioc-negru, era brutală, clară și 
neiertătoare. 

Nu nesocoti ordinele ducelui. Nu îl chestiona. Dacă mai primesc 
încă o scrisoare de la Morath, în care să mi se spună că nu ai fost 
ascultătoare, voi zbura acolo personal și te voi spânzura de propriile-ţi 
intestine, împreună cu Cele Treisprezece şi cu mârțoaga ta de bestie 
lângă tine. 

Trei sabaturi Picioare-galbene și două Sânge-albastru vor sosi 
mâine. Ai grijă să nu aibă loc lupte sau probleme. Nu vreau ca restul 
Matroanelor să-mi respire în ceafă în legătură cu scursorile lor. 

Manon întoarse hârtia, dar nu mai scria nimic. Strângând-o în 
pumn, oftă. 

Abraxos o înghionti din nou, iar ea îi mângâie leneş capul. 

„Transformate, transformate, transformate.” Asta îi zisese 
Crochan înainte ca Manon să-i taie gâtul. „Aţi fost transformate în 
monștri.” 

Încercase să uite - încercase să-și spună că vrăjitoarea Crochan 
fusese o fanatică şi o muiere moralizatoare, dar... Își trecu un deget 
peste materialul de un roşu închis al mantiei sale. 

Gândurile se deschiseră ca un abis în fața ei, atât de multe în 
același timp, încât păşi înapoi. Se întoarse. 

„Transformate, transformate, transformate.” 

Manon urcă în şa şi se bucură să se piardă în cer. 


— Spune-mi despre Valgi! zise Manon, închizând ușa camerei 
mici din spatele ei. 

Ghislaine nu își ridică privirea de la cartea asupra căreia era 
aplecată. Pe biroul din faţa ei, se afla un teanc de cărți, iar lângă patul 


îngust, încă unul. Lui Manon nu-i păsa de la cine le obținuse cea mai 
bătrână şi mai inteligentă dintre Cele Treisprezece ale ei, pe cine 
spintecase ca să le fure. 

— Bună şi ţie, intră, te rog! fu răspunsul primit. 

Manon se rezemă de ușă şi își încrucișă braţele. Ghislaine era atât 
de irascibilă doar în preajma cărților şi doar când citea. Pe câmpul de 
luptă, în aer, vrăjitoarea cu pielea bronzată era tăcută, ușor de 
comandat. O luptătoare puternică, a cărei inteligență sclipitoare, care îi 
adusese un loc printre Cele Treisprezece, o făcea mai valoroasă. 

Ghislaine închise cartea și se răsuci pe scaun. Părul ei negru și 
creţ era împletit la spate, dar nici măcar așa nu îl putea prinde pe tot. 
Miji ochii verzi ca marea - rușinea mamei sale, pentru că în ei nu se 
vedea nicio urmă de auriu. 

— De ce ai vrea să afli despre Valgi? 

— Tu ştii ceva despre ei? 

Ghislaine se roti pe scaun, până când ajunse într-o poziţie inversă, 
cu faţa la spătar. Era îmbrăcată în hainele de zbor din piele, ca și când 
nu ar fi putut să se deranjeze să le scoată înainte de a se arunca asupra 
uneia dintre cărţile ei. 

— Bineînţeles că ştiu despre Valgi, spuse ea fluturând mâna - un 
gest de nerăbdare, specific muritorilor. 

Faptul că mama lui Ghislaine o convinsese pe Marea Vrăjitoare să 
o trimită pe fiica ei la şcoala muritorilor din Terrasen, în urmă cu o sută 
de ani, fusese o excepţie - o excepție fără precedent. Acolo învățase 
despre magie, despre cărți și despre ce mai învățau muritorii, dar, după 
doisprezece ani, Ghislaine se întorsese... diferită. Era în continuare o 
vrăjitoare Cioc-negru, însetată de sânge, dar cumva mai umană. Chiar și 
acum, un secol mai târziu, chiar şi după experiența câmpurilor de 
bătălie, acel sentiment de nerăbdare, de viață, se agăța de ea. Manon nu 
ştia ce să înțeleagă din asta. 

— Spune-mi tot ce ştii! 

— Sunt prea multe de povestit într-o singură întâlnire, rosti 
Ghislaine. Dar îţi voi zice lucrurile de bază și, dacă vrei să afli mai 
multe, poţi să te întorci. 

Îi dăduse un ordin, dar acesta era spaţiul lui Ghislaine, iar cărțile 
şi cunoaşterea erau domeniul ei. Manon îi făcu semn, cu o mână cu 
vârfuri de fier, indicându-i santinelei ei să continue. 


— Cu mii de ani în urmă, când Valgii au pătruns în lumea noastră, 
vrăjitoarele nu existau. Erau Valgii, Fae şi oamenii. Dar Valgii erau... 
demoni, presupun. Voiau ca lumea noastră să fie a lor şi au crezut că 
mod bun de a o obține ar fi să se asigure că urmașii lor vor putea 
supraviețui aici. Oamenii nu erau compatibili - erau prea fragili. Dar 
Fae... Valgii au răpit şi furat orice Fae au putut și, pentru că ochii încep 
să-ți lucească, voi ajunge mai rapid la final şi îţi voi spune că urmașii lor 
am fost noi. Vrăjitoarele. Dinţii-de-fier au preluat mai multe de la 
înaintaşii noștri Valgi, în vreme ce vrăjitoarele Crochan au moştenit 
mai multe de la Fae. Oamenii acestor locuri nu ne-au vrut aici, nu după 
aşa un război, dar regele Fae, Brannon, nu a crezut că era corect să ne 
vâneze pe toate. Așadar, ne-a dat Pustiurile Vestice, iar noi am plecat 
acolo, până când războaiele vrăjitoarelor ne-au trimis din nou în exil. 

Manon îşi curăță unghiile. 

— Şi Valgii sunt... răi? 

— Noi suntem rele, spuse Ghislaine. Valgii? Legenda spune că 
sunt originea răului. Sunt întunericul și disperarea în persoană. 

— Par a fi genul nostru de creaturi. Şi poate potrivite să le fie 
aliaţi și parteneri reproductivi. 

Dar zâmbetul lui Ghislaine dispăru. 

— Nu, rosti ea încet. Nu, nu cred că ar fi deloc genul nostru de 
creaturi. Nu au legi, coduri. Ei le-ar considera pe Cele Treisprezece ca 
fiind slabe pentru legăturile și regulile noastre - niște chestii bune de 
distrus pentru propriul amuzament. 

Manon înțepeni un pic. 

— Şi dacă Valgii s-ar întoarce aici? 

— Brannon şi regina Fae, Maeve, au găsit moduri de a-i învinge - 
de a i trimite înapoi. Sper că cineva ar găsi o cale să facă asta din nou. 

Încă o idee la care să se gândească. Se întoarse să plece. 

— Acela le este mirosul, nu-i așa? întrebă Ghislaine. Mirosul de 
aici, din jurul unor soldaţi - ca și când e ceva greșit, din altă lume. 
Regele a găsit o modalitate prin care să-i aducă aici şi să-i îndese în 
corpurile oamenilor. 

Ea nu se gândise atât de departe, dar... 

— Ducele i-a descris ca fiind aliați. 

— Acel cuvânt nu există pentru Valgi. Alianţa li se pare utilă, dar o 
vor respecta doar cât timp va rămâne așa. 

Manon se gândi dacă să pună punct aici conversației. 


— Ducele mi-a cerut să aleg un sabat Cioc-negru pe care să facă 
experimente, spuse ea, totuși. Să-i permit să introducă un fel de piatră 
în burțile lor, care va crea un copil Valg-Dinţi-de-fier. 

Încet, Ghislaine se îndreptă, mâinile ei pătate de cerneală 
atârnând moi pe lângă scaun. 

— Şi plănuieşti să te supui, Lady? 

Nu era întrebarea unui cărturar către un student curios, ci a unei 
santinele pentru moștenitoarea ei. 

— Marea Vrăjitoare mi-a ordonat să mă supun tuturor poruncilor 
ducelui. Dar poate... poate că avea să-i scrie bunicii ei altă scrisoare. 

— Pe cine vei alege? 

Manon deschise ușa. 

— Nu ştiu. Trebuie să iau o hotărâre în două zile. 

Ghislaine - pe care Manon o văzuse săturându-se cu sângele 
oamenilor - pălise înainte ca Manon să închidă ușa. 


Manon nu știa cum, nu ştia dacă gărzile, ducele, Vernon sau vreun 
nemernic de om care asculta pe la uși spusese ceva, dar, în dimineața 
următoare, aflaseră toate vrăjitoarele. Ştia că nu trebuia să o 
suspecteze pe Ghislaine. Niciuna dintre Cele Treisprezece nu divulga 
nimic. Niciodată. Dar toată lumea ştia despre Valgi și despre alegerea 
lui Manon. 

Ea intră în sala de mese, bolțile negre ale acesteia strălucind în 
soarele dimineţii. Deja, loviturile forjelor răsunau în valea de dedesubt, 
amplificate de liniștea care căzu când Maron merse printre mese, 
îndreptându-se spre scaunul ei, în partea din față a sălii. 

Rând pe rând, sabaturile o priviră, iar ea le întâlni privirile, cu 
dinții expuși şi unghiile scoase, cu Sorrel, o forță constantă a naturii, în 
urma ei. Abia când Manon se așeză pe locul ei, lângă Asterin - și își 
dădu seama că era locul greşit, dar nu se mişcă - murmurul se auzi din 
nou în sală. 

Trase o bucată de pâine spre ea, dar nu o atinse. Niciuna dintre 
ele nu mânca. Micul dejun și cina erau întotdeauna de fațadă, ca să își 
facă simțită prezenţa aici. 

Cele Treisprezece nu scoaseră un cuvânt. 


Manon le intimidă pe fiecare cu privirea, până când ele îşi plecară 
capetele. Totuşi, când privirea ei o întâlni pe a lui Asterin, vrăjitoarea o 
privi în ochi. 

— Ai ceva de zis, o întrebă Manon, sau vrei doar să ne luăm la 
bătaie? 

Asterin se uită peste umărul lui Manon. 

— Avem vizitatori. 

Manon o văzu pe lidera uneia dintre nou-sositele sabaturi - 
Picioare-galbene - stând la capătul mesei, cu fruntea plecată; o postură 
neameninţătoare - supunere totală. 

— Ce doreşti? întrebă Manon. 

Lidera sabatului nu își înălță capul. 

— V-am ruga să ne luaţi în considerare pentru sarcina ducelui, 
Aripă Conducătoare. 

Asterin înțepeni, împreună cu multe dintre Cele Treisprezece. 
Tăcerea se lăsase și la mesele din apropiere. 

— Şi de ce, întrebă Manon, aţi vrea să faceţi asta? 

— Ne vei forța să facem munca grea în locul vostru, ca să ne ţii 
departe de gloria de pe câmpul de luptă. Aceasta este calea Clanurilor 
noastre. Aşa, am putea însă câștiga un alt fel de glorie. 

Manon își reținu suspinul, deliberând, contemplând. 

— Mă voi gândi la asta. 

Lidera sabatului făcu o plecăciune și se retrase. Manon nu putea 
decide dacă era nebună, vicleană sau curajoasă. 

Niciuna dintre Cele Treisprezece nu vorbi până la terminarea 
micului dejun. 


— Şi ce sabat ai ales pentru mine, Aripă Conducătoare? 

Manon întâlni privirea ducelui. 

— Săptămâna asta a sosit un sabat al Picioarelor-galbene, condus 
de o vrăjitoare pe nume Ninya. Foloseşte-l! 

— Voiam vrăjitoare Cioc-negru. 

— Primeşti Picioare-galbene! izbucni Manon. La masă, Kaltain nu 
reacționă. S-au oferit voluntare. 

Mai bine decât Cioc-negru, își spuse ea. Mai bine că Picioarele- 
galbene se oferiseră singure. Chiar dacă Manon ar fi putut să le refuze. 


Ea se îndoia că Ghislaine se înșela în privinţa firii Valgilor, dar... Poate 
că acest lucru urma să fie în avantajul lor, în funcție de cum aveau să se 
descurce Picioarele-galbene. 

Ducele îşi arătă dinţii îngălbeniţi. 

— Îţi asumi un risc, Aripă Conducătoare. 

— Toate vrăjitoarele trebuie să o facă, pentru a zbura cu balaurii. 

Vernon se aplecă înainte. 

— Aceste creaturi sălbatice și nemuritoare sunt foarte amuzante, 
înălțimea Voastră. 

Manon îi aruncă lui Vernon o privire foarte lungă, care îi spuse că, 
într-o zi, pe un coridor umbrit, avea să se trezească cu ghearele acestei 
creaturi sălbatice și nemuritoare în stomac. 

Manon se întoarse să plece. Sorrel - nu Asterin - rămase lângă 
ușă, cu chipul împietrit. O altă privelişte neplăcută. Apoi, Manon se 
întoarse spre duce, întrebarea luând naștere chiar dacă îşi impusese să 
nu o pună. 

— Pentru ce? De ce faci toate astea - de ce te aliezi cu Valgii, de ce 
îți clădești o armată... de ce? Nu reușea să înțeleagă. Continentul le 
aparținea deja. Nu avea niciun sens. 

— Pentru că putem, răspunse simplu ducele. Și pentru că această 
lume a trăit prea mult timp în ignoranță și tradiţie arhaică. Este timpul 
să vedem ce poate fi îmbunătățit. 

Manon se dădu în spectacol, contemplând cele auzite, apoi dând 
din cap, în timp ce ieși. 

Dar fusese atentă la cuvintele folosite - această lume. Nu acest 
pământ, nu acest continent. Această lume. 

Se întrebă dacă bunica ei se gândise la ideea că, într-o zi, ar fi fost 
nevoite să lupte ca să păstreze Pustiurile - să lupte cu aceiași oameni 
pe care îi ajutaseră să-şi recupereze căminul. 

Şi se întrebă ce aveau să devină acești copii Valgi-Dinţi-de-fier în 
acea lume. 


CAPITOLUL 21 


El încercase. 


Când femeia scăldată în sânge îi vorbise, când acei ochi turcoaz îi 
păruseră atât de cunoscuţi, încercase să alunge ceea ce îi controla 
corpul şi limba. Dar prințul demon din el rămăsese pe poziţie, 
delectându-se cu efortul lui. 

Suspinase ușurat când ea îl prinsese și ridicase vechea sabie 
deasupra capului său. Apoi, ea ezitase - apoi, cealaltă femeie trăsese o 
săgeată, iar ea coborâse sabia și plecase. 

Îl părăsise, în continuare prizonierul demonului. 

Nu își amintea numele ei - refuza să-și amintească numele ei, 
chiar dacă bărbatul de pe tron îl întreba despre incident. Nici măcar 
când se întoarse în exact același loc din grădină și împinse lanțurile 
aruncate, care zăceau pe pietriș. Ea îl părăsise şi avea un motiv 
întemeiat. Prințul demon dorise să se hrănească cu ea și, după aceea, să 
o predea. 

Dar el îşi dorea ca ea să-l fi ucis. O ura pentru că nu îl omorâse. 


CAPITOLUL 22 


Chaol își părăsi postul de veghe de pe acoperișul apartamentului 
lui Aelin în clipa în care capul acoperit cu o glugă al unuia dintre rebeli 
apăru și îi făcu semn că avea să preia sarcina. Slavă zeilor! 

El nu se deranjă să treacă prin apartament, ca să vadă cum rezista 
Aedion. Fiecare dintre paşii lui zgomotoși de pe treptele din lemn îi 
accentua bătăile puternice ale inimii, până când acestea fură tot ce auzi, 
tot ce simți. 

Cu ceilalți rebeli ascunzându-se sau supraveghind orașul și cu 
Nesryn plecată ca să se asigure că tatăl ei nu era în pericol, Chaol se 
trezi mergând singur pe străzile orașului. Fiecare avea ordinele lui; 
fiecare era unde trebuia să fie. Nesryn îi spusese deja că Ress și Brullo 
îi dăduseră semnalul că totul era în ordine în zona lor - iar acum... 

Mincinoasa. Aelin fusese mereu o mincinoasă atât de pricepută, 
încălca jurămintele la fel de mult ca și el. Mai rău. 

Dorian nu dispăruse. Nu avea cum. lar lui nu-i păsa de cât de mult 
trâmbiţa Aelin îndurarea faţă de Dorian sau că spunea că era o 
slăbiciune să nu-l ucidă. Slăbiciune ar fi fost să-l ucidă - asta ar fi 
trebuit să-i spună. Slăbiciunea stătea în renunțare. 


Se grăbi pe o alee. Și el ar fi trebuit să se ascundă, dar vuietul din 
sângele şi oasele lui era puternic. Un grătar de canal răsună sub 
picioarele sale. Se opri și privi în întunericul de dedesubt. 

Încă mai erau lucruri de făcut - atât de multe lucruri de făcut, atât 
de mulți oameni de păzit. lar acum, că Aelin îl umilise din nou pe rege, 
nu avea nicio îndoială că Valgii aveau să adune și mai mulți oameni ca 
pedeapsă, ca să facă o declaraţie. Cu orașul încă în vacarm, poate că era 
momentul perfect ca el să atace. Ca să egaleze șansele dintre ei. 

Nimeni nu îl văzu când cobori în canal, trăgând capacul deasupra 
capului. Tunel după tunel, cu sabia strălucind în lumina după-amiezii 
ce intra prin grătare, Chaol îi vână pe acei nenorociți de Valgi, păşind 
aproape fără să facă zgomot. De obicei, rămâneau în cuiburile lor 
întunecate, dar, din când în când, unii vagabonzi mergeau prin tuneluri. 
Unele cuiburi erau foarte mici - doar trei sau patru păzindu-și 
prizonierii - sau mâncarea, presupunea el. Ar fi fost destul de uşor să-i 
atace. 

Și ce minunat ar fi fost să vadă capetele demonilor rostogolindu- 
se! 

„Nu mai este. Dorian nu mai este.“ 

Aelin nu știa totul. Focul sau decapitarea nu aveau cum să fie 
singurele opțiuni. Poate că avea să păstreze în viață pe unul dintre 
comandanții Valg, doar să vadă cât de pierdut era, într-adevăr, omul 
din demon. Poate că exista o altă cale - trebuie să existe o altă cale... 

Tunel după tunel, în toate locurile obișnuite, și nici urmă de ei. 
Niciuna. 

Chaol se îndreptă aproape fugind spre cel mai mare cuib de care 
ştia, unde întotdeauna reuşise să găsească civili care trebuiau salvați, 
dacă erau destul de norocoși încât să-i ia pe paznici prin surprindere, îi 
salva - pentru că ei meritau asta și pentru că trebuia să continue să o 
facă, altfel, avea să cedeze și... 

Chaol fixă cu privirea gura deschisă a cuibului principal. 

Lumina apoasă a soarelui care se strecura de sus ilumina pietrele 
gri şi micul râu care curgea pe jos. Nici urmă de întunericul care, de 
obicei, îl sufoca precum o ceață densă. Era gol. Soldaţii Valg 
dispăruseră. Și luaseră prizonierii cu ei. 

Nu credea că se ascunseseră de frică. Se mutaseră, ascunzându- 
se, pe ei şi pe prizonierii lor, ca o imensă înjurătură la adresa tuturor 


rebelilor care chiar crezuseră că ei câştigau acest război secret. La 
adresa lui Chaol. 

EI ar fi trebuit să se gândească la capcane ca aceasta, ar fi trebuit 
să se gândească la ce s-ar fi putut întâmpla din cauză că Aelin 
Galantynius îşi bătuse joc de rege și de oamenii săi. 

Ar fi trebuit să se gândească la preţ. 

Poate că el era nebunul. 

Simţi o amorțeală în vene când ieși din canale pe o stradă liniștită. 
Gândul de a sta în apartamentul lui dărăpănat, complet singur cu acea 
amorțeală, fu cel care îl trimise spre sud, încercând să evite străzile 
încă pline de oameni intraţi în panică. Toată lumea cerea să ştie ce se 
întâmplase, cine fusese ucis, cine o făcuse. Decoraţiunile, şi fleacurile, şi 
vânzătorii de mâncare fuseseră complet uitaţi. 

În cele din urmă, sunetele se estompară, străzile golindu-se când 
ajunse în districtul rezidenţial, unde casele erau de o mărime modestă, 
dar elegante şi bine întreținute. Mici râuri şi fântâni alimentate din 
Avery clipoceau peste tot, curgând spre surplusul de flori de primăvară 
de la fiecare poartă, pervaz de geam şi mică peluză. 

Cunoștea casa doar după miros: pâine proaspăt coaptă, 
scorțișoară şi alte mirodenii pe care nu le putea numi. Mergând pe 
aleea dintre două case de piatră deschisă la culoare, rămase în umbre 
când se apropie de ușa din spate, privind pe geam spre bucătăria 
dinăuntru. Făina acoperea o masă mare de lucru, împreună cu tăvi de 
copt şi diverse boluri pentru amestecat și... 

Uşa se deschise, iar silueta zveltă a lui Nesryn ocupă intrarea. 

— Ce cauţi aici? 

Era din nou îmbrăcată cu uniforma de gardian, cu un cuţit ascuns 
în spatele coapsei. Fără îndoială, zărise un intrus apropiindu-se de casa 
tatălui ei şi se pregătise. 

Chaol încercă să ignore greutatea care îi apăsa spatele și care 
amenința să-l rupă în două. Aedion era liber - măcar atât reușiseră. Dar 
câţi alți nevinovaţi condamnaseră ei astăzi? 

— Intră, spuse Nesryn, nemaiaşteptând răspunsul lui. 


— Gărzile au venit şi au plecat. La plecare, tata le-a dat plăcinte. 
Chaol ridică privirea de la tarta lui cu pere şi scrută bucătăria. 


Faianţa albă scotea în evidență pereţii din spatele tejghelei, în 
nuanțe frumoase de albastru, portocaliu și turcoaz. Nu mai fusese 
niciodată acasă la Sayed Faliq, dar ştia unde era - preventiv. 

Nu se gândise niciodată ce ar presupune acest „preventiv”. Nu 
însemna în niciun caz să apară la ușa din dos, ca un câine fără stăpân. 

— Nu l-au suspectat? 

— Nu. Voiau doar să știe dacă el sau angajaţii lui au văzut pe 
cineva care părea suspect, înainte de salvarea lui Aedion. Nesryn îi 
împinse o altă plăcintă - una cu migdale și zahăr. Generalul este bine? 

— Din câte ştiu eu, da. Îi povesti despre tuneluri, despre Valgi. 

— Aşadar, îi vom găsi din nou. Mâine, spuse Nesryn. 

Aşteptă ca ea să se ridice, să strige și să înjure, dar ea rămase 
calmă. Arcul din el se relaxă. 

Cu un deget, ea lovi masa de lemn - uzată frumos, ca şi când 
frământatul a o mie de pâini ar fi netezit-o. 

— De ce ai venit aici? 

— Ca să mă iau cu altele. Nu pentru asta, adăugă, zărind în ochii ei 
negri o strălucire bănuitoare. 

Ea nici măcar nu roşi, deşi lui îi ardeau obrajii. Dacă ea s-ar fi 
oferit, probabil că ar fi acceptat. Și s-ar fi urât pentru asta. 

— Eşti binevenit aici, spuse ea, dar cu siguranţă că prietenii tăi 
din apartament - cel puţin generalul - ar fi o companie mai bună. 

— Ei sunt prietenii mei? 

— Tu şi Maiestatea Sa aţi făcut o treabă bună încercând să fiți 
orice altceva. 

— Fără încredere, e greu să fim prieteni. 

— Tu eşti cel care s-a dus din nou la Arobynn, chiar după ce ea te- 
a avertizat să nu o faci. 

— lar el a avut dreptate, spuse Chaol. Mi-a spus că ea îmi va 
promite că nu se va atinge de Dorian și că, apoi, va face taman invers. Și 
Chaol avea să fie mereu recunoscător pentru focul de avertisment tras 
de Nesryn. 

Aceasta scutură din cap, părul ei negru strălucind. 

— Hai să ne imaginăm că Aelin are dreptate. Că Dorian a dispărut. 
Ce urmează? 

— Nu are dreptate. 

— Să ne imaginăm doar... 


Lovi cu pumnul în masă destul de tare încât să-și miște paharul cu 


— Nu are dreptate! 

Nesryn îşi țuguie buzele, chiar dacă privirea ei se îmblânzi. 

— De ce? 

El îşi frecă fața. 

— Pentru că, dacă e aşa, totul e inutil. Tot ce s-a întâmplat... totul 
ar fi pentru nimic. Nu ai înţelege. 

— Nu? O întrebare rece. Crezi că nu înţeleg care este miza? Nu-mi 
pasă de prinţul tău - nu cum îţi pasă ţie. Îmi pasă de ce reprezintă el 
pentru viitorul acestui regat şi pentru viitorul oamenilor ca cei din 
familia mea. Nu voi permite să aibă loc încă o epurare a imigranților. 
Nu vreau ca odraslele surorii mele să mai vină vreodată acasă cu 
nasurile sparte din cauza sângelui lor străin. Mi-ai zis că Dorian va 
îndrepta lumea, că o va face mai bună. Dar, dacă el nu mai este, dacă am 
făcut azi o greșeală ținându-l în viață, atunci voi găsi o altă cale de a 
obţine acel viitor. Şi încă una după aceea, dacă trebuie. Voi continua să 
mă ridic, indiferent de câte ori mă vor trânti la pământ măcelarii aceia. 

Nu o mai auzise niciodată vorbind atât de mult, nu ştiuse că avea 
o soră. Sau că ea era mătușă. 

— Nu-ţi mai plânge de milă, spuse Nesryn. Rămâi pe poziţii, dar 
pune la cale şi altceva! Adaptează-te! 

Lui Chaol i se uscă gura. 

— Ai fost vreodată rănită? Din cauza moștenirii tale? 

Nesryn privi spre şemineul aprins, cu chipul de gheaţă. 

— Am devenit gardian al orașului pentru că niciunul dintre ei nu 
mi-a sărit în ajutor în ziua în care ceilalți colegi de școală m-au 
înconjurat, cu pietre în mâini. Nici măcar unul, chiar dacă mă auzeau 
țipând. Ea îi întâlni din nou privirea. Dorian Havilliard oferă un viitor 
mai bun, dar responsabilitatea ne revine și nouă. Revine şi oamenilor 
obișnuiți, modului în care aleg să acționeze. 

Adevărat - foarte adevărat. 

— Nu îl voi abandona, spuse el. 

Ea oftă. 

— Eşti şi mai încăpățânat decât regina. 

— Te-ai aştepta să fiu altfel? 

Ea schiță un zâmbet. 

— Nu cred că mi-ai plăcea dacă nu ai fi un măgar încăpățânat. 


— Chiar recunoști că mă placi? 

— Nu ţi-a spus destule vara trecută? 

Fără să vrea, Chaol râse. 

— Mâine, rosti Nesryn. Mâine vom continua. 

EI înghiți. 

— Păstrează-ţi direcţia, dar pune la cale și altceva. Putea face 
asta; putea măcar să încerce. 

— Ne vedem în canale mâine dis-de-dimineaţă. 


CAPITOLUL 23 


Aedion se trezi şi încercă să asimileze fiecare detaliu, fără să 
deschidă ochii. O briză sărată intrată printr-o fereastră deschisă îi 
gâdilă fața; la câteva străzi distanță, pescarii făceau reclamă la pește şi 
cineva respira constant şi profund în apropiere. Dormind. 

Deschise un ochi și văzu că se afla într-o cameră mică, cu 
lambriuri, decorată cu grijă şi cu o înclinaţie vizibilă spre lux. Cunoştea 
camera. Cunoștea apartamentul. 

Uşa din partea opusă patului era deschisă, dezvăluind camera 
mare de dincolo - curată și goală, scăldată în lumina soarelui. 
Cearșafurile pe care dormise erau proaspete și mătăsoase, pernele 
erau pufoase şi salteaua era extrem de moale. Extenuarea îi învăluia 
oasele, iar durerea îi străbătea ușor coastele. Și mintea îi fu infinit mai 
clară când privi spre sursa acelei respiraţii constante şi profunde și 
văzu o femeie adormită în fotoliul de culoare crem, de lângă patul lui. 

Picioarele ei lungi şi goale erau întinse pe una dintre cotiere, 
pline de cicatrice de toate formele și mărimile. Îşi rezema capul de 
tetieră, cu părul auriu lung până la umeri - cu vârfurile pătate de un 
castaniu-roşcat, ca şi când îndepărtase rapid o vopsea ieftină - 
împrăștiat pe chip. Gura îi era ușor deschisă și moțăia confortabil, într- 
o cămașă albă mult prea mare şi ceea ce părea a fi o pereche de chiloți 
bărbăteşti. În siguranță. În viață. 

Pentru o clipă, simţi cum se sufocă. 

Aelin. Îi şopti numele. 

Ca şi când l-ar fi auzit, ea deschise ochii - perfect alertă în timp ce 
scrută ușa, camera de dincolo, apoi dormitorul, ca să vadă dacă exista 


vreun pericol. Apoi, în cele din urmă, ea îl privi şi rămase complet 
nemișcată, chiar dacă părul i se mișca în briza blândă. 

Perna de sub capul lui se umezise. 

Ea își întinse picioarele, ca o pisică. 

— Ştii, sunt gata oricând să-ți accept mulțumirile pentru 
spectaculoasa mea operaţiune de salvare, spuse ea. 

— Aminteşte-mi să nu te supăr niciodată, spuse el, răgușit, cu 
lacrimile curgându-i pe față. 

Ea schiță un zâmbet, iar ochii ei - ochii lor - scânteiară. 

— Bună, Aedion. 

Faptul că o auzi rostindu-i numele eliberă ceva, iar el trebui să 
închidă ochii, corpul tremurându-i din cauza forței lacrimilor care 
încercau să curgă. 

— Mulţumesc pentru salvarea spectaculoasă, spuse el, răgușit, 
după ce își reveni. Să nu mai facem asta niciodată! 

Ea pufni, cu ochii înlăcrimați. 

— Eşti exact aşa cum am visat. 

Ceva din zâmbetul ei îi spuse că ea știa deja - că Ren sau Chaol îi 
vorbiseră despre el, despre faptul că fusese Târfa Adarlanului, despre 
Bane. Așadar, nu spuse multe. 

— Eşti puțin mai înaltă decât mi-am imaginat, dar nimeni nu este 
perfect. 

— E o minune că regele a reușit să reziste tentaţiei de a te 
executa până ieri. 

— Spune-mi, te rog, că este mai furios decât oricând. 

— Dacă asculți destul de atent, poţi să-l auzi ţipând tocmai din 
palat. 

Aedion râse, iar rana îl duru. Dar râsul se opri când o măsură din 
priviri. 

— Mă duc să-i strâng de gât pe Ren şi pe căpitan pentru că te-au 
lăsat să mă salvezi singură. 

— Aşa începe! Ea privi tavanul şi oftă zgomotos. Un minut de 
conversaţie plăcută, apoi aud prostiile teritorialului Fae. 

— Am aşteptat treizeci de secunde în plus. 

Ea schiță un zâmbet. 

— Sincer, am crezut că vei rezista zece. 


El râse din nou și își dădu seama că, deși o iubise, iubise 
amintirea ei - prințesa care îi fusese luată. Dar femeia, regina - ultima 
fărâmă a familiei pe care o avea... 

— A meritat, spuse el, iar zâmbetul îi dispăru. Tu ai meritat. Toţi 
aceşti ani, toată așteptarea. Ai meritat. Știuse din clipa în care ea își 
ridicase privirea spre el, în faţa eşafodului, sfidătoare, rea şi sălbatică. 

— Cred că leacurile sunt de vină, zise ea, dar gâtul îi tresăltă în 
timp ce își şterse ochii. Îşi lăsă picioarele pe podea. Chaol a spus că eşti 
mai rău decât mine în cea mai mare parte a timpului. 

— Chaol este deja pe cale să fie strâns de gât, iar tu nu mă ajuţi. 

Ea schiță din nou un zâmbet. 

— Ren este în Nord - nu am apucat să-l văd, Chaol l-a convins să 
se ducă acolo, pentru propria siguranţă. 

— Bun, reuși să spună şi atinse patul, lângă el. Cineva îi pusese o 
cămașă curată, deci era îmbrăcat destul de decent, şi reuși să se ridice 
pe jumătate, în șezut. Vino aici! 

Ea privi patul, apoi mâna lui, iar el se întrebă dacă depășise vreo 
limită, presupunând că mai exista vreo legătură între ei - până ce ea își 
cobori umerii și se ridică de pe scaun cu mișcarea lină a unei feline, 
înainte de a se trânti pe saltea. 

Parfumul ei îl izbi. Pentru o secundă, nu reuși decât să-l inspire 
profund în plămâni, în timp ce instinctele lui de Fae vuiau că aceasta 
era familia lui, că era regina lui, că era Aelin. Și-ar fi dat seama că ea 
era, chiar dacă ar fi fost orb. 

Chiar dacă mirosul ei era însoțit de un altul. Zguduitor de 
puternic şi vechi - și al unui mascul. Interesant. 

Ea potrivi pernele, iar el se întrebă dacă știa cât de mult însemna 
pentru el, ca mascul semi-Fae, să o aibă aplecată deasupra lui ca să-i 
îndrepte și păturile, apoi să-i privească ager și critic fața. Să se agite din 
cauza lui. 

El o privi direct, căutând vreo rană, un semn că sângele de pe ea, 
de ieri, nu fusese doar al acelor oameni. Dar, în afară de câteva tăieturi 
superficiale pe antebraţul stâng, nu era rănită. 

După ce se asigură că el nu era pe cale să moară și după ce el fu 
sigur că rănile de pe braţul ei nu erau infectate, ea se rezemă de perne 
şi își puse mâinile pe abdomen. 

— Vrei să începi tu sau mă lași pe mine? 


Afară, pescărușii țipau unul la celălalt, iar briza sărată şi blândă îi 
sărută fața. 

— Tu, şopti el. Spune-mi tot. 

Ceea ce şi făcu. 


Vorbiră foarte mult, până când Aedion răguși, apoi Aelin îl obligă 
să bea un pahar cu apă. După aceea, hotărî că părea tras la față, așa că 
se duse la bucătărie și aduse nişte supă de vită și pâine. Lysandra, 
Chaol şi Nesryn nu erau acolo, așadar aveau apartamentul doar pentru 
ei. Bun. Aelin nu avea chef să îl împartă pe vărul ei cu nimeni chiar 
acum. 

Devorând mâncarea, îi spuse tot adevărul despre ce se 
întâmplase cu el în acești zece ani, așa cum făcuse și ea. lar când 
terminară amândoi de povestit, după ce sufletele lor se goliră de 
suferință - dar cunoscură o bucurie crescândă -, ea se ghemui în fața lui 
Aedion, verișorul și prietenul ei. 

Erau făcuţi din același aluat, două părţi ale aceleiași monede 
zgâriate de aur. 

Ea ştiuse asta de când îl zărise pe eşafod. Nu putea să-și explice. 
Nimeni nu ar fi putut înțelege legătura instantanee, siguranţa profundă 
şi de nestrămutat, dacă nu ar fi trăit-o. Dar ea nu datora nimănui nicio 
explicație - nu în ceea ce-l privea pe Aedion. 

Erau încă întinşi pe pat, soarele apunând acum în după-amiaza 
târzie, iar Aedion o fixă cu privirea, clipind ca și când nu i-ar fi venit a 
crede cu adevărat. 

— Ți-e ruşine de ce am făcut? îndrăzni ea să întrebe. 

El se încruntă. 

— De ce ai crede asta? 

Ea nu reuși să-l privească în ochi și se jucă, pe pătură, cu un deget. 

— Îţi este? 

Aedion rămase tăcut destul de mult și, de aceea, ea își înălță capul 
- dar îl văzu privind spre ușă, ca şi când ar fi putut vedea prin lemn, 
dincolo de oraș, spre căpitan. Când se întoarse către ea, chipul lui 
frumos era sincer - blând, într-un fel în care se îndoia că mulţi îl 
văzuseră. 

— Niciodată, spuse el. Niciodată nu mi-ar putea fi rușine de tine. 


Ea se îndoia de asta, dar când se întoarse, el o apucă ușor de 
bărbie, îndreptându-i privirea spre a lui. 

— Ai supravieţuit; eu am supravieţuit. Suntem din nou împreună. 
Cândva, am implorat zeii să mă lase să te văd, chiar și pentru o clipă. Să 
te văd şi să ştiu că ai reușit. O singură clipă; a fost singura mea dorinţă. 

Ea nu își putu opri lacrimile care începură să i se prelingă pe faţă. 

— Nu-mi pasă... de ce a trebuit să faci ca să supravieţuieşti, de ce 
ai făcut de ciudă, furie sau egoism. Eşti aici - şi eşti perfectă. Ai fost şi 
vei fi mereu. 

Ea nu își dăduse seama cât de mult avea nevoie să audă asta. Îl 
îmbrățişă, cu mare atenţie la rănile lui, și îl strânse cât de mult 
îndrăzni. O îmbrăţişă și el îşi afundă faţa în pielea gâtului ei. 

— Mi-a fost dor de tine, îi şopti ea, mirosindu-i parfumul - acel 
parfum masculin de războinic pe care îl învățase, pe care şi-l amintea. 
În fiecare zi mi-a fost dor de tine. 

Pielea i se umezi sub faţa lui. 

— Nu se va mai întâmpla niciodată, îi promise el. 


Într-adevăr, nu era nicio surpriză că, după ce Aelin distrusese 
Bolţile, un nou cuib al păcatelor și al dezmăţului apăruse imediat în 
mahala. 

Patronii nici măcar nu încercau să pretindă că nu era o imitație 
totală a originalului - nu cu un nume ca Gropile. Dar, dacă predecesorul 
oferise cel puţin o atmosferă de tavernă, noul local nu se deranja să o 
facă. Într-o cameră subterană din piatră brută, plăteai pentru alcool o 
taxă suplimentară - şi, dacă voiai să bei, trebuia să iei butoiul din spate 
şi să te serveşti singur. Lui Aelin îi cam plăceau proprietarii: urmau un 
alt set de reguli. 

Totuși, unele lucruri rămăseseră neschimbate. 

Podeaua era alunecoasă și mirosea a bere, a urină și alte lucruri 
mai rele, dar Aelin anticipase asta. Nu se așteptase însă la zgomotul 
asurzitor. Pereţii de piatră şi spaţiul restrâns amplificau strigătele de 
încurajare din gropile de luptă după care fusese numit locul, unde 
privitorii pariau pe luptele care aveau loc. 

Încăierări ca aceea la care era pe cale să ia parte. 

Lângă ea, se agita Chaol, cu glugă şi mascat. 


— Este o idee îngrozitoare, îi şopti el. 

— Oricum, ai spus că nu ai putut să găsești cuiburile Valgilor, 
rosti ea la fel de încet, ascunzând o șuviţă rebelă din părul ei - vopsit 
din nou roșcat - înapoi sub glugă. Ei bine, aici ai câțiva comandanți 
minunați și lingăi, care abia așteaptă să-i urmăreşti acasă. Consideră că 
e felul lui Arobynn de a-și cere scuze. El ştia că ea avea să îl aducă pe 
Chaol aici, în seara asta. Ghicise asta, se gândise să nu-l aducă pe 
căpitan, dar, până la urmă, avea nevoie de el acolo; și trebuia și ea să fie 
acolo, mai mult decât trebuia să-i strice planurile lui Arobynn. 

Chaol aruncă o privire în direcţia ei, dar apoi își concentră atenţia 
asupra mulțimii din jurul lor. 

— Este o idee îngrozitoare, spuse el din nou. 

Ea îi urmă privirea spre Arobynn, care stătea în cealaltă parte a 
gropii cu nisip în care se luptau doi bărbaţi, acum atât de însângerați, 
încât nu-și dădea seama cine era într-o formă mai proastă. 

— El mă cheamă, eu răspund. Cască ochii! 

Fură singurele vorbe pe care şi le adresaseră toată seara. Ea avea 
însă alte lucruri la care să se gândească. Avusese nevoie de doar un 
minut aici ca să înțeleagă de ce o chemase Arobynn. Gărzile Valg se 
adunau la Gropi, nu ca să aresteze și să tortureze, ci ca să privească. 
Erau împrăștiați prin mulțime, cu glugile pe cap, zâmbind rece. Ca și 
când sângele și furia i-ar fi alimentat. 

Sub masca ei neagră, Aelin se concentră să respire. 

La trei zile după ce fusese salvat, Aedion încă era rănit destul de 
rău şi rămăsese în pat, cu unul dintre cei mai de încredere rebeli ai lui 
Chaol supraveghind apartamentul. Dar avea nevoie de cineva care să-i 
apere spatele în seara asta, motiv pentru care le ceruse lui Chaol și lui 
Nesryn să vină. Chiar dacă știa că avea să-i cânte în strună lui Arobynn. 

Le dăduse de urmă la o întâlnire secretă a rebelilor, spre 
neplăcerea tuturor celor de față. 

Mai ales când, se pare, Valgii dispăruseră cu victimele lor cu tot, 
neputând fi găsiți, după zile întregi de căutări. Privind la buzele 
țuguiate ale lui Chaol, înţelesese exact ale cui giumbușlucuri credea el 
că sunt de vină pentru asta. Așadar, fu bucuroasă să vorbească în 
schimb cu Nesryn, doar ca să nu se mai gândească la următoarea ei 
sarcină presantă, devenită o invitație în bătaie de joc, venită din partea 
castelului de cleștar. Dar distrugerea turnului cu ceas - eliberarea 
magiei - trebuia să aștepte. 


Cel puţin avusese dreptate în legătură cu faptul că Arobynn îl voia 
aici pe Chaol, Valgii fiind, în mod clar, o ofrandă menită să-l amăgească 
pe căpitan să aibă în continuare încredere în el. 

Aelin îl simţi pe Arobynn lângă ea, cu doar câteva clipe înainte să- 
i zărească părul roșcat, cu coada ochiului. 

— Plănuieşti să distrugi și localul ăsta? 

Un cap întunecat apăru de cealaltă parte a lui, privit, ca peste tot 
unde mergea, de priviri bărbătești uimite. Aelin fu recunoscătoare 
pentru masca sub care își ascunse chipul crispat când Lysandra își 
înclină capul, salutând-o. Aelin se dădu în spectacol, măsurând-o din 
priviri pe Lysandra, apoi se întoarse spre Arobynn, ignorând curtezana, 
ca și când nu ar fi fost mai mult decât un obiect de ornament. 

— Tocmai am curățat costumul, îi spuse Aelin lui Arobynn. Dacă 
aş distruge haznaua asta, l-aş murdări din nou. 

Arobynn chicoti. 

— În caz că te întrebai, o anumită dansatoare celebră era pe o 
corabie care se îndrepta spre sud, cu toate dansatoarele ei, înainte ca 
ştirea escapadei tale să ajungă măcar la docuri. Vuietul mulțimii 
aproape că îi acoperi cuvintele. 

Lysandra se încruntă la un petrecăreţ, care îşi vărsă berea lângă 
fusta rochiei ei, cu verde şi crem. 

— Mulţumesc, spuse Aelin, și vorbea serios. Nu menţionă micul 
joc al lui Arobynn de a-i face pe ea și pe Chaol să lupte unul împotriva 
celuilalt - nu când asta era exact ce voia el. Există un motiv anume 
pentru care serviciile mele sunt necesare aici, în seara asta, sau este un 
alt cadou de-al tău? întrebă ea, văzând zâmbetul încrezut al lui 
Arobynn. 

— După ce ai distrus atât de voios Bolţile, îmi caut o nouă 
investiție. Patronii Gropilor, în ciuda faptului că au anunţat public că 
vor un investitor, ezită să-mi accepte oferta. Participarea din seara asta 
îi va convinge, în timp, de capitalul meu considerabil și... de ce aș putea 
oferi. Arsenalul său de asasini avea să fie o ameninţare la adresa 
proprietarilor - și le va arăta cum, cu ajutorul lor, se putea obține un 
profit şi mai mare în luptele aranjate împotriva criminalilor antrenați. 
Ea știu exact ceea ce urma să spună. Din nefericire, mi-am pierdut 
luptătorul, continuă Arobynn. Îmi trebuie un înlocuitor. 

— Şi în locul cui lupt, mai exact? 


— Le-am spus proprietarilor că ai fost instruită de Asasinii Tăcuţi 
din Deşertul Roşu. Îţi amintești de ei, nu-i așa? Spune-i stăpânului 
gropii ce nume vrei! 

Ticălosul! Ea nu uitase acele luni din Deșertul Roșu sau cine o 
trimisese acolo. Făcu un semn din cap spre Lysandra. 

— Nu ești cam delicată pentru un astfel de loc? 

— Şi eu care credeam că tu şi Lysandra aţi devenit prietene după 
salvarea ta dramatică. 

— Arobynn, hai să privim din altă parte, șopti Lysandra. Lupta se 
termină. 

Ea se întrebă cum era să fii obligată să-l suporţi pe bărbatul care 
ţi-a ucis iubitul. Chipul Lysandrei era însă o mască de ignoranță plină 
de îngrijorare - o altă piele pe care o purta, răcorindu-se leneş cu un 
evantai frumos, din dantelă şi fildeş, foarte nepotrivit în haznaua aceea. 

— Drăguţ, nu-i așa? Mi l-a dat Arobynn, spuse Lysandra, 
observând că era atentă. 

— Un mic fleac pentru o doamnă atât de talentată, spuse 
Arobynn, aplecându-se să sărute gâtul gol al Lysandrei. 

Aelin își reprimă dezgustul atât de puternic, încât se înecă. 

Arobynn trecu prin mulțime ca un șarpe prin iarbă, atrăgând 
atenţia zveltului stăpân al gropii. Când Arobynn intră suficient de 
adânc în mulțime, Aelin se apropie de Lysandra. Curtezana se uită în 
altă parte, iar Aelin ştiu că nu se prefăcea. 

— Mulţumesc - pentru alaltăieri, rosti Aelin, atât de încet, încât să 
nu poată auzi nimeni. 

Lysandra continuă să se uite la mulțime și la luptătorii 
însângerați din jurul lor. Privirea i se opri asupra Valgilor și o privi din 
nou rapid pe Aelin, mișcându-se astfel încât mulţimea formă un zid 
între ea şi demonii din cealaltă parte a gropii. 

— Se simte bine? 

— Da, se odihneşte şi mănâncă atât cât poate, spuse Aelin. lar 
acum că Aedion era în siguranţă... curând, trebuia să-i facă micul favor 
lui Arobynn. Deşi se îndoia că mai avea mult de trăit, odată ce Aedion s- 
ar fi recuperat și ar fi aflat în ce fel de pericol o punea fostul ei stăpân. 
Ca să nu mai vorbim de ceea ce îi făcuse în toți aceşti ani. 

— Bun, spuse Lysandra, având mulțimea în jurul lor, drept 
protecţie. 


Arobynn îl bătu pe umăr pe stăpânul gropii și se îndreptă spre 
ele. Aelin bătu din picior până când Regele Asasinilor se află din nou 
între ele. 

Chaol se mișcă subtil, în apropiere, cu o mână pe sabie. 

Aelin îşi puse mâinile în şolduri. 

— Cine va fi adversarul meu? 

Arobynn înclină capul spre un grup de gărzi Valg. 

— Pe oricare îl vrei. Sper să alegi unul mai repede decât îţi ia să 
hotărăști pe care să mi-l dai mie. 

Aşadar, despre asta era vorba. Despre cine avea avantajul. lar 
dacă ea ar fi refuzat, cu datoria neplătită... El i-ar fi putut face mai mult 
rău. Mult mai mult. 

— Eşti nebun, îi zise Chaol lui Arobynn, urmărind direcția în care 
privea. 

— Deci, vorbeşte, spuse mieros Arobynn. Apropo, cu plăcere - mă 
refer la micul indiciu. El se uită la grupul de Valgi. Așadar, erau un dar 
pentru căpitan. 

Chaol se uită urât. 

— Nu am nevoie să-mi faci munca... 

— Nu te băga, izbucni Aelin, sperând că Chaol avea să înțeleagă că 
mânia nu îi era destinată. Acesta se întoarse spre nisipul stropit de 
sânge, scuturând din cap. Să fie supărat; oricum era destul de furioasă 
pe el. 

Mulțimea tăcu, iar stăpânul gropii strigă după următorul luptător. 

— Tu urmezi, zâmbi Arobynn. Să vedem de ce sunt capabile 
creaturile alea! 

Lysandra îi strânse braţul, ca şi când l-ar fi rugat să renunţe la 
idee. 

— Eu aş sta deoparte, îi spuse Aelin, pocnindu-și gâtul. N-ai vrea 
să-ți stropeşti rochia asta drăguță cu sânge. 

Arobynn chicoti. 

— Să ne oferi un spectacol frumos, da? Vreau ca proprietarii să fie 
impresionați - și speriați. 

O, avea să le ofere ditamai spectacolul. După câteva zile închisă în 
apartament, lângă Aedion, avea energie de consumat. Și nu o deranja să 
verse sânge de Valg. 

Trecu prin mulțime, fără să îndrăznească să atragă mai multă 
atenţie asupra lui Chaol, luându-și rămas-bun. Oamenii o priviră o dată 


şi se retraseră. Cu masca, cizmele și costumul, știa că era Moartea 
întruchipată. Aelin merse ţanțoș, mişcându-și șoldurile la fiecare pas, 
rotindu-și umerii ca şi când i-ar fi relaxat. Mulțimea deveni mai 
zgomotoasă, mai agitată. 

Se strecură pe lângă stăpânul gropii, care o măsură din priviri: 

— Fără arme, spuse acesta. 

Ea doar își înălță capul şi îşi ridică braţele, rotindu-se, și chiar îi 
permise servitorului stăpânului gropii să o percheziționeze cu mâinile- 
i transpirate, ca să dovedească faptul că nu era înarmată. Din câte își 
dădeau ei seama. 

— Numele, întrebă stăpânul gropii. În jurul ei, aurul deja 
strălucea. 

— Ansei din Briarcliff, zise ea, masca facându-i vocea răgușşită. 

— Adversar. 

Aelin privi dincolo de groapă, spre mulțimea adunată și arătă cu 
degetul. 

— EL. 

Comandantul Valg deja îi rânjea. 


CAPITOLUL 24 


Chaol nu știu ce naiba să creadă când Aelin sări în groapă, 
aterizând pe coapse. Dar mulțimea văzuse pe cine arătase cu degetul și 
era deja frenetică, împingându-se în față, dând aurul, în timp ce se 
făceau ultimele pariuri. 

El trebui să se împingă în călcâie ca să nu fie doborât peste 
marginea deschisă a gropii. Aici nu erau sfori sau balustrade. Dacă 
ajungeai în groapă, intrai în joc. O mică parte din el se bucura că Nesryn 
era de strajă, în spate. Și o parte și mai mică din el se bucura de o 
noapte fără o vânătoare inutilă de noi cuiburi Valg. Chiar dacă asta 
însemna să aibă de-a face cu Aelin pentru câteva ore. Chiar dacă 
Arobynn Hamel îi dăduse acest mic dar. Un dar de care, ura să o 
recunoască, avea disperată nevoie şi pe care îl aprecia. Dar, fără 
îndoială, aşa acționa Arobynn. 

Chaol se întreba cât avea să-l coste. Sau dacă frica lui de un 
posibil preț era suficientă pentru Regele Asasinilor. 


Îmbrăcată din cap până în picioare în negru, Aelin era o umbră 
vie, pășind ca o panteră pe partea ei de groapă, în timp ce comandantul 
Valg sări înăuntru. Chaol ar fi putut jura că pământul se cutremurase. 

Amândoi erau nebuni - atât Aelin, cât şi stăpânul ei. Arobynn îi 
spusese să aleagă pe oricare dintre Valgi. Ea îl alesese pe liderul lor. 

Chaol și Aelin nu-şi prea vorbiseră de la cearta de după salvarea 
lui Aedion. Sincer, nu merita să-i mai spună nimic lui Aelin, dar, când îl 
urmărise în urmă cu o oră, întrerupând o întâlnire care era atât de 
secretă încât divulgaseră locaţia liderilor rebeli cu doar o oră înainte... 
Poate că era un prost, dar nu putea să o refuze cu inima împăcată. Fie și 
numai pentru că Aedion l-ar fi ucis pentru asta. 

Dar, de vreme ce Valgii erau aici... Da, până la urmă, fusese o seară 
reușită. 

Stăpânul gropii începu să strige regulile. Simplu: nu erau reguli, în 
afară de lipsa săbiilor. Doar mâini, picioare şi minte. 

Pe toţi zeii! 

Aelin se opri pe loc, iar Chaol trebui să lovească cu un cot în 
stomac un bărbat prea înflăcărat, ca să nu fie aruncat în arenă. 

Regina Terrasenului era într-o groapă de lupte din mahalalele 
Riftholdului. Nimeni de aici, ar fi pariat el, nu ar fi crezut asta. Abia dacă 
îi venea lui să creadă. 

Stăpânul gropii anunţă începerea meciului, apoi... 

Ei se mișcară. 

Comandantul se năpusti cu un pumn atât de rapid, încât celor mai 
mulţi dintre bărbați li s-ar fi învârtit capul. Aelin se feri însă şi îl prinse 
de braț cu o mână, blocându-l într-o strânsoare despre care el știa că 
rupea oase. Când fața comandantului se strâmbă de durere, ea își 
înfipse genunchiul în partea laterală a capului său. 

O făcuse atât de rapid, atât de brutal, încât nici măcar mulţimea 
nu știu ce naiba se întâmplase, până când comandantul se retrase, 
clătinându-se, Aelin dansând pe vârfurile degetelor. 

Comandantul râse, îndreptându-se. Fu singura pauză pe care i-o 
dădu Aelin, înainte de a ataca. Ea se mișca precum o furtună în noapte. 
Antrenamentul primit în Wendlyn, tot ce o învățase prințul... Zeii să-i 
ajute pe toți. Pumn după pumn, blocaj, fandare, aplecare, rotire... 
Mulțimea se zvârcoli, făcând spume la gură văzându-i rapiditatea şi 
priceperea. 


Chaol o văzuse ucigând. Trecuse un timp de când o văzuse 
luptând pentru distracţie. lar ei îi făcea o mare plăcere. Un oponent 
demn de ea, presupuse el, în timp ce ea își blocă picioarele în jurul 
capului comandantului și se roti, răsturnându-l. 

Nisipul sări în jurul lor. Ea ajunse deasupra, lovind cu pumnul 
faţa rece şi frumoasă a bărbatului... Dar fu aruncată cu o întoarcere atât 
de rapidă, încât Chaol abia reuşi să urmărească mișcarea. Aelin căzu pe 
nisipul însângerat şi se ridică în picioare chiar în clipa în care 
comandantul mai atacă o dată. Apoi, fură din nou o ceaţă de membre, 
lovituri şi întuneric. 

Dincolo de groapă, Arobynn avea ochii mari, ca un om flămând în 
fața festinului. Lysandra se ținea de el şi îl prinsese cu atâta forță de 
braţ, încât articulațiile degetelor i se albiseră. Bărbații îi șopteau lui 
Arobynn la ureche, fixând groapa cu privirea, la fel de lacomi ca Regele 
Asasinilor. Proprietarii Gropilor sau posibilii clienți negociau folosirea 
femeii care lupta cu o asemenea furie sălbatică și plăcere perversă. 

Aelin lovi cu piciorul în stomacul comandantului, facându-l să se 
izbească de zidul din piatră. El se încovoie, gâfâind. Mulțimea aclamă, 
iar Aelin îşi ridică braţele, rotindu-se în cerc, Moartea triumfătoare. 

Vuietul de răspuns al mulțimii îl făcu pe Chaol să se întrebe dacă 
tavanul urma să se prăbușească. 

Comandantul se aruncă asupra ei, iar Aelin se roti, prinzându-l şi 
blocându-i brațele și gâtul într-o strânsoare din care nu se putea scăpa 
ușor. Ea se uită la Arobynn, ca și când l-ar fi întrebat ceva. 

Stăpânul ei îi privi pe bărbaţii cu ochi mari şi lacomi de lângă el - 
apoi, dădu din cap spre ea. 

Lui Chaol i se întoarse stomacul pe dos. Arobynn văzuse destule. 

Dovedise destule. Nici măcar nu fusese o luptă dreaptă. Aelin 
continuase să lupte pentru că Arobynn își dorise ca ea să o facă. Şi, de 
îndată ce va distruge turnul cu ceas și își va recăpăta magia... Cine avea 
să o mai poată controla? Cine avea să-i mai controleze pe Aedion, şi pe 
Prinţul ei Fae, și pe toţi războinicii ca ei? O nouă lume, da. Dar o lume în 
care vocea oamenilor obișnuiți avea să fie doar o şoaptă. 

Asasina îi răsuci brațele comandantului, iar demonul ţipă de 
durere, apoi... Aelin se retrase clătinându-se, prinzându-se de antebraţ, 
unde sângele strălucea intens prin tăietura din costumul ei. 


Doar când comandantul se întoarse, cu sângele curgându-i pe 
bărbie și cu ochii complet întunecaţi, Chaol înţelese. O mușcase. Chaol 
şuieră printre dinţi. 

Comandantul se linse pe buze, rânjetul lui însângerat mărindu-se. 
Chiar şi peste vuietul mulțimii, Chaol îl auzi pe demonul Valg vorbind. 

— Acum știu ce ești, cățea corcită, spuse creatura. 

Aelin își coborî mâna, sângele strălucind pe mănușa ei neagră. 

— E bine că şi eu știu ce ești, ticălosule. 

Trebuia să îi pună capăt acum. 

— Cum te cheamă? întrebă ea, dând târcoale în jurul 
comandantului demon. 

Creatura din corpul bărbatului chicoti. 

— Nu poate fi pronunţat în limba voastră omenească. Vocea îi 
străbătu repede venele lui Chaol, înghețându-le. 

— Eşti foarte condescendent pentru un amărât de soldat, șopti 
ea. 

— Ar trebui să te aduc eu însumi în Morath, corcitură, și să văd 
cât de mult vei vorbi atunci. Să văd ce părere ai despre toate lucrurile 
delicioase pe care le facem alor tăi. 

Morath - Breasla Ducelui Perrington. Stomacul lui Chaol se 
transformă în plumb. Acolo erau duși prizonierii care nu erau 
executați. Cei care dispăreau în noapte. Să facă zeii ce știu cu ei. 

Aelin nu îi dădu timp să mai spună ceva, iar Chaol îşi dori din nou 
să-i fi putut vedea fața, doar ca să știe ce naiba se întâmplă în mintea ei 
când îl atacă pe comandant. Ea îi trânti greutatea considerabilă în nisip 
şi îl apucă de cap. 

Gâtul comandantului pârâi. Cuprinzându-i faţa cu mâinile, Aelin îi 
fixă cu privirea ochii goi și gura deschisă. Mulțimea aclamă triumful. 
Aelin gâfâi, cu umerii aplecaţi, apoi se îndreptă, scuturându-şi nisipul 
de pe genunchii costumului. 

Îşi ridică privirea spre stăpânul gropii. 

— Hotărăşte. 

Bărbatul păli. 

— Victoria este a ta. 

Ea nu se deranjă să-și mai ridice privirea când își lovi cizma de 
zidul din piatră, eliberând o lamă subțire și îngrozitoare. 

Chaol fu recunoscător strigătelor mulțimii când ea băgă lama prin 
gâtul comandantului. În repetate rânduri. 


În lumina slabă, nimeni altcineva nu își putea da seama că pata 
din nisip nu avea culoarea care trebuia. 

Nimeni, în afară de demonii împietriți adunaţi în jurul lor, care o 
reperară pe Aelin, privindu-i fiecare mișcare a picioarelor când îi tăie 
complet capul comandantului, iar apoi îl lăsă în nisip. 


Când Arobynn îi întinse mâna și o scoase din groapă, lui Aelin îi 
tremurau braţele. 

Stăpânul ei îi strivi degetele într-o prinsoare mortală, trăgând-o 
mai aproape în ceea ce, pentru toată lumea, ar fi părut o îmbrăţișare. 

— Este a doua oară, dragă, când nu mi-ai dat ce voiam. Am spus 
inconștient. 

— M-a acaparat setea de sânge, se pare. Ea se retrase; brațul 
drept o durea de la mușcătura urâtă pe care i-o făcuse creatura. 
Ticălosul! Aproape că simţea sângele prelingându-se prin pielea groasă 
a cizmei, greutatea mizeriei care i se lipise de deget. 

— Aştept rezultate, Ansei - și curând. 

— Nu-ţi face griji, Stăpâne. Chaol își făcea loc prin mulţime, spre 
un colț întunecat, urmat de Nesryn, pregătindu-se, fără îndoială, să-i 
urmărească pe Valgi de îndată ce ar fi plecat. Vei primi ce îți datorez. 

Aelin privi spre Lysandra, care nu era atentă la cadavrul pe care 
soldații îl scoteau din groapă, dar care se uita ca un animal de pradă la 
ceilalți paznici Valg, care se furișau. Aelin își drese vocea, iar Lysandra 
clipi, expresia ei transformându-se în neliniște și repulsie. 

Aelin dădu să plece. 

— Nu ești nici măcar un pic curioasă unde l-am îngropat pe Sam? 
îi spuse Arobynn. 

El ştiuse că vorbele lui aveau să fie primite ca o lovitură. Avusese 
avantajul, lovitura sigură în tot acest timp. Până și Lysandra tresări 
puţin. 

Aelin se întoarse încet. 

— Trebuie să plătesc vreun preț ca să aflu? 

Atenţia lui se îndreptă spre groapă, 

— Tocmai l-ai plătit. 

— Ai fi în stare să-mi dai o locaţie falsă şi să mă faci să aduc pietre 
la mormântul greșit. 


Fără flori - niciodată flori în Terrasen. În schimb, ei aduceau mici 
pietre la morminte, ca să-și marcheze vizitele, ca să le spună morților 
că nu erau dați uitării. Pietrele erau eterne - florile, nu. 

— Mă rănești cu o astfel de acuzaţie. Chipul elegant al lui 
Arobynn spunea însă altceva. Crezi că nu va trebui să plăteşti la un 
moment dat? îi spuse el atât de încet, încât Lysandra nu auzi. 

Ea rânji. 

— Este o ameninţare? 

— Este o sugestie, zise el calm, ca să-ți aminteşti cât de 
importante îmi sunt influenţele şi ce aş avea de oferit ție şi alor tăi într- 
o vreme în care ești atât de disperată după multe lucruri: bani, 
luptători... Aruncă o privire spre căpitan și Nesryn, care dispăreau. 
Lucruri de care au nevoie și prietenii tăi. 

Pentru un preț - mereu pentru un preţ. 

— Spune-mi unde l-ai îngropat pe Sam și lasă-mă să plec. Trebuie 
să-mi curăț pantofii. 

Zâmbi, satisfăcut că el câștigase, iar ea îi acceptase micul cadou - 
fără îndoială, curând aveau să facă altă înțelegere, iar apoi o alta, 
pentru orice ar fi avut nevoie de la el. Îi spuse locaţia, un mic cimitir, 
lângă marginea râului. Nu în criptele Breslei Asasinilor, unde erau 
înhumați majoritatea. Probabil ca o insultă la adresa lui Sam - fără să-şi 
dea seama că, oricum, Sam nu şi-ar fi dorit să fie îngropat în Breaslă. 

— Mulţumesc, spuse ea cu o voce gâtuită. Apoi, se uită la 
Lysandra. Sper că te plăteşte suficient, îi zise ea tărăgănat. 

Dar Lysandra era atentă la cicatricea lungă care îi brăzda gâtul lui 
Arobynn - la cicatricea pe care i-o lăsase Wesley. Însă Arobynn era 
prea ocupat să-i zâmbească lui Aelin, ca să observe. 

— Ne vom vedea curând, spuse el. O altă ameninţare. Sper că 
atunci când îţi vei respecta partea ta de înţelegere. 

Bărbații cu feţe dure care fuseseră lângă Arobynn în timpul luptei 
încă zăboveau la câțiva pași distanță. Proprietarii Gropilor. Ei o 
salutară dând din cap, dar ea nu făcu la fel. 

— Spune-le noilor tăi parteneri că m-am retras în mod oficial, 
rosti ea, în loc de rămas-bun. 

Era un efort de voinţă să o lase pe Lysandra cu el, în acea hazna. 

Simţi cum santinelele Valg o supravegheau, le simţi indecizia și 
răutatea și, dispărând în aerul rece al nopții, speră că Nesryn și Chaol 
nu intraseră în bucluc. 


Ea nu le ceruse să vină doar ca să o protejeze, ci ca să îi facă să 
înțeleagă exact cât de proști fuseseră să aibă încredere într-un om ca 
Arobynn Hamel. Chiar dacă darul lui Arobynn era motivul pentru care 
acum puteau să-i urmărească pe Valgi spre locul în care se ascundeau. 

Spera doar că, în ciuda darului fostului ei stăpân, ei înțeleseseră, 
în cele din urmă, că ea ar fi trebuit să-l ucidă pe Dorian în acea zi. 


CAPITOLUL 25 


Elide spăla vase, ascultându-l cu atenție pe bucătarul care se 
plângea în legătură cu următorul transport de alimente programat. 
Câteva căruțe aveau să sosească peste două săptămâni, se pare, 
aducând vin şi legume şi, poate, dacă erau norocoși, carne sărată. 
Totuşi, nu alimentele o interesau pe ea, ci modul în care erau 
transportate, ce fel de căruţe ar fi putut să le aducă. Și cum ar fi putut 
Elide să se ascundă mai bine în una din ele. 

Fix atunci intră una dintre vrăjitoare. 

Nu Manon, ci cea pe nume Asterin, cu păr auriu, ochii precum o 
noapte înstelată şi care emana ferocitate. Elide observase de mult cât 
de repede își scotea colții și ţinuse minte momentele în care Asterin 
credea că nu se uita nimeni la ea și privea spre orizont, cu fața crispată. 
Secrete - Asterin era o vrăjitoare cu secrete. Și secretele îi făceau pe 
oameni mortali. 

Elide își păstră capul plecat și umerii coborâţi, în timp ce 
bucătăria se linişti în prezenţa Locţiitoarei. Asterin merse țanțoş direct 
spre bucătar, care se făcuse palid ca moartea. Era un om bun și cu gura 
mare în majoritatea timpului, dar un laş în esență. 

— Lady Asterin, spuse el și toată lumea - inclusiv Elide - făcu o 
plecăciune. 

Vrăjitoarea zâmbi - dinţi albi, normali, slavă cerului. 

— Mă gândeam că aș putea să ajut la spălatul vaselor. 


Lui Elide îi îngheță sângele. Simţi privirile tuturor din bucătărie 
aţintite asupra ei. 

— Oricât am aprecia asta, Lady... 

— Îmi respingi oferta, muritorule? Elide nu îndrăzni să se 
întoarcă. Sub apa înspumată, mâinile încrețite îi tremurară. Îşi strânse 
pumnii. Frica era inutilă; frica te omora. 

— N... nu. Bineînţeles, Lady. Noi - și Elide - ne vom bucura de 
ajutor. 

Și asta fu tot. 

Zornăitul şi haosul bucătăriei începură să se audă din nou, ușor, 
dar conversaţia rămase discretă. Toţi se uitau, așteptând - ori ca 
sângele lui Elide să se scurgă pe pietrele gri, ori să audă ceva piperat de 
pe buzele mereu zâmbitoare ale lui Asterin Cioc-negru. 

Simțţi fiecare pas pe care îl facea vrăjitoarea spre ea - fără grabă, 
dar puternic. 

— Tu speli, eu le usuc, spuse santinela, lângă ea. 

Elide aruncă o privire din spatele cortinei de păr. Ochii cu alb și 
auriu ai lui Asterin străluciră. 

— M-mulţumesc, se strădui ea să se bâlbâie. 

Amuzamentul din acei ochi nemuritori crescu. Nu era un semn 
bun. 

Dar Elide îşi continuă munca, dându-i vrăjitoarei oale şi farfurii. 

— O sarcină interesantă, pentru fiica unui lord, observă Asterin, 
destul de încet încât nimeni altcineva din bucătăria aglomerată să 
poată să audă. 

— Mă bucur să ajut. 

— Lanţul spune contrariul. 

Elide nu ezită să spele; nu lăsă oala din mâini să alunece niciun 
centimetru. Cinci minute, iar apoi ar fi putut reuși să murmure o 
explicaţie şi să fugă. 

— Nimeni altcineva de aici nu este înlănţuit ca un sclav. Ce te face 
atât de periculoasă, Elide Lochan? 

Elide ridică uşor din umeri. Un interogatoriu - asta era. Manon o 
numise spioană. Părea că santinela ei decisese să evalueze cât de 
periculoasă era. 

— Ştii, oamenii ne-au urât și s-au temut mereu de noi, continuă 
Asterin. Se întâmplă rar să ne prindă, să ne ucidă, dar când o fac... O, se 
distrează făcându-ne lucruri îngrozitoare. În Pustiuri, au făcut 


mașinării ca să ne rupă în bucăţi. Proștii nu și-au dat seama că tot ce 
trebuie să facă pentru a ne tortura, pentru a ne obliga să-i implorăm - 
își coborî privirea spre picioarele lui Elide - este să ne înlăn- țuiască. Să 
ne țină legate de pământ. 

— Îmi pare rău să aud asta. 

Două dintre femeile care jumuleau găini își dăduseră părul după 
urechi, într-o încercare inutilă de a le auzi. Dar Asterin ştia cum să 
vorbească încet. 

— Câţi ani ai - cincisprezece, şaisprezece? 

— Optsprezece. 

— Eşti micuță pentru vârsta ta. Asterin îi aruncă o privire care o 
făcu pe Elide să se întrebe dacă, prin rochia ei făcută în casă, vedea 
bandajele folosite ca să-şi facă sânii mari să pară mult mai mici. 
Probabil că aveai opt sau nouă ani când a dispărut magia. 

Elide frecă oala. Avea să termine şi să plece. Să vorbească despre 
magie în jurul acestor oameni, când atât de mulți dintre ei erau 
nerăbdători să vândă orice mică informaţie lorzilor groazei care 
conduceau acest loc... Asta avea să-i asigure o călătorie spre 
spânzurătoare. 

— Copiii vrăjitoarelor care erau atunci de vârsta ta, continuă 
santinela, n-au avut niciodată șansa să zboare. Puterea nu se instalează 
până la prima sângerare. Măcar acum au balauri. Dar nu este același 
lucru, nu-i aşa? 

— N-am de unde să știu. 

Asterin se aplecă mai aproape, cu o tigaie din fier în mâinile-i 
lungi şi mortale. 

— Dar unchiul tău știe, nu-i așa? 

Elide se făcu mai mică şi câștigă alte câteva secunde prefâcându- 
se că se gândea la asta. 

— Nu înţeleg. 

— Nu ai auzit niciodată vântul strigându-ți numele, Elide Lochan? 
Nu l-ai simţit niciodată trăgându-te de mânecă? Nu l-ai ascultat 
niciodată şi nu ai tânjit să zbori spre orizont, spre pământuri străine? 

Ea își petrecuse mare parte din viaţă într-un turn, dar fuseseră 
nopți, furtuni puternice... 

Elide reuşi să înlăture ultima bucată de mâncare arsă de pe oală şi 
o clăti, dându-i-o vrăjitoarei înainte de a se șterge pe mâini cu şorțul. 

— Nu, Lady. Nu văd de ce aș face-o. 


Chiar dacă voia să fugă - să fugă în cealaltă parte a lumii şi să 
scape de aceşti oameni pentru totdeauna. Dar asta nu avea nicio 
legătură cu șoapta vântului. 

Ochii negri ai lui Asterin părură să o devoreze complet. 

— Ai fi auzit acel vânt, fato, spuse ea încet, deoarece oricine are 
sânge de Dinţi-de-fier o face. Sunt surprinsă că mama ta nu ţi-a spus 
asta. Se transmite pe linie maternă. 

Sânge de vrăjitoare. Sânge de Dinţi-de-fier. În venele ei - în 
descendența mamei ei. Nu era posibil. Sângele ei era roşu; nu avea dinți 
sau unghii de fier. Mama ei fusese la fel. Dacă exista o moştenire, era 
atât de veche, încât fusese uitată, dar... 

— Mama a murit când eram copil, spuse ea, întorcându-se și 
luându-și rămas-bun de la bucătarul-șef, dând din cap. Nu mi-a spus 
niciodată nimic. 

— Păcat, spuse Asterin. 

Toţi servitorii se holbară la Elide când ieși șchiopătând, ochii lor 
întrebători spunându-i destule: nu auziseră nimic. O mică ușurare, 
așadar. 

Pe toți zeii - o, zeilor! Sânge de vrăjitoare. 

Elide urcă pe scări, durerea străbătându-i piciorul la fiecare 
mișcare. De aceea o ținuse Vernon înlănțuită? Să nu poată zbura, dacă 
ar fi manifestat vreodată un semn de putere? De aceea ferestrele 
turnului din Perranth fuseseră blocate de gratii? 

Nu - nu. Ea era om. În întregime om. 

Dar, în momentul în care vrăjitoarele se adunaseră, când ea 
auzise acele zvonuri despre demonii care voiau să... să... se înmulțească, 
Vernon o adusese aici. Și devenise foarte, foarte apropiat de Ducele 
Perrington. Cu fiecare pas, se rugă la Anneith, se rugă la Stăpâna 
înțelepciunii ca vrăjitoarea să se fi înşelat, ca Locţiitoarea să nu fi avut 
dreptate. Doar când ajunse în vârful turnului Aripii Conducătoare, Elide 
își dădu seama că nu știa unde se ducea. 

Nu avea unde să meargă. Nici la cine să fugă. 

Căruţele cu alimente nu aveau să sosească decât peste câteva 
săptămâni. Vernon ar fi putut să o predea oricând ar fi dorit. De ce nu o 
făcuse imediat? Ce aştepta? Să vadă dacă primul dintre experimente 
funcționa, înainte de a o oferi ca un bonus de negociere, pentru mai 
multă putere? 


Dacă era un bun de o asemenea valoare, avea să fie nevoită să 
plece mai departe decât bănuise ca să scape de Vernon. Nu doar spre 
Continentul Sudic, ci dincolo, spre ţinuturile de care nu auzise 
niciodată. Dar fără bani, cum ar fi putut? Fără bani - cu excepția 
pungilor cu monede pe care le lăsase împrăștiate prin cameră Aripa 
Conducătoare. Se uită la scările care se întindeau în întuneric. Poate ar 
fi putut folosi acei bani ca să mituiască pe cineva - un gardian, o 
vrăjitoare dintr-un sabat minor - să o scoată de acolo. Imediat. 

Glezna o duru îngrozitor când se grăbi să urce scările. Nu va lua o 
pungă întreagă, mai degrabă câteva monede din fiecare, astfel încât 
Aripa Conducătoare să nu observe. Din fericire, camera vrăjitoarei era 
goală. Și diversele pungi cu monede fuseseră lăsate afară, cu o 
neglijență de care doar o vrăjitoare nemuritoare mai interesată de 
vărsare de sânge ar fi putut să dea dovadă. 

Elide se apucă să îndese monede în buzunare, în legăturile din 
jurul sânilor şi în pantof, astfel încât să nu fie descoperite toate odată și 
să nu zornăie. 

— Ai înnebunit? 

Elide îngheţă. 


Asterin stătea rezemată de perete, cu mâinile încrucișate. 

Locţiitoarea zâmbea; fiecare dintre dinţii ei de fier ascuţiţi ca 
lamele strălucind în lumina după-amiezii. 

— Creatură mică, nebună și curajoasă! spuse vrăjitoarea, 
mergând în jurul lui Elide. Nu ești atât de docilă pe cât pretinzi, nu-i 
aşa? 

O, pe toţi zeii. 

— Să furi de la Aripa Conducătoare... 

— Te rog... şopti Elide. Să o implore - poate că asta avea să 
funcționeze. Te rog - trebuie să părăsesc acest loc. 

— De ce? 

Aruncă o privire spre punga cu monede, pe care Elide o ținea 
strâns în mâini. 

— Am auzit ce fac cu Picioarele-galbene. Unchiul meu - dacă am... 
dacă am sângele vostru, nu-l pot lăsa să mă folosească așa. 


— Să fugi din cauza lui Vernon... Cel puţin acum știm că nu ești 
spioana lui, copil de vrăjitoare. Vrăjitoarea rânji, iar zâmbetul ii fu 
aproape la fel de înspăimântător ca al lui Manon. 

De aceea îi spusese atât de multe: ca să vadă unde ar fi fugit Elide 
după aceea. 

— Nu-mi spune așa! şopti Elide. 

— Este atât de rău să fii vrăjitoare? zise Asterin și își răsfiră 
degetele, privindu-și unghiile de fier în lumina slabă. 

— Nu sunt vrăjitoare. 

— Atunci, ce eşti? 

— Nimic - sunt un nimeni. Sunt un nimic. 

Vrăjitoarea țâțâi. 

— Toată lumea este ceva. Chiar și cea mai de rând vrăjitoare are 
propriul sabat. Dar pe tine cine te apără, Elide Lochan? 

— Nimeni. Doar Anneith, iar uneori Elide credea că până și asta 
ar fi putut fi în imaginaţia ei. 

— E imposibil ca o vrăjitoare să fie singură. 

— Nu sunt vrăjitoare, spuse ea din nou. Și, odată ce avea să scape, 
să părăsească acest imperiu stricat, urma să fie un nimeni. 

— Nu, cu siguranţă nu este o vrăjitoare, izbucni Manon din pragul 
ușii, având ochii aurii reci. Zi tot. Acum! 


Manon avusese o zi de rahat, ceea ce spunea ceva, având în 
vedere că trăise un secol. 

Sabatul Picioare-galbene fusese adus într-o cameră subterană a 
Breslei, sala fiind săpată chiar în munte. Manon adulmecase o dată 
camera cu paturi și ieșise din nou. Vrăjitoarele Picioare-galbene oricum 
nu o voiau acolo, cât erau tăiate de oameni, iar o bucată de piatră le era 
cusută înăuntru. Nu, un Cioc-negru nu avea ce căuta într-o cameră în 
care Picioarele-galbene erau vulnerabile pentru că, mai mult ca sigur, 
le-ar fi determinat să devină mortale . 

Aşa că fusese la instrucție, unde Sorrel o învinsese în luptă cu 
mâinile goale. Apoi, trebuise să oprească nu una sau două, ci trei lupte 
ale diverselor sabaturi, inclusiv cel al vrăjitoarelor Sânge-albastru, pe 
care Valgii le încântau cumva. Ele se aleseseră cu nasurile sparte 
pentru că îi sugeraseră unui sabat Cioc-negru că era datoria lor sacră 


nu doar să suporte implantarea, ci şi să meargă atât de departe încât să 
se împerecheze fizic cu Valgii. Manon nu le învinuia pe suratele-i Cioc- 
negru pentru întreruperea discuţiei. Dar trebuise să împartă pedepse 
egale între cele două grupuri. 

lar apoi asta. Asterin și Elide în camera ei, fata cu ochii măriţi și 
îngrozită, Locţiitoarea ei părând să încerce să convingă fata să li se 
alăture. 

— Începe să vorbeşti acum. 

Mânia - ea ştia că trebuia să se stăpânească, dar camera mirosea 
a frică omenească, iar acesta era spaţiul ei. 

Asterin păși în faţa fetei. 

— Nu este o spioană de-a lui Vernon, Manon. 

Manon le făcu onoarea de a asculta, cât timp Asterin îi spuse ce se 
întâmplase. Când termină, Manon își încrucișă braţele. Elide se făcu 
mică lângă ușa camerei, cu punga de monede încă în mâini. 

— Unde se trage linia? întrebă încet Asterin. 

Manon își arătă dinţii. 

— Pe oameni îi mâncăm, îi ucidem sau îi folosim ca să ne 
împerechem. Nu îi ajutăm. Dacă are sânge de vrăjitoare în ea, este o 
picătură. Nu este suficient încât să o facă una dintre noi. Manon se 
îndreptă spre Locţiitoare. Eşti una dintre Cele Treisprezece. Ai 
îndatoriri şi obligaţii și, totuși, așa îți petreci timpul? 

Asterin o înfruntă. 

— Ai spus să o supraveghez şi am făcut-o. Am aflat ce trebuia. 
Abia a ajuns la maturitate. Vrei ca Vernon Lochan să o ducă în acea 
cameră? Sau într-unul dintre ceilalți munţi? 

— Nu-mi pasă ce face Vernon cu animalele lui de companie 
umane. Dar, odată ce spuse asta, cuvintele părură urâte. 

— Am adus-o aici ca să știi... 

— Ai adus-o aici ca un premiu, ca să îţi recâștigi poziţia. 

Elide încerca în continuare să dispară din cameră. 

Manon pocni din degete în direcţia fetei. 

— Te însoțesc în camera ta. Păstrează banii dacă vrei. 
Locţiitoarea mea are un cuib plin de rahat de balaur de curățat. 

— Manon, începu Asterin. 

— Aripă Conducătoare, mârâi Manon. Când nu te vei mai purta ca 
un muritor idiot, mi te vei putea adresa din nou cu Manon. 


— Şi totuși tolerezi un balaur care adulmecă florile şi care-i face 
ochi dulci acestei fete. 

Manon aproape o lovi - aproape o strânse de gât. Dar fata privea, 
asculta. Așadar, Manon o apucă pe Elide de braţ și o trase spre ușă. 


Elide îşi ținu gura când Manon o conduse pe scări. Nu întrebă cum 
de ştia Aripa Conducătoare unde era camera ei. Se întrebă dacă Manon 
avea să o ucidă de îndată ce ar fi ajuns. Se întrebă dacă urma să o 
implore și să-i ceară să-i fie milă, la momentul cu pricina. 

Dar, după un timp, vrăjitoarea spuse: 

— Dacă încerci să mituieşti pe cineva aici, te va pâri. Păstrează-ți 
banii pentru când vei fugi. 

Elide își ascunse tremuratul mâinilor și dădu din cap. 

Vrăjitoarea o privi pieziș, iar ochii ei aurii străluciră în lumina 
torţei. 

— În orice caz, unde naiba ai putea fugi? Nu este nimic pe o rază 
de o sută şaizeci de kilometri. Singurul mod în care ai avea o şansă ar fi 
să te urci în... Manon pufni. Căruţele de aprovizionare. 

Inima lui Elide se cutremură. 

— Te rog - te rog nu-i spune lui Vernon! 

— Nu crezi că, dacă Vernon ar fi vrut să te folosească astfel, ar fi 
făcut-o deja? Şi de ce te pune să te joci de-a servitoarea? 

— Nu ştiu. Lui îi plac jocurile; poate că aşteaptă ca una dintre voi 
să-i confirme ce sunt. 

Manon tăcu din nou - până ce dădură colțul. 

Stomacul lui Elide îi căzu la picioare când văzu cine stătea în fața 
uşii ei, ca şi când ea l-ar fi chemat acolo, doar gândindu-se la el. 

Vernon purta obișnuita lui tunică viu colorată - astăzi, de 
culoarea verde a Terrasenului - iar sprâncenele i se ridicară când le 
văzu pe Manon şi pe Elide. 

— Ce cauţi aici? izbucni Manon, oprindu-se în fața micii uși a lui 
Elide. 

Vernon zâmbi. 

— O vizitez pe draga mea nepoată, bineînţeles. 

Deși Vernon era mai înalt, Manon păru să îl privească de sus, păru 
mai mare decât el. 


— Cu ce scop? spuse ea, ţinând-o în continuare pe Elide de braţ. 

— Speram să văd cum vă înțelegeţi voi două, spuse mieros 
unchiul ei. Dar se pare că nu trebuia să-mi fac griji, spuse el, văzând 
cum o ţinea Manon de încheietură pe Elide şi observând ușa din fața 
lor. 

Elide avu nevoie de mai mult timp decât Manon, ca să-i pice fisa. 

— Nu obişnuiesc să-mi forțez servitorii, spuse Manon, arătându- 
şi dinţii. 

— Doar să ucizi bărbaţii ca pe niște porci, corect? 

— Morţile lor echivalează cu modul în care s-au comportat în 
viață, răspunse Manon, cu un fel de calm care o făcu pe Elide să se 
întrebe dacă trebuie să o ia la fugă. 

Vernon râse uşor. Era atât de diferit de tatăl ei, care fusese 
afectuos, frumos şi cu umeri largi - cu un an peste treizeci, când fusese 
executat de rege. Unchiul ei privise acea execuţie și zâmbise. lar apoi 
venise să-i povestească tot. 

— Te aliezi cu vrăjitoarele? o întrebă Vernon pe Elide. Cât de crud 
din partea ta. 

Elide își cobori privirea în pământ. 

— Nu am împotriva cui să mă aliez, unchiule. 

— Poate că te-am protejat prea mult în toți acești ani, dacă asta 
crezi. 

Manon își înălță capul. 

— Spune ce ai de spus și pleacă! 

— Ai grijă, Aripă Conducătoare! zise Vernon. Ştii exact unde ţi se 
termină puterile. 

Manon ridică din umeri. 

— Mai ştiu și exact unde să mușc. 

Vernon rânji şi muşcă aerul din fața lui. Amuzamentul i se 
accentuă în ceva urât, când se întoarse spre Elide. 

— Voiam să văd ce mai faci. Ştiu cât de grea a fost ziua de azi. 

Inima i se opri. Îi spusese cineva despre conversaţia din 
bucătărie? Fuseseră mai devreme spioni în turn? 

— De ce ar fi o zi grea pentru ea, omule? Privirea fixă a lui Manon 
era la fel de rece ca fierul. 

— Ziua asta este întotdeauna grea pentru familia Lochan, spuse 
Vernon. Ştii, Cal Lochan, fratele meu, a fost un trădător. Liderul unor 
rebeli, timp de câteva luni, după ce Terrasenul a fost moştenit de rege. 


Dar a fost prins, ca şi restul, şi ucis. Este greu pentru noi să-i 
blestemăm numele și încă să ne fie dor de el, nu-i așa, Elide? 

Îi simţi vorbele ca pe o lovitură. Cum de uitase? Nu spusese 
rugăciunile, nu implorase zeii să aibă grijă de el. Era ziua în care murise 
tatăl ei, iar ea îl uitase, la fel de sigur cum lumea o uitase pe ea. Acum 
nu se mai prefăcea a-și ține capul plecat, chiar dacă Aripa 
Conducătoare o privea. 

— Eşti un vierme inutil, Vernon, spuse Manon. Du-te și varsă-ţi 
veninul în altă parte! 

— Ce ar spune bunica ta, rosti gânditor Vernon, băgându-și 
mâinile în buzunare, despre un asemenea comportament? Mârâitul lui 
Manon îl urmări și după ce plecă pe coridor. 

Manon deschise uşa lui Elide, dezvăluind o cameră abia suficient 
de mare pentru un pat și o grămadă de haine. Nu i se permisese să 
aducă niciun fel de bunuri, nici amintirile pe care le ascunsese Finnula 
în toți aceşti ani: mica păpușă adusă de mama ei dintr-o călătorie pe 
Continentul Sudic, inelul cu pecete al tatălui ei, pieptenele din fildeş al 
mamei - primul dar pe care Cal Lochan i-l dăduse lui Marion 
Spălătoreasa, când o curta. În mod aparent, Marion vrăjitoarea clanului 
Dinţi-de-fier ar fi fost un nume mai bun. 

Manon închise ușa în spatele lor, lovind-o cu piciorul. Prea mică - 
camera era prea mică pentru două persoane, mai ales când una dintre 
ele era bătrână şi domina spaţiul doar respirând. Elide se așeză pe pat, 
doar ca să facă mai mult loc între ea şi Manon. 

Aripa Conducătoare o fixă cu privirea mai mult timp, iar apoi 
spuse: 

— Poţi să alegi, copil de vrăjitoare. Albastru sau roșu? 

— Poftim? 

— Sângele tău este albastru sau roșu? Tu hotărăști. Dacă e 
albastru, se dovedește că am jurisdicție asupra ta. Nenorociţi ca Vernon 
nu pot face ce vor cu neamul meu - nu fără permisiunea mea. Dacă 
sângele tău este roșu... Ei bine, nu îmi pasă în mod special de oameni și 
s-ar putea să mă amuze văzându-l pe Vernon în acțiune. 

— De ce mi-ai oferi aşa ceva? 

Manon schiță un zâmbet, cu toţi dinţii de fier și fără remușcări. 

— Pentru că pot. 

— Dacă sângele meu este... albastru, nu va confirma ce 
suspectează Vernon? Nu va acționa? 


— E un risc pe care va trebui să ţi-l asumi. Poate că va încerca 
ceva - să vadă ce obține. 

O capcană. lar Elide era momeala. Să-și revendice moștenirea de 
vrăjitoare şi, dacă Vernon ar fi luat-o pentru experiment, Manon ar fi 
putut să aibă un motiv să-l ucidă. Simţea că Manon spera asta. Nu era 
doar un risc, era un risc stupid şi sinucigaş. Dar mai bun decât nimic. 

Vrăjitoarele, care nu își coborau privirea pentru niciun om... Până 
ce ar fi reușit să scape, poate ar fi putut învăţa câte ceva despre cum 
era să aibă colți şi gheare. Și cum să le folosească. 

— Albastru, șopti ea. Sângele meu este albastru. 

— Bună alegere, copil de vrăjitoare, spuse Manon, iar cuvântul fu 
o provocare și un ordin. Ea se întoarse, dar privi peste umăr. Bine ai 
venit în clanul Cioc-negru. 

Copil de vrăjitoare. Elide se holbă în urma ei. Probabil făcuse cea 
mai mare greşeală din viață, dar... era ciudat. 

Sentimentul de apartenenţă era ciudat. 


CAPITOLUL 26 


— Nu o să pic mort, îi spuse Aedion verișoarei şi reginei lui, în 
timp ce ea îl ajuta să meargă pe acoperiș. Era a treia lor tură, pe când 
luna strălucea pe dalele din urma lor. Făcea eforturi să stea drept, nu 
din cauza coastelor pe care le simţea zvâcnind constant, ci pentru că 
Aelin - Aelin - era lângă el, cuprinzându-l cu un braţ de mijloc. 

O briză răcoroasă de noapte, dantelată cu un fuior de fum la 
orizont, îl învălui, răcindu-i transpiraţia de pe gât. Dar el își feri capul 
din calea fumului, inhalând un alt miros, mai frumos. Îi găsi sursa 
privind în sus la el, cu o ușoară încruntare. Mirosul frumos al lui Aelin îl 
calma, îl trezea. Niciodată nu avea să se sature de acel miros. Era un 
miracol. 

Dar privirea ei încruntată - aceea nu era un miracol. 

— Ce e? întrebă el. Trecuse o zi de când ea luptase în Gropi - o zi 
dedicată mai mult somnului. În seara asta, la adăpostul întunericului, el 
reușise să coboare din pat pentru prima dată. Dacă ar mai fi stat închis 
o clipă, ar fi început să dărâme pereţii. Se săturase de cuști şi închisori. 


— Fac o evaluare profesională, spuse ea, mergând în același ritm 
cu el. 

— Ca asasin, regină sau luptătoare în groapă? 

Aelin rânji - un rânjet care-i spunea că se gândea să-l bată. 

— Nu fi invidios că nu ai avut șansa să lupţi cu ticăloşii de Valgi. 

Nu era vorba despre asta. Noaptea trecută, se luptase cu Valgii, în 
timp ce el zăcuse în pat, fără să ştie măcar că ea era în pericol. El 
încercase să se convingă că, în ciuda pericolului, în ciuda faptului că se 
întorsese mirosind a sânge şi rănită, acolo unde unul dintre ei o 
mușcase, măcar aflase că în Morath oamenii cu magie erau 
transformați în recipiente pentru Valgi. 

Încercă să se convingă şi eșuă. Dar trebuia să o lase în pace. Nu 
avea să fie un Fae ticălos, teritorial şi autoritar, așa cum îi plăcea ei să 
spună. 

— Şi, dacă mă vei considera potrivit în urma evaluării, spuse 
Aedion în cele din urmă, mergem direct în Terrasen sau îl așteptăm aici 
pe prințul Rowan? 

— Prinţul Rowan, zise ea, dând ochii peste cap. Mă tot pisezi cu 
detalii despre Prințul Rowan... 

— Te-ai împrietenit cu unul dintre cei mai mari luptători din 
istorie - poate cel mai mare războinic în viaţă. Tatăl tău şi toți oamenii 
lui mi-au spus poveşti despre prințul Rowan. 

— Poftim? 

O, cât aşteptase el să-i dea această informaţie prețioasă... 

— Războinicii din Nord încă vorbesc despre el. 

— Rowan nu a fost niciodată pe acest continent. 

Îi rostise numele cu atâta nonşalanţă - Rowan. Ea chiar nu ştia pe 
cine considera acum membru al Curţii ei, pe cine eliberase de 
jurământul față de Maeve. Despre cine spunea, în mod frecvent, că era 
un nesuferit. Rowan era cel mai puternic mascul Fae pur-sânge în viaţă. 
lar mirosul lui o învăluia. Cu toate acestea, ea nu avea habar. 

— Rowan Spin-alb este o legendă. La fel și - cum le spune? 

— Cadre, zise ea încruntată. 

— Ei şase... Aedion oftă. Obișnuiam să spunem poveşti despre ei 
în jurul focului. Despre luptele şi aventurile lor. 

Ea scoase un oftat. 

— Te rog, te rog să nu i-o spui niciodată! Va începe să se laude și 
va aduce vorba despre asta de fiecare dată când ne vom certa. 


La drept vorbind, Aedion nu știa ce avea să-i spună bărbatului - 
deoarece erau foarte, foarte multe lucruri de zis. Era uşor să își 
exprime admiraţia. Dar dacă era vorba să-i mulţumească pentru ce 
făcuse pentru Aelin în primăvara asta sau la ce se aștepta, mai exact, 
Rowan ca membru al Curţii ei - dacă prințul Fae se aștepta să i se ofere 
jurământul de sânge, atunci... Făcu un efort să se abțină să o strângă 
mai tare pe Aelin. 

Ren știa deja că jurământul de sânge i se cuvenea lui Aedion, orice 
copil al Terrasenului știa asta. Așadar, primul lucru pe care urma să-l 
facă Aedion la sosirea prințului era să se asigure că el înțelegea acest 
detaliu. Nu era ca în Wendlyn, unde războinicilor li se oferea 
jurământul oricând voia conducătorul lor. 

Nu - de când Brannon întemeiase Terrasenul, regii și reginele 
aleseseră doar un curtean să facă un jurământ de sânge, de obicei la 
încoronarea lor sau imediat după aceea. Doar unul, pentru întreaga lor 
viață. Aedion nu avea niciun interes să cedeze această onoare, nici 
măcar legendarului prinţ-războinic. 

— În orice caz, spuse brusc Aelin, când dădură din nou colţul pe 
acoperiş, nu plecăm încă spre Terrasen. Nu până când te vei simţi 
suficient de bine încât să călătoreşti repede. Acum, trebuie să obţinem 
Amuleta din Orynth de la Arobynn. 

Aedion era pe jumătate tentat să îl vâneze pe fostul ei stăpân şi 
să-l sfâşie, în timp ce l-ar fi întrebat unde era ținută amuleta, dar putea 
să-i respecte planul. 

Era destul de slăbit încât, până acum, abia reușise să stea în 
picioare destul cât să se ușureze. Faptul că Aelin îl ajutase prima dată 
fusese atât de ciudat, încât nici măcar nu reușise să-și facă nevoile, 
înainte ca ea să înceapă să cânte o melodie obscenă, cu voce tare, şi să 
dea drumul robinetului de la chiuvetă ajutându-l, în tot acest timp, să 
stea deasupra toaletei. 

— Mai dă-mi o zi sau două și te voi ajuta să vânezi unul dintre 
acei demoni ticăloşi pentru el. Mânia se izbi în el, la fel de puternic 
precum o lovitură fizică. Regele Asasinilor îi ceruse să se pună într-o 
astfel de primejdie - ca şi când viaţa ei şi soarta regatului lor ar fi fost 
un nenorocit de joc pentru el. 

Dar Aelin... Aelin făcuse târgul. Pentru el. 

Din nou, îi fu greu să respire. Câte cicatrice avea să mai îndure 
corpul ei puternic și suplu din cauza lui? 


— Nu vei vâna Valgi cu mine, spuse Aelin apoi. 

Aedion se împiedică de o treaptă. 

— O, ba da! 

— Nu, nu o vei face, spuse ea. În primul rând, eşti prea uşor de 
recunoscut... 

— Nu începe! 

Îl analiză ceva timp, ca şi când i-ar fi evaluat punctele slabe şi pe 
cele tari. 

— Foarte bine, consimţi ea, în cele din urmă. 

Uşurarea aproape că îl făcu să se cocoşeze. 

— Dar, după toate astea - Valgii, amuleta, insistă Aedion, vom 
elibera magia? Ea dădu din cap. Presupun că ai un plan. Ea dădu iar din 
cap. El scrâșni din dinţi. Vrei să mi-l spui şi mie? 

— Curând, spuse ea dulce. 

Zeii să-l ajute. 

— Şi, după împlinirea minunatului și misteriosului tău plan, vom 
pleca spre Terrasen. Nu voia să o întrebe despre Dorian. Îi citise 
durerea pe chip din acea zi, în grădină. 

Dar dacă ea nu putea să-l doboare pe prinţișor, ar fi făcut-o el. Nu 
i-ar fi făcut plăcere, iar căpitanul ar fi putut foarte bine să-l ucidă în 
schimb, dar, ca să păstreze Terrasenul în siguranţă, i-ar fi tăiat capul lui 
Dorian. 

Aelin aprobă. 

— Da, vom pleca - dar ai doar o legiune. 

— Sunt oameni care ar lupta şi alte teritorii ar veni, dacă le-ai 
chema. 

— Putem să vorbim mai târziu despre asta. 

El îşi stăpâni mânia. 

— Trebuie să ajungem în Terrasen înainte de sfârşitul verii - 
înainte ca zăpada să cadă în toamnă, altfel, vom aştepta până la 
primăvară. Ea dădu distant din cap. leri după-amiază, ea trimisese 
scrisorile pe care Aedion îi ceruse să le scrie lui Ren, legiunii Bane și 
celorlalți lorzi loiali din Terrasen, informându-i că se vor reîntâlni și că 
toţi cei cu magie în vene trebuie să se ascundă. Ştia că lorzii rămași - 
ticăloșii bătrâni și vicleni - nu aveau să aprecieze astfel de ordine, nici 
chiar de la regina lor. Dar el trebuia să încerce. Și, adăugă el, deoarece 
ea cu siguranță urma să îl întrerupă, vom avea nevoie de bani pentru 
acea armată. 


— Ştiu, spuse ea încet. 

Nu era un răspuns. Aedion încercă din nou. 

— Chiar dacă oamenii ar fi de acord să lupte doar din onoare, 
vom avea șanse mai bune de a aduna mai mulţi, dacă vom putea să îi 
plătim. Ca să nu mai vorbim despre faptul că trebuie să îi hrănim, să îi 
înarmăm şi să le oferim provizii. De câţiva ani, el și cei din legiunea 
Bane merseseră dintr-o tavernă în alta, adunând discret fonduri pentru 
eforturile lor. Încă îl durea să-i vadă pe cei mai săraci dintre oamenii lui 
punând bani câștigați cu greu în talerele de colectă, să vadă speranţa pe 
feţele lor slabe şi cu cicatrice. Regele Adarlanului ne-a golit tezaurul; a 
fost unul dintre primele lucruri pe care le-a făcut. Singurii bani pe care 
îi avem sunt donațiile oamenilor noștri - ceea ce nu este mult - sau ce 
ne dă Adarlanul. 

— Un alt mod de a păstra controlul în toţi aceşti ani, murmură ea. 

— Poporul nostru este sărac. Sunt săraci lipiți pământului, ca să 
nu mai vorbim de plătit taxele. 

— Nu aș mări taxele ca să plătesc un război, spuse ea brusc. Și 
nici nu aş prefera să cerşim împrumuturi de la naţiuni străine. În orice 
caz, nu încă. Gâtul lui Aedion se crispă la tonul ei amar, atunci când 
amândoi se gândiră la celălalt mod în care ar fi putut face rost de bani 
şi de oameni. Dar el nu îndrăzni să menționeze o căsătorie aranjată, 
între ea şi liderul unui regat străin și bogat - nu încă. 

— Trebuie să începem să ne gândim la asta, spuse el. Dacă magia 
este într-adevăr eliberată, i-am putea recruta de partea noastră pe cei 
care o posedă - i-am putea instrui, le-am putea oferi bani și adăpost. 
Imaginează-ți un soldat care poate să ucidă cu sabia și cu magia. Asta ar 
putea schimba cursul unei bătălii. 

În ochii ei licăriră umbre. 

— Într-adevăr. 

El îi evaluă postura, claritatea privirii, chipul obosit. Prea multe - 
deja înfruntase şi supravieţuise prea multor lucruri. Îi văzuse 
cicatricele - tatuajele care le acopereau - ieșindu-i pe deasupra 
gulerului cămăşii din când în când. Încă nu îndrăznise să-i ceară să le 
vadă. Mușcătura bandajată de pe braț era un fleac în comparaţie cu 
durerea aceea și cu toate celelalte pe care nu le menţionase, cu 
cicatricele de pe tot corpul ei. Cicatricele amândurora. 

— lar apoi, spuse el, dregându-și vocea, mai e și jurământul 
sângelui. Stând în pat ore întregi, avusese timp să alcătuiască lista asta. 


Ea înţepeni. Nu trebuie să o faci - nu încă, adăugă rapid Aedion. Dar 
când vei fi pregătită, voi fi şi eu. 

— Încă vrei să îmi juri credinţă? Vocea ei era monotonă. 

— Bineînţeles. Era dreptul meu - și este şi acum, spuse el, dând 
naibii prudența. Poate aştepta până ce vom ajunge în Terrasen, dar eu 
voi fi cel care îl va depune. Nimeni altcineva. 

Ea înghiţi. 

— Corect. Un răspuns calm, pe care el nu reuși să-l descifreze. 

Ea îi dădu drumul şi se îndreptă spre una dintre micile zone de 
antrenament, pentru a-şi testa braţul rănit. Sau poate că voia să se 
îndepărteze de el - poate că deschisese subiectul într-un mod greșit. 

Poate că Aedion ar fi plecat șchiopătând de pe acoperiş, dacă ușa 
nu s-ar fi deschis și nu ar fi apărut căpitanul. 

Aelin mergea deja spre Chaol, cu o concentrare de prădător. Nu i- 
ar fi plăcut deloc să fie în locul căpitanului. 

— Ce este? spuse ea. 

Nu i-ar fi plăcut nici să fie întâmpinat astfel. 

Aedion se îndreptă şchiopătând spre ei, în timp ce Chaol închise 
ușa cu piciorul, în urma lui. 

— Piaţa Umbrelor a dispărut. 

Aelin se opri brusc. 

— Ce vrei să spui? 

Faţa căpitanului era palidă şi crispată. 

— Soldaţii Valg. În seara asta, au fost în piață şi au sigilat ieșirile, 
cu toată lumea înăuntru. Apoi, au incendiat-o. Oamenii care au încercat 
să scape prin canale au găsit o garnizoană de soldaţi așteptându-i 
acolo, cu săbiile pregătite. 

Asta explica fumul din aer, norii de la orizont. Pe toţi zeii. 
Probabil că regele își pierduse complet minţile - probabil că încetase 
să-i mai pese de ce credea populaţia. 

Aelin își lăsă brațele pe lângă corp. 

— De ce? Micul tremur din vocea ei îi zbârli părul lui Aedion, 
instinctele lui Fae vuind să îl oprească pe căpitan, să-i sfâşie gâtul, să 
înlăture cauza durerii și fricii ei... 

— Pentru că s-a aflat că rebelii care l-au eliberat - Chaol îi aruncă 
o privire lui Aedion - se întâlneau în Piaţa Umbrelor, ca să cumpere 
provizii. 


Aedion ajunse lângă ea, destul de aproape încât să vadă crisparea 
de pe chipul căpitanului, slăbiciunea care nu fusese acolo cu câteva 
săptămâni în urmă. Ultima dată când vorbiseră. 

— Şi presupun că dai vina pe mine, spuse calmă Aelin. 

Un muşchi zvâcni pe maxilarul căpitanului. El nici măcar nu 
dăduse din cap, în semn de salut, spre Aedion și nici nu menţionase 
colaborarea lor de luni întregi și ce se întâmplase în acea cameră din 
turn... 

— Regele ar fi putut să ordone să fie uciși cu orice mijloace, spuse 
Chaol, cicatricea subţire de pe faţa lui văzându-se în lumina lunii. Dar a 
ales focul. 

Aelin rămase complet nemișcată. 

Aedion mârâi. 

— Eşti un ticălos dacă sugerezi că atacul a fost un mesaj pentru 
ea. 

În cele din urmă, Chaol își îndreptă atenţia asupra lui. 

— Nu crezi că ăsta e adevărul? 

Aelin îşi înălță capul. 

— Ai venit până aici ca să mă acuzi? 

— Tu mi-ai spus să vin în seara asta, răspunse Chaol, iar Aedion 
fu pe jumătate tentat să îl facă să-și înghită dinţii pentru tonul folosit. 
Dar am venit să te întreb de ce nu ai făcut nimic în privinţa turnului cu 
ceas. Câţi oameni nevinovaţi vor mai fi prinși la mijloc din cauza asta? 

Făcu un efort să tacă. Nu era nevoie să vorbească în numele lui 
Aelin. 

— Sugerezi că nu-mi pasă? spuse ea, plină de venin. 

— Ai riscat totul - multe vieţi - ca să scoţi un singur om. Cred că 
ți se pare că acest oraș și cetățenii de aici pot fi sacrificați. 

— Căpitane, chiar trebuie să-ți aduc aminte că te-ai dus în 
Endovier şi nu ai clipit când ai văzut sclavii şi mormintele comune? 
rosti Aelin printre dinţi. Să-ţi aduc aminte că eram flămândă și 
înlănțuită, iar tu l-ai lăsat pe ducele Perrington să mă pună la pământ, 
la picioarele lui Dorian, în timp ce tu nu ai făcut nimic? lar acum ai 
tupeul să mă acuzi că nu-mi pasă, când mulţi dintre oamenii acestui 
oraș au profitat de pe urma sângelui şi suferinței aceluiași popor pe 
care tu l-ai ignorat? 

Aedion își înăbuși mârâitul care își făcea loc spre gâtul lui. 
Căpitanul nu-i spusese niciodată asta despre prima întâlnire cu regina 


lui. Nu spusese niciodată că nu intervenise în vreme ce ea era bruscată 
şi umilită. Tresărise oare căpitanul văzându-i cicatricele de pe spate 
sau doar le examinase, ca și când ea ar fi fost vreun animal valoros? 

— Nu mă poți învinui, șopti Aelin. Nu mă poți învinui pentru Piaţa 
Umbrelor. 

— Orașul încă are nevoie de protecţie, izbucni Chaol. 

Aelin ridică din umeri, îndreptându-se către ușa acoperișului. 

— Sau poate că acest oraş ar trebui să ardă, şopti ea. 

Un fior coborî pe spinarea lui Aedion, chiar dacă știa că ea 
spusese asta ca să-l enerveze pe căpitan. 

— Poate că lumea ar trebui să ardă, adăugă ea, și plecă de pe 
acoperiş. 

Aedion se întoarse spre căpitan. 

— Dacă vrei să te cerți cu cineva, fă-o cu mine, nu cu ea. 

Căpitanul nu făcu decât să scuture din cap şi să se uite în gol, 
peste mahalale. Aedion îi urmări privirea, observând capitala licărind 
în jurul lor. 

El urâse acest oraş de prima dată când zărise zidurile albe, 
castelul de cleştar. Avea nouăsprezece ani, chefuise şi se culcase cu tot 
ce mișcă, dintr-un capăt în celălalt al Riftholdului, încercând să 
găsească ceva, orice, care să explice de ce Adarlanul se credea atât de al 
naibii de superior, de ce Terrasenul căzuse în genunchi în fața acestor 
oameni. lar când Aedion terminase cu femeile și petrecerile, după ce 
Riftholdul îşi aruncase bogăţiile la picioarele lui și îl implorase pentru 
mai mult, mai mult, mai mult, tot îl urâse - chiar mai mult decât înainte. 

Și, în tot acel timp şi după aceea, nu știuse că ceea ce căuta cu 
adevărat, obiectul viselor inimii sale sfâşiate, locuia în casa unor 
asasini, la câteva străzi distanţă. 

În cele din urmă, căpitanul spuse: 

— Pari mai mult sau mai puţin întreg. 

Aedion rânji ca un lup. 

— lar tu nu vei mai fi, dacă îi vei mai vorbi aşa. 

Chaol dădu din cap. 

— Ai aflat ceva despre Dorian cât timp ai fost în castel? 

— Îmi insulţi regina şi totuși ai curaj să mă întrebi aşa ceva? 

Chaol își frecă sprâncenele cu degetul mare și arătătorul. 

— Te rog - spune-mi. Ziua de azi a fost suficient de grea. 

— De ce? 


— După lupta din Gropi, i-am vânat pe comandanții Valg în 
canale. I-am urmărit până la noul lor cuib, slavă zeilor, dar nu am găsit 
niciun om ţinut captiv. Totuși, au dispărut mai mulți oameni ca 
niciodată - chiar de sub nasul nostru. Unii dintre ceilalți rebeli vor să 
abandoneze Riftholdul. Să se stabilească în alte orașe, așteptând 
expansiunea Valgilor. 

— Şi tu? 

— Eu nu plec fără Dorian. 

Aedion nu putu să-l întrebe dacă asta însemna viu sau mort și 
oftă. 

— A venit la mine în temniţă. M-a ironizat. Nu era nici urmă de 
omul din el. Nici măcar nu ştia cine era Sorscha. Îmi pare rău pentru 
Dorian, spuse apoi Aedion, poate pentru că se simţi deosebit de bun, 
mulțumită binecuvântării cu păr auriu din apartamentul de dedesubt. 

Chaol își plecă umerii, ca și când o greutate invizibilă l-ar fi 
apăsat. 

— Adarlanul trebuie să aibă un viitor. 

— Aşadar, devino tu rege! 

— Nu sunt potrivit să fiu rege. Dispreţul de sine din acele cuvinte 
îl făcu pe Aedion să-i fie milă de căpitan, fără să vrea. Planuri - părea că 
Aelin avea un plan pentru orice. Ea îl invitase pe căpitan în seara asta 
aici, își dădu el seama, nu ca să discute ceva cu ea, ci tocmai pentru 
conversaţia asta. Se întrebă când va începe să aibă încredere în el. 

Lucrurile astea aveau nevoie de timp, își aminti el. Ea era 
obişnuită cu o viață plină de secrete; va mai dura până va învăţa să 
depindă de el. 

— Pot să mă gândesc la variante mai rele, spuse Aedion. Cum ar fi 
Hollin. 

— Şi ce veţi face tu şi Aelin în legătură cu Hollin? întrebă Chaol, 
privind spre fum. Unde trageţi linia? 

— Nu ucidem copii. 

— Nici măcar pe cei care dau semne că sunt deja corupți? 

— Nu ai dreptul să ne arunci genul ăsta de rahat în față - nu când 
regele tău ne-a ucis familia şi poporul. 

Ochii lui Chaol tremurară. 

— Îmi pare rău. 

Aedion scutură din cap. 

— Nu suntem inamici. Poţi avea încredere în noi - în Aelin. 


— Nu, nu pot. Nu mai pot. 

— Atunci, este pierderea ta, spuse Aedion. Noroc. 

Doar asta putea să-i ofere căpitanului. 

Chaol ieşi grăbit din apartamentul din depozit şi traversă strada 
spre locul în care Nesryn se rezema de clădire, cu brațele încrucișate. 
Sub umbrele glugii, gura i se strâmbă. 

— Ce s-a întâmplat? 

El continuă să meargă pe stradă, cu sângele fierbându-i în vene. 

— Nimic. 

— Ce au spus? Nesryn ţinu pasul cu el, în același ritm. 

— Nu este treaba ta, aşa că las-o baltă! Doar pentru că lucrăm 
împreună, asta nu înseamnă că ești îndreptăţită să ştii tot ce se 
întâmplă în viaţa mea. 

Nesryn înțepeni aproape imperceptibil şi ceva din Chaol tresări, 
vrând deja să-și retragă cuvintele. 

Dar era adevărat. El distrusese totul în ziua în care fugise din 
castel — şi poate că ajunsese să-și petreacă timpul cu Nesryn pentru că 
era singura care nu îl privea cu milă. 

Poate că fusese egoist să facă ce făcuse. 

Nesryn nu se deranjă să-și ia rămas-bun, înainte de a dispărea pe 
alee. 

Cel puţin el nu se putea urî mai mult decât o făcea deja. 

Să-l mintă pe Aedion în legătură cu jurământul de sânge era... 
îngrozitor. 

Ea avea să-i spună - avea să găsească o cale să-i spună. Când 
lucrurile ar fi fost mai puţin noi. Când el nu s-ar mai fi uitat la ea ca și 
când ar fi fost un miracol nenorocit când, de fapt, era o ticăloasă 
mincinoasă și lașă. 

Poate că ceea ce se întâmplase cu Piaţa Umbrelor fusese din vina 
ei. 

Ghemuită pe un acoperiș, Aelin alungă mantia de vină şi mânie 
care o sufocase de câteva ore și își îndreptă atenţia spre aleea de 
dedesubt. Perfect. 

În seara asta, urmărise câteva patrule diferite, observând care 
dintre comandanţi purta inele negre, care părea mai brutal decât 
restul, care nici măcar nu încerca să se miște ca un om. Bărbatul - sau 


acum era un demon? - care deschisese grătarul canalului de pe strada 
de dedesubt era unul dintre cei mai blânzi. 

Își dorise să îl urmeze pe acest comandant spre locul în care îşi 
făcea cuibul, pentru a-i putea da măcar informaţia asta lui Chaol - să-i 
demonstreze cât de interesată era de bunăstarea acestui oraș 
nenorocit. 

Oamenii comandantului se îndreptaseră spre palatul strălucitor 
de cleştar, ceața densă a râului aruncând tot dealul într-o lumină 
verzuie. Dar el cotise, intrând mai adânc în mahalale și spre canalizarea 
de dedesubt. Îl urmări dispărând prin grătarul canalului, apoi coborâse 
vioi de pe acoperiș, grăbindu-se către cea mai apropiată intrare, care ar 
fi avut legătură cu a lui. Reprimându-și vechea frică, pătrunse în liniște 
în canal, la o stradă sau două mai jos de locul în care intrase el, şi 
ascultă cu atenţie. 

Picuratul apei, mirosul urât al murdăriei, fuga şobolanilor... 

Și paşi care plescăiau în față, în jurul următoarei mari intersecții 
de tuneluri. Perfect. 

Aelin își ţinu săbiile ascunse în costum, ca să nu ruginească în 
umezeala canalului. Ea rămase în umbre, pășind fără zgomot în timp ce 
se apropie de intersecție, și privi după colț. lată-l, comandantul Valg 
mergea prin tunel, cu spatele la ea, înaintând. 

Când el se îndepărtă destul de mult, ea se strecură după colț, 
rămânând în întuneric, evitând zonele de lumină care străluceau prin 
grătarele de deasupra. Tunel după tunel, îl urmări până ce ajunse la un 
bazin mare. 

Era înconjurat de pereţi înalți şi dărăpănațţi, acoperiți cu 
murdărie și mușchi atât de vechi, încât ea se întrebă dacă erau unii 
dintre primii construiți în Rifthold. 

Dar nu bărbatul aflat în genunchi în fața bazinului, cu apele-i 
alimentate de râurile care şerpuiau din toate direcţiile, fu cel care îi luă 
suflarea şi o făcu să simtă panica inundându-i venele. 

Ci creatura care ieşi din apă. 


CAPITOLUL 27 


Creatura se ridică, corpu-i negru de piatră spintecând apa, abia 
făcând-o să se unduiască. Comandantul Valg îngenunche în fața ei, cu 


capul plecat, nemişcând un mușchi în timp ce creatura îngrozitoare se 
ridică. 

Inima îi bătu cu putere, iar Aelin își impuse să se calmeze, cât 
observă detaliile creaturii care stătea acum până la brâu în bazin, apa 
picurându-i de pe brațele mari şi de pe botul alungit, ca al unui şarpe. 

O mai văzuse. Una dintre cele opt creaturi sculptate chiar în 
turnul cu ceas; opt capete de balauri care putea să jure... o priviseră la 
un moment dat. Îi zâmbiseră. 

Lipsea acum unul din turnul cu ceas sau statuile fuseseră 
inspirate de acest monstru? 

Ea își forță puterea în genunchi. O lumină slabă, de culoare 
albastră, începu să pulseze pe sub costumul ei - rahat! Ochiul. 
Niciodată nu era un semn bun când pâlpâia - niciodată, niciodată, 
niciodată. Îl acoperi cu o mână, ucigând strălucirea abia perceptibilă. 

— Raportează! şopti creatura printr-o gură cu dinţi negri, de 
piatră. Câine Wyrd - aşa l-ar fi numit ea. Chiar dacă nu semăna nici pe 
departe cu un câine, ea avea sentimentul că această creatură-balaur 
putea să ia urma și să vâneze la fel de bine ca orice câine. Și că își 
asculta stăpânul. 

Comandantul îşi păstră capul plecat. 

— Nici urmă de general sau de cei care l-au ajutat să scape. Am 
primit vești că a fost reperat pe drumul sudic, călărind cu alţi cinci, 
spre Fenharrow. Am trimis două patrule după ei. 

Pentru asta, trebuia să-i mulțumească lui Arobynn. 

— Mai caută! spuse câinele Wyrd. Lumina slabă licărea pe venele 
irizate din pielea lui de obsidian. Generalul a fost rănit - nu avea cum 
să ajungă departe. 

Vocea creaturii o făcu să îngheţe. Nu era vocea unui demon sau a 
unui om. Ci a regelui. Ea nu voia să știe ce fel de lucruri făcuse ca să 
vadă prin ochii acestei creaturi, să vorbească prin gura ei. 

Simţi un fior pe şira spinării, când se retrase prin tunel. Apa care 
curgea lângă aleea înălțată nu era destul de adâncă încât creatura să fi 
putut înota pe acolo, dar... ea nu îndrăzni să respire prea zgomotos. 

O, cu siguranță avea să i-l dea lui Arobynn pe comandantul Valg. 
Apoi, să îi lase pe Chaol şi pe Nesryn să îi vâneze pe toți, până la 
exterminare. 

Dar nu înainte să aibă șansa de a vorbi personal cu unul. 


= 


Aelin se opri din tremurat abia după zece cvartale, zece cvartale 
în care se gândi dacă să le spună ce văzuse şi ce plănuise, dar, imediat 
ce intră pe ușă şi îl văzu pe Aedion plimbându-se nervos pe lângă 
fereastră, simţi din nou tensiunea. 

— Ca să vezi! făcu ea, scoțându-şi gluga. Sunt vie și nevătămată. 

— Ai spus două ore şi ai fost plecată patru. 

— Am avut nişte treburi - lucruri pe care doar eu le pot face. Și, 
ca să le pot rezolva, a trebuit să ies. Tu nu poţi încă să stai pe străzi, mai 
ales dacă există un pericol... 

— Ai jurat că nu era niciun pericol. 

— Arăt ca un oracol? Întotdeauna există un pericol - întotdeauna. 

Ăsta nu era nici măcar pe jumătate adevărul. 

— Miroși ca nenorocitele de canale, izbucni Aedion. Vrei să-mi 
spui ce ai căutat acolo? 

Nu. Nu prea voia. 

Aedion îşi frecă faţa. 

— Înţelegi cum a fost să stau degeaba, câtă vreme ai fost plecată? 
Ai spus două ore. La ce trebuia să mă gândesc? 

— Aedion, răspunse ea cât de calm putu și își scoase mănușile 
murdare, înainte de a-l apuca de mâna mare şi bătătorită. Înţeleg. Chiar 
înțeleg. 

— Ce făceai, de era atât de important încât nu puteai aştepta o zi 
sau două? Ochii lui erau mari, rugători. 

— Cercetam. 

— Te pricepi la asta, nu-i aşa? La jumătăţi de adevăr. 

— În primul rând, doar pentru că eşti... tu, nu ai dreptul să ştii tot 
ce fac. În al doilea rând... 

— lar începi cu listele. 

Îl strânse de mână suficient de puternic încât oasele unui bărbat 
mai slab s-ar fi rupt. 

— Dacă nu îţi plac listele mele, nu te certa cu mine. 

El o fixă cu privirea; și ea făcu la fel. Ferm, continuu. Semănau 
foarte mult. Aedion expiră și se uită la mâinile lor împreunate - apoi o 
deschise pe a lui ca să-i examineze palma cu cicatrice, încrucişate cu 
urmele jurământului ei față de Nehemia și tăietura pe care o făcuse în 
clipa în care ea și Rowan deveniseră carranam, magia lor unindu-i 
pentru totdeauna. 


— Este greu să nu mă gândesc la faptul că ai toate cicatricele din 
vina mea. 

O! O! îi luă vreo două secunde, dar Aelin reuși să își înalțe bărbia 
intr-un unghi delicios și să-i dea replica. 

— Te rog. Pe jumătate le merit. Ea îi arătă o mică cicatrice de pe 
interiorul antebraţului. O vezi pe asta? Un bărbat dintr-o tavernă m-a 
tăiat cu o sticlă, după ce am trişat la cărți şi am încercat să-i fur banii. 

El scoase un sunet gâtuit. 

— Nu mă crezi? 

— O, te cred! Nu știam că joci cărţi atât de prost încât să recurgi la 
trișat. Aedion chicoti încet, dar frica zăbovi. 

Aşa că ea îşi trase în spate gulerul tunicii, ca să dezvăluie un colier 
subțire de cicatrice. 

— Baba  Picioare-galbene, Matroana clanului vrăjitoarelor 
Picioare-galbene, mi-a făcut astea când a încercat să mă ucidă. l-am 
tăiat capul, apoi i-am tăiat cadavrul în bucăţi mici, după care l-am 
îndesat în cuptorul din căruţa ei. 

— M-am întrebat cine a ucis-o pe Picioare-galbene. 

Ea l-ar fi îmbrățișat doar pentru acea propoziţie - pentru lipsa de 
frică sau de dezgust din ochii lui. 

Apoi se îndreptă spre masă și scoase o sticlă de vin din dulap. 

— Mă mir că nu mi-aţi băut tot alcoolul bun în lunile astea, 
sălbaticilor. Se încruntă spre dulap. Se pare că unul dintre voi mi-a băut 
din coniac. 

— Bunicul lui Ren, zise Aedion, urmărindu-i mişcările de lângă 
fereastră. 

Ea deschise sticla de vin şi nu se deranjă să ia un pahar: se așeză 
pe canapea şi luă o gură. 

— Asta, spuse ea, arătând spre o cicatrice zimțată de lângă cot. 
Aedion înconjură canapeaua ca să se așeze lângă ea. Ocupa aproape 
jumătate din spaţiu. Lordul Pirat din Golful Craniului mi-a făcut asta, 
după ce i-am distrus tot orașul, am eliberat sclavii şi am arătat și bine 
când am făcut-o. 

Aedion luă sticla de vin şi bău. 

— Te-a învăţat cineva vreodată ce e modestia? 

— Dacă tu nu ai învăţat, de ce aş face-o eu? 

Aedion râse, iar apoi îi arătă mâna lui stângă. Câteva degete erau 
strâmbe. 


— În tabăra de instrucţie, unul dintre acei ticăloşi adarlanieni mi- 
a rupt toate degetele, pentru că aveam gura mare. Apoi, mi le-a rupt iar, 
pentru că nu m-am oprit din înjurat după aceea. 

Ea fluieră printre dinţi, chiar dacă se minuna de curajul şi de 
sfidarea lui. Chiar dacă mândria pentru verișorul ei se împletea cu un 
pic de rușine proprie. Aedion își ridică cămașa, dezvăluind un abdomen 
musculos, pe care o tăietură groasă şi zimțată cobora dinspre coaste 
până la buric. 

— Bătălia de lângă Rosamel. Un cuţit de vânătoare zimţat, lung de 
cincisprezece centimetri, curbat la vârf. Nenorocitul m-a nimerit aici — 
şi arătă de sus, apoi îşi cobori degetul - și a tăiat în jos. 

— Rahat! exclamă ea. Cum naiba mai respiri? 

— Am avut noroc şi am reușit să mă mișc atunci când l-a tras în 
jos, împiedicându-l să mă spintece. Măcar după aceea am aflat cât de 
valoros este un scut. 

Aşa îşi petrecură toată seara şi noaptea, pasând sticla de vin de la 
unul la altul. Pe rând, spuseră poveștile rănilor acumulate în anii 
petrecuţi departe unul de celălalt. Și, după un timp, ea își scoase 
costumul şi se întoarse ca să-i arate spatele - să-i arate cicatricele și 
tatuajele care le acopereau. 

Când ea se rezemă din nou de canapea, Aedion îi arătă cicatricea 
de pe pectoralul său stâng, din prima bătălie în care luptase, când, în 
sfârşit, reuşise să recâştige Sabia din Orynth - sabia tatălui ei. 

El se îndreptă spre ceea ce ea considera acum a fi camera lui, iar 
când se întoarse, ţinea sabia în mâini și îngenunche. 

— Asta îți aparține, vorbi el răguşit. 

Ea înghiți zgomotos și puse teaca în mâinile lui Aedion, chiar dacă 
inima i se frânse la vederea săbiei tatălui ei, din cauza a ceea ce făcuse 
el ca să o obţină, să o salveze. 

— Îţi aparţine, Aedion. 

El nu cobori sabia. 

— Eu doar am păstrat-o în siguranţă. 

— Îţi aparţine, rosti ea din nou. Nimeni altcineva nu o merită. Nici 
măcar ea, îşi dădu seama. 

Aedion respiră tremurat și își plecă capul. 

— Eşti un beţiv trist, îi spuse ea, iar el râse. 


Aedion puse sabia pe masa din spatele lui și se aşeză din nou pe 
canapea. Era destul de masiv, iar ea aproape căzu de pe propria pernă 
şi îi aruncă o privire când se îndreptă. 

— Nu-mi rupe canapeaua, brută stângace! 

Aedion îi zburli părul și îşi întinse picioarele lungi în față. 

— Zece ani şi uite cum mă tratează draga mea verișoară. 

Ea îi dădu un cot în coaste. 

Mai trecură două zile, iar Aedion îşi ieșea din minţi, mai ales că 
Aelin se tot strecura afară, doar ca să se întoarcă acoperită de murdărie 
şi mirosind ca tărâmul de foc al lui Hellas. A ieși pe acoperiș, la aer 
proaspăt nu era același lucru cu a ieși în lume, iar apartamentul era 
atât de mic, încât el începu să se gândească să doarmă la parterul 
depozitului, ca să i se pară că are mai mult spațiu. 

Mereu se simţea așa - fie că era în Rifthold, în Orynth sau în cele 
mai elegante palate - dacă trecea prea mult timp fără să meargă prin 
păduri sau pe câmp, fără ca vântul să-i atingă fața. Pe toți zeii, ar fi 
preferat până și tabăra de război a legiunii Bane locului ăsta. Trecuse 
prea mult timp de când îşi văzuse oamenii, de când râsese cu ei, de 
când le ascultase și le invidiase în secret poveştile despre familiile și 
casele lor. Dar nu mai era cazul - nu acum, când propria lui familie se 
întorsese la el; nu acum, când Aelin era casa lui. Chiar dacă zidurile 
casei ei îl sufocau. 

Probabil că părea la fel de captiv precum se simţea, deoarece 
Aelin dădu ochii peste cap când se întoarse în apartament, în acea 
după-amiază. 

— Bine, bine, spuse ea, ridicând mâinile în aer. Aş prefera să te 
distrugi decât să-mi strici mobila de plictiseală. Eşti mai rău decât un 
câine. 

Aedion zâmbi. 

— Fac tot posibilul ca să impresionez. 

Aşadar, se înarmară, îşi puseră mantiile și făcură doi paşi afară, 
inainte ca el să detecteze un miros feminin - ca de mentă și o 
mirodenie pe care nu o putea identifica - apropiindu-se de ei. Repede. 
Mai simţise acel parfum, dar nu își amintea unde. 

Durerea îi biciui coastele când întinse mâna spre pumnal. 

— E Nesryn. Relaxează-te! îl linişti Aelin. 


Într-adevăr, femeia care se apropia ridică o mână în semn de 
salut, deşi era acoperită cu o mantie atât de bine, încât Aedion nu vedea 
nimic din chipul frumos de dedesubt. 

Aelin o întâlni la jumătatea străzii, mișcându-se cu ușurință în 
costumul ei negru, și nu îl aşteptă şi pe Aedion. 

— S-a întâmplat ceva? o întrebă ea. 

Atenţia femeii se îndreptă dinspre Aedion către regina lui. El nu 
uitase acea zi de la castel - săgeata pe care o trăsese şi cea pe care o 
îndreptase în direcţia lui. 

— Nu. Am venit să dau raportul despre noile cuiburi pe care le- 
am găsit. Dar mă pot întoarce mai târziu, dacă sunteți ocupați. 

— Tocmai ieșeam în oraş, spuse Aelin, să-i dăm de băut 
generalului. 

Părul negru, până la umeri, al lui Nesryn se mișcă sub glugă, când 
își înălță capul. 

— Ai nevoie de încă o pereche de ochi care să vă păzească? 

Aedion deschise gura, dorind să spună nu, dar Aelin părea 
gânditoare. Ea privi peste umăr spre el, iar Aedion știu că îi evalua 
condiţia fizică, pentru a hotărî dacă voia, într-adevăr, încă o sabie 
printre ei. Dacă Aelin ar fi fost în Bane, ar fi doborât-o pe loc. 

— Ce vreau este un chip frumos, care să nu-i aparțină verișoarei 
mele. Se pare că eşti numai bună, îi spuse Aedion, tărăgănat, tinerei 
rebele. 

— Eşti un nesuferit, i-o întoarse Aelin. Și, din nefericire, căpitanul 
n-ar fi deloc bucuros dacă i-ai face avansuri lui Falig, vere. 

— N-aş spune asta, zise repede Nesryn. 

— Mi-e indiferent, spuse Aelin, ridicând din umeri. Și aşa era. 

Nesryn scutură din cap. 

— Nu mă gândeam la tine, dar - n-aş spune asta. Cred că se 
complace în nefericire. Rebela flutură o mână. Oricum am putea muri 
oricând. Nu văd scopul melancoliei. 

— Ei bine, ai noroc, Nesryn Faliq, spuse Aelin. Se pare că m-am 
săturat de verişorul meu, aşa cum s-a săturat și el de mine. Avem 
nevoie de prieteni noi. 

Aedion schiță o plecăciune spre rebelă, iar coastele îl durură din 
cauza mişcării. Apoi, gesticulă spre strada din față. 

— După tine. 


Nesryn îl măsură din priviri, ca şi când ar fi văzut exact poziția 
rănii dureroase, iar apoi o urmă pe regină. 

Aelin îi duse la o tavernă cu adevărat infamă, la câteva cvartale 
distanță. Cu un mers impresionant și amenințător, alungă doi hoți care 
stăteau în spate, la o masă. Se uitară o singură dată la armele ei, la 
costumul ei extraordinar, și deciseră că le plăcea să-și păstreze 
organele în corp. 

Cei trei rămaseră în cârciumă până la închidere, atât de acoperiţi 
de glugi, încât abia se recunoșteau reciproc, jucând cărţi şi refuzând 
numeroasele oferte de a li se alătura altor jucători. Nu aveau bani de 
pierdut la jocuri adevărate, aşadar, în loc de bani, foloseau niște boabe 
de fasole uscată, pe care le adusese chelneriţa, convinsă de Aedion. 

Nesryn abia vorbea şi câştiga rundă după rundă, iar Aedion 
presupuse că tăcerea ei era bună, având în vedere că nu hotărâse încă 
dacă voia să o ucidă pentru acea săgeată pe care o trăsese. Dar Aelin îi 
puse întrebări despre brutăria familiei ei, despre viața părinţilor ei pe 
Continentul Sudic, despre sora, nepoatele și nepoţii ei. Când, părăsiră, 
într-un final, cârciuma, niciunul dintre ei neîndrăznind să se îmbete în 
public şi nici nerăbdători să meargă încă la culcare, hoinăriră pe aleile 
mahalalei. 

Aedion savură fiecare pas de libertate. Fusese închis în acea 
celulă câteva săptămâni. Acest lucru îi deschisese o rană veche, una 
despre care nu vorbise cu Aelin sau cu altcineva; doar războinicii lui cei 
mai valoroşi din legiunea Bane ştiau și asta doar pentru că îl ajutaseră 
să se răzbune, la câțiva ani după întâmplare. Aedion încă se gândea la 
asta când ajunseră pe o alee îngustă și cețoasă, cu pietrele-i negre 
luminate argintiu de lumina lunii ce se ivea deasupra. 

Auzi târșşâitul cizmelor pe piatră înaintea însoţitoarelor lui, 
urechile lui de Fae prinzând sunetul, și întinse o mână în faţa lui Aelin 
şi Nesryn, care rămaseră complet nemișcate. Adulmecă aerul, dar 
străinul nu se afla în direcţia vântului. Așa că ascultă. 

Era o singură persoană, judecând după sunetul pașilor aproape 
neauziți care străpungea zidul de ceaţă. Se deplasa cu ușurința unui 
prădător, activându-i instinctele lui Aedion. Acesta își palmă cuțitele de 
luptă când mirosul bărbatului îl lovi - nespălat, dar cu un iz de pin și de 
zăpadă. Apoi, simţi mirosul lui Aelin pe străin, mirosul complex și 
stratificat, împletit în ființa bărbatului. 


Bărbatul ieşi din ceață; înalt - poate mai înalt decât Aedion, chiar 
dacă doar cu doi centimetri -, cu o constituţie robustă și înarmat atât 
peste, cât şi pe sub haina de un gri-deschis, cu glugă. 

Aelin făcu un pas în față. Un pas, ca și când ar fi fost ameţită. 

Expiră tremurând şi scânci uşor - un suspin. Apoi alergă pe alee, 
zburând ca şi când însuși vântul i-ar fi împins călcâiele. 

Se aruncă asupra bărbatului, lovindu-se de el atât de tare încât 
altul în locul lui s-ar fi lovit de zidul de piatră. 

Dar bărbatul o trase spre el, braţele lui mari înfașurându-se 
strâns în jurul ei, şi o ridică în aer. Nesryn dădu să se apropie, dar 
Aedion o opri, prinzând-o de braţ. 

Aelin râdea și plângea în același timp, iar bărbatul nu făcea nimic 
altceva decât să o ţină, îngropându-și capul acoperit de glugă în gâtul 
ei. Ca și când i-ar fi sorbit mirosul. 

— Cine este? întrebă Nesryn. 

Aedion zâmbi. 

— Rowan. 


CAPITOLUL 28 


Tremura din cap până în picioare şi nu se putea opri din plâns, nu 
când toată greutatea dorului de Rowan o copleși, greutatea acestor 
săptămâni petrecute de una singură. 

— Cum ai ajuns aici? Cum m-ai găsit? Aelin se retrase destul de 
mult ca să-i studieze fața dură, umbrită de glugă, tatuajul ce se ivea 
printr-o parte şi zâmbetul lui fioros. 

El era aici, el era aici, el era aici. 

— Ai spus clar că neamul meu nu ar fi binevenit pe continentul 
tău, răspunse el. Până şi sunetul vocii lui era un balsam și o 
binecuvântare. Aşa că am plecat clandestin, cu o corabie. Ai zis ceva 
despre o casă în mahala, așadar, când am sosit în seara asta, am rătăcit 
până când ţi-am simţit parfumul. O studie cu privirea evaluatoare și 
fermă a unui războinic, cu buzele strânse. Ai multe să-mi spui, zise el, 
iar ea dădu din cap. Tot - voia să-i spună tot. Ea îl apucă mai puternic, 
savurându-i mușchii încordaţi ai antebraţelor, puterea lui perpetuă. El 
îi dădu la o parte o şuviță rebelă de păr, degetele lui bătătorite 


atingându-i obrazul într-o mângâiere fină. Blândețea mângâierii o făcu 
să se înece cu un alt suspin. Dar nu ești rănită, rosti el încet. Eşti bine? 

Ea dădu din nou din cap şi își vâri faţa în pieptul lui. 

— Credeam că ţi-am ordonat să rămâi în Wendlyn. 

— Am avut motivele mele, mai bine ţi le spun într-un loc sigur, 
rosti el. Apropo, prietenii tăi de la fortăreață îţi transmit salutări. 

— Cred că le lipseşte încă o spălătoreasă de vase. Mai ales lui 
Luca - şi mai ales dimineaţa. 

Ea râse şi îl îmbrăţișă. El era aici, și nu era ceva inventat de ea, 
vreun vis nebunesc pe care îl avusese, şi... 

— De ce plângi? întrebă el, încercând să o împingă destul de mult 
încât să-i vadă din nou chipul. 

Dar ea se ținu de el cu o înverșunare atât de mare, încât îi simţi 
armele de sub haine. Cât timp era aici, lângă ea, totul avea să fie bine, 
chiar dacă s-ar fi dus totul naibii. 

— Plâng, se smiorcăi ea, pentru că miroși atât de urât, încât îmi 
lăcrimează ochii. 

Rowan izbucni într-un râs care făcu toate rozătoarele de pe alee 
să tacă. În cele din urmă, ea se retrase, zâmbind. 

— Un pasager clandestin nu poate face baie, glumi el, eliberând-o 
din strânsoare doar ca să-i dea un bobârnac peste nas. Ea îl împinse în 
joacă, dar el se uită de-a lungul aleii, unde așteptau Nesryn şi Aedion. 
Probabil că le supraveghease fiecare mișcare pe care o făcuseră. Și, 
dacă i-ar fi considerat o adevărată ameninţare pentru ea, ar fi fost 
morți de minute bune. Ai de gând să-i faci să stea acolo toată noaptea? 

— De când te interesează manierele? Cu un braţ, îi cuprinse 
mijlocul, nedorind să-i dea drumul, dacă se transforma în vânt și 
dispărea? Mâna pe care și-o ţinea nonşalant pe umerii ei era o greutate 
mare şi glorioasă; se apropiară de ceilalți. 

Dacă Rowan s-ar fi luptat cu Nesryn sau chiar cu Chaol, ar fi fost 
clar câştigător. Dar cu Aedion... Ea nu-l văzuse încă luptând - și, după 
felul în care verişorul ei îl privea pe Rowan, în ciuda întregii lui 
admiraţii declarate, se întrebă dacă și Aedion se gândea cine ar fi ieşit 
viu din acea luptă. Rowan se încordă un pic sub prinsoarea ei. 

Niciunul dintre bărbaţi nu privi în altă parte când se apropiară. 
Prostii teritoriale. 


Aelin îl strânse atât de puternic pe Rowan de mijloc, încât el 
şuieră şi o pişcă de umăr. Războinici Fae: nepreţuiţi într-o luptă - și o 
pacoste pentru ea, în restul timpului. 

— Să intrăm! zise ea. 

Nesryn se retrăsese un pic, ca să observe ceea ce cu siguranță 
avea să fie o luptă memorabilă a orgoliilor de războinici. 

— Ne vedem mai târziu, spuse rebela, cu colţurile gurii ridicate, 
neadresându-se niciunuia dintre ei în mod deosebit, înainte de a 
dispărea în mahala. 

O parte din Aelin se gândi să o cheme înapoi - aceeași parte care 
o făcuse să o invite pe Nesryn. Femeia păruse singuratică, ușor în 
derivă. Dar Faliq nu avea niciun motiv să rămână. Nu în acest moment. 

Aedion păşi în faţa ei şi a lui Rowan, conducându-i tăcut înapoi 
spre depozit. 

Chiar şi prin straturile de haine și arme, ea simți, cu degetele, că 
mușchii lui Rowan erau încordațţi, în timp ce el supraveghea Riftholdul. 
Se gândi dacă să-l întrebe ce anume detecta cu acele simțuri ascuţite, ce 
straturi ale orașului, despre care ea poate că nu știa că existau. Nu îi 
invidia simţul excelent al mirosului, cel puţin nu în mahala. Dar nu era 
nici locul și nici timpul să-i pună întrebări - nu înainte de a ajunge într- 
un loc sigur. Înainte de a vorbi cu el. Între patru ochi. 

Rowan cercetă depozitul fără să comenteze, înainte de a se da la o 
parte, ca să o lase să intre înaintea lui. Ea uitase cât de frumos își mișca 
trupul puternic - o furtună în carne și oase. 

Trăgându-l de mână, ea îl conduse la etaj şi în camera mare. Ştia 
că, până la jumătatea drumului, el asimilase fiecare detaliu, fiecare 
intrare, ieşire şi metodă de evadare. 

Aedion rămase în fața șemineului, cu gluga încă pe cap, cu mâinile 
încă aproape de arme. 

— Aedion, el este Rowan, îi spuse ea peste umăr, când trecură pe 
lângă el. Rowan, fă cunoștință cu Aedion! Înălțimea Sa are nevoie de o 
baie sau voi vomita dacă voi fi nevoită să stau lângă el mai mult de un 
minut. 

Nu-i mai dădu nicio explicație înainte să-l tragă pe Rowan în 
dormitorul ei și să închidă ușa în urma lor. 


= 


Aelin se rezemă de ușă, iar Rowan se opri în mijlocul camerei, cu 
fața întunecată de umbrele glugii lui gri şi groase. Spaţiul dintre ei se 
tensionă, fiecare centimetru pârâind. 

Îşi muşcă buza de jos şi îl studie: hainele cunoscute; varietatea de 
arme periculoase; liniștea nefirească, de nemuritor. Doar prezenţa lui 
lua aerul din cameră, din plămânii ei. 

— Scoate-ţi gluga! ceru el cu un mic hârâit, fixându-i gura cu 
privirea. 

Ea își încrucişă braţele. 

— Mi-o arăţi pe a ta, ţi-o arăt pe a mea, Prinţe. 

— De la lacrimi la impertinenţă în câteva minute. Mă bucur că 
despărțirea de o lună nu ţi-a diminuat obișnuita bună dispoziţie. El își 
trase gluga şi ea vorbi. 

— Părul tău! L-ai tuns complet! Apropiindu-se de el, își dădu și ea 
jos gluga. Într-adevăr, lungul lui păr alb-argintiu era acum tuns scurt. Îl 
făcea să pară mai tânăr, îi evidenția mai mult tatuajul și... ce-i drept, îl 
făcea și mai frumos. Sau poate că i se părea ei, din cauză că-i fusese dor 
de el. 

— De vreme ce te-ai gândit că ne vom lupta mult pe aici, părul 
scurt este mai util. Deşi nu pot spune același lucru despre părul tău. La 
fel de bine ai fi putut să-l vopsești albastru. 

— Taci. Părul tău era atât de frumos. Speram să mă laşi să-l 
împletesc într-o zi. Presupun că, în schimb, va trebui să-mi cumpăr un 
ponei. Ea își înălță capul. Așadar, când te transformi, vei fi un şoim fără 
pene? 

Lui i se umflară nările, iar ea își strânse buzele, ca să nu râdă. 

El cercetă camera: patul mare, pe care ea nu se deranjase să-l facă 
în acea dimineaţă, șemineul din marmură, împodobit cu fleacuri și 
cărți, ușa deschisă spre șifonierul ei imens. 

— N-ai minţit când ai spus că-ţi place luxul. 

— Nu tuturor ne place să trăim în sărăcia de războinic, replică ea, 
prinzându-l din nou de mână. Îşi amintea bătăturile, forţa şi mărimea 
mâinilor lui. Degetele lui le cuprinseră pe ale ei. 

Deşi avea un chip pe care îl memorase, un chip care îi bântuise 
visele în aceste ultime săptămâni... era, cumva, nou. lar el o privi, pur şi 
simplu, ca și când s-ar fi gândit la același lucru. 

El deschise gura să spună ceva, dar ea îl trase în baie și aprinse 
câteva lumânări de lângă chiuvetă şi de pe marginea de deasupra căzii. 


— Am vorbit serios în legătură cu baia, zise ea, răsucind 
robinetele şi acoperind scurgerea. Puţi! 

Rowan o privi, când se aplecă să apuce un prosop, din micul dulap 
de lângă toaletă. 

— Spune-mi tot. 

Ea scoase un flacon verde cu săruri de baie și un altul, cu ulei de 
baie, şi turnă cantități generoase din fiecare, iar apa deveni lăptoasă și 
opacă. 

— Îţi voi spune, după ce te vei băga în apă și nu vei mai mirosi ca 
un vagabond. 

— Dacă îmi aduc bine aminte, tu miroseai mai rău când ne-am 
întâlnit prima dată. lar eu nu te-am împins în cea mai apropiată albie 
din Varese. 

Ea îl fulgeră cu privirea. 

— Amuzant. 

— Din cauza ta, mi-au lăcrimat ochii tot nenorocitul de drum 
până la Mistward. 

— Intră odată! 

O ascultă, chicotind. 

Ea își scoase propria mantie, apoi începu să-și dea jos diversele 
arme, în timp ce ieși din baie. Poate că îi luă mai mult timp decât de 
obicei ca să scape de arme, să-și scoată costumul şi să se schimbe într-o 
cămașă albă, largă şi pantaloni. Până termină, Rowan se afla în cadă, în 
apa atât de murdară, încât ea nu vedea nimic din jumătatea inferioară a 
corpului de dedesubt. 

Muşchii puternici ai spatelui său acoperit de cicatrice se mișcară 
când se frecă pe față şi pe mâini, apoi pe gât şi pe piept. Pielea lui se 
colorase într-un maro auriu - probabil că stătuse pe afară în ultimele 
săptămâni. Aparent, fără haine. 

El îşi stropi din nou faţa cu apă, iar ea se mișcă, întinzând mâna 
spre cârpa de spălat pe care o pusese pe chiuvetă. 

— Poftim! spuse ea, ușor răgușită. 

El înmuie cârpa în apa lăptoasă și își frecă fața, ceafa, mușchii 
puternici ai gâtului. Tatuajul care îi acoperea braţul stâng străluci, din 
cauza apei care i se prelingea pe trup. 

Pe toți zeii, ocupa întreaga cadă. Ea îi dădu tăcută săpunul ei 
preferat, cu miros de lavandă. Mirosindu-l, el oftă resemnat, apoi 
începu să-l folosească. Ea se așeză pe buza curbată a căzii și îi relată tot 


ce se întâmplase de când plecaseră. Bine, aproape totul. El se spălă în 
timp ce ea vorbi, frecându-se cu o eficiență brutală. Ridică săpunul de 
lavandă spre păr, iar ea ţipă ascuţit. 

— Nu e ca să te speli pe păr, șuieră ea, sărind de unde era 
cocoțată și întinzându-se după unul dintre multele tonice pentru păr, 
aliniate pe micul raft aflat deasupra căzii. Trandafir, lămâiță, sau... 
Mirosi flaconul din sticlă. lasomie. Îl privi cu ochi mijiți. 

EI își ridică privirea spre ea, ochii lui verzi exprimând cuvinte pe 
care ştia că nu e nevoie să le spună. „i se pare că-mi pasă pe care îl 
alegi?“ 

Ea țâţâi. 

— Atunci, iasomie, boşorogule! 

El nu obiectă când ea se așeză în capul căzii și-i turnă niște tonic 
în părul scurt. Parfumul dulce şi nocturn de iasomie pluti în aer, 
mângâind-o şi sărutând-o. Până şi Rowan îl inhală când ea îi freca 
scalpul cu soluţia. 

— Probabil că încă aş putea să-l împletesc, spuse ea meditativ. 
Cozi foarte mici, și... El mârâi, dar se sprijini de cadă, cu ochii închişi. 
Eşti la fel ca o pisică de casă, zise ea, masându-i capul. El scoase un 
sunet gutural care, la fel de bine, ar fi putut fi un tors. 

Să-i spele părul era ceva intim - se îndoia că acordase vreodată 
un asemenea privilegiu multor oameni; era ceva ce ea nu mai făcuse 
niciodată pentru nimeni altcineva. Dar limitele fuseseră mereu neclare 
pentru ei şi niciunuia dintre ei nu-i păsase în mod special. O văzuse 
goală de câteva ori, iar ea văzuse mare parte din el. Luni de zile 
împărțiseră un pat. Și, pe deasupra, ei erau carranam. El îi permisese să 
pătrundă în puterea lui, dincolo de barierele interioare, până acolo 
unde jumătatea unui gând de-al ei ar fi putut să-i distrugă mintea. 
Aşadar, să-i spele părul, să-l atingă... era un lucru intim, dar și ceva 
esenţial. 

— Nu ai spus nimic despre magia ta, șopti ea, încă masându-i 
scalpul. 

El se încordă. 

— Ce e cu ea? 

Cu degetele în părul lui, ea se aplecă să-i privească faţa. 

— Înţeleg că a dispărut. Cum te simţi când eşti la fel de slab ca un 
muritor? 

El deschise ochii şi o privi. 


— Nu este amuzant. 

— Ți se pare că râd? 

— Mi-am petrecut primele câteva zile groaznic de bolnav și fiind 
abia capabil să mă mișc. A fost ca și când o pătură îmi acoperea 
simţurile. 

— lar acum? 

— Acum, mă obișnuiesc. 

Ea îl lovi în umăr. Era ca și când ar fi atins oţel înfăşurat în catifea. 

— Morocănosule, morocănosule. 

El mârâi uşor deranjat, iar ea își țuguie buzele ca să-și reprime 
zâmbetul. Se lăsă pe umerii lui, îndemnându-l să se scufunde sub apă. O 
ascultă, iar când ieşi, ea se ridică și apucă prosopul pe care îl lăsase pe 
chiuvetă. 

— Mă duc să-ţi caut niște haine. 

— Am... 

— Nu, nu! Alea vor ajunge direct la spălătoreasă. Și le vei primi 
înapoi doar dacă va reuşi să le redea mirosul plăcut. Până atunci, vei 
purta ce-ţi voi da. 

Ea îi înmână prosopul, dar nu îl lăsă din mână când el îl apucă. 

— Ai devenit o tirană, Prinţeso, spuse el. 

Ea își dădu ochii peste cap şi eliberă prosopul, întorcându-se când 
el se ridică în picioare cu o mișcare energică, împroşcând apă peste tot. 
Făcea eforturi să nu arunce o privire peste umăr. „Nici măcar să nu 
îndrăzneşti!”, şopti o voce, în mintea ei. 

Corect. Avea să-i spună acelei voci Bun Simţ şi o să asculte de ea 
de acum înainte. 

Intrând în dressing, se îndreptă spre dulapul din spate și 
îngenunche în fața sertarului de jos, deschizându-l; înăuntru, erau 
haine împăturite: chiloţi, cămăși și pantaloni. 

Pentru o clipă, se holbă la vechile haine ale lui Sam, inhalând 
mirosul lui slab, încă impregnat în material. Încă nu își făcuse curaj să 
meargă la mormântul lui, dar... 

— Nu trebuie să mi le dai, spuse Rowan din spatele ei. Ea tresări 
ușor și se răsuci pe loc, privindu-l. Era al naibii de silențios. 

Aelin încercă să nu pară prea zdruncinată de faptul că îl văzu cu 
prosopul înfășurat în jurul șoldurilor, de corpul bronzat și musculos 
care strălucea din pricina uleiurilor de baie, de cicatricele care se 


intersectau pe el, ca dungile unei feline mari. Până și Bunul Simț 
rămase fără cuvinte. 

— Acum nu prea am haine curate în casă, iar astea stau degeaba 
pe aici, spuse ea, cu gura pe jumătate uscată. Scoase o cămaşă şi o 
ridică. Sper că ţi se potriveşte. Sam avea optsprezece ani când murise; 
Rowan era un războinic șlefuit de trei secole de antrenament și bătălii. 

Scoase din sertar chiloţi și pantaloni. 

— Îţi voi da haine potrivite mâine. O să dai start unei revolte dacă 
femeile din Rifthold te vor vedea mergând pe străzi doar cu un prosop 
pe tine. 

Rowan izbucni în râs și se îndreptă spre hainele atârnate pe un 
perete al dulapului; rochii, tunici, jachete, cămăși... 

— Porţi toate astea? Ea dădu din cap și se ridică în picioare. El se 
uită la câteva rochii și tunici brodate. Sunt... foarte frumoase, recunoscu 
el. 

— Aş fi crezut că ești împotriva eleganței. 

— Şi hainele sunt arme, spuse el, oprindu-se la o rochie neagră 
din catifea. Partea din față și mânecile strâmte erau simple, decolteul 
coborând doar sub clavicule, cu nimic deosebită, în afara firelor de pe 
umeri, brodate din aur strălucitor. Rowan înclină rochia ca să se uite la 
spate - adevărata capodoperă. Broderia din aur continua de la umeri, 
întinzându-se ca să formeze un dragon şerpuind, cu gura căscată spre 
gât, corpul curbându-se în jos, până la coada îngustă, care forma 
marginea trenei lungi. Rowan oftă. Asta îmi place cel mai mult. 

Ea pipăi mâneca de catifea neagră. 

— Am văzut-o într-un magazin, când aveam şaisprezece ani, şi 
am cumpărat-o imediat. Totuşi, când mi-a fost adusă, după câteva 
săptămâni, mi s-a părut prea bătrânească. O copleșea pe fata de atunci. 
Așa că n-am purtat-o niciodată şi atârnă acolo de trei ani. 

El îşi trecu un deget acoperit de cicatrice pe spatele auriu al 
dragonului. 

— Nu mai ești acea fată, rosti el încet. Cândva, aş vrea să te văd 
purtând asta. 

Ea îndrăzni să-şi ridice privirea spre el, cotul ei atingându-i 
antebraţul. 

— Mi-a fost dor de tine. 

Gura lui se strânse. 

— Nu am fost despărțiți atât de mult timp. 


Corect. Pentru un nemuritor, câteva săptămâni nu însemnau 
nimic. 

— Şi? Nu am voie să-mi fie dor de tine? 

— Ți-am explicat cândva că oamenii la care ţii sunt arme care pot 
fi folosite împotriva ta. Dorul de mine a fost ceva prostesc. 

— Eşti ditamai seducătorul, ştii? Nu se aşteptase la lacrimi sau 
emoții, dar ar fi fost frumos să știe că și lui îi fusese dor de ea, măcar o 
fracțiune din cât îi fusese ei. Ea înghiţi în sec, îndreptându-și spatele şi 
împingându-i hainele lui Sam în braţe. Poţi să te îmbraci aici. 

Ea îl lăsă în dressing și se îndreptă direct spre baie, unde se stropi 
cu apă rece pe față și pe gât. Se întoarse în dormitor şi îl găsi 
încruntându-se. 

Ei bine, pantalonii i se potriveau - aproape. Erau prea scurți și îi 
scoteau de minune în evidenţă posteriorul, dar... 

— Cămașa e prea mică, spuse el. Nu am vrut să o rup. 

l-o dădu, iar ea se uită un pic neajutorată la cămașă, apoi la 
pieptul lui. 

— Mâine la prima oră ies în oraș. Ea scoase un oftat adânc. Ei 
bine, dacă nu te deranjează să discuţi cu Aedion fără cămaşă, presupun 
că ar trebui să mergem să-l salutăm. 

— Trebuie să vorbim. 

— De bine sau de rău? 

— Genul de discuţie în timpul căreia mă voi bucura că nu îţi poți 
accesa puterea şi nu poți să scuipi flăcări peste tot. 

Stomacul i se strânse. 

— Acela a fost un incident și, dacă mă întrebi pe mine, minunata 
ta fostă iubită a meritat-o, spuse ea. 

Și mai mult decât atât. Întâlnirea cu grupul de vizitatori nobili Fae 
la Mistward fusese groaznică. lar când fosta iubită a lui Rowan 
insistase să-l tot atingă, în ciuda faptului că el îi ceruse să se oprească, 
când ea o amenințase pe Aelin cu biciuirea, pentru că intervenise... Ei 
bine, noua poreclă preferată a lui Aelin - regina ticăloasă care scuipă 
foc - i se potrivise destul de bine în timpul acelei cine. 

Buzele îi zvâcniră, iar umbre pâlpâiră în ochii lui Rowan. 

Aelin oftă din nou și se uită la tavan. 

— Acum sau mai târziu? 

— Mai târziu. Pot să aştept un pic. 


Fu pe jumătate tentată să-i ceară să-i spună despre ce era vorba, 
dar se întoarse spre ușă. 


Aedion se ridică de pe scaunul de la masa din bucătărie, când 
Aelin şi Rowan intrară. Verişorul ei îl privi admirativ pe Rowan. 

— Aelin, nu mi-ai spus niciodată cât de frumos este prinţul tău 
Fae, spuse el. Aelin se încruntă. Aedion dădu din cap spre Rowan. 
Mâine dimineață, noi doi vom merge să ne antrenăm pe acoperiş. 
Vreau să ştiu și eu tot ce știi tu. 

Aelin țâţâi. 

— În ultimele zile te-am auzit vorbind numai despre Prinţul 
Rowan și, totuşi, asta ai hotărât să-i spui? Fără plecăciuni și ploconiri? 

Aedion se așeză din nou pe scaun. 

— Dacă Prințul Rowan vrea formalități, mă pot ploconi, dar nu 
pare să fie genul de persoană căreia să îi pese de asta în mod deosebit. 

Cu un licăr de amuzament în ochii verzi, Prinţul Fae spuse: 

— Orice doreşte regina mea. 

O, te rog! 

Şi Aedion auzi cuvintele. Regina mea. 

Cei doi prinți se fixară cu privirea, unul cu păr auriu și celălalt 
argintiu, unul geamănul ei, celălalt legătura ei de suflet. Nimic 
prietenos nu se citea în privirile lor, nimic uman - erau doi masculi Fae 
încleștaţi într-o bătălie pentru dominanţă. 

Ea se rezemă de chiuvetă. 

— Dacă aveţi de gând să vă măsurați puterile, nu vreţi să o faceți 
pe acoperiş? 

Rowan se uită la ea, cu sprâncenele ridicate. Dar Aedion fu cel 
care răspunse. 

— Ne compară cu niște câini, aşa că nu aș fi surprins dacă ea chiar 
crede că i-am distruge mobila. 

Dar Rowan nu zâmbi, ci își înclină capul într-o parte și adulmecă. 

— Şi Aedion are nevoie de o baie, ştiu, zise ea. A insistat să 
fumeze o pipă la bufet. A spus că-l făcea să pară demn. 

Încă ţinându-şi capul înclinat, Rowan îl întrebă: 

— Mamele voastre erau verişoare, Prinţe, dar cine este tatăl tău? 

Aedion se lungi pe scaunul lui. 


— Contează asta? 

— Ştii? insistă Rowan. 

Aedion ridică din umeri. 

— Mama nu mi-a spus niciodată - și nici altcuiva. 

— Presupun că ai o idee, totuși? întrebă Aelin. 

— Nu ţi se pare cunoscut? replică Rowan. 

— Seamănă cu mine. 

— Da, dar... El oftă. L-ai întâlnit pe tatăl lui. Acum câteva 
săptămâni. Gavriel. 

Aedion îl fixă cu privirea pe războinicul fără cămașă, întrebându- 
se dacă își deranjase prea mult rănile în seara asta şi acum halucina. 

Cuvintele prințului își făcură efectul. Aedion continuă să se 
holbeze. Un tatuaj negru, în Vechea Limbă, cobora pe o parte a feței lui 
Rowan şi continua pe gât, umeri și brațele musculoase. Majoritatea 
oamenilor s-ar fi uitat la acel tatuaj şi ar fi fugit în direcția opusă. 

Aedion văzuse destui războinici la viaţa lui, dar acest mascul era 
un Războinic cu R mare, reprezenta însăși legea. 

Întocmai ca Gavriel. Sau, cel puţin, aşa spuneau legendele. Gavriel, 
prietenul lui Rowan, unul dintre cadrele lui, care se putea transforma 
într-un leu de munte. 

— El m-a întrebat, șopti Aelin. El m-a întrebat câţi ani aveam și a 
părut ușurat când i-am spus că am nouăsprezece ani. 

Se pare că, la nouăsprezece ani, era prea tânără să fie fiica lui 
Gavriel, deşi semăna foarte mult cu femeia alături de care fusese 
cândva. Aedion nu și-o amintea bine pe mama sa; ultimele lui amintiri 
erau ale unui chip tras și gri, care îşi dăduse ultima suflare. Refuzase 
ajutorul tămăduitoarelor Fae, care ar fi putut să vindece boala care o 
măcina. Dar el auzise că, pe vremuri, semănase aproape perfect cu 
Aelin şi cu mama ei, Evalin. 

Aedion vorbi, cu o voce răgușită. 

— Leul este tatăl meu? 

Rowan dădu din cap. 

— El ştie? 

— Pariez că atunci când a văzut-o pe Aelin a fost prima dată când 
s-a întrebat dacă a făcut un copil cu mama ta. Probabil că încă nu știe 
sau poate asta l-a făcut să înceapă căutările. 


Mama lui nu mărturisise niciodată nimănui - cu excepţia lui 
Evalin - cine era tatăl lui. Chiar şi pe moarte, păstrase secretul. Din 
cauza asta le refuzase pe tămăduitoarele Fae. Pentru că ar fi putut să-l 
identifice - iar dacă Gavriel ar fi ştiut că avea un fiu... Dacă Maeve ar fi 
aflat... 

O veche durere îl străbătu. Ea îl ţinuse în siguranță - murise ca 
să-1 țină departe de mâinile lui Maeve. 

Degete calde alunecară în jurul mâinii lui și o strânseră. El nu-și 
dăduse seama cât de rece era. Ochii lui Aelin - ochii lor, ochii mamelor 
lor - erau blânzi. Deschiși. 

— Asta nu schimbă nimic, spuse ea. Nici cine eşti, nici ce însemni 
pentru mine. Nimic. 

Dar schimba. Schimba tot. Explica tot: puterea, viteza, simţurile; 
instinctele mortale de prădător pe care mereu se străduise să le 
controleze. De ce fusese Rhoe atât de dur cu el când îl antrenase. 

Pentru că, dacă Evalin știa cine era tatăl lui, atunci sigur știa și 
Rhoe. lar bărbaţii Fae, chiar şi cei pe jumătate Fae, erau mortali. Fără 
controlul pe care Rhoe și lorzii lui îl învăţaseră să-l stăpânească de la o 
vârstă fragedă, fără concentrare... Ei ştiuseră. Şi păstraseră secretul. 

La asta se adăuga şi faptul că, după depunerea jurământului de 
sânge față de Aelin, într-o zi... el putea să rămână tânăr, în vreme ce ea 
ar fi îmbătrânit şi ar fi murit. 

Aelin îi atinse cu degetul mare mâna, apoi se întoarse spre 
Rowan. 

— Ce înseamnă asta, în ceea ce o privește pe Maeve? Gavriel este 
legat de ea prin jurământul de sânge, așadar, ar putea să-i revendice 
urmașul? 

— Pe naiba, rosti Aedion. Dacă Maeve ar fi încercat să-l revendice, 
el i-ar fi sfâşiat gâtul. Mama lui murise de frica Reginei Fae. Era sigur de 
asta. 

— Nu știu, spuse Rowan. Chiar dacă ar crede asta, ar fi un act de 
război să ţi-l fure pe Aedion. 

— Asta rămâne între noi, zise Aelin. Calmă. Calculând - 
analizându-şi toate planurile. Cealaltă parte a monedei. Aedion, până la 
urmă este alegerea ta dacă vrei să-l abordezi pe Gavriel. Dar şi aşa 
avem destui inamici care se adună în jurul nostru. Nu vreau să încep un 
război cu Maeve. 


Dar ar fi făcut-o. S-ar fi dus la război pentru el. lar el vedea asta în 
ochii ei. Aproape îl lăsă fără aer. Asta și gândul la cum s-ar fi desfășurat 
măcelul de ambele părți, dacă Regina întunecată și urmașa Malei, 
Aducătoarea-Focului, s-ar fi confruntat. 

— Rămâne între noi, reuşi Aedion să spună. Îl simţea pe Rowan 
evaluându-l şi își reprimă un mârâit. Încet, Aedion își ridică privirea, 
întâlnind-o pe cea a prinţului. 

Însăşi stăpânirea acelei priviri fixe era ca o lovitură în faţă, cu o 
piatră. Aedion continuă să-l privească în ochi. Nici de-al naibii nu avea 
să dea înapoi; nici de-al naibii nu avea să cedeze. Și urma să cedeze - 
undeva, la un moment dat. Probabil când Aedion ar fi depus jurământul 
de sânge. 

Aelin țâţâi la Rowan. 

— Nu o mai face pe masculul alfa! O dată a fost suficient. 

Rowan nici măcar nu clipi. 

— Nu asta fac. Dar gura prințului schiță un zâmbet, ca şi când i-ar 
fi spus lui Aedion: „Crezi că mă poți învinge, micuțule?” 

Aedion rânji. „Oriunde şi oricând, Prinţe.“ 

— Nesuferitule, mormăi Aelin şi, în joacă, îl împinse pe Rowan în 
braţ. El nu se mișcă niciun centimetru. 

— Chiar ai de gând să-ți măsori puterile cu fiecare persoană pe 
care o întâlnim? Pentru că, dacă e așa, ne va lua o oră doar să străbatem 
primul cvartal din oraș, și mă îndoiesc că locuitorii vor fi foarte fericiţi. 

Aedion luptă cu impulsul de a respira adânc, în timp ce Rowan își 
mută privirea, pentru a se uita neîncrezător la regină. 

Ea își încrucişă braţele, așteptând. 

— Va trece o vreme până mă voi obișnui cu o dinamică nouă, 
recunoscu Rowan. Nu era o scuză, dar, din ce îi spusese Aelin, Rowan 
nu se deranja des cu asemenea lucruri. De fapt, ea păru de-a dreptul 
şocată de această concesie minoră. 

Aedion încercă să se întindă pe scaun, dar mușchii îi erau 
încordaţi, sângele zbătându-i-se în vene. 

— Aelin nu mi-a spus niciodată că a trimis după tine, se trezi 
Aedion spunându-i prințului. 

— Răspunde în faţa ta, Generale? 

O întrebare liniștită și periculoasă. Aedion știa că, de obicei, 
atunci când bărbaţi ca Rowan vorbeau blând, era un semn care anunţa 
violenţă și moarte. 


Aelin dădu ochii peste cap. 

— Ştii că nu la asta s-a referit, aşa că nu mai căuta ceartă, 
ticălosule. Aedion înțepeni. Putea să se apere singur. Dacă Aelin credea 
că trebuia protejat, dacă ea credea că Rowan era un războinic mai bun... 

— Am jurământul de sânge față de tine - ceea ce înseamnă câteva 
lucruri, printre care și acela că nu-mi place în mod deosebit să fiu luat 
la întrebări de ceilalţi, nici măcar de verișorul tău, spuse Rowan. 

Cuvintele îi răsunară în minte și în inimă lui Aedion. Jurământ de 
sânge. 

Aelin păli. 

— Ce ai spus? întrebă Aedion. 

Rowan făcuse jurământul de sânge față de Aelin. Jurământul lui 
de sânge. 

Aelin îşi îndreptă umerii. 

— Rowan a depus jurământul de sânge în fața mea înainte să plec 
din Wendlyn, rosti ea clar și fără să ezite. 

Un vuiet îl străbătu. 

— Ce l-ai lăsat să facă? 

Aelin îi arătă palmele acoperite de cicatrice. 

— Din câte ştiam, Aedion, îi erai loial regelui. Din câte ştiam, nu 
urma să te mai văd. 

— L-ai lăsat să depună jurământul de sânge față de tine? strigă 
Aedion. Ea îl minţise în față în ziua aceea, pe acoperiș. Trebuia să iasă, 
din pielea lui, din apartament, din acest oraş nenorocit. Aedion se 
repezi după una dintre figurinele din porțelan de pe marginea 
şemineului, simțind nevoia să spargă ceva, doar ca să nu-și mai simtă 
trupul zvâcnind. 

Ea întinse un deget amenințător, apropiindu-se de el. 

— Dacă spargi ceva, dacă îmi spargi un singur obiect, îți voi băga 
cioburile pe gât! 

Un ordin - al reginei, pentru generalul ei. 

Aedion scuipă pe podea, dar se conformă. Chiar şi pentru simplul 
fapt că ignorarea acelui ordin ar fi putut, foarte bine, să distrugă ceva 
mult mai preţios. 

— Cum îndrăzneşti? Cum de ai îndrăznit să-l lași să depună 
jurământul? întrebă el, în schimb. 

—  Îndrăznesc, deoarece dăruiesc sângele meu; îndrăznesc, 
pentru că atunci tu nu existai pentru mine. Chiar dacă niciunul dintre 


voi nu l-ar fi depus, tot lui i l-aș fi oferit, pentru că este carranamul meu 
şi pentru că mi-a câştigat indiscutabil loialitatea! 

Aedion înțepeni. 

— Şi cum rămâne cu loialitatea noastră indiscutabilă? Ce ai făcut 
ca să câştigi asta? Ce ai făcut ca să ne salvezi poporul de când te-ai 
întors? Urma să-mi spui despre jurământul de sânge sau a fost doar 
una dintre multele tale minciuni? 

Aelin mârâi cu o intensitate de animal, care îi aminti că și prin 
venele ei curgea sânge Fae. 

— Du-te şi fă o criză de nervi în altă parte! Să nu te întorci până 
când nu vei putea să te comporți ca un om normal. Sau măcar ca 
jumătate de om. 

Aedion o înjură, un blestem obscen, pe care îl regretă imediat. 
Rowan se repezi la el, lovind scaunul cu destulă putere încât să îl 
răstoarne, dar Aelin întinse o mână. Prinţul se opri. Atât de ușor îl 
stăpâni ea pe acel războinic puternic şi nemuritor. 

Aedion râse, un sunet fragil şi rece, și îi zâmbi lui Rowan într-un 
fel care, de obicei, îi făcea pe oameni să se ia la bătaie. 

Dar Rowan nu făcu decât să-și ridice scaunul; se așeză și se lăsă 
pe spate, ca şi când ar fi ştiut deja care era punctul sensibil al lui 
Aedion. 

Aelin îi arătă uşa. 

— leşi naibii afară! Nu vreau să te mai văd o vreme. 

Sentimentul era reciproc. Toate planurile lui, toate lucrurile 
pentru care muncise... Fără jurământul de sânge, era doar un general; 
doar un prinţ fără pământ, din familia Ashryver. 

Aedion se îndreptă spre ușa de la intrare şi o deschise atât de 
violent, încât aproape că o smulse din balamale. 

Aelin nu strigă după el. 


CAPITOLUL 29 


Preţ de un minut, Rowan Spin-alb se întrebă dacă merita să-l 
prindă pe prinţul semi-Fae şi să-l sfâșie în bucăţi, pentru modul cum i 
se adresase lui Aelin, sau dacă era mai bine să rămână aici, cu regina 
lui, care i se plimba nervoasă prin fața şemineului din dormitorul ei. El 


înțelegea - chiar înţelegea - de ce generalul era mânios. Și el s-ar fi 
simţit la fel. Dar asta nu era o scuză suficientă. Nici pe departe. 

Stând pe marginea saltelei moi, o privi mișcându-se. 

Chiar şi fără magia ei, Aelin era un foc viu, cu atât mai mult acum, 
că avea părul roșcat - o creatură cu emoții atât de clocotitoare, încât, 
uneori, putea doar să o privească și să se minuneze. 

Și chipul ei! Acel afurisit de chip. Când fuseseră în Wendlyn, îi 
luase un timp ca să-și dea seama că era frumoasă. De fapt, trecuseră 
luni înainte să observe cu adevărat. lar în aceste ultime săptămâni, în 
ciuda rațiunii, se gândise adesea la acel chip - mai ales la gura ei 
impertinentă. 

Dar nu își amintise cât de uluitoare era până mai devreme, când 
îşi scosese gluga, lăsându-l mască. 

Aceste săptămâni petrecute separat fuseseră un memento dur al 
vieții pe care o avusese înainte de a o găsi beată şi distrusă pe 
acoperişul din Varese. Coşmarurile începuseră chiar în noaptea plecării 
ei - nişte vise atât de necruțătoare, încât aproape că vomitase când se 
trezise brusc, cu țipătul Lyriei răsunându-i în urechi. Amintirea acestui 
lucru îl făcu să simtă un fior pe şira spinării. Dar regina din fața lui 
arsese până şi amintirea asta. 

Aelin era pe cale să facă o cărare pe covorul din faţa șemineului. 

— Dacă aşa o să se comporte toată lumea la Curtea noastră, spuse 
Rowan în cele din urmă, îndoindu-și degetele, în încercarea de a alunga 
tremurul pe care nu reuşise să-l stăpânească de când magia îi fusese 
înăbușită, atunci nu ne vom plictisi niciodată. 

Ea flutură nervoasă o mână. 

— Nu mă tachina chiar acum. Se frecă pe față și pufni. 

Rowan așteptă, ştiind că ea își căuta cuvintele, urând durerea, 
suferința și vina din trupul ei. Şi-ar fi vândut sufletul zeului întunecat 
ca să nu o mai vadă aşa niciodată. 

— De fiecare dată când mă întorc, spuse ea, apropiindu-se de pat 
şi rezemându-se de stâlpul sculptat, simt că sunt la un pas de a face o 
mişcare greşită sau de a spune vreun cuvânt nepotrivit, care i-ar ruina. 
Viețile oamenilor, viața ta, depind de mine. Nu am voie să greşesc. 

lată greutatea care o strivise încet. Îl durea faptul că avea să o 
împovăreze și mai mult, când urma să-i spună veştile pe care le aducea 
- motivul pentru care îi ignorase primul ordin. Nu îi putea oferi decât 
adevărul. 


— Vei face greșeli. Vei lua hotărâri pe care, uneori, le vei regreta. 
Câteodată nu va exista niciuna corectă, ci doar una mai bună, din 
câteva alegeri rele. Nu trebuie să-ți spun că poți face asta - știi că poți. 
Nu aş fi depus jurământul față de tine dacă nu aș fi crezut că poți. 

Se aşeză lângă el pe pat, parfumul ei mângâindu-l. De iasomie, și 
lămâiță, şi tăciuni aprinși. Elegantă, feminină și complet sălbatică. 
Afectuoasă și fermă - indestructibilă, aşa era regina lui. 

În afară de slăbiciunea pe care o împărtăşeau amândoi: legătura 
dintre ei. 

Pentru că, în coșmarurile lui, auzea câteodată vocea elegantă și 
rece a lui Maeve acoperind pocnetul unui bici. „Pentru nimic în lume, 
Aelin? Nici măcar pentru Prinţul Rowan?“ 

Încercă să nu se gândească la asta: la faptul că Aelin a dat una 
dintre cheile Wyrd în schimbul lui. Acea informaţie, pe care el o blocase 
cu atâta înverșunare, putea scăpa doar în visele lui sau când se trezea 
întinzând mâna pe patul rece, după o prinţesă care se afla la mii de 
kilometri distanţă. 

Aelin scutură din cap. 

— Era mult mai uşor când eram singură. 

— Ştiu, răspunse el, reprimându-și instinctul de a o cuprinde de 
umeri şi de a o trage mai aproape. În schimb, se concentră asupra 
sunetelor orașului. 

Auzea mai multe decât muritorii, dar vântul nu îi mai șoptea 
secretele sale. Nu-l mai simţea trăgând de el. Și, prins în corpul lui Fae, 
incapabil să se transforme... se simțea întemnițat. Neliniștit. lar faptul 
că nu putea să protejeze apartamentul, cât timp erau aici, de atacurile 
inamice, înrăutăţea situaţia. 

Nu era neajutorat, îşi aminti el. Înainte fusese legat din cap până 
în picioare în fier şi tot ucisese. Putea să păstreze apartamentul în 
siguranță - cu metodele vechi. El era doar... dezechilibrat. „Într-o 
vreme când a fi dezechilibrat ar fi putut fi fatal pentru ea.“ 

Pentru o vreme, rămaseră acolo în tăcere. 

— l-am spus nişte lucruri îngrozitoare, zise ea. 

— Nu-ţi face griji pentru asta! rosti el, neputând să se abțină să 
mârâie. Și el a spus niște lucruri la fel de îngrozitoare. Aveţi 
temperamente asemănătoare. 

Ea chicoti. 


— Povesteşte-mi despre fortăreață - cum a fost când te-ai întors 
ca să ajuţi la reconstrucție. 

Aşa că îi povesti, până ce ajunse la informaţia pe care o ţinuse 
secretă toată seara. 

— Spune odată, zise ea, cu o privire directă și fermă. El se întrebă 
dacă ea își dădea seama că, în ciuda faptului că îi criticase prostiile de 
mascul alfa, şi ea era o femelă alfa pur-sânge. 

Rowan respiră adânc. 

— Lorcan este aici. 

Ea se îndreptă. 

— De asta ai venit. 

Rowan încuviință. Și era motivul pentru care a păstra distanţa era 
o mișcare inteligentă; Lorcan era destul de viclean și de nemernic încât 
să folosească legătura dintre ei împotriva lor. 

— l-am simţit mirosul strecurându-se aproape de Mistward și l- 
am urmărit pe coastă, apoi pe o corabie. l-am dat de urmă la andocare, 
în seara asta. M-am asigurat că mi-am șters urmele înainte de a te găsi, 
adăugă el, văzând-o că s-a albit la față. 

Lorcan avea peste cinci sute de ani şi era cel mai puternic mascul 
din ţinutul Fae, egal doar cu Rowan. Ei nu fuseseră niciodată prieteni 
adevăraţi, iar după evenimentele din urmă cu câteva săptămâni, lui 
Rowan i-ar fi făcut plăcere să-i taie gâtul, pentru că o lăsase pe Aelin să 
moară în mâna prinților Valgi. Era foarte probabil că va avea șansa de a 
face asta - curând. 

— Nu te cunoaşte atât de bine încât să-ți detecteze imediat 
mirosul, continuă Rowan. Pun pariu că s-a urcat pe acea corabie doar 
să mă atragă aici, astfel încât să îl conduc la tine. Dar era mai bine decât 
să-l lase pe Lorcan să o găsească, în vreme ce el rămânea în Wendlyn. 

Aelin înjură colorat. 

— Probabil că Maeve crede că îl vom conduce și direct spre cea 
de-a treia cheie Wyrd. Crezi că i-a ordonat să ne lichideze - ca să obţină 
cheia ori după aceea? 

— E posibil. Gândul fu suficient încât să îi provoace o furie rece. 
Nu voi permite să se întâmple așa ceva. 

Ea se strâmbă. 

— Crezi că l-aş putea învinge? 


— Dacă ai fi avut puteri magice, posibil. Nervozitatea licări în 
ochii ei - suficient încât el să știe că o mai deranja și altceva. Totuşi, 
fără magie, în forma ta umană... Ai fi moartă înainte să scoţi sabia. 

— Atât de bun este. 

El încuviinţă. 

Ea îl măsură din cap până-n picioare, ca un asasin. 

— Tu l-ai putea învinge? 

— Ar fi atât de distructiv, încât nu aș risca. Îți aminteşti ce ţi-am 
spus despre Sollemere. Chipul ei se crispă la menţionarea orașului pe 
care el şi Lorcan îl distruseseră la cererea lui Maeve, acum aproape 
două secole. Era o pată care avea să rămână pentru totdeauna, 
indiferent de ce și-ar fi zis el despre cât de corupți și de răi fuseseră 
cetățenii de acolo. Fără magia noastră, este greu de spus cine ar 
învinge. Ar depinde de cine ar vrea asta mai mult. 

Lorcan, cu mânia lui rece și nesfârșită și cu talentul pentru ucis 
dăruit de către însuşi Hellas, nu îşi permitea niciodată să piardă. Lupte, 
bogății, femei - Lorcan câștiga întotdeauna, cu orice preț. Pe vremuri, 
Rowan poate că l-ar fi lăsat să câştige, l-ar fi lăsat pe Lorcan să-l ucidă 
doar ca să-i pună capăt vieţii chinuite, dar acum... 

— Dacă Lorcan te atacă, va muri. 

Ea nu clipi la violenţa care însoțea fiecare cuvânt. Altă latură a lui 
- o latură care fusese înnodată din clipa în care ea plecase - se desfăcu, 
precum un animal sălbatic întinzându-se în fața unui foc. Aelin îşi înălță 
capul. 

— Ai idee unde s-ar putea ascunde? 

— Nu. ÎI voi căuta mâine. 

— Nu, spuse ea. Lorcan ne va găsi ușor, fără să-l cauţi tu. Dar, 
dacă se așteaptă să îl conduc spre a treia cheie, ca să i-o poată duce 
înapoi la Maeve, atunci poate... Aproape că putea vedea cum îi mergea 
mintea. Ea scoase un zumzet. Mă voi gândi mâine la asta. Crezi că 
Maeve vrea cheia doar ca să mă împiedice să o folosesc sau ca să o 
folosească ea? 

— Cunoști răspunsul la întrebarea asta. 

— Ambele, atunci. Aelin oftă. Întrebarea este dacă va încerca să 
ne folosească pentru a găsi celelalte două chei sau a mai pus un 
membru al echipei tale de elită să le caute acum? 

— Să sperăm că nu a mai trimis pe nimeni. 


— Dacă Gavriel știa că Aedion este fiul lui... Ea privi spre uşa 
dormitorului, vina și durerea pâlpâind în trăsăturile ei minunate. Ar 
urma-o pe Maeve, chiar dacă ar însemna să îl rănească sau să-l ucidă pe 
Aedion pe parcurs? Chiar atât de mult îl controlează? 

Fusese un șoc mai devreme să îşi dea seama al cui fiu stătuse la 
masa din bucătărie. 

— Gavriel.. Îl văzuse pe războinic cu iubitele, de-a lungul 
secolelor, şi îl văzuse părăsindu-le la ordinul lui Maeve. Îl mai văzuse şi 
tatuându-și numele oamenilor lui căzuţi. Și, dintre toate cadrele lui, 
doar Gavriel se oprise în acea noapte ca să o ajute pe Aelin împotriva 
Valgilor. 

— Nu răspunde acum, interveni Aelin, căscând. Ar trebui să 
mergem la culcare. 

— Unde ar trebui să dorm? o întrebă Rowan, cât de dezinteresat 
putu, deşi cercetase fiecare centimetru din apartament când sosise. 

Ea atinse patul din spatele lor. 

— Exact ca pe vremuri. 

EI îşi încleştă maxilarul. Se pregătise pentru asta toată seara - de 
câteva săptămâni. 

— Aici nu suntem la fortăreață, unde nimeni nu se gândeşte de 
două ori la asta. 

— Şi dacă vreau să rămâi aici, cu mine? 

El nu își permise să se gândească prea mult la cuvintele ei, la 
ideea de a fi în acel pat. Se chinuise foarte mult să-și reprime acele 
gânduri. 

— Atunci, voi rămâne. Pe canapea. Dar trebuie să le explici clar 
celorlalți ce înseamnă șederea mea aici. 

Erau foarte multe limite care trebuiau păstrate. Ea era 
inaccesibilă - complet inaccesibilă, dintr-o grămadă de motive. El 
crezuse că va putea să se descurce cu asta, dar... 

Nu, avea să se descurce. Avea să găsească o cale să se descurce, 
pentru că nu era un prost și se putea controla, cât de cât. Acum că 
Lorcan era în Rifthold, urmărindu-i, căutând cheile Wyrd, avea lucruri 
mai importante pentru care să-şi facă griji. 

Ea ridică din umeri, lipsită de respect ca întotdeauna. 

— Atunci, la micul dejun, voi da un decret regal, despre intențiile 
mele onorabile față de tine. 

Rowan pufni. 


— Şi... față de căpitan, rosti el, fără să vrea. 

— Ce e cu el? întrebă ea prea brusc. 

— Gândeşte-te doar la cum ar putea interpreta lucrurile. 

— De ce? Ea făcuse o treabă excelentă nemenţionându-l deloc. 

Dar era atâta mânie și durere în acele cuvinte, încât Rowan nu 
putu da înapoi. 

— Spune-mi ce s-a întâmplat. 

Ea nu îl privi în ochi. 

— Mi-a spus că tot ceea ce s-a întâmplat aici - cu prietenii mei, cu 
el şi cu Dorian, cât timp am fost plecată în Wendlyn - a fost din vina 
mea. Și că sunt un monstru. 

Pentru o clipă, o furie orbitoare, usturătoare, îl străbătu. Simţea 
instincitv nevoia de a se întinde să o ia de mână, de a-i atinge fața care 
privea în continuare în jos. Dar se controlă. 

— Crezi că... spuse ea, tot fără să-l privească. 

— Niciodată, răspunse el. Niciodată, Aelin. 

În cele din urmă, îi întâlni privirea, cu ochi care erau prea bătrâni, 
prea triști şi prea obosiţi ca să aibă doar nouăsprezece ani. Fusese o 
greşeală să-i spună că era o fată - şi, într-adevăr, erau momente când 
Rowan uita cât de tânără era cu adevărat. Femeia din faţa lui purta pe 
umeri poveri care ar fi rupt coloana cuiva de trei ori mai bătrân decât 
ea. 

— Dacă tu eşti un monstru, și eu sunt, spuse el cu un rânjet atât 
de larg încât îi dezvăluia caninii alungiţi. 

Ea râse răgușit, destul de aproape încât să-i încălzească fața. 

— Dormi în pat! făcu ea. Nu am chef să scot aşternuturile pentru 
canapea. 

— Bine, spuse el, poate din pricina râsului sau a ochilor ei 
înlăcrimațţi. Prost - era foarte prost când venea vorba despre ea. Dar 
asta trimite un mesaj, Aelin, adăugă el. 

Ea își ridică sprâncenele într-un fel care, de obicei, anunţa că 
focul avea să înceapă să pâlpâie - dar focul nu apăru. Amândoi erau 
prinși în corpurile lor, pierduţi fără magie. El avea să se adapteze; să 
suporte. 

— Da? rosti ea, iar el îşi adună puterile pentru confruntare. Și ce 
mesaj trimite? Că sunt o târfă? Ca și când ceea ce fac în intimitatea 
camerei mele, cu trupul meu, este treaba cuiva. 


— Crezi că nu sunt de acord? El își pierdu cumpătul. Nimeni 
altcineva nu reuşise să-i intre pe sub piele atât de repede și de profund, 
din câteva cuvinte. Dar lucrurile sunt altfel acum, Aelin. Eşti o regină a 
ținutului. Trebuie să ne gândim la cum pare, la ce impact ar putea avea 
asupra relației noastre cu oamenii cărora li se pare nepotrivit aşa ceva. 
Dacă le explici că o faci pentru siguranţa ta... 

— O, te rog. Siguranța mea? Crezi că Lorcan, regele sau oricine 
altcineva care are ceva cu mine se va strecura pe fereastră în mijlocul 
nopţii? Ştii, pot să mă protejez singură. 

— Pe toţi zeii, știu că poţi. El nu se îndoise niciodată de asta. 

Ei i se umflară nările. 

— Asta e una dintre cele mai stupide certuri pe care le-am avut 
vreodată. Toate din cauza prostiei tale, aş putea adăuga. Ea se îndreptă 
spre dressing, şoldurile-i foşnind şi accentuându-i cuvintele. Urcă-te în 
pat, porunci ea. 

El oftă când ea și șoldurile ei intrară în dressing. 

Graniţe. Limite. Interdicţii. 

Acelea erau noile lui cuvinte preferate, își aminti el când se 
strâmbă la cearşafurile din mătase, chiar dacă respiraţia ei încă îi 
atingea obrazul. 

Aelin auzi ușa de la baie închizându-se, apoi apa curgând, când 
Rowan se spălă cu articolele de toaletă pe care i le lăsase. 

Nu era un monstru - din cauza a ceea ce făcuse, din cauza puterii 
ei, dacă Rowan era aici. Avea să le mulțumească zeilor în fiecare zi 
nenorocită pentru mica binecuvântare de a-i oferi un prieten pe 
măsura ei, care nu ar fi privit-o niciodată îngrozit. Indiferent de ce se 
întâmplase, ea avea să fie mereu recunoscătoare pentru asta. 

Dar... era nepotrivit. Într-adevăr nepotrivit. El nu ştia cât de 
indecentă putea fi. Ea deschise sertarul de sus al dulapului de stejar. Și 
zâmbi încet. 

Rowan era deja în pat când ea se îndreptă spre baie. Ea îl auzi, 
mai degrabă decât îl văzu sărind în picioare, salteaua scârțâind. 

— Ce naiba este aia? strigă el. 

Ea continuă să meargă spre baie, refuzând să se scuze sau să-și 
coboare privirea spre cămașa de noapte foarte scurtă, din dantelă 
delicată şi roz. Când ieși, cu fața spălată și curată, Rowan stătea în 
şezut, cu braţele încrucișate pe pieptul gol. 

— Ai uitat partea de jos. 


Ea stinse lumânările din cameră, una câte una. Ochii lui o 
urmăriră în tot acest timp. 

— Nu există nicio parte de jos, rosti Aelin, dând pătura la o parte, 
începe să fie prea cald, și nu-mi place să transpir când dorm. În plus, 
eşti ca un cuptor. Așa că, ori dorm cu asta pe mine, ori goală. Poţi să 
dormi în cadă, dacă te deranjează. 

Hârâitul lui zgudui camera. 

— Am înţeles ideea. 

— Hmm. Se urcă în pat lângă el, la o distanţă potrivită, destul de 
mare. 

Timp de câteva secunde, se auzi doar sunetul foșnetului păturii, 
cât ea se cuibări. 

— Trebuie să umplu culoarea în câteva locuri, rosti el, simplu. 

Ea abia îi vedea fața pe întuneric. 

— Poftim? 

— Tatuajul tău, zise el, fixând tavanul cu privirea. Sunt câteva 
locuri pe care va trebui să le completez cândva. 

Desigur. Nu era ca toţi ceilalți bărbaţi - nici pe departe. Erau prea 
puţine lucruri pe care le putea face ca să-l şocheze sau să-l tachineze. 
Un corp gol era un corp gol. Mai ales al ei. 

— Bine, spuse ea, întorcându-se cu spatele la el. 

Tăcură din nou. 

— N-am mai văzut o asemenea îmbrăcăminte, zise apoi Rowan. 

Ea se întoarse. 

— Vrei să-mi spui că femeile din Doranelle nu au cămăși de 
noapte scandaloase? Sau de oriunde din lumea asta? 

Ochii lui străluciră în întuneric precum cei ai unui animal. Ea 
uitase cum era să fie Fae, să se afle întotdeauna cu un picior în pădure. 

— De obicei, întâlnirile mele cu alte femei nu implicau parade în 
cămăși de noapte. 

— Dar ce haine implicau? 

— De obicei, niciunele. 

Ea țâțâi, alungând imaginea. 

— Având imensa plăcere de a o întâlni pe Remelle primăvara 
asta, mi-e greu să cred că ea nu te-a făcut să fii martorul vreunei 
defilări de modă. 

El privi din nou spre tavan. 

— Nu vorbim despre asta. 


Chicoti. Aelin: 1, Rowan: 0. 

Ea încă zâmbea când el vorbi din nou. 

— Toate cămășile tale de noapte sunt aşa? întrebă el. 

— Eşti foarte curios în privința neglijeurilor mele, Prinţe! Ce ar 
spune ceilalți? Poate ar trebui să dai un decret, prin care să clarifici 
situația. El hârâi, iar ea rânji cu fața în pernă. Da, am mai multe, nu-ți 
face griji! Dacă Lorcan mă va ucide în somn, aș putea măcar să arăt 
bine. 

— Vanitoasă până la sfârșit. 

Ea nu se mai gândi la Lorcan, la ce ar fi putut Maeve să vrea. 

— Ai vrea să port unul de o culoare anume? întrebă ea. Dacă te 
scandalizez, ar trebui măcar să o fac în ceva care îţi place. 

— Eşti o ameninţare. 

Ea râse din nou, simțindu-se mai bine decât în ultimele 
săptămâni, în ciuda veștilor pe care i le dăduse Rowan. Era destul de 
sigură că terminaseră discuţia din seara asta, când vocea lui vui peste 
pat. 

— Auriu. Nu galben - auriu adevărat, metalic. 

— N-ai noroc, mormăi ea în pernă. Nu aş cumpăra niciodată ceva 
atât de ostentativ. 

Aproape simţi cum el îi zâmbi în timp ce ea adormea. 

Treizeci de minute mai târziu, Rowan se holba încă la tavan, 
scrâşnind din dinţi, în timp ce îşi calma vuietul din vene, care îi sfâșia 
constant auto-controlul. 

Nenorocita aia de cămașă de noapte. 

Rahat. 

Era în rahat până la gât. 

Rowan dormea, corpul lui masiv fiind acoperit pe jumătate cu 
pături, când lumina răsăritului pătrunse printre perdelele dantelate. 
Ridicându-se în linişte, Aelin scoase limba la el, în timp ce îşi puse 
halatul din mătase de un albastru-deschis, îşi strânse într-un coc în 
vârful capului părul roșcat, care deja se decolora, și se îndreptă spre 
bucătărie. 

Înainte ca Piața Umbrelor să fie făcută scrum, negustoreasa 
nefericită de acolo făcuse o mică avere din toate vopselele pe care ea le 
tot cumpăra. Aelin se crispă la gândul că trebuia să-i dea din nou de 


urmă vânzătoarei - femeia păruse genul care ar fi scăpat de flăcări. lar 
acum ar fi dublat sau triplat preţurile deja mari ale vopselelor, ca să 
compenseze bunurile pierdute. Și pentru că Lorcan ar fi putut să o 
găsească doar după miros, schimbarea culorii părului nu ar fi avut 
niciun efect asupra lui. Deşi ea presupunea că, dacă o căuta garda 
regelui... Of, era prea devreme să se gândească la grămada imensă de 
rahat care devenise viaţa ei. 

Amețţită, făcu lipsită de vlagă un ceai. Se holbă la pâinea prăjită şi 
se rugă să mai fie ouă în frigider - erau. Și şuncă, spre încântarea ei. În 
această casă, mâncarea tindea să dispară imediat ce apărea. 

Un porc de proporții se apropie de bucătărie, pe picioare de 
nemuritor. Ea îşi adună puterile şi, cu braţele pline de mâncare, închise 
micul frigider cu șoldul. 

Aedion o privi precaut, în timp ce ea se îndreptă spre tejgheaua 
de lângă cuptor şi începu să scoată boluri și ustensile. 

— Sunt ciuperci pe undeva, spuse el. 

— Bun. Atunci, poţi să le cureţi și să le tai. Și taie şi ceapa! 

— Asta este pedeapsa pentru aseară? 

Unul câte unul, ea sparse ouăle într-un bol. 

— Sigur, dacă o consideri o pedeapsă potrivită. 

— Şi să pregătești micul dejun la ora asta este pedeapsa pe care 
ţi-o impui singură? 

— Pregătesc micul dejun pentru că m-am săturat să-l arzi tu și să 
umpli casa de miros. 

Aedion râse scurt şi veni lângă ea, ca să înceapă să taie ceapa. 

— Ai stat pe acoperiş tot timpul cât ai fost afară, nu-i așa? Ea 
scoase o tigaie din raftul de deasupra cuptorului, o puse pe arzător și 
aruncă o bucată groasă de unt pe suprafaţa-i neagră. 

— M-ai dat afară din apartament, dar nu din depozit, aşa că m-am 
gândit că m-aş putea face util stând de pază. Răstălmăcise ordinul, fix 
în stilul Vechilor Orânduiri. Ea se întrebă ce spuneau Vechile Orânduiri 
în legătură cu proprietatea regală. 

Ea apucă o lingură din lemn și învârti ușor untul care se topea. 

— Amândoi avem temperamente cumplite. Știi că nu am vorbit 
serios în legătură cu loialitatea. Sau când ţi-am spus că eşti doar pe 
jumătate om. Știi că nimic din toate astea nu contează pentru mine. Fiul 
lui Gavriel - pe toți zeii! Dar avea să-și țină gura, până când Aedion ar fi 
avut chef să discute despre asta. 


— Aelin, îmi e rușine de ce ţi-am spus. 

— Ei bine, şi mie, aşa că hai să o lăsăm baltă! Ea bătu ouăle, 
uitându-se la unt. Înţeleg, Aedion, să ştii, chiar înţeleg ce însemna 
pentru tine jurământul de sânge. A fost o greșeală faptul că nu ţi-am 
spus. În mod normal, nu recunosc când greşesc, dar... ar fi trebuit să-ți 
zic. Şi îmi pare rău. 

El mirosi cepele, pe care le tăiase cu îndemânare, lăsând o 
grămadă ordonată pe un capăt al tocătorului, apoi începu să taie 
ciupercuţele maronii. 

— Jurământul însemna totul pentru mine. Ren şi cu mine ne 
certam din cauza asta când eram copii. Tatăl lui mă ura pentru că eu 
eram preferatul. 

Luă ceapa și o aruncă în unt, sfârâitul umplând bucătăria. 

— Ştii, nimeni nu spune că nu poţi depune jurământul. Maeve are 
mai mulți membri cu jurământ de sânge la Curtea ei. Care îi făceau 
acum viaţa un iad lui Aelin. Îl poţi depune, la fel şi Ren - doar dacă vrei, 
dar... Nu mă voi supăra dacă nu vei dori să o faci. 

— În Terrasen, era doar unul. 

Ea amestecă în ceapă. 

— Lucrurile se schimbă. Tradiţii noi, pentru o Curte nouă. Poţi să 
depui jurământul chiar acum, dacă vrei. 

Aedion termină de tăiat ciupercile și lăsă cuțitul, rezemându-se 
de tejghea. 

— Nu acum. Nu înainte să fii încoronată. Nu înainte să stăm în 
fața mulțimii, în fața lumii întregi. 

Ea adăugă ciupercile în tigaie. 

— Eşti chiar mai teatral decât mine. 

— Grăbește-te cu ouăle! pufni Aedion. Voi muri de foame. 

— Pregăteşte şunca sau nu vei mânca nimic! 

Aedion abia reuși să se miște suficient de repede. 


CAPITOLUL 30 


Demonului din el îi plăcea să viziteze o cameră de la subsolul 
castelului de piatră. Prinţul demon chiar îl lăsa să iasă câteodată, prin 
ochii care, poate, fuseseră ai lui cândva. 


Era o cameră învăluită în întuneric. Sau poate întunericul venea 
dinspre demon. Dar ei vedeau; întotdeauna văzuseră pe întuneric. 
Acolo de unde venea prințul demon exista atât de puţină lumină, încât 
învățase să vâneze în întuneric. 

În camera rotundă erau piedestaluri aranjate într-o curbă 
elegantă, fiecare având o pernă neagră deasupra. Și pe fiecare pernă 
stătea o coroană. Păstrate ca trofeele - ținute în întuneric. La fel ca el. 

O cameră secretă. 

Prințul stătea în mijlocul încăperii, examinând coroanele. 
Demonul preluase complet controlul corpului. El îl lăsase, după ce 
femeia cu ochii cunoscuţi nu reușise să-l ucidă. 

El aşteptă ca demonul să părăsească încăperea, dar prinţul 
demon vorbi în locul lui. O voce șuierătoare și rece, care venea dintre 
stele, îi vorbi — doar lui. 

„Coroanele naţiunilor cucerite”, spuse prințul demon. „Curând, 
vor fi adăugate mai multe. Poate şi coroanele altor lumi.” 

Nu-i păsa. 

„Ar trebui să-ți pese - îţi va plăcea când vom sfâşia ținuturile.” 

El dădu înapoi, încercând să se retragă într-un colţ întunecat, 
unde nici măcar prințul demon nu putea să-l găsească. 

Demonul râse. 

„Om laş. Nu e de mirare că ea şi-a pierdut capul.“ 

El încercă să ignore vocea. 

Încercă să o facă. 

Îşi dori ca femeia să-l fi ucis. 


CAPITOLUL 31 

Manon dădu buzna în cortul mare de război al lui Perrington, 
trăgând la o parte clapa grea din pânză atât de violent, încât unghiile ei 
de fier sfâșiară materialul. 

— De ce li s-a refuzat accesul Celor Treisprezece în sabatul 
Picioare-galbene? Explică-mi. Acum. 

Când ultimul cuvânt izbucni din ea, Manon se opri brusc. 

Stând în mijlocul cortului slab luminat, ducele se întoarse spre ea, 
cu fața întunecată - și ușor înspăimântătoare, trebui să recunoască 
Manon, înfiorată. 

— leşi afară! spuse el, cu ochii licărind ca tăciunii aprinşi. 

Dar Manon era acum atentă la persoana din spatele ducelui. 


Manon înaintă, exact când ducele se apropie de ea. 

Kaltain, cu rochia ei subțire şi neagră ca țesătura nopţii, stătea cu 
fața la un tânăr soldat îngenuncheat care tremura, cu mâna-i palidă 
întinsă spre fața lui contorsionată. 

Și, peste tot în jurul ei, ardea o aură profană de foc negru. 

— Ce e aia? întrebă Manon. 

— Afară! strigă ducele şi chiar se încumetă să se întindă spre 
brațul lui Manon. Ea lovi cu unghiile-i de fier, ocolindu-l pe duce fără 
să-l privească măcar. Doamna cu păr negru era ţinta atenţiei sale, a 
fiecărei fibre a corpului ei. 

Tânărul soldat - unul de-al lui Perrington - suspină încet când 
tentaculele focului negru plutiră din vârful degetelor lui Kaltain și 
şerpuiră pe pielea lui, fără să lase semne. Omul își întoarse ochii gri, 
plini de durere, spre Manon. 

Te rog, șopti el. 

Ducele încercă din nou să o apuce pe Manon, dar ea se repezi pe 
lângă el. 

— Explică-mi! 

— Nu tu dai ordine, Aripă Conducătoare, izbucni ducele. Acum 
ieşi afară! 

— Ce e aia? repetă Manon. 

Ducele se repezi spre ea. 

— Focul-umbră, șopti vocea mătăsoasă a femeii. 

Perrington îngheţă, ca şi când era surprins că ea vorbise. 

— De unde vine focul-umbră? întrebă Manon. Femeia era atât de 
mică, atât de slabă. Rochia nu-i era decât niște pânze de păianjen şi 
umbre. Era frig în tabăra montană, chiar și pentru Manon. Refuzase ea 
o mantie sau pur şi simplu nu le păsa de frig? Sau, poate cu focul 
acesta... Poate că nu-i trebuia una. 

— De la mine, răspunse Kaltain, cu o voce moartă, goală şi totuși 
malefică. Întotdeauna a fost aici - adormit. lar acum a fost trezit. 
Format din nou. 

— Ce face? întrebă Manon. Ducele se oprise ca să observe tânăra 
femeie, ca şi când ar fi încercat să înțeleagă un fel de puzzle, ca și când 
ar fi aşteptat altceva. 

Kaltain schiță un zâmbet soldatului care tremura pe covorul roșu, 
bogat ornamentat, părul lui şaten deschis strălucind în lumina slabă a 
lămpii de deasupra lui. 


— Asta, şopti ea şi îşi îndoi degetele subțiri. 

Focul-umbră ieşi din mâna ei şi se înfășură în jurul soldatului, ca 
o a doua piele. 

El deschise gura într-un țipăt mut - zdruncinându-se și dând din 
mâini, înclinându-și capul pe spate, spre tavanul cortului, și suspinând 
într-o agonie tăcută. Dar nicio arsură nu-i distruse pielea. Ca și când 
focul-umbră producea doar durere, ca și când păcălea corpul să creadă 
că era incinerat. 

Manon nu își luă privirea de la bărbatul care se zbătea pe covor, 
lacrimi de sânge prelingându-se acum din ochi, nas și urechi. 

— De ce îl torturezi? E un spion rebel? îl întrebă ea, încet, pe 
duce. Acum, ducele se apropie de Kaltain, privindu-i chipul frumos și 
inexpresiv. Ochii ei erau aţintiți asupra tânărului bărbat, fermecați. Ea 
vorbi din nou. 

— Nu. Este doar un om. Nicio inflexiune, nicio urmă de empatie. 

— Destul, spuse ducele, iar focul dispăru din mâinile lui Kaltain. 
Tânărul bărbat se încovoie pe covor, gâfâind și plângând. Ducele arătă 
spre perdelele din spatele cortului care, fără îndoială, ascundeau zona 
de dormit. Întinde-te! 

Ca o păpuşă, ca o fantomă, Kaltain se întoarse, rochia neagră 
rotindu-se odată cu ea, și merse spre draperiile grele de culoare roşie, 
strecurându-se printre ele ca și când nu era decât ceaţă. 

Ducele se îndreptă spre tânărul bărbat și îngenunche în fața lui, 
pe pământ. Prizonierul își ridică privirea, sângele și lacrimile ames- 
tecându-i-se pe față. Dar privirea ducelui o întâlni pe a lui Manon, când 
își puse mâinile mari pe fața soldatului. 

Și îi răsuci gâtul. 

Scârțâitul morţii o străbătu pe Manon ca vibraţiile unei harpe. În 
mod normal, ea ar fi chicotit. 

Dar, pentru o clipă, simţi sângele cald, lipicios şi albastru pe 
mâini; simți mânerul cuţitului ei în palmă, când îl apucase cu putere și 
tăiase gâtul acelei vrăjitoare Crochan. 

Soldatul căzu pe covor, în timp ce ducele se ridică. 

— Ce vrei, Cioc-negru? 

Ca şi moartea vrăjitoarei Crochan, acesta fusese un avertisment. 
Ca să tacă. 

Dar ea plănuia să-i scrie bunicii ei. Plănuia să-i spună tot ce se 
întâmplase: asta, şi că sabatul Picioare-galbene nu mai fusese văzut sau 


auzit de când intrase în sala de sub Breaslă. Matroana avea să zboare 
aici şi să înceapă să sfâșie spinări. 

— Vreau să știu de ce ni s-a blocat accesul la sabatul Picioarelor- 
galbene. Ele sunt sub jurisdicția mea și, ca atare, am dreptul să le văd. 

— A fost un succes; asta e tot ce trebuie să știi. 

— Să le spui imediat gărzilor tale să ne dea permisiunea să 
intrăm. Într-adevăr, zeci de gărzi blocau intrarea, iar Manon nu putea 
intra decât dacă îi ucidea pe toţi. 

— Alegi să-mi ignori ordinele. De ce le-aş asculta pe ale tale, Aripă 
Conducătoare? 

— Nu vei mai avea o afurisită de armată care să călărească 
balaurii, dacă le închizi pe toate pentru experimentele tale de 
înmulţire. 

Ele erau războinice - erau vrăjitoare Dinţi-de-fier. Nu erau sclave 
de prăsilă. Nu erau făcute să fie supuse unor experimente. Bunica ei 
avea să-l măcelărească. 

Ducele nu făcu decât să ridice din umeri. 

— Ți-am spus că voiam vrăjitoare Cioc-negru. Ai refuzat să mi le 
dai. 

— E o pedeapsă? Cuvintele izbucniră din ea. Picioare-galbene 
erau tot Dinţi-de-fier, la urma urmelor. Tot sub comanda ei. 

— O, nu. Deloc. Dar, dacă îmi vei mai ignora ordinele, data 
viitoare, ar putea fi. Ducele își înălță capul, iar lumina alunecă pe ochii 
lui negri. Ştii, sunt prinți printre Valgi. Prinți puternici şi abili, capabili 
să strivească oamenii de pereţi. Şi-au exprimat dorinţa de a se măsura 
cu voi. Poate că îți vor face o vizită, la barăci. Să vedem cine 
supravieţuieşte până dimineaţă. Ar fi un mod bun să eliminăm 
vrăjitoarele mai slabe. Nu îmi trebuie soldaţi slabi în armatele mele, 
chiar dacă veţi rămâne mai puţine. 

Pentru o clipă, liniștea clocoti în mintea ei. O ameninţare. 

O ameninţare din partea acestui om, un om care trăise doar o 
fracțiune din existenţa ei, o bestie muritoare... 

„Ai grijă! se auzi o voce în mintea ei. Fii vicleană!” 

Aşadar, Manon îşi permise să dea uşor din cap, consimţind. 

— Şi cum rămâne cu celelalte... activităţi ale tale? întrebă ea. Ce se 
întâmplă sub munții din jurul văii? 


Ducele o studie, iar ea îi întâlni privirea, văzând fiecare fărâmă 
din întunecimea pe care o conținea. Şi, înăuntru, găsi ceva șerpuind 
care nu era din lumea asta. 

— Nu vrei să afli ce se naşte și se plăsmuieşte sub acei munți, 
Cioc-negru, spuse el, în cele din urmă. Nu te deranja să îţi trimiţi 
iscoadele. Nu vor mai vedea lumina zilei. Consideră că te-am avertizat. 

În mod clar, viermele uman nu știa exact cât de pricepute erau 
Umbrele ei, dar nu voia să-l corecteze, nu când ar fi putut folosi asta 
într-o zi, în avantajul ei. Şi, totuși, ce se petrecea în acei munți nu era 
problema ei - nu când trebuia să se ocupe de Picioarele-galbene și de 
restul legiunii. Manon făcu semn spre soldatul mort. 

— În ce scop plănuieşti să foloseşti focul-umbră? La tortură? 

Un licăr de furie și, totuși, încă o întrebare. 

— Nu am hotărât încă, spuse ferm Ducele. Momentan, ea va face 
experimente aşa. Poate mai târziu, va învăţa să incinereze armatele 
inamicilor noștri. 

O flacără care nu lăsa arsuri - dezlănţuită asupra a mii de oameni. 
Ar fi fost ceva glorios, grotesc, dar glorios. 

— Şi armatele inamicilor se adună? Vei folosi focul-umbră asupra 
lor? 

Ducele își înălță din nou capul, cicatricele de pe fața lui 
contrastând cu lumina slabă a lămpii. 

— Aşadar, bunica ta nu ţi-a spus. 

— Ce anume? întrebă ea. 

Ducele se îndreptă spre partea cu draperii a camerei. 

— Despre armele pe care le-a făcut pentru mine - pentru tine. 

— Ce arme? Nu se deranjă să piardă timpul cu o tăcere tactică. 

Ducele îi rânji când dispăru, draperiile balansându-se suficient 
încât să o dezvăluie pe Kaltain întinsă pe un pat jos, acoperit cu blănuri, 
cu braţele-i subțiri și palide pe lângă corp și cu ochii deschişi, dar fără 
să privească. O carapace. O armă. 

Două arme - Kaltain și orice făcea bunica ei. De aceea Matroana 
rămăsese în Munţii Colț, alături de celelalte Vrăjitoare Superioare. Dacă 
cele trei își combinau cunoașterea, înțelepciunea și cruzimea ca să 
dezvolte o armă pe care să o folosească împotriva armatelor de 
muritori... Manon simţi un fior pe șira spinării când mai privi o dată 
omul distrus de pe covor. Oricare ar fi fost această nouă armă, orice ar 
fi inventat cele trei Vrăjitoare Superioare... 


Oamenii nu urmau să aibă nicio şansă. 


— Vreau să le daţi de ştire celorlalte sabaturi. Vreau ca 
santinelele să supravegheze constant intrările în barăci. Rotaţia 
serviciului de gardă să aibă loc la trei ore, nu mai mult - nu vrem ca 
nimeni să leșine și să lase inamicul să se strecoare înăuntru. Deja am 
trimis o scrisoare Matroanei. 

Elide se trezi cu o zdruncinătură în cuib, caldă şi odihnită şi 
neîndrăznind să respire. Încă era întuneric, iar lumina lunii dispăruse, 
zorii zilei fiind departe. lar în întuneric abia distingea strălucirea 
părului alb ca zăpada şi licărul unui rând de dinți şi unghii de fier. Pe 
toţi zeii! 

Plănuise să doarmă doar o oră. Probabil că dormise cel puţin încă 
patru. Abraxos nu se mişcă în spatele ei, aripile lui încă acoperind-o. 

De la întâlnirea cu Asterin și cu Manon, fiecare oră, trează sau nu, 
fusese un coşmar pentru Elide și, chiar şi în zilele următoare, se trezise 
ținându-și respiraţia din când în când, când umbra fricii o apuca de gât. 
Vrăjitoarele nu o deranjaseră, chiar dacă ea pretinsese că sângele ei era 
albastru. Şi nici Vernon. 

Dar în seara asta... pe când şchiopăta spre camera ei, pe casa 
scărilor întunecată și liniștită - prea liniștită, chiar și cu zornăitul 
lanțurilor ei pe podea -, simţi lângă ușa ei o linişte totală, ca şi cum 
până şi acarienii și-ar fi ţinut respiraţia. Cineva era în camera ei. 
Așteptând-o. 

Aşa că merse în continuare, tocmai până la cuibul luminat de 
lună, unde unchiul ei nu ar fi îndrăznit să ajungă. Balaurii Celor 
Treisprezece se ghemuiseră pe podea ca pisicile sau se cocoțaseră pe 
stâlpii lor, deasupra prăpastiei. În stânga ei, Abraxos o urmărise din 
locul în care stătea întins pe burtă, cu ochii mari, fără să clipească. 

— Trebuie să dorm undeva. Doar în seara asta, spuse ea, când se 
apropiase suficient de mult încât să-i simtă respiraţia urât mirositoare. 

Coada lui se mişcase puțin, iar ţepii din fier zornăiră pe piatră. 
Dădea din coadă. Ca un câine - somnoros, dar bucuros să o vadă. Nu se 
auzise niciun mârâit, nu se zărise nicio strălucire a dinţilor de fier 
pregătindu-se să o înghită din două îmbucături. Ea ar fi preferat să fie 
înghițită decât să îl înfrunte pe cel care o așteptase în camera ei. 


Elide alunecase, lipindu-se de perete, punându-și mâinile la 
subsuori și aducându-și genunchii la piept. Dinţii începuseră să-i 
clănțăne, iar ea se ghemuise mai strâns. Era atât de frig acolo, încât 
respiraţia facea aburi în fața ei. Fânul scârțâise, iar Abraxos se 
strecurase mai aproape. Elide se încordase - aproape că ar fi sărit în 
picioare ca să fugă. Balaurul își întinsese o aripă spre ea, ca și când ar fi 
fost o invitație să stea lângă el. 

— Te rog, nu mă mânca, șoptise ea. 

El pufăise, ca şi când ar fi spus: „Nici nu aş avea ce mânca la tine.” 

Tremurând, Elide se ridicase. El păruse mai mare cu fiecare pas, 
dar acea aripă rămăsese întinsă, ca şi când ea ar fi fost animalul care 
avea nevoie de liniştire. Când ajunsese lângă el, abia respirase când 
întinsese mâna și mângâiase spatele încovoiat şi solzos. Era 
surprinzător de moale, ca pielea uzată. Și fierbinte, ca și când ar fi fost 
un cuptor. Cu grijă, conștientă de capul pe care îl înclinase ca să-i 
urmărească fiecare mișcare, se aşezase lângă el, spatele încălzindu-i-se 
instantaneu. Acea aripă coborâse grațios, strângându-se până ce 
devenise un zid de membrană caldă între ea și aerul rece. Se rezemase 
mai mult în căldura lui minunată şi blândă, lăsând-o să-i intre în oase. 

Nici nu-și dăduse seama când adormise. lar acum... ele erau aici. 
Probabil că mirosul urât al lui Abraxos îi acoperise mirosul de om, 
altfel Aripa Conducătoare ar fi găsit-o până acum. Abraxos rămase atât 
de liniștit, încât ea se întrebă dacă și el știa asta. 

Vocile se mișcară spre mijlocul cuibului, iar Elide măsură distanța 
dintre Abraxos și ușă. Poate că ar fi reușit să se strecoare înainte ca ele 
să observe... 

— Fiţi discrete, păstraţi secretul. Dacă ne dezvăluie cineva 
apărarea, va muri de mâna mea. 

— Cum porunceşti, zise Sorrel. 

— Le spunem clanurilor Picioare-galbene și Sânge-albastru? 
întrebă Asterin. 

— Nu, rosti Manon, cu vocea ca moartea și vărsarea de sânge. 
Doar celor din sabatul Cioc-negru. 

— Chiar dacă un alt sabat ajunge să se ofere voluntar pentru 
următoarea rundă? întrebă Asterin. 

Manon scoase un hârâit care o făcu pe Elide să se înfioare. 

— Nu putem să întindem coarda prea mult. 

— Corzile se pot rupe, o provocă Asterin. 


— La fel şi gâtul tău, spuse Manon. 

Acum - acum, cât se certau. Abraxos rămase nemișcat, ca și când 
nu ar fi îndrăznit să atragă atenţia asupra lui, în timp ce Elide se pregăti 
să iasă în grabă. Dar lanţurile... Elide se așeză la loc şi, cu grijă, încet, își 
ridică un pic piciorul de pe podea, ținând lanţurile, ca să nu se târâie. 
Cu un picior şi cu o mână, începu să se împingă pe pietre, alunecând 
spre uşă. 

— Acest foc-umbră, rosti gânditoare Sorrel, ca și când ar fi 
încercat să împrăștie furtuna incipientă dintre Aripa Conducătoare și 
verişoara ei. Îl va folosi asupra noastră? 

— Pare să creadă că ar putea fi folosit pe armate întregi. ÎI cred în 
stare să ne amenințe cu el. 

Elide se apropia tot mai mult de ușa deschisă. 

Se afla aproape acolo, când Manon i se adresă încet. 

— Elide, dacă ai fi avut coloană vertebrală, ai fi stat lângă Abraxos 
până am fi plecat. 


CAPITOLUL 32 


Manon o zărise pe Elide dormind rezemată de Abraxos când 
intraseră în cuib şi devenise conștientă de prezenţa ei cu alte câteva 
clipe înainte de asta - doar detectându-i mirosul, de pe scări. Dacă 
Asterin şi Sorrel observaseră, nu comentaseră nimic. 

Servitoarea stătea în fund, aproape de ușă, cu un picior în aer, 
pentru ca lanțurile să nu se târâie. O mișcare inteligentă, chiar dacă 
fusese prea proastă ca să-şi dea seama cât de bine vedeau ele pe 
întuneric. 

— Era cineva în camera mea, spuse Elide, coborând piciorul și 
ridicându-se. 

Asterin înțepeni. 

— Cine? 

— Nu ştiu, răspunse Elide, rămânând aproape de ușă, chiar dacă 
asta nu-i folosea la nimic. Nu mi s-a părut înțelept să intru. 

Abraxos se încordă, mișcându-și coada peste pietre. Bestia inutilă 
îşi făcea griji pentru fată. Manon miji ochii la el. 

— Nu se presupune că specia ta mănâncă tinere femei? 

Balaurul o privi. 


Elide rămase pe loc, în timp ce Manon se apropie. lar Manon, fără 
să vrea, fu impresionată. O privi pe fată - chiar se uită la ea. O fată 
căreia nu-i era teamă să doarmă rezemată de un balaur, care avea 
suficient simț practic încât să simtă când se apropie pericolul... Într- 
adevăr, poate că sânge albastru îi curgea prin vene. 

— Există o cameră sub acest castel, spuse Manon, iar Asterin și 
Sorrel veniră în spatele ei. Înăuntru este un sabat al vrăjitoarelor 
Picioare-galbene, toate luate de duce pentru a... crea pui de demon. 
Vreau să intri în acea cameră. Vreau să-mi spui ce se întâmplă acolo. 

Fata se făcu palidă ca moartea. 

— Nu pot. 

— Poţi şi o vei face, zise Manon. Acum eşti a mea. Ea simți atenţia 
lui Asterin asupra ei - dezaprobare și mirare. Dacă găsești o cale să 
intri în cameră, să îmi dai detaliile și să păstrezi ce afli secret, vei trăi, 
continuă Manon. Dacă mă trădezi, dacă spui cuiva... atunci cred că vom 
închina un pahar în cinstea ta, la petrecerea ta de nuntă cu un frumos 
soţ Valg. 

Mâinile fetei tremurau. Manon i le strânse pe lângă corp. 

— În rândul vrăjitoarelor Cioc-negru nu tolerăm lașele, șopti ea. 
Sau ai crezut că protecţia ta este gratuită? Manon îi arătă ușa. Vei sta în 
camera mea, dacă a ta este compromisă. Mergi și aşteaptă în josul 
scărilor. 

Elide privi în spatele lui Manon, la Aghiotanta și la Locţiitoarea ei, 
ca şi când s-ar fi gândit să le implore ajutorul. Dar Manon știa că feţele 
lor erau împietrite şi neînduplecate. Groaza lui Elide îi înțepă nasul lui 
Manon, când fata plecă, şchiopătând. Îi luă mult prea mult ca să ajungă 
jos, căci piciorul distrus o făcea să meargă ca o babă. Imediat ce ajunse 
jos, Manon se întoarse spre Sorrel şi Asterin. 

— Ar putea merge la duce, spuse Sorrel. Ca Aghiotantă, ea avea 
dreptul să facă acea remarcă - să analizeze toate amenințările asupra 
urmașei lor. 

— Nu este atât de crudă. 

Asterin țâțâi. 

— De aceea ai vorbit, ştiai că era aici. 

Manon nu se deranjă să dea din cap. 

— Şi dacă este prinsă? întrebă Asterin. 


Sorrel îi aruncă o privire tăioasă. Manon nu avea chef să le 
mustre. Acum, era treaba lui Sorrel să medieze lupta pentru putere 
dintre ele. 

— Dacă va fi prinsă, atunci vom găsi altă cale. 

— Nu ai remușcări în legătură cu faptul că o vor ucide? Sau că vor 
folosi focul-umbră asupra ei? 

— Încetează, Asterin! exclamă Sorrel. 

Asterin nu făcu asta. 

— Tu ar trebui să pui aceste întrebări, Aghiotanto. 

Dinţii de fier ai lui Sorrel coborâră. 

— Din cauza întrebărilor tale ești acum Locţiitoare. 

— Destul, zise Manon. Elide este singura care ar putea să intre în 
acea cameră şi să raporteze. Ducele le-a ordonat soldaţilor să nu lase 
nicio vrăjitoare în apropiere. Nici măcar Umbrele nu se pot apropia 
suficient. Dar o servitoare care face curat... 

— Tu erai cea care aștepta în camera ei, spuse Asterin. 

— Oamenii pot fi motivaţi uşor cu un strop de frică. 

— Este, totuși, om? întrebă Sorrel. Sau o considerăm una de-a 
noastră? 

— Nu contează dacă este om sau copil de vrăjitoare. Aș trimite-o 
pe cea mai abilă în acele camere, iar în acest moment, doar Elide poate 
intra acolo. Cu șiretenie - așa avea să-l evite pe duce, cu schemele și 
armele lui. Poate că lucra pentru regele lui, dar nu tolera să fie 
neştiutoare. Trebuie să știu ce se întâmplă în acele camere, spuse 
Manon. Dacă vom pierde o viaţă ca să facem asta, atunci fie. 

— Şi apoi? întrebă Asterin, în ciuda avertismentului lui Sorrel. 
După ce vei afla, ce urmează? 

Manon nu se hotărâse. Din nou, sângele fantomatic îi acoperi 
mâinile. 

Să execute ordinele - sau ea și Cele Treisprezece urmau să fie 
executate. Ori de bunica ei, ori de duce. După ce bunica ei avea să 
citească scrisoarea, poate că situația urma să se schimbe. Dar, până 
atunci... 

— Apoi, vom continua așa cum ni s-a ordonat, rosti Manon. Dar 
nu voi fi condusă în așa ceva legată la ochi. 


O spioană. O spioană pentru Aripa Conducătoare. 

Elide îşi spuse că era la fel ca a fi o spioană pentru ea - pentru 
propria ei libertate. Dar să afle şi când urmau să ajungă căruțele cu 
alimente şi să încerce să intre în acea cameră, în timp ce își îndeplinea 
şi îndatoririle... Poate că urma să aibă noroc. Poate că avea să le poată 
face pe ambele. 

Manon pusese să i se aducă un balot de paie în camera ei, să fie 
aşezat lângă foc pentru a-i încălzi oasele muritoare ale lui Elide, zisese 
ea. Elide abia dormise în prima noapte în turnul vrăjitoarei. Când se 
ridicase pentru a folosi latrina, convinsă că vrăjitoarea dormea, reușise 
să facă doi paşi înainte ca Manon să întrebe: „Pleci undeva?” 

Pe toţi zeii, vocea ei! Era ca un şarpe ascuns într-un copac. 

Bâlbâindu-se, îi explică faptul că avea nevoie să meargă la toaletă. 
Când Manon nu îi răspunsese, Elide ieşise, clătinându-se. La întoarcere, 
o găsise pe vrăjitoare dormind - cel puţin avea ochii închiși. 

Manon dormea goală. În ciuda frigului. Părul alb îi cobora pe 
spate şi întreg trupul îi era suplu și musculos sau împestrițat de 
cicatrice abia vizibile. Totul îi amintea de ce i-ar fi făcut Manon, dacă ar 
fi dat greș. 

Trei zile mai târziu, Elide acționă. Extenuarea simțită fără 
încetare dispăru când apucă un braţ de rufe luate de la spălătorie și 
examină holul. Patru paznici stăteau la ușa care ducea spre casa scării. 

Îi luase trei zile ca ajutor la spălătorie, trei zile de discuţii cu 
spălătoresele, ca să afle dacă lenjeriile erau vreodată necesare în 
camera din josul scărilor. Nimeni nu voise să-i vorbească în primele 
două zile. Doar o priviseră și îi spuseseră unde să pună lucrurile, când 
să-și frigă mâinile sau ce să frece până ce o durea spatele. Dar ieri - ieri 
văzuse sosind hainele rupte şi îmbibate cu sânge. 

Sânge albastru, nu roşu. Sânge de vrăjitoare. 

Elide îşi păstră capul plecat, lucrând la cămășile soldaţilor care îi 
fuseseră date, de îndată ce dovedise că se pricepea la cusut. Observă 
însă spălătoresele care primeau hainele. Apoi, continuă să lucreze ore 
în şir, ca să le curețe, să le usuce și să le calce, rămânând mai târziu 
decât multe dintre celelalte. Așteptând. 

Ea era nimeni și nimic şi nu aparținea nimănui - dar, dacă le-ar fi 
făcut pe Manon şi pe cele din clanul Cioc-negru să creadă că accepta 
faptul că o revendicaseră, ar fi putut foarte bine să scape odată ce ar fi 
sosit căruțele. Vrăjitoarelor Cioc-negru nu le păsa de ea - nu cu 


adevărat. Descendenţa ei le convenea. Se îndoia că i-ar fi observat 
dispariţia. Oricum fusese o fantomă ani de zile, cu inima plină de morții 
uitaţi. 

Așadar, munci și aşteptă. Chiar şi atunci când o durea spatele, 
chiar şi atunci când mâinile o dureau atât de tare încât tremurau, ea 
reperă spălătoreasa care scotea hainele călcate din cameră și dispărea, 
cărându-le. 

Elide îi memoră fiecare trăsătură a feței, constituţia și înălțimea. 
Nimeni nu observa când se strecura afară, după ea, ducând un braţ de 
rufe pentru Aripa Conducătoare. Nimeni nu o oprea când urmărea 
spălătoreasa pe hol, până ce ajungea în acest punct. 

Elide examină din nou holul, tocmai când spălătoreasa ieşi din 
casa scării, cu braţele goale, trasă la față și palidă. Gărzile nu o opriră. 
Bun. 

Spălătoreasa coti pe alt hol, iar Elide respiră. Întorcându-se spre 
turnul lui Manon, se gândi în liniște la planul ei, iar şi iar. Dacă era 
prinsă... 

Poate că ar fi trebuit să se arunce de la unul dintre balcoane, 
decât să înfrunte una dintre zecile de morți îngrozitoare care o 
aşteptau. Nu - nu, avea să îndure. Supraviețuise când atât de mulţi - 
aproape toți cei la care ținea - nu reușiseră. Când regatul ei nu 
supraviețuise. Așadar, avea să supraviețuiască pentru ei, iar la plecare, 
avea să își construiască o nouă viață, departe, în onoarea lor. 

Elide urcă şchiopătând scara în spirală. Pe toţi zeii, ura scările. 
Era aproape la jumătatea drumului, când auzi vocea unui bărbat care o 
făcu să se oprească brusc. 

— Ducele a spus că ai vorbit - cu mine de ce nu vorbești? Vernon. 

Nu primi niciun răspuns. 

Înapoi pe scări - ar trebui să coboare imediat scările. 

— Atât de frumoasă, șopti unchiul ei oricui îl însoțea. Ca o noapte 
fără lună. 

Lui Elide i se uscă gura auzindu-i tonul vocii. 

— Poate că soarta a făcut să ne întâlnim aici. El te urmărește atât 
de atent. Vernon făcu o pauză. Împreună, rosti el încet, cu respect, 
împreună, vom crea minuni care vor face lumea să tremure. 

Nişte cuvinte atât de intime și de întunecate, pline de astfel de... 
pretenţii. Ea nu voia să știe la ce se referea. Elide cobori scările cât de 
discret putu. Trebuia să fugă. 


— Kaltain, vui unchiul ei, o cerere, și o ameninţare, și o 
promisiune. Tânăra femeie tăcută - cea care nu vorbea niciodată, care 
nu se uita niciodată la nimic, care avea acele semne. Elide o văzuse 
doar de câteva ori. Văzuse cât de puțin răspundea. Sau riposta. 

Apoi, Elide urcă scările. Tot mai sus, asigurându-se că lanţurile 
făceau cât mai mult zgomot. Unchiul ei tăcu. Ea coti pe următorul palier 
şi îi văzu. 

Kaltain fusese lipită de perete, cu gulerul rochiei transparente 
tras într-o parte și cu sânul aproape descoperit. Pe chip i se citea o 
nesfârșită goliciune - ca și când nici măcar nu era acolo. Vernon stătea 
la câţiva paşi distanță. Elide apucă lenjeriile atât de strâns, încât crezu 
că avea să le ruptă. Își dori ca acum să fi avut unghii de fier. 

— Lady Kaltain, îi spuse ea tinerei femei, cu doar câțiva ani mai în 
vârstă decât ea. Elide nu se așteptase să fie atât de furioasă. Nu se 
aşteptase să i se adreseze în continuare. Am fost trimisă să te găsesc, 
Lady. Pe aici, te rog! 

— Cine a trimis după ea? întrebă Vernon. 

Elide îl privi în ochi. Și nu își cobori privirea. Niciun centimetru. 

— Aripa Conducătoare. 

— Aripa Conducătoare nu este autorizată să o întâlnească. 

— Şi tu ești? Elide păşi între ei, deşi nu i-ar fi folosit la nimic dacă 
unchiul ei ar fi hotărât să apeleze la forţă. 

Vernon zâmbi. 

— Mă întrebam când îţi vei arăta colții, Elide. Sau ar trebui să 
spun dinții de fier? 

El știa, așadar. 

Elide îl făcu să-și mute privirea și, ușor, îi atinse braţul lui Kaltain. 
Era rece ca gheața. 

Și nici măcar nu o privi pe Elide. 

— Dacă eşti drăguță, Lady, făcu Elide, trăgând-o de braț, apucând 
lenjeria cu cealaltă mână. Kaltain începu, tăcută, să meargă. 

Vernon chicoti. 

— Voi două aţi putea fi surori, spuse el nepăsător. 

— Fascinant, zise Elide, ghidând-o pe scări - chiar dacă piciorul îi 
zvâcnea chinuitor, în urma efortului de a-și păstra echilibrul. 

— Până data viitoare, rosti unchiul, din spate, iar ea nu voia să 
ştie la care dintre ele se referea. 


În tăcere, cu inima-i bătând atât de tare încât se gândi că ar fi 
putut să vomite, Elide o conduse pe Kaltain spre următorul palier și îi 
dădu drumul suficient de mult timp ca să deschidă ușa și să o conducă 
în hol. 

Femeia se opri, holbându-se la piatră, privind în gol. 

— Unde trebuie să mergi? întrebă încet Elide. 

Ea doar se holbă. În lumina torţei, cicatricea de pe braţul ei era 
groaznică. Cine îi făcuse asta? 

Elide atinse din nou cotul femeii. 

— Unde pot să te duc, să fii în siguranță? 

Nicăieri - nicăieri nu era în siguranță. 

Dar încet, ca și când i-ar fi luat o viață să-şi amintească cum să o 
facă, ea îşi îndreptă privirea spre Elide. Întuneric, şi moarte, și foc 
negru; disperare, şi furie, şi deşertăciune. 

Și, totuşi - un grăunte de înţelegere. Kaltain plecă, rochia 
şuierând pe pietre. Pe celălalt braț, avea vânătăi care semănau cu niște 
amprente. Ca și când cineva ar fi apucat-o prea strâns. 

Acest loc. Acești oameni... 

Elide se luptă cu greața, privind până când femeia dispăru după 
colţ. 


Manon era aşezată la biroul ei, fixând cu privirea ceea ce părea a 
fi o scrisoare, când Elide intră în turn. 

— Ai pătruns în cameră? întrebă vrăjitoarea, fără să se întoarcă. 
Elide înghiţi cu greu. 

— Trebuie să-mi dai nişte otravă. 


CAPITOLUL 33 


Stând într-un spaţiu larg, printre teancurile de lăzi, Aedion clipi la 
lumina târzie a dimineţii, care pătrundea prin ferestrele de sus ale 
depozitului. Deja transpira și avea o nevoie cruntă de apă, căldura zilei 
făcând depozitul sufocant. 


Nu se plângea. Ceruse să i se permită să ajute, iar Aelin refuzase. 
Insistase că era capabil să lupte, iar ea îi spusese doar: „Dovedeşte-o!“. 

Așadar, iată-i. El şi Prinţul Fae se antrenaseră cu bețe, în ultimele 
treizeci de minute, iar prinţul îl învingea. Rana de pe coaste era la un 
pas de a se deschide, dar el strângea din dinţi şi suporta. Durerea era 
binevenită, având în vedere gândurile care îl ținuseră treaz toată 
noaptea. Că Rhoe şi Evalin nu îi ziseseră niciodată că mama lui murise 
ca să ascundă cine era tatăl său, că era pe jumătate Fae - și că ar putea 
să mai treacă zece ani până să afle cum avea să îmbătrânească. Dacă 
urma să trăiască mai mult decât regina lui. 

Și tatăl său - Gavriel. Asta era încă o cale ce trebuia explorată. Mai 
târziu. Poate că i-ar fi fost de folos, dacă Maeve nu avea să renunţe la 
amenințarea făcută, acum că unul dintre tovarășii legendari ai tatălui 
său o vâna pe Aelin aici în oraş. 

Lorcan. Rahat. Poveștile pe care le auzise despre Lorcan fuseseră 
pline de glorie şi sânge - mai mult de sânge. Era un mascul care nu 
facea greșeli și care era nemilos cu cei care greşeau. Era destul de grav 
că aveau de-a face cu regele Adarlanului, dar să aibă un inamic 
nemuritor pe urma lor... Rahat. Și dacă Maeve s-ar fi gândit vreodată 
să-l trimită pe Gavriel aici... Aedion avea să găsească o cale să suporte 
asta, cum găsise o cale să suporte orice în viață. 

Aedion termină o manevră cu băţul, pe care prințul i-o arătase de 
două ori deja, când Aelin se opri din exerciţiile ei. 

— Cred că este suficient pentru azi, spuse ea, abia gâfâind. 

Aedion înțepeni la respingerea care se citea deja în ochii ei. 
Aşteptase asta toată dimineaţa. În ultimii zece ani, învățase tot ce 
reușise de la muritori. Dacă veneau războinicii în teritoriul lui, își 
folosise farmecul considerabil, ca să-i convingă să îl înveţe ce ştiau. Și, 
ori de câte ori se aventurase în afara teritoriilor lui, adunase cât mai 
multe informații posibil despre lupte şi metode de ucis, de la cine 
locuia acolo. Așadar, să lupte cu un războinic Fae pur-sânge, direct din 
Doranelle, era o oportunitate de neratat. Nu avea de gând să lase mila 
verișoarei lui să strice asta. 

— Am auzit o poveste, îi spuse Aedion lui Rowan, cum că ai ucis 
un războinic inamic folosind o masă. 

— Să fim serioși, rosti Aelin. Cine naiba ţi-a spus asta? 

— Quinn - Căpitanului Gărzii unchiului tău. Era un admirator al 
Prințului Rowan. Știa toate poveștile. 


Aelin îşi îndreptă privirea spre Rowan, care rânji, sprijinind de 
podea băţul de antrenament. 

— Doar nu vorbești serios, zise ea. Ce, l-ai strivit până la moarte, 
ca pe un strugure? 

Rowan tuşi. 

— Nu, nu l-am strivit ca pe un strugure. Îi zâmbi fioros reginei. 
Am smuls piciorul mesei şi l-am înfipt în el. 

— A trecut direct prin piept şi s-a înfipt în perete, zise Aedion. 

— Ei bine, rosti Aelin, pufnind, cel puţin îţi voi acorda puncte 
pentru inventivitate. 

Aedion își roti gâtul. 

— Să ne întoarcem la antrenament. 

Dar Aelin îi aruncă o privire lui Rowan care spunea: „Te rog, nu- 
mi ucide vărul! Anulează antrenamentul!” 

Aedion apucă mai strâns băţul de lemn pentru antrenament. 

— Mă simt bine. 

— Acum o săptămână, insistă Aelin, erai cu un picior în groapă. 
Rana ta încă se vindecă. Ne-am antrenat destul azi, iar tu nu vei ieși din 
casă! 

— Îmi cunosc limitele şi am spus că mă simt bine. 

Rânjetul lent al lui Rowan era mortal. O invitaţie la dans. 

lar partea primitivă din Aedion decise că nu voia să fugă de 
prădătorul din ochii lui Rowan. Nu, voia foarte mult să îl înfrunte şi să 
riposteze. 

Aelin oftă, dar păstră distanța. „Dovedeşte-o!“, zisese ea. Ei bine, 
avea să o facă. 

Aedion atacă fără avertisment, lăsându-se spre dreapta și țintind 
jos. El ucisese oameni cu acea mișcare - îi tăiase pe jumătate. Dar 
Rowan se feri cu o eficiență brutală, deviind și poziționându-se în 
ofensivă, şi asta fu tot ce reuși să vadă Aedion înainte să ridice băţul 
din instinct. Pregătirea pentru forța loviturii lui Rowan îi cauză dureri 
de coaste, dar nu își pierdu concentrarea - chiar dacă Rowan aproape 
că îi aruncase băţul din mâini. 

Aedion reuși să dea el următoarea lovitură. Dar când Rowan își 
țuguie buzele, Aedion avu sentimentul că prinţul se juca cu el. Nu de 
amuzament - nu, ci ca să demonstreze ceva. Ceaţa roșie îi acoperi 
vederea. 


Rowan făcu o mişcare de secerare, iar Aedion călcă destul de tare 
pe băţul lui Rowan, încât îl rupse în două. Când se întâmplă asta, 
Aedion se roti, fandând cu băţul direct în fața lui Rowan. Apucând cele 
două bucăţi în fiecare mână, războinicul Fae se feri, coborând şi... 

Aedion nu văzu a doua lovitură venind spre picioarele lui. Și se 
trezi clipind spre bârnele de lemn de pe tavan, gâfâind, în timp ce 
durerea rănii îi străbătea coastele. 

Rowan mârâi la el, cu o bucată de băț înclinată, să-i taie gâtul, în 
timp ce, cu cealaltă, îi apăsa abdomenul, gata să-l spintece. 

Pe toți dracii. Aedion știuse că avea să fie rapid şi puternic, dar 
asta... Rowan luptând alături de legiunea Bane ar fi putut, foarte bine, 
hotărî soarta unui război. Pe toţi zeii, coastele îl dureau atât de tare, 
încât crezu că ar fi putut să sângereze. 

Prinţul Fae vorbi atât de încet, că nici Aelin nu auzi. 

— Regina ta ţi-a ordonat să te oprești - pentru binele tău. 
Deoarece are nevoie de tine sănătos și pentru că suferă să te vadă rănit. 
Data viitoare, nu-i mai ignora ordinul. 

Prințul apăsă mai mult vârfurile beţelor și Aedion fu destul de 
înţelept încât să nu-i răspundă sau să se miște. 

— Şi, adăugă Rowan, dacă îi vei mai vorbi ca aseară, îţi voi smulge 
limba şi ţi-o voi băga pe gât. 

Cu bățul la gât, Aedion nu putea da din cap, fără să se înfigă în 
capătul ascuţit. 

— Am înţeles, Prinţe, șopti el. 

Aedion deschise din nou gura, când Rowan se îndepărtă, pe cale 
să spună ceva ce cu siguranță avea să regrete, când se auzi clar un 
salut. 

Ei se întoarseră, cu armele ridicate, în timp ce Lysandra închise 
ușa glisantă în spatele ei, cu pungi și cutii în braţe. Avea un stil ciudat 
de a se strecura neobservată. Lysandra, cu al ei chip frumos și serios, 
făcu doi paşi şi se opri când îl văzu pe Rowan. 

Apoi, regina lui se mișcă brusc, înșfăcând niște pungi din braţele 
Lysandrei şi întorcând-o spre apartamentul de la etajul superior. 

Aedion se relaxă, în locul în care fusese întins pe podea. 

— Aceea era Lysandra? întrebă Rowan. 

— Este frumoasă, nu-i aşa? 

Rowan pufni. 

— De ce este aici? 


Aedion îşi apăsă încet pe rana de la coaste, asigurându-se că era, 
într-adevăr, intactă. 

— Probabil că are niște informaţii despre Arobynn. 

Pe care Aedion urma să îl vâneze curând, imediat ce avea să i se 
vindece odată nenorocita de rană, indiferent dacă Aelin îl considera sau 
nu vindecat. După care îl va tăia pe Regele Asasinilor, cu răbdare, în 
bucăţi minuscule. 

— Şi, cu toate astea, nu vrea să le auzi discuţia? 

— Cred că, în afară de Aelin, i se pare că toată lumea este 
plictisitoare, spuse Aedion. Este cea mai mare dezamăgire din viața 
mea. O minciună, iar el nu ştia de ce o rostise. 

Dar Rowan schiță un zâmbet. 

— Mă bucur că şi-a găsit o prietenă. 

Pentru o clipă, Aedion se minună de blândeţea de pe chipul 
războinicului. Până ce Rowan se uită în direcţia lui şi-i văzu ochii ca de 
gheaţă. 

— Curtea lui Aelin va fi una nouă, diferită de oricare alta din 
lume, în care Vechile Orânduiri vor fi din nou respectate. Tu le vei 
învăţa. lar eu ţi le voi preda. 

— Cunosc Vechile Orânduiri. 

— Le vei învăţa din nou. 

Aedion își dădu umerii înapoi și se ridică în picioare. 

— Sunt generalul legiunii Bane şi un prinţ al caselor Ashryver şi 
Galanthynius. Nu sunt vreun soldat neinstruit. 

Rowan dădu aprobator din cap - iar Aedion presupuse că ar fi 
trebuit să se simtă flatat. Până ce Rowan vorbi. 

— Echipa mea de cadre, aşa cum îi place lui Aelin să o numească, 
era o unitate mortală pentru că eram uniţi și fideli aceluiași cod. Maeve 
este o sadică, dar s-a asigurat că toți l-am înţeles şi l-am urmat. Aelin 
nu ne-ar forța să facem nimic, iar codul nostru va fi diferit - mai bun - 
decât al lui Maeve. Noi doi vom forma coloana vertebrală a acestei 
Curți. Vom alcătui și vom hotărî care ne va fi codul. 

— Care? Supunere și loialitate oarbă? Nu avea chef să i se facă 
morală. Chiar dacă Rowan avea dreptate, iar Aedion visase, timp de 
zece ani, să audă aceste cuvinte din gura prinţului. El ar fi trebuit să 
iniţieze această conversaţie. Pe toţi zeii, el avusese această conversaţie 
cu Ren, cu săptămâni în urmă. 

Ochii lui Rowan sclipiră. 


— De a proteja şi de a sluji. 

— Pe Aelin? Putea să facă asta; deja plănuise să o facă. 

— Pe Aelin. Și pe noi. Şi Terrasenul. Fără discuţii, fără 
incertitudini. O mică parte din Aedion înţelese de ce verişoara lui îi 
oferise prințului jurământul de sânge. 


— Cine este? întrebă Lysandra, cam prea nevinovat, când Aelin o 
însoți pe scări. 

— Rowan, răspunse Aelin, deschizând cu piciorul uşa 
apartamentului. 

— Are un corp spectaculos, rosti ea gânditoare. N-am fost 
niciodată cu un bărbat Fae. Nici cu o femeie, de fapt. 

Aelin scutură din cap, încercând să-și alunge imaginea din minte. 

— El este... Înghiţi în sec. Lysandra rânji, iar Aelin şuieră, punând 
pungile pe podeaua camerei mari şi închizând uşa. Încetează! 

— Hmm! fu tot ce spuse Lysandra, punând cutiile și pungile lângă 
cele ale lui Aelin. Ei bine, am de zis două lucruri. Unul, Nesryn mi-a 
trimis un bilet în dimineaţa asta, în care mi-a zis că ai un oaspete nou şi 
foarte musculos și să aduc nişte haine. Așadar, am adus haine. Uitându- 
mă la oaspetele nostru, cred că Nesryn l-a subestimat mult, aşa că 
hainele s-ar putea să fie strâmte - nu că aș avea ceva împotrivă dar 
poate să le folosească până când vei cumpăra altele. 

— Mulţumesc, răspunse ea, iar Lysandra flutură o mână subțire. 
Lui Faliq avea să îi mulțumească mai târziu. 

— Celălalt lucru pe care ţi l-am adus este o știre. Seara trecută, 
Arobynn a primit un raport cum că două furgoane-închisoare au fost 
reperate îndreptându-se spre sud, spre Morath - pline ochi cu toţi 
oamenii dispăruți. 

Aelin se întrebă dacă informaţia ajunsese la Chaol și dacă acesta 
încercase să le oprească. 

— EI ştie că sunt vizați foştii posesori ai magiei? 

Lysandra dădu din cap. 

— A analizat care oameni au dispărut și care au fost trimiși spre 
sud, în furgoanele-închisoare. Acum, cercetează toate descendenţele 
clienţilor lui, indiferent de cât de mult au încercat familiile să-și 
ascundă trecutul, după ce magia a fost interzisă, ca să vadă dacă poate 


folosi ceva în avantajul său. Trebuie să iei asta în considerare când ai 
de-a face cu el... având în vedere talentele tale. 

Aelin îşi mușcă buza. 

— Îţi mulțumesc pentru că îmi spui şi asta. 

Fantastic. Arobynn, Lorcan, regele, Valgii, cheia, Dorian... Îi venea 
să mănânce toată mâncarea rămasă în bucătărie. 

— Trebuie să fii pregătită! Lysandra se uită la un mic ceas de 
buzunar. Trebuie să plec. Am o întâlnire la prânz. Era clar de ce 
Evangeline nu o însoțea. 

— Cât mai durează - până îţi vei răscumpăra datoria? întrebă 
Aelin, când Lysandra ajunsese aproape de ușă. 

— Încă mai am mult de plătit, aşadar - o vreme. Lysandra făcu 
câțiva paşi, iar apoi se opri. Clarisse tot măreşte prețul pe măsură ce 
Evangeline creşte, pretinzând că o fată atât de frumoasă i-ar fi câştigat 
o sumă dublă, triplă, față de ce mi-a spus prima dată. 

— Ce josnicie. 

— Ce pot să fac? Lysandra își ridică încheietura mâinii, unde 
fusese făcut tatuajul. Ea mă va urmări până voi muri și nu pot să fug cu 
Evangeline. 

— Aş putea să-i sap un mormânt lui Clarisse, pe care să nu-l 
descopere nimeni, spuse Aelin. Și vorbea serios. 

lar Lysandra ştia că vorbea serios. 

— Încă nu - nu acum. 

— Doar să-mi spui și se va rezolva. 

Zâmbetul Lysandrei era de o frumuseţe întunecată și sălbatică. 

Stând în faţa unei lăzi, în depozitul cavernos, Chaol studie harta 
pe care tocmai i-o dăduse Aelin. El se concentră asupra punctelor albe 
- încercând să nu se holbeze la prințul-războinic, care stătea de pază 
lângă ușă. Era greu să facă asta, când prezenţa lui Rowan absorbea, 
cumva, tot aerul din depozit. 

Și, apoi, mai era vorba de urechile ascuţite şi fine care se iveau din 
părul argintiu, tuns scurt. Fae - nu mai văzuse niciunul, în afară de 
Aelin, preţ de câteva clipe înspăimântătoare. lar Rowan... În mod 
convenabil, deşi îi povestise atâtea, Aelin uitase să menţioneze că 
prinţul era atât de frumos. Un chipeș prinț Fae, cu care trăise şi se 
antrenase luni de zile - în timp ce viaţa lui Chaol se distrugea, în timp 
ce oamenii mureau din cauza acțiunilor ei... 


Rowan îl privea pe Chaol ca și când ar fi fost cina. În funcție de 
forma lui Fae, era cât se poate de posibil. 

Fiecare instinct îi striga să fugă, în ciuda faptului că Rowan fusese 
politicos. Distant şi intens, dar politicos. Totuşi, Chaol nu trebuia să-l 
vadă pe prinţ în acțiune, ca să știe că ar fi fost mort înainte să poată să- 
şi scoată sabia. 

— Să ştii că nu muşcă, şopti Aelin. 

Chaol o fixă cu privirea. 

— Poţi să-mi explici pentru ce sunt hărţile astea? 

— Am aprecia dacă tu, Ress sau Brullo ne-ați putea spune despre 
punctele slabe din apărarea castelului, replică ea. Nu primi niciun 
răspuns. Nu era niciun semn că Aedion s-ar fi aflat printre lăzile 
stivuite, dar probabil că generalul asculta de undeva din apropiere, cu 
finul lui auz Fae. 

— Ca să dărâmi turnul cu ceas? întrebă Chaol, împăturind harta şi 
băgând-o în buzunarul interior al tunicii sale. 

— Poate, răspunse ea. El încercă să nu se enerveze. Dar acum ea 
părea hotărâtă - ca şi când tensiunea invizibilă de pe chipul ei 
dispăruse. El încercă să nu privească din nou spre ușă. 

— De câteva zile, nu am mai primit veşti de la Ress și Brullo, 
spuse el în schimb. Îi voi contacta curând. 

Ea dădu din cap, scoțând o a doua hartă - a reţelei labirintice de 
canalizare - şi fixă marginile cu micile cuțite pe care le avea la ea. 
Aparent, destul de multe. 

— Arobynn a aflat că prizonierii dispăruţi au fost duşi la Morath 
noaptea trecută. Ştiai? 

Încă un eşec care îi căzu pe umeri lui Chaol - încă un dezastru. 

—Nu. 

— Nu puteau ajunge departe. Ai putea să aduni o echipă şi să 
ataci furgoanele. 

— Ştiu că aş putea. 

— O vei face? 

El puse o mână pe hartă. 

— M-ai adus aici ca să-mi dovedeșşti că sunt inutil? 

Ea se îndreptă. 

— Ți-am spus să vii pentru că am crezut că ar fi util pentru 
amândoi. Amândoi suntem presaţi zilele astea. 

Ochii ei turcoaz și aurii erau calmi - netulburațţi. 


— Când vei acționa? întrebă Chaol. 

— Curând. 

Nici ăsta nu era un răspuns clar. 

— Ar mai trebui să ştiu și altceva? întrebă el, cât de calm putu. 

—Aş începe să evit canalizarea. Dacă nu o faci, îți semnezi 
condamnarea la moarte. 

— Sunt oameni prinși acolo - am găsit cuiburile, dar nici urmă de 
prizonieri. Nu îi voi abandona. 

— Toate bune și frumoase, spuse ea, iar el strânse din dinţi la 
tonul dezaprobator al vocii ei, dar prin canalizări patrulează lucruri 
mai rele decât soldaţii Valgi şi pariez că nu-i vor ignora pe cei care intră 
pe teritoriul lor. În locul tău, aş cântări riscurile. Ea îşi trecu mâna prin 
păr. Deci, vei ataca furgoanele cu prizonieri? 

— Bineînţeles. Chiar dacă numărul rebelilor era mic. Atât de 
mulți dintre oamenii lor ori fugiseră din oraș, ori refuzau să își riște 
pielea intr-o bătălie tot mai inutilă. 

Aia era îngrijorare, în licărul din ochii ei? 

— Folosesc încuietori păzite pentru furgoane, spuse ea. lar ușile 
sunt ranforsate cu fier. Să-ţi iei uneltele potrivite! 

El se pregăti ca să se răstească la ea, pentru că îi vorbea cu 
superioritate, dar... 

Aelin cunoștea furgoanele; petrecuse câteva săptămâni într-unul. 

Nu prea reuși să o privească în ochi, când se îndreptă să plece. 

— Spune-i lui Faliq că Prinţul Rowan îi mulțumește pentru haine, 
zise Aelin. 

Despre ce naiba vorbea? Poate că era o altă împușcătură. Așadar, 
el se îndreptă spre ușă, unde Rowan se dădu la o parte, cu un murmur 
de rămas-bun. Nesryn îi spusese că-și petrecuse seara cu Aedion și 
Aelin, dar el nu-și dăduse seama că ei ar fi putut fi... prieteni. Nu se 
gândise că Nesryn ar fi putut să nu reziste farmecelor lui Aelin 
Galanthynius. 

Deşi el presupunea că Aelin era o regină. Care nu şovăia. Nu făcea 
altceva decât să meargă înainte, cu putere. Chiar dacă asta însemna să-l 
ucidă pe Dorian. 

Nu mai vorbiseră despre asta din ziua salvării lui Aedion. Dar 
tensiunea încă plutea între ei. lar când avea să elibereze magia... Chaol 
şi-ar fi luat din nou măsurile necesare de precauţie. 

Pentru că nu credea că ea avea să coboare sabia data viitoare. 


CAPITOLUL 34 


Aelin ştia că avea treburi de făcut - treburi vitale, îngrozitoare - 
dar putea sacrifica o zi. Rămânând în umbră ori de câte ori era posibil, 
își petrecu după-amiaza arătându-i lui Rowan orașul, de la cartierele 
rezidenţiale elegante, până la piețele aglomerate de comercianții care 
vindeau bunuri pentru solstițiul de vară, de peste două săptămâni. 

Nu era nici urmă sau miros de Lorcan, slavă zeilor. Dar oamenii 
regelui erau postați în câteva intersecții aglomerate, dându-i lui Aelin 
şansa să i-i arate lui Rowan. El îi studie cu o eficiență antrenată, simţul 
fin al mirosului său permițându-i să detecteze care mai erau încă 
oameni şi care erau posedați de demoni Valg inferiori. După expresia 
de pe chipul lui, ei îi părea sincer rău pentru orice gardian care îi va ieși 
în cale, demon sau om. Un pic, nu mult. Mai ales că simpla lor prezenţă 
îi strica, oarecum, planul de a avea o zi liniștită, calmă. 

Voia să-i arate lui Rowan părţile bune ale orașului, înainte de a-l 
duce în subteran. 

Aşa că îl duse la una dintre brutăriile familiei lui Nesryn, unde 
chiar cumpără câteva tarte cu pere. La docuri, Rowan chiar o convinse 
să încerce niște păstrăv prăjit în tigaie. Cândva, jurase să nu mănânce 
niciodată peşte şi se strâmbase când furculița i se apropiase de gură, 
dar - mâncarea era delicioasă. Mâncă un peşte întreg, apoi ciuguli din 
al lui Rowan, spre disperarea lui. 

Aici - Rowan era aici, cu ea, în Rifthold. Și mai erau încă atâtea 
lucruri pe care voia să i le arate, să îi povestească despre cum fusese 
viaţa ei. Înainte, nu voia să povestească nimănui nimic. 

Chiar și când auzi pocnetul unui bici, după prânz, când se 
răcoreau lângă apă, îşi dori ca el să vadă ce urma. El rămase tăcut, cu o 
mână pe umărul ei, cât priviră grupul de sclavi înlănţuiţi transportând 
încărcătura pe una dintre corăbii. Priviră - și nu putură să facă nimic. 

Curând, își promise ea. Să pună capăt situaţiei acesteia era o 
prioritate. 

Rătăciră printre tarabele din piață, una după alta, până când 
mirosul trandafirilor şi al crinilor trecu pe lângă ei, briza râului 


măturând petale de toate culorile și formele pe la picioarele lor, în timp 
ce florăreasa îşi lăuda marfa. 

Ea se întoarse spre el. 

— Dacă ai fi un domn, mi-ai cumpăra... 

Chipul lui Rowan devenise inexpresiv, cu ochii goi, în timp ce o 
fixa cu privirea pe una dintre florăresele din mijlocul pieței, care avea 
pe o mână subțire un coş cu bujori de seră. Tânără, frumoasă, cu părul 
brunet şi... pe toţi zeii! 

Nu ar fi trebuit să-l aducă aici. Lyria vânduse flori în piaţă; fusese 
o fată săracă înainte ca prințul Rowan să o zărească şi, instantaneu, să 
ştie că era aleasa lui. Un basm Fae - până ce fusese ucisă de forţele 
inamice. Însărcinată cu pruncul lui Rowan. 

Aelin își încleștă şi descleştă degetele, nereușind să vorbească. 
Rowan încă se holba la fată, care îi zâmbea unei femei în trecere, 
îmbujorată de o lumină interioară. 

— Nu am meritat-o, spuse încet Rowan. 

Aelin înghiți cu greu. Amândoi mai trebuiau să se vindece de niște 
răni, dar aceasta... Adevărul. Ca întotdeauna, putu să îi ofere un adevăr 
în schimbul altuia. 

— Eu nu l-am meritat pe Sam. 

În cele din urmă, privi spre ea. 

Ar fi făcut orice ca să elimine agonia din ochii lui. Orice. Degetele 
lui înmănușate le atinseră pe ale ei, apoi căzură înapoi pe lângă corp. 

Ea își încleștă din nou pumnul. 

— Vino, vreau să-ți arăt ceva! 

Aelin șterpeli un desert de la un vânzător stradal, cât Rowan 
aşteptă pe o alee întunecată. Acum, așezată pe un căprior de lemn al 
domului aurit din întunecatul Teatru Regal, Aelin mânca din fursecul cu 
lămâie şi își legăna picioarele, în spaţiul deschis de dedesubt. Locul era 
la fel cum și-l amintea, dar liniștea, întunericul... 

— Ăsta era locul meu preferat din toată lumea, spuse ea, iar 
cuvintele îi răsunară în spaţiul gol. Lumina soarelui se strecura prin 
ușa de pe acoperiș prin care intraseră, luminând căpriorii și domul 
aurit, sclipind ușor pe rampele din alamă lustruită şi pe cortinele roşii 
ca sângele ale scenei de dedesubt. Arobynn are o lojă personală, aşa că 
m-am dus ori de câte ori am avut ocazia. În nopţile în care nu aveam 
chef să mă îmbrac frumos ori să fiu văzută, sau poate în nopţile în care 


aveam o misiune şi doar o oră liberă, mă strecuram aici prin uşa aia și 
ascultam. 

Rowan își termină fursecul și privi spaţiul întunecat de dedesubt. 
Fusese atât de tăcut în ultimele treizeci de minute - ca și când s-ar fi 
retras într-un loc inaccesibil ei. 

Aproape răsuflă uşurată când el începu să vorbească. 

— Nu am văzut niciodată o orchestră - sau un teatru ca acesta, 
construit în jurul sunetului și luxului. Chiar și în Doranelle, teatrele și 
amfiteatrele sunt vechi, cu bănci sau doar cu trepte. 

— Poate că nu există niciun alt loc precum acesta. Nici măcar în 
Terrasen. 

— Atunci, va trebui să construiești unul. 

— Cu ce bani? Crezi că oamenii vor fi fericiţi să flămânzească, în 
timp ce eu construiesc un teatru pentru plăcerea mea? 

— Poate că nu imediat, dar, dacă tu crezi că ar fi de folos orașului, 
țării, atunci fă-o. Artiști sunt esenţiali. 

Asta spusese și Florine. Aelin oftă. 

— Locul a fost închis de luni de zile și totuși, jur că încă aud 
muzica plutind în aer. 

Rowan își înclină capul, studiind întunericul cu simţurile lui de 
nemuritor. 

— Poate că muzica există în continuare, într-o formă sau alta. 

Acest gând făcu să o usture ochii. 

— Mi-aș fi dorit s-o fi putut auzi - mi-aş fi dorit să fi fost acolo, ca 
să-l auzi pe Pytor dirijând Suita Stygiană. Câteodată, mi se pare că stau 
în loja aceea, am treisprezece ani şi plâng din cauza măreției muzicii. 

— Ai plâns? Ea aproape văzu în faţa ochilor amintirile instrucției 
lor din această primăvară: toate momentele în care muzica o calmase 
sau îi dezlănțuise magia. Făcea parte din sufletul ei - la fel de mult ca el. 

— Mişcarea finală - de fiecare dată. Mă întorceam la Breaslă și 
auzeam muzica în minte zile în şir, chiar și atunci când mă antrenam, 
ucideam sau dormeam. A fost un fel de nebunie, să iubesc acea muzică. 
A fost motivul pentru care am început să cânt la pian - ca să pot veni 
acasă noaptea și să încerc să o reproduc cât de cât. 

Nu mai spusese asta niciodată, nimănui - și nici nu mai adusese 
pe nimeni aici. 

— E vreun pian pe aici? întrebă Rowan. 


= 


— Nu am mai cântat de câteva luni. lar asta este o idee 
îngrozitoare dintr-o multitudine de motive, spuse ea pentru a zecea 
oară, când termină de tras cortinele de pe scenă. 

Mai stătuse acolo, când patronajul lui Arobynn le adusese invitații 
la galele ţinute pe scenă, pentru a simți fiorul intrării în acel spațiu 
sacru. Dar acum, în întunericul teatrului gol, luminat de singura 
lumânare pe care o găsise Rowan, parcă stăteau într-un cavou. 

Scaunele orchestrei încă erau aranjate aşa cum probabil fuseseră 
în noaptea în care muzicienii ieșiseră să protesteze împotriva 
masacrelor din Endovier şi Calaculla. Încă erau dispăruţi - şi, având în 
vedere mulțimea de nenorociri pe care regele le arunca acum asupra 
lumii, moartea ar fi fost opţiunea cea mai blândă. 

Încleştându-și maxilarul, Aelin își stăpâni mânia. 

Rowan stătea lângă pianul aflat în apropierea părții din dreapta 
scenei, trecându-și o mână peste suprafața netedă, ca şi când ar fi fost 
un cal valoros. 

Ea ezită în fața instrumentului magnific. 

— Mi se pare un sacrilegiu să cânt la el, spuse ea, cuvintele 
răsunând puternic în incintă. 

— De când ești tu așa religioasă? Rowan îi zâmbi strâmb. Unde ar 
trebui să stau ca să aud cel mai bine? 

— S-ar putea să suferi mai întâi. 

— Eşti şi timidă azi? 

— Dacă Lorcan ne spionează, mormăi ea, aş prefera să nu-i 
raporteze lui Maeve că nu ştiu să cânt. Îi arătă un loc de pe scenă. 
Acolo. Stai acolo și taci, ticălos nesuferit! 

El chicoti și se mişcă spre locul indicat. 

Aelin înghiți când se așeză pe banca netedă și trase în sus capacul, 
dezvăluind clapele strălucitoare de dedesubt, albe şi negre. Își 
poziționă tălpile pe pedale, dar nu atinse claviatura. 

— N-am mai cântat de când a murit Nehemia, recunoscu ea, 
vorbind cu greu. 

— Ne putem întoarce în altă zi, dacă vrei. O ofertă blândă și la 
îndemână. Părul lui argintiu străluci în lumina slabă a lumânării. 

— S-ar putea să nu mai existe o altă zi. Şi... şi aş avea o viaţă foarte 
tristă, dacă nu aş mai cânta din nou. 

El clătină din cap și îşi încrucișă braţele. Un ordin tăcut. 


Ea se întoarse spre clape şi atinse uşor fildeșul. Era neted, și rece, 
şi aştepta - o bestie enormă de sunet și bucurie, pe cale să fie trezită. 

— Trebuie să-mi fac încălzirea, spuse ea, fără să gândească, și 
începu să cânte imediat, cât de încet putea. 

Imediat ce începu să vadă din nou notele în minte, când memoria 
motrice o făcu să atingă cu degetele acordurile cunoscute, începu. Nu 
era piesa tristă și minunată pe care i-o cântase cândva lui Dorian şi nu 
erau melodiile ușoare de dans pe care le interpretase de plăcere; nu 
erau piesele complexe și ingenioase pe care le cântase pentru Nehemia 
şi Chaol. Această piesă era o celebrare - o reafirmare a vieţii, a gloriei, a 
durerii și frumuseţii ei. 

Poate că de aceea se dusese să o audă cântată în fiecare an, după 
atât de multe crime, şi torturi, și pedepse: ca o amintire a ceea ce fusese 
ea, a ceea ce se lupta să păstreze. 

Ritmul crescu în mod constant, pe măsură ce sunetul se 
desprindea de pian ca bătăile inimii unui zeu, până ce Rowan se 
apropie de instrument, până când ea îi șopti: Acum, iar crescendo-ul 
pătrunse în lume, notă după notă. 

Muzica vui în jurul lor, prin spaţiul gol al teatrului. Liniştea seacă 
din interiorul ei, care fusese acolo atât de multe luni, era acum 
inundată de sunet. 

Ea se apropie de acordul final, exploziv și triumfător. 

Când își ridică privirea, gâfâind ușor, ochii lui Rowan erau 
înlăcrimaţi, iar gâtul îi tresălta. Cumva, după tot acest timp, prințul ei 
războinic încă reușea să o surprindă. 

El părea că își căuta cuvintele. 

— Arată-mi, arată-mi cum ai făcut asta, șopti el, în cele din urmă. 

Ea îi făcu pe plac. 

Își petrecură aproape o oră așezați împreună pe bancă, Aelin 
invățându-l elementele de bază ale pianului - explicându-i notele și 
semitonurile, pedalele şi acordurile. Când, în cele din urmă, Rowan auzi 
pe cineva venind să vadă de unde se aude muzica, plecară. Ea se opri la 
Banca Regală, avertizându-l pe Rowan să aștepte în umbra din cealaltă 
parte a străzii, în timp ce ea luă din nou loc în biroul directorului, iar 
unul dintre subalternii săi se grăbi să se ocupe de treburile ei. Într-un 
final, plecă cu încă o pungă cu aur - vitală, acum că mai era o gură de 
hrănit și un corp de îmbrăcat - și îl găsi pe Rowan exact unde îl lăsase, 


supărat că refuzase să-l lase să o însoțească. Dar prezenţa lui ar fi 
stârnit prea multe întrebări. 

— Aşadar, îţi foloseşti propriii bani ca să ne întreţii? întrebă 
Rowan, în timp ce se strecurară pe o stradă lăturalnică. Un grup de 
tinere frumos îmbrăcate trecură pe lângă ei, pe strada însorită de 
dincolo de alee, și se holbară la bărbatul solid, cu glugă, care trecu pe 
lângă ele - iar apoi se întoarseră toate ca să admire priveliștea din 
spate. Aelin le zâmbi. 

— Pentru moment, răspunse ea. 

— Şi cum vei face rost de bani, mai târziu? 

Ea îl privi pieziş. 

— Se va rezolva. 

—Cum? 

— Voi avea eu grijă de asta. 

— Explică-mi. 

— Vei afla destul de curând. Ea schiță un zâmbet care știa că îl 
înnebunea. 

Rowan voi să o apuce de umeri, dar ea se feri de atingerea lui. 

— Ah, ah! Ai face bine să nu te mişti prea repede, altfel cineva ar 
putea să te observe. El scoase un mârâit sonor, care nu era uman, iar ea 
chicoti. Enervarea era mai bună decât vina și suferința. Ai răbdare și nu 
te irita! 


CAPITOLUL 35 


Pe toți zeii, ura mirosul sângelui lor! 

Dar la naiba dacă nu era un lucru glorios să fie acoperit de sânge, 
când douăzeci și patru de Valgi zăceau morți în jurul lui, iar oamenii 
buni erau, în sfârșit, în siguranţă. Îmbibat în sânge de Valg din cap până 
în picioare, Chaol Westfall căută o bucată curată de material cu care să- 
şi şteargă sabia pătată de sânge negru, dar nu găsi. Dincolo de 
luminișul ascuns, Nesryn făcea același lucru. 

El ucisese patru, ea - şapte. Chaol știa doar pentru că o urmărise 
tot timpul; făcuse pereche cu altcineva în timpul ambuscadei. El se 
scuzase pentru că se răstise la ea seara trecută, dar ea nu făcuse altceva 


decât să dea din cap - și tot luptase împreună cu un alt rebel. Dar 
acum... Renunţă la încercarea de a-și șterge sabia şi privi spre el. 

Ochii negri îi erau strălucitori şi, în ciuda feței pătate cu sânge 
negru, zâmbetul ei - ușurat, un pic sălbatic, din cauza fiorului bătăliei şi 
al victoriei - era frumos. 

Cuvântul răsună prin el. Chaol se încruntă, iar expresia de pe 
chipul ei dispăru într-o clipită. Mereu era confuz după o luptă, ca și 
când s-ar fi învârtit şi s-ar fi întors pe dos, iar apoi i s-ar fi dat o 
cantitate mare de alcool. Dar el se îndreptă spre ea. Ei făcuseră asta - 
împreună îi salvaseră pe aceşti oameni. Mai mulţi deodată decât 
salvaseră până atunci și fără ca alții să fie ucişi, în afară de Valgi. 

Sânge și cheaguri erau împrăștiate pe iarba din pădure, singura 
urmă a trupurilor fără cap ale Valgilor, care fuseseră deja transportate 
şi aruncate în spatele unei stânci. La plecare, aveau să-i omagieze pe 
foştii proprietari ai corpurilor, arzându-le. 

Trei din grupul său se apucaseră să desfacă lanţurile prizonierilor 
înghesuiți, acum așezați pe iarbă. Ticăloșii de Valgi îndesaseră atât de 
mulți dintre ei în două furgoane, încât Chaol aproape vomitase din 
cauza mirosului. Fiecare furgon avea doar o mică fereastră cu gratii, 
plasată sus pe perete, iar un bărbat leşinase înăuntru. Dar toţi erau 
acum în siguranţă. 

El nu avea să se oprească până când și ceilalți, încă ascunși în 
oraș, ar fi fost în afara pericolului. 

O femeie îşi întinse mâinile murdare - cu unghiile rupte și 
vârfurile degetelor umflate, ca și când ar fi încercat să iasă cu mâinile 
din văgăuna în care fusese închisă. 

— Mulţumesc, șopti ea, cu voce răgușită, probabil din cauza 
țipetelor ei fără răspuns. 

Cu un nod în gât, Chaol îi strânse uşor mâinile femeii, atent la 
degetele ei aproape rupte, și se îndreptă spre locul în care Nesryn își 
ştergea acum sabia de iarbă. 

— Ai luptat bine, îi spuse el. 

— Ştiu. Nesryn îl privi peste umăr. Trebuie să îi ducem la râu. 
Bărcile nu aşteaptă la nesfârşit. 

În regulă, el nu se așteptase la cordialitate sau camaraderie, după 
o bătălie, în ciuda acelui zâmbet, dar totuși... 

— Poate mergem să bem ceva, când ajungem în Rifthold. Avea 
nevoie de un pahar. Foarte mare nevoie. 


Nesryn se ridică, iar el se luptă cu impulsul de a-i şterge o pată de 
sânge negru, de pe obrazul măsliniu. Părul pe care şi-l legase la spate se 
desfăcuse, iar briza caldă a pădurii îi mișca şuviţele pe faţă. 

— Credeam că suntem prieteni, spuse ea. 

— Suntem, răspunse el cu atenţie. 

— Prietenii nu petrec timp împreună doar atunci când își plâng 
de milă. Şi nu se ceartă pentru că pun întrebări dificile. 

— Ți-am spus că îmi pare rău pentru cum am reacționat aseară. 

Ea își puse sabia în teacă. 

— Sunt de acord să ne destindem împreună, Chaol, dar măcar fii 
sincer în legătură cu asta! 

El deschise gura ca să obiecteze, dar... poate că ea avea dreptate. 

— Chiar îmi place compania ta, spuse el. Voiam să ieșim la un 
pahar ca să sărbătorim - nu... ca să am gânduri negre. Și mi-ar plăcea să 
merg cu tine. 

Ea îşi țuguie buzele. 

— Asta a fost cea mai nereușită tentativă de a mă flata pe care am 
auzit-o vreodată. Dar bine - te voi însoţi. Partea proastă era că ea nici 
măcar nu părea supărată - chiar vorbea serios. Putea să se ducă să bea 
cu sau fără ea, iar ei nu i-ar fi păsat deloc. Acest gând îl deranja. 

Conversaţia personală fiind cu siguranță încheiată, Nesryn 
cercetă poiana, furgonul și măcelul. 

— De ce acum? Regele a avut zece ani ca să facă asta; de ce s-a 
grăbit brusc să-i ducă pe aceşti oameni tocmai până la Morath? Ce 
înseamnă asta? 

Unii rebeli se întoarseră spre ei. Chaol examină rezultatul 
sângeros ca şi când ar fi fost o hartă. 

— Poate că întoarcerea lui Aelin Galanthynius a declanșat asta, 
spuse Chaol, conștient de cei care ascultau. 

— Nu, rosti categoric Nesryn. Aelin a apărut abia acum două luni. 
Ceva atât de complex... a fost plănuit de foarte mult timp. 

— Ar trebui să luăm în considerare cedarea orașului, spuse Sen - 
unul dintre liderii pe care Chaol îi întâlnea în mod regulat. Să ne mutăm 
în alte locuri unde puterea lor nu este atât de mare; poate să încercăm 
să stabilim, cumva, o graniță. Dacă Aelin Galanthynius zăbovește în 
apropiere de Rifthold, ar trebui să ne întâlnim cu ea - poate să ne 
îndreptăm spre Terrasen, să-i înlăturăm pe cei din Adarlan și să 
menţinem granița. 


— Nu putem abandona Riftholdul, zise Chaol, privind prizonierii 
ajutați să se ridice în picioare. 

— Ar fi sinucidere dacă am rămâne, protestă Sen. Unii dintre ei 
dădură din cap, încuviințând. 

Chaol deschise gura, dar Nesryn i-o luă înainte. 

— Trebuie să ne îndreptăm spre râu, spuse ea. Repede! 

El îi aruncă o privire recunoscătoare, dar ea o luase deja înainte. 


Aelin așteptă până ce toată lumea adormi și luna plină răsări, 
înainte de a cobori din pat, atentă să nu-l înghiontească pe Rowan. Se 
strecură în dressing și se îmbrăcă repede, legându-și armele pe care le 
aruncase acolo, neglijent, în acea după-amiază. Niciunul dintre bărbați 
nu comentase când o luase pe Damaris de pe masa din sufragerie, 
pretinzând că voia să o curețe. 

Îşi legă sabia veche pe spate, lângă Goldryn, cele două mânere 
ivindu-i-se peste fiecare umăr când stătea în fața oglinzii dulapului, şi 
îşi împleti în grabă părul, la spate. Acum era destul de scurt, încât 
devenise un chin să-l împletească, iar șuviţele din față îi alunecau, dar 
măcar nu îi stătea în ochi. 

Se strecură din dressing cu o mantie în plus în mână, trecând de 
patul unde trupul tatuat al lui Rowan strălucea în lumina lunii pline, 
care pătrundea pe fereastră. El nu se trezi, când ea se furişă afară din 
dormitor şi din apartament, ca o umbră. 


CAPITOLUL 36 


Nu dură mult până ce Aelin puse capcana. Simţea privirile care o 
supravegheau când descoperi patrula condusă de unul dintre cei mai 
sadici comandanți Valg. 

Mulțumită rapoartelor lui Chaol și Nesryn, le cunoștea noile 
ascunzători. Ce nu știau Chaol şi Nesryn era ce intrare în canalizare 
foloseau comandanții, când mergeau să vorbească cu unul dintre câinii 
Wyrd - asta făcuse ea în nopțile în care se strecurase afară, ca să le dea 
singură de urmă. 


Părea că preferau cele mai vechi căi navigabile, nu să înoate prin 
mizeria tunelurilor principale, mai noi. Se apropiase cât de mult 
îndrăznise, ceea ce, de obicei, însemna că nu era suficient de aproape 
ca să audă ceva. 

În seara asta, ea se strecură în canalizare după comandant, pășind 
aproape fără zgomot pe pietrele alunecoase, încercând să își reprime 
senzaţia de greață din cauza mirosului urât. Așteptase până ce Chaol, 
Nesryn şi locotenențţii lor principali ieşiseră din oraş, urmărind fur- 
goanele-închisoare, pentru ca nimeni să nu-i stea din nou în cale. Nu 
putea să rişte. 

În mers, rămânând destul de mult în urma comandantului Valg, 
încât să nu o poată auzi, ea începu să vorbească încet. 

— Am cheia, spuse ea, oftând ușurată. 

Schimbându-și vocea, aşa cum o învățase Lysandra, răspunse cu 
vocea unui tenor. 

— Ai adus-o cu tine? 

— Bineînţeles. Acum, arată-mi unde vrei să o ascunzi. 

— Ai răbdare, spuse ea, încercând să nu zâmbească prea mult 
când dădu colţul, continuând să meargă. Pe aici! 

Continuă să meargă, ducând o conversaţie în şoaptă, până ce se 
apropie de intersecția în care comandanților Valg le plăcea să-și 
întâlnească supraveghetorul, câinele Wyrd, și tăcu. Acolo, aruncă 
mantia de rezervă pe care o adusese, iar apoi se întoarse spre o scară 
care ducea spre stradă. 

Aelin icni când împinse grătarul și, din fericire, acesta cedă. Se 
ridică pe stradă, cu mâinile tremurând. Pentru o clipă, se gândi să stea 
acolo, pe caldarâmul murdar și ud, savurând aerul curat din jurul ei. 
Dar el era prea aproape. Așadar, trase din nou grătarul, fără să facă 
zgomot. 

Dură doar un minut înainte ca sunetul abia auzit al cizmelor să 
zgârie piatra de dedesubt, iar o siluetă să treacă de scară, îndreptându- 
se spre locul în care ea lăsase mantia, urmărind-o, aşa cum făcuse toată 
noaptea. Așa cum îi permisese ea să facă toată noaptea. 

lar când Lorcan intră direct în cuibul comandanților Valg și al 
câinelui Wyrd care venise să primească rapoartele, când zăngănitul 
armelor şi țipetele mortale îi umplură urechile, Aelin porni agale pe 
stradă, fluierând. 


Aelin mergea pe o alee, la trei cvartale de locul în care era 
depozitul, când o forţă ca un zid de piatră o izbi cu fața de peretele din 
cărămidă al unei clădiri. 

- Ticăloasă mică! mârâi Lorcan la urechea ei. 

Ambele braţe îi erau deja prinse la spate, iar picioarele lui intrau 
destul de tare într-ale ei, astfel încât nu reușea să le miște. 

— Bună, Lorcan! spuse ea dulce, întorcându-și pe cât posibil fața 
care îi zvâcnea. 

Cu coada ochiului, îi desluși trăsăturile crude pe sub gluga 
întunecată, ochii negri și părul brunet, lung până la umeri și - la naiba! 
Canini alungiți care străluceau mult prea aproape de gâtul ei. 

O mână îi apucă braţele, ca o menghină de oţel; Lorcan o folosi pe 
cealaltă ca să îi împingă capul în zidul ud de cărămidă, atât de tare, 
încât îi zgârie obrazul. 

— Crezi că a fost amuzant? 

— A meritat să încerc, nu-i aşa? 

Mirosea a sânge - a sânge îngrozitor și nefiresc, de Valg. El îi 
împinse mai mult fața în zid. Corpul lui era o forță neclintită, lipită de 
ea. 

— Te voi ucide! 

— Ah, apropo de asta, spuse ea, şi își mişcă încheietura mâinii 
doar cât el să simtă cuțitul pe care îl scosese în momentul în care îi 
simţise atacul - oţelul care se proptea acum în vintrele lui. Pare mult să 
trăieşti o veșnicie fără partea preferată a corpului. 

— Îţi voi rupe gâtul înainte să te poţi mișca. 

Ea apăsă mai tare cuțitul. 

— Îţi asumi un risc mare, nu-i aşa? 

O clipă, Lorcan rămase nemișcat, împingând-o în continuare în 
zid, cu forța celor cinci secole de antrenament mortal. Apoi, aerul rece 
îi atinse gâtul şi spatele. Până când se întoarse, Lorcan era la câțiva paşi 
distanţă. 

În întuneric, ea abia distingea trăsăturile sculptate în granit, dar 
îşi amintea suficiente lucruri din acea zi în Doranelle ca să ghicească 
faptul că, pe sub glugă, chipul nemilos îi era livid. 

— Sincer, spuse ea, rezemându-se de zid, sunt puţin surprinsă că 
ai căzut în capcană. Probabil că mă crezi cu adevărat proastă. 


— Unde este Rowan? întrebă el, disprețuitor. Hainele lui negre și 
mulate, ranforsate cu metal negru pe antebraţe și umeri, păreau să 
înghită lumina slabă. Încă îţi încălzeşte patul? 

Ea nu voia să afle cum de știa Lorcan asta. 

— Nu ăsta e rolul tuturor masculilor atrăgători, așa ca tine? Ea îl 
măsură din priviri, notând nenumăratele arme vizibile şi ascunse. 
Masiv - era la fel de masiv ca Rowan și Aedion. Și total neimpresionat 
de ea. l-ai ucis pe toţi? Erau doar trei, după numărătoarea mea. 

— Erau şase şi unul dintre acei demoni din piatră, ticăloaso, și 
ştiai asta. 

Aşadar, găsise un mod de a ucide unul dintre câinii Wyrd. 
Interesant - şi util. 

— Ştii, m-am cam săturat să mi se spună aşa. Ai crede că cinci 
secole ţi-au oferit suficient timp să născocești ceva mai creativ. 

— Vino mai aproape şi îţi voi arăta cam ce pot face cinci secole. 

— Ce-ar fi să-ţi arăt ce se întâmplă când îmi biciuieşti prietenii, 
laș ticălos? 

Violenţa dansă pe trăsăturile lui brutale. 

— Ai gura cam mare pentru cineva care nu mai poate face niciun 
truc cu foc! 

— Ai gura cam mare pentru cineva care ar trebui să fie atent la 
împrejurimi! 

Cuţitul lui Rowan se înclină pe gâtul lui Lorcan, înainte ca el să 
poată clipi. 

Ea se întrebase cât timp urma să-i ia ca să o găsească. Probabil că 
el se trezise din clipa în care trăsese pătura. 

— Începe să vorbeşti! îi ordonă Rowan lui Lorcan. 

Lorcan își apucă sabia - o armă puternică şi frumoasă, de care ea 
nu se îndoia că pusese capăt multor vieţi, pe câmpuri de luptă din 
lărâmuri îndepărtate. 

— Nu vrei să începi lupta asta chiar acum. 

— Dă-mi un motiv bun să nu te omor! spuse Rowan. 

— Dacă mor, Maeve îi va oferi ajutor regelui Adarlanului, 
împotriva ta. 

— Pe naiba! replică Aelin. 

— Ţine-ţi prietenii aproape și duşmanii și mai aproape, nu-i aşa? 
zise Lorcan. 


Încet, Rowan îi dădu drumul şi se îndepărtă. Toţi trei își 
supravegheară reciproc mișcările, până ce Rowan ajunse lângă Aelin, 
rânjind spre Lorcan. Agresiunea emanată de prinţul Fae era suficientă 
ca să o agite. 

— Ai făcut o greșeală fatală, îi spuse Lorcan lui Aelin, în clipa în 
care i-ai arătat reginei mele viziunea ta despre cheie. El își îndreptă 
ochii negri spre Rowan. lar tu. Prostule! Să te aliniezi - să te legi de o 
regină muritoare. Ce vei face, Rowan, când ea va îmbătrâni şi va muri? 
Ce vei face când va fi atât de bătrână încât să-ți fie mamă? Veţi mai 
împărți acelaşi pat, veți mai... 

— Destul, rosti încet Rowan. 

Ea nu lăsă să se vadă emoţiile care o străbăteau, nu îndrăzni nici 
măcar să se gândească la ele, de frică să nu i le miroasă Lorcan. 

Lorcan râse. 

— Crezi că ai învins-o pe Maeve? Ea ţi-a permis să pleci din 
Doranelle - amândurora v-a permis. 

Aelin căscă. 

— Sincer, Rowan, nu ştiu cum de l-ai suportat atâtea secole. Cinci 
minute și deja mor de plictiseală. 

— Ai grijă, fato! o avertiză Lorcan. Poate că nu mâine, poate că nu 
într-o săptămână, dar, cândva, vei face un pas greșit. lar eu voi aştepta. 

— Serios - voi, masculii Fae, și cuvântările voastre dramatice! Ea 
se întoarse ca să plece, o mişcare pe care o putea face doar pentru că 
prinţul stătea între ei. Privi însă înapoi, peste umăr, renunțând să mai 
pretindă că era amuzată sau plictisită. Nu voi uita niciodată, nici măcar 
pentru o clipă, ce i-ai făcut în acea zi, în Doranelle, îi spuse ea lui 
Lorcan, lăsând acel calm criminal să se ridice suficient de mult la 
suprafață, încât ştiu că nu mai era nimic uman în ochii ei. Existenţa ta 
jalnică este ultima pe lista mea de priorităţi, dar într-o zi, Lorcan... Ea 
schiță un zâmbet. Într-o zi, voi veni să revendic şi acea datorie. 
Consideră seara asta un avertisment. 


— Ai avut o noapte plină, Prinţeso? rosti mieros Rowan, cu vocea 
lui profundă, pe când Aelin tocmai descuiase ușa depozitului. 


Deschise uşa, iar ei doi se strecurară în depozitul aproape 
complet întunecat, luminat doar de o lampă din apropierea scărilor din 
spate. Ea trase ușa glisantă din spatele ei și o încuie. 

— Plină, dar plăcută. 

— Va trebui să te străduiești mai mult să te furișezi pe lângă 
mine, spuse Rowan, cu un mârâit. 

— Tu şi Aedion sunteţi niște nesuferiți. Slavă zeilor că Lorcan nu 
îl văzuse pe Aedion - că nu îi mirosise originile! Eram în perfectă 
siguranță. Era o minciună. Nici măcar nu fusese sigură că Lorcan va 
apărea sau va cădea în mica ei capcană. 

Rowan îi atinse ușor obrazul, iar durerea pulsă. 

— Eşti norocoasă că nu a făcut decât să te zgârie. Data viitoare 
când pleci pe ascuns, să te lupţi cu Lorcan, să-mi spui înainte. 

— N-am să-ți spun nimic. Este treaba mea și... 

— Nu este doar treaba ta, nu acum. Mă vei lua și pe mine data 
viitoare. 

— Data viitoare când mă voi furişa, spuse ea nervoasă, dacă te voi 
prinde că mă urmărești, ca o dădacă prea protectoare, te voi... 

— Ce vei face? El se apropie destul de mult încât să respire 
același aer cu ea, dezvelindu-și dinţii. 

În lumina lămpii, ea îi văzu clar ochii, iar el îi văzu pe ai ei, în timp 
ce ea rosti, în minte: „Nu știu ce voi face, ticălosule, dar îţi voi lace viața 
un iad pentru asta.“ 

El mârâi, iar sunetul îi mângâie pielea, ea citind cuvintele nespuse 
din privirea lui. „Nu mai fi atât de încăpățânată! E vreo tentativă de a te 
agăța de independenţa ta?“ 

„Şi ce dacă este? replică ea. Lasă-mă să fac lucrurile astea de una 
singură.” 

— Nu pot să-ți promit asta, spuse el, sub lumina slabă, care-i 
mângâia pielea bronzată și tatuajul elegant. 

Ea îl lovi în biceps - rănindu-se mai mult pe ea decât pe el. 

— Doar pentru că eşti mai bătrân și mai puternic, nu înseamnă că 
ai dreptul să îmi dai ordine. 

— Tocmai datorită acestor lucruri pot să fac orice doresc. 

Ea scoase un sunet ascuţit şi se întinse să-l ciupească de coaste, 
iar el o apucă de mână, strângând-o puternic, trăgând-o un pas mai 
aproape de el. Ea îşi înclină capul pe spate, ca să-l privească. Pentru o 
clipă, singuri în depozit, doar cu lăzile care le ţineau companie, ea îi 


studie chipul, ochii verzi, maxilarul puternic. Nemuritor. Neînduplecat. 
Plin de putere. 

— Brută. 

— Alintato. 

Ea râse. 

— Chiar l-ai atras pe Lorcan în canalizare, cu una dintre acele 
creaturi? 

— A fost o capcană atât de uşoară, încât chiar sunt dezamăgită că 
a căzut în ea. 

Rowan chicoti. 

— Nu încetezi să mă surprinzi. 

— Te-a rănit. Nu voi ierta niciodată asta. 

— Mulţi oameni m-au rănit. Dacă îi vei vâna pe toți, vei avea o 
viaţă ocupată. 

Ea nu zâmbi. 

— Ce a spus el - despre mine, că voi îmbătrâni... 

— Nu! Nu începe cu asta! Du-te la culcare! 

— Şi tu? 

El se uită cu atenţie la ușa depozitului. 

— Nu m-ar mira dacă Lorcan ţi-ar întoarce favorul pe care i l-ai 
tăcut în seara asta. El uită și iartă chiar mai puţin decât tine. Mai ales 
când cineva îl ameninţă că îi taie bărbăţia. 

— Cel puțin i-am spus că ar fi o mare greşeală, zise ea cu un rânjet 
diabolic. Am fost tentată să spun „mică”. 

Rowan râse, cu un zâmbet în privire. 

— Atunci, cu siguranţă ai fi fost moartă. 


CAPITOLUL 37 


În temnițe ţipau oameni. 

Ştia asta, pentru că demonul îl forțase să se plimbe pe acolo, pe 
lângă fiecare celulă și scaun de tortură. Credea că era posibil să-i 
cunoască pe unii prizonieri, dar nu îşi amintea numele lor; nu își 
amintea niciodată numele lor, când bărbatul de pe tron îi ordona 
demonului să fie martor la interogatoriul lor. Demonul era bucuros să 
se supună. Zi de zi. 


Regele nu le punea niciodată întrebări. Unii dintre ei plângeau, 
alții ţipau, iar alţii rămâneau tăcuţi. Chiar sfidători. Cu o zi în urmă, 
unul dintre ei - tânăr, frumos, cunoscut - îl recunoscuse și îl implorase. 
Implorase milă, insistând că nu ştia nimic, și plânsese. 

Dar el nu putea face nimic, chiar dacă îi privea suferind, chiar 
dacă odăile se umpleau cu mirosul cărnii arse și al sângelui cu iz de 
cupru. Demonul savura asta, devenind mai puternic în fiecare zi în care 
cobora acolo și le inhala durerea. 

El adăuga suferința lor amintirilor care îi țineau companie și-l 
lăsa pe demon să îl ducă înapoi în temniţele agoniei și ale disperării în 
fiecare zi. 


CAPITOLUL 38 


Aelin nu îndrăzni să se întoarcă în canalizare - nu înainte de a fi 
sigură că Lorcan nu era în zonă, iar Valgii nu pândeau pe acolo. 

În noaptea următoare, luau toţi cina pe care Aedion o gătise din 
ce găsise prin bucătărie, când uşa de la intrare se deschise, iar 
Lysandra intră cu un salut vesel, care îi făcu pe toţi să-și lase armele pe 
care le apucaseră. 

— Cum faci asta? întrebă Aedion, în timp ce ea defilă prin 
bucătărie. 

— Ce mâncare dizgraţioasă! fu tot ce spuse Lysandra, privind 
peste umărul lui Aedion pâinea, legumele murate, ouăle reci, fructele, 
carnea uscată şi restul de produse de patiserie. Poate vreunul dintre 
voi să gătească? 

Aelin, care furase struguri din farfuria lui Rowan, pufni. 

— Se pare că micul dejun este singura masă la care ne pricepem. 
lar el - întinse degetul mare spre Rowan - ştie să gătească doar carne 
pe un băț, deasupra unui foc. 

Lysandra o înghionti pe Aelin pe bancă și se strecură până în 
capăt. Rochia ei albastră semăna cu mătasea lichidă, atunci când se 
întinse după niște pâine. 

— Jalnic - complet jalnic, pentru niște lideri atât de stimaţi şi de 
impresionanți. 

Aedion se sprijini cu brațele pe masă. 


— Dar simte-te ca acasă, te rog! 

Lysandra sărută aerul dintre ei. 

— Bună, Generale! Mă bucur să te văd sănătos. 

Aelin s-ar fi mulțumit să stea și să privească - până ce Lysandra 
își întoarse ochii verzi și oblici spre Rowan. 

— Nu cred că am făcut cunoștință alaltăieri. Maiestatea Sa a avut 
ceva urgent să-mi spună. 

Aruncă o privire de pisică şireată în direcţia lui Aelin. 

Rowan, așezat în dreapta lui Aedion, își înclină capul într-o parte. 

— Ai nevoie de prezentare? 

Zâmbetul Lysandrei se lărgi. 

— Îmi plac colții tăi, spuse ea dulce. 

Aelin se înecă cu un bob de strugure. Bineînţeles că Lysandrei îi 
plăceau. 

Rowan schiță un rânjet care, de obicei, o făcea pe Aelin să o ia la 
fugă. 

— Îi studiezi ca să-i poți imita atunci când îmi vei imita forma ca 
un Therian veritabil? 

Aelin rămase cu furculița în aer. 

— Pe naiba! exclamă Aedion. 

Tot amuzamentul dispăru de pe chipul curtezanei. 

Therian. Pe toţi zeii! Ce era magia focului, a vântului sau a gheții, 
în comparație cu un metamorf? Therienii: spioni, hoți și asasini capabili 
să ceară orice preț pentru serviciile lor; urgia Curţilor din toată lumea, 
atât de temuți, încât fuseseră vânaţi aproape până la exterminare, chiar 
înainte ca Adarlanul să interzică magia. 

Lysandra smulse o boabă de strugure, o studie, iar apoi se uită la 
Rowan. 

— Poate că te studiez doar ca să ştiu unde să-mi înfig colții, dacă 
îmi voi mai primi vreodată darurile înapoi. 

Rowan râse. 

Asta explica atât de multe. „Noi două suntem doar animale 
sălbatice în piei de om.“ 

Lysandra îşi îndreptă atenţia spre Aelin. 

— Nimeni nu știe asta. Nici măcar Arobynn. Chipul îi era sever. O 
provocare și o întrebare se citea în acei ochi. 

Secrete - şi Nehemia păstrase secrete față de ea. Aelin nu spuse 
nimic. 


Gura Lysandrei se strânse, când se întoarse spre Rowan. 

— De unde ai ştiut? 

El ridică din umeri, chiar dacă Aelin simţi că era atent la ea și știa 
că putea ghici emoţiile care o săgetau. 

— Am întâlnit câțiva Therieni, cu secole în urmă. Mirosiţi la fel. 

Lysandra se mirosi. 

— Aşadar, asta era, şopti Aedion. 

Lysandra o privi din nou pe Aelin. 

— Spune ceva! 

Aelin ridică o mână. 

— Lasă-mi o clipă. Un moment să facă deosebire între două 
prietene - între prietena pe care o iubise şi care o minţise de fiecare 
dată, şi prietena pe care o urâse și care își ținuse secretele pentru ea... o 
urâse până ce dragostea și ura se întâlniseră în mijloc, unite prin 
pierdere. 

— Câţi ani aveai când ai aflat? întrebă Aedion. 

— Eram mică - cinci sau şase ani. Ştiam de atunci că trebuie să 
mă ascund de toată lumea. Nu îl am de la mama, așa că, probabil, tata a 
avut darul. Ea nu vorbea niciodată despre el. Nici nu părea să-i ducă 
dorul. 

Dar - interesant cuvântul pe care îl alesese. 

— Ce s-a întâmplat cu ea? întrebă Rowan. 

Lysandra ridică din umeri. 

— Nu ştiu. Aveam şapte ani când m-a bătut, apoi m-a alungat de 
acasă. Pentru că locuiam aici - în acest oraș -, iar în acea dimineaţă, 
pentru prima dată, am făcut greşeala să mă transform în prezenţa ei. 
Nu mai ţin minte de ce, dar îmi amintesc de faptul că m-am speriat atât 
de tare, încât m-am transformat într-o pisică, fix în faţa ei. 

— Rahat! rosti Aedion. 

— Aşadar, ești un Therian în toată regula, spuse Rowan. 

— Ştiam de multă vreme ce sunt. Chiar înainte de acel moment, 
ştiam că mă pot transforma în orice creatură. Dar magia era interzisă 
aici. Şi nimeni, din niciun regat, nu avea încredere în Therieni. Cum 
puteau să aibă? Râse încet. După ce m-a dat afară, am rămas pe străzi. 
Eram atât de săraci, încât nu conta prea mult, dar mi-am petrecut două 
zile plângând pe pragul uşii. M-a ameninţat că mă reclamă autorităților, 
aşa că am fugit şi nu am mai văzut-o niciodată. Când m-am întors acasă, 
după câteva luni, plecase - se mutase. 


— Pare o persoană minunată, zise Aedion. 

Lysandra nu o minţise. Nehemia o minţise, păstrase secrete vitale. 
Ce era Lysandra... Erau chit: la urma urmelor, nici ea nu îi spusese 
Lysandrei că era regină. 

— Cum ai supravieţuit? întrebă în cele din urmă Aelin, relaxându- 
şi umerii. Un copil de şapte ani pe străzile Riftholdului nu are deseori 
parte de un final fericit. 

O scânteie apăru în ochii Lysandrei, iar Aelin se întrebă dacă îi 
așteptase reacţia, dacă îi așteptase ordinele. 

— Mi-am folosit abilitățile. Câteodată eram om; uneori, purtam 
pielea altor copii ai străzii, care aveau o poziție superioară în găștile 
lor; alteori, deveneam o pisică vagaboandă, sau un șobolan, sau un 
pescăruş. Apoi am învățat că, dacă mă făceam mai drăguță - dacă mă 
făceam mai frumoasă - când cerşeam bani, îi primeam mult mai 
repede. Purtam una dintre acele fețe frumoase în ziua în care magia a 
dispărut. Şi, de atunci, am rămas așa. 

— Deci, fața asta, întrebă Aelin, nu este fața ta reală? Nu e corpul 
tău adevărat? 

— Nu. Şi ce mă omoară este că nu-mi amintesc cum arăta chipul 
meu real. Acesta e pericolul transformării - uiţi cum arăţi cu adevărat, 
pentru că memoria ghidează transformarea. Îmi amintesc că eram o 
fată obişnuită, dar... nu-mi amintesc dacă aveam ochii albaștri, gri sau 
verzi; nu-mi amintesc forma nasului sau a bărbiei mele. Și era şi corpul 
unui copil. Nu știu cum aș arăta acum, ca femeie. 

— lar asta era forma în care te-a reperat Arobynn, câţiva ani mai 
târziu, spuse Aelin. 

Lysandra confirmă din cap și culese o scamă invizibilă de pe 
rochia ei. 

— Dacă magia va fi din nou eliberată, te-ai teme de un Therian? 

Atât de atent spusă, atât de bine formulată, ca și când nu ar fi fost 
cea mai importantă întrebare dintre toate. 

Aelin ridică din umeri și îi mărturisi adevărul. 

— Aş fi invidioasă pe un Therian. Mi-ar fi foarte folositor să mă 
pot transforma în orice mi-aș dori. Ea se gândi la asta. Un Therian ar fi 
un aliat puternic. Şi un prieten și mai distractiv. 

— Ar conta pe un câmp de luptă, odată cu eliberarea magiei, 
spuse Aedion, gânditor. 

— Preferai o formă anume? întrebă Rowan, simplu. 


Rânjetul Lysandrei era viclean. 

— Îmi plăcea orice avea gheare şi colţi foarte, foarte mari. 

Aelin îşi stăpâni râsul. 

— Există un motiv în spatele acestei vizite, Lysandra, sau vrei 
doar să îmi agiți prietenii? 

Tot amuzamentul dispăru când Lysandra ridică un sac din catifea, 
în care părea să se afle o cutie mare. 

— Ce mi-ai cerut. Cutia făcu un zgomot surd când aceasta puse 
sacul pe masa uzată de lemn. 

Aelin trase sacul spre ea, chiar dacă bărbaţii ridicară din 
sprâncene şi adulmecară subtil cutia dinăuntru. 

— Mulţumesc. 

— Mâine, Arobynn îți va spune să-i dai ce i-ai promis, noaptea 
viitoare. Fii pregătită! spuse Lysandra. 

— Bun. Era greu să nu îşi afişeze emoţiile. 

Aedion se aplecă în faţă, privind între ele. 

— El aşteaptă să i-l livreze doar Aelin? 

— Nu - voi toţi, cred. 

— Este o capcană? întrebă Rowan. 

— Probabil, într-un fel sau altul, răspunse Lysandra. Vrea să-l 
livraţi şi să rămâneţi la cină. 

— Demoni şi cină, spuse Aelin. O combinație minunată. 

Doar Lysandra zâmbi. 

— Ne va otrăvi? întrebă Aedion. 

Aelin râcâi zonă murdară de pe masă. 

— Otrăvirea nu face parte din stilul lui Arobynn. Dacă ar umbla la 
mâncare, ar adăuga droguri care să ne paralizeze, cât timp ne-ar muta 
unde ar vrea. Îi place controlul, adăugă ea, încă fixând masa cu privirea, 
nevoind să vadă expresiile de pe chipul lui Rowan sau al lui Aedion. 
Durerea şi frica, da - dar puterea este ceea ce îl face să se simtă bine. 

Chipul Lysandrei își pierduse blândeţea, ochii îi erau reci și atenți 
- o reflexie a ochilor lui Aelin, fără îndoială. Singura persoană care 
putea înțelege, care învățase tot pe pielea ei exact cât de departe 
ajungea acea sete de control. 

Aelin se ridică de pe scaun. 

— Te conduc până la trăsură. 


Ea şi Lysandra se opriră printre teancurile de lăzi din depozit. 

— Eşti pregătită? întrebă Lysandra, încrucișându-și brațele. 

Aelin încuviinţă. 

— Nu sunt sigură că aș putea vreodată răzbuna ce a făcut el... ce 
au făcut cu toţii. Dar va trebui să fie suficient. Nu mai am timp. 

Lysandra îşi țuguie buzele... 

— Nu voi mai putea risca să vin aici până când nu se termină 
totul. 

— Mulţumesc - pentru tot. 

— S-ar putea să mai aibă niște aşi în mânecă. Să fii pregătită. 

— Şi tu. 

— Nu ești... supărată că nu ţi-am spus? 

— Secretul tău te-ar putea ucide la fel de uşor ca al meu, 
Lysandra. M-am simţit doar... Nu ştiu. Sincer, m-am întrebat dacă am 
greşit cu ceva, dacă am făcut ceva care să te determine să nu ai destulă 
încredere în mine și să-mi spui. 

— Am vrut să o fac - muream de nerăbdare să o fac. 

Aelin o crezu. 

— Ţi-ai asumat un risc legat de gardienii Valg pentru mine - 
pentru Aedion, în ziua în care l-am salvat, zise Aelin. Probabil că ar fi 
extrem de încântat dacă ar afla că există un Therian în oraș. Și, în acea 
seară la Gropi, când se tot întorsese cu spatele la Valg și se ascunsese în 
spatele lui Arobynn... O făcuse ca să nu fie observată. Trebuie să fii 
nebună. 

— Aelin, știam pentru ce luptai încă de dinainte de a şti cine erai... 
A meritat. 

— Ce? Gâtul i se strânse. 

— O lume în care oameni ca mine nu trebuie să se ascundă. 
Lysandra se întoarse, dar Aelin o apucă de mână. Lysandra schiță un 
zâmbet. În vremuri ca astea, aș fi preferat să fi avut, în schimb, 
abilităţile tale. 

— Ai face schimbul ăsta, dacă ai putea? Peste vreo două nopți, 
aşa... 

Lysandra dădu încet drumul mâinii ei. 

— M-am gândit la asta în fiecare zi de când a murit Wesley. Aș 
face-o, bucuroasă. Dar nu mă deranjează dacă o faci tu. Tu nu vei ezita. 
Asta mă consolează cumva. 


~ 


Invitația sosi printr-un derbedeu stradal, la ora zece, în dimineața 
următoare. 

Aelin se holbă la plicul de culoare crem de pe masa din fața 
şemineului, cu sigiliul imprimat cu pumnale încrucişate, din ceară 
roşie. Aedion şi Rowan priviră peste umărul ei, examinând cutia care îl 
însoțea. Ambii bărbaţi adulmecară - și se încruntară. 

— Miroase a migdale, spuse Aedion. 

Ea scoase cartea de vizită. O invitaţie oficială la cina de a doua zi, 
la ora opt - pentru ea și doi invitaţi - și o cerere pentru favoarea pe 
care i-o datora. Ea nu mai avea răbdare. Dar, tipic pentru Arobynn, nu 
era de-ajuns să-i arunce demonul în pragul ușii. Nu - trebuia să i-l dea 
în condiţiile lui. Cina era suficient de târziu în zi încât să-i dea timp să 
fiarbă în suc propriu. 

La finalul invitaţiei, era o notă, scrisă elegant și, totuși, eficient. 
„Un dar - și unul pe care sper că îl vei purta mâine seară.“ Ea aruncă 
biletul pe masă și flutură o mână spre Aedion și Rowan să deschidă 
cutia, în timp ce merse spre fereastră și privi spre castel. Strălucea 
orbitor în soarele dimineţii, licărind ca şi când ar fi fost făcut din perle, 
aur şi argint. 

Panglica alunecă, apoi se auzi zgomotul surd al deschiderii 
capacului cutiei, și... 

— Ce naiba este asta? 

Ea privi peste umăr. Aedion ţinea în mâini un recipient mare de 
sticlă, plin cu un lichid de culoarea chihlimbarului. 

— Ulei parfumat de corp, rosti ea. 

— De ce vrea să te dai cu el? întrebă Aedion, prea încet. 

Ea privi din nou pe fereastră. Rowan se apropie şi se aşeză pe 
fotoliul din spatele ei, ca o forţă constantă în spatele ei. 

— Este doar o altă mișcare în jocul pe care îl jucăm, spuse Aelin. 

Trebuia să se ungă pe piele cu el. Cu parfumul lui. Ea își spuse că 
se așteptase la asta, dar... 

— Îl vei folosi? întrebă Aedion, supărat. 

— Mâine, singurul nostru ţel este să luăm Amuleta din Orynth de 
la el. Dacă sunt de acord să mă dau cu uleiul, nu va mai ști ce să creadă. 

— Nu înţeleg. 

— Invitaţia este o ameninţare, răspunse Rowan în locul ei. Ea îl 
simţea la câţiva centimetri distanță, era conștientă de mișcările lui la 


fel de mult ca şi de ale ei. Doi însoțitori - el știe câți suntem aici, știe 
cine eşti tu. 

— Şi tu? întrebă Aedion. 

Materialul cămăşii scârțâi pe pielea lui Rowan când ridică din 
umeri. 

— Probabil că şi-a dat seama, până acum, că sunt Fae. 

Gândul la Rowan înfruntându-l pe Arobynn și la ce ar fi putut 
încerca Arobynn să facă... 

— Şi cum rămâne cu demonul? întrebă Aedion. Se așteaptă să i-l 
aducem îmbrăcați de gală? 

— E un alt test. Dar, da. 

— Aşadar, când mergem să prindem un comandant Valg? 

Aelin și Rowan priviră unul la celălalt. 

— Tu rămâi aici, îi spuse ea lui Aedion. 

— Rămân pe naiba! 

Ea arătă spre coastele lui. 

— Dacă nu ai fi fost o pacoste și nu ţi-ai fi rupt copcile când te-ai 
antrenat cu Rowan, ai fi putut veni. Dar încă ești în convalescenţă, iar 
eu nu voi risca să-ți expun rănile la mizeria din canalizare, doar ca să te 
simți tu bine în pielea ta. 

Nările lui Aedion fremătară, în timp ce îşi stăpâni nervii. 

— Vei înfrunta un demon... 

— Voi avea grijă de ea, spuse Rowan. 

— Pot să am singură grijă de mine, izbucni ea. Mă duc să mă 
îmbrac. Luă costumul de unde îl lăsase la uscat, pe un fotoliu, în fața 
ferestrelor deschise. 

Aedion oftă în spatele ei. 

— Te rog - ai grijă de tine! Putem avea încredere în Lysandra? 

— Vom afla mâine, răspunse ea. Avea încredere în Lysandra - 
altfel, nu ar fi lăsat-o în preajma lui Aedion -, dar Lysandra nu ar fi avut 
cum să ştie dacă Arobynn se folosea de ea. 

Rowan ridică din sprâncene. 

„Eşti bine?“ 

Ea încuviinţă. 

„Vreau doar să treacă aceste două zile și să se termine.” 

— Asta va fi mereu ceva ciudat, mormăi Aedion. 

— Obișnuiește-te! îi spuse ea, ducând costumul în dormitor. Hai 
să mergem să vânăm un demon drăguţ și mititel! 


CAPITOLUL 39 


— Este cât se poate de mort, spuse Aelin, împingând cu piciorul 
partea superioară a rămășițelor câinelui Wyrd. Rowan, ghemuindu-se 
deasupra unei bucăţi inferioare, confirmă cu un hârâit. 

— Lorcan nu o ia pe ocolite, nu? întrebă ea, examinând intersecția 
din canalizare, urât mirositoare şi pătată de sânge. Abia dacă mai 
rămăsese ceva din căpitanii Valg sau din câinele Wyrd. În câteva clipe, 
Lorcan îi masacrase pe toţi, ca şi când ar fi fost nişte vite. Pe toți zeii. 

— Probabil că Lorcan şi-a petrecut tot timpul imaginându-şi că 
fiecare dintre creaturile astea erai tu, spuse Rowan, ridicându-se și 
ținând un braţ cu gheare. Pielea ca piatra seamănă cu o armură, dar 
înăuntru este doar carne. O adulmecă și mârâi dezgustat. 

— Foarte bine. Şi mulțumesc, Lorcan, pentru că ai descoperit asta 
pentru noi. Se îndreptă spre Rowan, luând de la el brațul greu și îl 
flutură spre prinţ, cu degetele înțepenite ale creaturii. 

— Încetează! șuieră el. 

Ea mai agită puţin degetele monstrului. 

— Ar fi bune să te scarpini pe spate. 

Rowan se încruntă. 

— Enervantule, zise ea şi aruncă brațul pe toracele câinelui Wyrd. 
Acesta ateriză cu un zgomot surd şi piatra se auzi pocnind. Așadar, 
Lorcan poate să doboare un câine Wyrd. Rowan pufni la numele pe 
care îl inventase ea. Şi, imediat ce este doborât, se pare că aşa rămâne. 
Este bine de știut. 

Rowan o privi precaut. 

— Această capcană nu a fost menită doar să-i trimită un mesaj lui 
Lorcan, nu-i aşa? 

— Creaturile astea sunt păpușile regelui, spuse ea, aşadar, 
Maiestatea Sa Imperială știe acum cum arată şi cum miroase Lorcan și 
suspectez că nu va fi foarte bucuros să aibă un războinic Fae în orașul 
lui. Mda, pariez că Lorcan este urmărit acum de alți șapte câini Wyrd 
care, fără îndoială, trebuie să regleze conturile în numele regelui și al 
fratelui lor căzut. 

Rowan scutură din cap. 


— Nu știu dacă să te sugrum sau să te strâng în brațe. 

— Cred că sunt mulți care simt același lucru. Ea scrută canalul 
transformat în osuar. Aveam nevoie ca Lorcan să-și îndrepte atenţia în 
altă parte, în seara asta şi mâine. Și trebuie să știu dacă acești câini 
Wyrd pot fi ucişi. 

— De ce? El vedea prea multe. 

Încet, ea îi întâlni privirea. 

— Pentru că am de gând să folosesc îndrăgita lor intrare în 
canalizare ca să intru în castel - și să arunc în aer turnul cu ceas, chiar 
sub nasul lor. 

Rowan chicoti răutăcios. 

— Aşa vei elibera magia. De îndată ce Lorcan va ucide ultimul 
câine Wyrd, vei intra. 

— Chiar ar fi trebuit să mă ucidă, având în vedere multitudinea 
de probleme care îl vânează acum prin oraş. 

Rowan îşi arătă dinţii cu un zâmbet sălbatic. 

— A meritat-o. 


Cu gluga pe cap, înarmată și mascată, Aelin se rezemă de zidul de 
piatră al clădirii abandonate, în timp ce Rowan se învârti în jurul 
comandantului Valg legat în mijlocul camerei. 

— V-aţi semnat condamnarea la moarte, viermilor! spuse 
creatura din corpul gardianului. 

Aelin țâţâi. 

— Probabil că nu ai fost un demon foarte bun, dacă ai fost 
capturat atât de ușor. 

Fusese, într-adevăr, o glumă. Aelin alesese cea mai mică patrulă, 
condusă de cel mai blând comandant. Ea şi Rowan atacaseră patrula 
chiar înainte de miezul nopţii, într-o parte liniştită a orașului. Abia 
ucisese două gărzi înainte ca restul să fie uciși de mâna lui Rowan, iar 
când comandantul încercase să fugă, războinicul Fae îl prinsese într-o 
clipă. 

Să-l lase inconştient fusese o chestiune de moment. Cea mai grea 
parte fusese să-i târâie corpul de-a lungul mahalalei, în clădire şi să-l 
coboare în pivniţă, unde îl înlănţuiseră de un scaun. 

— Nu sunt un demon, rosti bărbatul printre dinţi, ca şi când 
fiecare cuvânt l-ar fi ars. 


Aelin își încrucișă brațele. Rowan, care le ținea pe Goldryn şi pe 
Damaris, se roti în jurul bărbatului, ca un uliu care se apropia de pradă. 

— Atunci, pentru ce este inelul? întrebă ea. 

El respiră - uman, chinuit. 

— Ca să ne înrobească - să ne corupă. 

—Şi? 

— Vino mai aproape și s-ar putea să-ți spun. Vocea lui se schimbă 
atunci, devenind mai profundă şi mai rece. 

— Cum te numești? întrebă Rowan. 

— Voi, oamenii, nu puteţi să ne pronunţțaţi numele sau să ne 
vorbiţi limba, răspunse demonul. 

— Voi, oamenii, nu puteţi să ne pronunţaţi numele, îl imită ea. Din 
nefericire, am mai auzit asta. Aelin râse încet în timp ce creatura din 
bărbat clocoti. Care este numele tău - numele tău adevărat? 

Bărbatul se agită, cu o mișcare smucită și violentă, care îl făcu pe 
Rowan să se apropie. Ea monitoriză cu atenţie bătălia dintre cele două 
fiinţe din acel corp. 

— Stevan, spuse el, în cele din urmă. 

— Stevan, repetă ea. Ochii bărbatului erau limpezi, aţintiţi asupra 
ei. Stevan, rosti ea din nou, mai tare. 

— Linişte, izbucni demonul. 

— De unde ești, Stevan? 

— Destul cu... Melisande. 

— Stevan, repetă ea. Nu funcţionase în ziua evadării lui Aedion - 
nu fusese suficient atunci, dar acum... Ai o familie, Stevan? 

— Sunt morţi. Toţi. Aşa cum vei fi şi tu. El se îndreptă, se înmuie, 
se îndreptă, se înmuie. 

— Poţi să scoţi inelul? 

— Niciodată, spuse creatura. 

— Poţi să te întorci, Stevan? Dacă inelul dispare? 

Un tremur îi lăsă capul atârnând, între umeri. 

— Nu vreau, chiar dacă aş putea. 

— De ce? 

— Lucrurile - lucrurile pe care le-am făcut eu, pe care le-am făcut 
noi... l-a plăcut să privească atunci când i-am ucis, când i-am sfârtecat. 

Rowan nu îl mai înconjură, oprindu-se lângă ea. În ciuda măștii 
lui, ea aproape vedea expresia de pe chipul său - dezgustul şi mila. 

— Spune-mi despre prinții Valg, zise Aelin. 


Atât demonul, cât şi omul, tăcură. 

— Spune-mi despre prinții Valg, îi ordonă ea. 

— Ei sunt întuneric, sunt glorie, sunt eterni. 

— Stevan, spune-mi. Există unul aici - în Rifthold? 

—Da. 

— În ce corp locuieşte? 

— În trupul Prințului moştenitor. 

— Este și prinţul acolo, aşa cum ești și tu? 

— Nu l-am văzut niciodată - n-am vorbit niciodată cu el. Dacă - 
dacă este un prinţ în el... Nu mai rezist, nu suport acest lucru. Dacă este 
un prinți... prințul l-ar fi distrus, l-ar fi folosit şi subjugat. 

Dorian, Dorian... 

— Te rog! şopti bărbatul, cu o voce atât de goală și de blândă în 
comparaţie cu cea a creaturii din el. Te rog, pune-i capăt! Nu mai rezist. 

— Mincinosule! exclamă ea. l-ai cedat. 

— N-am avut de ales, rosti bărbatul, gâfâind. Au venit în casele 
noastre, la familiile noastre. Au spus că inelele făceau parte din 
uniformă, aşa că a trebuit să le purtăm. Îl străbătu un fior, iar ceva 
antic, rece, îi zâmbi. Ce ești tu, femeie? Îşi linse buzele. Lasă-mă să te 
gust! Spune-mi ce eşti! 

Aelin studie inelul negru de pe degetul lui. Cain - cândva, cu luni 
şi secole în urmă, Cain luptase cu creatura din el. Fusese o zi, în holurile 
castelului, în care el păruse urmărit, bântuit. Ca şi când, în ciuda 
inelului... 

— Eu sunt moartea, spuse ea categoric. Dacă o vrei. 

Bărbatul se înmuie, demonul dispărând. 

— Da, oftă el. Da. 

— Ce îmi oferi în schimb? 

— Orice, şopti bărbatul. Te rog! 

Ea se uită la mâna și la inelul lui şi căută în buzunar. 

— Atunci, ascultă cu atenţie. 

Aelin se trezi udă de transpiraţie și înfășurată în cearșafuri, 
cuprinsă de teamă ca într-un pumn. Îşi impuse să respire, să clipească - 
să se uite la camera scăldată în lumina lunii, să-și întoarcă privirea și 
să-l vadă pe Prinţul Fae dormind lângă ea. Era în viață - nu torturat sau 
mort. 


Totuși, întinse o mână peste marea de pături dintre ei și îi atinse 
umărul gol. Muşchi tari ca piatra, acoperiți de piele moale precum 
catifeaua. Era adevărat. 

Făcuseră ceea ce trebuiau să facă, iar comandantul Valg era închis 
în altă clădire, pregătit şi așteptând seara următoare, când aveau să-l 
ducă, la Breaslă, împlinindu-i, în sfârșit, favoarea lui Arobynn. Dar 
cuvintele demonului îi răsunau în minte. lar apoi, se amestecau cu 
vocea prințului Valg, care se folosise de gura lui Dorian ca de a unei 
păpuși. „Voi distruge tot ce iubeşti”. O promisiune. 

Aelin oftă, atentă să nu-l deranjeze pe Prințul Fae care dormea 
lângă ea. Pentru o clipă, îi fu greu să-şi retragă mâna care îi atingea 
braţul - pentru o clipă, fu tentată să-i mângâie rotunjimea mușchilor. 

Dar mai avea un lucru de făcut în seara asta. Prin urmare, îşi 
retrase mâna. 

lar de data asta el nu se trezi când ea se furișă afară din cameră. 


Era aproape ora patru dimineaţa când ea se strecură înapoi în 
dormitor, cu cizmele în mâini. Reușise să facă doi pași - doi pași foarte 
grei, extenuați - înainte ca Rowan să i se adreseze, din pat. 

— Miroşi a cenușă. 

Ea păşi în continuare, până ce aruncă cizmele în dressing, se 
schimbă în prima cămașă pe care o găsi și se spălă pe față și pe gât. 

— Am avut nişte treburi, spuse ea, urcându-se în pat. 

— Ai fost mai discretă de data asta. Mânia care mocnea în el era 
aproape suficient de fierbinte încât să treacă prin pături. 

— De data asta nu a fost un risc prea mare. Era o minciună. Una 
mare. Pur și simplu, avusese noroc. 

— Şi presupun că nu îmi vei spune decât atunci când vei vrea? 

Ea se sprijini de perne. 

— Nu te supăra pentru că m-am furișat mai bine decât tine. 

Mârâitul lui răsună prin saltea. 

— Nu este o glumă. 

Ea își închise ochii; mâinile îi erau ca de plumb. 

— Ştiu. 

— Aelin... 

Ea deja adormise. 


Rowan nu era supărat. Nu, supărarea nu acoperea nici măcar o 
fracțiune din ce simţea el. 

Furia încă îl domina în dimineața următoare, când se trezi 
înaintea ei şi se strecură în dressing, ca să-i examineze hainele. Praful, 
metalul, fumul și mirosul de transpiraţie îi gâdilară nasul, iar pe 
materialul negru zări dungi de murdărie şi cenușă. Doar câteva 
pumnale stăteau împrăștiate în apropiere - Goldryn şi Damaris nu 
fuseseră mutate din locul în care le pusese el pe podea, noaptea 
trecută. Nici urmă de miros de Lorcan sau de Valg. Niciun miros de 
sânge. 

Aelin fie nu își dorise să riște să piardă vechile săbii într-o luptă, 
fie nu voise o greutate în plus. 

Ea era întinsă pe pat când el ieși, cu maxilarul încleştat. Nici 
măcar nu se obosise să poarte una dintre acele cămăși de noapte 
ridicole. Probabil că fusese atât de extenuată încât nu se deranjase cu 
altceva în afară de cămașa aia supradimensionată. Cămașa lui, observă 
el cu o satisfacție masculină. 

Era imensă pentru ea. Era atât de ușor să uite cât de mică era ea, 
în comparaţie cu el! Cât de muritoare! Și cât de inconștientă de 
controlul pe care el trebuia să-l exercite în fiecare zi, în fiecare oră, ca 
să o ţină la distanță, ca să se abțină să o atingă! 

El se încruntă la ea înainte de a ieşi din dormitor. În munţi, ar fi 
pus-o să alerge, să taie copaci ore întregi sau să lucreze mai mult în 
bucătărie. 

Acest apartament era prea mic, prea plin de bărbaţi obișnuiți să li 
se facă pe plac și o regină obișnuită în același stil. Mai rău, o regină 
hotărâtă să păstreze secrete. El mai avusese de-a face cu tineri 
conducători: Maeve îl trimisese la destule Curți străine, pe care el știa 
cum să le supună. Dar Aelin... 

Ea îl dusese să vâneze demoni. Și totuși, această sarcină, orice ar 
fi făcut ea, necesita ca până şi el să rămână neinformat. 

Rowan umplu ibricul, concentrându-se asupra tuturor mișcărilor 
- doar ca să se abţină să nu-l arunce pe fereastră. 

— Pregăteşti micul dejun? Ce domestic ești! Aelin se sprijini de 
tocul ușii, impertientă ca întotdeauna. 


— Nu ar trebui să dormi ca valiza-n gară, având în vedere cât de 
ocupată ai fost azi-noapte? 

— Am putea să nu ne certăm înainte de a bea prima mea ceașcă 
de ceai? 

Cu un calm magistral, el puse ibricul pe foc. 

— Atunci, după ceai? 

Ea îşi încrucișă brațele, în lumina soarelui ce-i atingea umărul 
halatului ei albastru-deschis. Regina lui era o creatură care iubea luxul. 
Și totuşi - totuși nu-și cumpărase nimic nou în ultimul timp. Ea oftă, 
plecându-și umerii ușor. 

Mânia care îi clocotea prin vene șovăi. Și şovăi din nou când ea își 
mușcă buza. 

— Trebuie să vii cu mine astăzi. 

— Unde trebuie să mergi? întrebă el. Ea privi spre masă, spre 
cuptor. La Arobynn? El nu uitase nicio secundă unde aveau să meargă 
în acea seară - ce trebuia să înfrunte ea. 

Ea scutură din cap, apoi ridică din umeri. 

— Nu - adică, da, vreau să vii în seara asta, dar... Mai trebuie să 
fac ceva. Și vreau să o fac astăzi, înainte de a se întâmpla totul. 

El aşteptă, abținându-se să meargă spre ea, să îi ceară mai multe 
informaţii. Asta îşi promiseseră reciproc: spaţiu, ca să se ocupe de 
propriile vieţi nefericite - să afle cum să le împărtășească. Pe el nu-l 
deranja. În majoritatea timpului. 

Ea își frecă sprâncenele cu degetul mare și cel arătător, apoi își 
îndreptă umerii - umerii acoperiți cu mătase, care purtau o povară pe 
care el ar fi făcut orice ca să o ușureze - şi își ridică bărbia. 

— Trebuie să vizitez un mormânt. 

Nu avea o rochie neagră potrivită pentru jelit, dar Aelin se gândi 
că Sam oricum ar fi preferat să o vadă îmbrăcată în ceva strălucitor și 
frumos. Aşadar, purtă tunica de culoarea ierbii de primăvară, cu 
manșetele mânecii din catifea aurie. Viața, se gândi ea mergând prin 
micul și drăguţul cimitir de deasupra râului Avery. Hainele pe care ar fi 
vrut Sam ca ea să le poarte îi aminteau de viaţă. 

Cimitirul era gol, pietrele de mormânt și iarba erau bine 
întreținute, iar stejarii înalți înfrunzeau. O briză care venea dinspre 
râul sclipitor agită frunzele și îi zburli părul desprins, care era acum 
din nou auriu ca mierea. 


Rowan rămăsese aproape de mica poartă de fier, rezemat de unul 
dintre stejari, ca să nu fie observați de trecătorii de pe strada liniștită a 
orașului. Dacă ar fi fost reperaţi, hainele lui negre şi armele l-ar fi făcut 
să pară doar o gardă de corp. 

Plănuise să vină singură, dar în dimineaţa asta se trezise şi pur şi 
simplu... avusese nevoie de el. 

larba nouă îi amortiza fiecare pas printre pietrele palide de 
mormânt, scăldate în lumina soarelui. Ea luă pietricele de pe drum, 
aruncându-le pe cele diforme și aspre, păstrându-le pe acelea care 
străluceau cu mici bucăţi de cuarţ sau culoare. Adună o mână plină 
până ce se apropie de ultimul rând de morminte, de la marginea râului 
mare şi tulbure, care curgea leneș pe lângă cimitir. 

Era un mormânt frumos - simplu, curat - şi o piatră pe care scria: 

SAM CORTLAND 
CEL IUBIT 

Arobynn îl lăsase gol, nemarcat. Dar Wesley îi explicase în 
scrisoare cum chemase un cioplitor în piatră. Ea se apropie de 
mormânt, citind inscripţia de nenumărate ori. 

Cel iubit - nu doar de ea, ci de mulți oameni. Sam. Sam al ei. 

Pentru o clipă, fixă cu privirea iarba, piatra albă. Pentru o clipă, 
văzu chipul frumos zâmbindu-i, strigându-i, iubind-o. Deschise pumnul 
cu pietricele și luă trei dintre cele mai frumoase - două pentru anii de 
când îi fusese luat, una pentru ce făcuseră ei împreună. Atentă, le puse 
pe partea de sus a pietrei de mormânt. 

Apoi, se sprijini de piatră, strângându-și picioarele sub ea, și îşi 
sprijini capul de piatra netedă și rece. 

— Bună, Sam, șopti ea în briza râului. 

Nu mai spuse nimic pentru o vreme, mulțumită să fie aproape de 
el, chiar și aşa. Soarele îi încălzea părul, un sărut cald pe scalp. O urmă a 
Malei, poate, chiar şi aici. 

Începu să vorbească, încet şi succint, povestindu-i lui Sam ce i se 
întâmplase în urmă cu zece ani, spunându-i despre ultimele nouă luni. 
Când termină, își ridică privirea la frunzele de stejar, care foșneau 
deasupra capului, şi își trecu degetele prin iarba moale. 

— Îmi este dor de tine, zise ea. În fiecare zi mi-e dor de tine. Și mă 
întreb ce ai fi crezut despre toate astea. Ce ai fi crezut despre mine. 
Cred - cred că ai fi fost un rege minunat. De fapt, cred că oamenii te-ar 
fi plăcut mai mult decât pe mine. Gâtul i se strânse. Nu ţi-am spus 


niciodată - ce am simţit. Dar te-am iubit şi cred că o parte din mine s-ar 
putea să te iubească întotdeauna. Poate că erai perechea mea, iar eu nu 
am ştiut asta niciodată. Poate că-mi voi petrece toată viața gândindu- 
mă la asta. Poate că te voi vedea din nou în Viața de Apoi, iar atunci voi 
fi sigură. Dar, până atunci... până atunci îmi va fi dor de tine și îmi 
doresc să fi fost aici. 

Nu avea să-şi ceară scuze, nici să spună că era vina ei. Pentru că el 
nu murise din cauza ei. lar în seara asta... În seara asta, urma să 
plătească acea datorie. 

Ea își șterse fața cu mâneca și se ridică în picioare. Soarele îi uscă 
lacrimile. Ea mirosi pinul şi zăpada înainte să-l audă, iar când se 
întoarse, Rowan stătea la câțiva metri distanţă, fixând cu privirea 
piatra de mormânt din spatele ei. 

— El era... 

— Ştiu ce însemna pentru tine, spuse încet Rowan și întinse 
mâna. Nu ca să o ia pe a ei, ci pentru o piatră. 

Ea venise aici pentru a-și deschise pumnul și căută printre 
pietricele, până ce găsi una - netedă și rotundă, de mărimea unui ou de 
colibri. Cu o blândeţe care îi frânse inima, el o puse pe piatra de 
mormânt, lângă pietricelele ei. 

— Îl vei ucide pe Arobynn în seara asta, nu-i aşa? întrebă el. 

— După cină. Când va pleca la culcare. Mă voi întoarce la Breaslă 
şi voi termina treaba. 

Ea venise aici pentru a-și aminti de ce exista acel mormânt între 
ei și de ce avea acele cicatrice pe spate. 

— Şi Amuleta din Orynth? 

— Este sfârşitul jocului, dar și o distracție. 

Lumina soarelui dansa pe râul Avery, aproape orbitoare. 

— Eşti pregătită să o faci? 

Ea privi din nou piatra de mormânt și iarba care ascundea sicriul 
de dedesubt. 

— Nu am de ales. 


CAPITOLUL 40 


Elide petrecu două zile făcând muncă de voluntariat la bucătărie, 
aflând unde şi când mâncau spălătoresele și cine le aducea mâncarea. 
După două-trei zile, bucătarul-șef avu destulă încredere în ea încât, 
când se oferi voluntară să ducă pâinea în sala de mese, el nu avu nimic 
împotrivă. 

Nimeni nu observă când presără otravă peste câteva chifle. Aripa 
Conducătoare jurase că nu avea să le ucidă - ci doar să le 
îmbolnăvească pe spălătorese timp de câteva zile. Şi poate că era 
egoistă să pună propria supraviețuire pe primul loc, dar Elide nu ezită 
când aruncă pudra galbenă pe câteva chifle, amestecând-o cu făina care 
le acoperea. 

Elide însemnă o chiflă anume, ca să se asigure că avea să i-o dea 
spălătoresei pe care o observase cu câteva zile înainte, dar celelalte 
urmau să fie date celorlalte spălătorese, la întâmplare. 

La naiba - era foarte probabil să ardă etern pe tărâmul lui Hellas 
pentru asta. Dar se putea gândi la osânda ei după ce ar fi scăpat şi ar fi 
fost foarte departe, dincolo de Continentul Sudic. 

Elide intră şchiopătând în sala de mese zgomotoasă, o oloagă 
tăcută, cu încă o tavă cu mâncare. Se îndreptă spre masa lungă, 
încercând să nu lase greutatea pe picior, când se aplecă de nenumărate 
ori, ca să pună chiflele pe farfurii. Spălătoresele nici măcar nu se 
deranjară să-i mulțumească. 

A doua zi, știrea că o treime din spălătorese erau bolnave făcu 
zarvă în Breaslă. Probabil că puiul de la cină fusese de vină, ziseseră 
ele. Sau carnea de oaie. Sau supa, pe care o mâncaseră doar câteva 
dintre ele. Bucătarul își ceruse scuze - iar Elide încercase să nu îi ceară 
scuze acestuia, când îi văzuse groaza din privire. 

Spălătoreasa-şefa păru chiar uşurată când Elide intră şi se oferi să 
ajute. Femeia îi spuse să aleagă orice post şi să înceapă munca. Perfect. 

Totuși, sentimentul de vinovăţie îi apăsa pe umeri când se 
îndreptă direct spre locul de muncă al acelei femei. 

Munci toată ziua şi așteptă ca hainele însângerate să sosească. 

Când sosiră, în cele din urmă, nu mai erau pline de atât de mult 
sânge ca înainte, ci de o substanță care semăna cu voma. Elide aproape 


vomită când le spălă pe toate. Şi le stoarse. Și le uscă. Și le călcă. Dură 
ore întregi. 

Noaptea cădea când împături ultima haină, încercând să-și 
oprească degetele din tremurat. Totuşi, se duse la spălătoreasa-şefa. 

— Ar... ar trebui să le duc înapoi? spuse ea încet, ca o biată fată 
speriată. 

Femeia rânji. Elide se întrebă dacă cealaltă spălătoreasă fusese 
trimisă acolo drept pedeapsă. 

— Pe acolo e o scară care te va duce la nivelurile subterane. 
Spune-le gărzilor că o înlocuiești pe Misty. Du hainele la a doua ușă de 
pe stânga şi lasă-le afară. Femeia se uită la lanțurile lui Elide. 

— Încearcă să fugi, dacă poţi. 


Lui Elide i se întoarse stomacul pe dos înainte să ajungă la gărzi. 

Dar ei nici măcar nu o luară la întrebări când recită ce o învățase 
spălătoreasa-șefa. 

Ea cobori în întunericul scării în spirală. Temperatura cobori 
odată cu nivelul. Apoi, auzi gemetele. Gemete de durere, de groază, de 
disperare. 

Ținu coşul cu haine la piept. O torță pâlpâia în față. Pe toţi zeii, era 
frig acolo. 

Scările se lăţeau în partea de jos, evazându-se în pantă și 
dezvăluind un hol lat, luminat cu torţe și flancat cu nenumărate uși de 
fier. Gemetele veneau din spatele lor. 

A doua ușă de pe stânga. Era scobită cu ceea ce păreau a fi urme 
de gheare, care împingeau din interior. 

Erau gărzi acolo - gărzi și oameni ciudaţi care patrulau înainte și 
înapoi, deschizând şi închizând ușile. Genunchii lui Elide se clătinară. 
Nimeni nu o opri. 

Ea puse coşul de rufe în fața celei de-a doua uși și bătu încet la 
ușă. Fierul era atât de rece, încât o ustură pielea. 

— Haine curate, spuse ea spre uşă. Era absurd. În acest loc, cu 
aceşti oameni, ei încă insistau să aibă haine curate. 

Trei dintre gărzi se opriră ca să privească. Ea se prefăcu a nu-i 
observa - simulând că se retrăgea încet, ca un iepure fricos. Simulă că 
își prinse piciorul rănit în ceva şi alunecă. Dar durerea care îi cuprinse 


piciorul fu reală când căzu, lanţurile lovind-o și trăgând de ea. Podeaua 
era rece ca uşa din fier. 

Niciunul dintre gardieni nu o ajută să se ridice. 

Ea şuieră, apucându-se de gleznă, câștigând cât de mult timp 
putu, inima bătându-i cu putere. 

Apoi, uşa se deschise. 


Manon o privi pe Elide cum vomită de nenumărate ori. 

O santinelă Cioc-negru o găsise ghemuită într-un colț al unui hol, 
tremurând, cu o baltă de urină sub ea. Auzind că servitoarea era acum 
proprietatea lui Manon, santinela o târâse până aici. 

Asterin și Sorrel stăteau împietrite în spatele lui Manon când fata 
vomită din nou în găleată - doar fiere și scuipat de data asta - și își 
ridică, în cele din urmă, capul. 

— Raportează, rosti Manon. 

— Am văzut camera, spuse răgușită Elide. 

Vrăjitoarele rămaseră nemișcate. 

— Ceva a deschis ușa ca să ia rufele, iar eu am văzut camera. 

Cu ochii ei ageri, probabil că văzuse prea multe. 

— Spune-mi tot, rosti Manon, rezemându-se de stâlpul patului. 
Asterin şi Sorrel zăboveau lângă ușă, asigurându-se că nu asculta 
nimeni. 

Elide rămase pe podea, cu piciorul răsucit într-o parte. Dar ochii 
care îi întâlniră pe cei ai lui Manon scânteiară cu un temperament de 
foc, pe care fata îl dezvăluia arareori. 

— Creatura care a deschis ușa era un bărbat frumos - un bărbat 
cu păr blond și cu un colier în jurul gâtului. Dar nu era om. Nu avea 
nimic uman în privire. Unul dintre prinți - sigur asta era. Eu-eu m-am 
prefăcut că am căzut, ca să câștig timp să văd cine a deschis ușa. Când 
m-a văzut la pământ, mi-a zâmbit - iar întunericul a ieșit din el... Ea se 
îndreptă spre găleată şi se aplecă deasupra acesteia, dar nu vomită. Am 
reușit să mă uit pe lângă el, în camera din spatele lui, spuse ea, după 
încă o clipă. Se holbă la Manon, apoi la Asterin şi Sorrel. Ai zis că urma 
să li se... implanteze ceva. 

— Da, zise Manon. 

— Ştii de câte ori? 


— Poftim? şopti Asterin. 

— Ştii, continuă Elide, cu vocea oscilându-i de furie sau de frică, 
de câte ori trebuia să li se implanteze urmași, înainte de a li se da 
drumul? 

În mintea lui Manon se lăsă liniştea. 

— Continuă. 

Chipul lui Elide era alb ca moartea, ceea ce-i făcea pistruii să arate 
ca niște pete de sânge uscate. 

— Din ce am văzut, fiecare a născut cel puţin un copil. Și deja sunt 
pe cale să nască un altul. 

— E imposibil, spuse Sorrel. 

— Şi copiii de vrăjitoare? şopti Asterin. 

Elide chiar vomită din nou de data asta. 

Când termină, Manon se stăpâni suficient încât să i se adreseze. 

— Povestește-mi despre copiii vrăjitoarelor. 

— Nu sunt copii de vrăjitoare. Nu sunt copii, spuse Elide, 
acoperindu-și faţa cu mâinile ca și când ar fi vrut să-și scoată ochii. 
Sunt creaturi. Sunt demoni. Pielea lor este ca diamantul negru, iar ei - 
au aceste râturi, cu dinţi. Colţi. Au deja colți. Şi nu ca ai voştri. Ea își 
coborî mâinile. Au dinţi de piatră neagră. Nu seamănă deloc cu voi. 

Dacă Sorrel şi Asterin erau îngrozite, nu se dădeau de gol. 

— Şi Picioarele-galbene? întrebă Manon. 

— Le-au înlănţuit de mese. De altare. Şi suspinau. Îl implorau pe 
bărbat să le lase să plece. Dar ele... sunt foarte aproape de a naște. Apoi, 
am fugit. Am fugit de acolo cât de repede am putut şi... o, pe toţi zeii. O, 
pe toţi zeii! Elide începu să plângă. 

Încet, Manon se întoarse spre Aghiotantă şi Locţiitoare. 

Sorrel era palidă, furia citindu-i-se în ochi. Asterin întâlni însă 
privirea lui Manon - cu o furie pe care Manon nu o mai văzuse vreodată 
îndreptată spre ea. 

— Tu le-ai permis să facă asta. 

Manon îşi scoase ghearele. 

— Acestea sunt ordinele mele. Aceasta este misiunea noastră. 

— Este o monstruozitate! strigă Asterin. 

Elide se opri din plâns. Și se îndreptă spre siguranţa șemineului. 

Apoi, lacrimi - lacrimi - apărură în ochii lui Asterin. 

Manon mârâi. 


— Vi s-au înmuiat inimile? Vocea ar fi putut fi cea a bunicii ei. Nu 
suportați... 

— Tu le-ai permis să facă asta! strigă Asterin. 

Sorrel se băgă în faţa lui Asterin. 

— Relaxează-te! 

Asterin o împinse pe Sorrel cu atâta violenţă, încât Aghiotanta lui 
Manon se prăbuşi pe masa de toaletă. Înainte ca Sorrel să-şi revină, 
Asterin era la câţiva centimetri de Manon. 

— Tu i-ai dat vrăjitoarele. I-ai dat vrăjitoare! 

Manon lovi, prinzând-o de gât pe Asterin. Asterin o apucă însă de 
braţ, băgându-și unghiile de fier atât de puternic, încât curse sânge. 
Pentru o clipă, sângele lui Manon picurând pe podea fu singurul sunet. 
Asterin ar fi trebuit să-și piardă viața pentru că vărsase sângele 
succesoarei. 

Lumina străluci pe pumnalul lui Sorrel când se apropie, gata să il 
înfigă în spinarea lui Asterin, dacă Manon i-ar fi ordonat să o facă. 
Manon ar fi putut jura că mâna lui Sorrel tremura. 

Manon întâlni ochii negri, cu picățele aurii, ai lui Asterin. 

— Nu pui la îndoială. Nu ceri. Nu mai ești Locţiitoare. Vesta te va 
înlocui. Tu... 

Se auzi un râs spart și aspru. 

— Nu ai de gând să faci nimic în legătură cu asta, nu-i așa? Nu le 
vei elibera. Nu vei lupta pentru ele. Pentru noi. Pentru că, după aceea, 
ce ar spune Bunica? De ce nu ţi-a răspuns la scrisori, Manon? Câte ai 
trimis până acum? Unghiile de fier ale lui Asterin intrară mai adânc, 
tăind carnea. Manon acceptă durerea. 

—Mâine-dimineaţă la micul dejun îţi vei primi pedeapsa, spuse 
Manon printre dinţi şi o împinse pe Locţiitoare, trimițând-o pe Asterin, 
clătinându-se, spre ușă. Manon îşi lăsă mâna însângerată pe lângă corp. 
Trebuia să o bandajeze curând. Sângele - de pe palma ei, de pe degetele 
ei - părea atât de familiar... 

— Dacă încerci să le eliberezi, dacă faci un gest prostesc, Asterin 
Cioc-negru, continuă Manon, următoarea pedeapsă pe care o vei primi 
va fi propria execuţie. 

Asterin râse din nou, fără bucurie. 

— Te-ai fi supus chiar dacă ar fi fost clanul Cioc-negru acolo, nu-i 
așa? Loialitate, supunere, brutalitate - asta te caracterizează. 


— Pleacă de aici cât încă mai poţi să mergi! spuse încet Sorrel. 
Asterin se întoarse spre Locţiitoare şi o urmă de suferință licări pe 
chipul ei. 

Manon clipi. Acele sentimente... 

Asterin se întoarse pe călcâie şi plecă, trântind ușa în urma ei. 


Elide reuşise să îşi limpezească mintea înainte să se ofere să-i 
curețe şi să-i bandajeze braţul lui Manon. Ce văzuse astăzi, în camera 
asta şi în cea de la subsol... 

„Tu le-ai permis să facă asta.” Ea nu o condamna pe Asterin, chiar 
dacă o şocase să o vadă pe vrăjitoare pierzându-și complet controlul. 
Niciodată nu văzuse vreuna reacționând altfel decât cu răceală și 
amuzament, indiferență sau furie sângeroasă. 

Manon nu scosese niciun cuvânt de când îi spusese lui Sorrel să 
plece, să o urmeze pe Asterin şi să o împiedice să facă ceva foarte 
prostesc. Ca şi când salvarea acelor vrăjitoare Picioare-galbene ar fi 
fost ceva prostesc. Ca și când acel gen de compasiune ar fi fost 
nesăbuită. 

Manon se holba în gol când Elide termină de pus alifia și întinse 
mâna după bandaje. Înţepăturile erau adânci, dar nu suficient de rele 
încât să necesite copci. 

— Merită regatul tău destrămat toate astea? îndrăzni Elide să 
întrebe. 

Acei ochi de culoarea aurului topit se îndreptară spre fereastra 
întunecată. 

— Nu mă aştept ca un om să înțeleagă cum este să fii un 
nemuritor fără patrie. Să fii blestemat la un exil etern. Cuvinte reci și 
distante. 

— Regatul meu a fost cucerit de regele Adarlanului și toată lumea 
la care țineam a fost executată, spuse Elide. Unchiul meu mi-a furat 
titlul și pământurile tatălui meu şi cea mai bună șansă a mea de a fi in 
siguranță constă în navigarea spre celălalt capăt al lumii. Înţeleg cum 
este să îţi dorești - să speri. 

— Nu este speranţă. Este supraviețuire. 

Elide înfășură încet bandajul în jurul antebraţului vrăjitoarei. 

— Speranţa pentru patria ta te ghidează, te face să te supui. 


— Şi viitorul tău? Tot vorbeşti despre speranţă, dar pari 
resemnată să fugi. De ce nu te întorci în regatul tău - ca să lupţi? 

Poate că lucrurile îngrozitoare pe care le văzuse astăzi îi dădură 
curajul să spună ce avea pe suflet. 

— Acum zece ani, părinții mei au fost uciși. Tatăl meu a fost 
executat pe un eşafod, în fața a mii de oameni. Dar mama... Mama a 
murit apărând-o pe Aelin Galathynius, moștenitoarea tronului 
Terrasenului. Ea i-a dat ocazia lui Aelin să fugă. Ei au urmat-o pe Aelin 
spre râul îngheţat, unde au spus că trebuie să fi căzut şi să se fi înecat. 
Dar Aelin avea magia focului. Ar fi putut supraviețui frigului. lar Aelin... 
Aelin nu m-a plăcut niciodată cu adevărat și nu s-a jucat cu mine din 
cauză că eram foarte timidă, dar... nu i-am crezut niciodată când mi-au 
zis că a murit. Din ziua aceea, mi-am spus că ea a scăpat și că încă este 
acolo, aşteptând. Crescând, devenind mai puternică, astfel încât să 
poată veni într-o zi şi să salveze Terrasenul. lar tu ești inamica mea - 
pentru că, dacă se va întoarce, va lupta cu tine. Dar, timp de zece ani, 
până când am venit aici, l-am suportat pe Vernon pentru ea. Sperând că 
ea a scăpat, iar sacrificiul mamei mele nu a fost în zadar. M-am gândit 
că, într-o zi, Aelin va veni să mă salveze - că îşi va aminti că am existat 
şi că mă va salva din acel turn. lată, marele ei secret, pe care nu 
îndrăznise să-l spună nimănui, nici măcar dădacei ei. Chiar dacă... chiar 
dacă nu a venit, chiar dacă sunt acum aici, nu pot renunţa la asta. Și 
cred că de aceea te supui. Pentru că în fiecare zi din viaţa ta nefericită și 
îngrozitoare ai sperat că vei ajunge acasă. 

Elide termină de înfășurat bandajul şi se retrase. Manon o fixa 
acum cu privirea. 

— Dacă această Aelin Galanthynius ar fi, într-adevăr, în viaţă, ai 
încerca să fugi la ea? Ai lupta alături ea? 

— Aş lupta cu toate puterile ca să ajung la ea. Dar există limite pe 
care nu le-aş încălca. Deoarece nu cred că aş putea să dau fața cu ea 
dacă... dacă nu aș putea să suport ceea ce am făcut. 

Manon nu zise nimic. Elide se îndepărtă, îndreptându-se spre 
baie, ca să se spele pe mâini. 

— Crezi că monștrii sunt născuţi sau făcuţi? spuse Aripa 
Conducătoare, din spatele ei. 

Din ce văzuse astăzi, ar fi spus că unele creaturi erau rele din 
naștere. Dar ce o întrebase Manon era... 


— Nu eu sunt cea care trebuie să răspundă la întrebarea asta, 
spuse Elide. 


CAPITOLUL 41 


Uleiul stătea pe marginea căzii, strălucind precum chihlimbarul, 
în lumina după-amiezii. 

Goală, Aelin stătea în fața lui, incapabilă să întindă mâna spre 
sticlă. Asta voia Arobynn - să se gândească la el când s-ar fi dat cu ulei 
pe fiecare centimetru al pielii. Ca sânii, coapsele și gâtul ei să miroasă 
ca migdalele - ca parfumul ales de el. Parfumul lui, deoarece știa că un 
mascul Fae venise să stea împreună cu ea, iar toate semnele indicau 
faptul că erau destul de apropiaţi încât mirosul să conteze pentru 
Rowan. 

Ea închise ochii, pregătindu-se. 

— Aelin! rosti Rowan prin ușă. 

— Sunt bine, răspunse ea. Doar câteva ore. Apoi, totul avea să se 
schimbe. 

Ea deschise ochii şi întinse mâna spre ulei. 

Fu necesar doar un semn din bărbie pentru ca Rowan să îl facă pe 
Aedion să-l urmeze pe acoperiș. Aelin încă era în camera ei, 
îmbrăcându-se, dar Rowan nu mergea departe. Avea să îi audă pe 
inamici cu mult înainte ca ei să aibă şansa să intre în apartament. 

În ciuda faptului că Valgii umblau prin oraş, Riftholdul era una 
dintre cele mai blânde capitale pe care le întâlnise - oamenii fiind, în 
mare parte, înclinați să evite problemele. Poate că din frica de a fi 
remarcați de monstrul care locuia în castelul acela îngrozitor de 
cleştar. Dar Rowan tot urma să fie în gardă - aici, în Terrasen, sau 
oriunde altundeva ar fi ajuns. 

Aedion stătea acum pe un scăunel, pe care unul dintre ei îl 
adusese aici la un moment dat. Fiul lui Gavriel - o surpriză și un șoc de 
fiecare dată când îi vedea chipul sau îi simțea mirosul. Rowan nu se 
putu abține să se întrebe dacă Aelin trimisese câinii Wyrd după Lorcan 
nu doar ca să-l împiedice să o urmărească și să deschidă calea pentru 


eliberarea magiei, ci și ca să îl țină departe de Aedion, ca să nu îi 
detecteze descendența. 

Aedion îşi încrucișă picioarele cu o grație leneșă care, probabil, îl 
ajuta să își ascundă viteza și puterea în fața oponenților. 

— Îl va ucide în seara asta, nu-i așa? 

— După cină şi după orice altceva plănuiește Arobynn să îi facă 
acelui comandant Valg. Se va întoarce și îl va ucide. 

Doar un prost ar fi crezut că Aedion rânjea doar pentru că era 
amuzat. 

— Bravo ei! 

— Şi dacă decide să-l cruţe? 

— Este decizia ei. 

Un răspuns inteligent. 

— Dar dacă ne-ar spune să ne ocupăm noi de asta? 

— Atunci sper că mă vei însoți la vânătoare, Prinţe. 

Încă un răspuns inteligent şi ceea ce aşteptase să audă. 

— Şi când va sosi clipa? întrebă Rowan. 

— Tu ai depus jurământul de sânge, răspunse Aedion, iar în ochii 
lui nu se zări nicio umbră de provocare - doar adevărul spus de un 
războinic altuia. Eu îl voi ucide pe Arobynn. 

— Mi se pare corect. 

Furie pură licări pe chipul lui Aedion. 

— Nu va fi rapid şi nu va fi curat. Acel bărbat are foarte, foarte 
multe datorii de plătit înainte de a-şi găsi sfârşitul. 

Până când apăru Aelin, bărbaţii vorbeau în bucătărie, deja 
îmbrăcaţi. Pe strada din fața apartamentului, comandantul Valg era 
înlănțuit, legat la ochi și încuiat în cufărul trăsurii pe care o adusese 
Nesryn. 

Aelin îşi îndreptă umerii și expiră, eliberând nodul din piept, 
traversă camera, cu fiecare pas avansând prea repede spre plecarea lor 
inevitabilă. 

Aedion, stând în faţa ei îmbrăcat cu o tunică de un verde închis, fu 
primul care observă. El fluieră încet. 

— Ei bine, dacă încă nu m-ai speriat până acum, cu siguranţă o 
faci acum. 

Rowan se întoarse spre ea. El rămase complet nemișcat, 
examinându-i rochia. 


Catifeaua neagră i se mula pe toate formele, înainte de a i se 
aduna la picioare, dezvăluind fiecare respiraţie uşoară, în timp ce 
privirea lui Rowan se plimbă peste corpul ei. În jos, apoi în sus - spre 
părul pe care îl pieptănase pe spate, cu doi piepteni în formă de aripi 
de liliac, ce se ridicau deasupra fiecărei laturi a capului ei, ca o coroană 
antică; spre fața pe care o păstrase în mare parte curată, în afară de un 
pic de kohl de-a lungul pleoapei superioare și a buzelor de un roșu 
închis, pe care le colorase cu migală. 

Cu greutatea arzătoare a atenţiei lui Rowan asupra ei, se întoarse 
ca să le arate spatele - dragonul auriu care se cățăra pe corpul ei. Ea 
privi peste umăr la timp ca să-i vadă privirea lui Rowan alunecând in 
jos, unde zăbovi. Încet, privirea lui se ridică spre a ei. Iar ea ar fi putut 
jura că acea poftă - o poftă lacomă - licărea acolo. 

— Demoni și o cină, zise Aedion, lovindu-l pe umăr pe Rowan. Ar 
trebui să plecăm. 

Verişorul ei trecu pe lângă ea, făcându-i semn cu ochiul. Când ea 
se întoarse spre Rowan, încă uimit, pe chip îi rămăsese doar calm. 

— Ai spus că vrei să mă vezi în rochia asta, rosti ea un pic răgușit. 

— Nu mi-am dat seama că efectul va fi atât de... El scutură din cap. 
Îi cercetă chipul, părul, pieptenii. Arăţi ca... 

— O regină? 

— Regina ticăloasă care scuipă foc, așa cum îți spun nenorociţii 
ăia. 

Ea chicoti, fluturând o mână spre el: jacheta mulată de culoare 
neagră care îi etala umerii puternici, tonurile argintii care se asortau cu 
părul lui, frumuseţea și eleganța hainelor care făceau un contrast 
fermecător cu tatuajul de pe partea laterală a feței și a gâtului. 

— Nici tu nu arăţi prea rău, Prinţe. 

O afirmaţie modestă. El arăta... ea nu se putea opri din privit, așa 
de bine arăta. 

— Se pare, spuse el, mergând spre ea și oferindu-i braţul, că 
amândoi ne-am aranjat frumos. 

Ea îi zâmbi șiret când îl luă de braţ, mirosul migdalelor 
învăluindu-se din nou în jurul ei. 

— Nu-ţi uita mantia! Te vei simţi vinovat dacă bietele muritoare 
vor arde când te vor vedea. 

— Aş spune același lucru, dar cred că ţi-ar plăcea să-i vezi pe 
bărbați arzând când vei trece pe lângă ei. 


Ea îi făcu cu ochiul, iar râsul lui îi răsună prin oase și sânge. 


CAPITOLUL 42 


Porţile de la intrarea Breslei Asasinilor erau deschise, iar aleea de 
pietriș și peluza tunsă erau luminate de lămpi din sticlă care licăreau, 
însăşi proprietatea din piatră deschisă la culoare era strălucitoare, 
frumoasă și primitoare. 

Aelin le povestise la ce să se aștepte în trăsură, pe drumul 
încoace, dar, când se opriră la treptele de la intrare, se uită la cei doi 
masculi înghesuiți împreună cu ea şi îi avertiză din nou. 

— Fiți în gardă şi țineţi-vă gurile! Mai ales cu comandantul Valg. 
Indiferent de ce auziți sau vedeţi, țineţi-vă gurile! Fără prostii 
teritoriale iraționale! 

Aedion chicoti. 

— Amintește-mi să-ţi spun mâine cât de fermecătoare ești! 

Dar ea nu avea chef să râdă. 

Nesryn sări de pe locul birjarului și deschise uşa trăsurii. Aelin 
ieşi, lăsându-și mantia înăuntru, şi nu îndrăzni să se uite la casa de 
peste drum - la acoperișul unde Chaol și câţiva rebeli le ofereau 
întăriri, în caz că lucrurile ar fi mers foarte, foarte prost. 

Se afla la jumătatea treptelor din marmură când ușile sculptate de 
stejar se deschiseră, inundând pragul cu lumină aurie. Nu valetul era 
cel care stătea acolo, zâmbindu-i cu dinţi prea albi. 

— Bine ai venit acasă! spuse mieros Arobynn. El le făcu semn să 
intre în holul cavernos de la intrare. Și bun-venit și prietenilor tăi! 
Aedion și Nesryn ocoliră trăsura, spre cufărul din spate. Sabia banală a 
verişorului ei era scoasă, când deschiseră compartimentul și scoaseră 
silueta înlănțuită, cu glugă. 

— Cadoul tău, rosti Aelin, în timp ce ei îl ridicară în picioare. 
Comandantul Valg se zbătu și se clătină în mâinile lor, când îl 
conduseră spre casă, gluga de pe capul său legănându-se dintr-o parte 
în alta. De sub materialul nefinisat, se auzi încet un șuierat. 

— Aş fi preferat ușa de serviciu pentru invitatul nostru, spuse 
ferm Arobynn. Era îmbrăcat în verde - verdele Terrasenului, deși 
majoritatea ar fi presupus că alesese culoarea pentru a o echilibra cu 


părul său castaniu-roşcat. Un mod de a-i induce în eroare în ceea ce 
privea intenţiile lui, apartenenţa sa. Nu purta nicio armă la vedere și 
doar blândeţea se citi în ochii lui argintii, când își întinse mâinile spre 
ea, ca şi când Aedion n-ar fi tras cu ea un demon pe treptele de la 
intrare. În spatele lor, Nesryn conduse trăsura afară. 

Aelin îl simți pe Rowan enervându-se, îi simți dezgustul lui 
Aedion, dar nu se gândi la asta. Îl luă de mâini pe Arobynn - mâini 
uscate, calde şi bătătorite. 

El îi strânse uşor degetele, privindu-i chipul. 

— Arăţi încântător, dar nu mă aşteptam la altceva. Nu ai nici 
măcar o vânătaie, după ce l-ai prins pe invitatul nostru. Impresionant. 
El se aplecă mai aproape, mirosind. Și miroși divin. Mă bucur că darul 
meu ţi-a folosit. 

Cu coada ochiului, ea îl văzu pe Rowan îndreptându-se și știu că 
alunecase într-un calm criminal. Nici Rowan și nici Aedion nu aveau 
arme la vedere, în afară de singura sabie pe care vărul ei o scosese 
acum - dar știa că amândoi erau înarmaţi pe sub haine și că Rowan i-ar 
fi rupt gâtul lui Arobynn şi dacă doar s-ar fi uitat urât la ea. 

Simplul gând o făcu să-i zâmbească lui Arobynn. 

— Arăţi bine, spuse ea. Presupun că deja îi cunoști pe însoțitorii 
mei. 

El se întoarse spre Aedion, care era ocupat să-și înfigă sabia în 
coastele comandantului, ca să-i amintească să se miște în continuare. 

— Nu am avut plăcerea de a-l cunoaște pe vărul tău. 

Ea ştia că Arobynn examina fiecare detaliu, în timp ce Aedion se 
apropie, împingând prizonierul înaintea lui; încercând să găsească o 
slăbiciune, ceva pe care să-l folosească în avantajul lui. Aedion înaintă, 
comandantul Valg împiedicându-se de prag. 

— Te-ai însănătoşit, Generale, spuse Arobynn. Sau ar trebui să-ți 
spun „Maiestate”, în onoarea descendențţei tale din familia Ashryver? 
Cum preferi, desigur. 

Atunci, ea îşi dădu seama că Arobynn nu plănuia să-l lase pe 
demon - și pe Stevan - să părăsească această casă în viaţă. 

Peste umăr, Aedion îi rânji leneș lui Arobynn. 

— Nu-mi pasă cum îmi spui. ÎI împinse pe comandantul Valg mai 
departe. Numai ia-mi creatura de pe cap! 

Arobynn zâmbi direct, netulburat - calculase ura lui Aedion. Cu o 
încetineală deliberată, se întoarse spre Rowan. 


— Pe tine nu te cunosc, rosti gânditor Arobynn, fiind nevoit să-și 
înalțe capul pentru a-i vedea chipul lui Rowan. Se dădu în spectacol 
măsurându-l din priviri pe Rowan. A trecut o veșnicie de când n-am 
mai văzut un Fae. Nu-mi amintesc să fi fost atât de masivi. 

Rowan înaintă în holul de la intrare, fiecare pas dantelat cu 
putere și moarte, oprindu-se lângă ea. 

— Poţi să-mi spui Rowan. Asta este tot ce trebuie să ştii. El își 
înclină capul într-o parte, ca un prădător care își evalua prada. 
Mulţumesc pentru ulei, adăugă el. Aveam pielea un pic uscată. 

Arobynn clipi - era singurul semn de surprindere pe care și-l 
permitea. 

Ei îi luă o clipă să analizeze ce spusese Rowan și să-şi dea seama 
că mirosul de migdale nu venise doar dinspre ea. Și el se dăduse cu 
uleiul. 

Arobynn îşi îndreptă atenţia spre Aedion și comandantul Valg. 

— A treia uşă pe stânga - du-l la subsol. Foloseşte a patra celulă. 

Aelin nu îndrăzni să-şi privească verișorul, în timp ce îl târâia pe 
Stevan. Nu era nici urmă de alți asasini - nu se zărea niciun servitor. 
Orice plănuise Arobynn... nu voia niciun martor. 

Arobynn îl urmă pe Aedion, cu mâinile în buzunare. 

Dar Aelin rămase o clipă pe hol, privindu-l pe Rowan. 

Sprâncenele îi erau ridicate şi ea îi citi cuvintele în ochi și în 
postură. „Nu a spus niciodată că doar tu trebuie să-l folosești.” 

Gâtul i se strânse şi scutură din cap. 

„Ce?“ păru el să întrebe. 

„Tu...“ scutură ea din nou, din cap. „Uneori mă surprinzi.” 

„Bun. Nu mi-ar plăcea să te plictisești.” 

Fără să vrea, în ciuda lucrurilor care aveau să urmeze, ea zâmbi, 
în timp ce Rowan o luă de mână și o strânse. 

Când ea se întoarse ca să se îndrepte spre temnițe, zâmbetul îi 
dispăru când îl văzu pe Arobynn privindu-i. 


Rowan nu mai avea mult până să-i rupă gâtul Regelui Asasinilor, 
în timp ce acesta îi conduse la subsol, în temnițe. Rămase cu un pas în 
urma lui Aelin, când coborâră pe scările spiralate din piatră, mirosul 
urât de mucegai, şi sânge, și rugină devenind mai puternic la fiecare 


pas. El fusese torturat suficient și torturase și el ca să ştie ce era acest 
loc. Să ştie ce fel de antrenament primise Aelin aici. 

O fată - fusese o fată când ticălosul cu păr roșu aflat la câțiva paşi 
în față o adusese aici și o învățase cum să taie oameni, cum să-i țină în 
viață cât timp făcea asta, cum să îi facă să țipe și să implore. Cum să-i 
ucidă. Nicio parte a ei nu-l dezgusta, nimic nu-l speria, dar gândul la ea 
în acest loc, cu aceste mirosuri, în acest întuneric... 

Cu fiecare treaptă, umerii lui Aelin părură să coboare, părul păru 
să îi devină mat, iar pielea, mai palidă. Aici îl văzuse ea ultima dată pe 
Sam, îşi dădu el seama. lar stăpânul ei știa asta. 

— Folosim acest loc pentru majoritatea întâlnirilor noastre - este 
mai greu să tragi cu urechea sau să fii prins nepregătit, spuse Arobynn, 
fără să se adreseze cuiva în mod special. Deși mai are și alte 
întrebuințări, cum veţi vedea curând. El deschise ușă după ușă, iar lui 
Rowan i se păru că Aelin le număra, așteptând, până când... 

— Intrăm? întrebă Arobynn, gesticulând spre ușa celulei. 

Rowan îi atinse cotul. Pe toţi zeii, autocontrolul lui era probabil 
inexistent în seara asta; nu înceta să îşi inventeze scuze ca să o atingă. 
lar această atingere era esenţială. Privirea ei o întâlni pe a lui, 
întunecată și rece. „Spune doar un cuvânt și este mort, iar apoi putem 
să întoarcem casa cu susul în jos, ca să căutăm amuleta.” 

Ea scutură din cap când intrară în celulă, iar el înțelese destul de 
bine. „Nu încă, nu încă.” 


Ea aproape că se împiedicase pe treptele spre temnițe şi doar 
gândul la amuletă, doar căldura războinicului Fae din spatele ei fură 
cele care o făcură să înainteze și să coboare în subsolul din piatră. 

Nu avea să uite niciodată această cameră. Încă îi bântuia visele. 
Masa era goală, dar ea îl vedea acolo, distrus și aproape de 
nerecunoscut, mirosul de gloriella agățându-i-se de corp. Sam fusese 
torturat în feluri pe care nici nu le aflase înainte de a citi scrisoarea lui 
Wesley. Cea mai groaznică tortură fusese la cererea lui Arobynn. 
Cerută ca pedeapsă pentru că Sam o iubea - pedeapsă pentru că îi 
atinsese bunurile lui Arobynn. 

Arobynn intră în cameră, cu mâinile în buzunar. Mirosul ascuţit al 
lui Rowan îi spuse suficiente despre felul în care mirosea locul. 


În ce cameră întunecată și rece îi puseseră corpul lui Sam. În ce 
cameră întunecată și rece vomitase ea, iar apoi zăcuse lângă el pe acea 
masă, ore întregi, nedorind să-l părăsească. 

Cameră în care Aedion îl înlănţuia acum pe Stevan, de perete. 

— leşiţi afară! le ceru ferm Arobynn lui Rowan şi lui Aedion, care 
înțepeniră. Voi doi puteţi aștepta sus. Nu avem nevoie de distracţii 
inutile. Și nici invitatul nostru. 

— Peste cadavrul meu! izbucni Aedion. Aelin îi aruncă o privire 
tăioasă. 

— Lysandra vă aşteaptă în salon, spuse Arobynn foarte politicos, 
cu ochii ațintiți asupra Valgului cu glugă, înlănțuit de perete. Mâinile 
înmănușate ale lui Stevan trăgeau de lanţuri, șuieratul lui neîncetat 
crescând cu o violență impresionantă. Ea vă va ţine companie. În scurt 
timp, vom lua cina. 

Rowan o privea pe Aelin foarte atent. Ea dădu uşor din cap. 
Rowan îi întâlni privirea lui Aedion - şi generalul se uită la el. 

Sincer, dacă ar fi fost în altă parte, ea ar fi tras un scaun ca să 
privească această bătălie pentru dominație. Din fericire, Aedion se 
întoarse spre scări. O clipă mai târziu, ei dispărură. 

Arobynn se îndreptă spre demon şi îi scoase gluga de pe cap. 

Ochii negri și plini de furie îi priviră şi clipiră, scrutând camera. 

— Poţi alege calea mai grea sau mai ușoară, spuse Arobynn. 

Stevan zâmbi. 


Aelin îl ascultă pe Arobynn interogându-l pe demon, cerându-i să 
spună ce era, de unde venise, ce voia regele. După treizeci de minute și 
câteva tăieturi, demonul spunea tot și orice. 

— Cum te controlează regele? insistă Arobynn. 

Demonul râse. 

— Nu-i aşa că ai vrea să ştii? 

Arobynn se întoarse pe jumătate spre ea, ridicându-şi pumnalul, 
sângele negru prelingându-se pe lamă. 

— Vrei să faci onorurile? Acest lucru este în beneficiul tău, la 
urma urmelor. 

Ea se încruntă la rochie. 

— Nu vreau să mi-o pătez cu sânge. 


Arobynn rânji şi tăie cu pumnalul pectoralul bărbatului. Demonul 
ţipă, acoperind răpăitul sângelui pe pietre. 

— Inelul, gâfâi el după o clipă. Toţi avem inele. Arobynn se opri, 
iar Aelin îşi înălță capul. Stânga - mâna stângă, indică ea. 

Arobynn scoase mănușa bărbatului, dezvăluind inelul negru. 

— Cum? 

— Şi el are un inel - îl foloseşte ca să ne controleze. Inelul intră și 
nu mai iese. Facem ce ne spune, orice ne-ar spune. 

— De unde are inelele? 

— Le-a făcut, nu ştiu. Pumnalul se apropie. Jur! Purtăm inelele, iar 
el ne face o tăietură pe braţe - linge sângele ca să fie în el, iar apoi ne 
poate controla după bunul plac. Sângele ne conectează. 

— Şi ce plănuieşte să facă cu voi toţi, acum că îmi invadațţi orașul? 

— Îl căutăm pe general. Nu voi - nu voi spune că este aici. Sau că 
ea este aici, jur. În rest - în rest, nu ştiu. Privirea lui o întâlni pe a ei - 
întunecată, rugătoare. 

— Ucide-l! îi spuse ea lui Arobynn. Este o povară. 

— Te rog, îngăimă Stevan, privind-o în continuare în ochi. Ea își 
întoarse privirea. 

— Se pare că nu mai are ce să-mi spună, rosti gânditor Arobynn. 

Rapid ca o viperă, Arobynn se repezi spre el, iar Stevan ţipă atât 
de tare încât o durură urechile când Arobynn îi tăie degetul - și inelul 
pe care îl ţinea - cu o singură mișcare brutală. 

— Mulţumesc, făcu Arobynn, acoperind ţipetele lui Stevan, iar 
apoi îi tăie gâtul bărbatului. 

Aelin se dădu din calea stropilor de sânge, privindu-l în ochi pe 
Stevan, în timp ce lumina păli din privirea lui. Când sângele curse mai 
încet, ea se încruntă la Arobynn. 

— Ai fi putut să-l ucizi și apoi să-i tai degetul. 

— Dar asta n-ar mai fi fost deloc distractiv. Arobynn ridică 
degetul însângerat și scoase inelul. Ţi-ai pierdut setea de sânge? 

— Aş arunca inelul în Avery, dacă aş fi în locul tău. 

— Cu inelele astea, regele înrobeşte oamenii. Plănuiesc să îl 
studiez pe acesta cât de bine pot. Bineînţeles că așa era. El puse inelul 
în buzunar și îşi înclină capul spre ușă. Acum că suntem chit, dragă... 
mergem să mâncăm? 

Făcu un efort să dea din cap, cu trupul lui Stevan, încă sângerând, 
atârnat pe perete. 


= 


Aelin era așezată la dreapta lui Arobynn, așa cum fusese 
întotdeauna. Se așteptase ca Lysandra să fie în faţa ei, dar, în schimb, 
curtezana era lângă ea. Fără îndoială, asta trebuia să-i reducă opţiunile 
la două: să-şi înfrunte vechea rivală sau să vorbească cu Arobynn. Ceva 
de genul ăsta. 

O salutase pe Lysandra, care le ţinuse companie lui Aedion şi lui 
Rowan în salon, perfect conştientă că Arobynn era în spatele ei, în timp 
ce dădu mâna cu Lysandra, înmânându-i subtil un bilet pe care îl ținuse 
ascuns în rochie toată seara. Biletul dispăru până când Aelin se aplecă 
pentru a-i săruta obrazul curtezanei, sărutul cuiva care nu era încântat 
să facă asta. 

Arobynn îl așezase pe Rowan în stânga lui, cu Aedion lângă 
războinic. Cei doi curteni ai ei erau separați de masă, ca să nu poată 
ajunge la ea şi să o lase neprotejată față de Arobynn. Niciunul nu 
întrebase ce se întâmplase în temniţă. 

— Trebuie să spun, rosti gânditor Arobynn, în timp ce primul fel 
- supă de roşii și busuioc, din legumele crescute în sera din spate - fu 
luat de servitori tăcuțţi, care fuseseră chemaţi, acum că se ocupaseră de 
Stevan. Aelin îi recunoscu pe unii, deși ei nu se uitară la ea. Nu se 
uitaseră niciodată la ea, nici măcar când locuise acolo. Ştia că ei nu ar fi 
îndrăznit să şoptească un cuvânt despre cine mânca la masă în seara 
asta. Nu cu Arobynn drept stăpân. Sunteţi un grup cam tăcut. Sau 
protejata mea v-a speriat? 

Aedion, care urmărise fiecare lingură pe care ea o luase din acea 
supă, ridică o sprânceană. 

—Vrei să facem conversaţie după ce tocmai ai interogat şi ai 
măcelărit un demon? 

Arobynn flutură o mână. 

— Mi-ar plăcea să aud mai multe despre voi toţi. 

— Ai grijă! îi spuse ea prea încet lui Arobynn. 

Regele Asasinilor îndreptă tacâmurile de lângă farfuria lui. 

— Nu ar trebui să-mi pese de cei cu care locuiește protejata mea? 

— Nu ţi-a păsat cu cine locuiam când m-ai expediat în Endovier. 

EI clipi încet. 

— Asta crezi că am făcut? 

Lysandra înțepeni lângă ea. Arobynn observă mişcarea - aşa cum 
observa fiecare mișcare. 


— Lysandra îţi poate spune adevărul: am luptat din răsputeri să 
te eliberez din acea închisoare, zise el. Mi-am pierdut jumătate din 
oameni în această încercare, toţi torturați şi uciși de rege. Sunt surprins 
că prietenul tău, căpitanul, nu ţi-a spus asta. Ce păcat că în scara asta 
stă de pază pe acoperiș. Părea că nu rata nimic. 

Arobynn se uită la Lysandra - așteptând. 

— Ştii, el chiar a încercat, şopti ea, înghițând în sec. Luni de zile. 

O spuse atât de convingător, încât Aelin ar fi putut să o creadă. 

Printr-o minune, Arobynn nu știa că femeia se întâlnise cu ei în 
secret. Era un miracol - sau istețimea Lysandrei. 

— Plănuieşti să-mi spui de ce ai insistat să rămânem la cină? îl 
întrebă Aelin, tărăgănat, pe Arobynn. 

— Cum altfel aș putea să te văd? Mi-ai fi aruncat pur și simplu 
creatura pe prag şi ai fi plecat. Şi am aflat atât de multe - atât de multe 
lucruri pe care le-am putea folosi, împreună. Fiorul care cobori pe 
spinarea ei era real. Deși, trebuie să spun, noua ta persoană este mai 
potolită. Presupun că, pentru Lysandra, este un lucru bun. Mereu se 
uită la gaura pe care ai făcut-o în peretele de la intrare, când i-ai 
aruncat pumnalul spre cap. Am lăsat-o acolo, ca pe o mică amintire a 
cât de mult ne lipsești tuturor. 

Rowan o privea, ca o viperă gata să atace. Dar sprâncenele lui se 
împreunară puţin, ca şi când ar fi întrebat: „Chiar ai aruncat un pumnal 
spre capul ei?“ 

Arobynn începu să vorbească despre o vreme în care Aelin se 
certase cu Lysandra şi se rostogoliseră pe scări, zgâriindu-se şi urlând 
ca pisicile, aşa că Aelin se mai uită la Rowan o clipă. „Eram un pic 
furioasă.” 

„Încep să o admir pe Lysandra tot mai mult. Probabil că a fost o 
încântare să aibă de-a face cu Aelin la șaptesprezece ani.” 

Ea se luptă cu buzele care îi zvâcneau. „Aș da bani mulți ca să o 
văd pe Aelin la șaptesprezece ani întâlnindu-l pe Rowan la aceeași 
vârstă.” 

Ochii lui verzi străluciră. Arobynn încă vorbea. „Rowan cel de 
șaptesprezece ani nu ar fi ştiut ce să-ți facă. Abia dacă vorbea cu 
femeile care nu făceau parte din familia lui.” 

„Mincinosule - nu cred asta nici măcar o secundă.” 

„Este adevărat. L-ai fi scandalizat cu pijamalele tale - chiar şi cu 
rochia pe care o porţi acum.” 


Ea îşi trecu zgomotos limba peste dinţi. „Probabil că l-ar fi 
scandalizat şi mai mult să afle că nu port lenjerie intimă pe sub rochie.” 

Masa zornăi când Rowan o lovi cu genunchiul. 

Arobynn se opri, dar continuă când Aedion îl întrebă ce îi spusese 
demonul. 

„Cred că nu vorbești serios”, păru să spună Rowan. 

„Ai văzut vreun loc în care ar putea să le ascundă această rochie? 
S-ar vedea toate liniile și pliurile.” 

Rowan scutură subtil din cap, ochii lui dansând cu o lumină pe 
care ea doar recent o văzuse - şi o preţuise. „Îţi place să mă şochezi?” 

Ea nu se putu abţine să zâmbească. „Cum altfel aș putea amuza un 
nemuritor capricios?” 

Rânjetul lui îi distrase destul atenţia încât îi luă o clipă să observe 
liniștea şi că toată lumea îi fixa cu privirea - așteptând. Ea îl privi pe 
Arobynn, al cărui chip era o mască de piatră. 

— M-ai întrebat ceva? 

În ochii lui argintii se citea doar o mânie calculată - care, cândva, 
ar fi făcut-o să implore milă. 

— Am întrebat, spuse Arobynn, dacă te-ai distrat în ultimele zile, 
distrugând proprietăţile în care am investit şi asigurându-te că niciunul 
dintre clienții mei nu va mai vrea să discute cu mine. 


CAPITOLUL 43 


Aelin se rezemă de spătarul scaunului. Chiar și Rowan o fixa acum 
cu privirea, surprins și supărat. Lysandra simula bine șocul și confuzia 
- chiar dacă ea îi dăduse detaliile lui Aelin, care îi făcuse planul mult 
mai bun şi mai complex decât atunci când Aelin îl scrisese pe acea 
corabie. 

— Nu știu despre ce vorbeşti, spuse ea schițând un zâmbet. 

— Da? Arobynn îşi învârti vinul în pahar. Vrei să-mi spui că, 
atunci când ai distrus complet Bolţile, nu a fost o mișcare împotriva 
investiţiei mele în acea proprietate - şi a părții mele lunare din 
profiturile lor? Nu te preface că a fost doar o răzbunare pentru Sam. 

— Au apărut oamenii regelui. N-am avut de ales decât să lupt 
pentru viața mea. După ce îi condusese direct de la docuri spre sala 
plăcerii, desigur. 


— Şi presupun că a fost un accident faptul că a fost deschisă 
caseta de valori, astfel încât conţinutul să poată fi înșfăcat de mulțime. 

Funcţionase - funcționase atât de spectaculos, încât ea era 
surprinsă că Arobynn rezistase atât de mult fără să-i sară la gât. 

— Ştii cum sunt vagabonzii. Un strop de haos și se transformă în 
animale cu spume la gură. 

Lysandra dădu înapoi; un rol excelent al unei femei care era 
martoră la o trădare. 

— Într-adevăr, zise Arobynn. Și mai ales vagabonzii din spaţiile 
de la care primesc o sumă frumoasă în fiecare lună, corect? 

— Aşadar, ne-ai invitat pe mine și pe prietenii mei aici în seara 
asta ca să mă acuzi? lar eu credeam că voi deveni vânătorul tău 
personal de Valgi. 

— Te-ai deghizat intenționat în Hinsol Cormac, unul dintre cei 
mai loiali clienţi şi investitori ai mei, când l-ai eliberat pe verișorul tău, 
izbucni Arobynn. Ochii lui Aedion se măriră puţin. Aş putea spune că a 
fost o coincidenţă, doar că un martor spune că l-a strigat pe nume pe 
Cormac la petrecerea prinţului, iar Cormac i-a făcut semn din mână. 
Martorul i-a spus şi regelui asta - că l-a văzut pe Cormac în- dreptându- 
se spre Aedion chiar înainte de explozii. Și ce coincidenţă ca, exact în 
ziua în care Aedion a dispărut, două trăsuri, care aparțineau afacerii 
mele și a lui Cormac, au dispărut - trăsuri despre care apoi Cormac le-a 
zis tuturor clienţilor și partenerilor mei că le-am lolosit eu, ca să-l duc 
pe Aedion în siguranță când eu l-am eliberat pe general în acea zi, 
deoarece se pare că eu am devenit un nenorocit de simpatizant al 
rebelilor, mergând prin oraş la orice oră din zi. 

Ea îndrăzni să îl privească pe Rowan, al cărui chip rămăsese 
inexpresiv în mod intenţionat, dar, oricum, citi cuvintele în el. „Vulpe 
vicleană și isteață.” 

„Şi tu care credeai că m-am vopsit roşcată doar din vanitate.” 

„Nu o să mă mai îndoiesc niciodată de tine.” 

Ea se întoarse spre Arobynn. 

— Nu am ce face dacă ai tăi clienţi preţioși se întorc împotriva ta 
la cel mai mic semn de pericol. 

— Cormac a fugit din oraș şi continuă să-mi împroaște numele cu 
noroi. Este o minune că regele nu a venit să mă ducă la castel. 

— Dacă îţi faci griji că pierzi bani, ai putea oricând să vinzi casa, 
presupun. Sau să renunți la serviciile Lysandrei. 


Arobynn şuieră, iar Rowan şi Aedion întinseră întâmplător 
mâinile sub masă, după armele lor ascunse. 

— Cât ar costa, dragă, să nu mai fii o aşa pacoste? 

lată-le. Cuvintele pe care ea își dorise să le audă, motivul pentru 
care fusese atât de atentă să nu îl distrugă complet, ci doar să-l 
enerveze suficient de mult. Ea își curăţă unghiile. 

— Câteva lucruri, cred. 

Salonul era supradimensionat și făcut pentru petreceri de 
douăzeci sau treizeci de persoane, cu tot cu scaune, canapele și 
şezlonguri. Aelin se tolăni pe un fotoliu din fața şemineului, iar 
Arobynn în fața ei, furia încă dansându-i în ochi. 

Ea îi simţi pe Rowan și pe Aedion în holul de afară, supraveghind 
fiecare cuvânt și respiraţie. Se întrebă dacă Arobynn ştia că ei nu îi 
ascultaseră ordinul de a rămâne în salon; se îndoia de asta. Ei erau mai 
discreţi decât leoparzii. Dar nici ea nu-i voia acolo - nu înainte de a 
termina ce trebuia să facă. 

Ea își încrucișă picioarele, dezvăluind pantofii simpli din catifea 
neagră pe care îi purta şi picioarele ei goale. 

— Aşadar, toate astea au fost o pedeapsă - pentru o crimă pe care 
nu am comis-o, rosti în sfârșit Arobynn. 

Ea îşi trecu un deget peste cotiera fotoliului. 

— În primul rând, Arobynn, hai să nu mai minţim! 

— Presupun că le-ai spus prietenilor tăi adevărul? 

— Curtea mea știe totul despre mine. Și ştiu şi ce ai făcut tu. 

— Te-ai dat drept victimă, nu-i așa? Uiţi că nu au fost necesare 
prea multe încurajări ca să iei cuțitele în mâini. 

— Sunt ceea ce sunt. Dar asta nu șterge faptul că ai ştiut foarte 
bine cine eram când m-ai găsit. Mi-ai luat colierul familiei și mi-ai zis că 
oricine va veni să mă caute va sfârși ucis de inamicii mei. Ea nu 
îndrăzni să respire precipitat, nu îl lăsă să se gândească prea mult la ce 
îi spunea, în timp ce continuă. Ai vrut să mă transformi în arma ta 
personală - de ce? 

— De ce nu? Eram tânăr și mânios, iar ticălosul de rege tocmai 
îmi cucerise regatul. Am crezut că aș putea să-ți dau uneltele necesare 
pentru supravieţuire, ca într-o zi să-l învingi. De aceea te-ai întors, nu-i 
așa? Sunt surprins că tu şi căpitanul nu l-aţi ucis încă - nu asta vrea, nu 
din cauza asta a încercat să lucreze cu mine? Sau revendici acea crimă 
pentru tine? 


— Tu chiar te aștepți să cred că țelul tău final era ca eu să îmi 
răzbun familia și să-mi revendic tronul? 

— Ce ai fi devenit fără mine? O prinţesă răsfăţată și temătoare. 
Dragul tău verișor te-ar fi închis într-un turn și ar fi aruncat cheia. Eu 
ţi-am dat libertatea - ţi-am dat abilitatea de a dobori bărbaţi ca Aedion 
Ashryver cu câteva lovituri. Şi tot ce primesc pentru asta este dispreț. 

Ea își strânse pumnul, simțind greutatea pietricelelor pe care le 
dusese în acea dimineaţă la mormântul lui Sam. 

— Aşadar, ce îmi mai pregătești, O, Puternică Regină? Să te 
scutesc de probleme și să-ți spun cum mi-ai mai putea fi un spin în 
coaste? 

— Ştii că datoria nu e nici pe departe plătită. 

— Datorie? Pentru ce? Pentru că am încercat să te eliberez din 
Endovier? Și, când asta nu a funcționat, am făcut tot ce am putut. l-am 
mituit pe gardieni şi pe oficiali cu bani din propria vistierie ca să nu te 
rănească iremediabil. În tot acest timp, am încercat să găsesc moduri 
de a te scoate de acolo - timp de un an. 

Minciuni și adevăr, aşa cum o învățase întotdeauna. Da, el mituise 
oficialii şi gărzile ca să se asigure că avea să mai fie funcțională când 
urma să o elibereze el, în cele din urmă. Dar scrisoarea lui Wesley îi 
explicase în detaliu cam cât de mic fusese efortul lui Arobynn, de îndată 
ce devenise clar că ea se îndrepta spre Endovier. Cum își ajustase el 
planurile -îmbrățișând ideea că minele aveau să-i distrugă sufletul. 

— Şi cum rămâne cu Sam? şopti ea. 

— Sam a fost ucis de un sadic, pe care garda mea inutilă de corp l- 
a convins să-l ucidă. Ştii că nu puteam permite ca acest lucru să rămână 
nepedepsit, nu când aveam nevoie ca noul Stăpân al Crimei să lucreze 
în continuare pentru noi. 


Adevăr şi minciună, minciună și adevăr. Ea scutură din cap și 
privi spre fereastră, protejata mereu confuză și contradictorie, care 
credea cuvintele otrăvite ale lui Arobynn. 

— Spune-mi ce trebuie să fac pentru a te face să înţelegi, rosti el. 
Ştii de ce te-am pus să prinzi acel demon? Ca să putem avea informații. 
Ca noi doi să luptăm contra regelui, să aflăm ce știe. De ce crezi că te- 
am lăsat în acea cameră? Împreună - vom dobori acel monstru 


împreună, înainte de a purta toţi acele inele. Prietenul tău, căpitanul, 
poate să ni se alăture, gratis. 

— Te aştepţi să cred ce îmi spui? 

— M-am gândit mult la relele pe care ţi le-am făcut, Celaena. 

— Aelin! izbucni ea. Numele meu este Aelin. Iar tu poţi să începi 
să-mi dovedeşti că te-ai îndreptat dându-mi înapoi nenorocita de 
amuletă. Apoi, mai poți să-mi dovedeşti dându-mi resursele tale - 
lăsându-mă să mă folosesc de oamenii tăi, ca să obţin ce-mi trebuie. 

Ea își văzu rotițele minţii viclene și reci mişcându-se. 

— În ce scop? 

Nici vorbă de amuletă - nu negase că o avea. 

— Vrei să detronezi regele, şopti ea, ca și când nu ar fi vrut ca să 
audă cei doi masculi Fae de dincolo de ușă. Atunci, hai să detronăm 
regele. Dar o facem cum spun eu. Căpitanul şi Curtea mea nu se implică. 

— Ce am de câștigat din asta? Ştii, trăim vremuri periculoase. 
Uite, chiar azi, unul dintre principalii comercianţi de opiu a fost prins 
de oamenii regelui și ucis. Ce păcat; a scăpat de măcelul din Piaţa 
Umbrelor doar ca să fie prins cumpărând mâncare la câteva străzi 
distanţă. 

Alte prostii care să îi atragă atenţia. 

— Nu îi voi spune nimic regelui despre locul ăsta - despre felul în 
care lucrezi și cine sunt clienţii tăi, spuse ea. Și nu voi menţiona 
demonul din temnița ta, cu sângele lui, care este acum o pată 
permanentă. Ea schiță un zâmbet. Am încercat, sângele lor nu se spală. 

— Ameninţări, Aelin? Dar dacă te ameninţ și eu? Dacă menţionez 
gărzii regelui că generalul dispărut şi Căpitanul Gărzii ei vizitează 
frecvent un anumit depozit? Dacă scap informaţia că un războinic Fae 
rătăcește prin orașul lui? Sau, mai rău, că inamicul său de moarte 
trăiește în mahala? 

— Atunci, presupun că va fi o cursă spre palat. Din nefericire, 
căpitanul are oameni postați lângă porţile castelului, cu mesaje la ei, 
gata să primească semnalul ca să le trimită chiar în seara asta. 

— Va trebui să ieși în viață de aici ca să dai acel semnal. 

— Mă tem că semnalul este ca noi să nu ne întoarcem. Niciunul. 

Din nou, acea privire fixă şi rece. 

— Cât de crudă și nemiloasă ai devenit, draga mea. Dar vei deveni 
şi o tirană? Poate că ar trebui să le pui inele pe degete adepților tăi. 


El băgă mâna în tunică. Ea își păstră postura relaxată când un lanț 
de aur străluci în jurul degetelor lui lungi și albe, apoi un zăngănit, 
apoi... 

Amuleta era exact așa cum şi-o amintea ea. O ţinuse cu mâini de 
copil ultima dată și cu ochi de copil văzuse ultima dată acea fațetă 
albastră precum cerul, cu un cerb de fildeş și o stea aurie între coarne. 
Cerbul nemuritor al Malei, Aducătoarea-Focului, adus în aceste ţinuturi 
chiar de Brannon şi eliberat în Pădurea Oakwald. Amuleta străluci în 
mâinile lui Arobynn, când o scoase de la gât. 

A treia şi ultima cheie Wyrd. 

Îi făcuse pe înaintașii ei regi şi regine puternice; făcuse 
Terrasenul de neatins, o forță atât de mortală încât nicio alta nu îi 
încălcase granițele. Până când ea căzuse în râul Florine în acea seară - 
până ce acest bărbat îi luase amuleta de la gât, iar o armată cuceritoare 
sosise peste ei. lar Arobynn se ridicase din poziţia lui de mic stăpân 
local al asasinilor, ca să se încoroneze ca rege de necontestat al Breslei 
lor. 

Poate că puterea și influenţa lui proveneau doar din acel colier - 
colierul ei - pe care el îl purtase în toţi acești ani. 

— M-am cam atașat de el, spuse Arobynn când i-l înmână. 

El ştiuse că ea avea să i-l ceară în seara asta, dacă l-a purtat. Poate 
că plănuise să i-l ofere în tot acest timp, doar ca să-i câștige încrederea 
- sau ca să o facă să nu-i mai însceneze clienţii şi să-i întrerupă 
afacerile. 

Făcu un efort să nu afișeze nicio emoție când întinse mâna spre el. 
Degetele ei atinseră lanţul din aur, iar ea își dori, atunci și acolo, să nu fi 
auzit vreodată de el, să nu-l fi atins, să nu fi fost în aceeași cameră cu el. 
„Nu este bine, cântă sângele ei, suspinară oasele ei. Nu este bine, nu 
este bine, nu este bine.“ 

Amuleta era mai grea decât părea - şi caldă, de la corpul lui sau 
de la puterea fără margini care era înăuntru. 

Cheia Wyrd. Pe toţi zeii. 

El i-o dăduse foarte rapid, foarte uşor. Cum de Arobynn nu o 
simţise, nu o observase... Poate îţi trebuia magie în vene ca să o simți. 
Poate că... pe el nu îl chema aşa cum o chema acum pe ea, puterea-i 
brută atingându-i simţurile ca o pisică ce se freca de picioarele ei. Cum 
de mama ei, tatăl ei - oricare dintre ei - nu o simţise niciodată? 


Aproape că ieşi din încăpere chiar atunci. Totuși, își puse Amuleta 
din Orynth în jurul gâtului, greutatea acesteia devenind şi mai mare - o 
forță care îi apăsa pe oase, întinzându-se prin sângele ei precum 
cerneala în apă. „Nu este bine.” 

— Mâine dimineaţă, spuse ea cu răceală, noi doi vom vorbi din 
nou. Adu cei mai buni oameni ai tăi sau pe oricine te slugărește în ziua 
de azi. lar apoi vom face un plan. Ea se ridică de pe scaun, cu genunchii 
tremurând. 

— Mai ai şi alte cereri, Maiestate? 

— Crezi că nu-mi dau seama că eşti în avantaj? Ea își impuse să își 
calmeze venele, inima. Ai fost de acord să mă ajuţi mult prea ușor. Dar 
îmi place acest joc. Să-l jucăm în continuare. 

El îi răspunse zâmbind ca un şarpe. 

Fiecare pas spre ușă era un efort de voinţă, forțându-se să nu se 
gândească la chestia care bătea între sânii ei. 

— Dacă ne trădezi, Arobynn, adăugă ea, oprindu-se în fața uşii, 
voi face ca tot ceea ce i s-a făcut lui Sam să pară o binecuvântare, în 
comparație cu ce îţi voi face eu ţie. 

— Ai învăţat trucuri noi în ultimii câțiva ani, nu-i așa? 

Ea rânji, examinându-l în detaliu fix în acest moment: strălucirea 
părului său roșcat, umerii laţi şi talia îngustă, cicatricele de pe mâini și 
acei ochi argintii, care luceau a provocare și triumf. Probabil că aveau 
să-i bântuie visele până la ultima ei suflare. 

— Încă ceva, rosti Arobynn. 

Făcu un efort să ridice o sprânceană, în timp ce el se apropie 
destul de mult încât să o sărute, să o îmbrăţișeze. Dar el nu făcu decât 
să o apuce de mână, mângâindu-i palma cu degetul mare. 

— Mă voi bucura să te am din nou, spuse el mieros. 

Apoi, mai repede decât ar fi putut ea să reacționeze, el îi puse 
inelul din piatră Wyrd pe deget. 


CAPITOLUL 44 


Pumnalul ascuns pe care îl scosese Aelin zăngăni pe podeaua de 
lemn, în clipa în care piatra neagră şi rece alunecă pe pielea ei. Ea clipi 
văzând inelul, linia de sânge care apăruse pe mâna ei, sub unghia 


ascuţită de la degetul mare al lui Arobynn, în timp ce îi ridică mâna 
spre gură şi o atinse cu limba. 

Sângele îi era pe buzele lui când se ridică. 

Ce liniște era în mintea ei, chiar și acum. Chipul îi împietri; inima 
încetă să-i mai bată. 

— Clipeşte, îi ordonă el. 

Ea clipi. 

— Zâmbeşte. 

Zâmbi. 

— Spune-mi de ce te-ai întors. 

— Ca să-l ucid pe rege; ca să-l ucid pe prinț. 

Arobynn se aplecă mai aproape, atingându-i nasul cu gâtul. 

— Spune-mi că mă iubeşti. 

— Te iubesc. 

— Numele - rostește-mi numele când îmi spui că mă iubeşti. 

— Te iubesc, Arobynn Hamel. 

Respirația lui îi încălzi pielea, când el râse pe gâtul ei, apoi o 
sărută pe umăr. 

— Cred că îmi va plăcea asta. 

El se retrase, admirându-i chipul inexpresiv, trăsăturile ei, acum 
goale şi străine. 

— Ia trăsura mea. Du-te acasă şi dormi. Nu spune nimănui despre 
asta; nu le arăta prietenilor tăi inelul. lar mâine, vino aici după micul 
dejun. Avem planuri, noi doi. Pentru regatul nostru și pentru Adarlan. 

Ea se holbă, așteptând. 

— Înţelegi? 

—Da. 

El îi ridică din nou mâna și sărută inelul din piatră Wyrd. 

— Noapte bună, Aelin, șopti el, atingând-o pe spate cu mâna, în 
timp ce o izgoni afară. 

Rowan tremura, stăpânindu-și furia când luară trăsura lui 
Arobynn spre casă, fără ca ei să vorbească. El auzise fiecare cuvânt 
rostit în acea cameră. La fel şi Aedion. El văzuse atingerea finală a lui 
Arobynn, gestul tipic al unui bărbat convins că avea o nouă jucărie 
strălucitoare care să îl amuze. Totuşi, Rowan nu îndrăzni să apuce 
mâna lui Aelin ca să vadă inelul. 


Ea nu se mișcă; nu vorbi. Doar stătu acolo și fixă cu privirea 
peretele trăsurii. O păpușă perfectă, stricată și ascultătoare. 

„Te iubesc, Arobynn Hamel.“ 

Fiecare minut era o agonie, dar prea mulţi ochi îi priveau - prea 
mulți, chiar şi când ajunseră, în sfârşit, la depozit și coborâră. Aşteptară 
ca trăsura lui Arobynn să plece, înainte ca Rowan și Aedion să o 
flancheze pe regină, când ea se strecură în depozit şi urcă scările. 

Draperiile din casă erau deja trase, câteva lumânări rămânând 
aprinse. Flăcările străluciră pe dragonul auriu brodat pe spatele acelei 
rochii remarcabile, iar Rowan nu îndrăzni să respire când ea nu făcu 
decât să stea acolo, în mijlocul camerei. Un sclav care aștepta ordine. 

— Aelin? rosti Aedion cu vocea răgușită. 

Aelin îşi ridică mâinile şi se întoarse. Ea scoase inelul. 

— Aşadar, asta voia. Sincer, mă aşteptam la ceva mai grandios. 


Aelin aruncă inelul pe măsuţa din spatele canapelei. 

Rowan se încruntă văzându-l. 

— Nu a verificat şi cealaltă mână a lui Stevan? 

— Nu, răspunse ea, încercând încă să şteargă groaza trădării din 
mintea ei. Încercând să ignore ceea ce îi atârna la gât, abisul de putere 
care o chema neîncetat... 

— Unul din voi trebuie să-mi explice acum, izbucni Aedion. 
Verișorul ei era palid, iar ochii îi erau atât de măriţi, încât partea albă 
străluci când se uită la inel, la Aelin, apoi iar la inel. 

Se stăpânise în timpul călătoriei cu trăsura, rămânând păpușa în 
care Arobynn credea că se transformase. Ea traversă camera, 
păstrându-și brațele pe lângă corp, ca să evite să arunce cheia Wyrd de 
perete. 

— Îmi pare rău, spuse ea. Nu puteai să ştii... 

— Aş fi putut ști. Chiar crezi că nu-mi pot ține gura? 

— Până aseară nu a știut nici Rowan, izbucni ea. 

În adâncul abisului, vui tunetul. 

O, pe toţi zeii, o, pe toți zeii... 

— Asta ar trebui să mă facă să mă simt mai bine? 

Rowan îşi încrucișă braţele. 

— Da, având în vedere că ne-am certat din cauza asta. 


Aedion scutură din cap. 

— Doar... explică-mi. 

Aelin ridică inelul. Concentrată. Putea să se concentreze asupra 
acestei conversații, până când ar fi putut să ascundă în siguranță 
amuleta. Aedion nu avea de unde să ştie ce ducea ea, ce armă 
revendicase în seara asta. 

—În Wendlyn, a fost un moment în care Narrok... s-a întors. Când 
m-a avertizat. Şi mi-a mulțumit pentru că l-am ucis. Așadar, am ales 
comandantul Valg care părea să aibă cel mai mic control asupra 
corpului uman, cu speranța că omul ar putea fi acolo înăuntru, 
dorindu-și să se căiască, într-un fel. Să se căiască pentru ceea ce îl 
determinase demonul să facă, sperând să moară știind că făcuse un 
lucru bun. 

— De ce? 

Era un efort să vorbească normal. 

— Ca să pot să-i ofer îndurarea morții și să-l eliberez de Valg, 
dacă i-ar fi dat lui Arobynn toate informațiile greșite. L-a păcălit pe 
Arobynn să creadă că un strop de sânge putea să controleze inelele - și 
că inelul purtat de el era cel real. Ea ridică inelul. De fapt, tu mi-ai dat 
ideea. Lysandra cunoaşte un bijutier foarte bun și a făcut un fals. Inelul 
adevărat l-am tăiat de pe degetul comandantului Valg. Dacă Arobynn i- 
ar fi scos cealaltă mănușă, ar fi văzut că îi lipsea un deget. 

— Ai fi avut nevoie de câteva săptămâni ca să plănuiești toate 
astea... 

Aelin încuviinţă. 

— Dar de ce? De ce să pierzi timp cu așa ceva? De ce să nu îl ucizi 
pe nenorocit, pur şi simplu? 

Aelin lăsă jos inelul. 

— Trebuia să știu. 

— Ce să ştii? Că Arobynn este un monstru? 

— Că nu mai poate fi salvat. Am știut, dar... A fost ultimul lui test. 
Ca să se dea de gol. 

Aedion şuieră. 

— El te-ar fi transformat în paiaţa lui personală - ţi-a atins... 

— Ştiu ce a atins şi ce voia să facă. Încă simţea acea atingere. Nu 
era nimic în comparaţie cu greutatea groaznică ce apăsa pe pieptul ei. 
Îşi frecă degetul mare pe tăietura coagulată de pe cealaltă mână. 
Așadar, acum ştim. 


O mică parte din ea își dorea să nu fi ştiut. 

Încă îmbrăcaţi elegant, Aelin și Rowan se holbară la amuleta de 
pe masa joasă, aflată în fața șemineului întunecat din dormitor. 

O scosese în clipa în care intrase în cameră - Aedion ieșise pe 
acoperiş, ca să stea de pază - şi se trântise pe canapea, cu fața spre 
masă. Rowan se așezase lângă ea o clipă mai târziu. Pentru un minut, 
nu spuseră nimic. Amuleta strălucea, în lumina celor două lumânări pe 
care le aprinsese Rowan. 

— Voiam să îţi cer să te asiguri că nu era un fals; că Arobynn nu a 
schimbat-o cumva, rosti Rowan în cele din urmă, privind fix cheia 
Wyrd. Dar o simt - o strălucire din ce este în chestia aia. 

Ea își sprijini antebrațele pe genunchi, catifeaua neagră a rochiei 
mângâind-o uşor. 

— Probabil că, în trecut, oamenii au presupus că senzaţia venea 
de la magia celui care o purta, zise ea. La mama mea, la Brannon... nu s- 
ar fi observat niciodată. 

— lar tatăl şi unchiul tău? Ai spus că aveau puțină magie, mai 
deloc. 

Cerbul de fildeş părea să se holbeze la ea, steaua nemuritoare 
dintre coarne licărind ca aurul topit. 

— Dar aveau prezenţă. Ce loc mai bun să ascunzi acest lucru, dacă 
nu la gâtul unui nobil galant? 

Rowan se încordă când ea întinse mâna spre amuletă și o întoarse 
pe dos cât de repede putu. Metalul era cald, iar suprafața nezgâriată, în 
ciuda mileniilor care trecuseră de când fusese făcută. 

Acolo, exact aşa cum își amintise, erau gravate trei semne Wyrd. 

— Ai vreo idee ce înseamnă? întrebă Rowan, venind atât de 
aproape încât o atinse cu coapsa lui. Ea se mișcă doi centimetri, dar 
simţea în continuare căldura pe care o emana trupul lui. 

— N-am văzut niciodată... 

— Acela, spuse Rowan, arătând spre primul semn. L-am văzut pe 
acela. Ardea pe fruntea ta în acea zi. 

— Semnul lui Brannon, şopti ea. Semnul bastardului - al celui 
fără nume. 

— Nimeni din Terrasen nu a căutat vreodată însemnătatea 
acestor simboluri? 


— Dacă au făcut-o, nu a fost niciodată dezvăluită - sau au scris-o 
în evidenţele personale, care erau depozitate în Librăria din Orynth. Ea 
își muşcă buza. A fost unul dintre primele locuri pe care le-a prădat 
regele Adarlanului. 

— Poate că bibliotecarii au scos mai întâi pe ascuns dovezile 
conducătorilor - poate că au fost norocoși. 

Inima ei se strânse puțin. 

— Poate. Nu vom ști până când nu ne vom întoarce în Terrasen. 
Cu piciorul, ea bătu ușor covorul. Trebuie să ascund asta. Era o 
scândură slăbită în dressingul din camera ei, sub care ascundea bani, 
arme și bijuterii. Pentru moment, era o ascunzătoare bună. lar Aedion 
nu avea să-i pună întrebări, deoarece oricum nu ar fi putut risca să 
poarte obiectul în public, nici măcar pe sub haine - nu înainte de a se 
întoarce în Terrasen. Ea fixă amuleta cu privirea. 

— Aşadar, fă-o! spuse el. 

— Nu vreau să o ating. 

— Dacă ar fi fost atât de uşor de declanșat, înaintașii tăi şi-ar fi 
dat seama ce era. 

— Ridic-o tu! se încruntă ea. 

Îi îi aruncă o privire. 

Ea se aplecă, fără să se gândească la nimic în timp ce ridică 
amuleta de pe masă. Rowan înțepeni, ca și când și-ar fi adunat puterile, 
în ciuda siguranţei lui. 

Cheia era o piatră de moară în mâinile ei, dar acel sentiment inițal 
de nedreptate, al unui abis al puterii... Era liniștit. Dormita. 

Ea se mișcă rapid, trăgând covorul din dressing şi dând la o parte 
scândura slăbită din podea. Simţi că Rowan se apropia în spatele ei, 
privind peste umărul ei, acolo unde stătea în genunchi, în micul 
compartiment. 

Ridicase amuleta ca să o lase în micul spaţiu, când un fir se smuci 
în ea - nu, nu un fir, ci... un vânt, ca și când o forță ar fi curs din Rowan 
în ea, ca şi când legătura lor ar fi fost o ființă vie, iar ea putea să simtă 
cum era să fie el... 

Aruncă amuleta în compartiment. Se auzi doar un zgomot surd, 
oprindu-se. 

— Ce este? întrebă Rowan. 

Ea se răsuci să-l privească. 

— Am simţit - te-am simțit. 


— Cum? 

Aşa că îi spuse - cum alunecase esenţa lui în ea, despre 
sentimentul că îi purtase pielea, chiar dacă doar pentru o clipă. 

El nu păru prea bucuros. 

— Acest gen de abilitate ar putea fi o unealtă utilă, mai târziu. 

— Gândire tipică de războinic, spuse el. 

El ridică din umeri. Zeilor, cum de își gestiona greutatea propriei 
puteri? Putea să sfărâme oase chiar și fără magie, putea să dărâme 
toată această clădire cu câteva lovituri bine plasate. 

Ea ştiuse - desigur că ştiuse -, dar să o simtă... Cel mai puternic 
Fae pur-sânge în viață. Pentru un om obișnuit, era la fel de străin ca un 
Valg. 

— Dar cred că ai dreptate: nu poate acţiona pur și simplu orbește, 
doar pentru că vreau eu, rosti ea în cele din urmă. Altfel, înaintașii mei 
ar fi ras Orynthul de pe fața pământului când s-ar fi supărat. Cred că 
aceste lucruri ar putea fi neutre în mod natural; purtătorul este cel care 
ghidează felul în care sunt folosite. În mâinile unuia cu inima curată, ar 
fi doar benefică. Așa a prosperat Terrasenul. 

Rowan pufni când ea așeză la loc scândura de lemn, lovind-o cu 
podul palmei. 

— Crede-mă că înaintașii tăi nu au fost chiar niște sfinţi! El îi oferi 
o mână ca să se ridice, iar ea încercă să nu se holbeze când o apucă. 
Dură, bătătorită, de nestrivit - aproape imposibil de ucis. Dar o apucă 
blând, cu grija rezervată doar celor pe care îi preţuia și proteja. 

— Nu cred că vreunul dintre ei era asasin, spuse ea dând drumul 
mâinii lui. Cheile pot corupe o inimă deja întunecată sau pot amplifica 
una pură. Nu ştiu ce se întâmplă cu inimile care sunt undeva la mijloc. 

— Faptul că te îngrijorezi îmi spune destule despre intențiile tale. 

Ea păşi peste tot, ca să se asigure că niciun scârţâit al scândurilor 
nu avea să dezvăluie ascunzătoarea. Tunetul vui deasupra orașului. 

— Voi pretinde că acesta nu este un semn prevestitor, mormăi ea. 

— Succes cu asta! El o înghionti cu cotul, când intrară din nou în 
dormitor. Vom supraveghea lucrurile şi, dacă mi se va părea că te 
îndrepţi spre Tărâmul întunecat, promit să te aduc înapoi la lumină. 

— Amuzant. Micul ceas de pe noptiera ei sună, iar tunetul vui din 
nou prin Rifthold. O furtună care se mișca repede. Bun - poate că avea 
să-i limpezească și mintea. 

Se duse la cutia adusă de Lysandra și scoase celălalt obiect. 


— Bijutierul Lysandrei, spuse Rowan, este o persoană foarte 
talentată. 

Aelin ridică replica amuletei. Ea reținuse mărimea, culoarea și 
greutatea aproape perfect. O puse pe masa de toaletă ca pe o bijuterie 
aruncată. 

— În caz că întreabă cineva unde este. 


Ploaia torențială se domoli într-una măruntă, înainte ca ceasul să 
sune ora unu; cu toate acestea, Aelin nu coborâse de pe acoperiș. 

Urcase acolo ca să preia atribuţiile lui Aedion, se pare - iar Rowan 
aşteptase până ce se făcuse miezul nopţii și după aceea. Chaol venise 
să-i dea raportul lui Aedion despre mișcările oamenilor lui Arobynn, 
dar plecase în jur de ora douăsprezece. Rowan se săturase de așteptat. 

Ea stătea în ploaie, cu faţa spre vest - nu spre castelul strălucitor 
din dreapta ei, nu spre marea din spate, ci spre oraș. 

Pe el nu-l deranja că ea îi privise în suflet. Voia să-i spună că nu-i 
păsa ce ştia despre el, atâta timp cât nu o îndepărta - și i-ar fi spus și 
înainte, dacă nu ar fi fost atât de distras de felul în care arăta în seara 
asta. 

Lumina lămpii licări în pieptenii din părul ei şi de-a lungul 
dragonului de pe rochie. 

— Îţi vei strica rochia dacă stai aici, în ploaie, zise el. 

Ea se întoarse spre el pe jumătate. Ploaia îi întinsese creionul 
kohl pe faţă, iar pielea îi era la fel de palidă ca burta unui peşte. Privirea 
din ochii ei - vină, mânie, agonie - îl lovi ca un pumn în stomac. Ea se 
întoarse din nou spre oraș. 

— Oricum nu aveam de gând să o mai port. 

— Ştii că mă pot ocupa eu de asta în această noapte, rosti el, 
venind lângă ea, dacă nu vrei să o faci tu. Și, după ce încercase acel 
ticălos să-i facă, după ce plănuise el să îi facă... El şi Aedion nu aveau de 
gând să-i curme prea rapid viaţa lui Arobynn. 

Ea privi peste oraş, spre Breasla Asasinilor. 

— l-am spus Lysandrei că poate să o facă ea. 

— De ce? 

Ea se îmbrăţișă strâns. 


— Pentru că, mai mult decât mine, mai mult decât tine sau decât 
Aedion, Lysandra merită să fie cea care îl ucide. 

Era adevărat. 

— Va avea nevoie de ajutorul nostru? 

Ea scutură din cap, aruncând stropi de ploaie de pe piepteni și 
şuvițele umede, care se deprinseseră. 

— Chaol a plecat într-acolo, ca să se asigure că totul merge bine. 

Rowan îşi permise să se uite un moment la ea - la umerii relaxaţi, 
la bărbia ridicată, la cât de strâns își ţinea coatele, la nasul cârn în 
lumina străzii, la linia subţire a gurii. 

— Pare greșit să-mi doresc în continuare să fi existat o altă cale, 
spuse ea. Respiră neregulat; aerul se aburi în faţa ei. A fost un om rău, 
şopti ea. Avea de gând să mă înrobească, să mă folosească pentru a 
cuceri Terrasenul, poate să se proclame rege - poate să fie tatăl 
copilului... Tremură atât de violent, încât lumina sclipi pe auriul rochiei 
ei. Dar, de asemenea, el... Îi datorez viaţa mea. În tot acest timp am 
crezut că va fi o uşurare, o bucurie să-l ucid. Dar nu simt decât un gol. Și 
oboseală. 

Ea era ca gheața când el îi cuprinse talia cu un braţ, lipind-o de el. 
Doar de data asta - doar de data asta, avea să-și permită să o țină 
aproape. Dacă i s-ar fi cerut să o elimine pe Maeve, și, în schimb, ar fi 
făcut-o unul dintre cadrele sale - dacă Lorcan ar fi făcut-o - ar fi simţit 
același lucru. 

Ea se răsuci ușor, ca să îl privească şi, cu toate că încerca să le 
ascundă, el văzu frica şi vina din privirea ei. 

— Mâine trebuie să-l vânezi pe Lorcan. Să vezi dacă a îndeplinit 
mica sarcină pe care i-am dat-o. 

Dacă ucisese câinii Wyrd. Sau dacă fusese ucis de ei. Astfel încât 
să poată elibera, în sfârșit, magia. 

Pe toți zeii! Lorcan era duşmanul lui acum. El alungă acest gând. 

— Şi dacă este necesar să-l eliminăm? 

El îi privi gâtul înălțându-se, când înghiți. 

— Atunci, tu hotărăşti, Rowan. Fă cum vrei! 

El îşi dori să-i fi zis ce să facă, dar faptul că îl lăsa să aleagă, că 
respecta suficient trecutul lor încât să-i permită să ia acea decizie... 

— Mulţumesc. 


Ea își sprijini capul de pieptul lui, iar vârfurile pieptenilor în 
formă de aripi de liliac îl străpunseră, iar Rowan îi scoase, pe rând, din 
părul ei. Aurul era alunecos şi rece în mâinile lui. 

— Vreau să-i vinzi. Şi să arzi rochia asta, şopti ea, în timp ce el le 
admira măiestria. 

— Cum vrei, spuse el, punând pieptenii în buzunar. Totuși, ce 
păcat! Duşmanii tăi ar fi căzut în genunchi dacă te-ar fi văzut vreodată 
îmbrăcată așa. 

Și el aproape îngenunchease când o văzuse prima dată, ceva mai 
devreme, în seara aceea. 

Ea pufni într-un râs care ar fi putut fi un suspin și își înfășură 
braţele în jurul taliei lui, ca şi când ar fi vrut să-i fure căldura. Părul ud i 
se desfăcu, iar parfumul ei - de iasomie, şi lămâiţă, și tăciuni aprinși - 
se ridică deasupra mirosului de migdale, mângâindu-i nasul, simţurile. 

Rowan rămase cu regina lui în ploaie, sorbindu-i parfumul și 
lăsând-o să-i fure căldura oricât timp ar fi avut nevoie. 


Ploaia se domoli într-o burniţă, iar Aelin se mișcă din locul în care 
o ţinea Rowan. Din locul în care stătuse, absorbindu-i forța, gândindu- 
se. Ea se întoarse ușor, ca să-i studieze liniile puternice ale chipului, 
pomeţii poleiţi de ploaie şi de lumina din stradă. În cealaltă parte a 
orașului, într-o cameră pe care o cunoştea prea bine, Arobynn sângera 
sau era mort, spera ea. Un gând sec - dar care deschidea, în sfârşit, un 
Zăvor. 

Rowan își întoarse capul spre ea, ploaia picurându-i din părul 
argintiu. Trăsăturile i se îmblânziră puţin, liniile dure devenind mai 
îmbietoare - chiar mai vulnerabile. 

— Spune-mi la ce te gândești, murmură el. 

— Mă gândeam că, data viitoare când voi mai vrea să te tulbur, nu 
va trebui decât să-ţi spun cât de rar port lenjerie intimă. 

Pupilele i se măriră. 

— Există un motiv pentru care să faci asta, Prinţesă? 

— Există vreun motiv pentru care nu aş face-o? 

El îşi puse mâna pe talia ei, degetele încordându-i-se o dată, ca și 
când s-ar fi gândit dacă să îi dea drumul. 


— Mi-e milă de ambasadorii străini care vor avea de-a face cu 
tine. 

Ea rânji, liniştită şi nepăsătoare. Văzând temniţa în seara asta, își 
dăduse seama că era obosită. Era sătulă de moarte, și de așteptare, și 
să-şi ia rămas-bun. Ridică o mână, ca să îi cuprindă faţa lui Rowan. 

Pielea lui era foarte netedă, iar oasele-i de dedesubt - foarte 
puternice și elegante. 

Ea așteptă ca el să se retragă, dar Rowan nu făcu decât să o fixeze 
cu privirea - uitându-se în ea, aşa cum făcea întotdeauna. Erau mai 
mult decât prieteni. Ea știa asta de mai multă vreme decât voia să 
recunoască. Atentă, îşi trecu degetul mare peste pometele lui, fața 
lucindu-i din cauza ploii. 

Dorinţa o lovi ca o piatră. Fusese o proastă să se ferească, să o 
nege, tocmai când o parte din ea o striga în fiecare dimineaţă în care 
întindea orbește mâna spre jumătatea goală a patului. 

Îşi ridică și cealaltă mână spre faţa lui, iar privirea sa o fixă pe a 
ei, respirând neregulat în timp ce urmări liniile tatuajului de-a lungul 
tâmplei sale. 

El îi strânse ușor talia, degetele mari atingându-i partea de jos a 
toracelui. Făcu un efort să nu se arcuiască la atingerea lui. 

— Rowan, îi şopti ea numele ca o rugăminte. Își coborî degetele 
pe obrazul tatuat și... 

Mai repede decât putu ea vedea, el îi apucă o mână, apoi pe 
cealaltă, depărtându-le de fața lui și mârâind uşor. Lumea se deschise 
în jurul ei, rece şi nemișcată. 

El îi dădu drumul mâinilor ca și când ar fi fost în flăcări, 
îndepărtându-se, cu o privire monotonă și lipsită de viaţă în ochii verzi, 
cum nu mai văzuse de ceva timp. Nici nu reuși să spună ceva înainte ca 
el să vorbească. 

— Nu face asta. Nu mă atinge așa. 

Urechile îi vuiră, faţa i se aprinse, iar ea înghiţi cu greu. 

— Îmi pare rău. 

O, pe toţi zeii! 

El avea peste trei sute de ani. Era nemuritor. lar ea - ea... 

— Nu am vrut să... Se retrase un pas, spre uşa din cealaltă parte a 
acoperişului. Îmi pare rău, repetă ea. Nu a fost nimic. 

— Bun, spuse el, îndreptându-se și el către ușă. Bine. 


Rowan nu mai spuse nimic în timp ce cobori scările. Singură, ea 
își frecă fața udă, înlăturând urmele uleioase ale cosmeticelor. 

„Nu mă atinge așa!“ O linie clară în nisip. O linie - pentru că el 
avea trei sute de ani și era nemuritor, și îşi pierduse partenera 
perfectă, iar ea era... Ea era tânără, fără experienţă şi carranamul și 
regina lui, iar el nu voia nimic mai mult. Dacă nu ar fi fost atât de 
nesăbuită, atât de inconștientă, poate că și-ar fi dat seama de asta, ar fi 
înţeles că, deși îi văzuse privirea strălucind de poftă - de poftă pentru 
ea - asta nu însemna că voia să acționeze. Nu însemna că nu avea să se 
urască pentru asta. 

O, pe toţi zeii! 

Ce făcuse? 


Ploaia care aluneca pe ferestre arunca umbre şerpuite pe 
podeaua de lemn, pe pereţii vopsiți ai dormitorului lui Arobynn. 

Lysandra le privea deja de ceva timp, ascultând ritmul constant al 
furtunii și respirația bărbatului care dormea lângă ea. Complet 
inconștient. Dacă era să o facă, trebuia o facă acum - când somnul lui 
era cel mai profund, iar ploaia acoperea majoritatea sunetelor. O 
binecuvântare de la Temis, Zeița Lucrurilor Sălbatice, care avusese 
grijă de ea când fusese Theriană, şi care nu uita niciodată de animalele 
lumii, închise în cuști. 

Trei cuvinte - atât era scris pe biletul pe care i-l strecurase Aelin 
mai devreme; un bilet încă ascuns în buzunarul secret al lenjeriei ei 
scoase. 

„Este al tău.“ Ea ştia că era un dar - un dar de la regina care nu 
avea altceva de dăruit unei prostituate fără nume, cu o poveste tristă. 

Lysandra se întoarse într-o parte, fixând cu privirea bărbatul gol 
care dormea la câţiva centimetri distanţă, cu părul roșcat împrăştiat pe 
faţă. 

El nu bănuise niciodată cine îi dăduse lui Aelin detalii despre 
Cormac. Dar acesta fusese întotdeauna șiretlicul ei cu Arobynn - pielea 
pe care o purtase încă din copilărie. Nu crezuse niciodată altceva 
despre comportamentul ei înfumurat şi anost, niciodată nu se 
deranjase să o facă. Dacă ar fi făcut-o, nu ar fi ţinut un cuțit sub pernă și 
nu ar fi lăsat-o să doarmă în acest pat, cu el. 


Nu fusese blând în seara asta, iar ea ştia că avea să-i apară o 
vânătaie pe antebraţ, în locul în care o apucase prea strâns. Victorios, 
elegant, un rege sigur de coroana sa, nici măcar nu observase. 

La cină, ea îi văzuse expresia de pe chip când îi zărise pe Aelin și 
Rowan zâmbindu-și. Toate împunsăturile și poveştile lui Arobynn nu 
reușiseră să îşi găsească ţinta în seara asta deoarece Aelin fusese prea 
atentă la Rowan ca să îl audă. 

Ea se întrebă dacă regina știa. Rowan știa. Aedion ştia. Şi Arobynn 
ştia. El înţelesese că, dacă era cu Rowan, ei nu îi mai era frică de el; cu 
Rowan, Arobynn era acum complet inutil. lrelevant. 

„Este altău.“ 

După plecarea lui Aelin, de îndată ce încetase să mai meargă 
țanțoş prin casă, convins de faptul că o stăpânea complet pe regină, 
Arobynn îşi chemase oamenii. 

Lysandra nu auzise planurile, dar ştia că Prinţul Fae avea să fie 
prima lui ţintă. Rowan urma să moară - Rowan trebuia să moară. Citise 
asta în ochii lui, când Arobynn îi privise pe regină și pe prințul ei 
ținându-se de mână, zâmbindu-și în ciuda lucrurilor îngrozitoare din 
jurul lor. 

Lysandra băgă o mână sub pernă când se strecură lângă Arobynn, 
lipindu-se de el. El nu se mișcă; continuă să respire profund și constant. 
El nu avusese niciodată probleme cu somnul. În noaptea în care îl 
ucisese pe Wesley, dormise ca valiza în gară, fără să fie conştient de 
momentele în care nici măcar voința ei de fier nu reușise să îi 
împiedice lacrimile tăcute să cadă. 

Ea avea să găsească din nou acea dragoste - într-o zi. Şi avea să 
fie profundă şi neașteptată, începutul, și sfârşitul, şi eternitatea, genul 
de iubire care ar fi putut schimba istoria și lumea. 

Mânerul micului pumnal era rece în mâna ei, iar când Lysandra se 
întoarse din nou, îl trase după ea. 

Fulgerul străluci pe lamă, licărind argintiu. 

Pentru Wesley. Pentru Sam. Pentru Aelin. 

Și pentru ea. Pentru copilul care fusese, pentru fata de 
şaptesprezece ani din seara Licitaţiei, pentru femeia care devenise, cu 
inima frântă şi rana invizibilă încă sângerând. 

Fu foarte uşor să se ridice şi să-i taie gâtul lui Arobynn. 


CAPITOLUL 45 


Bărbatul legat de masă ţipă când demonul își trecu mâinile peste 
pieptul lui gol, unghiile intrându-i în piele şi lăsând dâre de sânge in 
urmă. 

„Ascultă-l! șopti prințul demon. Ascultă muzica pe care o 
creează!” 

Dincolo de masă, se afla bărbatul care de obicei stătea pe tronul 
de cleștar. 

— Unde se ascund rebelii? întrebă el. 

— Nu știu, nu știu! ţipă bărbatul. 

Demonul își trecu din nou unghiile peste pieptul bărbatului. Era 
sânge peste tot. 

„Nu da înapoi, laşule! Priveşte, savurează!” 

Corpul - care, cândva ar fi putut fi al lui - îl trădase complet. 
Demonul îl ţinea strâns, forțându-l să privească, în timp ce propriile-i 
mâini apucară un dispozitiv cu aspect sinistru, potrivindu-l pe fața 
bărbatului și începând să-l strângă. 

— Răspunde-mi, rebelule! ordonă bărbatul încoronat. 

Bărbatul ţipă când masca se strânse. 

Poate că şi el ar fi început să ţipe - poate că ar fi început să-l 
implore pe demon să se oprească. 

„Laşule - om laş. Nu îi guşti durerea, frica?” 

O gusta, iar demonul vâri în el fiecare strop de încântare pe care o 
simţea. Dacă ar fi putut să vomite, ar fi făcut-o. Aici nu exista așa ceva. 
Aici, nu era nicio scăpare. 

— Te rog, imploră bărbatul de pe masă. Te rog! Dar mâinile lui nu 
se opriră. 

lar bărbatul continuă să ţipe. 


CAPITOLUL 46 


Acea zi, hotărî Aelin, era condamnată să se ducă naibii, și nu avea 
niciun folos să încerce măcar să o salveze - nu având în vedere ce 
trebuia să facă în continuare. 


Înarmată până în dinţi, încercă să nu stăruiască asupra cuvintelor 
lui Rowan din seara precedentă, cât merseră cu trăsura prin oraș. Dar 
le auzi la fiecare bătaie a copitelor cailor, tot așa cum le auzise toată 
noaptea, când rămăsese trează în pat, încercând să-i ignore prezenţa. 
„Nu mă atinge aşa.“ 

Se așeză cât de departe putu de Rowan, aproape să atârne peste 
fereastra trăsurii. Vorbise cu el, desigur - distant și rapid - iar el îi 
dăduse răspunsuri trunchiate. Călătoria fusese minunată. Aedion, 
înțelept, nu pusese nicio întrebare. 

Ea avea nevoie de o minte limpede, neîndurătoare, pentru a 
suporta următoarele câteva ore. 

Arobynn era mort. Vestea că Arobynn fusese găsit ucis venise în 
urmă cu o oră. Tern, Harding și Mullin, cei trei asasini care preluasem 
controlul Breslei şi al proprietății până ce aveau să se lămurească 
lucrurile, îi ceruseră să vină imediat. 

Ea ştia ce se întâmplase de seara trecută, desigur. Să i se confirme 
era o uşurare - că Lysandra o făcuse şi supraviețuise, dar... 

Mort. 

Trăsura trase în fața Breslei Asasinilor, dar Aelin nu se mișcă. 
Liniştea căzu, în timp ce ei își ridicară privirea spre casa din piatră 
deschisă la culoare, ce se contura deasupra. Dar Aelin închise ochii, 
respirând adânc. 

„O ultimă dată - trebuie să mai porți masca asta, o ultimă dată, iar 
apoi, poţi să o îngropi pe Celaena Sardothien pentru totdeauna.” 

Ea deschise ochii, îşi îndreptă umerii și își ridică bărbia, chiar 
dacă restul corpului ei deveni fluid, cu graţia unei feline. 

Aedion privi uimit, iar ea știu că faţa ei nu mai semăna deloc cu 
cea a verișoarei pe care o cunoscuse. Se uită la el, apoi la Rowan, şi un 
zâmbet crud i se lăți pe chip, când se înclină pentru a deschide ușa 
trăsurii. 

- Nu-mi staţi în cale! le spuse ea. 

leşi din trăsură. Mantia îi fâlfâia în vântul de primăvară, în timp 
ce urcă repede pe treptele Breslei și deschise cu piciorul ușile de la 
intrare. 


CAPITOLUL 47 


— Ce naiba s-a întâmplat? exclamă Aelin, când ușile de la intrarea 
în Breasla Asasinilor bubuiră în spatele ei. Aedion și Rowan o urmară, 
ambii ascunși sub glugi groase. 

Holul din față era gol, dar o sticlă se sparse în salonul închis, iar 
apoi... 

Trei bărbaţi, unul înalt, unul scund și slab și unul monstruos de 
musculos, intrară în hol. Harding, Tern și Mullin. Ea le rânji - mai ales 
lui Tern. El era cel mai mic, cel mai bătrân și cel mai viclean, șeful 
micului lor grup. Probabil că el sperase ca ea să-l fi ucis pe Arobynn în 
acea seară, când se întâlniseră în Bolţi. 

— Începe să vorbeşti, şuieră ea. 

Tern își depărtă picioarele. 

— Doar dacă vorbești și tu. 

Aedion mârâi încet, când cei trei asasini îi măsurară din priviri pe 
însoțitorii ei. 

— Nu băgaţi în seamă câinii de pază, izbucni ea, atrăgându-le din 
nou atenţia asupra ei. Explicaţi-mi. 

Se auzi un suspin înăbușit în salonul din spatele bărbaţilor, iar ea 
se uită peste umerii înalţi ai lui Mullin. 

— Ce caută târfele astea două aici? 

Tern se încruntă. 

— Pentru că Lysandra a fost cea care s-a trezit țipând, lângă 
corpul lui. 

Degetele i se transformară în gheare. 

— Aşa deci? şopti ea, cu o asemenea furie în priviri, că până şi 
Tern se dădu la o parte când intră în salon. 

Lysandra era tolănită pe fotoliu, cu o batistă pe față. Clarisse, 
matroana ei, stătea în spatele scaunului, cu fața palidă și încordată. 
Sângele pătase pielea Lysandrei și îi încâlcise părul, iar unele pete 
udaseră halatul subțire din mătase care abia îi ascundea goliciunea. 

Lysandra se îndreptă cu o smucitură, cu ochii roșii şi fața pătată. 

— Nu eu am făcut-o - jur că nu eu am făcut-o... 

Un joc spectaculos. 

— De ce naiba ar trebui să te cred? întrebă Aelin. Tu eşti singura 
care are acces în camera lui. 


Clarisse, cu părul blond și care îmbătrânea grațios pentru o 
femeie la patruzeci de ani, țâțâi. 

— Lysandra nu i-ar fi făcut niciodată rău lui Arobynn. De ce ar fi 
facut-o, când el făcea atât de multe ca să-i plătească datoriile? 

Aelin își înălță capul spre matroană. 

— Ți-am cerut părerea, Clarisse? 

Pregătiți să acționeze violent, Rowan și Aedion rămaseră tăcuți, 
deşi ea ar fi putut jura că un șoc licări în ochii lor umbriţi. Bun. Aelin își 
îndreptă atenţia asupra asasinilor. 

— Arătați-mi unde l-aţi găsit. Acum. 

Tern o privi lung, gândindu-se la fiecare cuvânt al ei. „Un efort 
curajos, gândi ea, să încerce să arate că știu mai multe decât ar trebui.” 
Asasinii îi arătară scările, vizibile prin ușile deschise ale salonului. 

— În camera lui. I-am mutat corpul la parter. 

— L-aţi mutat înainte de a putea studia locul faptei? 

— Ți s-a spus doar din amabilitate, zise Harding, cel înalt şi tăcut. 

„Şi ca să vedeţi dacă am făcut-o eu.“ 

Ea plecă din salon, arătând cu degetul în spatele ei spre Lysandra 
şi Clarisse. 

— Dacă vreuna din ele încearcă să fugă, îi indică ea lui Aedion, 
spintecă-le! 

Rânjetul lui Aedion străluci sub glugă, mâinile lui plutind în raza 
de acțiune a cuţitelor de luptă. 

Dormitorul lui Arobynn era o baie de sânge. Și nu se prefăcu 
atunci când se opri în prag, clipind la patul îmbibat cu sânge și la balta 
de sânge de pe podea. Ce îi făcuse Lysandra? 

Ea își încleștă mâinile ca să nu tremure, conștientă că cei trei 
asasini din spatele ei ar fi putut să o vadă. Ei îi supravegheau fiecare 
respiraţie şi clipire şi înghițitură. 

— Cum? 

Mullin hârâi. 

— Cineva i-a tăiat gâtul și l-a lăsat să se înece în propriul sânge. 

Li i se întoarse stomacul pe dos - cu adevărat. Părea că Lysandra 
nu se mulțumise să îl ucidă rapid. 

—Acolo, spuse ea şi nu mai reuşi să vorbească. Încercă în 
continuare. Este o urmă în balta de sânge. 

— Cizme, rosti Tern, de lângă ea. Mari - probabil ale unui bărbat. 
Aruncă o privire spre picioarele subțiri ale lui Aelin. Apoi, îi studie 


picioarele lui Rowan din locul în care prinţul se ivi în spatele ei, cu 
toate că probabil le examinase deja. Ticălosul. Desigur, urmele lăsate 
intenționat de Chaol erau făcute de cizme diferite de cele purtate de ei. 

—Nu s-a umblat la încuietoare, spuse ea, atingând ușa. Și 
ferestrele? 

—Duc-te și verifică! ordonă Tern. 

Ar fi trebuit să meargă prin sângele lui Arobynn ca să ajungă 
acolo. 

— Spune-mi odată, zise ea încet. Cu grijă. 

—Încuietoarea este distrusă din exterior, rosti Harding, iar Tern 
aruncă o privire spre el. 

Ea se retrase în întunericul rece al holului. Rowan rămase tăcut la 
distanță, descendența lui Fae încă nedetectată sub acea glugă - și avea 
să rămână așa atât timp cât nu îşi deschidea gura ca să-și dezvăluie 
caninii alungiți. 

— Nu a raportat nimeni ceva nelalocul lui? întrebă Aelin. 

Tern ridică din umeri. 

— A fost o furtună. Criminalul probabil a așteptat până atunci ca 
să-l ucidă. El o privi din nou lung, violenţa răutăcioasă dansând în ochii 
lui negri. 

— De ce nu o spui pur şi simplu, Tern? De ce nu mă întrebi unde 
am fost noaptea trecută? 

— Ştim unde ai fost, spuse Harding, venind în spatele lui Tern. 
Nimic bun nu se citea pe chipul lui lung și amabil. Oamenii noştri te-au 
văzut acasă toată noaptea. Ai fost pe acoperișul casei, iar apoi ai mers 
la culcare. 

Întocmai cum plănuise ea. 

— Îmi spui detaliile astea pentru că ţi-ar plăcea să-ți vânez 
oamenii și să-i elimin? răspunse dulce Aelin. Pentru că, după ce voi 
lămuri încurcătura asta, exact asta plănuiesc să fac. 

Mullin pufni brusc pe nas și aruncă o privire spre Harding, dar nu 
spuse nimic. El întotdeauna vorbea puţin - era perfect pentru treburile 
murdare. 

— Nu te atingi de oamenii noştri, iar noi nu ne atingem de ai tăi, 
zise Tern. 

— Nu fac înțelegeri cu asasini ticăloși de mâna a doua, zise ea și 
rânji spre el, în timp ce o luă pe hol, trecând pe lângă fosta ei cameră, şi 
coborî scările, urmată de Rowan. Îi făcu semn din cap lui Aedion când 


intră în salon. Acesta rămase pe poziţie, vigilent, încă zâmbind ca un 
lup. Lysandra nu se mișcase un centimetru. Tu poţi să pleci, îi spuse ea. 
Lysandra își ridică rapid privirea. 

— Ce? se miră Tern. 

Aelin îi arătă uşa. 

— De ce l-ar omori târfele astea două însetate de bani pe cel mai 
important client al lor? La drept vorbind, rosti ea peste umăr, cred că 
voi trei ați avea mai mult de câștigat. 

Înainte de a începe să răspundă, Clarisse tuși cu subînţeles. 

— Da? mârâi Aelin. 

Chipul lui Clarisse era palid, dar ea își ţinu capul ridicat când 
vorbi. 

— Dacă îmi dai voie, Stăpânul Băncii va fi curând aici, ca să 
citească testamentul lui Arobynn. El... Ea îşi şterse ochii, portretul 
perfect al suferinței. Arobynn m-a informat că apărem în document. 
Am vrea să rămânem aici până ce se citeşte. 

Aelin rânji. 

— Sângele lui Arobybnn nici nu s-a uscat pe acel pat, iar voi deja 
vă năpustiți asupra moștenirii. Nu știu de ce sunt surprinsă. Poate că v- 
am considerat nevinovate prea devreme, dacă sunteţi atât de 
nerăbdătoare să luaţi tot ce v-a lăsat. 

Clarisse păli din nou, iar Lysandra începu să tremure. 

—Te rog, Celaena! imploră Lysandra. Nu am facut-o - niciodată 
nu aș... 

Cineva bătu la uşa de la intrare. 

Aelin își băgă mâinile în buzunare. 

— Ca să vezi. Ce sincronizare bună! 


Stăpânul Băncii păru că era pe cale să vomite văzând-o pe 
Lysandra acoperită cu sânge, dar apoi oftă cumva ușurat când o zări pe 
Aelin. Lysandra şi Clarisse stăteau acum în fotolii identice, în vreme ce 
Stăpânul luă loc în spatele micului birou din fața ferestrelor înalte cu 
arcadă, Tern şi acoliţii lui dând târcoale ca vulturii. Aelin se rezemă de 
zidul de lângă tocul uşii, cu brațele încrucișate, Aedion stând în stânga 
ei, iar Rowan, în dreapta. 


Cât timp Stăpânul continuă la nesfârşit cu scuzele și 
condoleanţele, ea îi simţi privirea lui Rowan. El se apropie un pas, ca și 
când ar fi voit să-şi atingă braţul de al ei. Ea se feri din calea lui. 

Rowan încă o fixa cu privirea când Stăpânul deschise un plic 
sigilat şi își drese vocea. El rosti niște cuvinte din jargonul legal și își 
oferi din nou condoleanţele, pe care nenorocita de Clarisse avusese 
îndrăzneala să le accepte ca și când ar fi fost văduva lui Arobynn. 

Apoi, citi o listă lungă a bunurilor lui Arobynn - investiţiile lui în 
afaceri, proprietăţile și averea imensă și scandaloasă rămasă în contul 
lui. Clarisse saliva practic pe covor, dar cei trei asasini ai lui Arobynn, 
grijulii, nu afişară nicio expresie. 

— Este dorința mea, citi Stăpânul, ca singurul beneficiar al 
întregii mele averi, al bunurilor şi al proprietăților să fie moștenitoarea 
mea, Celaena Sardothien. 

Clarisse se întoarse pe scaun, mai rapid decât o viperă. 

— Poftim? 

— Pe naiba, rosti Aedion, fără să gândească. 

Aelin se holbă la Stăpân, cu gura ușor deschisă, mâinile căzându-i 
moi pe lângă corp. 

— Mai spune asta o dată! șopti ea. 

Stăpânul zâmbi nervos. 

— Totul - întreaga avere, ţi-o lasă ţie. Ei bine, în afară de... această 
sumă pe care i-o lasă doamnei Clarisse, pentru a-și achita datoriile. El îi 
arătă hârtia lui Clarisse. 

— Este imposibil, şopti ea. El mi-a promis că eram trecută în 
testament. 

— Şi ești, completă Aelin, desprinzându-se de perete ca să 
privească, peste umărul lui Clarisse, cifra mică. Nu fi lacomă acum! 

— Unde sunt copiile? întrebă Tern. Le-ai studiat? El ocoli grăbit 
masa, ca să cerceteze testamentul. 

Stăpânul tresări și ridică hârtia - semnată de Arobynn şi complet 
legală. 

— Am verificat copiile din seiful nostru în această dimineaţă. 
Toate sunt identice, toate sunt datate de acum trei luni. 

Când ea era în Wendlyn. Aelin se apropie. 

— Aşadar, în afară de acea sumă minusculă pentru Clarisse... 
toate acestea - această casă, Breasla, celelalte proprietăţi, averea lui - 
sunt toate ale mele? 


Stăpânul dădu din nou din cap, adunându-şi deja hârtiile. 

— Felicitări, domnișoară Sardothien. 

Încet, ea îşi întoarse capul spre Clarisse şi Lysandra. 

— Ei bine, în cazul acesta... Îşi arătă dinţii, într-un zâmbet 
răutăcios. Plecaţi naibii de pe proprietatea mea, lipitoare curviştine ce 
sunteți! 

Stăpânul se înecă. 

Lysandra nu se putu mişca destul de repede, în timp ce se grăbi 
spre uşă. Clarisse totuși rămase așezată. 

— Cum îndrăzneşti... începu matroana. 

— Cinci, făcu Aelin, ridicând cinci degete. Cobort unul şi se întinse 
spre pumnal cu cealaltă mână. Patru. Încă unul. Trei. 

Clarisse își mișcă fundul din cameră, agitându-se după Lysandra, 
care suspina. 

Apoi, Aelin privi la cei trei asasini. Mâinile le atârnau moi pe lângă 
corp, afişându-și furia, şocul şi - destul de înțelept - ceva care semăna 
cu frica. 

— Voi l-aţi ținut pe Sam, în timp ce Arobynn m-a bătut măr, iar 
apoi nu aţi ridicat un deget ca să îl opriţi pe Arobynn când l-a bătut și 
pe el, rosti ea încet. Nu știu ce rol aţi avut în moartea lui, dar nu voi uita 
niciodată sunetul vocilor voastre în fața ușii dormitorului meu, când 
mi-ați dat detalii despre casa lui Rourke Farran. A fost ușor pentru voi 
trei? Să mă trimiteţi în casa acelui sadic, știind ce i-a făcut lui Sam și ce 
voia să-mi facă și mie? Aţi urmat ordinele sau aţi fost mai mult decât 
bucuroşi să vă oferiţi voluntari? 

Stăpânul se dăduse înapoi pe scaun, încercând să se facă pe cât de 
invizibil posibil, într-o cameră plină cu asasini profesioniști. 

Tern zâmbi oarecum. 

— Nu ştim despre ce vorbeşti. 

— Păcat! Poate că aș fi vrut să ascult niște scuze mărunte. Se uită 
la ceasul de pe şemineu. Luaţi-vă hainele și plecaţi naibii de aici! Chiar 
acum! 

Ei clipiră. 

— Cum? se miră Tern. 

— Luaţi-vă hainele! repetă ea, accentuând fiecare cuvânt. Plecaţi 
naibii de aici! Chiar acum! 

— Asta este casa noastră, replică Harding. 


— Nu mai este. Ea îşi curăță unghiile. Corectează-mă dacă 
greşesc, Stăpâne, zise ea mieros, iar bărbatul se făcu mic la atenţia 
acordată. Casa şi tot ce e aici îmi aparține. Tern, Harding şi Mullin nu şi- 
au achitat datoriile față de bietul Arobynn, aşadar, deţin tot ce au ei aici 
- până și hainele lor. Mă simt generoasă, așa că îi voi lăsa să le păstreze, 
pentru că gusturile lor sunt, oricum, îngrozitoare. Dar armele lor, lista 
de clienţi, Breasla... Toate acestea sunt ale mele. Eu decid cine rămâne 
şi cine pleacă. Şi deoarece aceștia trei au crezut că este potrivit să mă 
acuze de uciderea stăpânului meu, eu spun că sunt excluși. Dacă 
încearcă să mai lucreze din nou în acest oraș, pe acest continent, atunci, 
după lege şi după legile Breslei, am dreptul să îi vânez și să îi tai în 
bucățele. Ea flutură din gene. Sau mă înșel? 

Stăpânul înghiţi zgomotos. 

— Ai dreptate. 

Tern făcu un pas spre ea. 

— Nu poți - nu poți face asta. 

— Pot şi o fac. Regina Asasinilor sună atât de frumos, nu-i așa? 
Flutură mâna spre ușă. Plecaţi. 

Harding şi Mullin intenționară să plece, dar Tern își întinse 
mâinile, oprindu-i. 

— Ce naiba vrei de la noi? 

— Sincer, nu m-ar deranja să vă văd pe toți trei spintecaţi și cu 
intestinele atârnând, dar cred că aceste covoare foarte frumoase, care 
acum sunt ale mele, s-ar murdări. 

— Nu ne poţi arunca, pur şi simplu, afară. Ce vom face? Unde vom 
merge? 

— Am auzit că iadul este deosebit de frumos în perioada asta a 
anului. 

— Te rog - te rog! făcu Tern, respirând precipitat. 

Ea își vâri mâinile în buzunare și cercetă camera. 

— Presupun... Scoase un sunet preocupat. Presupun că aş putea 
sa vă vând casa, pământul şi Breasla. 

— Ticăloaso..., începu Tern, dar Harding păşi în față. Cât? 

— La cât au fost evaluate Breasla și proprietatea, Stăpâne? 

Stăpânul semăna cu un om care mergea la spânzurătoare, când 
deschise din nou dosarul şi găsi suma. Astronomică, scandaloasă, 
imposibil de plătit de cei trei. 


Harding îşi trecu o mână prin păr. Tern se făcuse extrem de mov 
la față. 

— Înţeleg că nu aveţi atâția bani, spuse Aelin. Păcat! Voiam să v-o 
ofer la valoarea nominală - fără scumpiri. 

Ea voi să se întoarcă, dar Harding deschise iar gura. 

— Aşteaptă! Dar dacă am plăti împreună - noi trei şi ceilalți. 
Astfel încât am deţine toți casa şi Breasla. 

Ea se opri. 

— Banii sunt bani. Nu-mi pasă de unde-i luaţi, atâta vreme cât îmi 
sunt daţi. Ea își înclină capul spre Stăpân. Ai putea face actele azi? Cu 
condiţia ca ei să vină cu banii, desigur. 

— Este o nebunie, îi șopti Tern lui Harding. 

Harding scutură din cap. 

— Taci, Tern! Doar taci! 

— Eu... făcu Stăpânul. Eu - le pot pregăti în trei ore. Aţi avea timp 
suficient ca să dovediţi că dispuneţi de fonduri suficiente? 

Harding dădu din cap. 

— Îi vom găsi pe ceilalţi și le vom spune. 

Ea îi zâmbi Stăpânului și celor trei bărbați. 

— Felicitări pentru noua voastră libertate. Le arătă ușa. Și, 
deoarece sunt stăpâna casei încă trei ore... ieșiţi afară. Duceţi-vă și 
găsiți-vă prietenii, adunațţi-vă banii, iar apoi staţi pe trotuar, ca niște 
gunoaie ce sunteţi, până ce se întoarce Stăpânul. 

Ei se supuseră cu înțelepciune, Harding prinzându-l de mână pe 
Tern, ca să-l împiedice să facă un gest vulgar. După ce Stăpânul Băncii 
plecă, asasinii vorbiră cu toţi colegii lor și toți locuitorii casei se 
încolonară afară, unul câte unul, chiar și servitorii. Ei nu-i păsa cum 
interpretau vecinii acest lucru. 

Curând, în afară de ea, de Aedion și de Rowan, nu mai rămăsese 
nimeni în imensa și frumoasa casă. 

Ei o urmară în tăcere, în timp ce ea ieşi pe uşă, spre nivelurile de 
mai jos şi cobori în întuneric, să-şi vadă stăpânul pentru ultima dată. 

Rowan nu știa ce să creadă. Ea devenise un vârtej de ură, și furie, 
şi violenţă. Și niciunul dintre acești asasini săraci nu fuseseră surprinși 
- nici măcar nu clipiseră din cauza comportamentului ei. Din chipul 
palid al lui Aedion, el ştiu că generalul se gândea la același lucru, 
contemplând anii pe care ea îi petrecuse fiind acea creatură rea și 


neînduplecată. Celaena Sardothien - asta fusese ea atunci și asta 
devenise astăzi. 

El ura acest lucru. Ura faptul că nu putea ajunge la ea când era 
acea persoană. Ura că se răstise la ea cu o seară în urmă, că atingerea 
mâinilor ei îl făcuse să intre în panică. Acum, ea îl izolase complet. 
Persoana care devenise astăzi nu era bună, nu era veselă. 

El o urmă în temnițe, unde lumânările luminau calea spre camera 
în care era ținut corpul stăpânului ei. Ea încă mergea, cu mâinile în 
buzunare, fără să-i pese că Rowan trăia, respira sau exista. „Nu este 
real, îşi zise el. E un joc.“ 

Dar îl evitase din seara precedentă, iar astăzi chiar se eschivase 
de atingerea lui când îndrăznise să întindă mâna spre ea. Asta fusese 
ceva real. 

Ea intră pe uşa deschisă, în aceeași cameră în care zăcuse Sam. 
Părul roşcat se revărsa de sub un cearșaf alb, care acoperea corpul gol 
de pe masă, iar ea se opri în fața lui. Apoi, se întoarse spre Rowan și 
Aedion. 

Îi fixă cu privirea, aşteptând. Aşteptă ca ei să... 

Aedion înjură. 

— Ai schimbat testamentul, nu-i aşa? 

Ea schiță un zâmbet glacial, cu ochii umbriți. 

— Ai zis că aveai nevoie de bani pentru o armată, Aedion. Așadar, 
iată banii tăi - toți, fiecare monedă pentru Terrasen. Măcar atât ne 
datora Arobynn. În seara în care am luptat în Gropi, am fost acolo doar 
pentru că i-am contactat pe proprietari cu câteva zile înainte şi le-am 
spus să încerce discret să-l facă pe Arobynn să investească. El a mușcat 
momeala - nici măcar nu a pus la îndoială sincronizarea. 

Dar am vrut să mă asigur că avea să câștige repede înapoi banii 
pe care i-a pierdut când am distrus Bolţile. Ca să nu ne lipsească nicio 
monedă datorată nouă. 

La naiba. 

Aedion scutură din cap. 

— Cum - cum naiba ai făcut asta? 

Ea deschise gura, dar Rowan i-o luă înainte. 

— S-a furișat la bancă - în toate acele ocazii când a ieşit pe ascuns 
afară, în mijlocul nopţii, rosti el încet. Și a folosit toate acele întâlniri 
din timpul zilei cu Stăpânul Băncii ca să înțeleagă mai bine 


amplasamentul, unde erau ținute lucrurile. Femeia asta, regina asta a 
lui... Un fior familiar îi trecu repede prin sânge. Ai ars originalele? 

Ea nici măcar nu se uită la el. 

— Clarisse ar fi fost o femeie foarte bogată, iar Tern ar fi devenit 
Regele Asasinilor. Şi știi ce aş fi primit eu? Amuleta din Orynth. Asta era 
tot ce-mi lăsa mie. 

— Aşa ai ştiut că o avea cu adevărat - şi unde o ţinea, spuse 
Rowan. Citind testamentul. 

Ea ridică din nou din umeri, alungând șocul și admiraţia pe care 
el nu şi le putu ascunde. Alungându-l pe el. 

Aedion îşi frecă faţa. 

— Nici măcar nu ştiu ce să spun. Ar fi trebuit să-mi spui, ca să nu 
mă port ca un prost cu gura căscată. 

— Surpriza ta trebuia să fie autentică; nici măcar Lysandra nu 
ştia despre testament. Un răspuns atât de distant - închis și greu. 
Rowan voia să o scuture, să-i ceară să-i vorbească, să-l privească. Dar 
nu era complet sigur de ce ar fi făcut el dacă nu l-ar fi lăsat să se 
apropie, dacă s-ar fi retras din nou, în timp ce Aedion îi privea. 

Aelin se întoarse din nou spre corpul lui Arobynn și îndepărtă 
cearșaful de pe fața lui, dezvăluind rana zimțată de pe gâtul palid. 

Lysandra îl ciopârțise. 

Faţa lui Arobynn fusese aranjată într-o expresie calmă, dar, după 
cât sânge văzuse Rowan în dormitorul lui, bărbatul fusese complet 
treaz când se înecase în propriul sânge. 

Aelin se uită la fostul ei stăpân, neafișând nicio emoție, în afară de 
ușoara încordare a gurii. 

— Sper că zeul întunecat îți va găsi un loc special în ținutul lui, 
vorbi ea şi un fior coborî pe spinarea lui Rowan, la tonul întunecat al 
vocii ei. 

Ea întinse o mână în spate, spre Aedion. 

— Dă-mi sabia ta. 

Aedion scoase Sabia din Orynth și i-o înmână. Aelin își cobori 
privirea spre sabia înaintașilor ei, examinând-o în mâini. Când o ridică 
deasupra capului, doar o hotărâre de gheață se citi în acei ochi 
extraordinari. O regină care făcea dreptate. 

Apoi, ridică sabia tatălui ei şi îi tăie capul lui Arobynn. Acesta se 
rostogoli într-o parte, cu un zgomot surd, iar ea îi zâmbi încruntată 
cadavrului. 


— Doar ca să mă asigur, fu tot ce spuse. 


PARTEA A DOUA 


Regina luminii 


CAPITOLUL 48 


A doua zi de dimineață, Manon o bătu pe Asterin în sala în care se 
servea micul dejun, după izbucnirea ei privind grupul de vrăjitoare 
Picioare-galbene. Nimeni nu întrebă de ce; nimeni nu îndrăzni să o 
facă. 

Trei lovituri separate. Asterin nici măcar nu tresări. 

După ce Manon termină, vrăjitoarea nu făcu decât să o fixeze cu 
privirea, în timp ce sângele albastru îi țâșnea din nasul spart. Fără să 
zâmbească. Fără să rânjească sălbatic. Apoi, Asterin plecă. 

Restul Celor Treisprezece le supravegheară cu atenţie. Vesta, 
acum Locţiitoarea lui Manon, păru că dorea să se grăbească după 
Asterin, dar Sorrel făcu un semn din cap, care o încremeni pe 
vrăjitoarea cu păr roșcat. 


Manon se purtă ciudat tot restul zilei. Îi spusese lui Sorrel să-şi 
țină gura în privința vrăjitoarelor Picioare-galbene, dar se întreba dacă 
ar fi trebuit să-i zică lui Asterin să facă același lucru. Ezită, gândindu-se 
la asta. 

„Tu le-ai permis să facă asta.“ 

Cuvintele continuară să danseze în mintea lui Manon, împreună 
cu acel scurt şi moralizator discurs pe care Elide îl rostise în seara 
precedentă. „Speranţă. Ce prostii!” 

Vorbele încă dansau în clipa în care Manon intră încet în camera 
de consiliu a ducelui, la mai mult de douăzeci de minute după ce fusese 
chemată. 

— Îţi face plăcere să mă jigneşti cu întârzierea ta sau nu eşti în 
stare să îți dai seama cât este ceasul? întrebă ducele din scaunul său. 
Vernon și Kaltain stăteau la masă, primul zâmbind afectat, iar ea 
privind în gol, în față. Nici urmă de foc-umbră. 

— Sunt nemuritoare, replică Manon, ocupând un loc în partea 
opusă lor, în vreme ce Sorrel stătea de pază lângă uși, iar Vesta, afară, 
pe hol. Pentru mine, timpul nu înseamnă nimic. 

— Eşti uşor impertinentă astăzi, spuse Vernon. Îmi place. 

Manon îi aruncă o privire rece. 

— Muritorule, în dimineaţa asta am ratat micul dejun. Dacă aș fi 
în locul tău, aş avea grijă. 

Lordul zâmbi. 

Ea se lăsă pe spate în scaun. 

— De ce m-ai chemat acum? 

— Am nevoie de un alt sabat de vrăjitoare. 

Manon nu afișă nicio expresie. 

— Dar ce s-a întâmplat cu vrăjitoarele Picioare-galbene pe care le 
ai deja? 

— Îşi revin şi, în curând, vor putea să primească vizitatori. 

Mincinosul! 

— Un sabat Cioc-negru de această dată, insistă ducele. 

— De ce? 

— Pentru că vreau unul, iar tu îmi vei face rost, iar asta e tot ceea 
ce trebuie să știi. 

„Tu le-ai permis să facă asta.“ Simţea privirea lui Sorrel în ceafa. 

— Nu suntem niște târfe de care oamenii tăi să se folosească. 

— Sunteţi făpturi sacre, zise ducele. Este o onoare să fiți alese. 


— Cred că doar un bărbat ar putea să presupună asta. 

Se văzu sclipirea unor dinţi îngălbeniți. 

— Alege-ţi cele mai puternice vrăjitoare și trimite-le jos! 

— Va trebui să mă gândesc o vreme la asta. 

— Fă-o repede sau le voi alege chiar eu. 

„Tu le-ai permis să facă asta.“ 

— Şi, între timp, spuse ducele, ridicându-se din scaunul lui cu o 
mişcare rapidă şi fermă, pregăteşte-le pe Cele Treisprezece! Am o 
sarcină pentru tine. 


Manon pluti pe un vânt iute şi aspru, forțându-l pe Abraxos în 
ciuda norilor care se adunau, în ciuda furtunii care izbucni în jurul 
Celor Treisprezece. Să iasă. Trebuia să iasă, să-și amintească vântul 
care îi muşca fața, să simtă viteza și puterea nelimitate. 

Chiar dacă adrenalina aventurii era ușor diminuată de călăreaţa 
din fața ei, al cărei trup fragil era încotoșmănat împotriva elementelor. 

Fulgerele scindară cerul atât de aproape, încât Manon simți 
gustul eterului, iar Abraxos viră, avântându-se în ploaie, nori și vânt. 
Kaltain nici măcar nu tresări. Ceilalţi bărbaţi care călăreau cu restul 
Celor Treisprezece izbucniră în strigăte. 

Tunetul se sparse, iar lumea amorţi odată cu sunetul. Nici măcar 
urletul lui Abraxos nu se auzi în urechile-i surde. Acoperirea perfectă 
pentru ambuscada lor. 

„Tu le-ai permis să facă asta.“ 

Ploaia care-i uda mănușile se transformă în sânge cald, lipicios. 

Abraxos prinse un curent ascendent și se înălță atât de repede, 
încât lui Manon i se făcu rău la stomac. O ţinu strâns pe Kaltain, cu 
toate că femeia era legată cu hamuri. Ea nu reacționă în niciun fel. 

Ducele Perrington, care călărea cu Sorrel, se transformă într-un 
nor de întuneric în vederea periferică a lui Manon, în clipa în care 
plutiră peste canioanele Colţilor Albi, pe care le cartografiaseră cu 
atenţie în toate aceste săptămâni. 

Triburile sălbatice nu aveau să-şi dea seama ce se întâmplă decât 
prea târziu. 

Ea ştia că nu exista nicio modalitate prin care să scape de asta - 
nicio cale să o evite. 


Manon continuă să zboare prin inima furtunii. 


Când ajunseră în dreptul satului, camuflat de pietre şi de zăpadă, 
Sorrel cobori suficient de aproape încât Kaltain să îl audă pe Perrington 
vorbind. 

— Casele. Dă foc tuturor caselor. 

Manon îi aruncă o privire ducelui, apoi se uită la greutatea de 
lângă ea. 

— Să aterizăm... 

— De aici, ordonă ducele, iar chipul îi deveni grotesc de blând 
când îi vorbi lui Kaltain. Fă-o acum, animăluțule. 

Dedesubt, o mică siluetă feminină se strecură dintr-un cort masiv. 
Se uită în sus, țipând. Flăcările întunecate - focul-umbră - o înghițiră 
din cap până-n picioare. Vântul îi purtă strigătul până la Manon. Apoi, 
se auziră şi alte urlete, revărsându-se în clipa în care focul ticălos 
învălui caii şi casele sătenilor. 

— Tuturor, Kaltain, spuse ducele peste vânt. Continuă să dai 
târcoale, Aripă Conducătoare! 

Sorrel întâlni privirea încremenită a lui Manon. Aceasta se uită 
rapid în altă parte şi-l întoarse pe Abraxos în jurul defileului în care cei 
din trib își ridicaseră taberele. Printre aceștia erau rebeli; Manon știa 
pentru că ea însăşi îi urmărise. 

Focul-umbră nimicea tabăra. Oamenii cădeau la pământ, ţipând, 
rugându-se în limbi pe care Manon nu le înțelegea. Din cauza durerii, 
unii leşinau, iar alții mureau. Caii loveau cu copitele şi nechezau niște 
sunete atât de nenorocite, că până și Manon înţepeni. 

Apoi, dispăru. Kaltain se lăsă în braţele lui Manon gâfâind, icnind 
şi respirând răguşit. 

— A terminat, îi spuse Manon ducelui. 

lritarea pâlpâi pe chipul lui cioplit în granit. El se uită la oamenii 
alergând de colo-colo, încercând să-i ajute pe cei care plângeau sau 
care erau în stare de inconștiență - sau morți. Caii fugeau în toate 
părțile. 

— Aterizează, Aripă Conducătoare, şi nimicește totul. 

În orice altă zi, o bună vărsare de sânge i-ar fi făcut plăcere. Dar, 
la comanda lui... Cercetase acest trib pentru el. 


„Tu le-ai permis să facă asta.” 

Manon îi zbieră ordinul lui Abraxos, dar coborârea balaurului era 
lentă - ca şi când i-ar fi dat timp să se răzgândească. Kaltain tremura în 
braţele lui Manon, aproape în convulsii. 

— Ce ai păţit? o întrebă Manon pe femeie, gândindu-se dacă ar 
trebui să însceneze un accident la al cărui final femeia să-și rupă gâtul 
pe stânci. 

Kaltain nu îi răspunse, dar trupul îi era înțepenit, ca și când ar fi 
lost înghețat, în ciuda blănii în care fusese învelită. 

Prea mulți ochi - le priveau prea mulţi ochi pentru ca Manon să o 
omoare. Și, dacă era atât de valoroasă pentru duce, Manon nu se îndoia 
că acesta avea să ia una - sau pe toate - din Cele Treisprezece, drept 
pedeapsă. 

— Grăbeşte-te, Abraxos, spuse ea, iar balaurul își luă avânt, cu un 
mârâit. Ea ignoră nesupunerea și dezaprobarea din sunetul scos. 

Aterizară pe o porțiune întinsă din marginea muntelui, iar Manon 
o lăsă pe Kaltain în grija lui Abraxos, în vreme ce ea se îndreptă, prin 
lapoviţă şi ninsoare, spre satul intrat în panică. 

Cele Treisprezece o urmară în tăcere. Nu se uită la ele; o parte din 
ea nu îndrăznea să vadă ce expresii ar fi afişat. Sătenii se opriră în clipa 
în care le văzură pe vrăjitoare stând în vârful stâncii care se întindea 
dincolo de valea în care își construiseră casele. 

Manon o scoase pe Spintecă-Vânt. Apoi, ţipetele începură să se 
audă din nou. 


CAPITOLUL 49 


Până la jumătatea  după-amiezii, Aelin semnase toate 
documentele pe care i le adusese Stăpânul Băncii, abandonase Breasla 
noilor ei proprietari îngrozitori, iar Aedion încă nu înțelesese tot ce 
făcuse ea. 

Caleaşca îi lăsă la marginea mahalalelor, iar ei rămaseră în 
umbre, în drum spre casă, tăcuți și nevăzuțţi. Cu toate acestea, în clipa 
în care ajunseră la depozit, Aelin continuă să se îndrepte spre râul de la 
câteva cvartale distanţă, fără să spună niciun cuvânt. Rowan dădu să o 
urmeze, dar Aedion îi tăie calea. 


Probabil că își dorea să moară, pentru că Aedion chiar ridică ușor 
din sprâncene când se uită la Prinţul Fae, înainte ca el să o urmeze, 
plimbându-se pe stradă. Cu o seară în urmă, mulțumită ferestrei 
deschise de la dormitorul său, îi auzise certându-se pe acoperiș. Nici 
măcar acum nu ştia, sincer, dacă vorbele lui Rowan îl amuzau sau îl 
înfuriau - „Nu mă atinge așa“ - când era clar că prințul-războinic 
simţea contrariul. Dar Aelin - pe toţi zeii, Aelin încă încerca să-şi dea 
seama ce şi cum. 

Ea mergea pe stradă cu paşi hotărâți și nervoși. 

— Dacă ai venit după mine ca să mă dojenești - of! oftă ea. 
Presupun că nu pot să te conving să te întorci. 

— Doar când va îngheţa iadul, drăguță, spuse Aedion. 

Ea își dădu ochii peste cap și își continuă drumul. Merseră în 
tăcere cvartal după cvartal, până când ajunseră la râul de un maroniu 
strălucitor. O pasarelă pietruită, lungă, veche și murdară se întindea 
de-a lungul marginii râului. Mai jos, stâlpii abandonaţi și dărâmațţi erau 
tot ce mai rămăsese dintr-un doc antic. 

Ea se uită fix la apa noroioasă, încrucișându-și braţele. 
Reflectându-se în suprafața calmă, lumina după-amiezii era aproape 
orbitoare. 

— Spune odată! ordonă ea. 

— Astăzi - modul în care te-ai comportat astăzi... nu a fost chiar o 
mască. 

— Te deranjează? M-ai văzut linșându-i pe oamenii regelui. 

— Mă deranjează că oamenii pe care i-am întâlnit azi nici măcar 
nu au clipit în fața ta. Mă deranjează că ai fost așa multă vreme. 

— Ce vrei să îţi spun? Vrei să îmi cer scuze? 

— Nu - pe toți zeii. Eu doar... Se exprima greşit. Știi că atunci când 
am fost în acele tabere de război, când am devenit general... și eu am 
permis liniilor să fie neclare. Dar eram încă în Nord, încă acasă, printre 
oamenii noștri. În schimb, tu ai venit aici şi a trebuit să creşti alături de 
acei nenorociţi și... Îmi doresc să fi fost aici. Îmi doresc, într-un fel, ca 
Arobynn să mă fi găsit şi pe mine, să ne fi crescut pe amândoi. 

— Frai mai mare. Nu l-ai fi lăsat niciodată pe Arobynn să ne ia. În 
clipa în care ar fi fost neatent, m-ai fi luat şi ai fi fugit. 

Era adevărat - foarte adevărat, dar... 

— Persoana care ai fost astăzi și acum câţiva ani - persoana aceea 
nu a avut parte nici de bucurie, nici de dragoste. 


— În numele zeilor, Aedion, am avut. Nu am fost pe deplin un 
monstru. 

— Totuși, am vrut să ştii toate aceste lucruri. 

— Pentru că te simţi vinovat că eu am devenit o asasină, în vreme 
ce tu ai suferit în taberele de război şi pe câmpurile de luptă? 

— Pentru că nu am fost acolo. Pentru că a trebuit să-i confrunţi 
pe acei oameni singură. Ai născocit acest plan de una singură şi nu ai 
avut încredere în noi, adăugă el. Ai luat asupra ta povara de a obține 
acei bani. Aș fi putut să găsesc o cale - pe toţi zeii, m-aş fi însurat cu 
orice prințesă sau împărăteasă bogată m-ai fi rugat, dacă mi-ar fi 
promis oameni și bani. 

— Niciodată nu te voi vinde ca pe un rob, se răsti ea. Şi acum 
avem suficienți cât să plătim pentru o armată, nu-i așa? 

— Da. Şi încă cum. Dar nu asta contează, Aelin, spuse el trăgând 
aer în piept. Ideea este că - ar fi trebuit să fiu acolo, atunci, dar sunt 
aici, acum. Lasă-mă să te ajut cu această povară. 

Ea își înclină capul pe spate, savurând briza care venea dinspre 
râu. 

— Şi ce ţi-aş putea cere vreodată, din ce n-aş putea face eu? 

— Asta-i problema. Da, cele mai multe lucruri poţi să le faci și 
singură. Asta nu înseamnă că trebuie să le faci. 

— De ce ţi-aş risca viața? Rosti cuvintele sacadat. 

Ah. Ah. 

— Pentru că încă sunt mai neînsemnat decât tine. 

— Nu și pentru mine. Vorbele ei abia erau mai mult decât o 
șoaptă. 

Aedion îi atinse spatele cu mâna, nereușind să-i dea o replică. 

Chiar dacă lumea se năruia în jurul lor, faptul că o auzea spunând 
asta, că stătea aici, lângă ea - era un vis. 

Ea nu rosti nimic, așa că el reuși să se adune și să vorbească. 

— Ce vom face, mai exact? 

Ea îi aruncă o privire. 

— Am de gând să eliberez magia, să-l înfrâng pe rege și să-l omor 
pe Dorian. Ordinea ultimelor două lucruri de pe listă poate fi inversată, 
în funcție de cum decurge totul. 

Inima lui se opri. 

— Poftim? 

— Ce nu-ţi este clar? 


Totul. Fiecare parte nenorocită a planului. Nu se îndoia că avea să 
se țină de cuvânt - chiar şi în privința uciderii prietenului ei. Dacă 
Aedion ar fi obiectat, ea nu ar fi făcut decât să-l mintă, să-l înșele și să-l 
păcălească. 

— Ce, când și cum? întrebă el. 

— Rowan se ocupă de prima etapă. 

— Parcă mi-ai zice: „Am mai multe secrete, pe care ţi le voi 
dezvălui când voi avea chef să te sperii de moarte.” 

Însă răspunsul ei zâmbitor îi arătă că nu avea să o scoată la capăt 
cu ea. Nu era sigur dacă asta îl fermeca sau îl dezamăgea. 


Când Aelin se întoarse câteva ore mai târziu, murmurându-i ,„ 
Noapte bună” lui Aedion, înainte de a se strecura în camera ei, Rowan 
era pe jumătate adormit, în pat. Nici măcar nu aruncă o privire în 
direcția lui când își dădu jos armele și le lăsă grămadă pe masa din fața 
şemineului în care nu ardea focul. 

Eficientă, rapidă, silențioasă. Fără să scoată niciun sunet. 

— Am fost să-l vânez pe Lorcan, spuse el. I-am simţit mirosul în 
preajma oraşului, dar nu l-am văzut. 

— Atunci, a murit? Un alt pumnal ajunse, zdrăngănind, pe masă. 

— Mirosul era proaspăt. Dacă nu a murit acum o oră, e încă în 
viaţă. 

— Bine, răspunse ea cu simplitate, când intră în dressingul 
deschis, ca să se schimbe. Sau, pur şi simplu, ca să evite să-l mai 
privească. 

leşi după câteva momente, într-o cămășuţă de noapte, iar mintea 
lui o luă razna. Ei bine, se pare că întâlnirea lor anterioară o umpluse 
de rușine - dar nu destul de mult încă să poarte ceva mai respectabil în 
pat. 

Mătasea roz îi atârna pe talie și îi alunecă peste șolduri în clipa în 
care se apropie de pat, dezvăluindu-i lungimea glorioasă a picioarelor 
goale, încă subțiri și bronzate, după tot timpul pe care îl petrecuseră 
împreună în aer liber, în această primăvară. O danteluță de culoare 
galben-deschis îi înfrumuseța decolteul adânc, iar când ca se aplecă să 
se urce în pat, el încercă - blestemat să fie, chiar încercă - să nu se uite 
la rotunjimea fină a sânilor ei. 


Presupunea că loviturile de bici din Endovier îi jupuiseră orice 
urmă de jenă. Cu toate că îi făcuse tatuaje peste cele mai multe dintre 
cicatricele de pe spate, marginile acestora rămăseseră. La fel și 
coșmarurile - când încă mai tresărea şi aprindea o lumânare ca să 
alunge bezna în care o băgaseră, memoria puţurilor neluminate pe care 
le folosiseră drept pedeapsă. Inima lui de foc, închisă în întuneric. 

Le datora o vizită supraveghetorilor din Endovier. 

Aelin avea tendința de a-i pedepsi pe toţi care îl răniseră, dar nu 
părea să-și dea seama că şi el - şi Aedion - ar fi putut avea de încheiat 
niște socoteli, în numele ei. Și, pentru că era nemuritor, avea o răbdare 
infinită în ceea ce îi privea pe acei monștri. 

Îi simți parfumul când ea îşi desfăcu părul şi se ghemui în 
grămada de perne. Acel miros îl aprinsese dintotdeauna, fusese mereu 
o chemare şi o provocare. Îl zguduise atât de puternic, după ce fusese 
îngheţat secole întregi încât, la început, o urâse. Însă acum... acum, acel 
parfum îl înnebunea. 

Amândoi erau, într-adevăr, al naibii de norocoși că, în prezent, ea 
nu putea să îşi asume forma Fae și să miroasă tot ce îi fierbea lui în 
sânge. Și aşa îi fusese destul de greu să-i ascundă asta până acum. 
Privirile cu înţeles ale lui Aedion îi spuneau destule despre ce detectase 
verișoara lui. 

El o mai văzuse goală înainte - de câteva ori. Şi, pe toți zeii, da, 
existaseră unele momente în care se gândise la asta, dar se stăpânise, 
învățase să-şi controleze foarte bine acele gânduri inutile. Ca atunci 
când ea gemuse din cauza brizei pe care i-o trimisese în timpul 
sărbătorii Beltane - arcuirea gâtului ei, întredeschiderea buzelor, 
sunetul pe care îl scosese... 

Acum, ea stătea întinsă pe-o parte, cu spatele la el. 

— În legătură cu noaptea trecută, spuse acesta printre dinţi. 

— Este în regulă. A fost o greşeală. 

„Uită-te la mine! Întoarce-te şi uită-te la mine!” 

Dar ea rămase cu spatele la el, în vreme ce lumina lunii mângâia 
mătasea adunată în scobitura taliei sale, peste șoldul ei înclinat. 

Sângele i se încălzi. 

— Nu am vrut să mă răstesc la tine, spuse el. 

— Ştiu că nu ai vrut. Trase pătura în sus, ca şi când i-ar fi simţit 
privirea stăruind asupra acelui loc moale și ademenitor dintre gât și 
umăr - unul dintre puţinele locuri de pe trupul ei care nu era marcat de 


cicatrice sau cerneală. Nici măcar nu știu ce s-a întâmplat, dar au fost 
câteva zile ciudate, aşa că hai să nu mai discutăm despre asta, bine? 
Trebuie să dorm. 

El se gândi dacă să-i spună că nu era în regulă. 

— Bine, zise el. 

După câteva clipe, ea chiar adormi. 

El se rostogoli pe spate şi se uită la tavan, punându-și o mână sub 
cap. Trebuia să clarifice situaţia - trebuia să o facă măcar să se uite din 
nou la el, ca să poată încerca să-i explice că nu fusese pregătit. Îşi 
atinsese tatuajul care povestea ceea ce făcuse şi cum o pierduse pe 
Lyria... Nu fusese pregătit pentru ce simţise în acel moment. Nu dorința 
îl cutremurase. Era doar faptul că... Aelin îl înnebunise în ultimele 
câteva săptămâni şi, cu toate acestea, nu se gândise la cum ar fi fost ca 
ea să se uite la el cu interes. 

Nu era deloc așa cum fusese cu iubitele din trecut: chiar și când 
avusese grijă de ele, nu-i păsase cu adevărat. Cu ele, nu se gândise 
niciodată la acea piață de flori. Nu își amintise niciodată că era în viață 
şi atingea o altă femeie, în timp ce Lyria - Lyria era moartă. Măcelărită. 

Și Aelin... Dacă ar fi format un cuplu și ei i s-ar fi întâmplat ceva... 
Gândul îl lăsă fără suflare. Așadar, trebuia să clarifice totul - trebuia să- 
şi dea seama şi ce era cu el, și ce voia de la ea. 

Chiar dacă ar fi fost un chin. 


— Peruca asta este oribilă, şuieră Lysandra, mângâindu-și capul, 
în vreme ce ea și Aelin își făcură drum cu coatele prin brutăria 
aglomerată, aflată de-a lungul unui şir de docuri mai frumoase. Îmi 
provoacă mâncărimi. 

— Linişte! îi şuieră şi Aelin. Trebuie să o porți doar câteva 
minute, nu pentru toată viaţa. 

Lysandra deschise gura, voind să se mai plângă, însă doi domni 
care țineau nişte cutii cu produse de panificaţie se apropiară și dădură 
apreciativ din cap, în direcția lor. Atât Lysandra, cât şi Aelin se 
îmbrăcaseră cu cele mai frumoase și dantelate rochii, ca două femei 
bogate care se plimbau după-amiaza prin oraş, ambele supravegheate 
de câte două gărzi de corp. 


Rowan, Aedion, Nesryn şi Chaol se sprijineau de stâlpii de lemn ai 
docului, afară, urmărindu-le discret, prin fereastra mare de sticlă a 
magazinului. Purtau haine şi glugi negre și două blazoane diferite - 
ambele false, procurate din ascunzătoarea Lysandrei, la care apela 
când se întâlnea cu clienţi secretoși. 

— Aceea, şopti Aelin, făcându-și loc prin mulţimea de la prânz, 
fixând-o cu privirea pe femeia care părea a fi cea mai necăjită, din 
spatele tejghelei. Potrivit lui Nesryn, cel mai bun moment pentru a veni 
aici era când muncitorii erau prea ocupați ca să mai fie, într-adevăr, 
atenți la clienţii lor și când voiau să scape de ei, cât mai repede posibil. 
Câțiva domni le făcură loc să treacă, iar Lysandra le gânguri 
mulțumirile ei. 

Aelin îi atrase atenţia femeii din spatele tejghelei. 

— Ce vă pot oferi, domnişoară? Politicoasă, dar deja măsurându-i 
din cap până-n picioare pe clienţii care se înghesuiau în spatele 
Lysandrei. 

— Vreau să vorbesc cu Nelly, răspunse Aelin. Trebuia să-mi facă o 
plăcintă cu mure. 

Femeia miji ochii. Un zâmbet triumfător îi străbătu chipul lui 
Aelin. Femeia oftă și se grăbi pe uşa de lemn, permițând să se vadă o 
frântură din haosul brutăriei din spatele acesteia. Reveni după o clipă, 
aruncându-i lui Aelin o privire care-i spunea „Vine imediat” și 
îndreptându-se imediat către un alt client. 

În regulă. Aelin se sprijini de unul dintre pereți și-și încrucişă 
braţele. Apoi, şi le coborî. O domnişoară nu aștepta în acea poziţie. 

— Aşadar, Clarisse nu ştie? întrebă Aelin în şoaptă, supraveghind 
uşa brutăriei. 

— Nu, răspunse Lysandra. Și toate lacrimile pe care le-a vărsat au 
fost pentru propriile pierderi. Ar fi trebuit să vezi cum s-a înfuriat când 
am urcat în trăsură cu acele câteva monede. Nu ţi-e teamă să devii o 
țintă? 

— Sunt o ţintă din ziua în care m-am născut, spuse Aelin. Dar voi 
pleca în curând și, oricum, nu voi mai fi niciodată Celaena. 

Lysandra mormăi ușor. 

— Ştii că aş fi putut să fac asta pentru tine și singură. 

— Da, dar două domnișoare care pun întrebări sunt mai puţin 
suspecte decât una. Lysandra îi aruncă o privire cu înţeles. Aelin oftă. 
Este greu, recunoscu ea. Să nu mai deţii controlul. 


— Nu am de unde să ştiu. 

— Ei bine, nu mai ai mult până îţi vei plăti datoriile, nu-i aşa? 
Curând, vei fi liberă. 

Ridică nonșalant din umeri. 

— Nu chiar. De când a fost exclusă din testamentul lui Arobynn, 
Clarisse ne-a mărit şi mai mult datoriile. Se pare că a cumpărat ceva în 
avans, iar acum trebuie să plătească. 

Pe toţi zeii - nici măcar nu luase în considerare asta! Nici măcar 
nu se gândise la ce ar fi putut să însemne pentru Lysandra și pentru 
celelalte fete. 

— Îmi pare rău pentru orice povară suplimentară pe care trebuie 
sa o îndurați. 

— Pentru că i-am văzut chipul lui Clarisse când a fost citit 
testamentul, voi mai îndura bucuroasă câţiva ani. 

Era o minciună și amândouă ştiau asta. 

— Îmi pare rău, repetă Aelin. Evangeline mi s-a părut că e bine și 
fericită, adăugă ea, pentru că nu mai avea ce să-i ofere, în afară de 
părerile de rău. Aș putea să mă interesez dacă există vreo cale să o 
luăm cu noi când vom pleca... 

— Şi să târâi o fată de unsprezece ani prin regate și într-un 
posibil război? Nu cred. Evangeline va rămâne cu mine. Nu trebuie să- 
mi faci promisiuni. 

— Cum te simţi? întrebă Aelin. După noaptea trecută. 

Lysandra observă trei tinere chicotind când trecură pe lângă un 
tânăr chipeş. 

— Bine. Nu prea-mi vine să cred că am scăpat, dar... Ne-am 
descurcat amândouă, presupun. 

— Regreţi că ai facut-o? 

— Nu. Regret... Regret că nu am apucat să-i zic ce cred cu 
adevărat despre el. Regret că nu i-am spus ce am făcut cu tine - ca să-i 
citesc șocul şi trădarea în privire. Am facut-o atât de rapid şi a trebuit 
să-i țintesc gâtul, iar după aceea m-am întors pe partea cealaltă și am 
ascultat - până la final, dar... Ochii verzi îi erau umbriţi. Ai fi vrut să o 
faci tu? 

—Nu. 

Și astfel încheiară subiectul. 

Ea se uită la rochia în nuanţe de şofran şi smarald a prietenei sale. 


— Rochia asta ţi se potriveşte. Îşi mișcă bărbia spre pieptul 
Lysandrei. Și faci minuni şi în cazul lor. Săracii bărbaţi de aici, nu se pot 
abține să se uite. 

— Crede-mă, nu este o binecuvântare să ai sâni mai mari. Tot 
timpul mă doare spatele. Lysandra se încruntă la sânii ei plini. De 
îndată ce îmi voi recăpăta puterile, chestiile astea vor fi primele care 
vor dispărea. 

Aelin chicoti. Lysandra urma să-şi recapete puterile de îndată ce 
acel turn cu ceas avea să dispară. Încercă să nu se gândească prea mult 
la asta. 

— Vorbeşti serios? 

— Dacă nu ar fi fost Evangeline, cred că m-aș transforma în ceva 
cu gheare și colţi şi aș trăi în sălbăticie pentru totdeauna. 

— Gata cu luxul? 

Lysandra luă o scamă de pe mâneca lui Aelin. 

— Bineînţeles că-mi place luxul - crezi că nu iubesc rochiile și 
bijuteriile? Dar la urma urmei... sunt înlocuibile. Am ajuns să preţuiesc 
mai mult oamenii din viaţa mea. 

— Evangeline e norocoasă să te aibă. 

— Nu mă refeream doar la ea, spuse Lysandra și își muşcă buza 
plină. Tu - sunt recunoscătoare că te am pe tine. 

Aelin ar fi putut să-i răspundă, să-i spună ceva prin care să-i 
transmită, în mod adecvat, licărul de căldură din inima ei, dacă o 
femeie slabă și şatenă nu ar fi ieşit pe ușa bucătăriei. Nelly. Aelin se 
împinse de la perete şi se îndreptă în grabă spre tejghea, urmată de 
Lysandra. 

— Ai venit să mă vezi pentru o plăcintă? întrebă Nelly. 

Lysandra zâmbi frumos, apropiindu-se. 

— Se pare că furnizorul nostru de plăcinte a dispărut odată cu 
Piaţa Umbrelor. Vorbea atât de încet, încât Aelin abia o auzea. Se 
zvoneşte că ştii unde este. 

Ochii albaștri ai lui Nelly părură îngroziți. 

— Nu ştiu nimic despre asta. 

Aelin își plasă delicat săculețul pe tejghea, sprijinindu-se astfel 
încât ceilalți clienţi şi muncitori să nu o vadă în clipa în care îl împinse 
spre Nelly, asigurându-se că monedele răsunară. Monede grele. 

— Vrem foarte, foarte mult să mâncăm... plăcintă, zise Aelin, 
lăsând să i se vadă disperarea. Spune-ne doar unde a plecat! 


— Nimeni nu a scăpat cu viață din Piaţa Umbrelor. 

Bun. Întocmai cum le asigurase Nesryn, Nelly nu vorbea cu 
ușurință. Ar fi părut prea suspect ca Nesryn să o întrebe pe Nelly de 
vânzătorul de opiu, dar două femei insipide, extrem de bogate? Nimeni 
nu s-ar fi gândit că e ceva în neregulă. 

Lysandra lăsă un alt săculeț cu monede pe tejghea. Unul dintre 
muncitori se uită în direcția lor. 

— Am vrea să dăm o comandă, spuse curtezana. 

Muncitoarea își concentră din nou atenţia asupra clientei sale, 
neimpresionată. Lysandra îi zâmbi ca o felină. 

— Aşadar, Nelly, spune-ne de unde să o luăm. 

Din spate, cineva îi rosti numele lui Nelly, iar Nelly se uită printre 
ele, oftând. 

— Au ieşit prin canale, șopti ea, aplecându-se în față. 

— Am auzit că și paznicii erau acolo, spuse Aelin. 

— Nu destul de departe, în jos. Câţiva s-au dus în catacombele de 
dedesubt. Încă se ascund acolo. Luaţi-vă gărzile, dar nu le permiteți să- 
şi poarte sigiliile. Nu este un loc pentru cei bogați. 

În catacombe. Aelin nu auzise niciodată de catacombele de sub 
canale. Interesant. Cu pași mari, Nelly se întoarse înapoi în brutărie. 
Aelin se uită la tejghea. Ambii săculeţi cu bani dispăruseră. 

Ele se strecurară neobservate din brutărie și merseră în ritmul 
celor patru gărzi de corp. 

— Ei bine? murmură Nesryn. Am avut dreptate? 

— Tatăl tău ar trebui să o concedieze pe Nelly, răspunse Aelin. 
Dependențţii de opiu sunt nişte angajaţi groaznici. 

— Face pâine bună, zise Nesryn și apoi reveni lângă Chaol, care 
mergea în urma lor. 

— Ce aţi aflat? ceru să știe Aedion. Și vrei să-mi explici de ce ai 
avut nevoie să afli informaţii despre Piaţa Umbrelor? 

— Răbdare! făcu Aelin. Se întoarse spre Lysandra. Ştii, pun pariu 
că bărbaţii de pe aici nu ar mai mârâi dacă te-ai transforma într-un 
leopard-fantomă și ai mârâi şi tu la ei. 

Lysandra ridică din sprâncene. 

— Într-un leopard-fantomă? 

Aedion înjură. 

— Fă-mi o favoare şi nu te transforma niciodată în așa ceva. 

— Ce sunt animalele astea? întrebă Lysandra. 


Rowan chicoti în barbă și se apropie mai mult de Aelin. Ea încercă 
să-l ignore. Abia dacă își vorbiseră toată dimineaţa. 

Aedion scutură din cap. 

— Diavoli acoperiţi cu blană. Trăiesc la înălțime, în munții 
Staghorn şi, în timpul iernii, coboară și vânează șeptelul. Unii mari ca 
nişte urşi. Și mai răi. Și, după ce termină cu animalele din gospodării, ne 
vânează pe noi. 

Aelin o atinse pe Lysandra pe umăr. 

— Par a fi genul tău de animale. 

— Sunt albi şi gri, aşa că e greu să-i deosebești de stânci și 
zăpadă, continuă Aedion. Îţi dai seama că te urmăresc abia când te uiţi 
fix în ochii lor, de un verde deschis... Zâmbetul îi pieri când Lysandra îl 
ţintui cu ochii ei verzi şi își înclină capul. 

Deși nu voia, Aelin râse. 


— Spune-ne de ce suntem aici! zise Chaol când Aelin se urcă pe o 
grindă de lemn căzută, din abandonata Piaţă a Umbrelor. Lângă ea, 
Rowan ţinea în sus o torţă, luminând ruinele - și trupurile carbonizate. 
Lysandra se întorsese la bordel, escortată de Nesryn; Aelin se 
schimbase rapid în costumul ei, pe alee, şi ascunsese rochia în spatele 
unei lăzi aruncate, rugându-se să nu i-o fure nimeni înainte să se 
întoarcă. 

— Taci o clipă! ceru Aelin, analizând mental tunelurile. 

Rowan îi aruncă o privire, iar ea ridică o sprânceană. „Ce este?“ 

— Ai mai fost aici înainte, zise Rowan. Ai venit să cercetezi 
ruinele. „De aceea miroseai și tu a cenușă.'1 

— Serios, Aelin? întrebă Aedion. Tu nu dormi niciodată? 

Acum o privea și Chaol, cu toate că poate o făcea doar pentru a 
evita să se uite la cadavrele împrăștiate pe holuri. 

— Ce căutai aici în noaptea în care mi-ai întrerupt întâlnirea cu 
Brullo şi Ress? 

Aelin studie tăciunii celor mai vechi tarabe, petele de funingine, 
mirosurile. Se opri în dreptul unui magazin ale cărui produse erau 
acum doar cenușă şi bucăţi sucite de metal. 

— lată-ne! zise ea şi se îndreptă cu pași mari către standul cioplit 
în stâncă, ale cărui pietre erau negre, arse. 


— Miroase a opiu, se încruntă Rowan. 

Aelin dădu uşor cu piciorul peste pământul acoperit de cenușă, 
lovind zgura și resturile. Trebuia să fie undeva - ah! împrăștie şi mai 
multă cenușă, până când aceasta îi murdări cizmele negre și costumul. 
În cele din urmă, o piatră mare şi diformă apăru sub picioarele ei, cu o 
gaură uzată lângă margine. 

— Ştiaţi că, în afară de opiu, se zvonea că acest bărbat vindea 
focul-iadului? 

Rowan îi aruncă o privire tăioasă. 

Focul-iadului - aproape imposibil de obţinut sau de făcut, mai 
ales pentru că era atât de letal. Un singur cazan ar fi putut să distrugă 
jumătate din zidul de apărare al unui castel. 

— Desigur, nu mi-a spus niciodată despre asta, continuă Aelin, 
indiferent cât de des am venit aici. A pretins că nu îl avea; totuşi, avea 
unele dintre ingrediente prin magazin - toate foarte rare -, așadar... 
Trebuie să existe o rezervă pe aici. 

Ea trase trapa de piatră şi dezvălui o scară, care cobora în 
întuneric. Niciunul dintre bărbaţi nu vorbi când duhoarea din canale se 
răspândi în jur. 

Aelin se ghemui, alunecând pe prima treaptă, iar Aedion se 
încordă, dar, chibzuit, nu zise nimic în legătură cu faptul că hotărâse să 
coboare prima. Întunericul cu miros de fum o învălui când continuă să 
coboare, până ce lovi cu picioarele piatra netedă. În ciuda apropierii lor 
de râu, aerul era uscat. Rowan cobori după aceea, îndreptându-și torța 
către pietrele antice, dezvăluind un tunel cavernos - și cadavre. 

Erau mai multe cadavre, unele doar niște movile întunecate în 
depărtare, sfârtecate de demonii Valg. Spre Avery, în dreapta, erau mai 
puţine. Probabil că anticipaseră o ambuscadă la gura râului şi plecaseră 
în cealaltă direcție - condamnându-se singuri. 

Neașteptând ca Aedion sau Chaol să coboare, Aelin începu să 
meargă prin tunel, cu Rowan tăcut ca o umbră lângă ea - uitându-se, 
ascultând. În clipa în care uşa de piatră gemu deasupra lor, închizându- 
se, ea vorbi în întuneric. 

— Când oamenii regelui au incendiat acest loc, dacă focul ar fi 
atins acea rezervă... Probabil că Rifthold nu ar mai fi existat. Cel puţin 
nu mahalalele și, probabil, nici alte cartiere. 

— Pe toţi zeii din ceruri! murmură Chaol, la câțiva pași în spate. 


Aelin se opri în dreptul a ceea ce părea un grătar obișnuit, în 
podeaua canalului. Însă nicio apă nu curgea dedesubt şi doar aerul plin 
de praf pluti în sus, spre ea. 

— Aşa ai de gând să arunci în aer turnul cu ceas - cu focul-iadului, 
spuse Rowan, ghemuindu-se lângă ea. Dădu să o prindă de cot, în clipa 
în care ea se aplecă spre grătar, dar nu reuși. Aelin l-am văzut în 
acțiune, l-am văzut distrugând oraşe. Poate să topească oameni, 
literalmente. 

— Bun. Atunci, ştim că funcționează. 

Aedion pufni, uitându-se în jos, în bezna de sub grătar. 

— Şi ce? Crezi că îşi păstra rezerva acolo, jos? În cazul în care 
avea o părere profesionistă despre focul-iadului, o ţinea pentru el. 

— Aceste canale erau prea publice, dar trebuia să o țină aproape 
de piață, răspunse Aelin, smulgând grătarul. Acesta cedă, iar mirosul lui 
Rowan o învălui când acesta se aplecă să-l dea la o parte. 

— Acolo miroase a praf și a oase, zise Rowan. Gura i se strâmbă. 

— Dar tu bănuiai deja asta. 

— Asta ai vrut să afli de la Nelly - unde se ascundea, zise Chaol de 
la câțiva metri distanță. Ca să ţi-l poată vinde. 

Aelin aprinse o bucată de lemn de la torţa lui Rowan. Cu grijă, o 
poziționă chiar sub marginea găurii din fața ei, iar flacăra lumină până 
la o adâncime de aproximativ trei metri caldarâmul de dedesubt. 

Un vânt suflă din spate, spre gaură. În aceasta. Ea puse flacăra 
deoparte și se așeză pe marginea găurii, cu picioarele atârnând în 
bezna de dedesubt. 

— Ceea ce Nelly nu ştie încă e că, de fapt, negustorul de opiu a 
fost prins în urmă cu două zile. Oamenii regelui l-au ucis pe loc. Ştii, 
uneori chiar cred că Arobynn nu ştia dacă vrea să mă ajute cu adevărat 
sau nu. Faptul că el îi menţionase acest lucru, nonșalant, în timpul cinei, 
o făcuse să se gândească, să plănuiască. 

— Aşadar, acum, rezerva lui din catacombe e nepăzită, murmură 
Rowan. 

Ea privi în bezna de dedesubt. 

— Cine o găseşte, o păstrează, spuse ea şi sări. 


CAPITOLUL 50 


— Cum au păstrat secret acest loc nenorociţii aceia? șopti Aelin, 
intorcându-se către Chaol. 

Toţi patru stăteau în capătul unei scări mici; dincolo de ei, spaţiul 
cavernos era luminat de pâlpâirea aurie a torțelor pe care le țineau 
Aedion şi Rowan. 

Chaol clătina din cap, cercetând spaţiul. Nu se zărea nici urmă de 
saprofagi, slavă zeilor! 

— Legenda spune că Piața Umbrelor a fost construită pe oasele 
zeului adevărului. 

— Ei bine, partea cu oasele e corectă. 

În fiecare perete, erau aranjate cu măiestrie cranii şi oase şi toți 
pereţii, chiar şi tavanul, fuseseră construite din ele. Până și podeaua 
din capătul scărilor era presărată cu oase de diverse mărimi şi forme. 

— Nu sunt niște catacombe obișnuite, spuse Rowan, lăsând jos 
torța. Acesta a fost un templu. 

Într-adevăr, în spaţiul imens se aflau altare, bănci şi chiar un 
bazin cu o oglindire întunecată. Și mai multe se întindeau departe, în 
umbre. 

— Scrie ceva pe oase, zise Aedion, pășind pe trepte și pe podeaua 
de oase. 

Aelin avu o grimasă. 

— Ai grijă! exclamă Rowan când Aedion se îndreptă spre cel mai 
apropiat perete. 

Verișoara lui ridică leneșă o mână, făcându-i semn să îl lase în 
pace. 

— Scrie în toate limbile și toate cuvintele sunt scrise de mâini 
diferite, se miră Aedion, ţinând torța sus, în timp ce se mișca de-a 
lungul peretelui. Ascultaţi ce scrie aici: „Sunt o mincinoasă. Sunt o 
hoaţă. l-am furat soțul surorii mele și am râs când am facut-o.“ Făcu o 
pauză. Apoi, citi în gând şi altceva. Nimic din ce scrie aici... Nu cred că 
aceştia au fost oameni buni. 

Aelin cercetă cu atenţie templul din oase. 

— Ar trebui să ne mișcăm repede, spuse ea. 

— Al naibii de repede. Aedion, ocupă-te de peretele acela; Chaol, 
du-te în centru; Rowan, în dreapta! Eu mă voi uita în spate. Aveţi grijă 
pe unde vă ţineţi torțele! Dacă, fără să vrea, ar fi pus o torță în 


apropierea focului-iadului, ar fi avut nevoie de ajutorul zeilor. Ea 
cobori treptele, una câte una. Apoi și pe ultima, ajungând pe podeaua 
din oase. O străbătu un fior și, din instinct, aruncă o privire spre 
Rowan. Chipul lui încordat îi dezvălui tot ce avea nevoie să știe. 

— Acesta este un loc malefic, spuse el, cu toate acestea. 

Chaol trecu pe lângă ei cu pași mari şi cu sabia scoasă. 

— Atunci, hai să găsim rezerva asta de focul-iadului și să ieşim! 

Corect. 

Peste tot în jurul lor, orbitele goale ale craniilor din pereţi, din 
structuri și din stâlpii din centrul încăperii păreau să îi privească. 

— Se pare că acest zeu al adevărului, spuse Aedion, din dreptul 
peretelui pe care îl cerceta, a fost, mai degrabă, un Devorator de Păcate. 
Ar trebui să citiți câteva dintre lucrurile pe care le-au scris oamenii — 
lucrurile oribile pe care le-au făcut. Cred că acesta era locul în care 
trebuiau să fie îngropați şi să-și mărturisească păcatele pe oasele altor 
păcătoși. 

— Nu e de mirare că nimeni nu voia să vină aici, mormăi Aelin, 
înaintând cu paşi mari în întuneric. 

Templul se continua la nesfârșit, iar ei găsiră provizii, însă nici 
urmă de saprofagi sau de alți locuitori. Droguri, bani, bijuterii, toate 
ascunse în interiorul craniilor şi într-unele dintre criptele din oase de 
pe podea. Însă focul-iadului nu se zărea pe nicăieri. Singurele sunete 
care se auzeau erau cele ale pașilor lor prudenţi pe podeaua de oase. 

Aelin se aventură din ce în ce mai departe în beznă. Curând, 
Rowan părăsi partea lui de templu și o urmă, explorând alcovurile și 
micile holuri care se ramificau în întunericul liniștit. 

— Limbajul, îi spuse Aelin. E din ce în ce mai vechi, cu cât mergem 
înapoi. Mă refer la modul în care sunt scrise cuvintele. 

Din locul în care deschisese cu grijă un sarcofag, Rowan se 
întoarse în direcţia ei. Ea se îndoia că un om obişnuit ar fi fost în stare 
sa mute lespedea de deasupra. 

— Unii chiar şi-au datat mărturisirile. Tocmai am văzut una de 
acum șapte sute de ani. 

— Eu sunt chiar tânăr, prin comparaţie. 

El îi zâmbi crispat. Ea se uită repede în altă parte. Podeaua din 
oase scoase un zgomot când păși către ea. 

— Aelin! 


Ea simți un nod în gât, uitându-se îngrozită la un os cioplit, din 
apropierea capului ei. „Când aveam douăzeci de ani, am ucis un om de 
plăcere şi nu am mărturisit nimănui, niciodată unde l-am îngropat. l- 
am păstrat osul degetului într-un sertar.” Data era de acum nouă sute 
de ani. Nouă sute... 

Aelin cercetă întunericul. Dacă Piaţa Umbrelor exista de pe 
vremea lui Gavin, atunci acest loc trebuia să fi fost construit înainte sau 
cam în aceeași perioadă. 

Zeul adevărului... O extrase pe Damaris din teaca din spate. 

— Ce e? întrebă Rowan, tensionat. 

Ea examină lama perfectă. 

— Sabia Adevărului. Așa îi spuneau lui Damaris. Legenda spune că 
purtătorul - Gavin - vedea adevărul când o mânuia. 

— Şi? 

— Mala a binecuvântat-o pe Brannon, iar ea a binecuvântat-o pe 
Goldryn. Privi în întuneric. Şi dacă a existat un zeu al adevărului - un 
Devorator de Păcate? Dacă l-a binecuvântat pe Gavin, împreună cu 
această sabie? 

Rowan privea acum spre bezna antică. 

— Crezi că Gavin a folosit acest templu. 

Aelin cântări sabia măreaţă în mâini. 

— Ce păcate ai mărturisit, Gavin? șopti ea în întuneric. 

Pătrunseră adânc în tuneluri, atât de adânc, încât în clipa în care 
strigătul triumfător al lui Aedion - „Am găsit-o!“ - ajunse la urechile lui 
Aelin şi ale lui Rowan, ea abia îl auzi. Și nu-i prea păsă. 

Nu când ajunse în dreptul peretelui din spate - peretele din 
spatele altarului spaţiului care fusese, fără îndoială, templul inițial. Aici, 
oasele aproape se sfărâmau din cauza vechimii, iar scrisul era aproape 
imposibil de citit. Peretele din spatele altarului era din piatră pură - 
marmură albă - și acoperit de semne Wyrd, sculptate. 

Și, în mijloc, se afla o imagine gigantică a Ochiului Elenei. Frig. Era 
atât de frig acolo, încât suflau nori de aburi, care se amestecau între ei. 

— Oricine ar fi fost acest zeu al adevărului, nu a fost un zeu 
binevoitor, murmură Rowan, ca și când s-ar fi străduit să nu-l audă cei 
morți. 


Nu; cu un templu construit din oasele ucigașilor, ale hoţilor și ale 
altora mai răi, ea se îndoia că acest zeu se numărase printre cei 
preferați de oameni. Nu era de mirare că fusese dat uitării. 

Aelin se apropie de piatră. În mâna ei, Damaris deveni de gheaţă - 
degetele i se răsfirară rigid, iar ea scăpă sabia pe podeaua altarului şi se 
feri. Sabia se izbi de oase ca un tunet. 

Într-o clipă, Rowan ajunse lângă ea, cu sabia scoasă. Peretele de 
piatră din faţa lor gemu. Începu să se deplaseze, iar simbolurile se 
rotiră, modificându-se. Îşi aminti cuvintele: „Doar cu Ochiul poate 
cineva să vadă corect”. 

— Sincer, spuse Aelin în clipa în care peretele încetă, în cele din 
urmă, să se rearanjeze, în vecinătatea săbiei. Un nou şir complicat de 
semne Wyrd se formase. Nu ştiu de ce aceste coincidenţe continuă să 
mă surprindă. 

— Poţi să citești? întrebă Rowan. Aedion îi strigă, iar Rowan îi 
răspunse, spunându-le amândurora să vină. 

Aelin privea fix la semnele sculptate. 

— S-ar putea să dureze o vreme. 

— Fă-o! Nu cred că am găsit acest loc din întâmplare. 

Aelin se cutremură. Nu - nimic nu se petrecea din întâmplare. Nu 
când era vorba despre Elena și cheile Wyrd. Răsuflă așadar adânc și 
începu. 

— Scrie... despre Elena și Gavin, spuse ea. Primul panou de aici — 
şi arătă spre un șir de simboluri - îi descrie drept primii regi ai 
Adarlanului, descrie cum au fost împerecheați. Apoi... se întoarce în 
trecut. La război. 

Pașii răsunară și lumina pâlpâi când Aedion și Chaol ajunseră 
lângă ei. Chaol fluieră. 

— Am un sentiment rău în legătură cu asta, spuse Aedion. Se 
încruntă la imaginea gigantică a Ochiului, apoi la cea de la gâtul lui 
Aelin. 

— Faceţi-vă comozi! zise ea. Aelin mai citi câteva rânduri, 
descifrând şi decodând. Atât de dificil - semnele Wyrd erau atât de al 
naibii de dificil de citit. Descrie războaiele cu demonii Valgi care au fost 
lăsaţi aici după Primul Război și... Mai citi o dată rândul. „Și, de această 
dată, Valgii au fost conduși...” Sângele îi îngheță. „De unul dintre cei trei 
regi - de regele care a rămas închis aici, după ce poarta a fost sigilată. 
Se spune că a te uita la un rege - la un rege Valg, înseamnă să priveşti...” 


Clătină din cap. Nebunie? Disperare? Nu știu acel simbol. El putea să ia 
orice formă, dar acum li se înfățișa ca un bărbat chipeș, cu ochi aurii. 
Ochii regilor Valg. Ea examină cu atenţie următorul panou. Nu îi ştiau 
adevăratul nume, așa că l-au numit Erawan, Regele întunecat. 

— Atunci Elena şi Gavin s-au luptat cu el, colierul tău magic le-a 
salvat pielea, iar Elena l-a strigat pe numele lui adevărat, atrăgându-i 
suficient de mult atenţia pentru ca Galvin să-l ucidă, spuse Aedion. 

— Da, da, zise Aelin fluturând o mână. Dar - nu. 

— Nu? întrebă Chaol. 

Aelin citi mai departe, iar inima i se opri o secundă. 

— Ce este? ceru Rowan să știe, ca și când urechile lui de Fae i-ar fi 
auzit bătăile încete ale inimii. 

Ea înghiţi cu greu, trecându-și un deget tremurând pe sub un șir 
de simboluri. 

— Aceasta... Aceasta este mărturisirea lui Gavin. De pe patul său 
de moarte. 

Niciunul din ei nu vorbi. 

Vocea îi tremură când rosti: 

— Nu l-au ucis, rosti ea, cu voce tremurândă. Nu cu sabia, cu 
focul, cu apa sau cu orice ar fi putut să-l omoare pe Erawan sau să-i 
distrugă trupul. Ochiul... Aelin atinse colierul cu mâna; metalul era cald. 
Ochiul l-a stăpânit. Doar pentru scurt timp. Nu - nu l-a stăpânit. Ci... l-a 
adormit? 

— Am un sentiment foarte, foarte rău în legătură cu asta, spuse 
Aedion. 

— „Aşa că i-au construit un sarcofag din fier și dintr-un fel de 
piatră indestructibilă. Și l-au aşezat într-un mormânt sigilat, sub un 
munte - într-o criptă atât de întunecată... atât de întunecată încât nu 
pătrundeau nici aerul, nici lumina. Pe labirintul de uși, citi ea în 
continuare, au pus simboluri care nu puteau fi descifrate de niciun hoț, 
de nicio cheie sau forţă.” 

— Vrei să spui că nu l-au ucis pe Erawan, zise Chaol. 

Ea îşi aminti că Gavin fusese eroul din copilărie al lui Dorian. Şi că 
povestea fusese o minciună. Elena o minţise... 

— Unde l-au îngropat? întrebă Rowan în șoaptă. 

— L-au îngropat... Mâinile îi tremurară atât de tare, încât le lăsă 
pe lângă corp. L-au îngropat în Munţii Negri și au construit o fortăreață 


peste mormânt, astfel încât familia nobilă care locuia deasupra să-l 
poată păzi pentru totdeauna. 

— În Adarlan nu există Munţii Negri, spuse Chaol. 

Lui Aelin i se uscă gura. 

— Rowan, zise ea încet. Cum spui „Munţii Negri“ în Limba Veche? 

O pauză, urmată de o respiraţie slabă. 

— Morath, răspunse Rowan. 

Ea se întoarse către ei, cu ochii mari. Pentru o clipă, nu făcură 
decât să se holbeze unii la alţii. 

— Care sunt șansele, întrebă ea, ca regele să-şi trimită forțele la 
Morath din întâmplare? 

— Care sunt șansele, replică Aedion, ca ilustrul nostru rege să fi 
dobândit o cheie care poate descuia orice uşă - chiar și o ușă dintre 
lumi - și ca mâna lui dreaptă să dețină, întâmplător, chiar locul în care 
este îngropat Erawan? 

— Regele este nebun, rosti Chaol. Dacă plănuieşte să-l trezească 
pe Erawan... 

— Cine spune că nu a făcut-o deja? întrebă Aedion. 

Aelin se uită la Rowan, care afișa o expresie sumbră. „Dacă există 
un rege Valg în lumea aceasta, trebuie să ne mişcăm repede. Să punem 
mâna pe cheile Wyrd și să-i alungăm pe toţi înapoi, în gaura lor de iad.“ 

Ea dădu aprobator din cap. 

— Totuși, de ce acum? Are cheile de cel puţin un deceniu. De ce 
să-l aducă acum pe Valg? 

— Ar avea sens, răspunse Chaol, dacă ar face-o anticipând 
trezirea lui Erawan. Ca să aibă o armată pregătită, pe care el să o 
conducă. 

Aelin respira superficial. 

— Solstițiul de vară e peste zece zile. Dacă apelăm la magie în 
timpul solstițiului, când soarele e cel mai puternic, e foarte posibil ca și 
puterea mea să fie mai mare. Se întoarse către Aedion. 

— Spune-mi că ai găsit o cantitate mare de focul-iadului. Mişcarea 
capului său nu fu atât de liniștitoare pe cât sperase ea. 


CAPITOLUL 51 


Manon și Cele Treisprezece stăteau în jurul unei mese, într-o 
cameră aflată în adâncul barăcilor vrăjitoarelor. 

— Ştiţi de ce v-am chemat aici, spuse Manon. 

Niciuna dintre ele nu răspunse; niciuna nu se așeză. Nu prea 
vorbiseră cu ea de când măcelăriseră tribul acela, în munţii Colţul Alb. 
Și apoi, astăzi - mai multe veşti. Mai multe cereri. 

— Ducele mi-a cerut să aleg un alt sabat. Un sabat Cioc-negru. 

Tăcere. 

— Mi-ar plăcea să vă aud sugestiile. 

Ele nu se uitară în ochii ei. Nu rostiră niciun cuvânt. Manon 
scrâșni din dinţii de fier. 

— Îndrăzniţi să mă sfidaţi? 

Sorrel îşi drese gâtul, concentrându-se asupra mesei. 

— Pe tine niciodată, Manon. Dar sfidăm dreptul viermelui aceluia 
de om de a se folosi de corpurile noastre ca și când ar fi ale lui. 

— Marea voastră Vrăjitoare a dat ordine care vor fi ascultate. 

— La fel de bine ai putea să le numești pe Cele Treisprezece, 
replică Asterin, singura dintre ele care o privea direct pe Manon. Încă 
avea nasul umflat și vânăt din cauza bătăii. Pentru că am prefera o 
asemenea soartă, decât să le numim pe surorile noastre. 

— Şi voi toate sunteţi de acord cu asta? Doriţi să daţi naştere 
unor demoni, până când vă veţi distruge trupurile? 

— Facem parte din clanul Cioc-negru, zise Asterin, cu bărbia 
ridicată. Nu suntem sclavele nimănui și nu vom fi folosite ca atare. Și, 
dacă prețul pe care trebuie să-l plătim e să nu ne mai întoarcem 
niciodată în Pustiuri, atunci așa să fie. 

Niciuna dintre celelalte nu se clinti. Se întâlniseră toate - 
discutaseră despre asta în prealabil. Despre ce să-i spună. Ca și când ar 
fi fost nevoie să o ia cu binișorul. 

— Aţi mai stabilit și altceva în mica voastră ședință de consiliu? 

— Există nişte... lucruri, Manon, rosti Sorrel. Lucruri pe care 
trebuie să le auzi. 

Trădare - asta era ceea ce muritorii numeau „trădare”. 

— Nu dau doi bani pe ce ați îndrăznit, voi, proastelor, să credeţi 
că trebuie să aud. Nu trebuie să vă aud spunând decât „Da, Aripă 
Conducătoare”. Și numele unui blestemat de sabat. 


— Alege singură unul, izbucni Asterin. 

Vrăjitoarele se mişcară. Asta nu făcea parte din plan, nu-i așa? 
Manon merse apăsat în jurul mesei, către Asterin, trecând pe lângă 
celelalte vrăjitoare, care nu îndrăzniră să se întoarcă, pentru a o privi. 

— Din momentul în care ai intrat în această Breaslă, nu ai fost 
bună de nimic. Nu-mi pasă dacă ai zburat lângă mine un secol - te voi 
ucide ca pe o javră lătrătoare ce ești... 

— Fă-o, şuieră Asterin. Rupe-mi gâtul. Bunica ta va fi mândră că, 
în cele din urmă, ai făcut-o. 

Sorrel era în spatele lui Manon. 

— E o provocare? zise Manon prea calmă. 

Ochii negri punctațţi cu auriu ai lui Asterin dansară. 

— Este o... 

Dar uşa se deschise şi se închise. 

Un tânăr cu păr auriu era acum în cameră, colierul său din piatră 
neagră strălucind în lumina torţelor. 

El nu ar fi trebuit să intre. 

Vrăjitoarele fuseseră peste tot, iar Manon trimisese santinele din 
alt sabat ca să păzească holurile, astfel încât niciunul dintre oamenii 
ducelui să nu le ia prin surprindere. 

Ca una, Cele Treisprezece se întoarseră către tânărul chipeș. Și, ca 
una, tresăriră când el le zâmbi, iar un val de întuneric le izbi. Un 
întuneric fără sfârșit, dincolo de care nici măcar Manon nu putea să 
vadă și... 

Și Manon se afla din nou în fața acelei vrăjitoare Crochan, cu un 
pumnal în mână. 

„Ne e milă de voi... pentru ceea ce le faceţi copilelor voastre... Le 
forțați să ucidă și să rănească, şi să urască, până când nu le mai rămâne 
nimic din voi în interior. De aceea eşti aici, Manon, plânsese vrăjitoarea 
Crochan. Din cauza amenințării pe care ai reprezentat-o pentru acel 
monstru căruia îi spui bunică, în clipa în care ai ales mila și ai salvat 
viaţa rivalei tale.“ 

Manon scutură violent din cap, clipind. Apoi, imaginea dispăru. 
Rămăsese doar întunericul și Cele Treisprezece, care strigau una la 
cealaltă, care se luptau și... 

Elide spusese că un tânăr cu părul auriu se aflase în acea cameră, 
cu vrăjitoarele Picioare-galbene. 


Manon începu să umble prin întuneric, mișcându-se prin cameră 
cu ajutorul amintirii şi al mirosului. Câteva dintre Cele Treisprezece 
erau în apropiere; unele se sprijineau cu spatele de pereți. lar 
duhoarea nelumească a bărbatului, a demonului din el... 

Mirosul o învălui, iar Manon o scoase pe Spintecă-Vânt. 

Apoi, el era acolo, chicotind în clipa în care cineva - Ghislaine - 
începu să țipe. Până atunci, Manon nu auzise acel sunet. Nu o auzise 
niciodată pe vreuna dintre ele țipând de... de teamă. Şi de durere. 

Manon se repezi într-o fugă oarbă și îl dărâmă la pământ. Fără 
sabie - nu voia să-l execute cu sabia. Lumina trosni în jurul ei, iar ea îi 
văzu chipul frumos și acel colier. 

— Aripă Conducătoare, rânji el, cu un glas care nu era din această 
lume. 

Manon îl ținea cu mâinile de gât, strângându-l, unghiile ei 
sfâşiindu-i pielea. 

— Ai fost trimis aici? dori ea să știe. 

Ochii ei îi întâlniră pe ai lui - iar intenţiile criminale din aceştia se 
potoliră. 

— Pleacă, șuieră el. 

Manon nu făcu ce i se ceruse. 

— Ai fost trimis aici? urlă ea. 

Tânărul se ridică în capul oaselor, dar Asterin era acolo, ținându-i 
picioarele nemişcate. 

— Fă-l să sângereze, zise ea, din spatele lui Manon. 

Creatura continuă să se zbată. Și, în întuneric, unele dintre Cele 
Treisprezece încă țipau în agonie şi teroare. 

— Cine te-a trimis? urlă Manon. 

Ochii lui se transformară - devenind albaștri, clari. 

— Omoară-mă, rosti el, cu vocea unui tânăr. Te rog - te rog, 
omoară-mă. Roland - numele meu era Roland. Spune-i... 

Apoi, întunericul se răspândi din nou în ochii lui, împreună cu 
panica pură, cauzată de orice ar fi văzut pe chipul lui Manon și în al lui 
Asterin, peste umărul ei. Demonul din bărbat ţipă. 

— Pleacă! 

Auzise şi văzuse destul. Manon strânse mai tare, unghiile ei de 
fier sfâşiind carnea şi mușchii muritorului. Negru, sângele rău 
mirositor îi unse mâna, iar ea se înfipse mai tare în el, până când ajunse 


la os și i-l tăie, capul lui căzând cu un zgomot surd pe podea. Manon ar 
fi putut să jure că oftase. 

Întunericul se risipi, iar Manon fu imediat în picioare, sângele 
curgându-i de pe mâini, în vreme ce ea analiza răul făcut. Ghislaine 
plângea în hohote într-un colț, toată culoarea dispărându-i din pielea 
măslinie. Thea şi Kaya erau amândouă plânse și tăcute, două iubite 
care se uitau una la cealaltă cu gura căscată. Și Edda și Briar, ambele ei 
Umbre, amândouă născute şi crescute în întuneric... se sprijineau în 
mâini şi în genunchi, vomitând. Chiar în dreapta gemenelor-demon cu 
ochi verzi, Faline şi Fallon. 

Restul Celor Treisprezece erau nevătămate. Încă roşii la față, 
unele suspinând din cauza valului de furie şi energie, dar... erau bine. 
Doar unele dintre ele fuseseră vizate? Manon se uită la Asterin - la 
Sorrel, la Vesta, la Lin şi la Imogen. Apoi, la cele care fuseseră secătuite. 
Toate îi întâlniră privirea de această dată. „Pleacă“, țipase demonul - ca 
şi când ar fi fost surprins şi speriat. După ce se uitase în ochii ei. 

Cele care fuseseră afectate... ochii lor aveau culori obișnuite. Erau 
căprui, albaștri și verzi. Dar cele care nu fuseseră... Aveau ochi negri, 
împestrițaţi cu auriu. 

lar când el o privise pe Manon în ochi... Ochii aurii fuseseră 
întotdeauna apreciați printre vrăjitoarele Cioc-negru. Ea nu se 
întrebase niciodată de ce. 

Însă acum nu era momentul. Nu când sângele care duhnea îi 
înmuia pielea. 

— Acesta a fost un memento, spuse Manon, iar vocea ei ricoșă sec 
de pietre. leşi din cameră. Le lăsă singure. Scăpaţi de cadavru! 


Manon aşteptă până când Kaltain rămase singură, plutind în sus, 
pe una dintre scările uitate, în spirală, din Morath, înainte să se 
năpustească asupra ei. 

Femeia nu clipi în clipa în care Manon o ţintui la perete, 
înfigându-şi unghiile de fier în umerii ei dezgoliţi şi lipsiţi de culoare. 

— De unde vine focul-umbră? 

Ochii negri și goi îi întâlniră pe ai ei. 

— De la mine. 

— De ce de la tine? Ce fel de magie este? Putere Valg? 


Manon se uită cu atenţie la colierul de la gâtul delicat al femeii. 

Kaltain afișă un zâmbet frânt. 

— A fost al meu - de la început. Apoi, a fost... contopit cu o altă 
sursă. Şi acum este puterea fiecărei lumi, a fiecărei vieţi. 

Prostii. Manon o împinse mai tare în piatra întunecată. 

— Cum îţi dai jos colierul acela? 

— Nu poate fi dat jos. 

Manon își arătă dinţii. 

— Şi ce vrei să faci cu noi? Să ne pui coliere? 

— Vor regi, șopti Kaltain, ochii strălucindu-i cu o încântare 
ciudată, bolnavă. Regi puternici. Nu pe voi. 

Alte aiureli. Manon mârâi - dar, apoi, o mână delicată îi atinse 
încheietura mâinii. Şi o arse. O, pe toţi zeii, o ardea, iar oasele i se 
topeau, unghiile ei de fier se transformaseră în minereu topit, iar 
sângele îi fierbea... 

Manon se îndepărtă de Kaltain și, doar ținând-o de încheietura 
mâinii, îşi dădu seama că rănile nu erau adevărate. 

— Te voi omori, șuieră Manon. 

Dar focul-umbră dansa în vârful degetelor lui Kaltain chiar și 
când chipul femeii nu mai afișa nicio expresie. Fără un cuvânt, ca și 
când nu ar fi făcut nimic, Kaltain urcă scările şi dispăru. 

Singură pe casa scării, Manon își legănă braţul, ecoul durerii 
reverberându-i încă prin oase. Măcelărirea acelui trib cu Spintecă-Vânt 
fusese un gest plin de milă, își zise în sinea ei. 


CAPITOLUL 52 


După ce părăsiră templul Devoratorului de Păcate, Chaol se miră 
de cât de ciudat era să lucreze cu Aelin și cei de la Curtea ei. Cât de 
ciudat era să nu se certe deloc cu ea. 

Având în vedere cât de multe erau de făcut, nici măcar nu ar fi 
trebuit să meargă cu ei. Jumătate dintre rebeli plecaseră din Rifthold, 
din ce în ce mai mulți fugind în fiecare zi, iar cei care rămâneau 
încercau să se mute în alt oraş. Îi ţinuse sub control cât putuse de mult, 
bazându-se pe Nesryn să-l susțină ori de câte ori începeau să aducă 
vorba despre trecutul lui comun cu regele. Încă dispăreau oameni, încă 


erau executați - încă mai salvau, cât de des puteau, oameni de pe 
eşafodurile pe care urmau să fie măcelăriți. Avea să continue să facă 
asta până când ar fi rămas singurul rebel din oraș; avea să rămână să-i 
ajute, să-i protejeze. Dar dacă ceea ce aflaseră despre Erawan era 
adevărat... 

Zeii să îi ajute pe toți. 

Înapoi pe strada din oraş, el se întoarse la timp ca să-l vadă pe 
Rowan oferindu-se să o ajute pe Aelin să iasă din canale. Ea păru să 
ezite, dar îi apucă mâna care o cuprinse pe a ei. Formau o echipă 
puternică, de nezdruncinat. Prințul Fae o ridică și o ajută să stea în 
picioare. Niciunul nu-i dădu celuilalt drumul imediat. 

Chaol aşteptă chinul și freamătul geloziei, aşteptă ca fierea 
acesteia să-l înțepe. Dar nu se întâmplă nimic. Simţi doar o urmă de 
ușurare că, poate... că Aelin îl avea pe Rowan. 

Poate că își plângea singur de milă, hotărî el. 

Se auziră nişte pași, iar ei toți încremeniră, cu armele scoase, 
tocmai când... 

— Vă caut de o oră, spuse Nesryn, ieşind în grabă din umbrele 
aleii. Ce se... Le observă chipurile sumbre. Lăsaseră focul-iadului acolo 
jos, ascuns într-un sarcofag, ca să fie în siguranţă - și ca să evite să fie 
toţi topiţi, în cazul în care lucrurile ar fi luat o întorsură groaznică. 

Chaol era surprins că Aelin îi permisese să ştie atât de multe - cu 
toate că nu îi povestise cum plănuise să intre în castel. 

„Spune-le lui Ress, şi Brullo, și celorlalți să stea naibii departe de 
turnul cu ceas“, fusese singurul ei avertisment. Aproape că îi ceruse să-i 
spună ce planuri avea pentru ceilalți nevinovaţi din castel, dar... Fusese 
bine. Să aibă parte de o după-amiază fără certuri, fără să-l urască 
nimeni. Să simtă că făcea parte din grupul lor. 

— Te voi pune la curent mai târziu, îi zise Chaol. Însă Nesryn era 
palidă la faţă. Ce s-a întâmplat? 

Aelin, Rowan şi Aedion se apropiară încet de ei, cu acea tăcere 
nefirească şi nemuritoare. 

Nesryn îşi îndreptă umerii. 

— Am primit vești de la Ren. A avut o mică problemă la graniţă, 
dar este bine. Are un mesaj pentru tine - pentru noi. Își dădu pe spate o 
şuviţă din părul brunet. Mâna îi tremură uşor. 

Chaol se pregăti, se luptă cu impulsul de a-i apuca braţul. 


— Regele, continuă Nesryn, a strâns o armată jos, în Morath, sub 
supravegherea Ducelui Perrington. Paznicii Valg din jurul Riftholdului 
sunt primii. Se îndreaptă și mai mulţi spre noi. 

Aşadar, soldaţi pedeștri Valg. Părea că Morath ar fi putut să fie, la 
fel de bine, primul sau ultimul lor câmp de luptă. 

Aedion își înclină capul, Lupul încarnat. 

— Câţi sunt? 

— Prea mulţi, răspunse Nesryn. Nu am reușit să-i numărăm pe 
toţi. Unii sunt campați în interiorul munților care înconjoară tabăra de 
război - nu ies niciodată toţi, niciodată la vedere. Dar e o armată mai 
mare decât orice a adunat până acum. 

Lui Chaol i se umeziră palmele din cauza transpiraţiei. 

— Şi, mai mult decât atât, zise Nesryn, cu voce răgușită, regele are 
acum o cavalerie aeriană de vrăjitoare Dinţi-de-fier - o oaste de trei mii 
de capete - care s-au antrenat în secret în Trecătoarea Ferian, să 
călărească balaurii pe care regele a reușit, cumva, să-i creeze şi să îi 
crească. 

Pe toţi zeii! 

Aelin îşi înălță capul, uitându-se la peretele din cărămidă ca și 
când ar fi putut să vadă armata aeriană acolo, mişcarea dezvăluindu-i 
şirul de cicatrice din jurul gâtului. 

Dorian - aveau nevoie de Dorian pe tron. Trebuia să pună capăt 
acestei situaţii. 

— Eşti sigură? întrebă Aedion. 

Rowan o privea fix pe Nesryn, cu fața unui războinic rece și 
calculat şi, totuși - totuşi, reuşise cumva să se apropie de Aelin. 

— Am pierdut mulți spioni ca să obținem aceste informaţii, rosti 
Nesryn gâtuit. 

Chaol se întrebă câţi dintre ei îi fuseseră prieteni. 

Aelin vorbi cu o voce hotărâtă și dură. 

— Doar ca să mă asigur că am înţeles bine: acum ne confruntăm 
cu trei mii de vrăjitoare Dinţi-de-fier, însetate de sânge şi călare pe 
balauri. Și cu o oaste de soldaţi mortali, care se adună în sudul 
Adarlanului și care, probabil, vor rupe orice alianță dintre Terrasen și 
regatele sudice. 

Lăsând Terrasenul de izbeliște. „Spune-o, o imploră Chaol în 
tăcere. Spune că ai nevoie de Dorian - liber și în viaţă.” 


—Melisande ar putea să se unească cu noi, căzu pe gânduri 
Aedion. Îl ţintui pe Chaol cu o privire evaluatoare - cu privirea unui 
general. Crezi că tatăl tău ştie de balauri și de vrăjitoare? Anielle este 
cel mai apropiat oraş de Trecătoarea Ferian. 

Sângele îi îngheță în vene. De aceea își dorise atât de mult tatăl lui 
să-l aducă acasă? Anticipă următoarea întrebare a lui Aedion, înainte ca 
generalul să vorbească. 

— Nu poartă un inel negru, zise Chaol. Dar mă îndoiesc de faptul 
că ar fi un aliat agreabil - asta dacă s-ar deranja să se alieze cu tine. 

— Ne vom gândi la toate acestea, spuse Rowan, dacă va fi cazul să 
străpungem liniile sudice. Pe toţi zeii, chiar discutau despre asta! 
Războiul - războiul se apropia. Și era posibil ca nu toți să 
supraviețuiască. 

— Deci, ce mai aşteaptă? întrebă Aedion, mergând de colo-acolo. 
De ce nu atacă acum? 

Vocea lui Aelin era calmă - rece. 

— Pe mine. Mă așteaptă să fac o mişcare. 

Niciunul dintre ei nu o contrazise. 

Alungându-și roiul de gânduri, Chaol vorbi încordat. 

— Altceva? 

Nesryn băgă mâna în tunică şi scoase o scrisoare. l-o înmână lui 
Aedion. 

— De la mâna ta dreaptă. Toţi îşi fac griji pentru tine. 

— În josul străzii este o tavernă. Lasă-mă cinci minute și îți voi da 
un răspuns, zise Aedion, îndepărtându-se deja. Nesryn îl urmă, 
făcându-i semn cu capul lui Chaol, în tăcere. 

— Ne vedem acasă, le spuse generalul, peste umăr, lui Rowan și 
lui Aelin, gluga lui grea ascunzându-i trăsăturile care l-ar fi putut da de 
gol. 

Întâlnirea luă sfârşit. 

Dar, din senin, Aelin vorbi. 

— Mulţumesc. 

Nesryn se opri, ştiind, cumva, că regina vorbise cu ea. 

Aelin îşi duse o mână în dreptul inimii. 

— Pentru tot ce riști - mulţumesc. 

Privirea lui Nesryn licări când îi zise „Trăiască regina!” 

Însă Aelin deja se întorsese. 


Nesryn îi întâlni privirea lui Chaol, care îi urmă pe ea și pe 
Aedion. 

O armată indestructibilă, poate condusă de Erawan, dacă regele 
din Adarlan ar fi fost suficient de nebun încât să-l trezească. O armată 
care ar fi putut să strivească orice rezistență umană. 

Dar... dar poate că nu, dacă ei s-ar fi aliat cu cei care foloseau 
magia. Și dacă aceștia ar mai fi vrut să se deranjeze să le salveze lumea, 
după tot ce pătimiseră. 


— Vorbește-mi! îi ceru Rowan din spate, în vreme ce Aelin 
mergea furioasă pe străzi. 

Nu putea. Nu putea să-și formuleze gândurile, darămite cuvintele. 

Câţi spioni şi rebeli își pierduseră vieţile ca să obțină acele 
informaţii? Și cât de groaznic urma să fie când ea avea să trimită 
oamenii la moarte - când va trebui să-și privească soldații măcelăriți 
de acei monștri? Chiar dacă Elena o ajutase în seara asta, conducându-l, 
cumva, pe acel negustor de opiu la templul Devoratorului de Păcate, ca 
ei să-l găsească, nu îi era recunoscătoare, în mod deosebit. 

— Aelin, rosti Rowan, destul de încet încât să-l audă doar ea și 
şobolanii de pe alee. 

Abia îi supravieţuise Babei Picioare-galbene. Cum ar fi putut 
cineva să supraviețuiască unei armate de vrăjitoare antrenate în luptă? 

El o apucă de cot, forțând-o să se oprească. 

— Vom înfrunta asta împreună, îi șopti el, ochii strălucindu-i 
puternic, iar caninii lucindu-i. Aşa cum am făcut-o în trecut. Indiferent 
de cum s-ar sfârși. 

Ea tremură - tremură ca o lașă blestemată - și se smulse din 
strânsoarea lui, îndepărtându-se în grabă. Nici măcar nu ştia unde 
ducea - știa doar că trebuia să meargă, să găsească o cale prin care să 
se orânduiască, să orânduiască lumea, înainte de a se opri din mers; 
altfel, nu avea să se mai miște niciodată. 

Balauri. Vrăjitoare. O armată nouă, și mai mare. Aleea o înghesui, 
îngustându-se la fel de mult ca unul dintre acele tuneluri înfundate din 
canale. 

—  Vorbeşte-mi! repetă Rowan, mergând la o distanță 
respectabilă în urma ei. 


Ea cunoștea aceste străzi. Câteva cvartale mai jos, avea să 
găsească una dintre intrările canalizării Valg. Poate că avea să sară 
înăuntru şi să-i hăcuiască pe câţiva. Să afle ce știau despre Erawan, 
Regele întunecat, şi dacă încă mai dormea sub acel munte. Poate că nici 
măcar nu avea să se mai sinchisească să le pună întrebări. 

O mână mare și puternică o apucă de cot, trăgând-o lângă un trup 
musculos de bărbat. Însă mirosul nu era al lui Rowan. 

Și cuțitul de la gâtul ei, lama ţinută atât de apăsat încât îi înțepă 
şi-i despică pielea... 

— Te duci undeva, Prinţesă? îi șopti Lorcan la ureche. 

Rowan crezuse că ştia ce înseamnă frica. Crezuse că ar fi putut 
înfrunta orice pericol, cu mintea limpede și cu sânge rece. 

Până în clipa în care Lorcan apăru din umbre, atât de repede încât 
Rowan nici măcar nu-i simțise mirosul, şi-i puse lui Aelin cuțitul la gât. 

— Dacă te miști, mori, mârâi Lorcan la urechea lui Aelin. Dacă 
vorbești, mori. Ai înţeles? 

Aelin nu răspunse nimic. Dacă ar fi dat din cap, lama i-ar fi tăiat 
gâtul. Sângele strălucea deja chiar deasupra claviculei, umplând aleea 
cu mirosul specific. 

Numai mirosul îl făcu pe Rowan să alunece într-un calm glacial, 
ucigaş. 

— Ai înțeles? sâsâi Lorcan, înghesuind-o suficient încât sângele 
să-i curgă un pic mai repede. Cu toate acestea, ea tot nu spuse nimic, 
ascultându-i ordinul. Bun. Mă gândeam eu. 

Lumea încetini și se lărgi în jurul lui Rowan, cu o claritate de 
cristal, dezvăluind toate pietrele clădirilor, strada, dărâmăturile și 
gunoaiele din preajma lor. Ceva care să-i ofere un avantaj, ceva ce ar fi 
putut folosi drept armă. Dacă ar fi avut magia, până acum ar fi sufocat 
aerul din plămânii lui Lorcan, ar fi spulberat scuturile de întuneric ale 
lui Lorcan doar cu o jumătate de gând. Dacă ar fi avut magia, s-ar fi 
înconjurat cu un scut de la bun început, pentru ca această ambuscadă 
să nu fi avut loc niciodată. 

Privirea lui Aelin o întâlni pe a lui. Frică - ce strălucea acolo era 
frică reală. 

Ea ştia că se afla într-o poziţie compromisă. Amândoi ştiau că, 
indiferent de cât de repede s-ar fi mișcat el sau ea, tăietura lui Lorcan 
avea să fie şi mai rapidă. 


Lorcan îi zâmbi lui Rowan, cu gluga-i întunecată dată acum jos. 

Fară îndoială, pentru ca Rowan să vadă fiecare scânteie de triumf 
din ochii negri ai lui Lorcan. 

— Nu-ţi găseşti cuvintele, Prințe? 

— De ce? fu tot ce reuși Rowan să întrebe. Fiecare acțiune și 
fiecare plan posibil erau insuficiente, nu-i permiteau să se apropie. Se 
întrebă dacă Lorcan își dădea seama că, dacă ar fi ucis-o, Lorcan însuși 
ar fi fost următorul. Apoi, Maeve. Și poate întreaga lume, de ciudă. 

Lorcan îşi întinse capul ca să se uite la fața lui Aelin. Ea miji ochii. 

—Unde este cheia Wyrd? 

Aelin se încordă, iar Rowan își dori ca ea să nu vorbească, să nu-l 
ironizeze pe Lorcan. 

—Nu o avem, zise Rowan. Furia - furia nesfârșită, cataclismică - 
clocotea în el. 

Era exact ceea ce își dorea Lorcan. Întocmai cum Rowan fusese 
martor când războinicul semi-Fae le manipulase inamicii, secole de-a 
rândul. Așa că Rowan își potoli furia. Sau, cel puţin, încercă. 

— Aş putea să-ți rup gâtul atât de uşor! spuse Lorcan, atingându-i 
ușor cu nasul partea laterală a gâtului. 

Aelin înțepeni. 

Posesivitatea din acea singură atingere îl orbi pe Rowan cu o furie 
mortală. Făcu un efort să o potolească din nou, la următoarea replică a 
lui Lorcan. 

— Eşti mult mai bună când nu deschizi gura aia hidoasă, îi 
murmură Lorcan pe piele. 

— Nu avem cheia, repetă Rowan. Avea să-l măcelărească pe 
Lorcan așa cum doar nemuritorii învățau și le plăcea să o facă: încet, 
malițios, creativ. Suferinţa lui Lorcan urma să fie groaznică. 

— Dacă ţi-aș spune că lucrăm pentru aceeași echipă? zise Lorcan. 

— Ți-aş spune că Maeve lucrează doar pentru o singură echipă: a 
ei. 

— Nu Maeve m-a trimis aici. 

Rowan aproape auzea cuvintele pe care Aelin se străduia să nu le 
rostească. „Mincinosule. Mincinosul naibii.” 

— Atunci, cine a facut-o? 

— Am plecat singur. 

— Dacă suntem de aceeași parte, atunci lasă-ți jos cuțitul 
nenorocit, mârâi Rowan. 


Lorcan chicoti. 

— Nu vreau să o aud pe prințesă pălăvrăgind. Ceea ce am de spus 
e valabil pentru amândoi. 

Rowan aşteptă, profitând de fiecare secundă pentru a evalua și 
reevalua împrejurimile, şansele. În cele din urmă, Lorcan nu mai tinu 
cuțitul atât de strâns. De pe gât, sângele lui Aelin îi alunecă pe costum. 

— Când i-ai dat lui Maeve acel inel, ai făcut cea mai mare greşeală 
din viața ta scurtă şi patetică de muritoare. 

Prin calmul letal, Rowan simți cum se albi la față. 

— Ar fi trebuit să ştii mai bine, zise Lorcan, încă strângând-o pe 
Aelin de mijloc. Ar fi trebuit să știi că nu era vreo proastă sentimentală, 
care tânjea după dragostea pierdută. Avea multe lucruri de la Athril - 
de ce i-ar fi vrut inelul? Inelul și nu pe Goldryn? 

— Nu mai tergiversa și spune-ne despre ce este vorba! 

— Dar mă distrez atât de bine! 

Rowan îşi ținu atât de ferm mânia sub control, încât aproape că se 
înecă din cauza acesteia. 

— Inelul nu era o moştenire de familie de la Athril, explică 
Lorcan. L-a ucis pe Athril. Voia cheile și inelul, el a refuzat și ea l-a ucis. 
Cât s-au luptat, Brannon le-a furat, a ascuns inelul cu Goldryn și a adus 
cheile aici. Nu te-ai întrebat niciodată de ce inelul se afla în acea teacă? 
O sabie de vânat demoni - și un inel, pereche. 

— Dacă Maeve vrea să omoare demoni, spuse Rowan, nu ne vom 
plânge. 

— Inelul nu îi omoară. Conferă imunitate împotriva puterii lor. 
Un inel forjat chiar de Mala. Când Athril îl purta, Valgii nu puteau să-l 
rănească. 

Aelin deschise și mai mult ochii, mirosul fricii ei transformându- 
se în ceva mai profund decât teama de vătămarea corporală. 

— Purtătorul acelui inel nu va trebui să se teamă niciodată că va 
fi înrobit de piatra Wyrd, continuă Lorcan, zâmbind la teroarea care îi 
acoperea mirosul. I-ai înmânat propria-ți imunitate. 

— Asta nu explică de ce ai plecat. 

Lorcan se încruntă. 

— Şi-a măcelărit iubitul pentru inel, pentru chei. Acum, că sunt 
din nou pe tabla de joc, va face lucruri multe mai rele ca să le obțină. Și, 
de îndată ce le va avea... Regina mea se va transforma într-o zeiță. 


— Şi? Cuţitul era încă prea aproape de gâtul lui Aelin ca să riște 
să-l atace. 

— Asta o va distruge. 

Furia lui Rowan se temperă. 

Plănuieşti să pui mâna pe chei - ca să nu ajungă la ele. 

— Plănuiesc să distrug cheile. Dă-mi cheia ta Wyrd, zise Lorcan, 
dcsfăcând pumnul pe care-l ținuse pe abdomenul lui Aelin, iar eu îţi voi 
da inelul. 

Negreşit, în palma lui strălucea un inel de aur cunoscut. 

— Nu ar trebui să fii în viaţă, zise Rowan. Dacă ai fi furat inelul și 
ai fi fugit, ea te-ar fi omorât până acum. Era o capcană. O capcană 
simpatică, inteligentă. 

— Mă mişc repede. 

Lorcan chiar fugise din Wendlyn. Totuși, asta nu dovedea nimic. 

— Ceilalți... 

— Niciunul dintre ei nu știe. Crezi că am încredere că nu vor 
spune nimic? 

— Jurământul de sânge face trădarea imposibilă. 

— De dragul ei fac asta, zise Lorcan. O fac pentru că nu vreau să 
văd cum regina mea se transformă într-un demon. În această privință, 
dau ascultare jurământului. 

Aelin se agita acum, iar Lorcan închise din nou inelul în pumn. 

— Eşti un prost, Rowan. Tu te gândeşti doar la următorii câțiva 
ani, la următoarele decade. Ceea ce fac eu e de dragul secolelor. Pentru 
eternitate. Maeve îi va trimite pe ceilalți, să știi. Să te vâneze. Să vă 
ucidă pe amândoi. Fie ca această seară să îți aducă aminte de 
vulnerabilitatea ta. Nu vei cunoaște niciodată pacea, nici măcar pentru 
o clipă. Și chiar dacă nu o vom ucide pe Aelin a Focului-Sălbatic... o va 
face timpul. 

Rowan ignoră cuvintele. 

Lorcan se uită la Aelin, părul negru mişcându-i-se. 

— Mai gândeşte-te la asta, Prințesă. Ce valorează imunitatea, într- 
o lume în care dușmanii tăi așteaptă să te încătușeze, în care o singură 
greşeală ar însemna să devii sclava lor, pentru vecie? 

Aelin îşi arătă dinţii. 

Lorcan o împinse, iar Rowan se mișca deja, năpustindu-se în 
direcţia ei. 


Ea se răsuci, lamele încorporate în costumul ei strălucind, 
eliberate. 
Insă Lorcan nu mai era acolo. 


După ce hotărî că tăieturile de pe gâtul ei erau superficiale şi că 
nu era în pericol să moară din cauza lor, Rowan nu îi mai adresă niciun 
cuvânt în drum spre casă. 

Dacă Lorcan avea dreptate... Nu, nu avea drepate. Era un 
mincinos, iar târgul era clar un truc al lui Maeve. 

Cât merseră, Aelin își ţinu o batistă la gât și, până să ajungă la 
apartament, sângele se coagulase. Din fericire, Aedion era deja în pat. 

Cu pași mari, Rowan se îndreptă direct spre dormitorul lor. Ea îl 
urmă înăuntru, dar el ajunse la baie şi, în liniște, închise ușa în urma lui. 
O secundă mai târziu, apa se auzi curgând. Umplea cada. 

Se descurcase să o ascundă, iar mânia lui fusese... ea nu văzuse 
niciodată pe cineva atât de mânios. Dar, cu toate acestea, îi văzuse 
teroarea întipărită pe chip. Fusese suficient cât să o facă să-și 
stăpânească frica proprie, când sângele începu să-i clocotească în vene. 
Și încercase - pe toţi zeii, încercase - să scape din strânsoare, dar 
Lorcan... Rowan avusese dreptate. Fără magia ei, nu îi putea face faţă. 

El ar fi putut să o ucidă. 

În ciuda regatului ei, în ciuda tuturor lucrurilor pe care le mai 
avea de făcut, nu reușise să se gândească decât la frica din privirea lui 
Rowan. Şi ar fi fost păcat dacă nu ar fi aflat niciodată... dacă nu i-ar fi 
spus niciodată... 

Aelin îşi curăță gâtul în bucătărie, spălă cei câțiva stropi de sânge 
de pe costumul ei și îl atârnă în camera de zi, ca să se usuce, apoi 
scoase una dintre cămășile lui Rowan și se urcă în pat. 

Abia dacă auzea apa stropind. Poate că doar stătea în cadă, 
uitându-se în gol, cu acea expresie goală, pe care o afișase de când 
Lorcan îi luase cuțitul de la gât. Minutele se scurseră, iar ea îi strigă 
noapte bună lui Aedion, al cărui răspuns reverberă prin pereți. 

Apoi, uşa de la baie se deschise, un val de aburi se undui afară, iar 
Rowan apăru cu un prosop care îi atârna pe şolduri. Ea se uită la 
abdomenul lui musculos, la umerii puternici, dar... Dar privirea lui era 
goală... 


Ea atinse patul. 

— Vino aici. 

El rămase pe loc, uitându-se la gâtul ei rănit. 

— Amândoi suntem experţi în a evita să vorbim, aşa că hai să 
cădem de acord să discutăm acum, ca doi oameni echilibraţi, rezonabili. 

Nu o privi când se îndreptă spre pat şi se prăbuși lângă ea, 
întinzându-se peste pături. Nici măcar nu-l mustră că udase 
cearșafurile - nici nu-i spuse că ar fi putut să piardă jumătate de minut, 
ca să se îmbrace. 

— Se pare că zilele noastre de distracţie s-au terminat, rosti ea, 
rezemându-și capul în pumn şi uitându-se în jos, la el. Rowan se uită, 
indiferent, la tavan. Vrăjitoare, lorzi întunecaţi, Regine Fae... Dacă 
scăpăm vii din asta, îmi voi lua o lungă şi frumoasă vacanță. 

Privirea lui era rece. 

— Nu mă ignora, şopti ea. 

— Niciodată, murmură el. Nu asta... Se frecă la ochi cu degetul 
mare şi cu cel arătător. Te-am dezamăgit în seara asta. Vorbele îi erau o 
şoaptă în întuneric. 

— Rowan... 

— S-a apropiat suficient încât să te omoare. Dacă ar fi fost un alt 
duşman, ar fi putut să o facă. Patul se cutremură în clipa în care el oftă 
zgomotos şi-şi luă mâna de pe ochi. Emoţia pură din jur o făcea să-și 
muște buzele. Niciodată - niciodată nu o lăsa să vadă acele lucruri. Te- 
am dezamăgit. Am jurat să te protejez și, în seara asta, am dat greș. 

— Rowan, este în regulă... 

— Nu este în regulă. Cu o mână caldă, o prinse de umăr. Ea îl lăsă 
să o întoarcă pe spate și se trezi cu el pe jumătate deasupra ei, privind- 
o în ochi. Peste al ei, trupul lui era o forță puternică și imensă a naturii, 
dar ochii lui - panica încă i se citea în privire. Ţi-am trădat încrederea. 

— Nu ai făcut aşa ceva. Rowan, i-ai spus că nu îi vei da cheia. 

El inspiră, pieptul umflându-i-se. 

— l-aș fi dat-o. Pe toţi zeii, Aelin - m-a păcălit şi nici măcar nu şi-a 
dat seama. Ar fi putut să mai aştepte încă un minut și i-aș fi zis, cu sau 
fără inel. Erawan, vrăjitoarele, regele, Maeve... pe toți i-aș înfrunta. Dar 
să te pierd... Îşi lăsă capul în jos şi închise ochii, respiraţia lui 
încălzindu-i gura lui Aelin. În seara asta te-am dezamăgit, murmură el 
cu o voce răguşită. Îmi pare rău. 


Mirosul lui de pin și zăpadă o învălui. Ar trebui să se îndepărteze 
de el. „Nu mă atinge așa.“ 

Și, cu toate acestea, era acolo; mâna îi era un semn pe umărul ei 
gol, trupul său aproape acoperindu-l pe al ei. 

— Nu trebuie să îţi pară rău, șopti ea. Rowan, am încredere în 
tine. 

El aprobă printr-un semn din cap, aproape imperceptibil. 

— Mi-a fost dor de tine, rosti calm, privindu-i când gura, când 
buzele. Când am fost în Wendlyn, am minţit când am spus că nu mi-a 
lost dor. Din clipa în care ai plecat, mi-a fost atât de dor, încât mi-am 
ieşit din minţi. M-am bucurat de pretextul de a-l urmări pe Lorcan aici, 
doar ca să te văd din nou. Și în seara asta, când ţi-a ţinut cuțitul la gât... 
Căldura degetului său cu bătături înflori în ea, când trasă o linie peste 
tăietura de pe gâtul ei. M-am tot gândit la faptul că s-ar putea să nu afli 
niciodată că mi-a fost dor de tine, despărțiți fiind doar de un ocean. 
Dar, dacă moartea ne-ar despărți... te-aș găsi. Nu-mi pasă de câte reguli 
aş încălca. Chiar dacă ar trebui să pun mâna pe toate trei cheile și să 
deschid o poartă, te-aș găsi din nou. Întotdeauna. 

Ea clipi, ca să nu o mai usture ochii, în timp ce el se întinse și-i luă 
mâna, pe care i-o ghidă către obrazul lui tatuat. Făcu un efort ca să-și 
aducă aminte cum să respire, să se concentreze asupra altui lucru, nu 
asupra pielii lui netede și calde. El continuă să o privească m timp ce ea 
îi atinse uşor pometele ascuţit. Savurând fiecare atingere, îi mângâie 
chipul, acel tatuaj, uitându-se la el încontinuu, chiar dacă el o dezbrăca 
din priviri. 

Părea să-i tot spună „Îmi pare rău.“ 

Îl ţintui cu privirea când nu îi mai atinse faţa şi, uşor, asigurându- 
se că el înțelegea fiecare pas, îşi lăsă capul pe spate până când își arcui 
gâtul dezgolit în fața lui. 

— Aelin, șopti el. Nu îi rosti numele ca pe o mustrare sau ca pe un 
avertisment, ci... ca pe o implorare. Parcă o implora. Își coborî capul 
spre gâtul ei expus şi zăbovi la foarte mică distanţă. 

Ea își arcui și mai mult gâtul, o invitaţie tăcută. Rowan scoase un 
geamăt ușor și-i atinse pielea cu dinţii. Ca să-i sfâșie gâtul, nu ar fi fost 
nevoie decât de o mușcătură, de o mișcare. Caninii lui alungiţi 
alunecară de-a lungul cărnii ei - cu blândeţe, cu precizie. Ea înșfacă 
cearşafurile, ca să nu își treacă degetele peste spatele lui gol şi să-l 
tragă mai aproape. 


El se sprijini într-o mână lângă capul ei, jucându-se cu degetele în 
părul lui Aelin. 

— Pe nimeni altcineva, șopti ea. Nu aș lăsa pe nimeni altcineva să 
se apropie de gâtul meu. Să îi arate era singura metodă prin care ar fi 
înțeles acea încredere, într-un mod pe care numai partea Fae, partea 
prădătoare din el, avea să îl priceapă. Pe nimeni altcineva, repetă ea. 

El scoase un alt geamăt slab, răspuns, şi confirmare, și cerere, 
geamăt care răsună în ea. Cu grijă, acoperi cu dinţii locul în care 
sângele ei zvâcnea şi bolborosea, respirând fierbinte pe pielea ei. 

Ea închise ochii, fiecare simț concentrându-se asupra acelei 
senzații, asupra dinţilor și a gurii de pe gâtul ei, asupra puternicului 
trup care tremura din cauza reţinerii, peste al ei. O atinse ușor cu 
limba. 

Scoase un mic zgomot, care ar fi putut să fie un geamăt, un cuvânt 
sau numele lui. El se cutremură și se retrase, aerul rece sărutându-i 
gâtul. Sălbăticia - sălbăticia pură strălucea în acei ochi. Apoi, cu atenţie 
şi cu neruşinare, îi cercetă trupul, nările umflându-i-se delicat, când 
mirosi exact ceea ce dorea ea. 

Aelin începu să respire mai greu când el se forță să o privească - 
flămând, fatal, de neînduplecat. 

— Nu încă, spuse el dur, respirând neregulat. Nu acum. 

— De ce? Făcu un efort să își aducă aminte cum să vorbească, mai 
ales când el se uita la ea așa. Ca și când ar fi putut să o mănânce de vie. 
Căldura îi făcu inima să bată mai tare. 

— Nu vreau să mă grăbesc cu tine - vreau să îţi descopăr... fiecare 
centimetru. lar acest apartament are pereţi foarte, foarte subțiri. Aelin, 
nu vreau să fim auziți atunci când te voi face să gemi, adăugă el în clipa 
în care se aplecă din nou, trecând cu buzele peste tăietura de la baza 
gâtului ei. 

O, pe Wyrd! Avea probleme. Nişte probleme date naibii. Și când îi 
rostea numele așa... 

— Asta schimbă lucrurile, rosti ea, abia reușind să vorbească. 

— Lucrurile au început să se schimbe de ceva vreme. Ne vom 
descurca. 

Se întrebă cât de mult ar fi reușit să-și respecte hotărârea de a 
aştepta, dacă şi-ar fi înălțat capul ca să-l sărute, dacă i-ar fi mângâiat 
spatele. Dacă l-ar fi atins mai jos decât atât. Dar... Balauri. Vrăjitoare. 
Armată. Erawan. Respiră greoi. 


— Dormi, mormăi ea. Ar trebui să dormim. 

El înghiți din nou, îndepărtându-se uşor de ea şi, cu pași mari, se 
duse spre şifonier, ca să se îmbrace. Sincer, se străduia din răsputeri să 
nu sară după el şi să-i smulgă prosopul acela blestemat. 

Poate că ar fi trebuit să-l trimită pe Aedion să stea în altă parte. 
Doar pentru o noapte. Și, apoi, ar fi ars în iad pentru totdeauna, 
deoarece ar fi fost cea mai egoistă și groaznică persoană din toate 
timpurile. 

Se forță să se întoarcă cu spatele la şifonier, neavând încredere că 
ar fi putut să se uite la Rowan fără să facă o prostie imensă. 

O, avea nişte probleme date naibii. 


CAPITOLUL 53 


„Bea“, îl convinse prințul demon, cu o voce drăgăstoasă. 
„Savurează.” 

Prizonierul plângea în hohote pe podeaua celulei din temniță, în 
timp ce teama, durerea şi amintirile îl părăseau. Prințul demon le 
inhală ca şi când ar fi fost opiu. 

„Delicioase.” 

Era delicios. 

El se urî, se blestemă. 

Însă disperarea pe care o simţea bărbatul, în clipa în care cele mai 
urâte amintiri îl sfâșiară în bucăți... era ameţitoare. Era putere; era 
viaţă. 

Oricum, nu mai avea nimic şi pe nimeni. Dacă va avea ocazia, va 
găsi o cale să-i pună capăt. Deocamdată, aceasta era eternitatea, 
aceasta era nașterea, moartea, renașterea. 

Așa că el îi bău durerea, teama și tristeţea. 

Și învăţă să-i placă. 


CAPITOLUL 54 


Manon se uită cu ochi mari la scrisoarea pe care tocmai i-o 
adusese, tremurând, mesagerul. Elide își dădea silința să pară că nu 
observă fiecare mișcare a ochilor lui Manon de-a lungul paginii, însă îi 
era greu să nu se holbeze când vrăjitoarea mârâia la fiecare cuvânt pe 
care îl citea. 

Elide, care stătea întinsă pe patul ei de paie, în vreme ce focul deja 
se stingea, gemu din cauza durerii simţite când se ridică. Găsise o 
ploscă din piele cu apă în cămară și chiar îl întrebase pe bucătar dacă 
putea să o ia, pentru Aripa Conducătoare. Acesta nu îndrăznise să 
obiecteze. Sau să îi poarte pică pentru cei doi săculeţi cu nuci pe care îi 
luase tot „pentru Aripa Conducătoare”. Era mai bine decât nimic. 
Ascunsese totul sub patul ei, iar Manon nu observase. Căruţa cu 
provizii urma să sosească în orice moment. La plecare, Elide avea să fie 
în căruță. Și nu va mai avea niciodată de-a face cu acest întuneric. 

Din grămada de bușteni, Elide luă doi şi-i puse pe foc, ridicând un 
val de scântei. Era pe cale să se întindă din nou, când Manon îi vorbi, de 
la birou. 

— În trei zile, voi pleca însoţită de Cele Treisprezece. 

—Unde? îndrăzni Elide să întrebe. Judecând după violența cu care 
Aripa Conducătoare citise scrisoarea, nu într-un loc plăcut. 

—Spre o pădure din Nord. La... Manon făcu o pauză și traversă 
încăperea cu pași ușori, dar hotărâți, se apropie de vatră și azvârli 
scrisoarea înăuntru. Voi lipsi cel puţin două zile. Dacă aș fi în locul tău, 
m-aș ascunde în acest timp. 

Gândindu-se la ce ar fi putut însemna, mai exact, ca protecţia 
Aripii Conducătoare să se afle la mii de kilometri depărtare, Elide îşi 
simți stomacul strângându-se. Dar nu avea sens să-i spună asta lui 
Manon. Nu i-ar fi păsat, chiar dacă o revendicase pe Elide ca pe una de- 
ale ei. Oricum, nu însemna nimic. Ea nu era o vrăjitoare. Curând, avea 
să evadeze. Se îndoia că cineva de aici chiar s-ar fi gândit, de două ori, 
la dispariţia ei. 

— Mă voi ascunde, spuse Elide. 

Poate în partea din spate a unei căruţe, care avea să iasă din 
Morath și să se îndrepte spre libertate. 


= 


Avu nevoie de trei zile întregi ca să se pregătească pentru 
întâlnire. 

În scrisoarea Matroanei nu citise nimic despre creşterea și 
măcelărirea vrăjitoarelor. De fapt, era ca și când bunica ei nu ar fi 
primit niciunul dintre mesajele lui Manon. Odată întoarsă din această 
mică misiune, Manon avea să-i ia la întrebări pe solii Breslei. Pe 
îndelete. Dureros. 

Cele Treisprezece aveau să zboare spre coordonatele din Adarlan 
- fix în mijlocul regatului, chiar în agitația din interiorul pădurii 
Oakwald - și să ajungă cu o zi înainte de întâlnirea aranjată, pentru a 
stabili un perimetru sigur. 

Regele din Adarlan urma să vadă, în sfârşit, arma pe care o 
construise bunica ei și, aparent, voia să o cerceteze cu atenţie și pe 
Manon. Îl aducea şi pe fiul său cu el, cu toate că Manon se îndoia că o 
făcea ca să-i păzească spatele, așa cum moștenitorii își protejau 
Matroanele. Nu-i prea păsa de nimic din toate acestea. Aproape că-și 
dorise să-i spună bunicii ei că era o întâlnire prostească, inutilă. O 
pierdere de timp pentru ea. 

Măcar urma să-l vadă pe rege, cel care dădea acele ordine de 
distrugere a vrăjitoarelor de transformare a copiilor acestora în 
monştri. 

Cel puţin avea să-i poată spune personal bunicii ei despre asta - 
şi poate chiar să o vadă pe Matroană sfârtecându-l pe rege, odată ce ar 
fi aflat adevărul despre faptele lui. 

Manon urcă în șa, iar Abraxos ieși pe stâlp, obişnuindu-se cu cea 
mai nouă armură pe care o făurise fierarul aerian - în sfârşit, destul de 
ușoară ca balaurii să se poată descurca și, acum, gata să fie testată în 
această călătorie. Vântul o muşcă, dar ea îl ignoră. Tot așa cum le 
ignorase şi pe Cele Treisprezece. 

Asterin nu vorbea cu ea - şi niciuna dintre vrăjitoare nu mai 
vorbise nimic despre prințul Valg, pe care ducele îl trimisese la ele. 
Fusese un test, să vadă cine avea să supraviețuiască şi să-i aducă 
aminte de ce era în joc. Tot aşa cum și dezlănţuirea focului-umbră 
asupra acelui trib fusese un test. 

Încă nu putea să aleagă un sabat. Și nu urma să o facă; nu înainte 
de a vorbi cu bunica ei. Dar se îndoia că ducele avea să mai aștepte 
mult. 


Privi povârnișul, armata din ce în ce mai mare, care se răspândea 
peste munți și văi ca un covor de întuneric şi foc - cu mult mai mulţi 
soldaţi ascunși în subteran. Umbrele ei îi raportaseră chiar în acea 
dimineaţă că zăriseră niște creaturi zvelte, cu aripi şi cu trăsături 
umane diforme, care se înălțau în cerul nopţii - prea rapide și prea 
abile pentru a fi urmărite - înainte de a dispărea în norii grei şi de a nu 
se mai întoarce. Majoritatea ororilor din muntele Morath încă nu se 
arătaseră, suspecta Manon. Se întrebă dacă avea să le comande și pe 
acestea. 

Simţi privirea Celor Treisprezece, care aşteptau semnalul. Manon 
își înfipse călcâiele în coastele lui Abraxos și căzură liber, în aer. 

Cicatricea de pe braţ o durea. O durea mereu - mai intens decât 
colierul, decât frigul, decât mâinile ducelui asupra ei, mai intens decât 
orice i se făcuse vreodată. Doar focul-umbră era o alinare. 

Odată, crezuse că se născuse pentru a fi regină. De atunci, 
învățase că se născuse pentru a fi o bestie. Ducele îi pusese chiar și un 
colier, ca unui câine, şi vârâse un prinţ demon în ea. O vreme, îl lăsase 
să câștige, cuibărindu-se atât de bine în interiorul ei, încât prințul 
ajunsese să uite că ea era acolo. lar ea așteptase. 

Își petrecuse timpul în acel cocon de întuneric, lăsându-l să 
creadă că dispăruse, lăsându-i să facă ce voiau cu învelișul ei muritor. 
În acel cocon, focul-umbră începuse să pâlpâie, să o alimenteze, să o 
hrănească. Cu mult timp în urmă, când era mică și pură, flăcări de auri 
se aprinseseră în vârfurile degetelor, secrete și ascunse. Apoi, 
dispăruseră, aşa cum dispăruseră toate lucrurile bune. Acum, 
reveniseră - renăscute în acea carcasă întunecată, devenite foc- 
fantomă. 

Prințul din ea nu observase când începuse să-l ciugulească. Puțin 
câte puţin, furase bucățele din creatura nepământeană care îi luase 
trupul pentru pielea ei, de care se folosea ca să facă lucruri atât de 
groaznice. Creatura observase în ziua în care luase o mușcătură mai 
mare - destul de mare încât ţipase în agonie. 

Înainte de a putea spune cuiva, se năpustise asupra creaturii, 
sfâșiind-o şi nenorocind-o cu focul ei umbră, până când nu mai 
rămaseră decât urmele răutăţii, până când nu mai rămase decât șoapta 
unui gând. Focul - creaturii nu îi plăcea focul de niciun fel. 


De câteva săptămâni, se afla aici. Așteptând din nou. Învăţând 
despre flacăra din venele ei - cum sângera în chestia din braţul ei și 
reapărea ca foc-umbră. Uneori, chestia îi vorbea, în limbi pe care ea nu 
le auzise niciodată și care poate nici nu existaseră vreodată. 

Încă purta colierul la gât şi îi lăsa să îi dea ordine, să o atingă, să o 
rănească. Curând - foarte curând, urma să-şi găsească adevăratul scop 
şi atunci avea să-și urle mânia la lună. 

Uitase numele care îi fusese dat, dar asta nu conta. 

Acum, avea un singur nume: Moartea, devoratoarea lumilor. 


CAPITOLUL 55 


Aelin credea cu tărie în fantome. Doar că nu credea că își făceau 
apariţia, de obicei, în timpul zilei. 

Rowan îi atinse umărul cu mâna, chiar înainte de răsăritul 
soarelui. Se uită o singură dată la chipul lui încordat, făcându-și curaj. 

— Cineva a intrat cu forța în depozit. 

Rowan ieșise din cameră, înarmat și pregătit să verse sânge, 
înainte ca Aelin să apuce să-și ia propriile arme. Zei din ceruri - se 
mişca precum vântul! Ea încă îi simțea caninii pe gât, scrâşnindu-i pe 
piele, apăsând ușor... 

Îl urmă aproape în tăcere, găsindu-l împreună cu Aedion, în faţa 
uşii apartamentului, cu săbiile în mâini, ambii având spatele musculos 
şi plin de cicatrice, rigid. Ferestrele - erau cea mai bună cale de 
scăpare, în cazul unei ambuscade. Ajunse lângă cei doi bărbaţi fix când 
Rowan deschise ușor ușa, pentru a dezvălui bezna din casa scării. 

Prăbuşită grămadă, Evangeline plângea cu hohote pe palierul 
scării, cu fața plină de cicatrice, extrem de palidă și cu ochii ei ca de 
citrin îngroziți, uitându-se în sus, la Rowan și la Aedion. Sute de 
kilograme de mușchi letali și dinți dezgoliți... 

Aelin îşi făcu loc pe lângă ei, coborând scările câte două şi câte 
trei, până când ajunse la fată. Era curată - nu avea nicio zgârietură. 

— Eşti rănită? 

Scutură din cap, lumina lumânării aduse de Rowan reflectându-se 
în părul ei roşcat-auriu. Casa scării se cutremură la fiecare pas al lui şi 
al lui Aedion. 


— Spune-mi, gâfâi Aelin, rugându-se în tăcere ca situaţia să nu fi 
fost atât de gravă pe cât părea. Spune-mi tot. 

— Au luat-o, au luat-o, au luat-o. 

— Cine? întrebă Aelin, dându-i părul pe spate, întrebându-se dacă 
ar fi intrat în panică în cazul în care ar fi luat-o în braţe. 

— Oamenii regelui, șopti Evangeline. Au venit cu o scrisoare de la 
Arobynn. Au spus că au aflat despre arborele genealogic al Lysandrei 
din testamentul lui Arobynn. 

Inima lui Aelin încetă să mai bată. Situaţia era mai gravă - mult 
mai gravă decât se așteptase... 

— Au zis că e o Theriană. Au luat-o și aveau de gând să mă ia și pe 
mine, dar ea s-a luptat cu ei şi mi-a spus să fug, iar Clarisse nu a vrut să 
ne ajute... 

— Unde au dus-o? 

Evangeline suspină. 

— Nu ştiu. Lysandra mi-a spus să vin aici dacă se întâmplă 
vreodată ceva; mi-a zis să îți spun să fugi... 

Nu putea să respire, nu putea să gândească. Rowan îngenunche 
lângă ele şi o luă în brațe pe fată, ridicând-o, mâna lui atât de mare 
aproape acoperindu-i ceafa. Evangeline își îngropă faţa în pieptul lui 
tatuat, iar Rowan murmură sunete de alinare. Peste capul fetei, el îi 
întâlni privirea lui Aelin. „Trebuie să ieşim din casa asta în zece minute 
- până când ne vom da seama dacă te-a trădat şi pe tine.“ 

Ca şi când l-ar fi auzit, Aedion trecu pe lângă ei, îndreptându-se 
către fereastra depozitului prin care, cumva, Evangeline se strecurase. 
Părea că Lysandra o învățase câteva lucruri pe cea pe care o avea în 
grijă. 

Aelin își frecă fața şi se sprijini cu o mână de umărul lui Rowan, 
când se ridică, simțindu-i pielea caldă şi fină cu degetele ei bătătorite. 

— Tatăl lui Nesryn. Îl vom ruga pe el să aibă grijă de ea astăzi. 

Arobynn făcuse asta. Un ultim as din mânecă. Știuse. Despre 
Lysandra - despre prietenia lor. Nu-i plăcea să-și împartă bunurile. 

La un nivel mai jos, Chaol şi Nesryn năvăliră în depozit, iar Aedion 
aproape ajunsese la ei, înainte ca aceștia să-și dea seama că el era 
acolo. 

Aveau mai multe vești. Unul dintre oamenii lui Ren îi contactase 
în urmă cu câteva momente: a doua zi, urma să aibă loc o întâlnire în 


Oakwald, între rege, Dorian, și Aripa Conducătoare a cavaleriei sale 
aeriene. 

Cu predarea unui nou prizonier pentru Morath. 

— Trebuie să o scoateţi prin tuneluri! le ordonă Aelin lui Chaol și 
lui Nesryn, când cobori în viteză scările. Chiar acum. Sunteţi oameni; la 
început, nu vă vor observa. Sunteţi singurii care pot să pătrundă în acel 
întuneric. 

Chaol și Nesryn se priviră reciproc. 

Aelin se apropie de ei. 

— Trebuie să o scoateţi de aici chiar acum! 

Pentru o clipă, simţi că nu se mai afla în depozit. Pentru o clipă, 
stătea în picioare intr-un frumos dormitor, în fața unui pat însângerat 
şi a cadavrului întins pe acesta, făcut bucăţi. 

Chaol își întinse mâinile. 

— Ar fi mai bine să profităm de timpul pe care-l avem ca să 
organizăm o ambuscadă. 

Sunetul vocii sale... Cicatricea de pe fața lui era evidentă în lumina 
slabă. Aelin își încleştă degetele într-un pumn, înfigându-şi unghiile - 
unghiile care îi zgâriaseră chipul - în palmă. 

— E posibil să o folosească pe post de hrană, reuși ea să spună. 

În spatele ei, Evangeline suspină. Dacă ar fi făcut-o pe Lysandra să 
îndure ce îndurase Aelin când se luptase cu prințul Valg... 

—Vă rog, zise ea, pierzându-și vocea când rosti cuvântul. 

Atunci, Chaol observă la ce se uitase ea. Se albi la față, cu gura 
deschisă. 

Însă Nesryn se întinse după mâna ei, degetele-i subțiri, bronzate 
şi reci atingând palmele ude ale lui Aelin. 

— O vom aduce înapoi. O vom salva. Împreună. 

Chaol nu făcu decât să o privească pe Aelin, îndreptându- spatele. 

— Aşa ceva nu se va mai întâmpla niciodată, spuse el. 

Ea voia să-l creadă. 


CAPITOLUL 56 


Câteva ore mai târziu, pe podeaua unui han dărăpănat, din partea 
opusă Riftholdului, Aelin se uita la o hartă pe care marcaseră locul 
întâlnirii - cam la opt sute de metri de templul lui Temis. Micuţul 


templu se afla chiar în interiorul ascunzișului din Oakwald, situat 
deasupra unei bucăți impozante de piatră, în mijlocul unei văi adânci. 
La templu se putea ajunge doar mergând pe cele două poduri 
suspendate de fiecare parte a văii care, de-a lungul anilor, îl cruțaseră 
de a fi invadat de armatele inamice. Probabil că pădurea 
înconjurătoare era goală, iar dacă balaurii ar fi zburat până acolo, cu 
siguranță ar fi ajuns sub mantia întunericului, cu o noapte înainte. 
Adică în noaptea aceasta. 

Aelin, Rowan, Aedion, Nesryn și Chaol stăteau în jurul hărții, 
ascuțindu-și și lustruindu-și săbiile, în timp ce recapitulau planul. Pe 
Evangeline o lăsaseră în grija tatălui lui Nesryn, împreună cu mai multe 
scrisori pentru Terrasen şi cei din Bane - iar brutarul nu le pusese 
nicio întrebare. Doar îşi sărutase fiica cea mică pe obraz și-i anunţă că 
el şi Evangeline aveau să coacă plăcinte speciale pentru întoarcerea lor. 

Asta dacă s-ar fi întors. 

— Dar dacă poartă un colier sau un inel? întrebă Chaol, din partea 
cealaltă a micului lor cerc. 

— Atunci, îşi va pierde capul sau un deget, zise Aedion, sec. 

Aelin îi aruncă o privire. 

— Nu vei hotărî asta fără să mă consulți. 

— Şi cum rămâne cu Dorian? întrebă Aedion. 

Chaol se holbă la hartă de parcă ar fi vrut să o găurească. 

— Nu e decizia mea, zise Aelin, încordată. 

Privirea lui Chaol o fulgeră. 

— Nu te atingi de el. 

Să-i aducă pe toţi în preajma unui prinţ Valg era un risc teribil, 
dar... 

— Ne vom picta cu semne Wyrd. Toţi. Ca să ne protejăm 
împotriva prinţului. 

În cele zece minute de care avuseseră nevoie ca să-şi ia armele, 
hainele şi proviziile din apartamentul din depozit, ea își amintise să-și 
ia cărțile cu semne Wyrd, care se aflau acum pe măsuţa din fața 
singurei ferestre din încăpere. Închiriaseră trei camere, pentru o 
noapte: una pentru Aelin şi Rowan, una pentru Aedion și cealaltă 
pentru Chaol şi Nesryn. Cu moneda de aur pe care i-o trântise hangiului 
pe tejghea le putea închiria pentru cel puţin o lună. Și îi putea cumpăra 
şi tăcerea. 

— Îl eliminăm pe rege? întrebă Aedion. 


— Nu atacăm, răspunse Rowan, până când nu suntem siguri că-l 
vom putea omori pe rege şi neutraliza pe prinţ, cu riscuri minime. Să o 
scoatem pe Lysandra din căruța aceea e cel mai important. 

— De acord, consimţi Aelin. 

Aedion îl fixă cu privirea pe Rowan. 

— Când plecăm? 

Faptul că el cedase în fața Prințului Fae o miră pe Aelin. 

— Nu vreau ca balaurii sau vrăjitoarele să ne simtă, zise Rowan, 
ca un comandant care se pregăteşte pentru câmpul de luptă. Vom 
ajunge chiar înainte ca întâlnirea să înceapă - destul de devreme încât 
să găsim poziții avantajoase de pândă şi să le localizăm cercetaşii şi 
santinelele. Vrăjitoarele au un simţ al mirosului dezvoltat și riscăm să 
fim descoperiţi. Ne vom mișca repede. 

Ea nu putea să hotărască dacă era sau nu ușşurată. 

Ceasul bătu ora prânzului. Nesryn se ridică în picioare. 

— Voi comanda masa de prânz. 

Chaol se ridică şi se întinse. 

— Te voi ajuta să o aduci aici. 

Într-adevăr, într-un loc ca acesta, nu avea cine să le aducă 
mâncarea din bucătărie în cameră. Cu toate că, într-un asemenea loc, 
Chaol ar fi putut foarte bine să coboare ca să o supravegheze pe Faliq, 
presupunea Aelin. Bun. 

De îndată ce ei plecară, Aelin luă unul dintre cuţitele lui Nesryn și 
începu să-l lustruiască: era un pumnal decent, dar nu grozav. Dacă ar fi 
supraviețuit zilei următoare, poate că îi va cumpăra unul mai bun, 
drept mulțumire. 

— Păcat că Lorcan e un ticălos psihopat! spuse ea. Ne-ar fi prins 
bine ajutorul lui mâine. 

Rowan avu o grimasă. 

— Ce va face când va afla despre moştenirea lui Aedion? 

Aedion lăsă jos pumnalul pe care îl ascuţea. 

— Îi va păsa măcar? 

După ce termină de lustruit o jumătate de sabie scurtă, Rowan 
tăcu o pauză. 

— Lui Lorcan s-ar putea nici să nu-i pese - sau s-ar putea ca 
Aedion să i se pară interesant. Dar, cel mai probabil, îl va interesa cum 
existenţa lui Aedion poate fi folosită împotriva lui Gavriel. 


Aelin se uită la vărul ei, al cărui păr auriu părea acum a fi o 
dovadă mai vie a legăturilor lui cu Gavriel, decât cu ea. 

— Vrei să-l cunoști? Probabil că deschisese acest subiect doar ca 
să nu se gândească la a doua zi. 

El ridică din umeri. 

— Aş fi curios, dar nu mă grăbesc. Doar dacă nu are de gând să-și 
aducă cadrele aici, ca să ne ajute în luptă. 

— Cât ești de pragmatic! Se uită la Rowan, care îşi făcea iar de 
lucru cu sabia. 

— Am putea să-i convingem să ne ajute, în ciuda spuselor lui 
Lorcan? 

Ei îi ajutaseră o dată - în timpul atacului asupra fortăreței 
Mistward. 

— Puțin probabil, răspunse Rowan, continuând să privească 
lama. Cu excepția cazului în care Maeve hotărăşte că a-ți trimite ajutor 
e următoarea mișcare din jocul ei, oricare ar fi acela. Poate că va vrea 
să se alieze cu tine, ca să-l ucidă pe Lorcan pentru trădarea lui. El căzu 
pe gânduri. Unii Fae care locuiau aici ar putea să fie încă în viață - și 
ascunşi pe undeva. Poate că ar putea fi - sau au fost deja antrenați. 

— Nu m-aş baza pe asta, spuse Aelin. Pe cei din Neamul 
Mititelelor i-am văzut și simţit în Oakwald. Dar pe Fae... Nici urmă de ei 
pe aici. Nu îl privi pe Rowan, dar, în schimb, începu să curețe ultima 
sabie neascuţită a lui Chaol. Regele i-a nimicit cu simț de răspundere. 
Pun pariu că supraviețuitorii, dacă există, sunt blocaţi în formele lor 
animaliere. 

O suferință cunoscută o învălui din nou pe Aelin. 

— Ne vom da seama de asta mai târziu. 

Asta dacă aveau să supraviețuiască destul încât să o facă. 


În restul zilei și până seara târziu, Rowan puse la cale un plan de 
acțiune, cu aceeaşi eficienţă la care ea se așteptase şi pe care o preţuia, 
însă acum nu i se părea liniștitoare - nu când pericolul era atât de mare 
şi totul ar fi putut să se schimbe în câteva minute. Nu când poate că 
Lysandra nu mai putea fi salvată. 

— Ar trebui să dormi, spuse Rowan, vocea lui profundă huruind 
peste pat şi de-a lungul pielii ei. 


— Patul este plin de cocoloaşe, zise Aelin. Urăsc hanurile ieftine. 

Râsul lui slab răsună în întunericul din camera aproape 
întunecată. Ea baricadase uşa şi fereastra, ca să îi alerteze în privința 
oricărui intrus, dar cu tărăboiul care se auzea din taverna ca vai de 
lume de la parter, le-ar fi fost greu să audă pe cineva venind pe hol. Mai 
ales când unele camere erau închiriate cu ora. 

— O vom lua înapoi, Aelin. 

Patul era mult mai mic decât al ei - destul de mic încât îi atinse 
umărul cu al ei, când se întoarse. Îl găsi deja cu faţa la ea şi ochii 
strălucind în întuneric. 

— Nu mai pot să îngrop încă un prieten. 

— Nu o vei face. 

— Rowan, dacă ţi s-ar întâmpla vreodată ceva... 

— Nu, șopti el. Nici măcar nu o spune. Am discutat destul despre 
asta seara trecută. 

Ridică o mână - ezită, apoi îi dădu pe spate o șuviţă care îi căzuse 
peste chip. Degetele lui bătătorite îi zgâriară pometele, apoi îi 
mângâiară urechea. 

Era o prostie să pornească pe acest drum, când toți ceilalți 
bărbaţi din viaţa ei o răniseră, într-un fel sau altul, întâmplător sau nu. 

Chipul lui nu afișa nimic blând sau dulce. Doar privirea 
strălucitoare a unui animal de pradă. 

— Când ne vom întoarce, amintește-mi să-ți dovedesc că te-ai 
inşelat în privinţa tuturor lucrurilor la care tocmai te-ai gândit. 

Ea ridică o sprânceană. 

—Da? 

El îi zâmbi viclean, împiedicând-o să mai gândească. Era exact ce 
îşi dorea el - să-i distragă atenţia de la ororile zilei următoare. 

— Te voi lăsa chiar să hotărăști cum ţi-o voi spune: cu cuvinte - 
se uită rapid la gura ei - sau cu dinții şi limba mea. 

Un fior îi străbătu sângele, vărsându-i-se în inimă. Nu era corect — 
nu era corect deloc să o tachineze așa. 

— Hanul acesta mizerabil este destul de zgomotos, rosti ea, 
îndrăznind să-şi lase o mână să alunece peste pectoralii lui goi şi apoi 
până la umărul lui. Se minună de puterea de sub palma ei. El se înfioră, 
dar îşi ținu mâinile pe lângă corp, încleştate şi cu articulațiile albe. 

— Păcat că Aedion ar putea încă să ne audă prin perete. 


Cu unghiile, îl zgârie ușor pe claviculă, marcându-l, revendicându- 
l], înainte să se aplece și să-şi lipească buzele de adâncitura de la baza 
gâtului său. Pielea lui era atât de fină, de ademenitoare. 

— Aelin, gemu el. 

Asprimea din vocea lui o făcu să-și strângă degetele de la 
picioare. 

— Păcat, murmură ea, lângă gâtul lui. El mârâi, iar ea chicoti uşor 
când se rostogoli înapoi și închise ochii, respirând mult mai ușor decât 
până atunci. Avea să treacă de ziua de mâine, indiferent de ce s-ar fi 
întâmplat. Nu era singură - nu când îi avea lângă ea pe Rowan și pe 
Aedion. 

Zâmbea când salteaua se mişcă, când auzi pașii echilibraţi care se 
îndreptară spre dulap și când sunetele stropilor umplură încăperea, în 
clipa în care Rowan îşi turnă peste el un ulcior cu apă rece. 


CAPITOLUL 57 


— Îi miros, şopti Aedion aproape imperceptibil, când se 
strecurară printre tufișuri, fiecare dintre ei îmbrăcați în verde şi maro, 
ca să nu fie văzuți în pădurea deasă. El și Rowan mergeau cu câţiva pași 
în fața lui Aelin, cu săgețile ușor întinse în arcuri, alegând calea cu 
ajutorul auzului şi mirosului lor puternic. 

Dacă ar fi putut să se transforme într-o Fae, ar fi putut să dea o 
mână de ajutor, în loc să rămână în urmă, cu Chaol și Nesryn, dar... „Nu 
e un gând util“, își spuse în sinea ei. Trebuia să se descurce cu ce avea la 
îndemână. 

Chaol cunoştea cel mai bine pădurea, deoarece venise aici la 
vânătoare cu Dorian de nenumărate ori. Le indicase o cale cu o seară 
înainte, dar cedase conducerea celor doi războinici Fae și simţurilor lor 
impecabile. Pașii îi erau siguri pe frunzele şi mușchii de sub cizmele lor, 
tras la față, dar calm. Concentrat. 

Bun. 

Trecură atât de în linişte printre copacii din Oakwald, încât 
păsările nu se opriră din ciripit. Pădurea lui Brannon. Pădurea ei. 


Se întrebă dacă locuitorii acesteia știau ce sânge îi curgea prin 
vene și dacă se ascunseseră de ororile de aici. Se întreba dacă, într-un 
fel sau altul, aveau să o ajute pe Lysandra la momentul oportun. 

Rowan se opri la trei metri în față și arătă spre trei stejari 
impunători. Ea se opri brusc, ciulindu-și urechile și cercetând cu 
atenție pădurea. Auziră mârâituri și răgete ale unor fiare care păreau 
mult prea mari şi zgomot de aripi de piele care zgâriau piatra. 

Făcându-și curaj, se grăbi spre locul în care Rowan și Aedion 
aşteptau lângă stejari, iar vărul ei arătă spre cer, pentru a-i indica 
următoarea lor mișcare. Aelin luă copacul din centru, abia mişcând o 
frunză sau o crenguță când se cățără. Rowan aşteptă până când ea 
ajunse pe o creangă mai de sus, înainte să o urmeze - cam tot la fel de 
repede pe cât o făcuse ea, observă Aelin cu un strop de îngâmfare. 
Aedion luă copacul din dreapta, Chaol şi Nesryn urcându-se în cel din 
stânga. Continuară toţi să se cațăre, la fel de ușor ca nişte șerpi, până 
când nu mai văzură pământul din cauza frunzelor și reușiră să zărească 
mica poiană din față. 

Pe toţi zeii! 

Balaurii erau imenși. Imenși, nărăvași și... acelea de pe spatele lor 
chiar erau niște şei. 

— Pe coadă au ghimpi otrăviţi, îi şopti Rowan la ureche. Cu niște 
aripi atât de mari, probabil că zboară sute de kilometri într-o zi. 

El știa mai bine, presupuse ea. 

Doar treisprezece balauri se aflau la sol, în poiană. Cel mai mic 
dintre ei stătea întins pe burtă, cu botul îngropat într-o movilă de flori 
sălbatice. Pe coadă îi străluceau ghimpi de fier, nu de os, cicatricele îi 
acopereau trupul ca dungile unei pisici, iar aripile... ea cunoştea 
materialul grefat acolo. Mătase de păianjen. Atât de multă mătase 
probabil costase o avere. 

Toţi ceilalţi balauri erau obişnuiţi, capabili să sfâșie un om în 
jumătate dintr-o singură mușcătură. Luptând și împotriva unui singur 
balaur, aveau să moară în doar câteva momente. Dar în faţa unei 
armate puternice, de trei mii de balauri? Panica se instală. 

Eu sunt Aelin Ashryver Galathynius... 

— Aceea - pun pariu că e Aripa Conducătoare, spuse Rowan, 
arătându-i acum femeile adunate la marginea pajiştii. 

Nu femei. Vrăjitoare. 


Toate erau tinere și frumoase, cu părul şi pielea în toate culorile 
şi nuanțele. Dar, chiar şi de la distanţă, o văzu pe cea pe care i-o arătase 
Rowan. Părul ei era ca lumina vie a lunii, iar ochii, ca aurul lustruit. Era 
cea mai frumoasă persoană pe care Aelin o văzuse vreodată. Şi cea mai 
înfiorătoare. 

Se mişca mândră, așa cum doar un nemuritor putea să o facă, 
presupuse Aelin, cu mantia-i roșie biciuind în urma ei, hainele din piele 
pentru zbor lipindu-i-se de trupul suplu. O armă vie - asta era Aripa 
Conducătoare. 

Aripa Conducătoare se plimba prin tabără, inspectând balaurii și 
dând ordine pe care urechile de om ale lui Aelin nu le auzeau. Celelalte 
douăsprezece vrăjitoare păreau să-i urmărească fiecare mişcare, de 
parcă ea ar fi fost axa lumii lor, iar două dintre ele o urmau 
îndeaproape. Adjunctele ei. 

Aelin se luptă să-și menţină echilibrul pe creanga groasă. Orice 
armată ar fi strâns cei din Terrasen, ar fi fost anihilată. Împreună cu 
prietenii din jurul ei. Erau toți atât de terminaţi! 

Rowan îi atinse talia cu o mână, ca și când ar fi auzit refrenul care 
răsuna în ea, cu fiecare bătaie a inimii ei. 

— Ai omorât-o pe una dintre Matroanele lor, îi murmură la 
ureche, aproape șoptit. Poţi să-i omori subalternele. 

Poate că da. Sau poate că nu, având în vedere modul în care se 
mişcau și interacționau cele treisprezece vrăjitoare din poiană. 
Alcătuiau un grup brutal, bine unit. Nu păreau a fi genul care luau 
prizonieri. Dacă ar fi facut-o, probabil că i-ar fi mâncat. 

Urma oare să o ducă pe Lysandra în zbor la Morath, odată ajuns 
furgonul-închisoare? Dacă da... 

— Lysandra nu trebuie să se apropie la mai mult de zece metri de 
balauri. Dacă ar fi fost obligată să-l încalece pe unul dintre ei, atunci ar 
fi fost deja prea târziu. 

—De acord, murmură Rowan. Din nord se apropie niște cai. Și 
mai multe aripi, din vest. Să mergem! 

Aşadar, Matroana. Probabil caii erau cel al regelui şi cei care 
trăgeau furgonul-închisoare. Și al lui Dorian. 

De îndată ce coborâră și se furişară din nou prin pădure, 
îndreptându-se către poiană, Aedion păru pregătit să le rupă gâturile 
vrăjitoarelor. 


Nesryn puse o săgeată în arc în clipa în care se strecură în tufiș, ca 
să îi acopere, cu o privire gravă - pregătită pentru orice. Măcar unul 
dintre ei era pregătit. 

Aelin îl urmă pe Chaol. 

— Să nu te miști, indiferent de ce vei vedea sau vei auzi. Înainte 
să acționăm, trebuie să-l evaluăm pe Dorian. Un singur prinț Valg e 
letal. 

— Ştiu, spuse el, refuzând să o privească în ochi. Poţi să ai 
încredere în mine. 

— Am nevoie să te asiguri că Lysandra scapă. Cunoști pădurea 
aceasta mai bine decât oricare dintre noi. Să o duci într-un loc sigur! 

Chaol dădu aprobator din cap. 

— Promit. 

Ea nu se îndoia de asta. Nu după iarna aceasta. Întinse o mână, se 
opri - apoi îl atinse pe umăr. 

— Nu-l voi atinge pe Dorian, spuse ea. Jur. 

Ochii lui de bronz străluciră. 

— Mulţumesc. 

Continuară să se miște. 

Aedion și Rowan îi făcură să se întoarcă în zona pe care o 
cercetaseră mai devreme, către un morman de bolovani cu destule 
tufișuri încât să se ghemuiască fără să fie văzuți și să observe tot ce se 
întâmpla în poiană. 

Încet, ca niște fantome încântătoare dintr-un tărâm al iadului, 
vrăjitoarele își făcură apariţia. 

Vrăjitoarea cu părul alb se îndreptă cu paşi mari ca să întâmpine 
o altă femeie, cu părul negru, care nu putea fi decât Matroana Clanului 
Cioc-negru. În spatele Matroanei, un grup de vrăjitoare trăgeau un 
furgon mare şi acoperit, asemănător celui pe care vrăjitoarele Picioare- 
galbene îl parcaseră, demult, în fața palatului de cleștar. Probabil că 
balaurii îl căraseră în zbor. Părea obișnuit - vopsit cu negru, albastru și 
galben - dar Aelin simțea că nu voia să ştie ce era înăuntru. 

Apoi, sosi suita regală. 

Nu știa unde să se uite: la regele Adarlanului sau la micul şi mult 
prea cunoscutul furgon-închisoare din mijlocul călăreţilor... 

Sau la Dorian, care călărea alături de tatăl lui, cu colierul negru în 
jurul gâtului și cu un chip care nu afișa nicio expresie umană. 


CAPITOLUL 58 


Manon Cioc-negru ura această pădure. 

Copacii erau nefiresc de apropiaţi - atât de apropiaţi, încât 
fuseseră nevoite să lase balaurii în urmă, ca să-și croiască drum spre 
poiană, la o jumătate de kilometru de templul în ruine. Cel puțin 
oamenii nu fuseseră destul de proşti încât să aleagă templul ca loc de 
întâlnire. Nu era situat într-o poziţie sigură, iar valea era prea expusă 
ochilor curioșilor. Cu o zi în urmă, Manon și Cele Treisprezece 
cercetaseră toate poienile pe o rază de un kilometru, evaluându-le în 
funcție de cât erau de vizibile, de accesibile şi de acoperite şi, în cele 
din urmă, o aleseseră pe aceasta. Destul de aproape de locul în care 
regele le ceruse, la început, să se întâlnească - dar o zonă mult mai 
protejată. Regula numărul unu care trebuia respectată atunci când 
aveau de-a face cu muritorii: să nu-i lase niciodată pe ei să aleagă 
locaţia exactă. 

Mai întâi, bunica ei și sabatul care o escorta merseră pe el printre 
copaci, dinspre locul în care aterizaseră, urmate de un furgon acoperit 
care, fără îndoială, transporta arma pe care ea o crease. 

O cercetă pe Manon cu o privire aspră. 

— Să taci şi să nu ne stai în cale! Să nu vorbești neîntrebată! Nu- 
mi face probleme sau îţi voi rupe gâtul! spuse ea. 

Atunci, mai târziu. Avea să-i vorbească bunicii despre Valgi mai 
târziu. 

Regele întârzie, iar detașamentul lui făcu destule zgomote 
nenorocite când traversă pădurea, încât Manon îi auzi pe toţi cu cinci 
minute înainte ca masivul cal negru de război al regelui să apară pe 
cotitura aleii. Ceilalți călăreți plutiră în spatele lui, ca o umbră 
întunecată. 

Mirosul Valgilor îi lunecă pe piele. Aduseseră cu ei un furgon- 
închisoare, în care se afla un prizonier ce urma să fie transferat la 
Morath. După cum mirosea, era femeie - și ciudată. Până acum, nu mai 
dăduse peste acest miros: nu era nici Valg, nici Fae și nici om în 
întregime. Interesant. 

Dar Cele Treisprezece erau războinice, nu curiere. Cu mâinile la 
spate, Manon aşteptă, în timp ce bunica ei se îndreptă spre rege, 


supraveghindu-i anturajul alcătuit din oameni și Valgi, cât timp ei 
cercetară cu atenţie poiana. Bărbatul care se afla cel mai aproape de 
rege nici nu se sinchisi să se uite în jur. Ochii lui de safir o ţintuiră pe 
Manon. 

Ar fi fost frumos, dacă nu ar fi purtat acel colier negru în jurul 
gâtului şi dacă fața-i perfectă nu ar fi afișat o răceală cumplită. El îi 
zâmbi lui Manon, ca și cum ar fi știut ce gust avea sângele ei. 

Ea își înăbuși impulsul de a-și dezgoli dinţii și se concentră 
asupra Matroanei, care acum se oprise în fața regelui muritor. Ce 
duhneau acești oameni. Cum de nu se strâmba bunica ei, când stătea în 
faţa lor? 

— Maiestatea Voastră, zise bunica ei, cu mantiile-i negre ca 
noaptea lichidă, dând aproape imperceptibil din cap. Manon își înghiți 
vorbele de protest. Niciodată - bunica ei niciodată nu se înclinase sau 
nu făcuse vreo plecăciune și nici măcar nu dăduse din cap în faţa altui 
conducător, nici măcar în fața celorlalte Matroane. 

Manon îşi ascunse indignarea când, cu o mișcare puternică, regele 
descălecă. 

— Mare Vrăjitoare, zise el, înclinându-și capul nu destul încât să-l 
plece, dar suficient cât să-i arate o urmă de recunoaștere. O sabie 
masivă îi atârna la șold. Avea haine negre şi bogate, iar fața lui... 

Era încarnarea cruzimii. Nu era acea cruzime rece şi vicleană, pe 
care Manon şi-o perfecționase şi care îi făcea plăcere, ci o cruzime 
brutală, esenţială; ca aceea care îi trimisese pe toţi acei oameni să-i 
spargă casele, cu gândul că era necesar să-i dea o lecţie. 

Acesta era bărbatul în faţa căruia ar fi trebuit să facă plecăciuni. 
În faţa căruia bunica ei își coborâse capul o fracțiune de centimetru. 

Cu o mână ale cărei degete aveau vârfuri de fier, bunica făcu un 
gest în spatele ei, iar Manon îşi ridică bărbia. 

— Ți-o prezint pe nepoata mea, Manon, moștenitoarea Clanului 
Cioc-negru şi Aripa Conducătoare a cavaleriei tale aeriene. 

Manon făcu un pas înainte, îndurând privirea regelui, care o 
zgâria. Tânărul cu păr brunet, care călărise lângă el, descălecă grațios, 
încă rânjindu-i. Ea îl ignoră. 

— Le faci un mare serviciu oamenilor tăi, Aripă Conducătoare, 
spuse regele, cu o voce ca de granit. 

Manon nu făcu decât să se uite la el, pe deplin conștientă că 
Matroana îi judeca fiecare mişcare. 


— Nu ai de gând să spui nimic? voi regele să ştie, ridicând din 
sprâncenele-i groase - una avea o cicatrice. 

— Mi s-a zis să-mi țin gura, zise Manon. Ochii bunicii ei se 
aprinseră. Sau poate preferi să cad în genunchi și să mă umilesc. 

O, cu siguranţă avea să plătească al naibii de mult pentru acea 
replică. Bunica ei se întoarse către rege. 

— Este o arogantă, dar nu vei găsi o războinică mai eficientă. Însă 
regele zâmbea - cu toate că zâmbetul nu i se reflecta în privire. 

— Nu cred că te-ai ploconit vreodată pentru ceva, Aripă 
Conducătoare. 

În schimb, Manon îi zâmbi pe jumătate, arătându-și dinţii de fier. 
Pentru ca, văzându-i, tânărul lui tovarăș să facă pe el. 

— Noi, vrăjitoarele, nu ne naștem să ne ploconim în fața 
oamenilor. Regele chicoti deloc vesel şi se întoarse către bunica ei, care 
îşi strânsese degetele cu vârfuri de fier, ca şi când și le-ar fi imaginat în 
jurul gâtului lui Manon. 

— Matroano, ai ales-o bine pe Aripa Conducătoare, spuse el, și 
apoi îi arătă furgonul pe care era vopsit steagul clanului Dinţi-de-fier. 
Să vedem ce mi-ai adus! Sper că e ceva la fel de impresionant - și că a 
meritat aşteptarea. 

Bunica ei rânji, dezvăluindu-și dinţii de fier, care începuseră să 
ruginească în unele locuri, iar Manon simţi un fior de gheaţă 
traversându-i coloana. 

— Pe aici. 

Cu pieptul înainte şi capul sus, Manon aşteptă în dreptul scărilor 
furgonului, pentru a-i urma pe Matroană și pe rege înăuntru, dar 
bărbatul - mult mai înalt și mai masiv decât ea, de aproape - se 
încruntă când o văzu. 

— Fiul meu poate să-i țină companie Aripii Conducătoare. 

Și gata - fu ignorată când regele și bunica lui dispărură înăuntru. 
Aparent, nu trebuia să vadă această armă. Cel puţin nu printre primii, 
chiar dacă era Aripa Conducătoare. Manon inspiră şi se calmă. 

Jumătate dintre Cele Treisprezece încercuiră furgonul, pentru 
siguranța Matroanei, în timp ce celelalte se împrăștiară, pentru a-i 
supraveghea pe cei din grupul regelui, din jurul lor. Cunoscându-și 
locul și ştiind că nu le făceau față Celor Treisprezece, membrele 
escortei Matroanei se retraseră la marginea pădurii. Paznici cu 


uniforme negre le supravegheau pe toate, unii înarmați cu sulițe, alții 
cu arbalete, alții cu săbii impresionante. 

Prințul se sprijinea acum de un stejar noduros. Observând-o, îi 
zâmbi leneş. 

Era destul. Chiar dacă era fiul regelui, ei nu-i păsa câtuși de puţin. 
Manon traversă poiana, urmată de Sorrel. Nervoasă, dar păstrând 
distanța. 

Nimeni nu putea să îi audă, când Manon se opri la câţiva paşi 
distanță de prințul moștenitor. 

— Bună, prinţișorule, toarse ea. 


Pământul continua să alunece de sub picioarele lui Chaol atât de 
mult, încât luă un pumn de pământ doar ca să-și amintească unde era şi 
că totul era adevărat, și nu vreun coșmar. 

Dorian. Prietenul său; nevătămat, dar - dar nu era Dorian. 

După cum îi zâmbea prinţul acelei vrăjitoare frumoase, cu părul 
alb, nu semăna deloc cu Dorian. Avea același chip, dar sufletul care 
privea din acei ochi de safir nu fusese creat în această lume. 

Chaol strânse pământul și mai tare. Fugise. Fugise de Dorian și 
permisese să se întâmple asta. Nu fugise plin de speranţă, ci plin de 
prostie. 

Aelin avusese dreptate. Ar fi dat dovadă de milă dacă l-ar fi 
omorât. 

Cu regele și Matroana ocupați... Chaol aruncă o privire spre 
furgon şi apoi spre Aelin, care era întinsă pe burtă în tufiș, cu un 
pumnal scos. Ea dădu rapid din cap în direcţia lui, cu gura strânsă. 
Acum. Dacă aveau de gând să acționeze ca să o elibereze pe Lysandra, 
ar fi trebuit să o facă acum. 

Și pentru Nehemia, pentru prietena care dispăruse sub colierul cu 
piatră Wyrd, nu avea să stea pe gânduri. 

Demonul antic şi crud care se ghemuia în interiorul lui începu să 
se agite în clipa în care vrăjitoarea cu părul alb se îndreptă spre el. 

Se mulțumise să îşi bată joc de la distanţă. „Unul din noi, unul de- 
al nostru”, îi șuieră demonul. „Noi l-am făcut, așa că îl vom lua.” 


Cu fiecare pas cu care se apropia, părul ei liber strălucea ca 
lumina lunii pe suprafața apei. Dar demonul începu să se lupte, când 
soarele se reflectă în ochii ei. 

„Nu prea aproape, zise demonul. Nu lăsa puiul de vrăjitoare să se 
apropie prea mult. Ochii regilor Valg...“ 

— Bună, prințişorule! salută ea, cu o voce mieroasă și plină de 
moarte glorioasă. 

— Bună, pui de vrăjitoare! răspunse el. 

lar cuvintele erau ale lui. Pentru o clipă, fu atât de uimit, încât 
clipi. El clipi. Demonul din el se retrase, zgâriindu-i pereții minții. 
„Ochii regilor Valg, ochii stăpânilor noştri, îi ţipă. Nu te atinge de ea!“ 

— Ai vreun motiv pentru care-mi zâmbeșşti, întrebă ea, sau 
zâmbetul tău înseamnă că vrei să mori? 

„Nu-i vorbi!” 

Lui nu-i păsa. Să fie acesta doar un alt vis, un alt coșmar? L-ar lăsa 
pe acest monstru nou şi încântător să-l înghită cu totul. În afară de aici 
şi acum, nu avea nimic. 

— Am nevoie de un motiv ca să-i zâmbesc unei femei frumoase? 

— Nu sunt o femeie. Unghiile ei de fier străluciră când își 
încrucişă braţele. Şi tu... Îl mirosi. Eşti om sau demon? 

— Sunt un Prinţ, zise el. Asta era chestia din el; nu-i aflase 
niciodată numele. 

„Nu-i vorbi!” 

EI îşi înclină capul. 

— Nu am fost niciodată cu o vrăjitoare. 

Să-i rupă gâtul pentru asta. Să-i pună capăt zilelor. 

Nişte colţi de fier îi apărură pe deasupra dinţilor, când zâmbi mai 
larg. 

— Eu am fost cu mulţi oameni. Sunteţi toţi la fel. Aveţi același 
gust. Îl privi de parcă ar fi fost următoarea ei masă. 

— Te provoc, reuşi el să spună. 

Ea miji ochii, auriul acestora strălucind ca jăraticul viu. El nu mai 
văzuse niciodată o ființă atât de frumoasă. 

Această vrăjitoare fusese creată din întunericul dintre stele. 

— Nu cred, Prinţe, replică ea, cu vocea profundă ca miezul nopții. 
Îl mirosi din nou, iar nasul i se încreţi uşor. Dar ce culoare va avea 
sângele tău, roşu sau negru? 

— Va avea culoarea pe care ţi-o dorești. 


„Îndepărtează-te, pleacă.” Prințul demon din interiorul lui se 
smuci atât de tare, încât el făcu un pas. Dar nu ca să se îndepărteze. Ci 
în direcția vrăjitoarei cu părul alb. 

Ea râse grav, malițios. 

— Cum te numeșşti, Prinţe? 

Numele lui. Nu ştia care era. 

Ea întinse mâinile, unghiile-i de fier sclipind în lumina 
împestrițată a soarelui. Demonul ţipă atât de tare în capul lui, încât se 
întrebă dacă urechile aveau să-i sângereze. 

Fierul zăngăni când ea îi zgârie colierul din jurul gâtului. 

Mai sus - dacă l-ar fi tăiat mai sus... 

— Eşti ca un câine, murmură ea. Legat de stăpânul tău. 

Îşi trecu un deget de-a lungul colierului, iar el se cutremură - de 
frică, de plăcere, anticipând cum unghiile ei i-ar sfâșia gâtul. 

— Cum te numești. Un ordin, nu o întrebare, iar ochii ei de aur 
pur îi întâlniră pe ai lui. 

— Dorian, şopti el. 

„Nu ai niciun nume, numele tău îmi aparține”, şuieră demonul și 
un val din ţipătul acelei femei din rasa umană îl îndepărtă. 


Ghemuită în tufiș, la doar şase metri de furgonul-închisoare, Aelin 
îngheţă. 

„Dorian.” Era imposibil. Nu exista nicio șansă, nu când glasul lui 
Dorian era atât de gol, de pustiit, dar... 

Lângă ea, Chaol avea ochii mari. Auzise mişcarea uşoară? 

Aripa Conducătoare își înclină capul, mâna-i cu vârfurile 
degetelor de fier încă atingând colierul din piatră Wyrd. 

— Dorian, vrei să te omor? 

Lui Aelin îi îngheţă sângele în vene. 

Chaol se încordă, atingându-și sabia. Aelin îl apucă de partea din 
spate a tunicii, un gest tăcut, menit să-i aducă aminte de planul lor. Ea 
nu avea nicio îndoială că, dincolo de poiană, săgeata lui Nesryn era deja 
îndreptată, cu o precizie letală, spre gâtul Aripii Conducătoare. 

— Vreau să-mi faci multe lucruri, zise Prinţul, privind-o pe 
vrăjitoare din cap până-n picioare. 


Umanitatea dispăruse din nou. Își imaginase totul. Modul în care 
acționase regele... Acela era un om care avea control deplin asupra 
fiului său, încrezător că, în interior, nu se dădea nicio luptă. 

Un râs slab, lipsit de bucurie, apoi Aripa Conducătoare dădu 
drumul colierului lui Dorian. Mantia-i roşie pluti în jurul ei, pe un vânt- 
fantomă, când făcu un pas înapoi. 

— Vino și găseşte-mă din nou, Prinţe, și mai vedem. 

Un prinţ Valg sălășluia în Dorian - dar lui Aelin nu-i sângera nasul 
în prezenţa lui, iar întunericul ceţos apăruse în jur. Îi oprise regele 
puterile pentru ca fiul lui să poată amăgi lumea din jurul lui? Sau acea 
luptă încă se dădea în mintea Prințului? 

Acum - trebuia să se miște acum, câtă vreme Matroana și regele 
erau în acel furgon vopsit. 

Rowan își duse mâinile la gură și dădu semnalul cu strigătul unei 
păsări, atât de natural, încât niciunul dintre paznici nu se mișcă. Dar, 
dincolo de poiană, Aedion și Nesryn îl auziră și înțeleseră. 

Ea nu știa cum de reușiseră, dar, un minut mai târziu, balaurii din 
sabatul Marii Vrăjitoare zbierară alarmaţi, iar copacii se cutremurară 
din cauza sunetelor. Toţi paznicii și toate santinelele se întoarseră în 
direcția larmei, departe de furgonul-închisoare. 

Era fix distragerea de care avea nevoie Aelin. Își petrecuse două 
săptămâni într-unul dintre acele furgoane. Știa mica fereastră cu bare, 
balamalele și încuietorile. Și, din fericire, Rowan știa exact cum să 
scape de cei trei paznici care staţionau la ușa din spate, fără să scoată 
un sunet. 

Nu îndrăzni să respire prea zgomotos, în timp ce urcă cele câteva 
trepte spre ușa din spate a furgonului, își scoase trusa cu șperacle și se 
apucă de treabă. O privire aici, o mișcare a vântului... Gata - 
încuietoarea se deschise, iar ea împinse ușor uşa, pregătindu-se să 
audă balamalele scârțâind. Din mila vreunui zeu, uşa nu făcu niciun 
zgomot, iar balaurii continuară să zbiere. 

Lysandra stătea ghemuită intr-un colț îndepărtat, plină de sânge 
şi murdară, cu scurta ei cămașă de noapte ruptă și cu picioarele-i goale 
zgâriate. Nu purta niciun colier. Şi niciun inel. 

Aelin se abţinu să plângă de ușurare şi-şi flutură degetele, ca să-i 
spună curtezanei să se grăbească... 

Fără să facă aproape niciun zgomot, Lysandra trecu în fugă pe 
lângă ea, chiar în mantia maro și verde, pe care Rowan o ţinea întinsă. 


După două secunde, cobori treptele și ajunse în desiș. După încă un 
moment, paznicii morţi se aflau în furgon, cu ușa încuiată. Aelin și 
Rowan se strecurară înapoi în pădure, printre zbieretele balaurilor. 

Lysandra tremura în locul în care stătea în genunchi în desiș, în 
fața lui Chaol, care îi cerceta rănile. El îi şopti lui Aelin că era în regulă 
şi o ajută pe curtezană să se ridice în picioare, înainte de a o împinge și 
mai adânc în pădure. 

Totul le luase mai puţin de două minute - și, slavă zeilor, pentru 
că, o clipă mai târziu, uşa vopsită a furgonului se deschise, iar Matroana 
şi regele ieşiră grăbiţi, ca să vadă de ce se auzeau zgomote. 

La mică distanță de Aelin, Rowan supraveghea fiecare pas al 
inimicilor, fiecare respirație. Ceva se mișcă rapid lângă ea, iar Aedion și 
Nesryn apărură acolo, murdari și gâfâind, dar în viață. Rânjetul lui 
Aedion pieri când se uită în urmă, la poiana din spatele lor. 

Regele se îndrepta spre mijlocul poienii, cerând răspunsuri. 
Măcelar nenorocit! 

Și, pentru o clipă, se trezi din nou în Terrasen, la masa la care se 
lua cina în castelul familiei sale, unde regele mâncase mâncarea 
familiei ei, le băuse vinul cel mai bun, iar apoi încercase să-i facă 
mintea țăndări. 

Privirea lui Aedion o întâlni pe a ei, trupul tremurându-i din 
cauza înfrânării - îi aştepta ordinul. 

Ştia că ar fi putut să ajungă să regrete, dar Aelin scutură din cap. 
Nu aici - nu acum. Erau prea multe variabile şi prea mulţi jucători 
angrenațţi în joc. O aveau pe Lysandra. Era timpul să plece. 

Regele îi ceru fiului său să încalece și le dădu ordine celorlalți, în 
vreme ce Aripa Conducătoare se îndepărtă de prinț cu o graţie 
nonșalantă, letală. Matroana aşteptă dincolo de poiană, cu mantiile ei 
negre şi voluminoase ondulându-se, în ciuda faptului că nu se mișca. 

Aelin se rugă ca ea și însoțitorii ei să nu se întâlnească niciodată 
cu Matroana - cel puţin nu fără o armată în spatele lor. 

Orice ar fi văzut regele în acel furgon vopsit, fusese destul de 
important încât nu riscaseră să menționeze detalii despre asta în 
scrisori. 

Dorian încălecă; pe chip i se citeau răceala și pustiirea. 

„Mă voi întoarce după tine“, îi promisese ea. Nu se gândise că 
avea să o facă în acest fel. 


Cei din grupul regelui părăsiră locul cu o tăcere și eficiență 
stranie, aparent fără să ştie că trei dintre oamenii lor lipseau. Duhoarea 
Valgilor se risipi când ei dispărură, îndepărtată de un vânt proaspăt, ca 
şi când însăși pădurea Oakwald ar fi vrut să şteargă orice urmă. 

Îndreptându-se în direcţia opusă, vrăjitoarele intrară în pădure, 
trăgând furgonul după ele cu o forță neomenească, până când doar 
Aripa Conducătoare şi bunica ei înfiorătoare rămaseră în poiană. 

Lovitura fu dată atât de rapid, încât Aelin nu o văzu. Până și 
Aedion tresări. Plesnitura reverberă prin pădure, iar fața Aripii 
Conducătoare se mișcă într-o parte, pentru a dezvălui patru şiroaie de 
sânge albastru care îi curgeau acum pe obraz. 

— Proastă impertinentă! şuieră Matroana. Zăbovind lângă copaci, 
frumoasa locotenentă cu păr auriu observa fiecare mişcare a Matroanei 
- atât de intens, încât Aelin se întrebă dacă avea să sară la gâtul 
acesteia. Vrei să mă coste tot ce am? 

— Bunico, ţi-am trimis scrisori... 

— Ți-am primit scrisorile plângăcioase. Şi le-am ars. Trebuie să 
respecţi ordinele. Crezi că tăcerea mea nu a fost intenţionată? Fă așa 
cum spune ducele! 

— Cum poţi să permiţi aceste... 

O altă lovitură - alte patru linii sângerând pe faţa vrăjitoarei. 

— Îndrăzneşti să te îndoieşti de mine? Te crezi la fel de bună ca o 
Mare Vrăjitoare, acum că ești Aripa Conducătoare? 

— Nu, Matroană. Renunţase la tonul încrezut și batjocoritor de 
mai devreme; în voce i se simţea doar furia calmă și mortală. O 
criminală din naştere şi prin formare. Însă ochii aurii i se întoarseră 
către furgonul vopsit - o întrebare tăcută. 

Matroana se apropie atât de mult, încât ar fi putut să-i sfâşie gâtul 
nepoatei sale cu dinţii ei de fier ruginiți. 

— Întreabă-mă, Manon! întreabă-mă ce este în acel furgon! 

Vrăjitoarea cu părul auriu de lângă copaci era dreaptă ca o 
vergea. 

Însă Aripa Conducătoare - Manon - lăsă capul în jos. 

— Îmi vei spune când va fi necesar. 

— Du-te şi te uită! Să vedem dacă respectă standardele nepoatei 
mele. 

Acestea fiind spuse, Matroana intră cu paşi mari în pădure, al 
doilea sabat de vrăjitoare aşteptând-o acum. 


Manon Cioc-negru nu-şi şterse sângele albastru care îi curgea pe 
față, când urcă scările furgonului, oprindu-se pe prag doar pentru o 
secundă, înainte de a intra în bezna de dincolo. 

Era un semn la fel de bun ca oricare altul că trebuiau să plece 
naibii de acolo. Cu Aedion şi Nesryn păzindu-le spatele, Aelin și Rowan 
se grăbiră spre locul în care Chaol și Lysandra îi așteptau. Nu avea să-i 
omoare pe rege şi pe Dorian fără magie. Nu-și dorea moartea - nici 
pentru ea, nici pentru prietenii ei. 

O găsi pe Lysandra în picioare, sprijinindu-se cu o mână de un 
copac, respirând greoi și cu ochii mari. 

Chaol dispăruse. 


CAPITOLUL 59 


Demonul prelua controlul în momentul în care omul care purta 
colierul se întoarse. Îl aruncase înapoi în acel puț al amintirilor până 
când el fu cel care ţipa din nou, până când el fu cel mărunt, distrus și 
fragmentat. 

Dar vedea în continuare acei ochi aurii. 

„Vino şi găsește-mă din nou, Prinţe!“ 

O promisiune - o promisiune a morții, a eliberării. 

„Vino şi găsește-mă din nou!“ 

În curând, cuvintele nu se mai auziră, înghițite de țipete, şi sânge, 
şi de degetele demonului, care îi scormonea mintea. Însă nu şi ochii - şi 
nici acel nume. 

Manon. 

„Manon.“ 


Chaol nu putea să-i permită regelui să-l ducă pe Dorian înapoi la 
castel. Ar fi putut să nu mai aibă niciodată șansa aceasta. Trebuia să o 
facă acum. Trebuia să îl ucidă. 

Chaol se mişcă prin tufișuri cât de discret putu, cu sabia scoasă, 
pregătindu-se. Un pumnal în ochi - un pumnal și apoi... 


Din față se auziră vorbe, însoţite de foșnetul frunzelor și al 
pădurii. 

Chaol se apropie de grup, începând să se roage şi să implore 
iertare - pentru ceea ce era pe cale să facă şi pentru că fugise. Îl va 
ucide pe rege mai târziu; să fie acea crimă ultima. Însă aceasta avea să 
fie crima care îl va distruge. 

Scoase pumnalul, înclinându-și braţul. Dorian se aflase chiar în 
spatele regelui. O lovitură, pentru a-l da pe Prinţ jos de pe cal, apoi o 
rotire a săbiei, și totul ar fi putut să se termine. Aelin și ceilalți ar fi 
putut să facă față urmărilor; el ar fi fost deja mort. 

Printre copaci, Chaol ajunse într-un câmp, simțind pumnalul în 
mână ca pe o greutate arzătoare. 

Nu grupul regelui era cel care stătea în iarba înaltă și în lumina 
soarelui. Treisprezece vrăjitoare şi balaurii lor se întoarseră către el. Și 
zâmbiră. 


Aelin fugi printre copaci, Rowan găsindu-l pe Chaol doar după 
miros. 

Dacă ar fi murit din cauza lui, dacă ar fi fost răniţi din cauza lui... 

O lăsaseră pe Lysandra în grija lui Nesryn, poruncindu-le să se 
îndrepte spre pădurea de dincolo de valea din apropiere, în care se afla 
templul, şi să aștepte sub o grămadă de pietre. Înainte de a o grăbi pe 
Lysandra printre copaci, Nesryn o apucase strâns de braț pe Aelin și-i 
ceruse „Adu-l înapoi!” 

Aelin nu făcuse decât să dea aprobator din cap, înainte de a pleca 
în fugă. 

Rowan era ca un fulger printre copaci, mult mai rapid decât ea, 
acum când era blocată în acest trup. Aedion îl urma îndeaproape. Ea 
fugea cât de repede putea, dar... În depărtare, cărarea își schimba 
direcţia, iar Chaol alesese drumul greşit. Unde naiba se dusese Chaol? 

Abia dacă putea să respire suficient de repede. Apoi, lumina 
pătrunse printr-un spațiu dintre copaci - cealaltă parte a poienii 
întinse. 

Rowan și Aedion stăteau în picioare la câțiva metri distanţă, în 
iarba care se legăna, cu săbiile scoase - dar descurajaţi. O secundă mai 
târziu, ea văzu de ce. 


La mai puţin de zece metri de ei, lui Chaol îi curgea sânge din 
buză pe bărbie, în vreme ce vrăjitoarea cu părul alb îl ținea lângă ea, 
unghiile-i de fier fiind adânc înfipte în gâtul lui. Dincolo de ei, furgonul- 
închisoare era deschis, lăsând să se vadă cei trei soldați morți din 
interior. Văzându-i pe Rowan şi pe Aedion mai întâi, iar apoi pe ea, 
toate cele douăsprezece vrăjitoare din spatele Aripii Conducătoare 
rânjiră încântate. 

— Cu ce avem de-a face? întrebă Aripa Conducătoare, cu o lumină 
ucigașă în ochii ei aurii. Spioni? Salvatori? Unde ai dus-o pe prizoniera 
noastră? 

Chaol se luptă, iar ea își înfipse unghiile şi mai adânc. El înțepeni. 
Un firicel de sânge i se scurse pe gât și apoi pe tunică. 

O, zeilor. Gândeşte - gândeşte, gândeşte, gândeşte. 

Aripa Conducătoare își întoarse privirea de un aur ars către 
Rowan. 

— Nu am mai văzut ființe ca tine de ceva vreme, spuse gânditoare 
Aripa Conducătoare. 

— Dă-i drumul! exclamă Rowan. 

Zâmbetul lui Manon dezvălui un șir de dinţi de fier, sfâşietori de 
carne, aproape, mult prea aproape de gâtul lui Chaol. 

— Nu primesc ordine de la Fae nenorociţi. 

— Lasă-l să plece! rosti Rowan prea încet. Sau va fi ultima 
greşeală pe care o faci, Aripă Conducătoare. 

Pe câmpul din spatele lor, balaurii se agitau, dând din cozi, 
scuturându-și aripile. 

Vrăjitoarea cu părul alb se uită la Chaol, care respira greoi. 

— Regele nu este prea departe. Poate că ar trebui să te predau lui. 
Tăieturile de pe obrajii ei, acoperite de cruste albastre, semănau cu 
vopseaua brutală de război. Va fi furios când va afla că i-ai furat 
prizoniera. Poate-l vei face să se liniştească, băiete. 

Aelin şi Rowan se priviră reciproc înainte ca ea să vină lângă el, 
scoțând-o pe Goldryn. 

— Dacă vrei să-i oferi regelui o recompensă, atunci ia-mă pe 
mine, zise Aelin. 

— Nu face asta, icni Chaol. 

Vrăjitoarea şi toate cele douăsprezece santinele ale sale îşi 
îndreptară acum atenţia letală și nemuritoare asupra lui Aelin. 


Aelin o scăpă pe Goldryn în iarbă și-și ridică mâinile. Aedion 
mârâi un avertisment. 

— De ce m-aş deranja? întrebă Aripa Conducătoare. Poate că vă 
vom duce pe toți regelui. 

Aedion își ridică ușor sabia. 

— Poţi să încerci. 

Aelin se apropie cu grijă de vrăjitoare, cu mâinile încă ridicate. 

— Dacă te vei lupta cu noi, tu şi însoţitoarele tale veţi muri. Aripa 
Conducătoare o privi de sus în jos. 

— Cine eşti. Era un ordin - nu o întrebare. 

— Aelin Galathynius. 

Surpriza - și poate și altceva, ceva necunoscut lui Aelin - străluci 
în ochii aurii ai Aripii Conducătoare. 

— Regina din Terrasen. 

Aelin făcu o plecăciune, neîndrăznind să își ia ochii de la 
vrăjitoare. 

— La dispoziţia ta. 

Doar un metru o despărțea de moștenitoarea Cioc-negru. 
Vrăjitoarea îi aruncă o privire tăioasă lui Chaol, apoi se uită la Aedion și 
la Rowan. 

— Ei sunt Curtea ta? 

— De ce îţi pasă? 

Aripa Conducătoare îl studie din nou pe Aedion. 

— Este fratele tău? 

— E vărul meu, Aedion. Aproape la fel de frumos ca mine, nu-i 
aşa? Vrăjitoarea nu zâmbi. 

Însă Aelin era acum destul de aproape, atât de aproape încât 
stropii sângelui lui Chaol pătau iarba din fața vârfurilor cizmelor ei. 


Regina Terrasenului. 

Elide nu sperase în zadar. 

Chiar dacă tânăra regină călca non-stop pământul și iarba, 
incapabilă să stea nemișcată, în timp ce se târguia pentru viața 
bărbatului. 

În spatele ei, războinicul Fae observa și cea mai mică mișcare. El 
era mortal - el era cel de care trebuia să se ferească. 


Trecuseră cincizeci de ani de când se luptase cu un războinic Fae. 
Se culcase cu el, apoi luptase împotriva lui. El îi sfărâmase oasele 
braţului. 

Ea îl făcuse bucăţi. Dar el fusese tânăr, arogant şi fără prea multă 
experienţă în luptă. 

Acest bărbat... Ar fi putut, la fel de bine, să omoare cel puţin 
câteva dintre Cele Treisprezece, dacă ea ar fi îndrăznit să se atingă de- 
un fir de păr de-al reginei. Și mai era și cel cu părul auriu - la fel de 
mare ca bărbatul Fae, dar care afişa aroganţa strălucitoare şi sălbăticia 
cruntă a verișoarei lui. Dacă l-ar fi lăsat să trăiască, ar fi putut să 
cauzeze probleme. 

Regina continua să-și miște piciorul în iarbă. Nu avea cum să aibă 
mai mult de douăzeci de ani. Şi, totuşi, se mişca precum o războinică - 
sau o făcuse, până când începuse să se tot agite. Dar se opri, ca şi când 
ar fi înțeles că gestul îi trăda nervii, lipsa de experienţă. Vântul bătea în 
direcția greşită, iar Manon nu își dădea seama de cât de înfricoșată era, 
cu adevărat, regina. 

— Ei bine, Aripă Conducătoare? 

Avea regele să-i pună un colier în jurul gâtului, aşa cum îi pusese 
şi Prințului? Sau urma să o omoare? Nu conta. Avea să fie un trofeu 
care l-ar fi bucurat pe rege. 

Manon îl împinse pe căpitan, trimițându-l împiedicându-se în 
direcția reginei. Aelin întinse un braț, dându-l într-o parte - în spatele 
ei. Manon și regina se uitară fix una la cealaltă. 

În ochii ei, pe chipul ei simpatic, de muritoare, nu se citea teama. 
Deloc. l-ar fi făcut mai multe probleme decât merita. 

Oricum, Manon avea lucruri mai importante la care să se 
gândească. Bunica ei era de acord. Era de acord cu înmulţirea și 
distrugerea vrăjitoarelor. Manon trebuia să zboare spre cer, să se 
piardă in nori și vânt pentru câteva ore. Zile. Săptămâni. 

— Astăzi nu mă interesează prizonierii sau să mă lupt, spuse 
Manon. 

Regina Terrasenului îi zâmbi. 

— Bun. 

Manon se întoarse, poruncindu-le Celor Treisprezece să se urce 
pe balaurii lor. 

— Presupun că asta te face mai inteligentă decât Baba Picioare- 
galbene, continuă regina. 


Manon se opri, privind drept înainte, fără să vadă iarba, cerul sau 
copacii. 

Asterin se învârti. 

— Ce ştii tu de Baba Picioare-galbene? 

Regina chicoti ușor, în ciuda avertismentului mârâit al 
războinicului Fae. 

Încet, Manon privi peste umăr. 

Regina își dădu la o parte reverele tunicii, dezvăluind un colier de 
cicatrice subțiri, în clipa în care vântul își schimbă direcţia. 

Mirosul - de fier, de piatră şi de ură pură - o lovi pe Manon în față 
ca o piatră. Fiecare vrăjitoare din clanul Dinţi-de-fier cunoștea mirosul 
care însoțea mereu acele cicatrice: era al unei Ucigașe de vrăjitoare. 
Poate că, în schimb, Manon avea să se piardă în sânge și distrugere. 

— Eşti moartă! făcu Manon și îşi luă avânt. 

Dar se lovi de un zid invizibil. 

Apoi, îngheță complet. 

— Fugiţi, zise Aelin, smulgând-o pe Goldryn şi îndreptându-se cu 
viteză spre copaci. 

Aripa Conducătoare era îngheţată pe loc, iar santinelele ei făcură 
ochii mari când se grăbiră să ajungă la ea. 

Sângele de muritor al lui Chaol nu avea să mai întrețină vraja 
mult timp. 

— Spre vale, zise Aedion, fără să se mai uite înapoi la locul din 
care fugi, alături de Chaol, către templu. 

Se repeziră printre copaci, în vreme ce vrăjitoarele erau încă în 
poiană, încercând să rupă vraja care o prinsese în capcană pe Aripa lor 
Conducătoare. 

— Tu, spuse Rowan alergând lângă ea, ești o femeie foarte 
norocoasă. 

— Să-mi mai spui asta o dată, când vom scăpa de aici, gâfâi ea, 
sărind peste un copac prăbușit. 

Un urlet de furie făcu păsările să se împrăștie din copaci, iar Aelin 
fugi mai repede. O, Aripa Conducătoare era supărată. Foarte, foarte 
supărată. Aelin nu crezuse nicio clipă că vrăjitoarea avea să-i lase să 
scape fără luptă. Fusese nevoită să câștige oricât timp ar fi putut. 

Copacii se răriră, dezvăluind o bucată stearpă de pământ, care 
dădea spre valea adâncă şi spre templul cocoţat pe bucata de stânca 
din centru. De cealaltă parte, Oakwald se întindea în depărtare. 


Conectat doar cu două poduri de lemn și lanţuri, era singura cale 
prin care se putea traversa valea. Și cu frunzișul des al pădurii 
Oakwald, care împiedica balaurii să treacă, era singura modalitate de a 
scăpa de vrăjitoarele care, fără îndoială, îi urmăreau pe jos. 

— Grăbiţi-vă! strigă Rowan, când se îndreptară spre ruinele 
templului. 

Templul era atât de mic, încât nici măcar preotesele nu locuiseră 
acolo. Singurele obiecte decorative de pe insula de piatră erau cinei 
stâlpi, mâncaţi de vreme și un acoperiș cu boltă, care se prăbușea. 

Nu exista nici măcar un altar - sau unul care să fi supravieţuit de- 
a lungul secolelor. Aparent, oamenii renunțaseră la Temis cu mult 
înainte de sosirea regelui din Adarlan. 

Ea se rugă ca podurile de pe fiecare parte... 

Aedion se opri brusc în fața primului pod; Chaol era la zece metri 
distanţă în spatele lui, urmat de Aelin și Rowan. 

— Liber! spuse Aedion. 

Înainte ca ea să-l poată avertiza, el traversă în forță. Podul trepidă 
şi se legănă, dar rezistă - rezistă chiar dacă inima ei nenorocită se opri. 
Apoi, Aedion ajunse pe insula-templu, un stâlp subțire de piatră, 
sculptat de râul învolburat care curgea, la adâncime mare, dedesubt. Cu 
mâna, îi făcu semn lui Chaol să vină. 

— Pe rând, le ordonă el. 

Dincolo de el, aștepta cel de-al doilea pod. 

Chaol trecu în grabă printre stâlpii de piatră care flancau intrarea 
spre primul pod, lanţurile subțiri de fier din părțile laterale scârțâind în 
clipa în care podul se legănă. El îşi menţinu poziţia verticală, zburând 
spre templu mai repede decât îl văzuse ea vreodată fugind în toate 
acele dimineţi în care făcea exerciţii, pe domeniile castelului. 

Apoi, Aelin şi Rowan ajunseră în dreptul coloanelor. 

— Nici măcar să nu încerci să te opui, șuieră Rowan şi o împinse 
în faţa lui. 

Pe zeii din ceruri, sub ei era o prăpastie nemiloasă. Mugetul 
râului abia se auzea. 

Dar fugi - fugi pentru că Rowan aștepta și pentru că vrăjitoarele 
treceau printre copaci cu iuțeală de Fae. Podul se cutremură și se 
legănă când ea traversă în grabă scândurile vechi de lemn. În față, 
Aedion trecuse în siguranță cel de-al doilea pod, spre partea cealaltă, 
iar Chaol îl traversa și el acum, cu paşi mari. Mai repede - trebuia să 


meargă mai repede. Sări ultimii câțiva metri, pe stânca pe care se afla 
templul. 

În frunte, Chaol ieşi de pe al doilea pod şi-şi scoase sabia, când i se 
alătură lui Aedion, pe panta ierboasă de dincolo. În arcul acestuia din 
urmă, se afla o săgeată - îndreptată către copacii din spatele ei. Aelin 
urcă grăbită cele câteva scări spre platforma goală pe care era templul. 
Întregul spaţiu circular abia măsura mai mult de nouă metri în 
diametru, fiind mărginit, pe toate părţile, de un povârniș abrupt - şi de 
moarte. 

Se pare că Temis nu ierta ușor. 

Ea se întoarse, ca să privească în urmă. Rowan traversa podul în 
fugă, atât de repede, încât podul abia se mișca, dar... Aelin înjură. Aripa 
Conducătoare ajunsese la stâlpi, aruncându-se peste aceștia și sărind 
prin aer, pentru a ateriza la o treime din lungimea podului. Până și 
săgeata lui Aedion, trasă ca avertisment, ajunse departe, aceasta 
înfigându-se acolo unde orice muritor ar fi trebuit să aterizeze. Dar nu 
o vrăjitoare. Drăcia naibii. 

— Fugi, îi urlă Rowan lui Aelin, dar ea îşi palmă cuțţitele de luptă, 
îndoindu-și genunchii, în timp ce... 

În timp ce o săgeată trasă de locotenentul cu păr auriu o ţinti pe 
Aelin, din cealaltă parte a văii. Aelin se întoarse pentru a o evita, doar 
ca să întâlnească o a doua săgeată, trimisă de vrăjitoarea care se afla 
deja acolo, anticipându-i mişcarea. 

Un perete de mușchi se izbi de ea, acoperind-o şi împingând-o 
către pietre. 

Și săgeata vrăjitoarei se înfipse direct în umărul lui Rowan. 


CAPITOLUL 60 


Pentru o clipă, lumea se opri. 

Rowan se trânti peste pietrele templului, sângele împrăştiindu-i- 
se pe stânca învechită. 

Țipătul lui Aelin răsună în adâncul văii. 

Însă apoi el se ridică din nou, alergă și-i urlă să fugă. Sub săgeata 
întunecată care îi ieşea prin umăr, sângele îi păta deja tunica, pielea. 
Dacă s-ar fi aflat cu un centimetru mai în spate, i-ar fi nimerit inima. 


La mai puţin de patruzeci de paşi în josul podului, Aripa 
Conducătoare se apropia de ei. 

Aedion făcu să plouă cu săgeți asupra santinelelor ei cu o precizie 
inumană, ținându-le la distanță, lângă pădure. 

Aelin îi cuprinse mijlocul lui Rowan cu un braţ și traversară în 
viteză pietrele templului, el albindu-se la față pe măsură ce sângele 
țâşnea din rană. Ea ar fi putut încă să țipe sau să plângă în hohote - 
însă o liniște apăsătoare domnea în sinea ei. 

Pentru inima ei - săgeata fusese menită pentru inima ei. lar el 
încasase acea săgeată pentru ea. Calmul ucigător se răspândi în ea 
precum chiciura. Avea să le ucidă pe toate. Încet. 

Ajunseră în dreptul celui de-al doilea pod fix când barajul de 
săgeți al lui Aedion se destrămă, tolba fiindu-i, fără îndoială, golită. 

Ea îl împinse pe Rowan pe scânduri. 

— Fugi! îi spuse. 

— Nu. 

— Fugi! 

Vocea cu care i se adresase era una pe care nu o auzise niciodată 
folosind-o - vocea unei regine - una însoţită de o smucitură oarbă a 
jurământului de sânge, care îi lega. 

Furia îi fulgeră lui Rowan în ochi, dar trupul i se mișcă de parcă l- 
ar fi vrăjt. Traversă podul împleticindu-se, tocmai când... 

Aelin se răsuci, o scoase pe Goldryn și se aplecă fix în clipa în care 
sabia Aripii Conducătoare se îndreptă spre capul ei. 

Aceasta lovi piatra, făcând stâlpul să geamă, dar Aelin se mișca 
deja - nu spre cel de-al doilea pod, ci înapoi spre primul, pe partea 
vrăjitoarelor. Acolo unde celelalte vrăjitoare, fără săgețile lui Aedion 
care să le împiedice, ieşeau acum, alergând din adăpostul pădurii. 

— Tu! mârâi Aripa Conducătoare, atacând din nou. 

Aelin se rostogoli - chiar prin sângele lui Rowan - evitând, încă o 
dată, lovitura fatală. Ajunse în picioare fix în fața primului pod şi, 
lovind cu Goldryn de două ori, rupse lanţurile. 

Vrăjitoarele se opriră brusc la buza văii, în clipa în care podul se 
prăbuși, blocându-le acolo. 

Aerul din spatele ei se mișcă, iar Aelin se deplasă - dar nu 
suficient de repede. 


În clipa în care vrăjitoarea o tăie, sfâşiindu-i haina şi carnea de pe 
partea superioară a brațului, ea strigă. Se răsuci, ridicând-o pe Goldryn 
pentru a doua lovitură. 

Oţelul întâlni oţel și scoase scântei. 

Sângele lui Rowan era la picioarele ei, pătând pietrele templului. 

Aelin Galathynius se uită la Manon Cioc-negru peste săbiile lor 
încrucişate și scoase un mârâit grav, malițios. 


Regină, salvatoare, inamică, lui Manon nu-i păsa. Urma să o 
omoare pe femeie. Legile lor o cereau, onoarea i-o cerea. 

Chiar dacă nu o măcelărise pe Baba Picioare-galbene, Manon ar fi 
ucis-o doar din cauza acelei vrăji pe care o folosise ca să o îngheţe pe 
loc. Asta făcuse cu picioarele. O vrajă murdară, folosind sângele 
bărbatului. 

Și acum, avea să moară. 

Spintecă-Vânt se lipi de sabia reginei. Însă Aelin nu se dădu în 
lături. 

— Te voi face bucățele, șuieră ea. 

În spatele lor, Cele Treisprezece se adunară pe marginea văii, 
izolate. O fluierătură de-a lui Manon le făcu pe jumătate să-și caute 
balaurii. Nu mai apucă să fluiere și a doua oară. 

Mai rapidă decât avea un om dreptul să fie, regina întinse un 
picior şi o împinse pe Manon în spate, făcând-o să se poticnească. Aelin 
nu ezită; învârti sabia și se năpusti asupra ei. 

Manon devie lovitura, dar Aelin trecu pe lângă ea și o ţintui la 
pământ, lovind-o cu capul de pietre, care erau umede din cauza 
sângelui războinicului Fae. Pete de întuneric îi întunecară vederea. 

Manon trase aer în piept pentru a doua fluierătură - cea menită 
să o oprească pe Asterin, cu săgețile ei. Pumnul reginei o lovi pe Manon 
în față şi o întrerupse. Negrul îi întunecă și mai mult vederea - dar ea 
se răsuci, se răsuci cu fiecare fărâmă de putere nemuritoare, iar ele se 
rostogoliră pe podeaua templului. Dincolo de ele, se vedea hăul, și 
apoi... 

O săgeată şuieră chiar spre spatele expus al reginei, în clipa în 
care ea ateriză peste Manon. 


Manon se răsuci din nou şi, în schimb, săgeata lovi stâlpul. O 
aruncă pe Aelin de pe ea, dar regina fu imediat în picioare, agilă ca o 
pisică. 

— Este a mea, îi urlă Manon lui Asterin, peste vale. 

Regina râse, răgușit şi rece, mergând în cerc în jurul lui Manon, 
care se ridică în picioare. 

De cealaltă parte a văii, cei doi bărbaţi îl ajutau pe războinicul Fae 
rănit să coboare de pe pod, iar războinicul cu păr auriu se pregătea să... 

— Să nu îndrăzneşti, Aedion! îl avertiză Aelin și ridică o mână în 
direcția bărbatului. 

El îngheţă la jumătatea podului. Faptul că îi asculta ordinele întru 
totul era impresionant, recunoscu Manon. 

— Chaol, fii atent la el, urlă regina. 

Apoi, privind-o pe Manon în ochi, Aelin îşi băgă sabia puternică în 
teaca de pe spate, rubinul imens de pe mâner strălucind în lumina 
amiezii. 

— Săbiile sunt plictisitoare, zise regina şi apucă două cuțite de 
luptă. Manon o puse în teaca ei de pe spate pe Spintecă-Vânt. Își 
scutură încheieturile mâinilor, scoțându-şi unghiile de fier. Îşi trosni 
maxilarul, iar colții îi coborâră. 

— Într-adevăr. 

Regina se uită la unghii şi la dinţi, apoi rânji. 

Sincer - era păcat că Manon trebuia să o omoare. 


Manon Cioc-negru se năpusti asupra ei, la fel de rapid și de 
mortal ca o viperă. 

Aelin sări înapoi, ferindu-se de fiecare lovitură puternică a acelor 
unghii de fier letale, care îi vizau gâtul, fața, pântecele. În spate, tot mai 
în spate, încercuind stâlpii. 

Balaurii aveau să sosească în orice moment. 

Aelin o împunse cu pumnalele, iar vrăjitoarea se dădu într-o 
parte, doar ca să îi zgârie gâtul, cu unghiile. 

Aelin se răsuci, dar unghiile îi atinseră pielea. Sângele îi încălzi 
gâtul şi umerii. Vrăjitoarea era incredibil de rapidă. Și o luptătoare dată 
naibii. 


Însă Rowan şi ceilalţi trecuseră de cel de-al doilea pod. Acum, şi 
ea trebuia să ajungă acolo. 

Manon Cioc-negru fandă în stânga și tăie în dreapta. 

Aelin se feri şi se rostogoli într-o parte. 

Stâlpul se cutremură în clipa în care unghiile de fier scobiră patru 
linii adânci în piatră. 

Manon şuieră. Aelin reuși să-i înfigă pumnalul în șira spinării; 
vrăjitoarea întinse rapid o mână şi apucă lama. Sângele albastru țâșni, 
dar vrăjitoarea ținu lama până când aceasta se rupse în trei bucăţi în 
mâna ei. 

Pe zeii din ceruri. 

Aelin avu inspiraţia să ţintească în jos cu celălalt pumnal, dar 
vrăjitoarea era deja acolo - iar strigătul lui Aedion îi răsună în urechi, 
în momentul în care Manon o lovi cu genunchiul în burtă. 

Inspiră şuierând, dar Aelin nu dădu drumul pumnalului, chiar 
dacă vrăjitoarea o izbi de un alt stâlp. 

Coloana de piatră se zgudui din cauza loviturii, iar Aelin îşi sparse 
capul, agonia arcuindu-se în ea, dar... 

O tăietură, îndreptată direct spre faţa ei. 

Aelin se feri. 

Din nou, impactul făcu piatra să se cutremure. 

Aelin inspiră greoi. Să se miște - trebuia să se miște, uşor ca apa 
unui râu, ușor ca vântul carranam-ului ei, sângerând și rănit, de partea 
cealaltă. 

Stâlp după stâlp, se retrase, rostogolindu-se, aplecându-se și 
ferindu-se. 

Manon lovi cu putere şi tăie, izbind fiecare stâlp, o forță a naturii 
în adevăratul sens al cuvântului. 

Apoi, o luă de la capăt, stâlpii absorbind loviturile care ar fi 
trebuit să-i nenorocească fața şi gâtul. Aelin merse mai încet, lăsând-o 
pe Manon să creadă că obosise, că era din ce în ce mai stângace... 

— De-ajuns, laşo, sâsâi Manon, intenționând să o doboare pe 
Aelin la pământ. 

Însă Aelin se învârti în jurul unui stâlp şi pe marginea subţire a 
rocii sterpe de dincolo de platforma templului, chiar în clipa în care 
Manon se izbi de coloană. 


Stâlpul gemu, se legănă - și se răsturnă într-o parte, lovind stâlpul 
de alături, izbindu-se amândoi de pământ şi spărgându-se. Împreună 
cu acoperișul boltit. 

Manon nici măcar nu avu timp să se ferească atunci când 
marmura se prăbuși peste ea. 

Una dintre puţinele vrăjitoare rămase pe cealaltă parte a văii ţipă. 

Aelin fugea deja, chiar în clipa în care insula de piatră începu să se 
cutremure, de parcă străvechea forță care avea grijă ca templul să nu 
se prăbușească ar fi dispărut odată cu prăbușirea acoperișului. 

La naiba. Aelin se îndreptă în viteză spre cel de-al doilea pod, 
praful și resturile de piatră arzându-i ochii şi plămânii. 

Insula se zdruncină cu o crăpătură asurzitoare, atât de violent, 
încât Aelin se împiedică. Dar în depărtare erau stâlpii și podul, Aedion 
care o aştepta pe partea cealaltă - cu brațul întins, facându-i semn. 

Insula se clătină din nou - mai mult și mai puternic de această 
dată. Urma să se prăbuşească sub ele. 

Ceva pâlpâi în albastru şi alb, pânza roșie fulgeră, fierul licări... 

O mână și un umăr, prinzându-se de o coloană căzută. 

Încet şi dureros, Manon făcu un efort să se ridice pe o lespede de 
marmură, cu fața acoperită de praf alb, sânge albastru curgându-i pe 
tâmplă. 

De cealaltă parte a văii, complet izolată, vrăjitoarea cu părul auriu 
era în genunchi. „Manon!” 

„Nu cred că te-ai ploconit vreodată pentru ceva, Aripă 
Conducătoare”, spusese regele. 

Dar acolo era o vrăjitoare Cioc-negru în genunchi, implorându-i 
pe zeii la care se închinau; acolo, Manon Cioc-negru se lupta să se 
ridice, în vreme ce insula pe care se afla templul se prăbușea. 

Aelin făcu un pas pe pod. 

Asterin - așa o chema pe vrăjitoarea cu părul auriu. Ea o strigă 
din nou pe Manon, rugând-o să se ridice, să supraviețuiască. 

Insula se cutremură. Podul care mai rămăsese - podul către 
prietenii ei, către Rowan, către siguranţă - încă rezista. 

Aelin îl mai simțise înainte: un fir în lume, un curent care o lega 
de altcineva. Îl simţise într-o noapte, cu ani în urmă, şi-i dăduse bani 
unei tinere tămăduitoare ca să plece naibii de pe acest continent. 
Simţise zvâcnitura - și hotărâse să tragă înapoi. 


Simţea iar acea zvâcnitură - spre Manon, ale cărei brațe se 
înmuiară când se prăbuși pe piatră. Inamica ei - noua ei adversară, 
care i-ar fi omorât pe ea şi pe Rowan, dacă ar fi avut ocazia. Încarnarea 
unui monstru. Dar, poate că, din când în când, monștrii erau nevoiţi să 
aibă grijă unul de celălalt. 

— Fugi! urlă Aedion de pe cealaltă parte a văii. 

Și fugi. Aelin fugi spre Manon, sărind peste pietrele căzute, 
sfâşiindu-şi gleznele pe mormanele de moloz. 

Insula se zguduia cu fiecare pas al ei, iar lumina soarelui ardea, ca 
şi cum Mala ar fi susținut insula cu fiecare fărâmă de putere pe care 
zeiţa ar fi putut să o invoce în acest ţinut. 

Apoi, Aelin ajunse deasupra lui Manon Cioc-negru, iar vrăjitoarea 
îi aruncă o privire plină de ură. Aelin îndepărtă, pe rând, pietrele care îi 
acopereau trupul, insula cutremurându-se sub ele. 

— Eşti o luptătoare prea bună ca să te omor, șopti Aelin, 
apucând-o de sub umeri pe Manon cu un braţ și ridicând-o. Stânca se 
legănă spre stânga - dar rezistă. O, zeilor. Dacă mor din cauza ta, te voi 
bate măr în iad. 

Ar fi putut jura că vrăjitoarea râse spart când se ridică în picioare, 
aproape o greutate moartă în braţele lui Aelin. 

— Tu - ar trebui să mă lași să mor, scrâșni Manon când 
traversară șchiopătând dărâmăturile. 

— Ştiu, ştiu, gâfâi Aelin, braţul ei tăiat durând-o din cauza 
greutăţii vrăjitoarei pe care o sprijinea. Se grăbiră pe cel de-al doilea 
pod, stânca templului legănându-se în dreapta - întinzând bine podul 
în urma lor, peste pantă şi peste râul strălucitor care curgea jos de tot. 

Scrâşnind din dinţi, Aelin o trase pe vrăjitoare, iar Manon începu 
să fugă împleticindu-se. Aedion rămase între stâlpii de pe cealaltă parte 
a văii, cu braţul încă întins spre ea - iar cu celălalt ridică sabia, pregătit 
pentru sosirea Aripii Conducătoare. Stânca din spatele lor gemu. 

Erau la jumătatea drumului - nu le aştepta decât un salt al morții. 
Manon tuși sânge albastru pe stinghiile de lemn. 

— La ce naiba sunt bune bestiile voastre, dacă nu pot să vă 
salveze de la aşa ceva? se răsti Aelin. 

Insula se mișcă înapoi, în cealaltă direcţie, iar podul se întinse - o, 
la naiba - la naiba, urma să se rupă. Alergară mai repede, până când ea 
văzu degetele întinse ale lui Aedion și albul ochilor săi. 


Atât de tare crăpă piatra, încât o asurzi. Apoi, urmară 
zdruncinătura şi întinderea podului, când insula începu să se facă praf, 
alunecând într-o parte... 

Aelin sări ultimii câțiva pași, apucând mantia roșie a lui Manon în 
clipa în care lanțurile podului se rupseră. Șipcile de lemn căzură, dar 
ele făceau deja saltul. Aelin gemu, când se izbi de Aedion. Se răsuci ca 
să-l vadă pe Chaol înşfăcând-o pe Manon și târând-o către buza văii, în 
timp ce mantia ei sfâșiată şi plină de praf flutura în vânt. 

Când Aelin se uită în spatele vrăjitoarei, templul dispăruse. 

Manon icni să respire, concentrându-se asupra respirației ei, 
asupra cerului senin. 

Oamenii o lăsară întinsă între stâlpii de piatră ai podului. Regina 
nici măcar nu se deranjase să-și ia la revedere. Se repezise, pur și 
simplu, către războinicul Fae rănit, rostindu-i numele ca pe o 
rugăciune. Rowan. 

Manon privise în sus, la timp ca să o vadă pe regină căzând în 
genunchi în fața războinicului rănit, în iarbă, cerând răspunsuri de la 
bărbatul cu păr șaten - Chaol - care apăsa cu mâna rana făcută de 
săgeată în umărul lui Rowan, pentru a opri sângerarea. Umerii reginei 
tremurau. 

„Inimă de foc“, murmură războinicul Fae. Manon s-ar fi uitat în 
continuare, dacă nu ar fi tuşit sânge pe iarba strălucitoare şi dacă nu ar 
fi leșinat. 

Când se trezi, ei dispăruseră. Trecuseră doar câteva minute - 
pentru că, apoi, auzi bubuitul aripilor şi mugetul lui Abraxos. Asterin și 
Sorrel erau acolo, grăbindu-se să ajungă la ea, înainte ca balaurii să fi 
aterizat. 

Regina Terrasenului îi salvase viața. Manon nu știa ce să înțeleagă 
din asta. Pentru că, acum, îi datora viaţa inamicei sale. 

Și mai ales deoarece tocmai aflase cât de mult voiau bunica ei şi 
regele Adarlanului să îi distrugă. 


CAPITOLUL 61 


Drumul înapoi prin Oakwald fu cea mai lungă călătorie din viața 
mizerabilă a lui Aelin. Nesryn scosese săgeata din umărul lui Rowan, 


iar Aedion găsise nişte ierburi pe care să le mestece și să le împingă în 
rana deschisă, pentru a opri sângerarea. 

Însă Rowan tot se sprijinea de Chaol şi de Aedion, în timp ce se 
grăbeau prin pădure. Nu aveau unde să se ducă. În capitală, în tot acest 
regat de rahat, ea nu avea unde să ducă un mascul Fae rănit. 

Lysandra era palidă și tremura, dar îşi îndreptase umerii și se 
oferise să-i ajute să-l care pe Rowan, când unul din ei ar fi obosit. 
Niciunul nu acceptă. Când, în cele din urmă, Chaol o rugă pe Nesryn să-i 
ia locul, Aelin îi zări tunica şi mâinile pline de sânge - de sângele lui 
Rowan - şi aproape că vomită. 

Mai lent - fiecare pas era mai lent, odată ce forța lui Rowan 
slăbea. 

— Trebuie să se odihnească, rosti Lysandra cu blândeţe. 

Aelin se opri, stejarii falnici înghesuindu-se în jurul ei. Ochii lui 
Rowan erau pe jumătate închiși, iar fața îi era palidă. Nici măcar nu 
putea să-şi ridice capul. Ar fi trebuit să o lase pe vrăjitoare să moară. 

— Nu putem pur şi simplu să ridicăm o tabără în mijlocul pădurii, 
spuse Aelin. Are nevoie de o tămăduitoare. 

— Ştiu unde putem să-l ducem, rosti Chaol. 

Ea se uită la căpitan. Ar fi trebuit să o lase pe vrăjitoare să-l 
omoare. 

Chaol îi evită privirea cu înţelepciune și se întoarse cu fața spre 
Nesryn. 

— La casa de la țară a tatălui tău - bărbatul care o are în grijă e 
însurat cu o moaşă. 

Nesryn strânse din buze. 

— Nu e o tămăduitoare, dar - da. Ar putea să ne ajute. 

— Înţelegeţi că, dacă bănuiesc că au de gând să ne trădeze, vor 
muri? întrebă Aelin foarte încet. Era adevărat și poate că în ochii lui 
Chaol părea un monstru, dar ei nu îi păsa. 

— Ştiu, zise Chaol. 

Nesryn nu făcu decât să dea aprobator din cap, încă sigură și 
calmă. 

— Atunci, ia-o înainte! rosti Aelin cu o voce goală. Și roagă-te să-și 
poată ţine gurile. 


= 


Un lătrat frenetic şi vesel îi întâmpină, trezindu-l pe Rowan din 
starea de leşin în care se aflase în timpul ultimilor câţiva kilometri, 
până la mica fermă de piatră. În tot acest timp, Aelin abia respirase. 

Dar, în ciuda ei, în ciuda rănilor lui Rowan, când Fleetfoot se grăbi 
spre ei prin iarba înaltă, Aelin zâmbi uşor. Cățelușa sări pe ea, lingând- 
o, scheunând și dând din coada-i aurie și acoperită de puf. 

Abia când atinse blana strălucitoare a lui Fleetfoot își dădu seama 
de cât de murdare și de pline de sânge îi erau mâinile. 

Aedion se încruntă când preluă toată greutatea lui Rowan, în 
reme ce Chaol și Nesryn se îndreptară în fugă spre casa mare de piatră, 
puternic luminată, în întunericul care se lăsase complet în jurul lor. 
Bun. Mai puţini ochi care să-i vadă ieșind din Oakwald şi traversând 
câmpurile abia arate. Lysandra încercă să îl ajute pe Aedion, dar el o 
refuză din nou. Ea spuse ceva printre dinţi şi îl ajută oricum. 

Fleetfoot dansă în jurul lui Aelin, apoi îi observă pe Aedion, pe 
Lysandra și pe Rowan şi deveni mai atentă. „Sunt prieteni”, îi spuse ea 
cățelușei. Crescuse foarte mult de când Aelin o văzuse ultima dată. Nu 
era sigură de ce o surprindea asta, când și viaţa ei se schimbase. 

Asigurarea lui Aelin păru destul de bună pentru Fleetfoot, care 
tropăi înainte, însoțindu-i până la ușa de lemn, care se deschisese 
pentru a le prezenta o moașă înaltă și cu o privire serioasă care, după 
ce se uită la Rowan, îngheţă. 

Un cuvânt. Un singur cuvânt blestemat care ar fi sugerat că ar fi 
putut să-i toarne, şi ar fi fost moartă. 

— Cine i-a pus lichenul acela pe rană i-a salvat viața, spuse 
femeia. Aduceţi-l înăuntru - trebuie să curățăm rana, înainte de orice 
altceva. 

Martei, soţia îngrijitorului casei, îi luă câteva ore să curețe, să 
dezinfecteze şi să panseze rănile lui Rowan. „A fost norocos, atât de 
norocos că săgeata nu i-a lovit ceva vital!” , tot spunea ea. 

În afară de a căra vasele cu apă însângerată, Chaol nu ştia ce 
altceva să facă. 

Aelin stătea pe un scăunel de lângă patul din camera de oaspeţi a 
casei elegante şi confortabile și urmărea fiecare mișcare a Martei. 

Chaol se întreba dacă Aelin știa că era plină de sânge. Că arăta 
chiar mai rău decât Rowan. Gâtul îi era rănit, pe față avea sânge uscat, 
obrazul îi era lovit, iar mâneca stângă a tunicii, sfâşiată, lăsa să se vadă 


o tăietură gravă. În plus, praful, murdăria şi sângele albastru al Aripii 
Conducătoare o acopereau din cap până-n picioare. 

Însă Aelin nu se mişca de pe scaun, bând doar apă şi mârâind 
dacă Marta se uita ciudat la Rowan. 

Cumva, Marta trecea peste asta. 

Când moașa termină, se întoarse cu fața la regină. Neştiind pe 
cine găzduia, Marta i se adresă. 

— Ai două opţiuni: fie te duci să te speli la cișmeaua de afară, fii 
stai cu porcii toată noaptea. La cât ești de murdară, dacă îl atingi o 
singură dată, ai putea să-i infectezi rănile. 

Aelin se uită peste umăr la Aedion, care se sprijinea de peretele 
din spatele ei. El clătină aprobator din cap, în tăcere. Avea să aibă grijă 
de Rowan. Aelin se ridică şi ieşi din cameră. 

— Acum, mă voi ocupa de cealaltă prietenă a voastră, zise Marta 
şi se grăbi spre locul în care Lysandra adormise în încăperea de alături, 
ghemuită pe un pat îngust. La etaj, Nesryn se ocupa de angajaţi - 
asigurându-se că nu aveau să sufle nicio vorbă. Dar observase urma de 
bucurie de pe chipurile acestora în momentul sosirii lor: Nesryn și 
familia Faliq le câștigaseră loialitatea cu mult timp în urmă. 

După două minute, Chaol se duse după Aelin. Stelele străluceau, 
iar luna plină era aproape orbitoare. Vântul nopţii şoptea prin iarbă, 
abia auzindu-se din cauza zgomotului produs de apa de la robinet. O 
găsi pe regină ghemuită în fața acestuia, cu apa curgându-i peste față. 

— Îmi pare rău, rosti el. 

Ea îşi frecă fața și ridică maneta până când curse mai multă apă. 

— Am vrut doar să-l omor, continuă Chaol. Ai avut dreptate - în 
tot acest timp, ai avut dreptate. Dar am vrut să o fac eu. Nu am ştiut că... 
Îmi pare rău. 

Ea dădu drumul manetei și se întoarse ca să se uite la el. 

— Astăzi i-am salvat viața inamicei mele, spuse. Se ridică și-și 
şterse apa de pe faţă. Și, cu toate că era mai înalt decât ea, se simţi mai 
mic în clipa în care Aelin îl privi. Nu doar Aelin. Regina Aelin Ashryver 
Galathynius îl fixa cu privirea, îşi dădu el seama. 

— Au încercat să-i țintească inima lui... Rowan. Și, cu toate 
acestea, eu am salvat-o. 

— Ştiu, spuse el. Țipătul ei din clipa în care săgeata trecuse prin 
Rowan... Îmi pare rău, repetă el. 

Ea se uită la stele - spre Nord. Chipul îi era de gheaţă. 


— Chiar l-ai fi ucis, dacă ai fi avut ocazia? 

—Da, şopti Chaol. Eram pregătit pentru asta. 

Ea se întoarse încet către el. 

— O vom face - împreună. Vom elibera magia și, după aceea, vom 
merge acolo și-i vom pune capăt împreună. 

— Nu vei insista să stau deoparte? 

— Cum pot să-ți refuz ultimul cadou pentru el? 

— Aelin... 

Umerii ei se lăsară uşor. 

— Nu te condamn. Dacă Rowan ar fi avut acel colier în jurul 
gâtului, aș fi făcut același lucru. 

În timp ce ea pleca, vorbele ei îl loviră în plex. Acum câteva 
săptămâni, el îi spusese că era un monstru. Crezuse asta și-și permisese 
ca asta să fie un scut împotriva gustului amar al dezamăgirii și al 
tristețţii. 

Fusese un prost. 


ÎI mutară pe Rowan înainte de răsărit. Mulțumită darului 
nemuririi care încă îi mai curgea prin vene, se vindecase destul de bine 
încât să meargă pe picioarele lui, așa că ei părăsiră acea frumoasă casă 
de ţară, înainte ca personalul să se trezească. Aelin își luă rămas-bun 
doar de la Fleetfoot, care dormise ghemuită lângă ea în noaptea lungă 
în care îl veghease pe Rowan. 

Apoi plecară, Aelin și Aedion susținându-l pe Rowan, ale cărui 
brațe atârnau peste umerii lor, în timp ce se grăbeau să ajungă de 
cealaltă parte a dealurilor. 

Ceaţa dimineţii îi învălui când intrară în Rifthold pentru ultima 
dată. 


CAPITOLUL 62 


Manon nu se sinchisi să pară încântată când îl făcu pe Abraxos să 
se trântească la pământ, în fața grupului regelui. Caii nechezară și se 
agitară când Cele Treisprezece zburară în cerc deasupra poienii în care 
zăriseră grupul. 


— Aripă Conducătoare! spuse regele din şaua calului său, deloc 
deranjat. Lângă el, fiul lui - Dorian - se crispă. 

Se crispă aşa cum o făcuse creatura blondă în Morath, când le 
atacase. 

— Voiai ceva? întrebă regele cu răceală. De ce arăţi ca și cum eşti 
la jumătatea drumului spre regatul lui Hellas? 

Manon descălecă de pe Abraxos şi se îndreptă către rege și fiul 
lui. Prinţul se uită la şaua sa, având grijă să nu îi întâlnească privirea. 

— În pădurile tale sunt rebeli, răspunse ea. Ți-au luat micuța 
prizonieră din furgon şi au încercat să mă atace pe mine şi pe Cele 
Treisprezece. l-am măcelărit pe toţi. Sper că nu te superi. Ți-au lăsat 
trei dintre oameni morți, în furgon - deşi se pare că nu le-ai observat 
lipsa. 

— Ai venit tocmai până aici ca să-mi spui asta? întrebă, simplu, 
regele. 

— Am venit până aici ca să-ţi spun că, atunci când mă confrunt cu 
rebelii tăi, cu inamicii tăi, nu mă interesează prizonierii. Şi Cele 
Treisprezece nu sunt o caravană, care să-i transporte după bunul tău 
plac. Ea se apropie de calul prințului. 

— Dorian, zise ea. Un ordin şi o provocare. 

Ochii de safir o priviră. Nici urmă de întuneric din altă lume. Doar 
un om, prins înăuntru. 

Ea se uită la rege. 

— Ar trebui să-ţi trimiţi fiul la Morath. Ar fi un loc pe placul lui. 

Înainte ca regele să poată să-i răspundă, Manon se întoarse la 
Abraxos. Plănuise să-i povestească regelui despre Aelin. Despre rebelii 
care-şi spuneau Aedion, Rowan şi Chaol. Dar... ei erau oameni și nu 
puteau să călătorească rapid - nu dacă erau răniţi. Îi era datoare cu 
viaţa inamicei sale. 

Manon urcă în şaua lui Abraxos. 

— Poate că bunica mea e Mare Vrăjitoare, îi zise ea regelui, dar eu 
sunt călare în fruntea armatelor. 

Regele chicoti. 

— Eşti nemiloasă. Cred că te plac, Aripă Conducătoare. 

— Arma făcută de bunica - oglinzile. Chiar ai de gând să le 
folosești cu focul-umbră? 

Un avertisment se citi pe fața rumenă și încordată a regelui. 
Copiile din furgon erau o fracțiune din dimensiunea a ceea ce descriau 


planurile bătute în cuie pe perete: turnuri de luptă uriașe, care puteau 
fi transportate, înalte de treizeci de metri, ale căror interioare erau 
îmbrăcate cu oglinzile sacre ale Străbunelor. Oglinzi care, cândva, 
fuseseră folosite ca să construiască, să distrugă şi să repare. Acum, 
aveau să fie amplificatoare, reflectând şi multiplicând orice putere ar fi 
ales regele să dezlănţuie, până când aceasta ar fi devenit o armă care ar 
fi putut fi îndreptată către orice țintă. Dacă puterea ar fi fost focul- 
umbră al lui Kaltain... 

— Pui prea multe întrebări, Aripă Conducătoare, spuse regele. 

— Nu-mi plac surprizele, fu singura ei replică. Cu excepţia acestui 
lucru - acesta fusese o surpriză. 

Arma nu era destinată câștigării gloriei, triumfului sau dragostei 
de luptă. Ci exterminării. Unui măcel pe scară largă, care nu ar fi 
implicat multe lupte. Orice armată care s-ar fi opus, ar fi fost lipsită de 
apărare, chiar şi Aelin și războinicii ei. 

Faţa regelui se făcea mov de nerăbdare. 

Însă Manon deja se îndrepta către ceruri, Abraxos bătând 
puternic din aripi. Se uită la prinț până când tot ce mai văzu fu o urmă 
de păr negru. Și se întrebă cum era să fii captiv în acel trup. 


Elide Lochan aşteptă căruța cu alimente. Care însă nu sosi. 
Întârzie o zi; întârzie două. De teamă că ar fi ajuns când ar fi ațipit, nici 
nu prea dormi. Când se trezi în cea de-a treia zi, cu gura uscată, se 
grăbi, ca de obicei, să coboare şi să ajute la bucătărie. Munci până când 
piciorul aproape îi cedă. 

Apoi, chiar înainte de apusul soarelui, nechezatul cailor, 
zăngănitul roţilor și strigătele oamenilor ricoşară din pietrele 
întunecate ale podului lung al Breslei. 

Elide se strecură din bucătărie înainte să fie văzută, înainte ca 
bucătarul să-i dea altceva de făcut. Sui scările cât de repede putu cu 
lanțul ei, având inima în gât. Ar fi trebuit să îşi țină lucrurile la parter, 
ar fi putut să găsească o ascunzătoare. 

Sus, şi mai sus, în turnul lui Manon. În fiecare dimineaţă, îşi 
umpluse plosca din piele cu apă și adunase câteva alimente într-o 
desagă. Elide deschise ușa camerei lui Manon, îndreptându-se către 
patul sub care ea își ţinea proviziile. 


Dar Vernon era înăuntru. Stătea pe marginea patului lui Manon, 
de parcă ar fi fost al său. 
— Pleci undeva, Elide? 


CAPITOLUL 63 


— Unde naiba ai putea tu să pleci? întrebă Vernon când se ridică, 
elegant ca o pisică. 

Panica îi curse prin vene. Căruţa - căruța... 

— Acesta a fost planul, de la bun început? Să te ascunzi printre 
vrăjitoare şi apoi să fugi? 

Elide merse cu spatele către ușă. Vernon plescăi. 

— Ştim amândoi că nu are sens să fugi. Şi că Aripa Conducătoare 
nu va sosi prea curând. 

Lui Elide îi tremur ară genunchii. O, zeilor! 

— Dar e frumoasa și deşteaptă mea nepoată - sau vreun fel de 
vrăjitoare? O întrebare atât de importantă. El o apucă de cot, ținând în 
mână un cuţitaş. Nu putu să facă nimic împotriva tăieturii de pe braţ 
care o înțepă, a sângelui roşu care curse. Se pare că nu eşti o vrăjitoare. 

— Sunt o vrăjitoare Cioc-negru. Nu avea să se plece în faţa lui, nu 
avea să se umilească. 

Vernon îi dădu târcoale. 

— Păcat că toate sunt în nord și că nu pot certifica asta. 

„Luptă, luptă, luptă, îşi auzi sângele cântând - nu-l lăsa să te 
prindă-n cușcă. Mama ta a murit luptându-se. A fost vrăjitoare, tu ești 
vrăjitoare şi nu te dai bătută - nu te dai bătută...” 

Vernon se năpusti asupra ei, prea rapid ca să-l evite cu lanţurile 
ei, prinzând-o cu o mână de sub braț, iar cu cealaltă o trânti cu capul de 
lemn, atât de tare, încât trupul ei, pur și simplu - înlemni. 

Doar de asta avu nevoie - de pauza asta stupidă - ca să-i prindă 
celălalt braţ și să i le ţină pe amândouă strâns cu o mână, iar cu cealaltă 
o apucă de gât destul de puternic încât să o doară, să o facă să-şi dea 
seama că unchiul ei se antrenase, odată, la fel ca tatăl ei. 

— Vii cu mine. 

— Nu. Cuvântul era o şoaptă. 

O ținu şi mai strâns, răsucindu-i braţele până când acestea urlară 
de durere. 


— Nu ştii ce trofeu ești? Ce ai putea să faci? 

O trase înapoi, deschizând ușa. Nu - nu avea de gând să-l lase să o 
ia, nu avea... Dar țipatul nu ar fi ajutat-o cu nimic. Nu într-o Breaslă 
plină de monștri. Nu într-o lume în care nimeni nu-și aducea aminte că 
exista şi nu se deranja să-i pese. Ea se potoli, iar el interpretă asta ca pe 
o acceptare tacită. Când o împinse în casa scării, îi simţi zâmbetul în 
ceafa. 

— În venele tale curg sângele Cioc-negru şi generoasa magie a 
familiei noastre. O trase în jos, pe scări, iar ea simţi fierea arzându-i 
gâtul. Nimeni nu venea după ea - pentru că nu aparținea nimănui. 
Vrăjitoarele nu au magie, nu ca noi. Dar tu, care eşti rezultatul unirii 
celor două ramuri... Vernon o apucă și mai strâns de braţ, chiar acolo 
unde o tăiase, iar ea ţipă. Sunetul răsună în jos, slab și gol, pe scările de 
piatră. Aduci o mare onoare casei tale, Elide. 


Vernon o lăsă într-o celulă înghețată, din temniţă. 

Era întuneric. Nu se auzea nimic, în afară de apa care picura 
undeva. 

Tremurând, Elide nu-şi găsi cuvintele ca să-l implore pe Vernon, 
când o aruncă înăuntru. 

— Ţi-ai făcut-o cu mâna ta, să ştii, în momentul în care te-ai aliat 
cu vrăjitoarea aceea și mi-ai confirmat că sângele lor curge prin venele 
tale, spuse el. O studie, dar ea se uita cu atenție la detaliile celulei - la 
orice, la orice ar fi putut să o ajute să iasă. Nu găsi nimic. Te las aici 
până când vei fi pregătită. Oricum, mă îndoiesc de faptul că cineva își 
va da seama că lipseşti. 

Trânti uşa, iar întunericul o înghiţi cu totul. 

Ea nici măcar nu se sinchisi să încerce mânerul. 


Ducele o chemă pe Manon chiar în clipa în care puse piciorul în 
Morath. 

Solul tremura în arcada care dădea spre mansardă și abia reuşi să 
spună ceva când văzu sângele, mizeria și praful care încă o acopereau 
pe Manon. 


Se gândise să scrâșnească din dinţi către el, pentru că tremura ca 
un prost molâu, dar era secătuită, capul îi bubuia şi orice mișcare, în 
afară de cele de bază, necesita prea multă concentrare. 

Niciuna dintre Cele Treisprezece nu îndrăznise să spună ceva 
despre bunica ei - despre faptul că fusese de acord cu împerecherea. 

Urmată îndeaproape de Sorrel şi de Vesta, Manon deschise larg 
ușile spre camera de consiliu a ducelui, lăsând lemnul trântit să spună 
exact ceea ce credea despre faptul că fusese chemată imediat. 

Ducele - care o avea alături doar pe Kaltain - îi aruncă o privire. 

— Explică-mi de ce... arăţi așa. 

Manon deschise gura. 

Dacă Vernon ar fi auzit că Aelin Galathynius era în viață - dacă ar 
fi bănuit, pentru o clipită, că Aelin s-ar fi simţit datoare față de mama 
lui Elide, pentru că-i salvase viaţa, ar fi putut foarte bine să-și omoare 
nepoata. 

— Rebelii ne-au atacat. l-am ucis pe toți. 

Ducele aruncă un dosar cu hârtii pe masă. Acestea atinseră sticla 
şi alunecară, întinzându-se în formă de evantai. 

— Luni întregi mi-ai cerut explicaţii. Ei bine, iată-le. Rapoarte 
despre duşmanii noștri, despre ţintele mai mari pe care trebuie sâ le 
doborâm... Maiestatea Sa îţi trimite cele mai bune urări. 

Manon se apropie. 

— Tot el l-a trimis și pe prințul demon în barăcile mele, ca să ne 
atace? Se holbă la gâtul ducelui, întrebându-se cât de ușor s-ar fi rupt 
pielea aspră. 

Gura lui Perrington se strâmbă într-o parte. 

— Roland nu mai era util. Cine să aibă grijă de el mai bine, dacă 
nu Cele Treisprezece? 

— Nu mi-am dat seama că trebuie să fim călăii tăi. Chiar ar fi 
trebuit să-i rupă gâtul pentru ce încercase să facă. Lângă el, Kaltain era 
absentă, o carcasă. Dar acel foc-umbră... L-ar fi invocat, dacă ducele ar fi 
fost atacat? 

— Ia loc şi citește hârtiile, Aripă Conducătoare. 

Nu aprecie ordinul și, ca să i-o spună, scoase un mârâit, dar se 
aşeză. Şi citi. Rapoarte despre Eyllwe, Melisande, Fenharrow, Deşertul 
Roșu și Wendlyn. Şi despre Terrasen. 


Potrivit raportului, Aelin Galathynius - crezută moartă mult timp 
- apăruse în Wendlyn şi învinsese patru dintre prinții Valgi, inclusiv un 
general letal, din armata regelui. Cu ajutorul focului. 

„Aelin avea magia focului, spusese Elide. Ar fi putut supravieţui 
frigului.“ Dar - dar asta însemna că magia... Că magia încă funcționa în 
Wendlyn. Şi nu aici. Manon ar fi pariat pe o mare parte din aurul ținut 
în rezervele Breslei Cioc-negru că din cauza bărbatului din faţa ei şi a 
regelui din Rifthold - se întâmpla asta. 

Apoi, citi un raport despre Prințul Aedion Ashryver, fostul 
general al Adarlanului, rudă cu familia Ashryver din Wendlyn, în care 
scria că fusese arestat pentru trădare. Pentru că se asociase cu rebelii, 
forțe necunoscute îl scăpaseră de la execuţie, cu doar câteva săptămâni 
în urmă. Posibili suspecți: Lordul Ren Allsbrook din Terrasen... Și 
Lordul Chaol Westfall din Adarlan, care îl slujise cu loialitate pe rege, în 
calitate de Căpitan al Gărzii, până când îşi unise forțele cu Aedion în 
primăvară şi fugise din castel, în ziua capturării lui Aedion. Ei 
suspectau că nu ajunsese departe - şi că avea să încerce să-l elibereze 
pe Prinţul Moştenitor, prietenul lui de o viață. Să îl elibereze. 

Prinţul o tachinase, o provocase - de parcă ar fi încercat să o facă 
să-l omoare. lar Roland implorase să fie ucis. 

Dacă Aedion şi Chaol erau acum amândoi cu Aelin Galathynius, 
lucrând toţi împreună... Nu fuseseră în pădure ca să spioneze. Ci ca să-l 
salveze pe Prinţ. Și pe acea prizonieră, oricine ar fi fost ea. Măcar 
salvaseră un prieten. 

Ducele și regele nu știau. Nu știau cât de aproape fuseseră de 
toate țintele lor sau cât de aproape de a-l prinde pe Prinţ ajunseseră 
inamicii lor. 

De aceea venise căpitanul în fugă. Venise să-l omoare pe Prinț - 
singura milă pe care credea că ar fi putut să i-o ofere. 

Rebelii nu știau că omul era încă înăuntru. 

— Ei bine? întrebă ducele. Ai vreo întrebare? 

— Mai trebuie să-mi explici de ce e necesară arma pe care o 
construieşte bunica mea. O asemenea unealtă ar putea fi catastrofală. 
Dacă nu există magie, atunci cu siguranță nu merită să folosim acele 
turnuri pentru a o ucide pe Regina Terrasenului. 

— Mai bine să fim foarte pregătiți decât surprinși. Avem control 
deplin asupra turnurilor. 

Cu o unghie de fier, Manon bătu în masa de sticlă. 


— Acestea sunt informaţii esenţiale, Aripă Conducătoare. 
Continuă să îţi dovedeşti valoarea, și vei primi mai multe. 

Să îşi dovedească valoarea? În ultima vreme, nu făcuse nimic în 
această direcţie, cu excepţia - cu excepţia faptului că-l nimicise pe unul 
dintre prinții lui demon şi că măcelărise acel trib din munți, fără niciun 
motiv. Un fior de furie o străbătu. Așadar, faptul că-l trimisese pe prinț 
în barăci nu fusese un mesaj, ci un test. Să vadă dacă ar fi rezistat 
împotriva lui şi dacă s-ar fi supus în continuare. 

— Ai ales un sabat pentru mine? 

Manon se forță să ridice nepăsătoare din umeri. 

— Am așteptat să văd cine s-a comportat cel mai bine, cât am fost 
plecată. Va fi recompensa lor. 

— Ai timp până mâine. 

Manon îl privi de sus. 

— După ce voi pleca din această cameră, voi face o baie şi voi 
dormi o zi întreagă. Dacă tu sau micii tăi demoni mă veţi deranja mai 
devreme, vei afla cât de mult îmi place să mă joc de-a călăul. Voi lua o 
hotărâre după aceea, a doua zi. 

— Nu cumva eviţi să iei o decizie, nu-i așa, Aripă Conducătoare? 

— De ce ar trebui să mă deranjez să fac favoruri sabaturilor care 
nu le merită? Manon nu își permise nicio secundă să se gândească la ce 
îi lăsa Matroana să facă pe acești oameni. În timp ce adună dosarele, i le 
împinse în braţe lui Sorrel și ieşi cu paşi mari. 

Tocmai ajunsese în dreptul scărilor către turnul ei, când o zări pe 
Asterin sprijinindu-se de arcadă, curățându-și unghiile de fier. 

Sorrel și Vesta îşi ținură respiraţia. 

— Ce s-a întâmplat? voi Manon să ştie, scoțându-şi și ea unghiile. 

Faţa lui Asterin era masca plictiselii eterne. 

— Trebuie să stăm de vorbă. 


Zbură spre munți împreună cu Asterin, iar ea o lăsă pe verişoara 
ei să conducă - îl lăsă pe Abraxos să urmărească femela de un albastu 
precum cerul a lui Asterin, până când se îndepărtară de Morath. 
Poposiră pe un mic platou acoperit cu flori sălbatice mov și portocalii, 
ale cărui ierburi șuierau în vânt. Abraxos practic grohăia de bucurie, iar 


Manon, care era la fel de epuizată pe cât îi era de grea mantia roșie, nu 
se deranjă să-l certe. 

Își lăsară balaurii pe câmp. Vântul de munte era surprinzător de 
calm, ziua era frumoasă, iar cerul plin de nori mari și pufoşi. Ea le 
ordonase lui Sorrel şi Vestei să rămână în urmă, în ciuda protestelor 
lor. Dacă lucrurile ajunseseră în punctul în care nu aveau încredere ca 
Asterin să rămână singură cu ea... Manon nu voia să se gândească la 
asta. 

Poate că de aceea fusese ea de acord să vină. Poate că era din 
cauza strigătului pe care Asterin îl scosese de pe cealaltă parte a văii. 
Semănase atât de mult cu strigătul moștenitoarei Sânge-albastru, 
Petrah, când balaurul ei fusese făcut bucăţi. Cu ţipătul mamei lui 
Petrah, când Petrah și balaurul ei, Keelie, se rostogoliseră în neant. 

Asterin se îndreptă spre marginea platoului, florile sălbatice 
legănându-i-se pe lângă gambe, hainele-i negre de călărie strălucind în 
soarele puternic. Îşi despleti părul, scuturând valurile aurii, apoi îşi 
scoase sabia și pumnalele şi le lăsă să cadă zgomotos la pământ. 

— Am nevoie să asculți şi să nu spui nimic, îi zise lui Manon, când 
aceasta veni lângă ea. 

Îi cerea mult moştenitoarei, însă cererea ei nu ascundea nicio 
provocare, nicio ameninţare. lar Asterin nu îi vorbise niciodată așa. 
Aşadar, Manon dădu aprobator din cap. 

Asterin se uită dincolo de munţi - aici atmosfera era atât de 
vibrantă, acum că erau departe de întunericul din Morath. O adiere 
înmiresmată bătu printre ele, ciufulindu-i buclele lui Asterin, până 
când semănară cu un răsărit de soare. 

— Când aveam douăzeci și opt de ani, am fost la vânătoare de 
vrăjitoare Crochan într-o vale, chiar la vest de Colţul Alb. Mai aveam de 
mers o sută șaizeci de kilometri până la următorul sat și, când s-a 
stârnit o furtună, nu am vrut să aterizez. Așa că am încercat să 
depășesc furtuna pe mătura mea, am încercat să zbor peste ea. Dar 
furtuna s-a întețit şi s-a tot înălțat. Nu știu dacă din cauza fulgerelor sau 
a vântului dar, deodată, am căzut. Am reușit să controlez mătura destul 
de mult încât să aterizez, dar impactul a fost brutal. Înainte să leșin, 
ştiam că mi-am rupt braţul în două locuri, că mi-am sucit de tot glezna 
şi că mătura mea era spulberată. 

În urmă cu peste optzeci de ani - asta se întâmplase cu mai bine 
ele optzeci de ani în urmă, iar Manon nu aflase niciodată. Fusese 


plecată într-o misiune personală - unde anume, nu își amintea acum. 
Toţi acei ani, în care vânase vrăjitoare Crochan, erau acum ceaţă. 

— Când m-am trezit, eram în coliba unui om, iar mătura mea, 
făcută bucăţi, era lângă pat. Bărbatul care m-a găsit mi-a spus că m-a 
văzut căzând din cer, când se îndrepta călare spre casă, prin furtună. 
Era un vânător tânăr - probabil vâna animale exotice, de aceea avea o 
colibă în adâncul sălbăticiei. Dacă aș fi avut putere, cred că l-aș fi ucis, 
chiar dacă aș fi facut-o doar pentru că-i voiam resursele. Dar, vreme de 
câteva zile, cât timp mi s-au sudat oasele, mi-am tot pierdut şi mi-am 
tot recăpătat cunoștința și, când m-am trezit din nou... m-a hrănit 
suficient, până când nu l-am mai perceput ca pe ceva de mâncare. Sau 
ca pe o ameninţare. 

Se lăsă o tăcere îndelungată. 

Am stat acolo cinci luni. Nu am vânat nicio vrăjitoare Crochan. L- 
am ajutat să vâneze, am găsit lemn de esenţă tare și am început să-mi 
cioplesc o mătură nouă și... Amândoi ştiam ce eram, ce era el. Că eu 
eram bătrână și că el era om. Dar, în momentul acela, eram de-o seamă 
şi nu ne păsa. Aşa că am stat cu el până când ordinele m-au trimis 
înapoi la Breasla Cioc-negru. Şi i-am spus... i-am spus că mă voi 
întoarce când voi putea. 

Manon abia putea să gândească, abia putea să respire din cauza 
liniștii din capul ei. Nu auzise nimic despre asta. Nici măcar o șoaptă. 
Faptul că Asterin şi-ar fi ignorat îndatoririle sacre... Că a trăit cu acel 
om... 

Eram însărcinată de o lună când am ajuns înapoi la Breasla Cioc- 
negru. Lui Manon îi tremurară genunchii. Tu nu mai erai aici - erai 
plecată în următoarea ta misiune. Nu am povestit nimănui, nu până 
când am știut că pruncul va supraviețui primelor luni de sarcină. 

Nu era ceva neobișnuit, deoarece multe vrăjitoare își pierdeau 
copiii în acea perioadă. Era un miracol în sine ca pruncul să depășească 
acel prag. 

— Dar au trecut trei luni, apoi patru. Şi, când nu am mai putut să 
ascund sarcina, i-am mărturisit bunicii tale. Ea a fost încântată și mi-a 
ordonat să stau în pat în Breaslă, pentru ca nimic să nu ne supere pe 
mine sau pe puiul din pântecele meu. l-am spus că voiam să ies, dar m- 
a refuzat. Ştiam foarte bine că nu trebuia să-i spun că voiam să mă 
întorc în acea colibă, în pădure. Știam că l-ar fi ucis. Așa că am rămas 
luni întregi în turn, o prizonieră răsfăţată. Chiar ai venit în vizită, de 


două ori, dar nu ţi-a spus că eram acolo. Nu înainte de a naște, spunea 
ea. 

Se auzi o respirație adâncă, neregulată. Nu era neobișnuit ca 
vrăjitoarele să le protejeze prea mult pe cele însărcinate. Și Asterin ar fi 
fost apreciată, dat fiind faptul că era înrudită cu Matroana. 

— Am făcut un plan. De îndată ce mi-aș fi revenit după naștere, în 
clipa în care nu aș mai fi fost supravegheată, aş fi luat fetiţa și i-aş fi 
arătat-o tatălui ei. Credeam că o viaţă în pădure, liniștită şi paşnică, ar fi 
fost mai bună pentru copilul meu decât vărsarea de sânge Credeam că, 
poate, ar fi fost mai bună... pentru mine. Asterin abia rosti ultimele 
două cuvinte. 

Manon nu reuși să se convingă să se uite la verişoara ei. 

— Am născut. Când a ieşit, fetița aproape că m-a rupt în două. 
Credeam că asta se întâmpla din cauză că era o luptătoare, o adevărată 
Cioc-negru. Şi eram mândră. Chiar dacă țipam şi sângeram, eram atât 
de mândră de ea. 

Asterin amuţi și, în cele din urmă, Manon o privi. 

Lacrimile se rostogoleau pe fața verișoarei ei, strălucind în soare, 

— S-a născut moartă, șopti Asterin, în vânt, închizând ochii. Am 
aşteptat să aud acel strigăt de triumf, dar s-a auzit doar tăcerea. 

Tăcere și, apoi, bunica ta... Deschise ochii. Bunica ta m-a lovit. M-a 
bătut. lar și iar. Nu voiam decât să-mi văd fetița, dar, în schimb, ea a 
ordonat să fie arsă. A refuzat să mă lase să o văd. Eram o ruşine pentru 
fiecare vrăjitoare de până atunci; eram de vină pentru un prunc 
anormal; le-am dezonorat pe vrăjitoarele Cioc-negru; am dezamăgit-o. 
A tot țipat la mine, și când am plâns în hohote, ea... ea... 

Manon nu ştia unde să se uite, ce să facă cu braţele. Un copil 
născut mort era cea mai mare tristețe - și ruşine a unei vrăjitoare. Dar 
pentru bunica ei... 

Asterin îşi descheie vesta și o lăsă să-i alunece de pe umeri, în 
flori. Îşi scoase cămaşa şi pe cea de dedesubt, până când pielea ei aurie 
străluci în lumina soarelui, dezgolindu-și sânii plini şi grei. Asterin se 
întoarse, iar Manon căzu în genunchi, în iarbă. 

Acolo, marcate pe abdomenul lui Asterin, litere dure şi maliţioase 
formau un singur cuvânt: „NECURATĂ”. 

— M-a însemnat. Le-a pus să încălzească fierul în același foc în 
care a ars copilul meu și m-a însemnat chiar ea. Mi-a zis că nu mai 


trebuie să încerc vreodată să concep un alt Cioc-negru. Că majoritatea 
bărbaţilor vor vedea cuvântul şi vor fugi. 

Optzeci de ani. Optzeci de ani ascunsese asta. Dar Manon o văzuse 
dezbrăcată... Nu. Nu o văzuse. Nu de zeci de ani. Când erau mai mici, da, 
dar... 

— Rușinată, nu am spus nimănui. Sorrel şi Vesta... Sorrel ştia 
pentru că a fost în acea cameră. Sorrel s-a luptat pentru mine. A 
implorat-o pe bunica ta, dar ea i-a rupt braţul și a dat-o afară. Dar după 
ce Matroana m-a aruncat în zăpadă și mi-a zis să mă târăsc undeva şi să 
mor, Sorrel m-a găsit. A luat-o pe Vesta și m-au dus în ascunzișul ei, în 
adâncul munților și, în secret, au avut grijă de mine în lunile în care... în 
care nu am putut să cobor din pat. Apoi, într-o zi, m-am trezit, pur și 
simplu, şi am hotărât să lupt. M-am antrenat. Mi-am vindecat trupul. 
Am devenit puternică - mai puternică decât înainte. Și nu m-am mai 
gândit la ce s-a întâmplat. După o lună, am plecat să vânez vrăjitoare 
Crochan și m-am întors la Breaslă cu trei inimi de-ale lor într-o cutie. 
Dacă bunica ta era surprinsă că nu am murit, nu a arătat-o. Erai acolo, 
când m-am întors în acea noapte. Ai închinat un pahar în cinstea mea și 
ai declarat că erai mândră să ai o Aghiotantă atât de pricepută. 

Încă în genunchi, cu pantalonii uzi de la pământul reavăn, Manon 
se holbă la semnul hidos, făcut cu fierul. 

— Nu m-am mai întors niciodată la vânător. Nu ştiam cum să-i 
explic însemnul. Cum să-i spun despre bunica ta sau să-mi cer scuze. 
Mă temeam că m-ar fi tratat ca bunica ta. Așa că nu m-am mai întors 
niciodată. Gura îi tremură. O dată la câţiva ani, zburam pe deasupra 
colibei, doar... doar ca să văd. Îşi şterse faţa. Nu s-a însurat. Şi, chiar şi la 
bătrâneţe, îl vedeam uneori stând pe acel pridvor din față. De parcă 
aştepta pe cineva. 

Ceva... ceva se rupea și provoca dureri în pieptul lui Manon, 
prăbușindu-se. 

Asterin se așeză printre flori şi începu să se îmbrace. Plângea în 
tăcere, dar Manon nu știa dacă ar fi trebuit să-i spună ceva. Nu știa cum 
să o aline, cum să o liniștească. 

— Nu mi-a mai păsat, rosti Asterin în cele din urmă. De nimic. 
După aceea, totul era o glumă, o emoție puternică și nimic nu mă 
speria. 

Acea sălbăticie, acea ferocitate neîmblânzită... Nu erau născute 
dintr-o inimă liberă, ci dintr-una care cunoscuse disperarea atât de 


profund, încât singura metodă de a o depăși era să trăiască intens, 
violent. 

— Dar mi-am spus - spuse Asterin, terminând de încheiat 
nasturii de la vestă - că-mi voi dedica toată viaţa să fiu Aghiotanta ta. 
Să te slujesc pe tine. Nu pe bunica ta. Pentru că ştiam că bunica ta m-a 
ascuns de tine cu un motiv. Cred că ştia că ai fi luptat pentru mine Şi 
orice a văzut bunica ta în tine, de a înfricoșat-o... Merita să aștept. Să 
slujesc. Aşa că asta am făcut. 

Ziua aceea, în care Abraxos ajunsese la Răscruce, când Cele 
Treisprezece păruseră pregătite să lupte, în cazul în care bunica ei ar fi 
ordonat să o omoare... 

Asterin îi întâlni privirea. 

— Sorrel, Vesta și cu mine ştim de multă vreme de ce e capabilă 
bunica ta. Nu am spus niciodată nimic, pentru că ne temeam că, dacă ai 
fi ştiut, te-ar fi pus în pericol. În ziua în care ai salvat-o pe Petrah, în loc 
să o lași să cadă... Nu ai fost singura care a înţeles de ce te-a făcut 
bunica ta să o măcelărești pe acea Crochan. Asterin clătină din cap. Te 
implor, Manon. Nu-i lăsa pe bunica ta și pe acești oameni să ne ia 
vrăjitoarele şi să le folosească așa. Nu îi lăsa să ne transforme 
progeniturile în monștri. Ce au făcut deja... Te implor să mă ajuţi să 
repar lucrurile. 

Manon înghiți cu greu, cu dureri în gât. 

— Dacă îi vom sfida, vor veni după noi și ne vor omori. 

— Ştiu. Toate ştim. Asta am vrut să îţi spunem seara trecută. 

Manon se uită la cămașa verișoarei sale, de parcă ar fi putut să 
vadă însemnul de dedesubt. 

—De asta te-ai purtat aşa. 

—Nu sunt destul de proastă încât să pretind că nu am o 
slăbiciune pentru progeniturile vrăjitoarelor. 

Acesta era motivul pentru care bunica ei insistase, de zeci de ani, 
ca Asterin să fie retrogradată. 

—Nu cred că este o slăbiciune, recunoscu Manon și se uită peste 
umăr la locul în care Abraxos adulmeca florile sălbatice. Vei fi numită 
Aghiotantă din nou. 

Asterin îşi înclină capul. 

— Îmi pare rău, Manon. 

—Nu ai pentru ce să îți pară rău. Bunica a mai tratat și pe altele 
aşa? îndrăzni ea să adauge. 


—Nu din Cele Treisprezece. Doar din alte clanuri. Majoritatea au 
murit după ce bunica ta le-a alungat. 

Și lui Manon nu i se spusese asta niciodată. Fusese minţită. Manon 
privi spre vest, dincolo de munți. „Speranţa”, îi zisese Elide - pentru un 
viitor mai bun. Pentru un cămin. Nu ascultare, brutalitate sau 
disciplină. Ci speranţă. 

— Trebuie să acționăm cu atenţie. 

Asterin clipi, stropii aurii din ochii ei negri strălucind. 

— Ce pui la cale? 

— Ceva foarte prostesc, presupun. 


CAPITOLUL 64 


Rowan abia dacă își amintea ceva din călătoria chinuitoare înapoi 
spre Rifthold. După ce traversaseră pe ascuns zidurile orașului și aleile 
ca să ajungă la depozit, fusese atât de epuizat încât adormise imediat ce 
se întinsese pe saltea. 

Se trezi în acea noapte - sau în următoarea? - cu Aelin și Aedion 
stând de vorbă pe marginea patului. 

— Solstițiul e peste șase zile; până atunci, trebuie să punem totul 
la punct, îi spunea ea verişorului ei. 

— Deci ai de gând să-i rogi pe Ress și pe Brullo să lase, pur și 
simplu, ușa din spate deschisă, ca să poţi să te strecori înăuntru? 

— Nu gândi așa simplist. Intenţionez să intru pe ușa din față. 

Desigur că asta avea de gând să facă. Rowan gemu, simţindu-și 
limba uscată și grea. 

Ea se întoarse către el, aproape aruncându-se pe pat. 

— Cum te simţi? îi atinse fruntea cu palma, să vadă dacă avea 
febră. Pari în regulă. 

— Sunt bine, mormăi el. Braţul și umărul îl dureau. Dar îndurase 
el lucruri mai rele. Faptul că pierduse sânge îl făcuse să leşine - mai 
mult sânge decât pierduse vreodată, cel puţin, atât de repede, din cauză 
că magia îi era înăbușită. Se uită la Aelin. Era palidă şi trasă la față, o 
vânătaie îi săruta pometele şi patru zgârieturi îi marcau gâtul. 

Avea de gând să o măcelărească pe acea vrăjitoare. O şi spuse, iar 
Aelin zâmbi. 


— Dacă ai chef să fii violent, atunci presupun că te simţi bine. Însă 
avea o voce groasă, iar ochii îi străluceau. El își întinse brațul 
nevătămat ca să-i prindă una din mâini și o strânse ușor. Te rog să nu 
mai faci asta niciodată, şopti ea. 

— Data viitoare, le voi ruga să nu mai tragă cu săgeți în tine - sau 
în mine. 

Gura i se strânse și tremură, iar ea își sprijini fruntea de braţul 
care nu îi era rănit. El își ridică celălalt braţ, simțind cum durerea 
arzătoare îl traversă, când îi mângâie părul. În câteva locuri, încă era 
murdar de praf şi sânge. Probabil că nu se sinchisise să facă baie, în 
mod corespunzător. 

Aedion îşi drese vocea. 

— Ne-am gândit la un plan ca să eliberăm magia - și să-i ucidem 
pe rege și pe Dorian. 

— Spune-mi-l mâine, zise Rowan, simțind deja o nouă durere de 
cap. Simplul gând de a le explica, din nou, cât de distructiv fusese focul- 
umbră de fiecare dată când îl văzuse folosit, mai distructiv decât s-ar fi 
aşteptat cineva, îl făcu să vrea să se culce la loc. Pe toți zeii, fără magia 
lui... Oamenii erau remarcabili. Să poată supraviețui fără să se bazeze 
pe magie... Trebuia să le recunoască meritele. 

Aedion căscă - era cea mai zgomotoasă tentativă de a căsca pe 
care o auzise Rowan vreodată - și se scuză. 

— Aedion, zise Rowan, iar generalul se opri în prag. Mulţumesc. 

— Oricând, frate, spuse el, apoi plecă. 

Aelin se uita undeva între ei, cu buzele strânse din nou. 

— Ce e? întrebă el. 

Ea clătină din cap. 

— Eşti prea drăguţ când eşti rănit. Este tulburător. 

Aproape tulburător fusese să-i vadă, acum, lacrimile strălucindu-i 
în ochi. Dacă magia ar fi fost deja eliberată, acele vrăjitoare ar fi fost 
cenușă în clipa în care îl atinsese săgeata. 

— Du-te şi fă o baie, mârâi el. Nu am de gând să dorm lângă tine, 
cât timp eşti plină de sângele vrăjitoarei. 

Ea se uită la unghiile ei, pe care încă se vedeau urme uşoare de 
praf și de sânge albastru. 

— Of. Le-am spălat deja de zece ori. Se ridică de pe locul ei de la 
marginea patului. 

— De ce? întrebă el. De ce ai salvat-o? 


Ea îşi trecu o mână prin păr. Odată cu mișcarea, pansamentul alb 
din jurul părţii superioare a braţului i se zări prin cămaşă. Îşi înăbuşi 
impulsul de a-i cere să-l vadă, de a evalua personal rana - și de a o 
trage aproape de el. 

— Pentru că vrăjitoarea aceea cu părul auriu, Asterin... răspunse 
Aelin. l-a strigat numele lui Manon aşa cum l-am strigat eu pe al tău. 

Rowan încremeni. Regina lui se uită la podea, ca și când şi-ar fi 
amintit momentul. 

— Cum să omor pe cineva care înseamnă totul pentru altcineva? 
Chiar dacă e inamica mea. Ridică ușor din umeri. Credeam că erai pe 
moarte. Mi se părea că era de rău-augur să o las să moară de ciudă. Şi... 
pufni ea, să cadă într-o vale părea o moarte destul de jalnică pentru 
cineva care luptă atât de spectaculos. 

Rowan zâmbi, sorbind-o din priviri: fața palidă, serioasă; hainele 
murdare; rănile. Cu toate acestea, stătea dreaptă şi își ținea bărbia 
ridicată. 

— Mă faci să mă simt mândru că te slujesc. 

Ea zâmbi uşor, dar îi dădură lacrimile. 

— Ştiu. 


— Arăţi ca naiba, îi spuse Lysandra lui Aelin. Apoi, îşi aminti de 
Evangeline, care se uită la ea cu ochi mari, și tresări. Îmi pare rău. 

Evangeline împături din nou șervețelul pe care îl avea în poală, cu 
graţia unei mici regine. 

— Spuneai că nu trebuie să folosesc un astfel de limbaj - şi, cu 
toate acestea, tu înjuri. 

— Am voie să înjur, zise Lysandra când Aelin se abținu să 
zâmbească, pentru că sunt mai mare și ştiu când e cel mai eficient. Și, 
acum, prietena noastră chiar arată ca naiba. 

Evangeline îşi ridică privirea spre Aelin, părul ei roșcat-auriu 
strălucind în lumina soarelui dimineţii, care pătrundea prin fereastra 
de la bucătărie. 

— Lysandra, tu arăţi şi mai rău dimineaţa. 

Aelin se strădui să nu râdă. 

— Ai grijă, Lysandra. Ai de-a face cu un drac împielițat. 

Lysandra se uită lung la tânăra ei pupilă. 


— Dacă ai terminat de mâncat tartele, curăță-ne farfuriile, 
Evangeline, şi du-te pe acoperiş şi trezește-i pe Aedion şi pe Rowan. 

— Ai grijă cu Rowan, adăugă Aelin. Încă se reface. Dar pretinde că 
nu e așa. Bărbaţii se enervează dacă faci tam-tam. 

Cu o sclipire răutăcioasă în priviri, Evangeline se îndreptă spre 
ușa de la intrare. Aelin ascultă, ca să se asigure că fata chiar se ducea la 
etaj, apoi se întoarse către prietena ei. 

— Când va mai crește, va fi o adevărată pacoste. 

Lysandra oftă. 

— Crezi că nu ştiu asta? Are unsprezece ani și e deja o tirană. 
Spune mereu „De ce?“ şi „Aş prefera să nu“, „De ce, de ce, de ce“ și „Nu, 
nu mi-ar plăcea să ascult de sfaturile tale bune, Lysandra. Își frecă 
tâmplele. 

— O tirană, dar una curajoasă, spuse Aelin. Nu cred că exista 
multe fete de unsprezece ani care ar face ce a făcut ea, ca să te salveze. 
Umflătura se micşorase, dar vânătăile încă îi marcau chipul Lysandrei, 
iar mica tăietură de lângă buză încă era de un roșu aprins. Și nu cred că 
există multe fete de nouăsprezece ani care să lupte din toate puterile ca 
să salveze un copil. Lysandra se uită în jos, la masă. Îmi pare rău, zise 
Aelin. Chiar dacă Arobynn a pus asta la cale - îmi pare rău. 

— Ai venit după mine, rosti Lysandra atât de încet, încât abia se 
auzi. Voi toţi - aţi venit după mine. Lui Nesryn și lui Chaol le povestise 
în detaliu cum își petrecuse noaptea într-o temniță ascunsă, de sub 
străzile orașului; rebelii deja scotoceau prin canale, în căutarea 
temniţei. În rest, nu își amintea prea multe, deoarece fusese legată la 
ochi și îi puseseră un căluș. Se întrebase dacă a-i pune pe deget un inel 
cu piatră Wyrd ar fi fost cea mai rea parte. Frica aceea avea să o 
bântuie pentru o vreme. 

— Credeai că nu vom veni după tine? 

— În afară de Sam şi de Wesley, nu am avut niciodată prieteni 
cărora să le pese de mine. Cei mai mulți oameni i-ar fi lăsat să mă ia - s- 
ar fi dezis de mine ca de o altă târfă. 

— M-am gândit la asta. 

— Da? 

Aelin scoase din buzunar o bucată de hârtie împăturită şi o 
împinse pe masă. 

— Este pentru tine. Și pentru ea. 


— Nu avem nevoie... Privirea Lysandrei căzu pe sigiliul de ceară. 
Un șarpe în cerneală neagră: sigiliul lui Clarisse. Ce e asta? 

— Deschide-l. 

Uitându-se când la hârtie, când la ea, Lysandra rupse sigiliul şi citi 
textul. „Eu, Clarisse DuVency, declar prin prezenta că toate datoriile...“ 
Hârtia începu să-i tremure în mâini. 

„Că toate datoriile Lysandrei și ale lui Evangeline sunt acum 
achitate în întregime. Cât mai curând posibil, vor putea să primească 
Semnul libertăţii lor.“ 

Hârtia flutură pe masă, când Lysandra nu mai reuși să o ţină în 
mâini. Îşi înălță capul ca să se uite la Aelin. 

— 0! exclamă Aelin, înlăcrimată. Te urăsc pentru că ești atât de 
frumoasă, chiar și atunci când plângi. 

— Ştii cât de mulţi bani... 

— Credeai că te voi lăsa să rămâi sclava ei? 

— Eu nu... Nu ştiu ce să îți spun. Nu știu cum să îţi mulţumesc... 

— Nu trebuie să-mi mulțumești. 

Lysandra îşi acoperi faţa cu mâinile şi plânse în hohote. 

— Îmi pare rău dacă mai voiai să faci pe nobila şi să mai înduri 
încă un deceniu, începu Aelin. 

Lysandra nu făcu decât să plângă mai aprig. 

— Dar trebuie să înţelegi că nici în ruptul capului nu aveam de 
gând să plec fără... 

— Taci, Aelin! ceru Lysandra, cu fața încă acoperită. Doar taci! Îşi 
coborî mâinile, cu chipul acum umflat de plâns și pătat de lacrimi. 

Aelin oftă. 

— 0, slavă zeilor. Poţi să fii şi hidoasă când plângi. 

Lysandra izbucni în râs. 


După ce Aghiotanta ei îi dezvălui rana invizibilă, Manon şi Asterin 
rămaseră în munţi toată ziua şi noaptea următoare. Prinseră capre de 
munte pentru ele şi balaurii lor și le prăjiră în acea noapte, cât se 
gândiră foarte bine la ce ar putea să facă. 

Când Manon ațipi, în cele din urmă, ghemuită lângă Abraxos, cu o 
pătură de stele deasupra capului, își simţi capul mai limpede, cum nu 
se întâmplase de luni întregi. Și, cu toate acestea, ceva îi stingheri 


somnul. Când se trezi, își dădu seama. Un fir desprins din războiul de 
țesut al Zeiţei cu Trei Feţe. 

— Eşti gata? întrebă Asterin, încălecând pe balaurul de un 
albastru deschis şi zâmbind - chiar zâmbea. 

Manon nu văzuse niciodată acel zâmbet. Se întrebă câţi oameni îl 
văzuseră. Se întrebă dacă ea însăși zâmbise vreodată așa. Manon se 
uită spre nord. 

— Trebuie să mă ocup de ceva. Când îi explică Aghiotantei ei, 
Asterin nu ezită să-i spună că avea să o însoţească. 

Aşadar, se opriră lângă Morath suficient de mult încât să ia 
provizii. Lui Sorrel şi lui Vesta le comunicară doar detaliile importante 
şi le instruiră să îi spună ducelui că fusese chemată undeva departe. 

Într-o oră erau deja în aer, zburând rapid pe deasupra norilor, ca 
să nu fie văzute. Zburară kilometri întregi. Manon nu îşi dădea seama 
de ce acel fir se tot smucea, de ce i se părea ceva atât de urgent, dar 
mână grozav, pe tot drumul spre Rifthold. 


Patru zile. Patru zile îşi petrecuse Elide în această temniță 
îngheţată şi mizerabilă. 

Era atât de frig încât nu putea să doarmă, iar mâncarea pe care i o 
azvârleau nu era comestibilă. Teama o ţinea în priză, îndemnând-o să 
verifice ușa, să-i urmărească pe paznici ori de câte ori o deschideau, să 
cerceteze cu atenţie holurile din spatele lor. Nu aflase nimic folositor. 

Patru zile - și Manon nu venise după ea. Nicio vrăjitoare Cioc- 
negru nu venise. Nu ştia de ce se aștepta la asta. La urma urmelor, 
Manon o forţase să spioneze acea cameră. 

Încercă să nu se gândească la ce ar fi putut să o aștepte acum. 
Încercă, dar nu reuși. Se întrebă dacă, odată moartă, și-ar fi amintit 
cineva măcar numele ei. Dacă l-ar fi cioplit undeva. 

Ştia răspunsul. Și ştia că nimeni nu venea după ea. 


CAPITOLUL 65 


Rowan era mai obosit decât ar fi recunoscut față de Aelin sau de 
Aedion și, în agitația întocmirii planurilor, abia dacă apucase să 
petreacă un moment singur cu regina. Avusese nevoie de două zile de 
odihnă și de somn profund, înainte să își revină și să poată să-și facă 
exercițiile de antrenament, fără să gâfâie. 

După ce își termina rutina de seară, era atât de epuizat când se 
băgă, împleticindu-se, în pat, încât adormea înainte ca Aelin să termine 
de făcut baie. Nu, în toţi aceşti ani, nu le recunoscuse suficient meritele 
oamenilor. 

Ar fi fost al naibii de uşurat să-și recapete magia - dacă planul lor 
ar fi funcționat. Luând în considerare că foloseau focul-iadului, 
lucrurile ar fi putut să meargă foarte, foarte prost. Chaol nu reuşise, 
încă, să se vadă cu Ress sau cu Brullo, dar încercase zilnic să le trimită 
mesaje. Părea că adevărata problemă era faptul că mai bine de 
jumătate dintre rebeli fugiseră de îndată ce mai mulți soldați Valg își 
făcuseră apariția în oraș. Trei execuţii pe zi era noua regulă: la răsărit, 
la prânz și la apus. Cei care folosiseră magia, rebelii, cei care erau 
suspectaţi că sunt simpatizanţii rebelilor - Chaol și Nesryn reușiseră 
să-i salveze pe câţiva, dar nu pe toţi. Croncănitul ciorilot se auzea, 
acum, pe toate străzile. 

Simţind mirosul unui mascul în cameră, Rowan se trezi din somn. 
Îşi scoase cuțitul de sub pernă şi se ridică încet în capul oaselor. 

Aelin dormea lângă el, respirând profund şi regulat şi îmbrăcată, 
din nou, cu una dintre cămășile lui. O parte primară din el mârâi 
satisfăcut când o văzu, știind că era învăluită în mirosul lui. 

Rowan se ridică în picioare, păşind uşor, în timp ce studie 
încăperea, având cuțitul la îndemână. Însă mirosul nu era înăuntru. 
Plutea de undeva de afară. 

Rowan se apropie de fereastră şi se uită afară. Pe strada de mai 
jos nu era nimeni; nu era nimeni pe acoperișurile vecine. 

Ceea ce însemna că Lorcan trebuia să fie pe acoperiș. 


Fostul lui comandant aștepta, cu braţele încrucișate pe pieptul lat. 
Il cercetă încruntat pe Rowan, observându-i bandajele şi trunchiul gol. 


— Ar trebui să-ți mulțumesc pentru că ţi-ai pus pantalonii? 
întrebă Lorcan, cu o voce aproape la fel de ușoară ca o briză nocturnă. 

— Nu voiam să te simți prost, răspunse Rowan, sprijinindu-se de 
uşa acoperișului. 

Lorcan pufni în râs. 

— Te-a zgâriat regina ta cu ghearele sau te-a rănit una dintre 
bestiile pe care le-a trimis după mine? 

— Mă întrebam cine va câștiga, în cele din urmă - tu sau câinii 
Wyrd. 

Îşi arătă, rapid, dinții. 

— l-am măcelărit pe toți. 

— De ce ai venit aici, Lorcan? 

— Crezi că nu știu că moștenitoarea Malei, Aducătoarea-Focului, 
plănuiește ceva pentru solstițiul de vară, în două zile? Proştilor, v-aţi 
gândit la oferta mea? 

O întrebare atent formulată, menită să dezvăluie ceea ce Lorcan 
doar bănuise. 

— În afară de a bea primul vin de vară şi de a fi o pacoste, nu cred 
că are alte planuri. 

— Aşadar, de aceea plănuiește căpitanul să stabilească o întâlnire 
cu paznicii, la palat? 

— De unde să ştiu eu ce face el? Cândva, băiatul îl slujea pe rege. 

— Asasini, târfe, trădători - ce companie plăcută ai zilele astea, 
Rowan. 

— Mai bine decât să fiu un câine în lesa unui stăpân psihopat. 

— Asta credeai despre noi? În toți acei ani în care am lucrat 
împreună, în care am ucis bărbaţi și ne-am culcat cu femei, împreună? 
Nu te-am auzit niciodată plângându-te. 

— Nu mi-am dat seama că trebuia să mă plâng de ceva. Eram la 
fel de orb ca și tine. 

— Şi, apoi, o prințesă focoasă a intrat vijelios în viaţa ta şi ai 
hotărât să te schimbi pentru ea, nu-i aşa? Îi zâmbi crud. I-ai spus 
despre Sollemere? 

— Ştie tot. 

— Serios? Presupun că trecutul ei o face să înțeleagă mai bine 
ororile pe care le-ai comis în numele reginei noastre. 


— În numele reginei tale. Lorcan, ce anume, mai exact, te irită la 
Aelin? Faptul că nu îi este frică de tine sau faptul că am plecat de lângă 
tine, pentru ea? 

Lorcan pufni. 

— Indiferent de ce puneţi la cale, nu va funcţiona. Veţi muri toţi 

Era foarte probabil. 

— Nu ştiu la ce te referi, răspunse Rowan. 

— Îmi datorezi mai mult decât răspunsul acesta de tot rahatul. 

— Ai grijă, Lorcan, altfel va părea că îți pasă de altcineva mai mult 
decât de tine. Fiind un bastard părăsit, care crescuse de mic pe străzile 
lăturalnice din Doranelle, Lorcan își pierduse acea abilitate cu secole 
înainte ca Rowan să se fi născut. Totuși, nu-l compătimise niciodată 
pentru asta. Nu când Lorcan fusese binecuvântat de însuși Hellas în 
toate celelalte privinţe. 

Lorcan scuipă pe acoperiș. 

— Aveam de gând să mă ofer să-ți duc hoitul înapoi la muntele 
tău iubit, ca să fii îngropat lângă Lyria, după ce voi termina cu cheile. 
Acum, te voi lăsa să putrezești aici. Lângă micuța ta prințesă. 

El încercă să ignore lovitura, gândul la acel mormânt din vârful 
muntelui său. 

— Mă ameninţi? 

— De ce m-aș deranja? Dacă voi chiar puneţi ceva la cale, nu va fi 
nevoie să o omor - poate să facă asta şi singură. Poate că regele îi va 
pune unul dintre acele coliere. Așa cum a procedat și cu fiul lui. 

Un fior de groază îl străbătu atât de profund, încât lui Rowan i se 
întoarse stomacul pe dos. 

— Ai grijă ce spui, Lorcan. 

—Pun pariu că Maeve ar oferi bani buni pentru ea. Și, dacă ea 
pune mâna pe acea cheie Wyrd... Poţi să-ți imaginezi la fel de bine ca 
mine ce fel de putere va avea atunci Maeve. 

Mai grav - era mult mai grav decât și-ar fi putut imagina, dacă 
Maeve nu și-ar fi dorit-o pe Aelin moartă, ci înrobită. Cu o armă fără 
limite într-o mână și cu moștenitoarea Malei, Aducătoarea-Focului, în 
cealaltă. Nimeni şi nimic nu ar fi avut cum să o oprească. 

Lorcan îi simţi ezitarea, îndoiala. Aurul străluci în mâna lui. 

— Mă cunoşti, Prinţe. Ştii că sunt singurul capabil să găsească și 
să distrugă acele chei. Lasă-ţi regina să se ocupe de armata care se 
adună în sud - lăsă-mi mie această sarcină. Când Lorcan i-l întinse, 


aurul păru să strălucească în lumina lunii. Orice ar plănui, va avea 
nevoie de inel. Altfel, poţi să-ți iei rămas-bun. Ochii lui Lorcan erau 
globuri de gheață neagră. Toţi ştim cât de bine te-ai descurcat când i-ai 
spus asta Lyriei. 

Rowan îşi ținu furia în frâu. 

— Jură! 

Lorcan zâmbi, ştiind că el câștigase. 

— Jură că acest inel asigură imunitatea în fața Valgilor, și ţi-o voi 
da! spuse Rowan și scoase Amuleta lui Orynth din buzunar. 

Lorcan se concentră imediat asupra amuletei, asupra ciudăţeniei 
nelumești pe care o radia, şi jură. O lamă fulgeră și, apoi, mirosul 
sângelui lui Lorcan umplu aerul. Îşi încleştă pumnul, ridicându-l. 

— Jur pe sângele meu şi pe onoarea mea că nu te înșel în această 
privinţă. Puterea inelului este reală. 

Rowan privi sângele picurând pe acoperiș. Un strop; doi; trei. 

Poate că Lorcan era un şmecher, dar Rowan nu-l văzuse niciodată 
încălcând un jurământ. Cuvântul său era legătura lui; fusese 
dintotdeauna o monedă pe care o preţuia. 

Amândoi se mișcară în același timp, azvârlind amuleta și inelul în 
spaţiul dintre ei. Rowan prinse inelul şi îl băgă rapid în buzunar, dar 
Lorcan nu făcu altceva decât să se holbeze la amuleta din mâinile lui, cu 
o privire întunecată. 

Rowan evită impulsul de a-şi ține respiraţia și tăcu. 

Lorcan îşi puse lănţișorul la gât şi ascunse amuleta în cămașă. 

— Veţi muri toți. Când vă veţi pune planul în aplicare sau în 
războiul care va urma. 

— Dacă distrugi acele chei, spuse Rowan, poate că nu va mai avea 
loc niciun război. 

Era speranţa unui nebun. 

— Va fi un război. Acum, e prea târziu să-l împiedici. Păcat că acel 
inel nu vă va ajuta să nu fiți bătuți în cuie pe zidurile castelului. 

Imaginea îi trecu prin faţa ochilor - și era înrăutăţită de faptul că 
văzuse și făcuse asta chiar el. 

— Ce s-a întâmplat cu tine, Lorcan? Ce s-a întâmplat în viaţa ta 
mizerabilă, de ai ajuns aşa? Nu-i ceruse niciodată să-i spună toată 
povestea, nu îi păsase de asta. Până acum, nu îl deranjase. Înainte, 
stătea lângă Lorcan și-i tachina pe sărmanii proști care îndrăzneau să 
le sfideze regina. Eşti un bărbat mai bun decât atât. 


— Sunt? Încă îmi slujesc regina, chiar dacă ea nu vede asta. Cine a 
fost cel care a abandonat-o prima dată când o drăguță ființă omenească 
şi-a desfăcut picioarele... 

— De ajuns. 

Însă Lorcan dispăruse. 

Rowan aşteptă câteva minute înainte de cobori scările, tot 
învârtind inelul în buzunar. 

Când intră, Aelin era trează în pat, ferestrele erau închise, 
draperiile erau trase și focul era stins în șemineu. 

— Ei bine? rosti Aelin, abia auzindu-se din cauza păturilor care 
foşniră când el se urcă lângă ea. 

Ochii lui obișnuiți cu întunericul îi permiseră să vadă palma 
zgâriată pe care i-o întinse, când îi dădu inelul. Ea şi-l puse pe degetul 
mare, îşi flutură degetele și se încruntă când nu se întâmplă nimic 
deosebit. El se abținu să râdă. 

— Cât de furios va fi Lorcan atunci când va deschide, în cele din 
urmă, amuleta, când va găsi înăuntru inelul comandantului Valg și își 
va da seama că i-ai dat un fals? murmură Aelin când se întinseră faţă în 
faţă. 


Demonul distruse barierele rămase între sufletele lor de parcă ar 
fi fost din hârtie, până când rămase doar una, carcasa micuță a unei 
identități. 

Nu-și amintea să se fi trezit, să fi dormit sau să fi mâncat. Într- 
adevăr, momentele în care chiar era acolo, privind cu ochii lui, erau 
foarte puţine. Doar când prinţul demon se hrănea cu prizonierii din 
temnițe - când îi permitea să se hrănească, să bea alături de el - doar 
atunci el putea să iasă la suprafaţă. 

Controlul pe care îl avusese în acea zi... 

Ce zi? 

Nu își aducea aminte de momentul în care demonul nu fusese în 
el. Şi, cu toate acestea... 

„Manon.“ 

Un nume. 

„Nu te gândi la ea - nu te gândi la ea.“ Demonul ura acel nume. 
Manon. 


„Destul. Nu vorbim despre ele, despre descendentele regilor 
noştri.” 

Despre cine să vorbească? 

„Bun.” 


— Eşti pregătit pentru mâine? îl întrebă Aelin pe Chaol, în vreme 
ce stăteau pe acoperişul apartamentului ei, uitându-se către castelul de 
cleştar. În lumina soarelui care apunea, era inundat de auriu, 
portocaliu şi rubiniu - de parcă ar fi fost deja în flăcări. 

Chaol se ruga să nu se ajungă la asta, dar... 

— Cât se poate de pregătit. 

Încercase să nu pară prea ezitant, prea precaut, când sosise în 
urmă cu câteva minute, ca să mai verifice, pentru ultima dată, planul 
pentru a doua zi, iar Aelin insistase să vină cu ea, aici. Singur. 

Ea purta o cămașă albă, lejeră, băgată într-o pereche de pantaloni 
maro strâmțţi, avea părul desfăcut și nici măcar nu se deranjase să se 
încalțe. El se întrebă ce ar crede oamenii ei despre o regină desculță 

Aelin se sprijini cu brațele de balustrada acoperișului, 
încrucişându-și gleznele. 

— Ştii că nu aş pune inutil viața nimănui în pericol, spuse ea. 

— Ştiu. Am încredere în tine. 

Ea clipi, iar el se ruşină când văzu că era şocată. 

— Regreţi că ţi-ai sacrificat libertatea ca să mă aduci în Wendlyn? 
îl întrebă. 

— Nu, răspunse el, surprins să afle că era adevărat. Indiferent de 
ceea ce s-a întâmplat între noi, am fost un prost că l-am slujit pe rege. 
Îmi place să cred că, într-o zi, aş fi plecat. 

Trebuia să-i spună asta - trebuise să i-o spună din momentul 
întoarcerii ei. 

— Cu mine, zise ea, cu o voce aspră. Ai fi plecat cu mine - când 
eram doar Celaena. 

— Dar nu ai fost niciodată doar Celaena și știu că, în sinea ta, ştiai 
asta, chiar înainte de tot ce s-a întâmplat. Acum înţeleg. 

Ea îl studie cu ochii unei persoane mult mai mare de 
nouăsprezece ani. 


— Chaol, ești același care erai înainte de a-ţi încălca jurământul 
față de tatăl tău. 

Nu era sigur dacă asta era sau nu o insultă. Presupunea că o 
merita, după câte făcuse și spusese. 

— Poate că nu mai vreau să fiu acea persoană, replică el. Acea 
persoană - inutilă, prostesc de loială - pierduse totul. Prietenul, femeia 
pe care o iubea, poziţia, onoarea. Pierduse totul, şi doar din vina lui. Îmi 
pare rău, spuse el. De Nehemia - de tot. Nu era de-ajuns. Nu avea să fie 
niciodată. 

Însă ea îi zâmbi sumbru, uitându-se la cicatricea aproape 
vindecată de pe obrazul lui. 

— Îmi pare rău că te-am rănit și că, apoi, am încercat să te ucid. 
Se întoarse din nou către castelul de cleştar. Încă îmi este greu să mă 
gândesc la ce s-a întâmplat în iarna aceasta. Dar, până la urmă, sunt 
recunoscătoare că m-ai trimis la Wendlyn și că am făcut acel târg cu 
tatăl tău. Închise ochii şi inspiră superficial. Când îi deschise, soarele îi 
umplu cu aur lichid. Chaol se pregăti. Pentru mine, a însemnat ceva. Ce 
a fost între noi. Mai mult decât atât, prietenia ta a însemnat ceva pentru 
mine. Nu ţi-am zis niciodată cine eram cu adevărat pentru că eu nu am 
fost în stare să înfrunt acel adevăr. Îmi pare rău dacă ceea ce ţi-am spus 
în acea zi, la docuri - că te-aș fi ales -, te-a făcut să te gândești că mă voi 
întoarce și că totul se va rezolva. Lucrurile s-au schimbat. Eu m-am 
schimbat. 

Aşteptase această conversație de săptămâni bune, de luni întregi 
- şi se așteptase să țipe, să se plimbe de colo-colo sau să o ignore, însă 
doar calmul îi curgea prin vene, un calm constant, împăciuitor. 

— Meriţi să fii fericită, spuse el. Și vorbea serios. Merita fericirea 
pe care adesea i-o citea pe chip când Rowan era prin preajmă - merita 
râsetele crude pe care le împărtășea cu Aedion, alinarea pe care i-o 
aducea Lysandra și tachinările acesteia. Merita fericirea, poate mai 
mult decât oricine altcineva. 

Ea aruncă o privire peste umărul lui - acolo unde silueta subțire a 
lui Nesryn stătea în pragul uşii de pe acoperiș, unde așteptase de 
câteva minute. 

— Şi tu meriţi, Chaol. 

— Ştii că eu şi ea nu... 

— Ştiu. Dar ar trebui. Faliq - Nesryn este o femeie bună. Vă 
meritați unul pe celălalt. 


— Asta presupunând că o interesez câtuși de puţin. 

În acei ochi, străluci o privire cunoscătoare. 

— O interesezi. 

Chaol aruncă din nou o privire spre Nesryn, care se uita la râu. El 
zâmbi uşor. 

— Promit că o voi face rapid și nedureros, rosti, apoi, Aelin. 
Pentru Dorian. 

El abia reuși să respire. 

— Mulţumesc. Dar - dacă te-aş ruga să... Nu putea să o spună. 

— Atunci, lovitura e a ta. Nu trebuie decât să o zici. Ea mângâie 
Ochiul Elenei, piatra albastră a acestuia strălucind în lumina apusului. 
Chaol, nu privim în urmă. Uitatul în urmă nu ajută pe nimeni și cu 
nimic. Putem doar să mergem înainte. 

lat-o, regina care se gândea la el, o viitoare conducătoare în 
devenire. Și asta îl lăsa fără suflare, pentru că îl făcea să se simtă atât de 
ciudat de tânăr - când ea părea, acum, atât de bătrână. 

— Şi dacă mergem înainte doar ca să întâlnim și mai multă 
durere și disperare? întrebă el. Dacă mergem înainte doar ca să sfârşim 
oribil? 

Aelin se uită spre nord, de parcă ar fi putut să vadă tot drumul 
până la Terrasen. 

— Atunci, nu acela este sfârșitul. 


— Au mai rămas doar douăzeci. Sper că vor fi pregătiți mâine, 
mormăi Chaol în barbă când el şi Nesryn părăsiră adunarea sub 
acoperire a unor rebeli, care avusese loc într-un han dărăpănat, de 
lângă docurile de pescuit. Chiar şi în han, berea ieftină nu reuşise să 
acopere duhoarea de pește care se răspândea din intestinele încă 
împrăștiate pe scândurile de lemn de afară şi din mâinile negustorilor 
de pește, care se aflau în tavernă. 

— Mai bine să fi fost doi - şi vor fi, spuse Nesryn, păşind ușor pe 
doc, în timp ce plimbau de-a lungul malului râului. 

Felinarele din bărcile ancorate lângă pasarelă se mişcau în sus și 
in jos şi se legănau în curent; de dincolo de Avery, sunetul slab al 
muzicii răzbătea din una dintre frumoasele case de pe malurile râului. 
Era o petrecere din ajunul solstițiului de vară. 


Odată, acum foarte multă vreme, el și Dorian merseseră la acele 
petreceri, facându-şi apariţia la câteva într-o singură noapte. Nu-i 
plăcuseră niciodată, se dusese doar ca să aibă grijă de Dorian, dar... Ar 
fi trebuit să-i placă. Ar fi trebuit să savureze fiecare secundă cu 
prietenul lui. Nu-şi dăduse niciodată seama cât de preţioase erau 
clipele liniștite. 

Dar - dar nu avea să se gândească la asta, la ce avea de făcut a 
doua zi. De la ce urma să-și ia rămas-bun. 

Merseră în tăcere, până când Nesryn coti pe o stradă laterală și se 
îndreptă spre un mic templu de piatră, mărginit de două depozite din 
piață. Piatra gri era măcinată de vreme, iar coloanele care flancau 
intrarea erau decorate cu diverse scoici și bucăţi de coral. Lumina aurie 
se revărsa din interior, dezvăluind un spaţiu deschis, rotund, în centrul 
căruia se afla o fântână simplă. 

Nesryn urcă cele câteva trepte și aruncă o monedă în coșul 
acoperit de lângă un stâlp. 

— Vino cu mine! 

Și poate că o însoţise din cauză că nu voia să stea singur în 
apartamentul lui și să se gândească la ce urma să se întâmple a doua zi, 
poate că o făcuse pentru că, oricât de inutil ar fi fost să viziteze un 
templu, nu era un lucru rău. 

Chaol o urmă înăuntru. 

La ora aceea, templul Zeului Mării era gol. Ușa mică din spate era 
încuiată. Până și preoţii şi preotesele plecaseră la culcare pentru câteva 
ore, înainte de a se trezi în zori, când marinarii și pescarii aveau să-și 
ofere darurile, să se roage sau să ceară să fie binecuvântaţi, înainte de a 
pleca odată cu soarele. 

Două felinare de coral decolorat de soare atârnau din tavanul 
boltit, făcând plăcile de sidef de deasupra să sclipească precum 
suprafața mării. Nesryn luă loc pe una dintre cele patru bănci dispuse 
de-a lungul pereţilor arcuiţi - o bancă pentru fiecare direcție în care ar 
fi putut să călătorească un marinar. Ea alesese sudul. 

— Pentru Continentul Sudic? întrebă Chaol, așezându-se lângă ea, 
pe lemnul neted. 

Nesryn se uită la mica fântână, bolborositul apei fiind singurul 
sunet care se auzea. 


— Am fost de câteva ori acolo. De două ori, când eram mică, în 
vizită la rude; o dată ca să o îngropăm pe mama. Toată viața ei am 
surprins-o uitându-se către sud. De parcă ar fi putut să-l vadă. 

— Credeam că doar tatăl tău se trage de acolo. 

— Aşa este. Dar ea s-a îndrăgostit de acel loc; spunea că acolo se 
simţea ca acasă mai mult decât aici. Tatăl meu nu a fost niciodată de 
acord cu ea, indiferent de cât de multe ori l-a implorat să se mute 
înapoi. 

— Îţi doreşti să o fi făcut? 

Îşi întoarse către el ochii negri ca noaptea. 

— Niciodată nu am simţit că aș avea o casă. Nici aici, nici în Milas 
Agia. 

— Oraşul-zeilor, spuse el, amintindu-și de lecţiile de istorie și de 
geografie pe care le învățase pe de rost. 

Mult mai frecvent, i se spunea pe celălalt nume - Antica - şi era 
cel mai mare oraş din Continentul Sudic, căminul unui imperiu măreț, 
în toată puterea cuvântului, care pretindea că fusese construit de 
mâinile zeilor. În plus, era și casa celor din Torre Cesme, cei mai huni 
tămăduitori muritori din lume. Nu știuse că familia lui Nesryn locuise 
chiar în acel oraş. 

— Unde crezi că te-ai putea simți ca acasă? întrebă el. 

Nesryn îşi sprijini braţele de genunchi. 

— Nu ştiu, recunoscu ea, rotindu-şi capul ca să se uite la el. Ai 
vreo idee? 

„Meriţi să fii fericit”, îi zisese Aelin mai devreme, în acea seară. 

O scuză și un brânci pe ușă afară, presupunea el. 

Nu voia să irosească momentele liniștite. Așa că se întinse după 
mâna ei, alunecând mai aproape de ea şi întrepătrunzându-și degetele 
cu ale ei. Pentru o clipă, Nesryn se uită la mâinile lor, apoi se ridică. 

— Poate că, odată ce toate acestea... odată ce totul se va sfârși, ne 
vom putea da seama de asta, rosti Chaol răgușit. Împreună. 

— Promite-mi! șopti ea, cu buzele tremurându-i. Într-adevăr, 
avea lacrimi în ochii pe care-i închise suficient încât să se stăpânească. 
Nesryn Faliq, mișcată până la lacrimi. Promite-mi că vei ieşi din acel 
castel mâine! repetă ea, uitându-se la mâinile lor. 

Se întrebase de ce îl adusese aici. Zeul Mării și Zeul Jurămintelor. 
Îşi strânseră mâinile. 


Lumina aurie se undui pe suprafaţa apei din fântâna Zeului Mării, 
iar Chaol rosti în gând o rugăciune. 
— Iţi promit. 


Rowan era în pat, testându-șşi nonșalant umărul stâng, rotindu-l 
cu grijă. Făcuse eforturi mari azi, în timpul antrenamentului, iar acum 
durerea îi zvâcnea în mușchi. Aelin era în dressingul ei, pregătindu-se 
de culcare - tăcută, așa cum fusese toată ziua și toată seara. 

Cu două urne cu focul-iadului ascunse acum într-o clădire 
abandonată, la un cvartal distanţă, toți ar fi trebuit să fie precauţi. Un 
singur mic accident, şi ar fi fost incineraţi de nici cenuşa nu ar mai fi 
rămas din ei. 

Însă el se asigurase că asta nu era problema ei. A doua zi, el şi 
Aedion aveau să care urnele prin rețeaua de tuneluri de canalizare, 
până în castel. 

Aelin urmărise câinii Wyrd până la intrarea lor secretă - cea care 
dădea direct în turnul cu ceas - și, acum că îl păcălise pe Lorcan să-i 
omoare pe toți pentru ea, el și Aedion urmau să poată intra fără 
probleme ca să plasese cazanele, să pună fitilurile și să-și folosească 
viteza Fae, pentru a ieşi naibii de acolo, înainte ca turnul să explodeze. 

Apoi, Aelin... Aelin şi căpitanul aveau să-și joace rolul, cel mai 
periculos dintre toate. Mai ales că nu reușiseră să trimită, în prealabil, 
un mesaj la palat. 

lar Rowan nu avea să fie acolo, ca să o ajute. Recapitulase planul 
cu ea de nenumărate ori. Lucrurile ar fi putut să meargă prost atât de 
ușor dar, cu toate acestea, ea nu păruse agitată în timpul cinei, însă el o 
cunoștea îndeajuns de bine încât să vadă furtuna care se agita în 
adâncul ei, să-i simtă electricitatea chiar și din celălalt capăt al 
încăperii. 

Rowan își roti din nou umărul, iar sunetul ușor al pașilor se auzi 
pe covor. 

— M-am gândit, începu Rowan, apoi uită tot ce avea de gând să 
spună când se ridică brusc în capul oaselor. 

Aelin se sprijini de uşă, îmbrăcată într-o cămașă de noapte aurie. 

Era de un auriu metalic - așa cum îi ceruse el. 


Ar fi putut să fie pictată pe ea, la cât de strâns îi îmbrățișa fiecare 
rotunjime şi adâncitură, la cum dezvăluia totul. Arăta ca o flacără vie. El 
nu știa unde să se uite, ce voia să atingă mai întâi. 

— Dacă îmi amintesc bine, tărăgănă ea vorbele, cineva mi-a cerut 
să-i aduc aminte să-mi demonstreze că mă înșel în privinţa ezitărilor 
mele. Cred că aveam două opțiuni: cuvintele sau limba şi dinţii. 

Un mârâit profund bubui în pieptul lui. 

— Aşa am spus? 

Făcu un pas, iar mireasma dorinţei ei îl lovi ca o cărămidă în față. 
Avea de gând să-i rupă cămașa de noapte în bucăți. Nu îi păsa de cât de 
spectaculoasă era; îi dorea pielea goală. 

— Nici măcar să nu-ţi treacă prin cap! spuse ea, făcând un alt pas, 
la fel de fluidă ca metalul topit. Lysandra mi-a împrumutat-o. 

Bătăile inimii îi răsunară în urechi. Dacă s-ar fi mișcat un 
centimetru, s-ar fi aflat peste ea, ar fi luat-o în braţe și ar fi început să 
descopere ce o făcea pe Moştenitoarea Focului să se încingă cu 
adevărat. Dar se dădu jos din pat, riscând totul cu un singur pas, 
savurând priveliștea picioarelor ei goale; rotunjimea sânilor și 
sfârcurile întărite, în ciuda nopţii calde de vară; nodul din gât, când 
înghiți. 

— Ai zis că lucrurile s-au schimbat - că ne vom descurca. Era 
rândul ei să-l provoace să mai facă un pas. Și încă unul. Nu am de gând 
să-ți cer nimic din ce nu ești pregătit sau dispus să-mi oferi. 

Îngheţă când ea se opri direct în faţa lui, dându-și capul pe spate 
ca să-i cerceteze atent chipul, în vreme ce parfumul ei îl învălui, 
trezindu-l. Pe toţi zeii, mirosul acela. Din momentul în care o mușcase 
de gât în Wendlyn, din clipa în care îi gustase sângele și ezitase în fața 
chemărilor focului sălbatic ce îi fierbea în vene, se gândise doar la asta. 

— Aelin, meriţi mai mult decât atât - pe cineva mai bun decât 
mine. De ceva vreme voise să-i spună asta. 

Ea nici măcar nu tresări. 

— Nu-mi spune ce merit și ce nu merit. Nu-mi vorbi despre ziua 
de mâine, despre viitor, despre nimic. 

El o luă de mână; degetele-i erau reci - tremurând uşor. „Ce vrei 
să-ți spun, Inimă de Foc?“ 

Ea se uită la mâinile lor împreunate și la inelul de aur, de pe 
degetul ei mare. El îi strânse ușor degetele. Când își înălță capul, ochii îi 
străluciră. 


— Spune-mi că vom trece peste ziua de mâine. Spune-mi că vom 
supravieţui războiului. Spune-mi... Înghiţi cu greu. Spune-mi că, de-ar fi 
să ne ruinez pe toţi, vom arde în iad împreună. 

— Nu vom ajunge în iad, Aelin, răspunse el. Dar, oriunde ne vom 
duce, vom merge împreună. 

Gura îi tremură puţin, iar ea îi dădu drumul mâinii, doar ca să și-o 
sprijine pe-a ei de pieptul lui. 

— Doar o dată, zise ea. Vreau să te sărut doar o dată. 

Toate gândurile îl părăsiră. 

— O zici de parcă nu te-ai aștepta să o faci din nou. 

Teama care pâlpâi în ochii ei îi dezvălui destule - îi dezvălui că, la 
cină, bravase în mare parte, pentru ca Aedion să nu-și piardă calmul. 

— Ştiu care sunt șansele. 

— Dintotdeauna ne-a plăcut să dăm naibii șansele. 

Ea încercă și nu reuși să zâmbească. El se aplecă, cuprinzându-i 
talia cu o mână, simțind dantela și mătasea netedă, trupul ei cald și 
ferm de sub acestea. 

— Chiar și când nu vom fi mâine unul lângă celălalt, îți voi fi 
alături la fiecare pas, îi șopti el la ureche. Și la fiecare pas după aceea - 
oriunde te-ai îndrepta. 

Ea trase aer în piept, tremurând, iar el se retrase suficient încât să 
nu-i simtă respirația. Degetele îi tremurară când îi atinse gura, iar 
Rowan aproape că își pierdu controlul. 

— Ce mai aştepţi? întrebă el, rostind cuvintele aproape gutural. 

— Nenorocitule, murmură ea şi îl sărută. 

Gura ei era atât de caldă și de catifelată, iar el se abținu să geamă. 

Trupul îi înțepeni - întreaga lui lume încremeni - la șoapta acelui 
sărut, răspunsul unei întrebări pe care o pusese de secole. Îşi dădu 
seama că o fixa cu privirea abia atunci când ea se retrase ușor. O 
strânse şi mai mult de mijloc. 

— Încă o dată, șopti el. 

Ea alunecă din strânsoarea lui. 

— Dacă trecem și de ziua de mâine, vei primi restul. 

El nu știa dacă să râdă sau să urle. 

— Încerci să mă mituieşti să supraviețuiesc? 

În cele din urmă, ea îi zâmbi. Și, la naiba, bucuria liniștită de pe 
chipul ei îl ucidea. leșiseră împreună din întuneric, durere şi disperare. 


Încă nu ieşiseră de tot. Așa că, acel zâmbet... Îl făcea să-şi piardă minţile 
de fiecare dată când îl vedea și își dădea seama că era pentru el. 

Rowan rămase nemișcat în mijlocul camerei, în vreme ce Aelin se 
urcă în pat și suflă în lumânări. El o fixă cu privirea prin întuneric. 

— Rowan, mă faci să vreau să trăiesc. Nu să supraviețuiesc; nu să 
exist. Să trăiesc. 

El rămase mut de uimire. Mai ales acum, când vorbele ei îl loviră 
mai puternic și mai profund decât orice sărut. 

Așadar, se urcă în pat și o ținu strâns toată noaptea. 

În zori, Aelin se aventură să cumpere ceva de mâncare pentru 
micul dejun, de la vânzătorii din piața principală a mahalalelor. Soarele 
încălzea deja străzile liniștite și i se făcu rapid cald sub mantie și glugă. 
Măcar era senin; măcar acea părticică din zi mersese bine. În ciuda 
ciorilor care croncăneau peste cadavrele din piețele de execuţie. 

Sabia-i de la şold atârna greu. Curând, avea să o rotească în aer. 
Prea curând urma să-l înfrunte pe omul care-i omorâse familia și-i 
înrobise regatul. Prea curând avea să-i ia viața prietenului ei. 

Poate că măcar nici nu avea să părăsească vie castelul. Sau poate 
că va ieşi purtând un colier negru, dacă Lorcan i-a trădat. Totul era 
pregătit; fiecare capcană posibilă fusese luată în considerare; fiecare 
armă fusese ascuţită. 

În ziua precedentă, Lysandra şi Evangeline se duseseră să li se 
îndepărteze oficial tatuajele și, apoi, să-şi adune lucrurile din bordel. 
Acum, stăteau într-un han de lux din cealaltă parte a orașului, pentru 
care plătiseră cu micile economii ale Lysandrei, puse deoparte de ani 
de zile. Curtezana îşi oferise de nenumărate ori ajutorul, dar Aelin îi 
ordonase să plece naibii din oraș și să se îndrepte spre casa de la ţară a 
lui Nesryn. Curtezana o avertiză să fie atentă, o sărută pe ambii obraji 
şi plecă alături de fetiță - radiind amândouă, libere amândouă. Acum, 
ar fi trebuit să fie pe drum. 

Aelin cumpără o pungă cu produse de patiserie şi niște plăcinte 
cu carne, abia fiind atentă la piaţa din jurul ei, deja animată de 
petrecăreţii care se treziseră devreme pentru a sărbători solstițiul. 


Erau mai puţin discreţi decât în ceilalți ani, dar, având în vedere 
execuțiile, nu îi învinuia. 

— Domnişoară? 

Ea înţepeni, voind să apuce sabia - însă își dădu seama că 
vânzătorul de plăcinte încă își aştepta gologanii. 

El tresări și se retrase câțiva paşi, în spatele căruciorului de lemn. 

— Îmi pare rău, mormăi ea, punându-i monedele în mâna întinsă. 

Bărbatul îi zâmbi precaut. 

— Se pare că toată lumea e un pic sperioasă în dimineaţa asta. 

Ea se întoarse pe jumătate. 

— Alte execuţii? 

Vânzătorul îi făcu semn cu bărbia spre o stradă care ieșea din 
piaţă. 

— Nu ai văzut mesajul de pe drum încoace? Ea dădu rapid din 
cap, dezaprobator. El îi arătă. Aelin crezuse că mulţimea de la colţ se 
uita la vreun artist ambulant. E cel mai ciudat lucru. Nimeni nu a înţeles 
ce este. Se spune că e scris cu ceva care seamănă cu sângele, dar este 
mai închis la culoare... 

Aelin se îndrepta deja spre strada pe care i-o arătase bărbatul, 
luându-se după gloata care se înghesuia să vadă vernisajul. 

Cu greu, își făcu loc prin mulţime, trecând pe lângă petrecăreţii 
curioși, vânzătorii și paznicii de rând din piață, până când toţi cotiră 
într-o alee înfundată, luminată puternic. 

Mulțimea se adunase la capătul zidului din piatră deschisă la 
culoare, murmurând şi punându-și întrebări. „Ce înseamnă? “ „Cine a 
scris asta?“ „Nu sună a bine, mai ales în ziua solstițiului.” „Sunt mai 
multe și toate spun același lucru, chiar în apropierea fiecărei pieţe mari 
din oraş.“ 

Aelin îşi făcu loc printre oameni, cu un ochi pe arme și pe pungă 
în cazul în care vreunui hoţ de buzunare i-ar fi venit o idee proastă şi, 
apoi... 

Mesajul fusese scris cu litere negre uriașe, duhoarea pe care o 
emanau fiind, aproape sigur, cea de sânge Valg, ca şi când cineva cu 
unghii foarte, foarte ascuţite ar fi sfârtecat unul dintre paznici și l-ar li 
folosit pe post de găleată cu vopsea. 

Aelin se întoarse pe călcâie și fugi. Se grăbi pe străzile pline de 
agitație ale orașului şi prin mahalale, alee după alee, până când ajunse 
la casa dărăpănată a lui Chaol şi deschise ușa, strigându-l. 


Mesajul de pe zid era o singură propoziţie. Plata unei datorii de-o 
viaţă. 

O singură propoziţie, doar pentru Aelin Galathynius; o propoziţie 
care schimba totul: 

UCIGAȘĂ DE VRĂJITOARE... 

OMUL ESTE ÎNCĂ ÎN EL. 

Aelin şi Chaol îi ajutară pe Rowan și pe Aedion să care cele doua 
urne cu focul-iadului în canale, în tăcere și abia respirând. 

Acum, stăteau în întunericul rece și urât mirositor, pe culoarul 
pietruit, neîndrăznind să aprindă o flacără, cu cele două cazane de 
lângă ei. Oricum, cu vederea lor Fae, Aedion și Rowan nu ar fi avut 
nevoie de o torță. 

Rowan dădu mâna cu Chaol, urându-i noroc. Când prinţul Fae se 
întoarse spre Aelin, ea nu se uită la el, ci la colțul rupt al mantiei lui - de 
parcă s-ar fi agăţat de vreun obstacol de demult și s-ar fi făcut ferfeniță. 
Continuă să privească bucata ruptă în timp ce îl îmbrăţișă - rapid, 
strâns, inspirându-i parfumul poate pentru ultima dată. Mâinile lui 
zăboviră pe trupul ei, ca şi când ar fi vrut să o mai ţină o clipă, dar ea se 
întoarse spre Aedion. 

Ochii casei Ashryver îi întâlniră pe ai ei, iar Aelin îi atinse fața 
care semăna atât de bine cu a ei. 

— Pentru Terrasen, îi spuse ea. 

— Pentru familia noastră. 

— Pentru Marion. 

— Pentru noi. 

Încet, Aedion își scoase sabia și îngenunche, ridicând Sabia din 
Orynth și ţinând capul plecat. 

— Zece ani de umbre, dar până aici. Aprindeţi întunericul, 
Maiestate. 

Lacrimile nu-și aveau loc în inima ei, nu avea de gând să plângă. 
Aelin luă sabia tatălui ei, greutatea acesteia fiind o nouă confirmare, 
puternică și de neînduplecat. 

Aedion se ridică, reluându-și locul lângă Rowan. 


Ea se uită la ei, la cei trei masculi care însemnau totul - mai mult 
decât orice altceva. Apoi zâmbi cu ultimele fărâme de curaj, de 
disperare și de speranţă pentru strălucirea acelui viitor glorios. 

— Haideţi să facem cerul să se cutremure! 

Trăsura în care se afla Lysandra își făcea loc pe străzile 
aglomerate ale orașului. Dura de trei ori mai mult decât de obicei să 
traverseze fiecare cvartal, din cauza mulțimilor care se îndreptau spre 
pieţe și scuaruri, ca să sărbătorească solstițiul. Nimeni nu știa ce avea 
să se întâmple sau cine era cea care traversa orașul. 

În mănuşile de mătase, palmele Lysandrei erau transpirate. 
Evangeline, somnoroasă din cauza căldurii de dimineaţă, dormea ușor, 
cu capul sprijinit de umărul Lysandrei. 

Ar fi trebuit să plece noaptea trecută, dar... Trebuia să își ia la 
revedere. 

Petrecăreți îmbrăcaţi în culori vii trecură pe lângă trăsură, 
împingându-se, iar vizitiul le strigă să se dea la o parte din stradă. Toţi 
îl ignorară. Pe toți zeii, dacă Aelin își dorea să fie în centrul atenţiei, 
alesese ziua perfectă pentru asta. 

Când se opriră într-o intersecţie, Lysandra se uită pe geam. Din 
stradă se vedea clar palatul de cleștar, orbitor în soarele dimineţii; 
turnurile sale cu vârf ascuţit păreau niște sulițe care străpungeau cerul 
fără nori. 

— Am ajuns? mormăi Evangeline. 

Lysandra îi mângâie braţul. 

— Mai durează un pic, micuţo. 

Și începu să se roage - să se roage Malei, Aducătoarea Focului, a 
cărei sărbătoare începuse atât de calm și de strălucitor, și lui Temis, 
care nu uita niciodată de ființele prizoniere ale lumii. 

Dar ea nu se mai afla într-o cușcă. Pentru Evangeline, ar fi putut 
să rămână în această trăsură și ar fi putut să părăsească orașul. Chiar 
dacă asta ar fi însemnat să-și lase prietenii în urmă. 


= 


Greutatea pe care o ţinea delicat în mâini îl făcu pe Aedion să 
scrâşnească din dinți. Urma să fie o călătorie a naibii de lungă până la 
castel. Mai ales când urmau să traverseze canalele navigabile și peste 
bucăţi sfărâmate de piatră, care îi făceau să-şi piardă echilibrul Fae. 

Însă pe aici veniseră câinii Wyrd. Chiar dacă Aelin și Nesryn nu le- 
ar fi spus, în detaliu, pe unde să meargă, duhoarea care persista le-ar fi 
îndrumat pașii. 

— Ai grijă! rosti Rowan peste umăr, ridicând mai sus cazanul pe 
care îl căra și înconjurând o bucată de piatră instabilă. Aedion se abținu 
să răspundă în faţa comenzii evidente. Dar nu avea cum să dea vina pe 
Prinţ. O singură alunecare, şi ar fi riscat ca diferitele substanţe să se 
amestece înăuntru. 

Cu câteva zile în urmă, neavând încredere în calitatea 
substanţelor din Piaţa Umbrelor, Chaol și Aedion găsiseră un hambar 
abandonat în afara orașului ca să testeze o urnă de zece ori mai mică 
decât cele pe care le cărau acum. 

Mersese prea bine. Când se grăbiseră înapoi spre Rifthold, înainte 
ca privirile curioșilor să-i surprindă, focul se vedea de la kilometri 
distanţă. 

Aedion se cutremură când se gândi la ce ar fi putut să facă un 
cazan atât de mare - ca să nu mai spună de două - dacă nu ar fi lost 
atenți. Dar, până în clipa în care ar fi aranjat mecanismele de 
declanșare şi ar fi aprins fitilurile, s-ar fi aflat foarte, foarte departe... Ei 
bine, Aedion se ruga ca el şi Rowan să fie destul de rapizi. 

Intrară intr-un tunel de canalizare atât de întunecat, că până și el 
avu nevoie de un moment să se obișnuiască. Rowan continuă, pur și 
simplu, să meargă. Erau al naibii de norocoşi că Lorcan omorâse acei 
câini Wyrd, eliberându-le calea. Al dracului de norocoşi că Aelin fusese 
destul de fără scrupule şi de inteligentă încât să-l păcălească pe Lorcan 
să lucreze pentru ei. 

Nu se opri să se gândească la ce ar fi putut să se întâmple dacă 
lipsa de scrupule şi inteligenţa nu i-ar fi fost de folos astăzi. 

Merseră pe alt tunel, duhoarea fiind sufocantă acum. Modul în 
care Rowan inspiră rapid era singurul semn al dezgustului pe care îl 
simţea şi el. Poarta. Porţile de fier erau la pământ, dar Aedion putea 
încă să descifreze inscripţiile gravate pe acestea. Erau semne Wyrd. Și 
antice. Poate că, odată, aceasta fusese calea pe care Gavin o folosise 
pentru a vizita templul Devoratorului de Păcate, fără să fie văzut. 


Duhoarea nelumească a creaturilor îi ameţi simţurile lui Aedion, 
iar el se opri, cercetând întunericul tunelului care se întrezărea. Aici nu 
mai era apă. Dincolo de porți, o alee pietroasă și ca vai de lume, care 
părea mai veche decât toate pe care le văzuseră până atunci, urca spre 
bezna de nepătruns. 

— Ai grijă pe unde calci, spuse Rowan, scrutând tunelul. Sunt 
numai pietre fărâmicioase și moloz. 

— Văd la fel de bine ca tine, zise Aedion, de această dată incapabil 
să se abțină să nu-i răspundă. Își roti umărul, manşeta tunicii 
alunecându-i și dezvăluind semnele Wyrd pe care Aelin îi instruise să și 
le picteze cu propriul sânge pe trunchi, braţe şi picioare. 

— Să mergem! fu singura replică a lui Rowan, care târa după el 
cazanul, de parcă nu ar fi cântărit nimic. 

Aedion se gândi dacă să se stropşească la el, dar... poate că de 
aceea Prinţul războinic îi tot dădea avertismente stupide. Ca să-l 
enerveze îndeajuns încât să-l distragă - și, poate, să se distragă şi pe el 
- de la ce se întâmpla deasupra lor. De la ceea ce cărau. 

Acestea erau Vechile Orânduiri - să aibă grijă de regina și de 
regatul lor - dar și unul de celălalt. La naiba, era aproape suficient încât 
să-l facă să vrea să-l îmbrăţişeze pe nenorocit. 

Aşa că Aedion îl urmă pe Rowan dincolo de porţile de fier. Și în 
catacombele castelului. 


Lanţurile lui Chaol zăngăneau, iar cătușele îi răneau deja pielea, în 
vreme ce Aelin îl trăgea pe străzile aglomerate, cu un pumnal gata să-l 
străpungă în coaste. O singură stradă îi despărțea de gardul de fier care 
înconjura dealul pe care se afla castelul. 

Mulţimile treceau pe lângă ei, fără să observe bărbatul legat cu 
lanțuri din mijlocul lor sau pe femeia ascunsă sub gluga neagră, care îl 
trăgea tot mai aproape de castelul de cleștar. 

— Îţi aduci aminte planul? murmură Aelin, ţinându-şi capul 
plecat și pumnalul în coasta lui. 

— Da, şopti el. Era singurul cuvânt pe care reuşi să-l rostească. 

Dorian era încă acolo - încă rezista. Asta schimba totul. Și nimic. 


Mulţimile se potoliră în apropierea gardului, ca și când s-ar fi 
temut de gărzile în uniforme negre, care sigur supravegheau intrarea. 
Primul obstacol pe care aveau să-l întâlnească. 

Aelin înțepeni aproape imperceptibil şi se opri atât de brusc, 
încât Chaol aproape intră în ea. 

— Chaol... 

Mulțimea se întoarse, iar el văzu gardul castelului. De barele 
înalte de fier forjat atârnau cadavre. 

Cadavre în uniforme roşii cu auriu. 

— Chaol... 

Dar acesta se mișca deja, iar ea înjură și merse cu el, prefâcându- 
se a-l conduce de lanţuri, ținând pumnalul lipit de coastele lui. 

El nu știa cum de nu auzise ciorile croncănind, în vreme ce se 
înfruptau din carnea moartă, legată de-a lungul fiecărui stâlp de fier. 
Nu observase din cauza mulțimii. Sau poate că se obișnuise cu 
croncănitul care se auzea în fiecare colț al orașului. 

Oamenii lui. Şaisprezece dintre ei. Cei mai apropiaţi tovarăși, 
gărzile lui cele mai fidele. 

Gulerul de la uniforma primului era descheiat, lăsând să se vadă 
un piept marcat de crestături, tăieturi şi însemne. Ress. Cât timp îl 
torturaseră - îi torturaseră pe toți bărbaţii? De când îl salvaseră pe 
Aedion? 

Se strădui să se gândească la ultima dată în care luaseră legătura. 
Se gândise că nu-i mai văzuse pentru că nu voiau să iasă în evidenţă. Nu 
pentru că - pentru că erau... 

Chaol îl observă pe bărbatul atârnat lângă Ress. 

Brullo nu mai avea ochi, din cauza torturii sau a ciorilor. Mâinile îi 
erau umflate şi răsucite - și îi lipsea o parte din ureche. 

Chaol nu auzea şi nu simțea nimic. Era un mesaj, dar nu pentru 
Aelin Galathynius sau pentru Aedion Ashryver. Era vina lui. A lui. 

El şi Aelin nu își vorbiră când se apropiară de porţile de fier, 
moartea acelor bărbați urmărindu-i încă. Fiecare pas era un efort. 
Fiecare pas era prea rapid. 

Era vina lui. 

— Îmi pare rău, murmură Aelin, împingându-l mai aproape de 
porți, unde gărzile în uniforme negre îi supravegheau, într-adevăr, pe 
toți cei care treceau pe stradă. Îmi pare atât de rău... 

— Planul, rosti el, cu o voce tremurândă. Îl schimbăm. Acum. 


— Chaol... 

El îi zise ce trebuia să facă personal. După ce termină de vorbit, ea 
își şterse lacrimile și îl apucă de mână. 

— Mă voi asigura că nu va fi în zadar, îi spuse ea. 

Lacrimile dispărură când se desprinseră de mulțime, doar 
caldarâmul liber despărțindu-i de acele porţi familiare. 

Acasă - aceasta fusese, cândva, casa lui. 

El nu recunoscu gărzile care stăteau de veghe la porţile pe care, 
odinioară, le apărase atât de mândru, porţile prin care trecuse cu 
niciun an în urmă, cu o asasină nou eliberată din Endovier, ale cărei 
lanțuri erau legate de şaua lui. 

Acum, ea îl conducea în lanţuri prin acele porţi, o asasină pentru 
ultima dată. Păşea mândră și se mişca grațios spre gărzile care își 
scoteau săbiile și ale căror inele negre înghițeau lumina soarelui. 

Celaena Sardothien se opri la o distanță considerabilă și își ridică 
bărbia. 

— Spuneţi-i Maiestăţii sale că i s-a întors Campionul - și că i-a 
adus un cadou dat naibii. 

Mantia neagră a lui Aelin flutură în urma ei, când îl conduse pe 
fostul Căpitan al Gărzii prin holurile strălucitoare ale palatului. Ascunsă 
la spate, ținea sabia tatălui ei, mânerul acesteia fiind înfăşurat în pânză 
neagră. Niciuna dintre cele zece gărzi care îi escortau nu se deranjase 
să-i ia armele. 

De ce să o fi făcut, când Celaena Sardothien se întorsese cu câteva 
săptămâni mai devreme, și încă loială regelui şi coroanei? 

Era atât de multă linişte pe holuri. Până şi Curtea Reginei era 
închisă și tăcută. Se zvonise că regina fusese izolată în munți după 
salvarea lui Aedion și că-și luase cu ea jumătate din oamenii de la 
Curte. Restul dispăruseră şi ei, fie ca să scape de căldura tot mai mare a 
verii - fie de ororile care ajunseseră să le conducă regatul. 

Chaol tăcea, cu toate că se prefăcea de minune a părea furios, ca 
un om urmărit, disperat să găsească o cale spre libertate. Pe chip nu se 


citea nimic din devastarea pe care o afişase în clipa în care-şi văzuse 
oamenii spânzurați de porţi. 

Se smuci în lanţuri, iar ea se apropie. 

— Nu cred, Căpitane, toarse ea. Chaol nu catadicsi să-i răspundă. 

Gărzile se uitară la ea. Semne Wyrd, scrise cu sângele lui Chaol, o 
acopereau pe sub haine, mirosul de om al acestuia mascând cu succes 
orice urmă a moştenirii ei pe care, altfel, Valgii ar fi putut să o 
identifice. În acest grup erau doar doi demoni - o mică binecuvântare. 

Așa că urcară sus, tot mai sus, în castelul de cleştar. 

Holurile păreau prea luminoase ca să găzduiască atâta răutate. 
Cele câteva slugi pe lângă care trecură își ascunseră privirea şi se 
grăbiră. Fugise toată lumea după salvarea lui Aedion? 

Făcu un efort să nu se uite prea mult la Chaol în clipa în care se 
apropiară de ușile masive roşii și aurii de cleştar, deschise deja pentru 
a dezvălui podeaua de marmură stacojie a camerei de consiliu a 
regelui. 

Deja deschise, pentru a-l arăta pe rege, așezat pe tronul lui de 
cleştar. Şi pe Dorian, care stătea în picioare lângă el. 


Feţele lor. Erau feţe care îl făceau să i se strângă inima. 

„Jigodie umană!“, şuieră demonul. 

Femeia - îi recunoscu fața când își dădu jos gluga întunecată și 
îngenunche în fața estradei pe care stătea el. 

— Maiestate, rosti ea. Avea părul mai scurt decât îşi amintea. 

Nu - nu își amintea. El nu o cunoștea. 

Și omul în lanțuri de lângă ea, plin de sânge și murdar... Țipete, 
vânt, și... 

„Suficient”, se răsti demonul. 

Însă chipurile lor... Nu cunoştea acele chipuri. Nu îi păsa. 


Regele Adarlanului, ucigașul familiei ei, distrugătorul regatului ei, 
stătea tolănit în tronul lui de cleștar. 
— Interesantă întorsătură a lucrurilor, nu-i aşa, Campionule? 


Ea zâmbi, sperând că preparatele cosmetice pe care și le 
tamponase în jurul ochilor aveau să mascheze turcoazul și auriul 
irişilor ei a că acel blond cenușiu în care își vopsise părul avea să 
ascundă nuanța aproape identică a pletelor lui Aedion. 

— Maiestatea Voastră, vreţi să auziţi o poveste interesantă? 

— Are legătură cu faptul că duşmanii mei din Wendlyn sunt 
morți? 

— O, cu asta și cu multe, multe altele! 

— Atunci, de ce nu am fost anunţat? 

Degetul de pe inelul lui părea să absoarbă lumina. Însă ea nici nu 
vedea, nici nu simțea aici cheile Wyrd, aşa cum simţise prezenţa celei 
din amuletă. 

Chaol era palid și se tot uita la podeaua încăperii. 

Aici se întâmplase totul. Aici o omorâseră pe Sorscha. Și îl 
înrobiseră pe Dorian. Era locul în care, demult, ea își vânduse sufletul 
regelui, sub un nume fals, numele unei lașe. 

— Nu mă învinuiți din cauza solilor ineficienţi! răspunse ea. Am 
trimis vorbă cu o zi înainte să plec. Scoase două obiecte din mantie și se 
uită peste umăr la gărzi, făcând semn din bărbie spre Chaol. Păziţi-l! 

Se îndreptă cu paşi mari spre tron şi-i întinse mâna regelui. El se 
înclină în față, duhnind... A Valg. A om. A fier. A sânge. 

Ea îi lăsă cele două inele în palmă. Clinchetul metalului pe metal 
fu singurul sunet. 

—  Inelele-sigiliu ale Regelui și ale Prințului Moştenitor din 
Wendlyn. Le-aș fi adus capetele, dar... cei de la imigrări pot fi atât de 
enervanțţi. 

Regele apucă unul dintre inele, cu fața împietrită. Bijutierul 
Lysandrei reușise, încă o dată, să imite de minune blazonul 
Wendlynului şi, apoi, să facă inelele să capete patină, până când 
ajunseseră să pară nişte bijuterii vechi de familie. 

— Şi unde erai tu, când Narrok a atacat Wendlynul? 

— Trebuia să fiu în altă parte, în loc să-mi vânez prada? 

Ochii negri ai regelui se adânciră în ai ei. 

— l-am omorât când am putut, continuă ea încrucișându-și 
braţele, atentă la lamele ascunse în costumul ei. Îmi cer iertare că nu 
am făcut din asta un spectacol de amploare, așa cum doreaţi. Poate 
data viitoare. 


Dorian nu se clintise deloc, trăsăturile fiindu-i împietrite 
deasupra colierului din jurul gâtului. 

— Şi cum de ai ajuns să-l înlănțuiești pe Căpitanul Gărzii mele? 
Chaol nu facea nimic altceva decât să se uite la Dorian, iar ea nu credea 
că fața lui rugătoare și tulburată era o mască. 

— Mă aștepta la docuri, ca un câine cuminte. Când am văzut că nu 
purta uniformă, l-am făcut să mărturisească tot. Toate micile lui 
conspirații. 

Regele se uită la căpitan. 

— Chiar așa? 

Aelin evită impulsul de a verifica ceasul cu pendulă din colțul 
îndepărtat al camerei sau poziţia soarelui, de dincolo de fereastra din 
tavan şi până la podea. Timp. Trebuia să mai câștige ceva timp. Dar, 
până acum, totul mersese bine. 

— Mă întreb cine a conspirat mai mult: căpitanul sau tu, 
Campionule, zise regele, căzut pe gânduri, rezemându-se de tronul lui. 
Sau ar trebui să-ți spun Aelin? 


CAPITOLUL 70 


Locul acesta mirosea ca moartea, ca iadul, ca spaţiile întunecate 
dintre stele. 

Secolele de antrenament îl ajutau pe Rowan să păşească încet, să 
se concentreze asupra greutăţii letale pe care o căra, în vreme ce el și 
generalul se strecurau prin pasajul vechi și uscat. 

Cărarea ascendentă de piatră fusese scobită de gheare brutale, 
spaţiul atât de întunecat încât până și Rowan vedea cu greu. Generalul 
îl urma îndeaproape, fără să scoată niciun sunet, în afară de momentele 
în care pietricelele îi alunecau, ocazional, de sub cizme. 

Aelin ar fi trebuit să fie în castel, căpitanul servindu-i drept bilet 
de intrare în sala tronului. Doar câteva minute în plus, dacă ei 
calculaseră corect, și ar fi putut să-şi aprindă povara mortală și să iasă 
naibii de acolo. 

După aceea, avea să fie lângă ea, plin de magia pe care urma să o 
folosească pentru a-l sufoca pe rege. Și, apoi, avea să îi facă plăcere să o 
privească arzându-l de viu. Încet. Cu toate că ştia că satisfacția lui nu s- 


ar fi comparat cu ceea ce ar fi simţit generalul. Cu ceea ce ar fi simţit 
fiecare copil din Terrasen. 

Trecură printr-o ușă solidă de fier, care fusese dată pe spate de 
parcă nişte mâini cu gheare uriașe ar fi rupt-o din ţâțâni. Culoarul de 
dincolo era din pietre netede. 

Aedion inspiră în același moment în care Rowan simți o durere de 
cap, chiar între ochi. 

Pietrele Wyrd. 

Aelin îl avertizase în privinţa turnului - că piatra îi cauzase dureri 
de cap, dar asta... Ea fusese om atunci. 

Era de nesuportat, ca şi cum propriul lui sânge s-ar fi retras în 
fața pietrei malefice. Aedion înjură, iar Rowan făcu la fel. 

Însă în zidul din față se afla o spărtură largă şi, dincolo de aceasta, 
aer liber. Neîndrăznind să respire prea tare, Rowan și Aedion se 
strecurară prin spărtură. 

O cameră mare şi rotundă, flancată de opt uși de fier deschise, îi 
întâmpină. Era partea inferioară a turnului cu ceas, în cazul în care 
calculele lor erau corecte. 

Întunericul din cameră era aproape de nepătruns, dar Rowan nu 
îndrăzni să aprindă torța pe care o adusese. Aedion mirosi ceva umed. 
Umed pentru că... Sângele se prelingea pe buza şi bărbia lui Rowan. Îi 
curgea sânge din nas. 

— Grăbeşte-te, șopti el, lăsând jos cazanul, în capătul celălalt al 
încăperii. 

Doar câteva minute. 

Aedion poziţionă cazanul său cu focul-iadului vizavi de cel al lui 
Rowan, la intrarea în cameră. Cu capul bubuindu-i, Rowan îngenunche, 
durerea agravându-se cu fiecare zvâcnire. Continuă să se miște, 
învingând durerea, puse firul pentru fitile şi-l conduse către locul în 
care Aedion stătea ghemuit. Singurul sunet era al sângelui care le 
picura din nas pe podeaua neagră de piatră. 

— Mai repede! ordonă Rowan, iar Aedion mârâi ușor - 
nemaifiind dispus să se lase enervat cu avertismente care să-i distragă 
atenţia. Nu avea chef să-i spună generalului că încetase să mai facă asta 
cu minute în urmă. 

Rowan își scoase sabia și se îndreptă către ușa pe care intraseră. 
Aedion merse cu spatele spre el, desfășurând fitilele îmbinate, în acest 


timp. Trebuiau să fie destul de departe înainte să poată să le aprindă, 
altfel aveau să se facă scrum. 

În gând, el se rugă Malei ca Aelin să tragă de timp - și ca regele să 
fie prea concentrat asupra asasinei și a căpitanului încât să se mai 
gândească să trimită pe cineva la subsol. 

Aedion ajunse în dreptul lui, desfășurând centimetru după 
centimetru de fitil, firul fiind o dungă albă în întuneric. Cealaltă nară a 
lui Rowan începu să sângereze. Pe toți zeii, cum mirosea aici. Cât era de 
murdar şi cum duhnea a moarte. El abia putea să gândească. Era ca și 
când capul i-ar fi fost strâns cu o menghină. 

Ei se retraseră în tunel, acel fitil fiind singura lor speranță și 
salvare. 

Ceva îi picură pe umăr. Îi sângera o ureche. 

Se şterse cu mâna liberă. 

Însă pe mantie nu era sânge. 

Rowan și Aedion înțepeniră când un mârâit grav umplu pasajul. 

Apoi, ceva se mișcă pe tavan. Șapte creaturi. 

Aedion scăpă mosorul şi-și scoase sabia. 

O bucată de țesătură - gri, mică, uzată - căzu din fălcile creaturii 
care era agățată de tavanul de piatră. Mantia lui - era colțul care-i 
lipsea. 

Lorcan minţise. 

Nu omorâse câinii Wyrd rămași. 

Doar le dăduse ceva impregnat cu mirosul lui Rowan. 

Aelin Ashryver Galathynius se întoarse către Regele Adarlanului 

— Celaena, Lillian, Aelin, vorbi ea tărăgănat, nu-mi prea pasă cum 
vrei să-mi spui. 

Niciuna dintre gărzile din spatele lor nu se mișcă. 

Simţea privirea lui Chaol asupra ei, simțea atenţia neobosită a 
prințului Valg din interiorul lui Dorian. 

— Credeai că nu pot să mă uit în mintea fiului meu și să-l întreb 
ce ştie, ce a văzut în ziua în care vărul tău a fost salvat? întrebă regele, 
rânjind ca un lup. 

Nu știuse şi, cu siguranță, nu plănuise să se dea de gol așa. 

— Sunt surprinsă că ţi-a luat atât de mult timp să îţi dai seama pe 
cine ai primit pe ușa din față. Sincer, sunt un pic dezamăgită. 

— Asta ar putea spune și oamenii tăi, despre tine. Cum era, 
Prinţesă, să te urci în pat cu fiul meu? Cu dușmanul tău de moarte? 


Dorian nici măcar nu clipi. Ai terminat-o cu el din cauză că te simţeai 
vinovată sau pentru că ţi-ai câștigat un loc în castelul meu şi nu mai 
aveai nevoie de el? 

— Simt, cumva, o grijă părintească? 

Se auzi un râs grav. 

— Căpitane, ce-ar fi să nu te mai prefaci captiv în cătușele acelea 
şi să vii mai aproape? 

Chaol înțepeni. Însă Aelin îi făcu un semn discret din cap. 

Regele nu se deranjă să se uite la gărzi când ordonă „Lleşiţi!“. 

Gărzile plecară, închizând ușa în urma lor. Ușa masivă de cleștar 
gemu când se închise, iar podeaua se cutremură. Cătușele lui Chaol 
zdrăngăniră la pământ, iar el își flexă încheieturile. 

— Ce trădătoare nenorocită locuia în casa mea! Și când mă 
gândesc la faptul că, odată, te-am pus în lanțuri - că era cât pe ce să fii 
executată şi că nici măcar nu am ştiut ce trimit în Endovier. Regina 
Terrasenului - sclava și Campionul meu. Regele îşi desfăcu pumnul, ca 
să se uite la cele două inele din palma sa. Le aruncă. Acestea ajunseră 
pe podeaua de marmură roșie, cu un sunet slab. Păcat că acum îţi 
lipsesc flăcările, Aelin Galathynius. 

Aelin dădu la o parte pânza de pe mânerul săbiei tatălui ei și 
scoase Sabia din Orynth. 

— Unde sunt cheile Wyrd? 

— Cel puţin ești directă. Dar ce-mi vei face dacă nu îţi voi spune, 
moștenitoare a Terrasenului? 

El îi făcu semn lui Dorian, iar prințul coborî treptele estradei, 
oprindu-se pe ultima. 

Timp - ea avea nevoie de timp. Turnul era încă în picioare. 

— Dorian, rosti Chaol încet. 

Prințul nu răspunse. Regele chicoti. 

— Astăzi nu mai fugi, Căpitane? 

Chaol se uită la rege și o scoase pe Damaris - darul primit de la 
Aelin. 

Regele bătu cu degetul brațul tronului. 

— Ce ar spune nobilii oameni ai Terrasenului, dacă ar ști că Aelin 
a Focului Sălbatic are un trecut atât de sângeros? Dacă ar ști că mi-a 
oferit serviciile ei? La ce ar mai spera dacă ar ști că până și prinţesa lor, 
demult pierdută, e coruptă? 

— Cu siguranţă îți place să te auzi vorbind, nu-i așa? 


Degetul regelui înțepeni pe brațul tronului. 

— Recunosc, nu ştiu cum de nu mi-am dat seama. Eşti aceeași 
copilă răsfăţată care se plimba prin castelul ei. lar eu credeam că te-am 
ajutat. În acea zi, ţi-am citit gândurile, Aelin Galathynius. Îţi iubeai 
căminul și regatul, dar îţi doreai atât de mult să fii obişnuită, îți doreai 
atât de mult să fii liberă, să scapi de coroană, chiar și atunci. Te-ai 
răzgândit? Acum zece ani, ţi-am oferit libertatea pe tavă şi, totuși, ai 
ajuns să fii o sclavă. Amuzant. 

Timp, timp, timp. Lasă-l să vorbească... 

— Atunci aveai elementul surpriză, replică Aelin. Dar acum ştim 
ce putere ai. 

— Chiar aşa? Înţelegi preţul cheilor? Ce trebuie să devii, ca să 
folosești una? 

Ea strânse şi mai puternic Sabia din Orynth. 

— Ai vrea să ne confruntăm, Aelin Galathynius? Să vezi daca 
vrăjile pe care le-ai învățat, dacă tomurile pe care le-ai furat de la mine 
te vor ajuta? Prințeso, acestea sunt mici trucuri, în comparație cu 
puterea brută a cheilor. 

— Dorian, rosti Chaol din nou. Prinţul continuă să o fixeze cu 
privirea, un zâmbet flămând făcându-și apariția pe buzele-i senzuale. 

— Lasă-mă să-ți demonstrez! spuse regele. Aelin își adună 
curajul, iar stomacul i se strânse. El arătă spre Dorian. Îngenunchează. 

Prințul căzu în genunchi. Ea își ascunse tresărirea în clipa în care 
oasele loviră marmura. Regele se încruntă. Un întuneric începu să se 
formeze, frângându-se din rege ca niște fulgere. 

— Nu, şopti Chaol, făcând un pas în față. Aelin îl apucă pe căpitan 
de braț, înainte să poată să facă vreun gest incredibil de prostesc. 

Un lujer întunecat îl lovi pe Dorian în spate, iar el se arcui, 
gemând. 

— Aelin Galathynius, sunt multe lucruri pe care nu le știi, zise 
regele, acel întuneric familiar crescând. Lucruri pe care poate doar 
moștenitoarea lui Brannon Galathynius ar fi putut să le ştie. 

A treia cheie Wyrd. 

— Nu ai îndrăzni, făcu Aelin. Gâfâind, prințul stătea cu gâtul 
întins, în timp ce întunericul îl biciuia. O dată - de două ori. Lovituri de 
bici. 

Ea cunoştea acea durere. 

— Este fiul tău - moștenitorul tău. 


— Prințesă, uiţi că am doi fii, spuse regele. 

Dorian ţipă când simţi pe spate o altă lovitură a biciului întunecat. 
Fulgere negre îi învăluiră dinţii expuși. 

Ea se repezi - dar fu aruncată înapoi tocmai de semnele Wyrd pe 
care şi le pictase pe corp. Un zid invizibil din acea durere neagră îl 
înconjura acum pe Dorian, care ţipa la nesfârșit. 

Ca o bestie scăpată din lanţ, Chaol se aruncă în zid, răcnind 
numele lui Dorian, sângele curgându-i de pe manșeta hainei cu fiecare 
încercare. Încă o dată. Încă o dată. Încă o dată. 

Dorian plângea cu hohote, iar întunericul care îi ieşea din gură îi 
încătușa mâinile, îi însemna spatele, gâtul... Apoi, dispăru. Prințul căzu 
la podea, cu pieptul umflat. 

Chaol se opri la jumătatea loviturii, respirând greoi şi tras la față. 

—Ridică-te! porunci regele. 

Dorian se ridică în picioare, colierul lui negru strălucind când își 
umflă pieptul. 

„Delicios”, spuse demonul din interiorul prinţului. Aelin simţi 
cum fierea îi ardea gâtul. 

— Te rog! îi zise Chaol răgușit împăratului, iar inima ei crăpă 
când auzi cuvântul, când simţi agonia şi disperarea. Eliberează-l! Cu 
orice preţ. Îţi dau orice. 

— Mi-ai da-o pe fosta ta iubită, Căpitane? Nu văd niciun folos în a 
pierde o armă, dacă nu câștig o alta în schimb. Regele flutură din mână 
spre ea. Mi-ai distrus generalul și pe trei dintre prinții mei. Cred că sunt 
câțiva Valgi care și-ar dori să te sfâșie cu ghearele, pentru asta - care s- 
ar bucura foarte mult de şansa de a aluneca în trupul tău. Mi se pare 
corect. 

Aelin îndrăzni să arunce o privire spre fereastră. Soarele era mai 
sus. 

— Ai venit în casa familiei mele și i-ai omorât pe toţi în somn, 
spuse Aelin. Ceasul cu pendulă începu să bată ora douăsprezece. După 
o secundă, se auzi zăngănitul mizerabil şi inexact al turnului cu ceas. 

— Corect e să te distrug şi eu, îi spuse ea regelui făcând un pas 
către uși. 

De sub costum, scoase Ochiul Elenei. Piatra albastră strălucea 
precum o mică stea. 

Nu era doar un mijloc de apărare împotriva răului. 


Ci o cheie în sine, care ar fi putut fi folosită pentru a deschide 
mormântul lui Erawan. 

Regele mări ochii și se ridică de pe tronul lui. 

— Fato, tocmai ai făcut greșeala vieţii tale. 

Poate că avea dreptate. 

Sunetele clopotelor anunțau ora prânzului. 

Cu toate acestea, turnul cu ceas era încă în picioare. 


CAPITOLUL 71 


Rowan își roti sabia, iar câinele Wyrd se retrase, urlând când 
lama străpunse piatra şi carnea fragedă de dedesubt. Însă nu suficient 
încât să-l țină la pământ, să-l omoare. Un alt câine Wyrd sări. Acolo 
unde se avântau, Rowan lovea. 

Unul lângă altul, el și Aedion fuseseră împinși la perete, 
îndepărtându-se metru cu metru de pasaj - tot mai departe de mosorul 
de fitil, pe care Aedion fusese forțat să-l scape. 

Se auzi un zgomot jalnic şi zăngănitor. 

În intervalul dintre zăngănituri, Rowan lovi fără milă doi câini 
Wyrd diferiţi, lovituri care ar fi spintecat majoritatea creaturilor. 

Turnul cu ceas. Era amiază. Câinii Wyrd îi mânau înapoi, ferindu- 
se de lovituri care i-ar fi omorât, ţinându-se departe de ei. Ca să-i 
împiedice să ajungă la fitil. 

Rowan înjură şi se avântă să atace trei câini dintr-odată, flancat 
de Aedion. Câinii Wyrd rămaseră pe poziţii. 

La amiază, îi promisese el lui Aelin. De îndată ce soarele ar fi atins 
punctul cel mai înalt de solstiţiu, ei ar fi trebuit să arunce în aer turnul. 
Se auzi ultimul zăngănit al turnului cu ceas. Amiaza venise şi plecase. 

Și Inima lui de Foc, regina lui, era în castelul de deasupra lor - 
având la dispoziție doar antrenamentul şi inteligența ei de muritoare 
ca să rămână în viață. Poate că nu pentru mult timp. 

Gândul atât de oribil și de scandalos îl făcu pe Rowan să-și urle 
furia, mai tare decât ţipetele fiarelor. Urletul avu un preţ: fratele său. O 
creatură trecu în viteză pe lângă colegul lui Rowan, sărind, iar Aedion 
urlă un blestem și se retrase, clătinându-se. Rowan simţi mirosul 
sângelui lui Aedion înainte să-l vadă. 


Probabil că acel sânge de semi-Fae trebuie să fi fost ca o chemare 
la cină pentru câinii Wyrd. Patru dintre aceștia săriră ca unul la 
general, boturile dezvăluindu-le dinţii de piatră, sfârtecători de carne. 
Ceilalţi trei se întoarseră către Rowan, iar el nu avea ce să facă pentru a 
pune mâna pe acel fitil. 

Pentru a o salva pe regina care-i ținea inima în mâinile-i acoperite 
de cicatrice. 


La câţiva pași în faţa lui, Chaol o privi pe Aelin îndreptându-se cu 
spatele către ușile de cleștar, așa cum plănuiseră după ce-și văzuse 
oamenii morți. 

Atenţia regelui era concentrată asupra Ochiului Elenei de la gâtul 
ei. Ea şi-l scoase, ținându-l cu o mână sigură. 

— Asta căutai, nu-i așa? Săracul Erawan, închis în micul lui 
mormânt de atât de mult timp! 

Era un efort să-și menţină poziţia, în vreme ce Aelin se tot 
retrăgea. 

— Unde l-ai găsit? clocoti regele. 

Aelin ajunse la Chaol, atingându-se de el în semn de alinare, 
mulțumire și rămas-bun, apoi trecu mai departe. 

— Se pare că strămoaşa ta nu era de acord cu hobby-urile tale. Să 
ştii că noi, femeile Galathynius, facem front comun. 

Pentru prima dată în viaţa lui, Chaol văzu cum regelui îi pică fața 

— Şi strămoaşa aia nebună ţi-a spus ce se întâmplă dacă folosești 
şi cheia pe care o ai deja? spuse apoi bărbatul. 

Ea se afla atât de aproape de uși! 

— Dă-i drumul Prințului sau voi distruge asta chiar aici, iar 
Erawan va rămâne acolo unde este. Strecură lănţișorul în buzunarul ei. 

— Prea bine, răspunse regele. Se uită la Dorian, care nu dădea 
niciun semn că îşi amintea propriul nume, în ciuda a ceea ce scrisese 
vrăjitoarea pe zidurile din orașul lor. Du-te! la-o! 

Întunericul se ridică din Dorian, scurgându-se ca sângele în apă, 
iar pe Chaol îl apucă o durere de cap în clipa în care... 

Aelin fugi, explodând prin uşile de cleştar. 


Mai rapid decât ar fi trebuit să fie, Dorian fugi după ea, gheața 
acoperind podeaua, camera. Frigul îi tăie respiraţia. Însă Dorian nu se 
uită nici măcar o dată în direcţia lui, înainte să dispară. 

Regele cobori o treaptă pe estradă, respiraţia transformându-i-se 
în aburi în față. 

Chaol îşi ridică sabia, menținându-și poziția între uşile deschise și 
cuceritorul continentului lor. 

Regele mai făcu un pas. 

— Alte gesturi eroice? Nu te plictisești niciodată, Căpitane? 

Chaol nu cedă. 

— Mi-ai omorât oamenii. Și pe Sorscha. 

— Şi pe mulţi alţii. 

Încă un pas. Peste umărul lui Chaol, regele se uită la holul pe care 
dispăruseră Aelin şi Dorian. 

— Asta se termină acum, spuse Chaol. 


Prinții Valg fuseseră mortali în Wendlyn. Dar când se aflau în 
trupul lui Dorian, cu magia lui... 

Aelin se grăbi pe holuri, flancată de ferestre de cleştar, cu 
marmura sub picioare - înconjurată doar de aerul liber. 

Și, în spatele ei, urmărind-o ca o furtună neagră, era Dorian. 

Gheaţa se răspândea din el, chiciura acoperind ferestrele. 

Aelin știa că, în momentul în care gheaţa ar fi atins-o, nu ar mai fi 
putut să alerge. 

Datorită hărților lui Chaol, memorase toate holurile și toate 
scările. Se forță mai mult, rugându-se ca el să tragă de timp pentru ea, 
se apropie de o scară îngustă și se avântă, urcând treptele câte două, 
câte trei. 

Gheaţa crăpa de-a lungul cleștarului chiar în urma ei, iar frigul îi 
ciupea călcâiele. 

Mai repede - mai repede. 

Urca din ce în ce mai sus. Era trecut de ora amiezii. Dacă ceva rău 
se întâmplase cu Rowan și cu Aedion... Ajunse în partea de sus a 
scărilor, iar gheața făcu palierul atât de alunecos, încât ea patină, 
ducându-se într-o parte, căzând... 


Cu o mână, se prinse de podea, gheața sfâșiindu-i pielea. Se izbi 
într-un zid de cleştar şi se puse din nou pe picioare, apoi fugi din nou, 
gheaţa înconjurând-o. 

Mai sus - trebuia să ajungă mai sus. 

lar Chaol îl confrunta pe rege... 

Nu își permise să se gândească la asta. Sulițe de gheaţă ieşiră din 
ziduri, aproape lovindu-i coastele. 

Respirația îi ardea gâtul. 

- Ți-am zis eu, se auzi din spate vocea unui mascul care nu gâfâia 
deloc. Gheaţa se împrăștia ca pânzele de păianjen pe ambele părți. Ți- 
am spus că vei regreta că mi-ai cruțat viața. Că voi distruge tot ceea ce 
iubeşti. 

Ea ajunse în dreptul unui pod acoperit de cleştar, care se întindea 
între două dintre cele mai înalte turle. Podeaua era atât de 
transparentă, încât vedea fiecare centimetru din saltul către pământul 
care se afla mult, mult mai jos. 

Chiciura acoperi ferestrele, care trosneau... 

Cleştarul explodă, iar ea scoase un strigăt nebun când acesta îi 
sfâșie spatele. 

Aelin coti într-o parte, spre fereastra acum spartă în cadrul prea 
mic de fier, și spre hăul de dincolo. 

Și se aruncă pe fereastră. 


CAPITOLUL 72 


Simţi aerul luminos, vântul șuierându-i în urechi, apoi... 

Aelin ateriza un etaj mai jos, pe podul liber de cleștar, genunchii 
trosnindu-i din cauza impactului, şi se rostogoli. Tăieturile de pe spate 
şi de pe braţe, acolo unde bucăţile de cleștar pătrunseră direct prin 
costumul ei, îi făcură trupul să țipe în agonie, dar ea deja se îndrepta 
spre uşa turnului, de la celălalt capăt al podului. 

Se uită la timp ca să-l vadă pe Dorian aruncându-se fix prin 
spaţiul pe care-l crease ea, cu ochii aţintiţi asupra ei. 

Aelin deschise ușa, în clipa în care se auzi bubuitul căderii lui 
Dorian pe pod. 

Trânti ușa în spatele ei, închizând-o, dar nici măcar asta nu 
împiedică frigul din ce în ce mai intens. 


Doar un pic mai departe. 

Aelin alergă pe scara în spirală a turnului, suspinând pe jumătate 
printre dinţii încleștați. 

Rowan. Aedion. Chaol. Chaol... 

Uşa se spulberă din balamale la baza turlei, iar frigul exploda 
înăuntru, lăsând-o fără suflare. 

Dar Aelin ajunsese în vârful turnului. Dincolo de acesta, un alt pod 
din cleştar, fragil şi gol, se întindea departe, către una dintre celelalte 
turle. 

Era încă umbrit, în vreme ce soarele se strecura de cealaltă parte 
a clădirii, cele mai de sus turnuri ale castelului de cleștar înconjurând-o 
şi sufocând-o, ca o cușcă de întuneric. 

Aelin ieşise şi îl luase şi pe Dorian cu ea. Chaol trăsese de timp 
pentru ea, într-o ultimă încercare de a-şi salva prietenul și regele. 

Când dăduse năvală în casa lui în această dimineaţă, suspinând şi 
râzând, ea îi explicase ce scrisese Aripa Conducătoare, cum îi plătise 
vrăjitoarea pentru că îi salvase viața. Dorian era încă acolo, încă lupta. 

Ea plănuise să-i omoare pe amândoi în același timp, pe rege şi pe 
Prinţ, iar el fusese de acord să o ajute, să încerce să-l convingă pe 
Dorian să-şi recapete umanitatea, să-l convingă pe Prinț să lupte. Până 
în momentul în care își văzuse oamenii spânzurați de porți. 

Acum, vorbitul nu-l interesa. 

Dacă Aelin ar fi avut o șansă - orice șansă - de a-l elibera pe 
Dorian de acel colier, ar fi avut nevoie ca regele să dispară din peisaj. 
Chiar de ar fi costat-o răzbunarea familiei şi a regatului ei. 

Chaol era bucuros să încheie socotelile în numele ei - şi al multor 
altora. 

Regele se uită la sabia lui Chaol, apoi la fața lui, și râse. 

— Mă vei ucide, Căpitane? Cât de dramatic! 

Scăpaseră. Aelin îl scosese pe Dorian afară, cacealmaua ei fiind 
atât de perfectă că până și Chaol crezuse că Ochiul din mâinile ei era cel 
real, după felul în care îl înclinase în soare, astfel încât piatra albastră 
să strălucească. Nu știa unde îl pusese pe cel adevărat. Dacă l-o fi purtat 
măcar. 

Tot - tot ce făcuseră, tot ce pierduseră și toate pentru care 
luptaseră. Totul era pentru acest moment. 

Regele continuă să se apropie, iar Chaol își ținu sabia în fața lui, 
fără să se retragă. 


Pentru Ress. Pentru Brullo. Pentru Sorscha. Pentru Dorian. 
Pentru Aelin, şi Aedion, și familia lor, pentru miile masacrate în acele 
lagăre de muncă. Și pentru Nesryn - pe care o minţise, care ar fi 
așteptat o întoarcere care nu ar fi avut loc, pentru timpul pe care nu 
aveau să îl petreacă împreună. Acela era singurul lui regret. 

Un val de întuneric îl lovi, iar Chaol făcu un pas înapoi, 
împleticindu-se, semnele de protecţie furnicându-i pielea. 

— Ai pierdut, gâfâi Chaol. Sângele uscat i se desprindea pe piele, 
pe sub haine, provocându-i mâncărimi. 

Un alt val de întuneric, identic cu acela care îl lovise pe Dorian - și 
căruia Dorian nu reuşise să îi facă față. Atunci, Chaol îl simţi: zvâcnirea 
agoniei nesfârșite, şoapta durerii ce avea să vină. 

Regele se apropie. Chaol își ridică sabia şi mai sus. 

— Protecţiile tale cedează, băiete. 

Chaol zâmbi, simțind sânge în gură. 

— Bine că oţelul rezistă mai mult. 

Soarele care pătrundea prin ferestre îi încălzea spatele lui Chaol - 
ca într-o îmbrăţișare, ca şi când l-ar fi alinat. De parcă ar fi vrut să-i 
spună că era timpul. 

„Mă voi asigura că nu va fi în zadar”, îi promisese Aelin. 

Trăsese de timp pentru ea. 

Un val de întuneric se înălță în spatele regelui, absorbind toată 
lumina din încăpere. 

Chaol îşi întinse larg brațele, în clipa în care întunericul îl lovi, îl 
zdrobi, îl distruse până când nu mai rămase decât lumină - o lumină 
care ardea albastră, caldă şi primitoare. 

Aelin și Dorian scăpaseră. Asta era suficient. 

El întâmpină durerea fără teamă. 


CAPITOLUL 73 


Urma să o omoare. 

El voia asta. 

Faţa ei, fața aceea... 

Se apropie de femeie, traversând pas cu pas podul îngust și 
umbrit, sub turnurile care străluceau cu o lumină orbitoare. 


Braţele îi erau pline de sânge, iar ea se îndepărta de el gâfâind, cu 
mâinile întinse în față și inelul de aur sclipind pe degetul ei. Acum, 
putea să îi simtă mirosul - sângele puternic și nemuritor care-i curgea 
prin vene. 

— Dorian, rosti ea. 

El nu știa acel nume. 

Şi avea de gând să o omoare. 


CAPITOLUL 74 


Timp. Avea nevoie să mai tragă de timp sau să-l fure, câtă vreme 
podul era încă umbrit, cât soarele se mişca încet, încet. 

— Dorian, repetă Aelin. 

— Îţi voi scoate măruntaiele, zise demonul. 

Gheaţa se răspândea de-a lungul podului. Bucăţile de cleștar din 
spatele ei se mișcau şi se rupeau în ea, cu fiecare pas cu care se 
retrăgea spre ușa turnului. 

Turnul cu ceas încă nu explodase. 

lar regele nu sosise încă. 

— Tatăl tău este acum în camera lui de consiliu, spuse ea, 
luptându-se cu durerea îngrozitoare. Este cu Chaol - cu prietenul tău - 
şi probabil că l-a omorât deja. 

— Foarte bine. 

— Chaol, zise Aelin, cu o voce spartă. Piciorul îi alunecă pe o 
porțiune de gheaţă, iar totul se înclină în timp ce îşi recăpătă echilibrul. 
Ideea că ar putea cădea pe pământul aflat la sute de metri mai jos o lovi 
în stomac, însă ea continuă să se uite la Prinţ, chiar și când agonia îi 
traversă iar trupul. 

— Chaol. Te-ai sacrificat. I-ai lăsat să-ți pună colierul - ca el să 
poată să iasă. 

— Îl voi lăsa să-ți pună şi ție un colier şi apoi ne vom putea juca. 

Ea lovi uşa turnului, căutând zăvorul. Însă era acoperit de gheaţa 

Apucă gheaţa, privind spaţiul dintre prinţ şi soarele care începuse 
să se vadă de după turn. Zece pași o mai despărţeau de Dorian. 

Ea se răsuci înapoi. 

— Sorscha - numele ei era Sorscha, iar ea te-a iubit. Ai iubit-o. Și 
ei au luat-o de lângă tine. 


Cinci pași. 

Chipul acela nu avea nicio trăsătură umană, nicio amintire nu se 
citea în acei ochi de safir. 

Aelin începu să plângă, chiar dacă sângele îi curgea din nas, din 
cauza apropierii lui. 

— M-am întors pentru tine. Așa cum ţi-am promis. 

Un pumnal de gheaţă apăru în mâna lui, iar vârful său mortal 
sclipi ca o stea în lumina soarelui. 

— Nu-mi pasă, răspunse Dorian. 

Ea îşi vâri o mână între ei, ca și când ar fi putut să-l împingă, 
apucându-i strâns una din mâini. Îi simţi pielea atât de rece atunci când 
el o folosi pe cealaltă, ca să-i înfigă cuțitul în coaste. 


În clipa în care creatura se izbi de el, trântindu-l la pământ, lui 
Rowan îi țâșni sângele din gură. 

Patru erau morţi, dar mai erau trei între el și fitil. 

Aedion răcnea de furie și de durere, menținându-și poziţia, 
ținânilu-i pe ceilalți trei la distanţă, cât timp Rowan îşi recuperă sabia... 

Creatura se rostogoli departe de el. 

Cele trei fiare se adunară din nou, înnebunite de sângele Fae, care 
acoperea acum pasajul. Sângele lui. Sângele lui Aedion. Generalul era 
deja palid la față, din cauza sângelui pierdut. Nu aveau să mai reziste 
prea mult timp. 

Dar el trebuia să arunce în aer acel turn. 

Ca şi când ar fi avut o singură minte, un singur trup, cei trei câini 
Wyrd se năpustiră asupra lor, despărțindu-i pe el şi pe Aedion, unul 
sărind spre general, iar ceilalţi doi, către el... 

Rowan căzu când fălcile de piatră îi prinseră piciorul. 

Osul se rupse, iar întunericul năvăli înăuntru... 

Urlă în faţa beznei care însemna moartea. 

Rowan împlântă adânc în ochiul creaturii cuțitul, tocmai când a 
doua fiară se năpusti asupra braţului său întins. 

Dar ceva masiv se izbi în creatură și aceasta scheună când fu 
aruncată în zid. Cea moartă fu împinsă la o parte după o fracțiune de 
secundă și, apoi... 


Și apoi apăru Lorcan cu săbiile scoase, sfâşiind bestiile rămase cu 
un strigăt de luptă. 

În clipa în care Rowan se ridică în picioare, echilibrându-se, răcni 
din cauza durerii pe care o simțea în partea inferioară a piciorului. 
Aedion se ridicase deja, cu fața plină de sânge, dar cu o privire limpede. 

Una dintre creaturi se repezi asupra lui Aedion, iar Rowan își 
azvârli cuțitul de luptă - îl azvârli chiar în gura căscată a câinelui Wyrd, 
care căzu la pământ, la mai puţin de douăzeci de centimetri de 
picioarele generalului. 

Lorcan era un vârtej de oţel, iar furia lui, de neegalat. Rowan 
scoase celălalt cuţit, pregătindu-se să îl arunce... 

Tocmai când Lorcan străpunse craniul bestiei cu sabia. 

Tăcere - o tăcere de mormânt se lăsă în tunelul plin de sânge. 

Șchiopătând şi legănându-se, Aedion se grăbi spre fitilul aflat la 
douăzeci de paşi distanţă. Încă era ataşat de mosor. 

— Acum! răcni Rowan. Nu îi păsa dacă nu reușeau să iasă. Din 
punctul lui de vedere... 

O durere fantomatică, neplăcută şi brutal de violentă, îi străpunse 
coastele. Genunchii i se înmuiară. Nu era cauzată de o rană proprie, ci 
de rana altcuiva. 

„Nu.“ 

„Nu, nu, nu, nu, nu.“ 

Urla, răcnea, când se repezi spre ieşirea din pasaj - când simți 
acea agonie, acel frig. 

Lucrurile merseseră foarte, foarte prost. 

El mai reuși să facă un pas înainte ca piciorul să-i cedeze, doar 
acea legătură invizibilă, tensionată și fragilă împiedicându-l să-și 
piardă cunoştinţa. Un trup masiv şi plin de sânge se izbi de al lui, un 
braț apucându-i mijlocul şi ridicându-l. 

— Fugi, prostule! şuieră Lorcan, trăgându-l de lângă fitil. 

Aplecat peste acesta, lui Aedion nu-i tremurară mâinile 
însângerate când apucă și lovi cremenele. O dată. De două ori. Apoi, o 
scânteie şi o flacără luminară întunericul. 

Ei fugiră ca apucaţii. 

— Mai repede! exclamă Lorcan, iar Aedion îi prinse din urmă și-l 
luă pe Rowan de celălalt braţ, suplimentând cu forţa și viteza lui. 

De-a lungul pasajului. Dincolo de porțile de fier stricate, în canale. 

Prea puţin timp și spaţiu îi despărțeau de turn. Și Aelin... 


Legătura dintre ei se întinse mai mult, subțiindu-se. „Nu.“ Aelin... 

Auziră înainte să simtă. Tăcere totală, ca şi când lumea s-ar fi 
oprit. Urmată de un bubuit puternic. 

— Mişcă-te! zise Lorcan, un ordin urlat, care îl făcu pe Rowan să 
se supună orbeşte, aşa cum făcuse secole la rând. 

Apoi, vântul - un vânt uscat și usturător, care îi jupui pielea. 

Apoi, o lumină puternică. 

Apoi, căldură - o căldură ce îl făcu pe Lorcan să înjure, 
împingându-i într-o firidă. Tunelurile se cutremurară; lumea se 
cutremură. 

Tavanele se prăbușiră. 

Când praful şi molozul se așezară, deși trupul lui Rowan cânta de 
durere, bucurie și putere, calea spre intrarea în castel era blocată. 

Și, în spatele lor, în bezna din canale, erau o sută de comandanți și 
de soldați Valg, înarmați și zâmbitori. 


Duhnind a sânge Valg până la regatul lui Hellas, Manon și Asterin 
se avântară spre continent, înapoi către Morath, când... 

Un vânt uşor, un fior în lume, o tăcere. 

Asterin strigă, balaurul ei cotind în dreapta, ca şi când cineva ar fi 
tras de frâie. Abraxos scheună la rându-i, dar Manon nu făcu decât să 
privească pământul de dedesubt, unde păsările zburau din calea 
sclipirii care părea să treacă în grabă... 

Din calea magiei care acum se răspândea prin lume, liberă. 

Întunericul să o îmbrățișeze. 

„Magie.” 

Indiferent de ce se întâmplase, de cum fusese eliberată, lui Manon 
nu-i păsa. 

Acea greutate umană, muritoare, dispăru. Forța o traversă, 
acoperindu-i oasele ca o armură. Invincibilă, nemuritoare, de neoprit. 

Manon își înclină capul pe spate, își întinse larg braţele şi urlă. 


în Breaslă era haos. Vrăjitoarele şi oamenii alergau, strigau. 
Magia. 


Magia era liberă. 

Imposibil. 

Dar ea o simţea, în ciuda colierului de la gât și a cicatricei de pe 
braţ Dezlănţuirea unei fiare puternice din ea. 

A unei fiare care torcea în fața focului-umbră. 

Aelin se târî departe de ușa pătată cu sângele ei, departe de 
prințul Valg, care râse când ea se ținu de coaste și traversă lent podul, 
lăsând o pată de sânge în urma ei. 

Soarele încă se zărea lângă acel turn. 

— Dorian, rosti ea, împingându-și picioarele în sticlă, cu sângele 
curgându-i din degetele îngheţate, încălzindu-i-le. Adu-ţi aminte! 

Prințul Valg o urmă, zâmbind ușor când ea căzu pe burtă, în 
mijlocul podului. Turnurile umbrite ale castelului de cleştar se iviră în 
jurul ei - un mormânt. Mormântul ei. 

— Dorian, adu-ţi aminte, icni ea. Aproape că o lovise în inimă. 

— Mi-a spus să te aduc, dar poate că, mai întâi, mă voi distra. 
Două cuțite şi cu lame curbate îi apărură în mâini. 

Soarele începu să se vadă chiar deasupra turnului. 

— Adu-ţi aminte de Chaol! îl imploră ea. Adu-ţi aminte de 
Sorscha! Adu-ţi aminte de mine! 

Un bubuit zgudui castelul, de undeva din cealaltă parte a clădirii. 
Apoi, se simți un vânt puternic, un vânt uşor, un vânt minunat, ca și 
când ar fi purtat cântecul inimii lumii. 

Ea închise ochii pentru o clipă și îşi apăsă coastele cu mâna, 
inspirând. 

— Vom reuși să ne întoarcem, spuse Aelin, apăsându-și și mai 
tare rana, până când sângerarea se opri, până când îi curseră doar 
lacrimile. Dorian, vom reuși să depăşim această pierdere - să ieşim din 
acest întuneric. Vom reuși să ne întoarcem, iar eu m-am întors pentru 
tine. 

Acum plângea, plângea în vreme ce acel vânt nu mai bătea, iar 
rana i se închidea. 

Prinţul ţinea pumnalele mai relaxat. 

Şi, pe degetul lui, inelul de aur al lui Athril strălucea. 

— Luptă! gâfâi ea. Soarele se apropie. Luptă! Vom reuși să ne 
întoarcem. 

Din ce în ce mai puternic, inelul de aur vibră pe degetul lui. 


Clătinându-se, Prințul făcu un pas înapoi, iar chipul i se 
schimonosi. 

— Vierme de om ce ești! 

Fusese prea preocupat să o înjunghie ca să observe inelul pe care 
i-l strecurase pe deget, când îl apucase de mână, ca şi când ar fi vrut să- 
l împingă. 

— Dă-l jos! mârâi el, încercând să-l atingă - și şuierând de parcă l- 
ar fi ars. Dă-l jos! 

Gheaţa înaintă, îndreptându-se către ea, rapidă ca razele soarelui 
care acum se zăreau între turnuri, refractându-se din toţi parapeţii de 
cleştar și din pod, umplând castelul cu lumina glorioasă a Malei, 
Aducătoarea Focului. 

Podul - acest pod, pe care ea și Chaol îl aleseseră în acest scop, 
pentru acest singur moment din punctul culminant al solstițiului - se 
afla chiar în mijloc. 

Lumina o lovi şi îi umplu inima cu forța unei stele care 
explodează. 

Cu un răcnet, prințul Valg trimise un val de gheaţă spre ea, în 
dreptând sulițele şi lăncile spre pieptul ei. 

Aşa că Aelin îşi întinse mâinile spre prinţ, spre prietenul ei și, cu 
toată puterea, îşi aruncă magia asupra lui. 


CAPITOLUL 75 


Focul, lumina, întunericul şi gheaţa erau acolo. 

Dar femeia - femeia care era la jumătatea podului își întinse 
mâinile, când se ridică în picioare. 

Nu curgea sânge din locul în care o înjunghiase gheața. Prin 
materialul negru al costumului ei se zărea doar pielea netedă şi curată. 
Vindecată - de magie. 

El era înconjurat de atât de mult foc şi de atât de multă lumină 
care îl trăgeau! 

„Vom reuși să ne întoarcem”, spunea ea. De parcă ar fi ştiut ce era 
acest întuneric, ce orori existau. „Luptă.” 

O lumină ardea pe degetul lui - o lumină care crăpa în interiorul 
său. O lumină care lăsa o urmă în beznă. 


„Adu-ţi aminte!” spunea ea. 

Flăcările ei îl sfâșiau, iar demonul ţipa. Însă nu îl răneau. Flăcările 
ei nu făceau decât să țină demonul la distanţă. 

„Adu-ţi aminte!” 

O rază de lumină în întuneric. O ușă întredeschisă. 

„Adu-ţi aminte.” 

Ignorând țipetele demonului, el făcu un efort - se forţă și privi 
prin ochii acestuia. Prin ochii lui. 

Și o văzu pe Celaena Sardothien stând în faţa lui. 


Aedion scuipă sânge pe moloz. Rowan abia reuși să nu leșine, 
când se rezemă de peștera din spatele lor, în vreme ce Lorcan încercă 
să-și croiască drum printre atacurile luptătorilor Valg. 

Tot mai mulţi apărură din tuneluri, înarmați și însetați de sânge, 
alertaţi de explozie. 

Epuizaţi şi incapabili să-şi invoce complet magia atât de curând, 
nici măcar Rowan și nici Lorcan nu aveau să reușească să-i țină ocupați 
pe Valgi pentru mult timp. 

Lui Aedion îi mai rămăseseră două cuțite. Ştia că nu aveau să iasă 
vii din aceste tuneluri. 

Soldaţii intrară ca un val fără sfârşit, cu privirile goale luminate 
de setea de sânge. 

Până și aici Aedion auzea oamenii care ţipau pe străzi, fie din 
cauza exploziei, fie din cauza magiei care, revenind, le inunda regatul. 
Vântul acela... niciodată nu mirosise așa ceva, niciodată nu avea să o 
mai facă. 

Dărâmaseră turnul. Reuşiseră. Acum, regina lui urma să se afle în 
posesia magiei. Poate că acum ar fi avut o şansă. 

Aedion îl evisceră pe comandantul Valg aflat cel mai aproape de 
el, iar sângele negru al acestuia îi împroşcă mâinile, apoi îi atacă pe cei 
doi care interveniră să-l înlocuiască. 

În spatele lui, Rowan respira prea greu. Prea chinuit. Magia 
prințului, care se scurgea odată cu sângele pierdut, începuse să se 
piardă acum ceva vreme, nemaifiind în stare să-i sufoce pe soldați. 
Acum era doar un vânt rece care îi împingea, ținându-i pe cei mai mulți 
la distanţă. 


Aedion nu recunoscuse magia lui Lorcan atunci când aceasta 
explodase din el, sub forma unor curenţi de aer întunecaţi, aproape in 
vizibili. Dar, acolo unde lovea, soldaţii cădeau. Și nu se mai ridicau. 

Acum, nici pe Lorcan nu-l mai ajuta magia. 

Aedion abia putea să-și ridice mâna în care ţinea sabia. Un pic mai 
mult; doar câteva minute în plus, în care să-i ţină ocupați pe aceşti 
soldaţi, pentru ca regina lui să nu fie distrasă de nimic. 

Cu un geamăt de durere, Lorcan fu înconjurat de șase soldați și 
împins în întuneric. 

Aedion tot lovi cu sabia până când nu mai rămase niciun Valg în 
faţa lui, până când își dădu seama că soldaţii se retrăseseră zece metri 
şi se regrupaseră. 

Un front puternic de soldați pedeştri Valg, al căror număr se 
întindea departe, în beznă, îl priveau, ținându-și săbiile. Aşteptând 
ordinul. Prea mulţi. Erau prea mulţi ca să scape. 

— Printe, a fost o onoare, îi spuse Aedion lui Rowan. 

Singurul răspuns al lui Rowan fu o răsuflare aspră. 

Comandantul Valg ieşi în față, cu sabia scoasă. Undeva înapoi în 
canal, soldaţii începură să ţipe. Lorcan - egoistul acela nenorocit - 
probabil că reuşise, până la urmă, să treacă printre ei. Și să fugă. 

— Atacaţi la semnul meu! ordonă comandantul, al cărui inel 
negru sclipi când ridică o mână. 

Aedion păşi în fața lui Rowan, chiar dacă avea să fie un gest inutil. 
Oricum urmau să-l ucidă pe Rowan de îndată ce el ar fi murit. Dar 
măcar avea să moară luptând, apărându-și fratele. Măcar atât să fi 
făcut. 

Oamenii încă ţipau pe strada de deasupra - răcnind orbiţi de 
teroare, sunetele panicii lor auzindu-se din ce în ce mai aproape şi mai 
tare. 

— Pregătiți-vă, le zise comandantul spadasinilor săi. 

Aedion luă o gură de aer - una dintre ultimele, își dădu el seama. 
Rowan se îndreptă cât de mult putu, brav în fața morţii care îi făcea 
acum semn, iar Aedion ar fi putut să jure că îl auzise pe Prinț şoptind 
numele lui Aelin. Mai mulţi soldaţi strigară în spate; unii din față se 
întoarseră să vadă de ce intraseră în panică cei din urma lor. 

Lui Aedion nu-i păsa. Nu când aveau în față un rând de săbii, care 
străluceau ca dinţii unei fiare puternice. 

Comandantul își cobori mâna. 


Care îi fu smulsă de un leopard-fantomă. 


Pentru Evangeline, pentru libertatea ei, pentru viitorul ei. 

Unde se năpustea Lysandra, sfâşiind cu ghearele şi colții, soldaţii 
mureau. 

Reuşise să străbată jumătate din oraș înainte să coboare din acea 
trăsură. Îi spusese lui Evangeline să se ducă la casa de la ţară a lui Faliq, 
să fie o fată ascultătoare și să rămână în siguranţă. Lysandra traversase 
în viteză două străzi spre castel, nepăsându-i că nu avea cum să-i ajute 
prea mult în luptă, când vântul o izbise, iar un cântec sălbatic începuse 
să-i facă sângele să fiarbă. 

Apoi, scăpase de pielea de om, de acea carcasă muritoare, și 
alergase, urmărind mirosul prietenilor ei. 

Soldaţii din canalizare țipau când ea îi sfâşia - o moarte pentru 
fiecare zi în iad, o moarte pentru copilăria de care ea și Evangeline 
fuseseră lipsite. Ea era furie, era mânie, era răzbunare. 

În clipa în care ea sări în spatele unei santinele şi-i scoase şira 
spinării, Aedion şi Rowan erau cu spatele la dărâmături, cu feţele pline 
de sânge şi cu gura căscată. 

O, îi plăcea acest trup. 

Mai mulţi soldaţi se grăbiră în canalizare, iar Lysandra se învârti 
spre ei, dăruindu-se în întregime bestiei a cărei formă o avea. Deveni 
întruparea morții. 

Când nu mai rămase niciunul, când sângele îi îmbibă blana 
deschisă la culoare - sânge care avea un gust oribil - ea se opri. 

— Palatul, icni Rowan, din locul în care se prăbușise pe pietre, 
Aedion presând cu mâna rana pe care războinicul Fae o avea la picior. 
Rowan îi arătă canalul deschis din spatele lor, presărat cu sânge 
închegat. Du-te la regină! 

Un ordin şi o rugăminte. 

Lysandra dădu din capul acoperit cu blană, sângele dezgustător 
curgându-i de pe bot şi, cu colții acoperiţi de cheaguri de sânge negru, 
se avântă în direcţia din care venise. 

Oamenii ţipară când văzură leopardul-fantomă care alerga pe 
stradă, iute ca o săgeată, ferindu-se de caii care nechezau și de căruţe. 


Castelul de cleștar apăru la orizont, învăluit pe jumătate de 
ruinele fumegânde ale turnului cu ceas, iar lumina - focul - explodând 
între turnurile acestuia. „Aelin.“ 

Aelin era încă în viaţă şi lupta din răsputeri. 

Porţile de fier ale castelului se iviră în față, presărate cu cadavre 
aflate în putrefacție. 

Focul și întunericul se izbeau unul de celălalt deasupra castelului, 
iar oamenii arătau într-acolo în liniște. Lysandra alergă spre porți, iar 
mulțimea o observă, în cele din urmă, învălmășindu-se, țipând și 
dându-se din calea ei. Îi eliberară drumul, chiar până la intrarea 
deschisă. 

În faţa căreia se aflau treizeci de paznici Valg, înarmaţi cu 
arbalete, pregătiți să tragă. Toţi îşi îndreptară armele către ea. Treizeci 
de paznici cu săgeți - și, dincolo de ei, un drum liber spre castel. Spre 
Aelin. 

Lysandra sări. Paznicul aflat cel mai aproape trase o săgeată care 
se îndreptă, unduindu-se, spre pieptul ei. 

Știa, datorită simţurilor de leopard, că avea să o nimerească. 

Cu toate acestea, Lysandra nu încetini. Nu se opri. 

Pentru Evangeline. Pentru viitorul ei. Pentru libertatea ei. Pentru 
prietenii care veniseră după ea. 

Săgeata se apropie de inima ei. 

Și, în aer, fu spulberată de o alta. 

Lysandra ateriză pe faţa paznicului și i-o sfâşie cu ghearele. 

O singură trăgătoare de elită putea să aibă o asemenea precizie. 

Lysandra urlă şi se transformă într-o furtună a morții 
năpustindu-se asupra paznicilor aflaţi în apropiere, în vreme ce ceilalţi 
fură acoperiţi de o ploaie de săgeți. 

Când Lysandra îndrăzni să se uite, o făcu la timp ca să o vadă pe 
Nesryn Faliq scoțând o altă săgeată, de pe acoperișul învecinat, flancată 
de rebelii ei, şi trăgând-o direct în ochiul singurului paznic aflat între 
Lysandra şi castel. 

— Du-te! strigă Nesryn, peste mulțimea intrată în panică. 

Flăcările şi noaptea se războiau în cele mai înalte turle, iar 
pământul se cutremura. 

Lysandra alerga deja pe aleea șerpuită, în pantă, dintre copaci. 

Nu existau decât iarba, copacii și vântul. 


Nu exista decât acest corp puternic și elegant, inima ei de Therian 
care ardea, strălucea și cânta cu fiecare pas, cu fiecare curbă de care 
trecea grațioasă, grăbită şi liberă. 

Din ce în ce mai rapid, fiecare mişcare a trupului acelui leopard 
era o bucurie, în vreme ce regina ei se lupta acolo sus, sus de tot, 
pentru regatul ei şi pentru lumea lor. 

Aelin gâfâi, luptându-se împotriva durerii crunte de cap. 

Prea curând; primise prea multă putere, prea curând. Nu avusese 
timp să o acceseze în mod sigur, coborând în spirală în adâncimile ei. 

Faptul că se transformase în Fae nu o ajutase - ci îl făcuse pe Valg 
să miroasă şi mai rău. 

Dorian era în genunchi, zgâriindu-şi mâna acolo unde inelul 
continua să strălucească, însemnându-i pielea. 

El trimise întunericul asupra ei de nenumărate ori - și, de fiecare 
dată, ea îl îndepărtă cu un zid de flăcări. Dar sângele i se încălzea. 

— Încearcă, Dorian! îl imploră, simţindu-şi limba ca de hârtie în 
gura aspră. 

— Te voi ucide, căţea Fae! 

Un râs slab se auzi în spatele ei. 

Aelin se întoarse pe jumătate - neîndrăznind să stea cu spatele la 
niciunul dintre ei, chiar dacă asta însemna să se expună căderii libere. 

Regele Adarlanului stătea în pragul ușii, în celălalt capăt al 
podului. 

Chaol... 

— Ce efort nobil din partea căpitanului! Să încerce să tragă de 
timp pentru tine, ca să încerci să-l salvezi pe fiul meu. 

Ea încercase - încercase, dar... 

— Pedepseşte-o! şuieră demonul, din celălalt capăt al podului. 

— Răbdare! Dar regele înțepeni când văzu inelul de aur, care 
ardea pe degetul lui Dorian. Acea față aspră și sălbatică se înăspri. Ce ai 
făcut? 

Dorian se zbătu, tremurând, și scoase un țipăt care îi asurzi 
urechile Fae. 


Aelin scoase sabia tatălui ei. 

— L-ai ucis pe Chaol, spuse ea sec. 

— Băiatul nu m-a nimerit nici măcar o dată. Văzând Sabia din 
Orynth, rânji. Mă îndoiesc de faptul că tu o vei face. 

Dorian amuți. 

— L-ai omorât, mârâi Aelin. 

Regele se apropie, cu pași care răsunau pe podul de cleștar. 

— Singurul meu regret este că m-am grăbit, răspunse regele. 

Ea făcu un pas înapoi - doar unul. 

Regele o scoase pe Nothung. 

— Totuși, cu tine nu mă voi grăbi. 

Apoi... 

— Ce ai spus? 

Dorian. 

Vocea era răgușită, spartă. Regele și Aelin se întoarseră spre 
prinţ, însă ochii lui Dorian, care ardeau ca stelele, erau aţintiți asupra 
tatălui său. 

— Ce ai spus. Despre Chaol. 

Regele se răsti. 

— Taci! 

— Tu l-ai omorât. Nu era o întrebare. 

Lui Aelin începură să-i tremure buzele, iar ea cobori adânc, adânc 
în sinea ei. 

— Şi dacă am făcut-o? întrebă regele, ridicând din sprâncene. 

— L-ai omorât pe Chaol? 

Lumina de pe mâna lui Dorian ardea şi ardea... Însă colierul era 
tot la gâtul lui. 

— Tu, izbucni regele - și Aelin îşi dădu seama că se referea la ea 
când o suliță de întuneric se îndreptă în direcţia ei atât de repede, prea 
repede... 

Întunericul se spulberă de un zid de gheaţă. 


Dorian. 
Numele lui era Dorian. Dorian Havilliard şi era Prinţul Moştenitor 
al Adarlanului. 


Și Celaena Sardothien - Aelin Galathynius, prietena lui... se 
întorsese pentru el. Cu vechea sabie în mâini, ea se întoarse cu faţa la 
el. 

— Dorian? şopti ea. 

Demonul din el țipa şi implora, sfâșiindu-l, încercând să se 
târguiască. 

Un val negru se izbi de scutul de gheaţă pe care el îl ridicase între 
prinţesă și tatăl lui. Curând - curând, regele avea să îl spargă. 

Dorian își ridică mâinile spre colierul de piatră Wyrd - era rece, 
neted şi zăngănea. 

„Nu o face“, ţipă demonul. „Nu o face!“ 

Aelin începu să plângă în clipa în care Dorian apucă strâns 
colierul de piatră neagră din jurul gâtului. Şi, urlându-şi mâhnirea, furia 
şi durerea, îl rupse. 

Colierul de piatră Wyrd se sparse în două - crăpând de-a lungul 
unei fisuri cât un fir de păr, prin care pătrunsese puterea inelului. 

Dorian gâfâia, iar sângle îi curgea din nas, dar... 

— Aelin, icni el, iar vocea era a lui. El era. 

Ea alergă, băgând în teacă Sabia din Orynth, ajungând lângă el 
când zidul de gheață explodă sub un ciocan de întuneric. 

Puterea regelui se năpusti în valuri asupra lor, iar Aelin o 
îndepărtă cu o singură mână. Un scut de foc prinse viață, iar întunericul 
fu împins înapoi. 

— Niciunul din voi nu va pleca de aici în viață, spuse regele, vocea 
lui aspră unduindu-se prin foc. 

Dorian se sprijini de ea, iar Aelin îşi strecură o mână în jurul taliei 
lui, ca să-l susțină. 

Simţea o durere în stomac și sângele îi zvâcnea. Nu putea să 
reziste, nu atât de nepregătită, chiar dacă soarele era încă la apogeu, de 


parcă Mala însăși l-ar fi făcut să mai întârzie un pic, pentru a amplifica 
darurile cu care deja o înzestrase pe Prințesa Terrasenului 

— Dorian, rosti Aelin, simțind cum durerea îi cobora pe şira 
spinării când epuizarea se apropia. 

El întoarse capul, încă privind cu un ochi zidul de flăcări 
pâlpâitoare. Câtă durere, suferinţă şi furie în acei ochi! Totuși, dincolo 
de toate acestea - era o scânteie de energie. De speranţă. 

Aelin îi întinse mâna - o întrebare, o ofertă și o promisiune. 

— Pentru un viitor mai bun, spuse ea. 

— Te-ai întors, zise el, de parcă acesta ar fi fost un răspuns. Se 
luară de mână. 

Așadar, lumea se sfârșea. 

Și începea următoarea. 

Erau infiniţi. 

Erau începutul și sfârşitul; erau eternitatea. 

Regele, care stătea în fața lor, privi cu uimire cum scutul din 
flăcări se stinse ca să-i dezvăluie pe Aelin și pe Dorian ţinându-se de 
mână, strălucind ca niște zei nou-născuți, în vreme ce magia lor se 
împletea. 

— Eşti al meu, se înfurie bărbatul. El se transformă în întuneric; 
se învălui cu puterea pe care o avea, de parcă ar fi fost doar răutatea 
purtată de un vânt întunecat. 

Îi lovi, îi înghiţi. 

Dar ei se ținură mai strâns unul de celălalt, trecut, prezent și 
viitor; pâlpâind între un hol antic dintr-un castel de munte, situat 
deasupra Orynthului, un pod suspendat între turnurile de cleştar, și un 
alt loc, perfect și ciudat, în care fuseseră făuriți din praf de stele și 
lumină. 

Un zid de întuneric îi făcu să se retragă. Însă nu reuși să-i înghită. 

Întunericul se opri să-și tragă sufletul. 

Ei erupseră. 


In clipa în care lumina soarelui se revărsă de dincolo de Aedion, 
Rowan clipi. 


Soldaţii pătrunseseră din nou în sistemul de canalizare, chiar şi 
după ce Lysandra le salvase pieile. Lorcan se întorsese în grabă, 
însângerat, şi le spusese că drumul spre ieșire era închis și că, acum, 
canalul prin care intrase Lysandra, era plin de inamici. 

Eficient ca pe un câmp de luptă, Rowan își lecuise piciorul cât 
putuse de bine, cu puterea rămasă. Cât timp se bandajase, oasele și 
pielea vindecându-i-se atât de repede încât să-l facă să urle de durere, 
Aedion şi Lorcan croiseră o cale printre dărâmături, tocmai în 
momentul în care canalul se umpluse de zgomotele soldaţilor care 
intrau în grabă. Se întorseseră pe domeniile castelului, unde dăduseră 
peste altă dărâmătură. Aedion începuse să dea la o parte ce era în 
partea de sus, strigând şi răcnind la pământ, de parcă asta ar fi fost de- 
ajuns încât să-l mute. 

Dar acum era o gaură. Doar de asta avea nevoie Rowan. 

Rowan se transformă, agonia străbătându-i piciorul când 
membrele i se preschimbară în aripi şi gheare. Eliberă un strigăt 
asurzitor și furios. Un şoim cu coadă albă trecu prin mica deschizătură, 
pe lângă Aedion. 

Rowan nu zăbovi cercetând împrejurimile. Ei se aflau undeva în 
grădinile castelului, iar castelul de cleştar se zărea dincolo de orizont. 
Mirosul fumului ruinelor turnului cu ceas îi înăbuși simţurile. 

Lumina care explodă din cele mai înalte turnuri ale castelului fu 
atât de strălucitoare încât, pentru un moment, îl orbi. 

„Aelin.“ 

În viață. Trăia. Dădu din aripi, dirijând vântul cu magia rămasă, 
zburând din ce în ce mai repede. Trimise un alt vânt în direcția turnului 
cu ceas, făcând fumul să se îndrepte către râu, departe de ei. 

Rowan înconjură colțul castelului. 

Ceea ce văzu îl lăsă fără cuvinte. 


Regele Adarlanului răcni când Aelin și Dorian îi sfărâmară 
puterea. Împreună, înlăturaseră toate vrăjile, tot răul pe care îl 
subjugase şi manipulase după voia sa. 

Infinită - puterea lui Dorian era infinită. 

Ei erau plini de lumină, de foc, de lumină stelară și soare. Se 
lăsară inundaţi de aceasta când spulberară şi ultima fărâmă de putere a 


regelui şi îi îndepărtară întunericul, arzându-l până când nu mai 
rămase nimic. 

Regele căzu în genunchi, podul de cleştar cutremurându-se din 
cauza impactului. 

Aelin îi dădu drumul mâinii lui Dorian. Golul rece o inundă atât de 
violent, încât şi ea căzu pe podeaua de cleştar, inspirând adânc, 
revenindu-şi, aducându-și aminte cine era. 

Dorian se uita la tatăl lui: bărbatul care îl distrusese, care îl 
înrobise. 

— Băiatul meu, şopti regele, cu o voce pe care ea nu o auzise 
niciodată. 

Dorian nu reacționă. 

Regele îşi ridică privirea spre fiul său şi, cu ochi mari, strălucitori, 
repetă. 

— Băiatul meu. 

Apoi, regele se uită la ea, care stătea în genunchi și cu gura 
căscată la el. 

— Aelin Galathynius, ai venit, până la urmă, să mă salvezi? 

Aelin Galathynius îl fixă cu privirea pe cel care îi măcelărise 
familia, poporul, continentul. 

— Nu-i asculta minciunile! spuse Dorian sec şi fără vlagă. 

Aelin se uită cu atenţie la mâna regelui, la locul în care inelul 
întunecat fusese spulberat. Acolo rămăsese doar o bucată de piele 
palidă. 

— Cine eşti? întrebă ea încet. 

Om - din ce în ce mai mult, regele semăna cu... un om. Părea mai 
blând. 

Regele se întoarse către Dorian, întinzându-și palmele mari. 

— Tot ce am făcut - a fost ca să te feresc. De el. 

Aelin încremeni. 

— Am găsit cheia, continuă regele, pe nerăsuflate. Am găsit cheia 
şi am adus-o în Morath. Și el... Perrington. Eram tineri, iar el m-a dus 
sub Breaslă, ca să-mi arate cripta, chiar dacă era interzis. Dar eu am 
deschis-o cu cheia... Lacrimi, lacrimi adevărate și limpezi îi curseră pe 


chipul rumen. Am deschis-o și el a venit; i-a luat trupul lui Perrington 
şi... Se uită la mâna lui goală. O privi tremurând. L-a lăsat pe favoritul 
său să mă ia pe mine. 

— Suficient, spuse Dorian. 

Inima lui Aelin se opri o clipă. 

— Erawan este liber, şopti ea. Şi, mai mult decât atât - Erawan 
era Perrington. Însuși Regele întunecat o bruscase, locuise în acest 
castel cu ea - și nu aflase niciodată, datorită norocului, Destinului sau 
protecţiei Elenei, că ea era aici. Nici ea nu știuse - nu-l depistase. Pe toţi 
zeii, Erawan o obligase să facă o plecăciune în acea zi în Endovier, şi 
niciunul din ei nu mirosise sau nu își dăduse seama ce era celălalt. 

Regele dădu din cap, lacrimile curgându-i pe tunică. 

— Ochiul - cu Ochiul ai fi putut să-l închizi la loc... 

Felul în care o privise regele când îi arătase colierul... Văzuse o 
unealtă a salvării, nu a distrugerii. 

— Cum a fost posibil să se afle în interiorul lui Perrington în tot 
acest timp, fără să observe nimeni? întrebă Aelin. 

— Poate să se ascundă intr-un corp ca un melc în cochilia lui. Dar 
faptul că îşi camuflează prezenţa îi înăbușă abilităţile de a-i simţi pe 
alții - pe tine, de exemplu. Şi acum te-ai întors - te-ai alăturat 
jucătorilor jocului neterminat. Ramura Galathynius - și Havilliard, pe 
care le-a urât atât de mult în tot acest timp. Acesta e motivul pentru 
care ne-a vizat familiile. 

— Mi-ai măcelărit regatul, reuşi ea să spună. În noaptea morţii 
părinţilor ei, în cameră simţise acel miros... Mirosul de Valg. Ai 
măcelărit milioane de oameni. 

— Am încercat să-l opresc. Cu o mână, regele se sprijini de pod, 
de parcă ar fi încercat să nu se prăbușească sub greutatea rușşinii care îi 
învăluia cuvintele. Puteau să te găsească doar bazându-se pe magia ta, 
şi îi voiau pe cei mai puternici pentru ei. Şi când te-ai născut... 
Trăsăturile-i aspre se strâmbară când i se adresă din nou lui Dorian. 

Erai atât de puternic - atât de prețios. Nu am putut să-i las să te 
ia. M-am împotrivit suficient de mult timp. 

— De ce? întrebă Dorian răgușit. 

Aelin se uită la fumul purtat de vânt spre râul din depărtare. 

— Ca să comande construirea turnurilor, răspunse ea, şi să 
folosească acea vrajă pentru a alunga magia. Şi, acum că eliberaseră 


magia... deținătorii magiei aveau să fie mirosiți de toți demonii Valg din 
Erilea. 

Regele icni, cutremurându-se. 

— Dar el nu știa cum am făcut-o. Credea că magia a dispărut 
pentru că am fost pedepsiţi de zeii noştri și nu știa de ce au fost 
construite turnurile. În tot acest timp, mi-am folosit puterea ca să 
ascund asta de el - de ei. Toată puterea mea - de aceea nu m-am putut 
împotrivi demonului, nu l-am putut opri când... când făcea acele lucruri. 
Am păstrat informaţiile în siguranţă. 

— E un mincinos, replică Dorian, întorcându-se pe călcâie. Vocea 
îi era nemiloasă. Eu tot am putut să-mi folosesc magia - nu m-a 
protejat deloc. Ar spune orice. 

„Ca să ne bântuie gândurile multă vreme, cei răi ne vor spune 
orice“, o avertizase Nehemia. 

— Nu am ştiut, rosti regele. Probabil că, din cauză că mi-am 
folosit sângele ca să fac vraja, cei din neamul meu au fost imuni. A fost 
o greşeală. Îmi pare rău. Îmi pare rău. Băiatul meu - Dorian... 

— Nu ai dreptul să-i spui așa, se răsti Aelin. Ai venit în casa mea și 
mi-ai ucis familia. 

— Am venit să te găsesc. Am venit pentru ca tu să-l scoţi din mine 
cu focul! suspină regele. Aelin a Focului-Sălbatic. Am încercat să te 
oblig să o faci. Dar mama ta te-a lovit, iar tu ai leșinat înainte să poţi să 
mă omori, iar demonul... După aceea, demonul s-a dedicat exterminării 
neamului tău, pentru ca niciun foc să nu-l poată scoate vreodată din 
mine. 

Lui Aelin îi îngheță sângele în vene. Nu - nu, nu putea să fie 
adevărat, nu putea să aibă dreptate. 

— Tot ce-am făcut a fost pentru ca să te găsesc, îi spuse regele. Ca 
să poţi să mă salvezi - ca să poți, într-un final, să mă omori. Te rog. Fă- 
O. 

Regele plângea acum, iar trupul său părea să se şubrezească puțin 
câte puţin, obrajii scobindu-i-se, mâinile subțiindu-i-se. 

Ca şi cum forţa lui vitală chiar ar fi fost legată de prințul demon 
din interiorul lui - ca și când unul nu ar fi putut exista fără celălalt. 

— Chaol trăiește, murmură regele printre mâinile lui descărnate, 
coborându-le ca să-și dezvăluie ochii roșii, deja lăptoşi din cauza 
vârstei. Distrus, dar nu l-am ucis. Era înconjurat de o lumină. L-am lăsat 
în viață. 


Ea  suspină. Sperase, încercase să-i ofere o şansă să 
supraviețuiască... 

— Eşti un mincinos, spuse Dorian din nou, cu o voce rece. Atât de 
rece. Şi meriți asta. Lumina apăru în vârful degetelor lui Dorian. 

Aelin îi șopti numele, încercând să-și revină, să-și adune 
gândurile. Demonul din rege nu o vânase din cauza amenințării pe care 
o reprezenta Terrasenul - ci a focului din venele ei. Din cauza focului 
care putea să-i ucidă pe amândoi. 

În clipa în care Dorian se îndreptă către tatăl lui, ea ridică o mână. 
Trebuia să-i pună mai multe întrebări, trebuia să afle mai multe... 

Prințul Moştenitor îşi dădu capul pe spate, spre cer, și răcni 
strigătul de luptă al unui zeu. 

Apoi, castelul de cleștar se sparse. 


CAPITOLUL 79 


Podul explodă sub ea, iar lumea se transformă în cioburi de sticlă 
zburătoare. Aelin plonjă în aer, turnurile prăbușindu-se în jurul ei. 

Îşi proiectă magia într-un cocon, care arse prin sticlă, în vreme ce 
ea căzu, căzu şi căzu. 

Oamenii țipau - țipau când Dorian distruse castelul pentru Chaol, 
pentru Sorscha și trimise un val grăbit de cleştar către orașul situat mai 
jos. 

Aelin căzu tot mai mult, pământul ridicându-se, clădirile din jurul 
ei dărâmându-se, lumina strălucind atât de puternic pe toate bucăţile... 

Aelin îşi stoarse şi ultima picătură de magie când castelul se 
prăbuși, valul letal de cleștar năvălind spre Rifthold. 

Focul-sălbatic se îndreptă spre porți, se luă la întrecere cu vântul, 
împotriva morții. 

Și, în clipa în care valul de cleștar crestă porţile de fier, trecând 
prin cadavrele legate acolo de parcă ar fi fost din hârtie, un zid de foc 
apăru în faţa acestuia, înălțându-se către cer, lățindu-se. Oprindu-l. 

Un vânt brutal și neiertător o izbi, oasele durând-o când fu 
propulsată în sus, nu în jos. Ei nu îi păsa - nu când renunțase la toată 
magia ei, la toată ființa ei, ca să susțină bariera de flăcări, care acum 
proteja Riftholdul. Câteva secunde în plus, apoi, putea să moară. 


Vântul o biciui, părând să-i urle numele. Valuri de cleştar și 
resturi se izbiră de focul ei sălbatic. 

Dar ea avu grijă ca zidul de flăcări să ardă în continuare - pentru 
Teatrul Regal. Și pentru florăresele din piaţă. Pentru sclavi, curtezane și 
familia Faliq. Pentru oraşul care îi oferise bucurie și durere, moarte și 
renaștere, pentru orașul care îi dăduse muzică, Aelin menţinu acel zid 
de flăcări care ardeau puternic. 

Printre bucăţile de cleştar, se scurgea sânge - sânge care sfârâia 
pe micul ei cocon de flăcări, duhnind a întuneric și durere. Vântul 
continuă să bată până când mătură sângele întunecat. 

Cu toate acestea, Aelin menţinu scutul în jurul orașului, respectă 
ultima promisiune făcută lui Chaol. 

„Mă voi asigura că nu va fi în zadar.“ 

Rezistă până când pământul se ridică să o întâlnească... 

Și ea ateriză ușor în iarbă. 

Apoi, întunericul o izbi în ceafă. 


Lumea era atât de strălucitoare. 

Aelin Galathynius gemu când se împinse pe coate, movilița de 
iarbă de sub ea rămânând neatinsă și vibrantă. Un moment - își 
pierduse cunoştinţa un singur moment. 

Îşi înălță capul, simțindu-și craniul pulsând când îşi dădu la o 
parte părul din ochi şi se uită la ce făcuse. La ce făcuse Dorian. 

Castelul de cleștar nu mai exista. Rămăsese castelul de piatră, 
pietrele cenușii ale acestuia încălzindu-se în soarele amiezii. 

Și, acolo unde o cascadă de cleştar și de dărâmături ar fi trebuit să 
distrugă orașul, strălucea un zid imens și opac. Era un zid de cleştar, a 
cărui margine superioară era curbată ca şi când ar fi fost, într-adevăr, 
coama unui val. 

Castelul de cleştar nu mai era. Regele era mort. Și Dorian... 

Aelin se ridică, braţele-i înmuindu-se sub ea. Acolo, la mai puţin 
de un metru, Dorian era întins pe iarbă, cu ochii închiși. Însă respira. 

Lângă el, ca și când un zeu binevoitor chiar avusese grijă de ei, 
zăcea Chaol. Chipul îi era plin de sânge, dar respira. Nu văzu alte răni. 


Ea începu să tremure. Se întrebă dacă observase când îi 
strecurase adevăratul Ochi al Elenei în buzunar, în clipa în care ieșise 
din sala tronului. 

Mirosul de pin și de zăpadă o lovi, iar ea îşi dădu seama cum de 
supraviețuiseră ei căderii. 

Aelin se ridică în picioare, clătinându-se. 

Dealul spre oraș fusese distrus, iar copacii, felinarele şi vegetaţia, 
spulberate de cleştar. Nu voia să știe ce păţiseră oamenii care se 
aflaseră pe acolo - sau în castel. 

Se forță să meargă. Spre zid. Spre panica din orașul de dincolo de 
acesta. Spre noua lume, care îi făcea semn. 

Două miresme se împletiră, apoi, simţi o a treia. O mireasmă 
sălbatică, ciudată, care aparţinea tuturor lucrurilor și niciunuia. 

Dar, când coborî dealul spre oraș, Aelin nu se uită nici la Aedion, 
nici la Rowan, nici la Lysandra. Fiecare pas era un efort, fiecare 
respiraţie, o încercare de a nu ceda, de a rezista aici și acum, în fața a 
ceea ce trebuia făcut. 

Aelin se apropie de falnicul zid de cleştar, care separa acum 
castelul de oraş, care separa moartea de viață. Împinse un berbec din 
flăcări albastre prin acesta. 

Mai multe țipete se auziră când flacăra mistui cleştarul, formând 
o arcadă. Oamenii de dincolo, care plângeau și se țineau unii de ceilalți, 
îşi ţineau capetele în mâini sau îşi acopereau gurile, tăcură când ea păşi 
prin uşa pe care o crease. 

Spânzurătorile încă se aflau acolo, dincolo de zid. Eşafodul era 
singura suprafață ieșită în relief. Mai bine decât nimic. 

Aelin urcă pe platforma de măcelărit, cei de la Curtea ei urmând- 
o. Rowan șchiopăta, dar ea nu își permise să se uite cu atenţie la el, să-l 
întrebe dacă era în regulă. Nu încă. Când ajunse la marginea platformei, 
Aelin îşi îndreptă spatele, afișând o expresie gravă şi fermă. 

— Regele vostru este mort, zise ea. Mulțimea se agită. Prințul 
vostru trăieşte. 

— Trăiască Dorian Havilliard! strigă cineva din josul străzii. 
Nimeni nu îi urmă exemplul. 

— Numele meu este Aelin Ashryver Galathynius, spuse ea. Și sunt 
Regina  Terrasenului. Mulțimea murmură; câţiva privitori se 
îndepărtară de platformă. Prinţul vostru este în doliu. Până când va fi 
pregătit, oraşul îmi aparține. Tăcere absolută. Dacă veți comite jafuri, 


dacă vă veţi răscula, dacă veţi cauza și cea mai mică problemă, zise ea, 
uitându-se în ochii unora, vă voi găsi şi vă voi transforma în cenușă. 
Ridică o mână, iar flăcările dansară în vârfurilor degetelor ei. Dacă vă 
veți revolta împotriva noului vostru rege, dacă veţi încerca să-i luaţi 
castelul atunci, acest zid - îl arătă cu mâna arzândă - se va transforma 
în cleştar topit şi vă va inunda străzile, casele și gâturile. 

Aelin își ridică bărbia, gura transformându-i-se într-o linie dură şi 
neiertătoare, în timp ce cercetă mulțimea care umplea străzile, oamenii 
care se înghesuiau să o vadă pe ea, să-i vadă urechile Fae şi caninii 
alungiţi, flăcările care-i pâlpâiau în jurul degetelor. 

— V-am omorât regele. Imperiul lui nu mai există. Sclavii voştri 
sunt acum oameni liberi. Dacă vă prind că mai ţineţi sclavi, dacă aud că 
sunt captivi într-una dintre gospodăriile voastre, sunteți morți. Dacă 
aud că biciuiţi sau încercaţi să vindeţi un sclav, sunteți morţi. Aşa că vă 
sugerez să le spuneţi asta prietenilor voștri, familiilor şi vecinilor. Vă 
propun să vă comportaţi ca nişte oameni inteligenţi şi chibzuiţi. Şi vă 
sfătuiesc să vă purtați cât mai frumos posibil, până când regele vostru 
va fi pregătit să vă întâmpine, iar atunci, jur pe coroana mea că el va fi 
cel care va conduce orașul. Dacă vreunul dintre voi are vreo problemă 
cu asta, se poate adresa curtenilor mei. Făcu semn în spatele ei. Rowan, 
Aedion și Lysandra - plini de sânge, bătuţi și murdari - rânjiră ca niște 
diavoli. Sau puteți să discutați cu mine, spuse Aelin, cu flăcările 
pâlpâindu-i pe mână. 

Nu se auzi niciun cuvânt. Se întrebă dacă respirau sau nu. 

Lui Aelin nu-i păsa. Cobori de pe platformă, trecu prin poarta pe 
care o făcuse și străbătu tot drumul dinspre dealul sterp, către castelul 
de piatră. 

La scurt timp după ce intră pe ușile de stejar, se prăbuși în 
genunchi și plânse. 

Elide petrecuse atât de mult timp în temniţă, încât pierduse 
noțiunea timpului. 

Dar simţise acea undă în lume, ar fi putut să jure că auzise vântul 
cântându-i numele, că auzise strigăte de panică - și apoi, nimic. 


Nimeni nu îi explică ce era și nimeni nu veni. Nimeni nu venea 
după ea. 

Se întrebă cât de mult avea să mai aștepte Vernon, înainte să o 
dea uneia dintre acele creaturi. Încercă să numere mesele, ca să-şi dea 
seama de trecerea timpului, dar mâncarea pe care o primea era aceeași 
şi la micul dejun, şi la cină, iar ora meselor se tot schimba... De parcă ei 
ar fi vrut ca ea să nu mai știe cât era ceasul. Ca și când ar fi vrut ca ea să 
devină una cu întunericul din temniţă astfel încât, atunci când ar fi 
venit după ea, să fie bucuroasă, disperată să vadă iar soarele. 

Uşa de la celula ei se deschise, iar ea se ridică în picioare, 
clătinându-se, în clipa în care Vernon se strecură înăuntru. El lăsă ușa 
întredeschisă în urma lui, iar ea clipi când lumina torţei îi înțepă ochii. 
Holul de piatră de dincolo era pustiu. Probabil că nu venise însoţit de 
paznici. Ştia cât de inutil ar fi fost pentru ea să fugă. 

— Mă bucur să văd că te hrănesc. Totuşi, mirosul lasă de dorit. 

Ea refuză să se simtă ruşinată din această cauză. Mirosul era cea 
mai mică grijă a ei. 

Elide se lipi de zidul de piatră rece și neted. Poate că, dacă ar fi 
avut noroc, ar fi reuşit să-i pună lanţul în jurul gâtului. 

— Mâine, voi trimite pe cineva să te spele. Vernon dădu să se 
întoarcă, de parcă inspecția lui ar fi luat sfârşit. 

— De ce? reuşi ea să întrebe. De când nu mai vorbise, avea deja o 
voce răgușită. 

El se uită peste umărul lui firav. 

— Acum, că magia s-a întors... 

Magie. Asta fusese acea undă. 

— Vreau să aflu ce dormitează în sângele tău - în sângele nostru. 
Ducele este și mai curios să vadă ce va ieși din asta. 

— Te rog! spuse ea. Voi dispărea! Nu te voi mai deranja niciodată! 
Perranthul este al tău - doar al tău. Ai câștigat. Numai lasă-mă să plec! 

Vernon plescăi. 

— Îmi place când mă implori. Aruncă o privire în holul de dincolo 
şi pocni din degete. Cormac. 

Apăru un tânăr. Era un om de o frumusețe nepământeană, cu un 
chip perfect sub părul roșcat, însă privirea din ochii lui verzi era rece și 
distantă. Înspăimântătoare. În jurul gâtului avea un colier negru, 
întunericul se scurse din el în forma unor lujeri. Și, când ochii lui îi 
întâlniră pe ai ei... 


Amintirile o zdruncinară, amintiri oribile despre un picior care se 
rupsese lent, despre anii de teroare, despre... 

— Ține-l în frâu! se răsti Vernon. Sau mâine nu vei mai avea cu ce 
te distra. 

Tânărul cu păr roşcat absorbi întunericul, iar amintirile 
dispărură. 

Elide vomită ce mâncase ultima dată, pe pietre. 

Vernon chicoti. 

— Elide, nu fi atât de dramatică! O mică incizie, câteva copci, şi 
vei fi perfectă. 

Prinţul demon îi zâmbi. 

— După aceea, vei fi dată în grija lui, ca să fim siguri că totul va 
merge aşa cum trebuie. Dar, cu magia atât de puternică pe care o ai în 
sânge, cum ar putea să fie altfel? Poate că le vei eclipsa pe acele 
Picioare-galbene. După prima dată, cugetă Vernon, poate că Maiestatea 
Sa te va folosi şi pentru experimentele sale. Cunoscutul care l-a vândut 
a scris că lui Cormac îi plăcea să se joace cu tinerele, când trăia în 
Rifthold. 

O, zeilor! O, zeilor! 

— De ce? stărui ea. De ce? 

Vernon ridică din umeri. 

— Pentru că pot. 

leşi din celulă, luându-l pe prințul demon - cel promis ei - cu el. 

De îndată ce ușa se închise, Elide se aruncă spre aceasta, zgâlțâind 
mânerul, trăgând până când metalul îi răni mâinile, implorându-l pe 
Vernon, implorând pe oricine să o audă, să își aducă aminte de ea. 

Însă nu era nimeni. 

Manon era mai mult decât pregătită să ajungă, în sfârşit, în pat. 
După tot ce se întâmplase... Spera că tânăra regină mai zăbovea prin 
preajma Riftholdului și că înțelesese mesajul. 

Era zarvă pe holurile Breslei, pline cu soli care evitau să se uite la 
ea. Orice ar fi fost, nu îi păsa. Voia să facă baie, apoi să doarmă. Zile în 
şir. 

Când avea să se trezească, urma să-i spună lui Elide ce aflase 
despre regina ei. Ultima parte a datoriei pe care trebuia să o plătească, 
după ce Aelin îi salvase viaţa. 


Manon își făcu loc, prin mulţime, spre camera ei. Patul de fân al 
lui Elide era aranjat, iar camera era curată. Probabil că fata se ascundea 
pe undeva, spionând pe oricine i-ar fi părut a fi de cel mai mare ajutor. 

La jumătatea drumului spre baie, Manon simţi mirosul. Sau lipsa 
acestuia. Mirosul lui Elide era vechi - trecut. Ca și cum nu ar fi fost 
acolo de zile întregi. 

Manon se uită la foc. Nu era jăratic. Întinse mâna. Nici urmă de 
căldură. Manon cercetă camera cu atenţie. Nu erau semne că s-ar fi dat 
o luptă. Dar... 

În clipa următoare, Manon ieşi pe ușă şi se îndreptă spre parter. 
Făcu trei pași apoi începu să fugă. Cobori treptele câte două și câte trei 
şi sări ultimii trei metri pe palier, impactul răspândindu-i-se în 
picioare, acum puternice, extraordinar de puternice, acum că magia 
revenise. 

Dacă Vernon voia să profite, ca să se răzbune pentru că i-o luase 
pe Elide, o făcuse cât fusese ea plecată. Și, dacă magia exista în sângele 
lui Elide, împreună cu cel al vrăjitoarelor Dinţi-de-fier... Întoarcerea 
acesteia ar fi putut să trezească ceva. 

„Vor regi“, îi spusese Kaltain în acea zi. 

Manon fugi hol după hol, scară după scară, unghiile ei de fier 
scânteind când se apuca de colţuri, ca să cotească. Servitorii și paznicii 
se fereau din calea ei. 

După câteva momente, ajunse la bucătării, arătându-și dinţii de 
fier. Toţi amuţiră când sări treptele, îndreptându-se direct către 
bucătarul-șef. 

— Unde este? 

Chipul roşcovan al bărbatului se albi. 

— C-cine? 

— Fata - Elide. Unde este? 

Lingura bucătarului zdrăngăni la podea. 

— Nu ştiu; nu am văzut-o de zile bune, Aripă Conducătoare. 
Uneori, se oferă să ajute la spălătorie așa că, poate... 

Manon ieşea deja în grabă. 

Spălătoreasa-şefă, o namilă arogantă, pufni şi spuse că nu o 
văzuse pe Elide și că, probabil, oloaga primise ceea ce merita. Manon o 
lăsă țipând pe jos, cu patru zgârieturi adânci pe față. 

Manon se repezi să urce scările și să traverseze un pod de piatră 
deschis între cele două turnuri, simțind sub cizme piatra neagră și 


netedă. Tocmai ajunsese în partea cealaltă, când o femeie strigă „Aripă 
Conducătoare!”, din direcția opusă. 

Manon se opri atât de brusc, încât aproape se izbi de zidul 
turnului. Când se întoarse, o femeie îmbrăcată într-o rochie făcută în 
casă alerga după ea, duhnind a săpun și detergent folosit în spălătorie. 
Femeia luă câteva guri de aer şi pielea ei închisă la culoare se înroşi. 
Trebui să-şi sprijine mâinile pe genunchi ca să răsufle, dar apoi își 
înălță capul și vorbi. 

— Una dintre spălătorese se întâlnește cu un gardian care 
lucrează în temniţele Breslei. Ea a spus că Elide e încuiată acolo. 
Nimeni în afară de unchiul ei nu are voie să o vadă. Nu știu ce plănuiesc 
să facă, dar nu are cum să fie ceva bun. 

— Care temnițe? Aici, existau trei - împreună cu catacombele în 
care le țineau pe vrăjitoarele Picioare-galbene. 

— Nu știa. Doar atât i-a zis. Câteva dintre noi, fetele, am încercat 
să - să vedem dacă putem să facem ceva, dar... 

— Să nu spui nimănui că ai vorbit cu mine! Manon se întoarse. 
Trei temnițe, trei posibilități. 

— Aripă Conducătoare! spuse tânăra femeie. Manon se uită peste 
umăr. Femeia își duse o mână în dreptul inimii. Îți mulţumesc. 

Manon nu își permise să se gândească la recunoștința 
spălătoresei sau la ce însemna pentru acei oameni slabi și neajutorați 
să se gândească să încerce să o salveze pe Elide pe cont propriu. Nu se 
gândi la faptul că sângele femeii ar fi fost apos sau că ar fi avut gustul 
fricii. 

Manon o luă la fugă - nu spre temniță, ci spre barăcile 
vrăjitoarelor. 

Către Cele Treisprezece. 


CAPITOLUL 81 


Unchiul lui Elide trimise două servitoare ca să o spele bine, 
amândouă cărând găleți cu apă. Ea încercă să se lupte când o 
dezbrăcară, dar femeile erau ziduri de fier. Îşi dădu seama că, orice fel 
de sânge Cioc-negru i-ar fi curs prin vene, trebuia să fie din cel diluat. 
Când rămase goală în fața lor, ele aruncară apa pe ea şi o atacară cu 


periile și săpunurile fără să ezite, nici măcar când o spălară peste tot, 
nici măcar când le ţipă să se oprească. 

O ofrandă pentru sacrificiu; un miel dus la tăiere. 

Tremurând, slăbită din cauza efortului de a se lupta cu ele, Elide 
abia mai avu putere să se împotrivească atunci când o pieptănară, 
trăgând-o atât de tare de păr încât îi dădură lacrimile. Îi lăsară pletele 
libere și o îmbrăcară cu un halat verde, simplu. Fără nimic altceva pe 
dedesubt. 

Elide le imploră la infinit. Dar parcă ar fi fost surde. Când plecară, 
ea încercă să se strecoare pe uşa celulei, după ele. Paznicii o împinseră 
înapoi, râzând. 

Elide se retrase până ce atinse cu spatele zidul celulei. Fiecare 
minut o aducea mai aproape de ultima ei clipă. 

Să se impună. Avea de gând să se impună. Era o vrăjitoare Cioc- 
negru, iar mama ei fusese una în secret și niciuna dintre ele nu urma să 
cedeze fără să se împotrivească. Avea să-i forțeze să-i scoată 
măruntaiele, să o omoare înainte să poată să o atingă, înainte să poată 
implanta acea piatră în interiorul ei, înainte să dea naștere acelor 
monştri... 

Uşa se deschise. Apărură patru paznici. 

— Prințul aşteaptă în catacombe. 

Elide căzu în genunchi, iar cătușele zăngăniră. 

— Vă rog! Vă rog! 

— Acum. 

Doi dintre ei intrară în celulă, iar ea nu putu să se lupte cu mâinile 
care o apucară de sub braţe și o târâră spre ușă. Își răni picioarele 
goale pe piatră, în timp ce lovi şi se zbătu să se elibereze, în ciuda 
lanţului. Din ce în ce mai aproape, o traseră ca pe un cal nărăvaș spre 
ușa deschisă a celulei. 

Cei doi paznici care aşteptau râseră pe înfundate, cu ochii ațintiți 
pe partea fluturândă a halatului, care se dădu într-o parte când se 
mişcă, dezvăluindu-i coapsele, pântecele, permițându-le să vadă tot. 
Elide plânse, cu toate că știa că lacrimile nu aveau cum să o ajute. Ei nu 
făcură nimic altceva decât să râdă, devorând-o din priviri... 

Până când o mână cu unghii strălucitoare de fier trecu prin gâtul 
unuia dintre ei, străpungându-l întru totul. Paznicii îngheţară, cel de la 
ușă pierzându-se cu firea când văzu jetul de sânge... Țipă când o mână îi 
tăie ochii în fâșii, iar o alta îi nimici beregata. Ambii paznici se 


prăbuşiră la pământ, lăsând-o pe Manon Cioc-negru să se vadă în 
spatele lor. 

Sângele îi curgea pe mâini, pe antebraţe. Şi ochii aurii ai lui 
Manon străluciră ca doi cărbuni aprinşi când se uită la cei doi care o 
țineau strâns pe Elide. Când îi zări halatul desfăcut. Ei îi dădură drumul 
lui Elide ca să-şi ia armele, iar ea căzu pe podea. 

— Sunteţi morţi deja, spuse Manon. 

Și, apoi, se mișcă. Elide nu ştia dacă era magie, dar în viaţa ei nu 
mai văzuse pe nimeni mișcându-se aşa, de parcă ar fi fost un vânt 
fantomatic. 

Cu o strânsoare brutală, Manon frânse gâtul primului paznic. În 
clipa în care cel de-al doilea se avântă spre ea, iar Elide se dădu la o 
parte, Manon râse - râse şi se îndepărtă învârtindu-se, ajungând 
îndărătul lui, ca să-şi înfigă mâna în spatele acestuia, în corpul lui. 
Ţipătul său strident răsună în celulă. Carnea se rupse, dezvăluind o 
coloană de oase albe - şira spinării - pe care ea o apucă și o frânse în 
două, mărunțind-o cu unghiile. 

Elide tremură - în fața bărbatului căzut la pământ, distrus și plin 
de sânge, și în fața vrăjitoarei care stătea deasupra lui, însângerată și 
gâfâind. Vrăjitoarea care venise după ea. 

— Trebuie să fugim, zise Manon. 


Manon știa că salvarea lui Elide avea să fie o declaraţie - şi știa că 
mai erau și alţii care i s-ar fi alăturat. 

Dar haosul izbucnise deja în Breaslă, când ea alerga grăbită să le 
cheme pe Cele Treisprezece. Sosiseră vești. Regele Adarlanului era 
mort. Răpus de Aelin Galathynius. Îi spulberase castelul de cleştar, îşi 
folosise focul pentru a cruța orașul de un val mortal de cleștar și îl 
declarase pe Dorian Havilliard rege al Adarlanului. Ucigașa de 
vrăjitoare o făcuse. 

Oamenii intraseră în panică; până și vrăjitoarele așteptau 
răspunsuri de la ea. Ce aveau să facă acum, că regele muritor nu mai 
era? Unde aveau să se ducă? Erau libere să nu mai respecte târgul 
făcut? 

Mai târziu - Manon urma să se gândească la asta mai târziu. 
Acum, trebuia să acționeze. 


Aşadar, le găsi pe Cele Treisprezece şi le ordonă să înșeueze 
balaurii şi să se pregătească. 

Trei temnițe. 

„Grăbeşte-te, Cioc-negru, îi şopti vocea blândă și ciudată a unei 
femei, voce care era bătrână, tânără și înțeleaptă în același timp. Te afli 
într-o cursă împotriva pieirii.” 

Manon ajunsese la cea mai apropiată temniță, urmată de Asterin, 
Sorrel şi Vesta, în spatele cărora se aflau gemenele-demon cu ochii 
verzi. Oamenii începură să moară - rapid şi sângeros. Nu avea rost să 
stea la discuţii - nu când bărbaţii le priveau o dată și își scoteau armele. 

În temniță erau rebeli din toate regatele, care le rugară să îi 
omoare când le văzură, iar lui Manon i se întoarse stomacul pe dos din 
cauza chinurilor de nedescris în care se aflau. Însă Elide nu era acolo. 
Cercetaseră temnița, Faline și Fallon mai zăbovind ca să se asigure că 
nu rataseră nimic. 

În cea de-a doua temniţă erau şi mai mulţi rebeli. De această dată, 
Vesta fu cea care se uită peste tot. 

„Mai repede, Cioc-negru, o imploră acea voce feminină înţeleaptă, 
de parcă doar cu atât ar fi putut să o ajute. Mai repede...” Manon fugi 
de-i scăpărară călcâiele. 

Cea de-a treia temniţă se afla deasupra catacombelor și era atât 
de bine păzită, încât sângele negru se transformă într-o ceaţă în jurul 
lor, când îşi făcură loc printre rânduri și rânduri de soldaţi. 

Nici măcar una. Nu avea să le mai permită să mai ia o singură 
femeie. 

Sorrel şi Asterin se aruncară asupra soldaţilor, croind o cale 
pentru ea. Asterin îi smulse cu dinţii beregata unuia în vreme ce, cu 
unghiile, îl sfârtecă pe un altul. Sângele negru țâșni din gura lui Asterin 
când arătă spre scările din faţă și urlă „Du-te!“. 

Aşadar, Manon le lăsă în urmă pe Aghiotantă şi pe Locţiitoare, 
urcând scările. Trebuia să existe o intrare secretă din temnițe în 
catacombe, trebuia să existe o metodă silențioasă de a o transporta pe 
Elide... 

„Grăbeşte-te, Cioc-negru!“, tună vocea înțeleaptă. 

Și, când un vânt ușor suflă la picioarele lui Manon, ca și când ar fi 
putut să o facă să se grăbească, îşi dădu seama că o zeiţă se uita peste 
umărul ei, o stăpână a înţelepciunii. Care, probabil, o veghease pe Elide 
întreaga ei viață, mută fără magie, dar care, acum că magia era liberă... 


Manon ajunse la cel mai de jos nivel al temniţei, cu doar un etaj 
deasupra catacombelor. Și, într-adevăr, la capătul holului, găsi o uşă 
deschisă care dădea spre o scară pe care se cobora. 

Între ea și scară se aflau doi paznici care râdeau pe înfundate în 
fața uşii deschise a unei celule, în vreme ce o tânără femeie le implora 
mila. 

Plânsul lui Elide - acea fată cu un calm de oţel și cu un spirit ager, 
care nu îşi plânsese niciodată de milă, ci doar își înfruntase soarta cu o 
hotărâre sumbră - fu cel care o scoase cu totul pe Manon din sărite. 

Îi omorî pe paznicii de pe hol. Văzu de ce râseseră: fata era prinsă 
între alți doi paznici, cu halatul dat la o parte și cu goliciunea 
dezvăluită, cu tot piciorul acela distrus... 

Bunica ei le vânduse oamenilor acestora. 

Ea era o Cioc-negru; nu era sclava nimănui. Nu era iapa de prăsilă 
a nimănui. Și nici Elide nu era. 

Mânia îi era un cântec în sânge, iar Manon rosti doar „Sunteţi deja 
morţi“, înainte de a se năpusti asupra lor. După ce aruncă și trupul 
ultimului paznic la pământ, plină de sânge negru și albastru, Manon se 
uită la fata de pe podea. 

Elide își trase halatul verde, tremurând atât de tare încât Manon 
crezu că avea să vomite. Simțea mirosul de vomă în celulă. O ţinuseră 
aici, în acest loc mizerabil. 

— Trebuie să fugim, zise Manon. 

Elide încercă să se ridice, dar nu reuși să stea nici în genunchi. 

Manon se îndreptă către ea, ajutând-o pe fată să se pună pe 
picioare, lăsându-i o urmă de sânge pe antebraţ. Elide se clătină, iar 
Manon se uită la vechiul lanț din jurul gleznelor. Cu o lovitură a 
unghiilor ei de fier, îl rupse. Avea să-i scoată cătușele mai târziu. 

— Acum, spuse Manon, împingând-o pe Elide pe hol. 

Mai mulți soldaţi strigau din direcția din care venise ea, iar 
tipetele de luptă ale lui Asterin și ale lui Sorrel răsunau în jos, pe scări. 
Dar, în spatele lor, din catacombele de dedesubt... Erau mai mulţi 
bărbați - Valg - curioşi să vadă ce era cu zarva aceea, care se auzea de 
deasupra. 

Dacă ar fi băgat-o pe Elide în mijlocul încăierării, ar fi putut să o 
ucidă, dar, dacă soldaţii din catacombe ar fi atacat din spate... Mai rău, 
dacă veniseră cu unul dintre prinții lor... 


Regret. Ceea ce simţise în noaptea în care o omorâse pe Crochan 
fusese regret. Regret, şi vină, şi ruşine, pentru că acționase din 
supunere oarbă, pentru că fusese o lașă când vrăjitoarea Crochan își 
ținuse capul sus şi îi spusese adevărul. 

„V-au făcut monștri. V-au făcut, Manon. Şi ne pare rău de voi.“ 

Ascultând povestea lui Asterin, simțise regret. Pentru că nu 
fusese demnă de încredere. Şi pentru ceea ce permisese să li se 
întâmple acelor Picioare-galbene. 

Nu voia să își imagineze ce ar fi putut să simtă dacă Elide ar fi 
murit din cauza ei. Sau, mai rău. 

Brutalitate. Disciplină. Supunere. 

A lupta pentru cele care nu puteau să se apere singure nu i se 
părea a fi o slăbiciune. Chiar dacă nu erau vrăjitoare adevărate. Chiar 
dacă, pentru ea, nu însemnau nimic. 

— Va trebui să ne luptăm ca să ieşim de aici, îi spuse Manon lui 
Elide. 

Dar fata se uita cu gura căscată la ușa celulei, cu ochii larg 
deschiși. 

Acolo, în rochia care plutea în jurul ei ca noaptea lichidă, era 
Kaltain. 


CAPITOLUL 82 


Elide o ţintui cu privirea pe tânăra cu părul brunet. 

Și Kaltain se uită la ea în același fel. 

Manon scoase un mârâit, avertizând-o. 

— Dacă nu vrei să mori, dă-te naibii din drum. 

— Ei vin acum. Ca să afle de ce ea nu a ajuns încă, spuse Kaltain, 
cu părul desfăcut și cu fața palidă şi suptă. 

Manon o apucă pe Elide de braţ, cu o mână însângerată, lipicioasă 
şi umedă, şi o trase către uşă. Acel singur pas, faptul că avea libertate 
de mişcare, fără acel lanț... Elide aproape că plânse în hohote. Însă auzi 
lupta din față. În spatele lor, din casa întunecată a scării din celălalt 
capăt al holului, mai mulți bărbaţi se apropiau grăbiţi, de undeva de 
mult mai jos. 

Kaltain se dădu la o parte, când Manon o împinse. 


— Aşteaptă, rosti Kaltain. Vor întoarce Breasla cu susul în jos în 
căutarea voastră. Chiar dacă vă veţi lua zborul, vor trimite călăreţi 
după voi şi se vor folosi de oamenii tăi împotriva ta, Cioc-negru. 

Manon îi dădu drumul lui Elide, care abia îndrăzni să respire. 

— Cât a trecut de când ai distrus demonul din acel colier, Kaltain? 
întrebă vrăjitoarea. 

Se auzi un râs uşor, spart. 

— O vreme. 

— Ducele ştie? 

— Vasalul meu întunecat vede ceea ce vrea să vadă. Se uită la 
Elide. Epuizarea, deşertăciunea, tristeţea și furia dansau împreună în 
ochii acesteia. 

— Scoate-ţi halatul și dă-mi-l mie. 

Elide făcu un pas înapoi. 

— Ce? 

Manon se uită pe rând la amândouă. 

— Nu poți să-i păcăleşti. 

— Ei văd ceea ce vor să vadă, spuse Kaltain. 

Bărbații care veneau din ambele părți se apropiau din ce în ce mai 
mult, cu fiecare bătaie neregulată a inimii. 

— Este o nebunie, şopti Elide. Nu va funcționa niciodată. 

— Scoate-ți halatul şi dă-i-l, îi ordonă Manon. Fă-o acum. 

Nu avea cum să nu se supună. Aşa că Elide ascultă, roşind la 
propria-i goliciune, încercând să se acopere. 

Kaltain își lăsă, simplu, rochia neagră să-i alunece de pe umeri. 
Aceasta se undui pe pământ. Trupul ei - ce îi făcuseră trupului ei, 
vânătăile pe care le avea, cât era de slabă... 

Kaltain se înfășură în halat, cu chipul din nou împietrit. 

Elide îmbrăcă rochia al cărei material era oribil de rece, când ar fi 
trebuit să fie cald. 

Kaltain îngenunche în fața unuia dintre paznicii morți - o, pe toți 
zeii, acolo zăceau cadavre - și atinse gaura din gâtul paznicului, își 
întinse sângele pe chip, pe gât, pe brațe şi pe halat. Îşi trecu mâna prin 
păr, trăgându-l în față, ascunzându-şi figura, până când se văzură doar 
petele de sânge, își aduse umerii înainte, până când... Până când Kaltain 
arătă ca Elide. „Aţi putea fi surori”, zisese Vernon. Acum, ar fi putut fi 
gemene. 

— Te rog, vino cu noi! şopti Elide. 


Kaltain râse ușor. 

— Pumnalul, Cioc-negru. 

Manon scoase un pumnal. 

Kaltain îl împlântă adânc în hidoasa umflătură cicatrizată de pe 
braţul ei. 

— Caută în buzunarul tău, fato, îi spuse Kaltain. Elide băgă mâna 
în buzunarul rochiei și scoase o bucată de material închis la culoare, 
destrămat și rupt pe margini, de parcă ar fi fost smuls din ceva. 

Elide o întinse doamnei, în vreme ce Kaltain își atinse braţul şi 
scoase de acolo o frântură strălucitoare de piatră neagră, fără ca 
durerea să-i traverseze chipul frumos și plin de sânge. Sângele roşu al 
lui Kaltain picură de pe piatră. Cu atenţie, doamna o aşeză pe bucata de 
material din mâna lui Elide, înfășurând degetele fetei în jurul ei. 

Un zgomot surd, ciudat şi slab răzbi prin Elide când apucă ciobul. 

— Ce e asta? întrebă Manon, adulmecând subtil. 

Kaltain îi strânse degetele lui Elide. 

— Găseşte-o pe Celaena Sardothien. Dă-i asta. Doar ei. Nimănui 
altcuiva. Spune-i că tu poţi să deschizi orice ușă, dacă ai cheia. Și spune- 
i să-şi aducă aminte de ce mi-a promis - că-i va pedepsi pe toţi. Când te 
va întreba de ce, să îi zici că am spus că nu m-au lăsat să aduc mantia 
pe care mi-a dat-o, dar că am păstrat o bucată din ea. Ca să-mi amintesc 
de promisiunea pe care mi-a făcut-o. Ca să îmi aduc aminte să o 
răsplătesc, pentru o mantie caldă într-o temniţă rece. 

Kaltain se îndepărtă. 

— Putem să te luăm cu noi, încercă Elide din nou. 

Un zâmbet uşor, plin de ură. 

— Nu mă interesează să trăiesc. Nu după ce au făcut. Nu cred că 
trupul meu ar putea să supraviețuiască fără puterea lor. Kaltain pufni 
în râs. Cred că asta îmi va face plăcere. 

Manon o trase pe Elide lângă ea. 

— Vor vedea că nu mai eşti în lanţuri... 

— Vor fi morți înainte să-și dea seama, spuse Kaltain. Vă sugerez 
să fugiți. 

Manon nu puse întrebări, iar Elide nu avu timp să-i mulțumească, 
înainte ca vrăjitoarea să o apuce și să fugă amândouă. 


Ea era o lupoaică. Era moartea, devoratoarea lumilor. 

Paznicii o găsiră ghemuită în celulă, tremurând la vederea 
măcelului. Nu puseră întrebări, nu se uitară de două ori la ea înainte să 
o târâie în josul holului şi spre catacombe. 

Câte țipete se auzeau aici. Câtă teroare și disperare. Dar ororile de 
sub ceilalți munţi erau mai cumplite. Mult mai cumplite. Păcat că nu 
avea să aibă ocazia să îi cruţe și pe cei de acolo, să îi măcelărească și pe 
ei. 

Fără acea fărâmă de putere din interiorul ei, care construia, 
devora şi nimicea lumile, era un vid, un gol. 

O numise darul lui preţios, cheia lui. Îi promisese o poartă vie. 
Zisese că, în curând, avea să o adauge și pe a doua. Şi, apoi, o va găsi pe 
a treia. Pentru ca regele din el să poată conduce din nou. 

Ei o conduseră într-o cameră în mijlocul căreia se afla o masă. Era 
acoperită de un cearșaf alb, iar bărbaţii priviră cum o împinseră pe 
masă - pe altar. O legară cu lanţuri. 

Din cauza sângelui de pe ea, nu observară nici tăietura de pe 
braţul ei, nici faptul că avea faţa altei persoane. 

Unul dintre bărbaţi înaintă cu un cuţit curat, ascuţit și strălucitor. 

- Va dura doar câteva minute. 

Kaltain îi zâmbi. Îi zâmbi larg, acum că o aduseseră în 
măruntaiele acestei văgăune. 

Bărbatul se opri. 

Un tânăr cu păr roșcat intră în încăpere, duhnind din cauza 
cruzimii născute în inima lui de om și amplificată de demonul din el. 
Îngheţă când o văzu. Deschise gura. 

Kaltain Rompier îşi dezlănţui focul-umbră asupra tuturor. Nu era 
fantoma focului-umbră, pe care o obligaseră să îl folosească pentru a 
ucide - motivul pentru care o abordaseră prima dată, pentru care o 
minţiseră când o invitaseră în acel castel de cleştar - ci adevăratul foc- 
umbră. Focul pe care îl alimentase după revenirea magiei - o flacără 
aurie, devenită acum neagră. 

Camera se făcu scrum. 

Kaltain își dădu jos lanţurile ca și când ar fi fost nişte pânze de 
păianjen şi se ridică. leşind din cameră, își dădu halatul jos. Lasă-i să 
vadă ce i se făcuse, trupul pe care îl distruseseră. 


Făcu doi pași pe hol, înainte ca ei să o observe și să vadă flăcările 
negre pe care le emana. Moartea, devoratoarea lumilor. Holul se 
transformă în praf negru. 

Se îndreptă spre camera din care ţipetele se auzeau cel mai tare, 
în care strigătele femeilor treceau prin ușa de fier. Fierul nu se încălzi, 
nu se supuse magiei ei. Așa că topi o arcadă, prin pietre. Monştrii, 
vrăjitoarele, bărbaţii și demonii se zăpăciră. 

Kaltain pluti în cameră, întinzându-și larg brațele, şi se 
transformă în foc-umbră, deveni libertate şi triumf, o promisiune 
şuierată într-o temniţă de sub un castel de cleștar: 

„Pedepseşte-i pe toţi!“ 

Dădu foc leagănelor. Dădu foc monștrilor din acestea. Dădu foc 
bărbaţilor și prinţilor-demon. Și, apoi, dădu foc vrăjitoarelor, care o 
priviră cu recunoștință în ochi și îmbrăţișară flacăra întunecată. Kaltain 
dezlănțui şi ultimul foc-umbră, privind în sus tavanul, spre un cer pe 
care nu avea să-l mai vadă vreodată. 

Distruse toate zidurile şi toate coloanele. Dărâmând și prăbușind 
totul în jurul lor, Kaltain zâmbi și, în cele din urmă, se transformă pe ea 
în cenuşă. 


Manon fugi. Însă Elide era atât de înceată - atât de dureros de 
înceată cu piciorul acela. 

În cazul în care Kaltain şi-ar fi dezlănţuit focul-umbră înainte ca 
ele să iasă... 

Manon o apucă pe Elide și o ridică pe un umăr, rochia cu mărgele 
tăindu-i mâna lui Manon când urcă grăbită scările. 

Elide nu scoase niciun cuvânt în clipa în care Manon ajunse pe 
palierul temniţei și le văzu pe Asterin şi pe Sorrel omorându-i pe 
ultimii soldați. 

— Fugiţi! urlă ea. 

Erau pline de sânge negru, dar aveau să trăiască. 

Din ce în ce mai sus, se repeziră afară din temnițe, chiar și când 
Elide se transformă într-o povară afectată de sfidarea pură a morții 
care venea sigur spre ele dinspre nivelurile de mai jos. 

Clădirea se cutremură... 

„Mai repede!” 


Aghiotanta ei ajunse la uşile uriașe ale temniţei și se izbi în 
acestea, deschizându-le. Manon și Sorrel trecură; Asterin le sigilă, cu o 
lovitură. În cel mai bun caz, aveau să întârzie flacăra o secundă. 

Din ce în ce mai sus, către cuib. 

Un alt cutremur și o bubuitură... 

Țipete și căldură... 

Zburau de-a lungul holurilor, de parcă zeul vântului le-ar fi 
împins călcâiele. 

Ajunseră la baza turnului cuibului. Restul Celor Treisprezece se 
adunaseră pe scară, așteptând. 

— Spre ceruri, ordonă Manon când urcară pe rând scările, Elide 
fiind acum atât de grea, încât crezu că urma să o scape. Doar câțiva 
metri le mai despărțeau de partea de sus a turnului, unde sperau că 
balaurii erau înşeuațţi şi pregătiți. Erau. 

Manon se repezi către Abraxos și o împinse pe fata care tremura 
în şa. Ea se urcă în spatele ei, iar Cele Treisprezece încălecară pe 
balaurii lor. Cuprinzând-o cu braţele pe Elide, Manon își înfipse 
călcâiele în coastele lui Abraxos. 

— Zboară, acum! răcni ea. 

Abraxos sări prin deschizătură, înălțându-se, iar Cele 
Treisprezece săriră împreună cu ei, în zgomot de aripi bătând puternic 
şi sălbatic... 

Morathul explodă. 

Flacăra neagră erupse, distrugând pietrele și metalul, înălțându- 
se din ce în ce mai mult. Oamenii strigară și apoi tăcură, topindu-se 
până şi pietrele. 

Aerul vui şi explodă în urechile lui Manon, iar ea o acoperi pe 
Elide în aşa fel încât căldura exploziei îi arse uşor doar spatele ei. 

Turnul ars al cuibului se dărâmă în urma lor. 

Explozia le făcu să se rostogolească, dar Manon o apucă bine pe 
fată, strângând şaua cu coapsele în clipa în care vântul uscat suflă pe 
lângă ele. 

Abraxos urlă, întorcându-se și avântându-se către rafală. 

Când Manon îndrăzni să se uite, o treime din Morath era ruină 
care ardea mocnit. 

Acolo unde, odată, fuseseră catacombele - unde acele Picioare- 
galbene fuseseră torturate şi distruse, unde născuseră monștri - nu 
mai rămăsese nimic. 


CAPITOLUL 83 


Aelin dormi trei zile. 

Trei zile, în vreme ce Rowan rămase lângă patul ei, vindecându-și 
pe cât posibil piciorul, cât timp îşi recuperă puterile. 

Aedion preluă controlul asupra castelului, închizându-i pe 
paznicii care supravieţuiseră. Cei mai mulţi dintre ei fuseseră omorâţi 
în furtuna de cleștar declanșată de prinţ, aflase Rowan cu deosebită 
încântare. Printr-un miracol, Chaol supravieţuise - probabil datorită 
Ochiului Elenei, pe care ei îl găsiseră ascuns în buzunarul lui. Nu era 
greu de ghicit cine îl pusese acolo. Dar Rowan se întreba sincer dacă, la 
trezire, căpitanul nu și-ar fi dorit să nu fi supravieţuit, totuşi. Întâlnise 
destui soldaţi care simțeau asta. 

După ce Aelin îi potolise atât de spectaculos pe oamenii din 
Rifthold, îl găsiseră pe Lorcan așteptând lângă ușile care dădeau spre 
castelul de piatră. Regina nici măcar nu îl observase când căzuse în 
genunchi şi începuse să plângă până când Rowan o luase în braţe, 
şchiopătând uşor, şi o purtase pe holurile cuprinse de nebunie, cu 
servitorii ferindu-se din calea lor, în vreme ce Aedion îi conduse spre 
vechile ei camere. 

Nu se puteau duce în altă parte. Era mai bine să se stabilească în 
fosta cetate a inamicului decât să se retragă în apartamentul din 
depozit. 

O slujnică pe nume Philippa fu rugată să aibă grijă de prinţ, care 
își pierduse cunoștința ultima dată când îl văzuse Rowan - când 
plonjase spre pământ, iar vântul lui Rowan îi împiedicase căderea. 

El nu știa ce se întâmplase în castel. Printre lacrimi, Aelin nu-i 
spusese nimic. 

Aelin ieşise înainte ca Rowan să ajungă în apartamentul ei imens 
şi nu se mișcase nici când acesta lovi cu piciorul ușa închisă. Durerea îi 
mistuise piciorul, vindecarea superficială abia închizând rana, însă lui 
nu îi păsa. De îndată ce o așezase pe Aelin pe pat, îi simţise din nou 
mirosul lui Lorcan și se întorsese, mârâind. 

Dar cineva era deja în fața lui Lorcan, blocând drumul 
războinicului spre odaia reginei. Lysandra. 


— Pot să te ajut? spusese dulce curtezana. Rochia îi era făcută 
bucăţi, iar ea era plină de sânge roșu şi negru, dar îşi ținea capul ridicat 
şi spatele drept. Ajunsese până la etajele superioare ale castelului de 
piatră, înainte ca acela de cleștar, de deasupra, să explodeze. Și nu 
părea să vrea să plece curând. 

Rowan proiectase un scut de aer aspru în jurul camerei lui Aelin, 
iar Lorcan se uitase nepăsător, de sus, la Lysandra, cu fața împroşcată 
de sânge. 

— Afară din calea mea, Theriano! 

Lysandra ridicase o mână delicată - iar Lorcan se oprise. Ea își 
apăsase stomacul cu cealaltă mână, albindu-se la faţă. 

— Ai uitat să spui „te rog“, spuse ea, zâmbind. 

Lorcan o privise. 

— Nu am timp de aşa ceva. Voi să o ocolească, să o împingă într-o 
parte. 

Lysandra vomitase sânge negru peste el. 

Rowan nu știuse dacă să râdă sau să se retragă în clipa în care 
Lysandra, gâfâind, se holbase la Lorcan și la sângele de pe gâtul și 
pieptul lui. Încet, mult prea încet, Lorcan se privise. 

Ea îşi acoperise gura cu o mână. 

— Îmi pare - foarte rău... 

Lorcan nici măcar nu se dăduse la o parte când Lysandra vomită 
din nou pe el, sângele negru și mizeria ajungând acum pe războinic şi 
pe podeaua de marmură. Ochii negri ai lui Lorcan licăriseră. 

Rowan hotărâse să le facă amândurora o favoare și li se alătură în 
anticameră, închizând uşa de la dormitorul reginei în spatele lui și 
ocolind balta de sânge, fiere şi mizerie. 

Lysandrei îi venise iar să vomite și, cuminte, se îndreptase spre 
ceea ce părea a fi o baie, dincolo de foaier. 

Părea că toți oamenii şi demonii pe care îi distrusese îi dăduseră 
peste cap stomacul ei de om. Sunetele pe care le scoase se prelinseră pe 
sub ușa de la baie. 

— Ai meritat-o, spusese Rowan. 

Lorcan nici măcar nu clipise. 

— Astea sunt mulțumirile pe care le primesc? 

Rowan se sprijinise de perete, încrucișându-și brațele și evitând 
să-şi lase greutatea pe piciorul care i se vindeca. 


— Ştiai că vom încerca să folosim acele tuneluri şi, totuși, ne-ai 
minţit că javrele Wyrd erau moarte. Ar trebui să-ți rup gâtul. 

— Dă-i drumul! Încearcă! 

Rowan rămăsese sprijinit de ușă, calculând fiecare mișcare a 
fostului său comandant. Să se lupte, aici și acum, ar fi fost prea 
periculos, având în vedere că, în camera din spatele lui, se afla regina 
lui, leșinată. 

— Nu mi-ar fi păsat, dacă ar fi fost vorba doar despre mine. Dar, 
când m-ai lăsat să cad în capcană, ai pus în pericol viața reginei mele... 

— Se pare că s-a descurcat foarte bine... 

—...Şi viaţa unui frate de la Curtea mea. 

Lorcan își strânsese buzele - ușor. 

— De asta ai venit să ne ajuţi, nu-i aşa? spusese Rowan. L-ai văzut 
pe Aedion când am părăsit apartamentul. 

— Nu știam că fiul lui Gavriel se va afla în acel tunel, cu tine. Mi- 
am dat seama când era prea târziu. 

Desigur, Lorcan nu i-ar fi avertizat niciodată în privința capcanei 
dacă ar fi aflat că Aedion avea să fie acolo. Lorcan nu ar fi recunoscut 
nici într-o mie de ani că greşise. 

— Nu ştiam că îţi pasă. 

— Gavriel încă e fratele meu, zise Lorcan, cu ochi scânteietori. 
Dacă i-aş fi lăsat fiul să moară, mi-aş fi pierdut onoarea în faţa lui. 

O făcuse doar pentru onoare, pentru legătura de sânge dintre ei - 
nu ca să salveze acest continent. Aceeaşi legătură perversă îl îndemna 
acum să distrugă cheile, înainte ca Maeve să poată intra în posesia lor. 
Rowan nu avea nicio îndoială că Lorcan voia să o facă, chiar dacă, mai 
târziu, Maeve urma să-l ucidă pentru asta. 

— Ce faci aici, Lorcan? Nu ai obținut ce-ai vrut? 

O întrebare sinceră - și un avertisment. Bărbatul era acum în 
apartamentul reginei sale, mai aproape decât ar fi ajuns vreodată 
oamenii de la Curtea ei. În mintea lui, Rowan începuse numărătoarea 
inversă. Treizeci de secunde i se păreau multe. Apoi, avea să-l arunce 
afară pe Lorcan. 

— Nu s-a terminat, spusese războinicul. Nici pe departe. 

Rowan se încruntase. 

— Ameninţări deșarte? Dar Lorcan nu făcuse altceva decât să 
ridice din umeri și să plece, plin de voma Lysandrei, şi nu se uitase 
înapoi, înainte să dispară pe hol. 


Asta se întâmplase cu trei zile în urmă. De atunci, Rowan nu-l mai 
văzuse sau mirosise pe Lorcan. Din fericire, Lysandra încetase să-și mai 
verse măruntaiele - sau pe ale altcuiva. Theriana revendicase o cameră 
de partea cealaltă a holului, între două încăperi în care Prinţul 
Moștenitor şi Chaol încă mai dormeau. 

După ce făcuseră Aelin și Prinţul Moştenitor, după magia pe care 
o exercitaseră atât singuri, cât şi împreună, nu era de mirare că 
dormeau de trei zile. 

Totuși, asta îl înnebunea pe Rowan. Trebuia să-i spună atât de 
multe lucruri - deși, probabil, doar să o întrebe cum naiba fusese 
înjunghiată în coaste. Se vindecase singură, iar el nici măcar nu ar fi 
ştiut, dacă nu ar fi văzut tăieturile de pe spatele, braţele și părțile 
laterale ale costumului ei negru de asasin. 

Când tămăduitoarea o cercetase pe regina care dormea, 
descoperise că Aelin se vindecase prea repede, prea cu disperare - și că 
îşi cicatrizase rana în jurul unor cioburi de sticlă din spate. Văzând-o pe 
tămăduitoare cum o dezbrăcă şi, apoi, deschizând cu grijă zecile de răni 
mici, ca să scoată cioburile, aproape că îi veni să dărâme pereţii. Aelin 
dormi în tot acest timp, ceea ce el presupuse că era o binecuvântare, 
având în vedere cât de adânc trebuia să „sape“ tămă- duitoarea, ca să 
scoată cioburile. 

„E norocoasă că nu i-au atins ceva vital”, spusese femeia. 

Odată scoase toate, Rowan îşi folosise magia slabă ca să îi vindece 
lent - atât de lent, la naiba - rănile. I se stricase tatuajul de pe spate. 
Trebuia să i-l refacă, după ce avea să își revină. Și să o înveţe mai multe 
despre vindecarea pe câmpul de luptă. Asta dacă avea să se mai 
trezească vreodată. 

Stând pe un scaun lângă patul ei, Rowan își scoase cizmele şi își 
masă ușor piciorul care încă îl mai durea. Aedion tocmai terminase de 
dat un raport privind starea actuală a castelului. Trei zile mai târziu, 
generalul tot nu vorbise despre ceea ce se întâmplase - că fusese 
dispus să-şi dea viața pentru a-l proteja pe Rowan de soldații Valg 
pedeştri sau că regele Adarlanului era mort. În privinţa primului lucru, 
Rowan îi mulțumise în singurul mod pe care îl ştia: oferindu-i lui 
Aedion unul dintre propriile sale pumnale, făurite de unul dintre cei 
mai buni fierari din Doranelle. La început, Aedion refuzase, insistând că 
nu avea nevoie de mulţumiri, dar, de atunci, îl purtase mereu cu el. 


Cât despre cea de-a doua chestiune... Rowan întrebase, o singură 
dată, ce părere avea generalul despre faptul că regele era mort. Aedion 
îi spusese, pur și simplu, că își dorea ca nenorocitul să fi suferit mai 
mult, dar că îi convenea că era mort. Rowan se întreba dacă vorbea 
serios, dar Aedion urma să îi vorbească atunci când avea să fie pregătit. 
Magia nu putea să vindece toate rănile. Rowan ştia asta prea bine. Dar 
se vindecau. În cele din urmă. 

Și rănile castelului și ale orașului - și acelea aveau să se vindece. 
Rămăsese pe câmpuri de luptă după încetarea crimelor, pe pământul 
încă îmbibat cu sânge, şi trăise să vadă cicatricele oamenilor și ale 
ținutului vindecându-se încet, deceniu după deceniu. 

Tot așa avea să se vindece şi Riftholdul. 

Chiar dacă cel mai recent raport al lui Aedion privind castelul era 
sumbru. Cei mai mulți slujitori, împreună cu câţiva curteni, 
supraviețuiseră, dar părea că destui dintre cei care rămăseseră la Curte 
- curteni despre care Aedion aflase că erau niște nenorociţi uneltitori, 
fără valoare - muriseră. Ca și cum prinţul ar fi făcut curat în castel. 

Acest gând îl făcu pe Rowan să se cutremure, uitându-se la ușile 
pe care plecase Aedion. Prințul Moștenitor avea o putere 
extraordinară. Rowan nu mai văzuse niciodată așa ceva. Trebuia să 
găsească o cale să o exerseze - să o stăpânească - sau să riște să îl 
distrugă. 

Și Aelin - acea nebună extraordinară - riscase enorm unindu-și 
puterea cu a lui. Magia brută a prințului putea să îmbrace orice formă. 
Aelin ar fi putut să se mistuie într-o secundă. 

Rowan întoarse capul și o privi. 

Și o văzu pe Aelin făcând același lucru. 


— Salvez lumea, zise Aelin greoi, şi totuși, când mă trezesc, 
descopăr că eşti nervos. 

— Am salvat-o cu toții, în grup, spuse Rowan, de pe un scaun din 
apropiere. Şi sunt nervos din douăzeci de motive diferite, iar 
majoritatea au legătură cu faptul că ai luat cele mai nesăbuite hotărâri 
pe care... 

— Dorian, izbucni ea. Dorian e... 

— Este bine. Doarme. Doarme de când ai adormit și tu. 


— Chaol... 

— Doarme. Își revine. Dar e în viață. 

O greutate i se luă de pe umeri. Și, apoi... se uită la prințul Fae și 
îşi dădu seama că nu era rănit, că se afla în vechea ei cameră, că nu erau 
în lanțuri și că nu purtau coliere și că regele... Vorbele regelui de 
dinainte să moară... 

— Inimă-de-foc, murmură Rowan, ridicându-se de pe scaun, dar 
ea scutură din cap. Din cauza mişcării, îşi simți capul zvâcnind. 

Inspiră ca să se liniştească, ştergându-se la ochi. Pe toți zeii, o 
durea brațul, o durea spatele, o dureau coastele... 

— Fără lacrimi, spuse ea. Fără plânsete. Își coborî mâinile spre 
pături. Povesteşte-mi tot. 

Ceea ce și făcu. Îi spuse despre focul-iadului, despre câinii Wyrd şi 
despre Lorcan. Şi, apoi, despre organizarea şi vindecările din ultimele 
trei zile, despre faptul că Lysandra îi speria pe toți, transformându-se 
într-un leopard-fantomă ori de câte ori unul dintre curtenii lui Dorian 
întrecea măsura. 

— Dacă nu poţi să vorbeşti despre asta, spuse Rowan, după ce 
termină, nu... 

— Trebuie să vorbesc despre asta. Cu el - chiar dacă numai cu el. 
Cuvintele se rostogoliră, iar ea nu plânse când îi explică ceea ce spusese 
regele, ce afirmase. Ceea ce făcuse Dorian. În tot acest timp, Rowan o 
ascultă atent, tras la faţă. Trei zile? întrebă ea, în cele din urmă. 

Rowan încuviință dând solemn din cap. 

— Singurul mod prin care l-am împiedicat pe Aedion să distrugă 
mobila a fost să-l distrag, să-l las să se ocupe de castel. 

Îi întâlni ochii verzi, el deschise din nou gura, iar ea scoase un mic 
zgomot. 

— Înainte să mai vorbim şi despre altceva... Se uită la uşă. Trebuie 
să mă ajuţi să ajung la baie. Altfel, voi face pe mine. 

Rowan izbucni în râs. 

Când se ridică, îi aruncă o privire răutăcioasă, mișcarea facând-o 
să simtă agonia, epuizând-o. În afară de lenjeria de corp cu care o 
îmbrăcase cineva, nu mai purta nimic altceva, dar presupunea că era 
destul de decentă. Oricum o văzuse dezbrăcată. 

Rowan o ajută chicotind încă, lăsând-o să se sprijine de el, în 
vreme ce ea încerca să-și folosească picioarele - inutile, care tremurau 
ca ale unui pui de cerb nou-născut. Dură atât de mult să facă trei pași, 


încât nu obiectă când el o luă în braţe și o duse până la baie. Ea mârâi 
când încercă să o aşeze pe vasul de toaletă, iar el se îndepărtă cu 
mâinile întinse, cu ochii licărindu-i, de parcă i-ar fi spus: „Poţi să mă 
învinuiești că am încercat? Ai fi putut să cazi înăuntru.” 

El mai râse o dată când citi obscenităţile din privirea ei şi, după ce 
termină, ea reuși să se ridice și să facă trei pași până la ușă, înainte ca el 
să o ia din nou în braţe. Nu șchiopăta, își dădu ea seama - din fericire, 
piciorul lui era aproape vindecat. Îl cuprinse cu braţele, își lipi faţa de 
gâtul lui când o cără spre pat și îi mirosi parfumul. În clipa în care voi 
să o lase jos, se agăță de el, o rugăminte tăcută. 

Așa că Rowan se aşeză pe pat, ţinând-o în poală, îşi întinse 
picioarele şi își făcu loc printre șirurile de perne. Pentru o clipă, tăcură. 

— Aşadar, asta era camera ta. Şi acela era pasajul secret, spuse el 
apoi. 

Acum foarte multă vreme, când era o cu totul altă persoană. 

— Nu pari impresionat. 

— După toate poveştile tale, mi se pare atât de... obișnuită. 

— Majoritatea lumii nu ar considera că acest castel e unul 
obişnuit. 

Un râs uşor îi încălzi părul. Ea îi atinse pielea gâtului cu nasul. 

— Credeam că ești pe moarte, spuse el dur. 

ÎI ținu mai strâns, chiar dacă asta îi cauză dureri de spate. 

— Eram. 

— Te rog să nu mai faci asta niciodată. 

Fu rândul ei să pufnească în râs. 

— Data viitoare, Îl voi ruga pe Dorian să nu mă înjunghie. 

Însă Rowan se retrase, cercetându-i chipul. 

— Am simțit când a făcut-o - am simțit fiecare secundă. Mi-am 
ieșit din minți. 

Cu un deget, ea îi mângâie obrazul. 

— Credeam că ţi s-a întâmplat și ție ceva - credeam că erai mort 
sau rănit. Şi faptul că nu am putut să vin după tine m-a ucis. 

— Când va mai fi nevoie să salvăm lumea, o vom face împreună. 

Ea zâmbi uşor. 

— S-a făcut. 

El îşi mişcă braţul, ca să poată să-i dea părul pe spate. Degetele îi 
zăboviră de-a lungul maxilarului ei. 


— Şi tu mă faci să vreau să trăiesc, Aelin Galathynius, spuse el. Nu 
să exist - ci să trăiesc. Îi cuprinse obrazul și inspiră adânc - ca şi cum, 
în ultimele trei zile, s-ar fi gândit la fiecare cuvânt de nenumărate ori. 
Am petrecut secole rătăcind prin lume, din imperii și regate până în 
pustiuri, fără să mă așez undeva, fără să mă opresc - nici măcar pentru 
o clipă. Am privit întotdeauna spre orizont, între- bându-mă mereu ce 
mă aştepta dincolo de următorul ocean, peste următorul munte. Dar 
cred... cred că, în tot acel timp, în toate acele secole, te-am căutat doar 
pe tine. 

Îi şterse o lacrimă, iar Aelin se uită la Prinţul Fae care o ţinea - la 
prietenul ei, care călătorise alături de ea prin întuneric, disperare, 
gheaţă şi foc. Nu ştia care din ei se mișcase primul, dar gura lui Rowan 
o acoperi pe a ei, iar Aelin îl apucă de cămașă, trăgându-l mai aproape, 
revendicându-l aşa cum o revendică el. 

O strânse mai tare în brațe, dar cu grijă - atât de atent la rănile 
care o dureau. Îi atinse limba cu a lui, iar ea deschise gura. Fiecare 
mișcare a buzelor era o șoaptă a ceea ce urma să vină odată ce aveau să 
se vindece amândoi: și o promisiune. 

Sărutul fu unul lent - şi prelung. De parcă ar fi avut tot timpul din 
lume la dispoziţie. 

Ca și cum ar fi fost singurii de pe pământ. 


Dându-și seama că uitase să-i spună lui Rowan despre scrisoarea 
pe care o primise de la legiunea Bane, Aedion Ashryver intră în 
camerele lui Aelin la timp ca să vadă că era trează - în cele din urmă, 
trează, şi cu faţa ridicată spre a lui Rowan. Ei stăteau pe pat, Aelin în 
poala lui Rowan, războinicul Fae ținând-o în braţe și uitându-se la ea 
aşa cum merita să fie privită. Și, când se sărutară profund, fără să 
ezite... 

Rowan nici măcar nu se uită în direcţia lui Aedion înainte ca un 
vânt să treacă prin cameră, trântindu-i lui Aedion uşa în față. Înţelese 
aluzia. 

Un miros feminin straniu, mereu schimbător, îl lovi, iar Aedion o 
descoperi pe Lysandra sprijinindu-se de ușa din hol. Lacrimile îi 
străluceau în ochi, chiar dacă zâmbea. Ea se uită la ușa închisă 

dormitorului, ca şi când încă ar fi putut să-i vadă pe prinț şi pe regină 
înăuntru. 

— Asta, spuse ea mai mult ca pentru sine. Asta am de gând să 
găsesc şi eu într-o zi. 

— Un războinic Fae superb? întrebă Aedion, mișcându-se uşor. 

Lysandra chicoti, ștergându-și lacrimile, şi îi aruncă o privire cu 
înţeles, înainte de a se îndepărta. 

Aparent, inelul de aur al lui Dorian dispăruse - și Aelin știa exact 
cine o lovise la ceafă, leșinând o scurtă perioadă de timp, în vreme ce 
castelul se prăbușea. 

Nu știa de ce Lorcan nu o omorâse, dar nu îi păsa în mod deosebit 
- nu când el dispăruse de mult. Presupunea că nu promisese niciodată 
să nu fure inelul înapoi. Deşi nici nu îi pusese să verifice dacă Amuleta 
din Orynth nu era un fals. Păcat că nu avea să fie acolo, să-i vadă fața 
când urma să-și dea seama de asta. 

Gândul fu suficient încât să o facă pe Aelin să zâmbească a doua 
zi, în ciuda uşii în faţa căreia se afla - în ciuda celui care o aștepta în 
spatele acesteia. 

Rowan zăbovea în capătul holului, păzind singura intrare sau 
ieşire. Făcu un semn cu capul în direcţia ei și, chiar de la distanţă, ea îi 
citi cuvintele în privire: „Sunt chiar aici. Strigă-mă și vin.“ 

Ea îşi dădu ochii peste cap. „Eşti o bestie arogantă și teritorială!” 

Nu mai știa cât timp se sărutaseră, cât timp se pierduse în el. Dar, 
apoi, îi luase mâna și i-o aşezase pe pieptul ei, iar el mârâise într-un fel 
care o făcuse să-și îndoaie degetele de la picioare şi să-și arcuiască 
spatele... după care tresărise în faţa durerii care încă licărea în trupul 
ei. 

El se retrăsese şi, când ea încercase să îl convingă să continue, îi 
spusese că nu îl interesa să se culce cu o invalidă și că, de vreme ce 
aşteptaseră atât de mult timp, putea să se calmeze şi să mai aștepte. 
Până când avea să poată ține pasul cu el, adăugase cu un rânjet 
periculos. 

Aelin alungă gândul, uitându-se încă o dată în direcţia lui Rowan, 
expiră adânc și apăsă mânerul. 

El stătea lângă fereastra care dădea spre grădinile distruse, în 
care servitorii se străduiau să repare pagubele catastrofale pe care le 
cauzase. 


— Bună, Dorian! zise ea. 


CAPITOLUL 84 


Dorian Havilliard se trezise singur, într-o cameră pe care nu o 
recunoștea. 

Dar era liber, chiar dacă avea gâtul pătat de o porțiune de piele 
palidă. 

Pentru o vreme, stătuse întins în pat, ascultând. Nu se auzeau 
țipete. Nici plânsete. Doar câteva păsări, care ciripeau într-o doară la 
fereastră; soarele de vară pătrundea înăuntru și... era tăcere. Pace. 

Îşi simţea capul atât de gol. Se simțea atât de golit. Își dusese 
chiar o mână în dreptul inimii, să vadă dacă mai bătea. 

Restul era o ceaţă - și se pierdu în ea, în loc să se gândească la 
acel gol. Făcu baie, se îmbrăcă și vorbi cu Aedion Ashryver, care se uită 
la el de parcă ar fi avut trei capete și care, aparent, era acum 
responsabil cu securitatea castelului. 

Chaol era în viață, dar încă se recupera, îi spuse generalul. Nu era 
încă treaz - și, poate că era un lucru bun, deoarece Dorian nu știa cum 
avea să dea ochii cu prietenul lui, cum avea să îi explice totul. Cu toate 
că cea mai mare parte era alcătuită din frânturi de amintiri, din 
fragmente despre care ştia că urmau să-l distrugă și mai mult, dacă le- 
ar fi pus vreodată cap la cap. 

Câteva ore mai târziu, Dorian era încă în acel dormitor, facându-și 
curaj să cerceteze ceea ce făcuse. Castelul pe care îl distrusese; oamenii 
pe care îi omorâse. Văzuse zidul: dovada puterii inamicei sale... și 
îndurarea. 

Nu a inamicei sale. Ci a lui Aelin. 

— Bună, Dorian, spuse ea. 

Când uşa se închise în urma ei, el se întoarse de la fereastră. Aelin 
zăbovi lângă ușă, într-o tunică de un albastru intens și auriu, descheiată 
cu o grație neglijentă la gât, cu părul până la umeri liber, cu cizmele-i 
maro uzate. Dar poziţia ei, felul în care stătea neclintită... Îl privea o 
regină. 

El nu știa ce să spună. De unde să înceapă. 

Se îndreptă spre locul în care stătea el. 


— Cum te simţi? 

Până și felul în care vorbea era uşor diferit. Deja auzise ce le 
spusese oamenilor lui, amenințările pe care le făcuse şi ordinea pe care 
o ceruse. 

— Bine, reuşi el să spună. Magia se mişca adânc în sinea lui, dar 
abia era mai puternică decât o şoaptă, de parcă ar fi fost pe terminate. 
De parcă ar fi fost la fel de goală ca el. 

— Nu cumva te ascunzi aici, nu-i aşa? întrebă ea, cufundându-se 
într-unul dintre scaunele joase de pe covorul drăguţ, bogat ornamentat. 

— Oamenii tăi m-au adus aici, ca să poată să mă supravegheze, 
zise el, rămânând lângă fereastră. Nu ştiam că aveam voie să plec. 
Poate că era un lucru bun - având în vedere ce îl obligase demonul să 
facă. 

— Poţi să pleci oricând dorești. E castelul tău - regatul tău. 

— Este? îndrăzni el să întrebe. 

— Acum tu eşti regele Adarlanului, spuse ea încet, dar nu cu 
blândeţe. Desigur că este. 

Tatăl lui era mort. Nu mai rămăsese nici măcar un cadavru care 
să dezvăluie ce făcuseră în acea zi. 

Aelin declarase public faptul că îl omorâse, dar Dorian știa că el îi 
curmase viaţa tatălui său, când spulberase castelul. O făcuse pentru 
Chaol și pentru Sorscha, iar el ştia că ea își asumase crima pentru că, 
dacă le-ar fi spus oamenilor lui... dacă le-ar fi spus oamenilor lui că 
Dorian îşi ucisese tatăl... 

— Tot trebuie să fiu încoronat, spuse el în cele din urmă. Tatăl lui 
spusese niște lucruri atât de nebunești în acele ultime momente; 
lucruri care schimbau totul și nimic. 

Lăsându-se pe spate în scaun, ea își încrucișă picioarele, însă 
chipul ei nu trăda nimic familiar. 

— O spui de parcă speri să nu se întâmple. 

Dorian îşi înăbuşi impulsul de a-și atinge gâtul pentru a se 
convinge că acel colier nu mai exista și își încleştă mâinile la spate. 

— Merit să fiu rege, după tot ce am făcut? După tot ce s-a 
întâmplat? 

— Doar tu poţi să răspunzi la această întrebare. 

— Crezi ce a spus el? 

Aelin țâţâi. 

— Nu ştiu ce să cred. 


— Perrington se va război cu mine - cu noi. Faptul că sunt rege 
nu-i va opri armata. 

— Ne vom descurca. Expiră. Dar încoronarea ta ca rege e primul 
pas. 

Dincolo de fereastră, ziua era senină, luminoasă. Lumea se 
sfârşise şi începuse din nou și totuși, nimic nu se schimbase. Soarele tot 
avea să răsară și să apună, anotimpurile tot aveau să treacă, fără să le 
pese dacă el era liber sau înrobit, prinț sau rege, fără să le pese cine era 
în viață şi cine murise. Lumea avea să-şi urmeze cursul. Într-un fel, nu 
părea corect. 

— Ea a murit, spuse el cu o voce aspră, simțind cum camera îl 
zdrobea. Din cauza mea. 

Cu o mișcare grațioasă, Aelin se ridică şi se îndreptă spre locul în 
care el stătea lângă fereastră, doar ca să-l tragă pe canapea, lângă ea. 

— Va dura o vreme. Și s-ar putea să nu mai fie niciodată cum a 
fost. Dar tu... Îl apucă de mână, de parcă nu ar fi folosit acele mâini ca să 
o rănească şi să o mutileze, să o înjunghie. Vei învăţa să-i faci față și să 
înduri. Dorian, ceea ce s-a întâmplat nu a fost din vina ta. 

— Ba da. Am încercat să te ucid. Şi ce i s-a întâmplat lui Chaol... 

— A fost alegerea lui Chaol. El a ales să tragă de timp pentru tine 
- pentru că tatăl tău era vinovat. Tatăl tău și prințul Valg din el ţi-au 
făcut asta ţie şi lui Sorscha. 

Când auzi numele, Dorian aproape că vomită. Ar fi dezonorat-o 
dacă nu l-ar mai fi rostit niciodată, dacă nu ar mai fi vorbit niciodată 
despre ea, dar el nu ştia dacă ar fi putut să rostească acele două silabe 
fără ca o parte din el să moară mereu, la nesfârșit. 

— Ştiu că nu ai să mă crezi, continuă Aelin. Știu că nu vei crede ce 
ţi-am spus. Ştiu - şi e în regulă. Nu mă aştept să o faci. Când vei fi 
pregătit, voi fi aici. 

— Eşti regina Terrasenului. Nu vei putea. 

— Cine spune asta? Suntem stăpânii propriilor noastre vieţi - noi 
hotărâm cum să trecem mai departe. Îl strânse de mână. Dorian, eşti 
prietenul meu. 

Strălucirea unei amintiri din ceața întunericului, a durerii și a 
fricii. „M-am întors pentru tine.“ 

— Amândoi v-aţi întors, spuse el. 

Ea înghiţi. 


— M-ai scos din Endovier. M-am gândit că aş putea să-ți întorc 
favoarea. 

Dorian se uită la covor, la toate firele ţesute împreună. 

— Ce fac acum? Muriseră: femeia pe care o iubise - și bărbatul pe 
care îl urâse. Îi întâlni privirea. În acei ochi turcoaz nu se citeau nici 
calcule, nici răceală și nici milă. Doar o sinceritate neclintită, aşa cum 
existase încă de la început. Ce fac acum? 

— Luminează întunericul, spuse ea, înghițând înainte. 


Chaol Westall deschise ochii. 

Lumea de apoi semăna incredibil de mult cu un dormitor din 
castelul de piatră. 

Măcar nu simţea nicio durere. Nu ca durerea care îl doborâse, 
urmată de bezna cotropitoare şi de lumina albastră. Şi, apoi, de nimic. 

Probabil că ar fi cedat în faţa epuizării care ameninţa să-l facă din 
nou să-și piardă cunoştinţa, dar cineva - un bărbat - respiră aspru, iar 
Chaol întoarse capul. 

Când îl zări pe Dorian într-un scaun lângă pat, nu își găsi 
cuvintele. Umbre vineţii îi pătau zona de sub ochi; părul îi era 
nepieptănat, de parcă şi l-ar fi aranjat cu mâinile, dar - dincolo de vesta 
descheiată, nu era niciun colier. Ci doar o linie deschisă la culoare, care 
îi păta pielea aurie. 

Și ochii lui... Bântuiţi, dar limpezi. Vii. 

Vederea lui Chaol se înceţoșă. 

O făcuse. Aelin o făcuse. 

Chipul lui Chaol se scofâlci. 

— Nu mi-am dat seama că arăt atât de rău, spuse Dorian, cu o 
voce sinceră. 

Atunci, el ştiu - ştiu că demonul din interiorul prințului 
dispăruse. Chaol plânse. 

Dorian se ridică de pe scaun și căzu în genunchi, lângă pat. Îi 
apucă mâna lui Chaol, strângând-o când îşi lipi fruntea de a lui. 

— Erai mort, spuse prinţul, vocea spărgându-i-se. Credeam că 
erai mort. 

În cele din urmă, Chaol se stăpâni, iar Dorian se retrase suficient 
încât să-i cerceteze chipul. 


— Cred că am fost, zise el. Ce - ce s-a întâmplat? 

Așa că Dorian îi povesti. 

Aelin îi salvase orașul. Și îi salvase și lui viața, când îi strecurase 
Ochiul Elenei în buzunar. 

Dorian îl strânse un pic mai tare pe Chaol de mână. 

— Cum te simţi? 

— Obosit, recunoscu Chaol, flexându-și mâna liberă. Acolo unde îl 
nimerise explozia, pieptul îl durea, dar, în rest... Nu simţea nimic. Nu-și 
simţea picioarele. Degetele de la picioare. 

— Tămăduitoarele care au supravieţuit, zise Dorian foarte încet, 
au spus că ar trebui să fi murit. Coloana ta - cred că tatăl meu ţi-a rupt- 
o în câteva locuri. Au spus că Amithy ar fi putut să o... Mânia licări. 

— Dar ea a murit. 

Panica se strecură, încet și rece. Nu putea să se miște, nu putea... 

— Rowan ţi-a vindecat două dintre rănile de mai sus. Altfel, ai fi 
fost... paralizat - Dorian se înecă atunci când rosti cuvântul - de la gât 
în jos. Dar fractura de mai jos... Rowan a spus că e prea complexă şi nu 
a îndrăznit să încerce să o vindece, pentru că ar fi putut să 
înrăutățească situaţia. 

— Spune-mi că urmează un „dar“, reuși Chaol să zică. Dacă nu 
putea să meargă - dacă nu putea să se miște... 

— Nu vom risca să te trimitem în Wendlyn, nu când Maeve este 
acolo. Dar tămăduitoarele din Torre Cesme ar putea să o facă. 

— Nu mă duc pe Continentul Sudic. Nu acum, când îl recăpătase 
pe Dorian, nu acum că toţi supravieţuiseră, cumva. Voi aștepta aici o 
tămăduitoare. 

— Aici nu mai există tămăduitoare. Nu înzestrate cu magie. Tatăl 
meu şi Perrington le-au ucis. Răceala îi licări în ochii de safir. 

Chaol ştia că ceea ce afirmase tatăl lui și ceea ce îi făcuse Dorian, 
în ciuda acestui lucru, avea să îl bântuie pe prinţ o vreme. Nu pe prinț - 
pe rege. 

— Vindecătoarele din Torre Cesme ar putea fi singura ta şansă de 
a merge din nou, spuse Dorian. 

— Nu te părăsesc. Nu din nou. 

Dorian strânse din buze. 

— Chaol, nu m-ai părăsit niciodată. Scutură o dată din cap, făcând 
ca lacrimile să-i alunece pe obraji. Nu m-ai părăsit niciodată. 

Chaol îi strânse mâna prietenului său. 


Dorian se uită spre ușă cu o clipă înainte să se audă o bătaie 
nesigură şi zâmbi uşor. Chaol se întrebă ce anume îi permitea magia lui 
Dorian să detecteze. 

— A venit cineva să te vadă, spuse regele, ștergându-și lacrimile. 

Mânerul cobori încet, iar uşa se deschise, dezvăluind o mare de 
păr negru precum cerneala și un chip drăguţ, bronzat. Nesryn îl văzu 
pe Dorian și făcu o plecăciune adâncă, părul legănându-se odată cu ea. 

Dorian se ridică în picioare, făcându-i semn să înceteze. 

— Poate că Aedion e noul șef al securității castelului, dar 
domnișoara Faliq este, temporar, Căpitanul Gărzilor. Se pare că, pentru 
gărzi, stilul în care conduce Aedion este... Care e cuvântul, Nesryn? 

Buzele lui Nesryn zvâcniră, dar privirea îi era ațintită asupra lui 
Chaol, de parcă ar fi fost un miracol, o iluzie. 

— Contradictoriu, murmură Nesryn, îndreptându-se cu pași mari 
către el, îmbrăcată cu uniforma în roșu și auriu, care îi venea ca o 
mănuşă. 

— Din garda regelui nu a făcut parte niciodată o femeie, spuse 
Dorian, ducându-se spre ușă. Şi, de vreme ce acum ești Lordul Chaol 
Westfall, Mâna Regelui, am nevoie de cineva care să ocupe poziția. 
Tradiţii noi, pentru o nouă domnie. 

Chaol nu se mai uită la Nesryn, care îl privea mirată, ci se holbă la 
prietenul lui. 

— Poftim? 

Însă Dorian era la ușă, deschizând-o. 

— Dacă sunt obligat să fiu rege, atunci și tu îmi vei fi alături. Aşa 
că, du-te la vindecătoarele din Torre Cesme și vindecă-te repede, Chaol. 
Pentru că avem treabă de făcut. Regele îi aruncă rapid o privire lui 
Nesryn. Din fericire, ai deja un ghid cu experienţă. Apoi plecă. 

Chaol se uită la Nesryn, care îşi acoperea gura cu o mână. 

— Se pare că, până la urmă, voi sfârși prin a-mi încălca 
promisiunea față de tine, spuse el. De vreme ce eu chiar nu pot să 
părăsesc acest castel. 

Ea izbucni în plâns. 

— Adu-mi aminte să nu mai glumesc niciodată, spuse el, chiar 
dacă panica zdrobitoare şi cruntă îl cuprinse. Picioarele lui - nu. Nu... 
Nu l-ar fi trimis la Torre Cesme dacă nu ar fi știut că exista posibilitatea 
ca el să meargă din nou. Nu avea să accepte nicio altă alternativă. 

Umerii firavi ai lui Nesryn se zguduiră, în timp ce plângea. 


— Nesryn, murmură el. Nesryn - te rog. 

Ea alunecă pe podea, lângă patul lui, și îşi acoperi fața cu mâinile. 

— Când s-a dărâmat castelul, spuse ea cu o voce spartă, am crezut 
că ai murit. Şi, când am văzut cleştarul îndreptându-se către mine, am 
crezut că eu voi muri. Dar, apoi, a apărut focul și m-am rugat... M-am 
rugat să te fi salvat şi pe tine. 

Rowan fusese cel care făcuse asta, dar Chaol nu avea de gând să o 
corecteze. 

Îşi cobori mâinile, uitându-se, în cele din urmă, la trupul lui de 
sub pături. 

— Te vom face bine. Ne vom duce pe Continentul Sudic și le voi 
obliga să te vindece. Am văzut ce minuni pot să facă și ştiu că pot să te 
vindece. Și... 

El se întinse după mâna ei. 

— Nesryn. 

— Şi acum eşti lord, continuă ea, clătinând din cap. Adică, ai fost 
şi înainte, dar - acum eşti mâna dreaptă a regelui. Știu că este - știu că 
noi... 

— Vom găsi o soluție, spuse Chaol. 

În cele din urmă, ea îi întâlni privirea. 

— Nu aștept nimic de la tine... 

— Vom găsi o soluţie. S-ar putea să nu-ţi doreşti un bărbat infirm. 

Ea se retrase. 

— Nu mă insulta presupunând că sunt atât de superficială sau de 
nehotărâtă. 

El se înecă râzând. 

— Hai să avem o aventură, Nesryn Faliq! 


CAPITOLUL 85 


Elide nu se putu opri din plâns când vrăjitoarele zburară spre 
nord. 

Nu îi păsa că zbura sau că moartea se ivea de peste tot. 

Ceea ce făcuse Kaltain... Nu îndrăzni să deschidă pumnul, de 
teamă ca materialul și micuța piatră să nu fie luate de vânt. 


La apus, aterizară undeva în Oakwald. Lui Elide nu-i păsa nici de 
asta. Se întinse şi căzu într-un somn adânc, încă îmbrăcată cu rochia lui 
Kaltain, ţinând strâns în mână acea bucată de mantie. 

În timpul nopţii, cineva o acoperi cu o pelerină și, când se trezi, 
găsi un rând de haine - pantaloni de zbor, o cămașă, o pereche de 
nădragi, cizme - lângă ea. Vrăjitoarele dormeau, înconjurate de balaurii 
lor, o masă de mușchi și moarte. Niciuna dintre ele nu tresări când 
Elide se îndreptă cu paşi mari spre cel mai apropiat râu, dezbrăcă 
rochia și se așeză în apă, uitându-se la cele două bucăţi ale lanţului ei 
slăbit, care se legănau în curent, până când îi clănțăniră dinţii. 

După ce îmbrăcă hainele un pic mari, dar calde, Elide ascunse 
fâșia de material şi piatra dinăuntru într-unul dintre buzunarele 
interioare. 

Celaena Sardothien. Nu mai auzise niciodată acel nume - nu știa 
de unde să înceapă căutarea. Dar ca să-și răscumpere datoria față de 
Kaltain... 

— Nu-ţi irosi lacrimile cu ea, spuse Manon de la câțiva pași 
distanță, ţinând în mâinile-i curate o raniță. Probabil că, în noaptea 
precedentă, se curățase de sânge și de murdărie. Ştia ce făcea și nu a 
fost de dragul tău. 

Elide se șterse pe faţă. 

— Totuşi, ne-a salvat vieţile - și le-a curmat suferința acelor 
vrăjitoare nefericite din catacombe. 

— A făcut-o pentru ea. Ca să se elibereze. Și avea dreptul. După ce 
au făcut, avea dreptul să rupă întreaga lume blestemată în bucăți. 

În schimb, spulberase o treime din Morath. Manon avea dreptate. 
Lui Kaltain nu îi păsase dacă scăpaseră din calea exploziei. 

— Ce facem acum? 

— Noi ne întoarcem la Morath, spuse Manon simplu. Tu nu. 

Elide voi să vorbească. 

— Doar până aici am putut să te aducem, fără să trezim 
suspiciuni, zise Manon. Când ne vom întoarce, dacă unchiul tău a 
supravieţuit, îi voi spune că, probabil, ai fost incinerată în explozie. 

Explozie în care dispăruseră şi toate dovezile legate de ce 
făcuseră Manon și Cele Treisprezece pentru a o scoate din temnițe. 

Dar să o lase aici... Lumea se deschise larg și violent în jurul ei. 

— Unde mă voi duce? şopti Elide. Erau înconjurate de păduri și 
dealuri nesfârșite. Eu - nu știu să citesc și nu am nicio hartă. 


— Du-te unde vrei, dar, dacă aș fi în locul tău, m-aş îndrepta spre 
nord și nu aş ieşi din pădure. Nu te apropia de munţi. Mergi înainte, 
până ajungi în Terrasen. 

Asta nu făcuse niciodată parte din plan. 

— Dar - dar regele - Vernon... 

— Regele Adarlanului este mort, zise Manon. Lumea se opri. Aelin 
Galathynius l-a omorât și i-a spulberat castelul de cleștar. 

Elide îşi acoperi gura cu o mână, clătinând din cap. Aelin... Aelin... 

— A fost ajutată de Prinţul Aedion Ashryver, continuă Manon. 

Elide începu să suspine. 

— Şi se zvoneşte că Lordul Ren Allsbrook lucrează în Nord, 
printre rebeli. 

Elide îşi îngropă fața în mâini. Apoi, simţi pe umăr o mână dură, 
cu unghii de fier. O atingere ușoară. 

— Speranţă, îi spuse Manon încet. 

Elide își coborî mâinile şi o văzu pe vrăjitoare zâmbindu-i. Abia 
dacă își mişcă buzele, dar - era un zâmbet, blând și încântător. Elide se 
întrebă dacă Manon avea habar că zâmbea. Dar să se ducă în Terrasen... 

— Lucrurile se vor înrăutăţi, nu-i aşa? spuse Elide. 

Manon încuviință, dând din cap aproape imperceptibil. 

Sud - încă putea să se ducă în sud, să fugă foarte, foarte departe. 
Acum, că Vernon o credea moartă, nimeni nu avea să vină să o caute. 
Dar Aelin era în viaţă. Și puternică. Și, poate că era vremea să nu mai 
viseze la fugă. 

Să o găsească pe Celaena Sardothien - urma să o facă, să o 
onoreze pe Kaltain și darul pe care i-l făcuse, să le onoreze pe fetele ca 
ele, încuiate în turnuri în care nu vorbea nimeni în numele lor, în care 
nimeni nu își amintea de ele. 

Dar Manon își amintise de ea. 

Nu - nu avea să fugă. 

— Elide, du-te spre nord, îi spuse Manon, citind hotărârea în ochii 
lui Elide şi întinzându-i ranița. Sunt în Rifthold, dar pun pariu că nu vor 
mai sta mult acolo. Du-te în Terrasen și nu ieși în evidenţă. Evită 
drumurile și hanurile. În raniță ai bani, dar cheltuieşte-i cu grijă. Să 
minţi, să furi şi să înșeli, dacă eşti nevoită, dar să ajungi în Terrasen. 
Regina ta va fi acolo. Ți-aş sugera să nu-i menționezi nimic despre 
moștenirea mamei tale. 

Elide se gândi la asta, punându-și ranița pe umăr. 


— Să ai sânge Cioc-negru nu mi se pare un lucru atât de oribil, 
spuse ea încet. 

Acei ochi aurii se apropiară. 

— Nu, zise Manon. Nu, nu este. 

— Cum pot să îți mulțumesc? 

— Îi eram deja datoare cuiva, rosti Manon, clătinând din cap când 
Elide voi să-i pună mai multe întrebări. Vrăjitoarea îi dădu trei 
pumnale, arătându-i cum să ascundă unul în cizmă, cum să păstreze 
unul în raniţă şi cum să-l ţină pe celălalt în teacă, la şold. În cele din 
urmă, îi porunci lui Elide să-și scoată cizmele, dezvăluind cătușele pe 
care le strecurase înăuntru. Manon scoase un şperaclu și îi desfăcu 
lanțurile care încă-i cuprindeau gleznele. 

Aerul rece și blând îi mângâie pielea goală, iar Elide își mușcă 
buza, ca să nu plângă din nou, când încălță iar cizmele. 

Printre copaci, balaurii căscau şi mormăiau, iar sunetele Celor 
Treisprezece râzând zburară pe lângă ele. Manon se uită către acestea, 
afișând încă o dată acel zâmbet ușor. Când Manon se întoarse, 
moștenitoarea clanului de vrăjitoare Cioc-negru vorbi din nou. 

— Când va veni războiul - ceea ce se va întâmpla, dacă Perrington 
a supravieţuit - ar trebui să speri că nu mă vei mai vedea vreodată, 
Elide Lochan. 

— Chiar şi așa, sper că o voi face, spuse Elide. Se înclină în fața 
Aripii Conducătoare. 

Și, spre surprinderea ei, şi Manon făcu o plecăciune. 

— Către Nord, îi zise Manon, iar Elide presupuse că era felul ei de 
a-şi lua rămas-bun. 

— Către Nord, repetă Elide și se pierdu printre copaci. 

După câteva minute, nu le mai auzea pe vrăjitoare şi pe balaurii 
lor, intrând în pădurea Oakwald. 

Mergând, apucă strâns curelele raniței. Deodată, animalele 
tăcură, iar frunzele foşniră și șoptiră. O clipă mai târziu, treisprezece 
umbre mari trecură pe deasupra capului ei. Una dintre ele - cea mai 
mică - zăbovi, întorcându-se pentru a doua oară, ca în semn de rămas- 
bun. Elide nu știa dacă Abraxos vedea printre coroanele copacilor, dar, 
oricum, la rândul ei, îi ridică o mână. Un strigăt feroce, de bucurie, îi 
răspunse și, apoi, umbra dispăru. 

Către Nord. Spre Terassen. Să lupte, nu să fugă. Spre Aelin, şi Ren, 
şi Aedion - mai mare, puternică şi în viață. 


Nu știa cât de mult avea de mers sau cât de departe avea să 
ajungă, dar avea să reuşească. Nu intenţiona să privească înapoi. 

Mergând pe sub copaci, cu pădurea bâzâind în jurul ei, Elide 
apăsă cu mâna buzunarul din haina ei de piele, simțind umflătura tare, 
ascunsă acolo. Şoptind, se rugă lui Anneith să îi dea înțelepciune şi să o 
ghideze - şi ar fi putut să jure că o mână caldă îi atinse fruntea, ca și 
când i-ar fi răspuns. Îi îndreptă spatele şi-i ridică bărbia. 

Șchiopătând, Elide porni pe lungul drum spre casă. 


CAPITOLUL 86 


— Sunt ultimele tale haine, spuse Lysandra, împingând cu 
piciorul cufărul tocmai adus de una dintre slujnice. Credeam că eu am o 
problemă cu cumpărăturile. Nu arunci nimic, niciodată? 

De pe sofaua de catifea din mijlocul odăii, Aelin scoase limba. 

— Îţi mulțumesc pentru că le-ai adus pe toate, spuse ea. 

Nu avea rost să despacheteze hainele pe care Lysandra i le 
adusese din vechiul ei apartament, tot așa cum nu avea rost să se 
întoarcă acolo. Faptul că Aelin nu se îndurase să-l lase singur pe Dorian 
nu era de ajutor. Chiar dacă, în cele din urmă, îl convinsese să iasă din 
acea cameră și să se plimbe prin jurul castelului. Arăta ca un mort viu, 
mai ales cu linia aceea albă din jurul gâtului său auriu. Presupunea că 
avea tot dreptul să arate așa. 

Îl aşteptase în faţa camerei lui Chaol. Auzindu-l, în sfârșit, vorbind 
pe Chaol, o chemase pe Nesryn de îndată ce își stăpânise lacrimile de 
uşurare, care ameninţaseră să o copleșească. După ce Dorian ieșise, 
când se uitase la ea, iar zâmbetul îi dispăruse, îl condusese pe rege 
înapoi în dormitorul lui şi îi ţinuse companie o bună vreme. 

Vina - pentru Dorian, asta avea să fie o povară la fel de grea ca 
durerea sa. 

Lysandra îşi puse mâinile în șolduri. 

— Mai ai alte sarcini pentru mine, înainte să o recuperez mâine 
pe Evangeline? 

Aelin îi datora Lysandrei mai multe decât putea să exprime, dar... 
Scoase o cutiuţă din buzunar. 


— Una singură, spuse Aelin, întinzând cutia Lysandrei. Probabil 
că, mai târziu, mă vei urî pentru asta. Dar poţi să începi prin a spune 
„da“. 

— Mă ceri de soție? Cât de neașteptat. Lysandra luă cutia, dar nu 
o deschise. 

Aelin flutură o mână, inima bătându-i cu putere. 

— Deschide-o! 

Cu grijă şi încruntându-se, Lysandra o deschise și, văzând inelul, 
își înclină capul într-o parte - o mișcare specifică unei feline. 

— Aelin Galathynius, chiar mă ceri de soție? 

Aelin îşi privi prietena. 

— În Nord, este un teritoriu, o bucăţică de pământ fertil care, în 
trecut, a aparținut familiei Allsbrook. Aedion m-a informat că familia 
Allsbrook nu-l mai folosește, așa că, de o vreme, e neocupat. Aelin 
ridică din umeri. l-ar prinde bine o stăpână. 

Lysandra se albi la față. 

— Poftim? 

— Este plin de leoparzi-fantomă - de aici şi gravura de pe inel. 
Dar, presupun că dacă există cineva în stare să se ocupe de ei, tu ai fi 
aceea. 

Lysandrei îi tremurară mâinile. 

— Şi - şi simbolul cheii, de deasupra leopardului? 

— E ca să îţi aducă aminte cine îți controlează libertatea. Tu. 

Lysandra îşi acoperi gura, holbându-se la inel, apoi la Aelin. 

— Ai înnebunit? 

— Probabil că asta ar crede majoritatea oamenilor. Dar, de vreme 
ce familia Allsbrook a eliberat terenul, în mod oficial, cu ani în urmă, 
pot să te desemnez stăpâna acestuia. Și pe Evangeline ca moștenitoarea 
ta, dacă vrei. 

În afară de a o recupera pe Evangeline, prietena ei nu îi 
comunicase niciun plan în ceea ce o privea pe ea sau pe protejata ei, nu 
ceruse să vină cu ele, să o ia de la capăt într-un ținut nou, într-un nou 
regat. Aelin sperase că asta însemna că ea voia să li se alăture în 
Terrasen, dar... 

Lysandra se prăbuși pe covor, uitându-se la cutie, la inel. 

— Ştiu că va fi mult de muncă... 

— Nu merit asta. Nimeni nu va dori vreodată să mă slujească. 
Oamenii tăi te vor disprețui pentru că m-ai desemnat pe mine. 


Aelin alunecă pe podea, atingându-și genunchii de ai prietenei 
sale, și luă cutia din mâinile tremurânde ale acesteia. Scoase inelul de 
aur pe care îl comandase acum câteva săptămâni. Fusese gata abia în 
această dimineaţă, când Aelin şi Rowan se strecuraseră ca să îl ia, 
împreună cu adevărata cheie Wyrd. 

— Nimeni nu merită asta mai mult, spuse Aelin luând-o de mână 
pe prietena ei și punându-i inelul pe deget. Nu-mi doresc pe altcineva 
să-mi păzească spatele. Dacă oamenii mei nu pot să vadă valoarea unei 
femei care s-a vândut ca sclavă de dragul unui copil, care mi-a apărat 
Curtea fără să se gândească la viaţa ei, atunci nu sunt oamenii mei. Și 
pot să ardă în iad. 

Lysandra își trecu un deget peste blazonul conceput de Aelin. 

— Cum se numeşte teritoriul? 

— Cum se numește teritoriul? 

— Habar nu am, zise Aelin. „Lysandria” sună bine. La fel şi 
„Lysandrius“ sau poate „Lysandraland”. 

Lysandra se uită la ea uimită. 

— Ai înnebunit. 

— Vei accepta? 

— Nu ştiu ce înseamnă să conduci un teritoriu - să fiu stăpână. 

— Ei bine, eu nu ştiu ce înseamnă să conduci un regat. Vom învăța 
împreună. Îi zâmbi conspirativ. Deci? 

Lysandra se uită la inel, apoi își ridică privirea spre Aelin - și îi 
cuprinse gâtul cu braţele, strângând-o. Ea interpretă gestul ca pe un 
răspuns afirmativ. Aelin se strâmbă din cauza durerii surde, dar 
rezistă. 

— Bine ai venit la Curte, Lady! 


Sincer, în acea seară, Aelin nu-şi dorea decât să se urce în pat, 
alături de Rowan. Dar, de îndată ce terminară de cinat - prima lor masă 
împreună, la aceeași Curte - se auzi o bătaie în ușă. Aedion răspunse 
înainte ca Aelin să apuce să lase jos furculița. 

Se întoarse urmat de Dorian, regele uitându-se la toți. 

— Voiam să văd dacă aţi mâncat... 

Cu furculița, Aelin îi arătă scaunul liber de lângă Lysandra. 

— Stai cu noi. 


— Nu vreau să vă deranjez. 

— la loc odată, îi spuse ea noului rege al Adarlanului. În acea 
dimineață, semnase un decret prin care elibera toate regatele cucerite 
de sub conducerea Adarlanului. Ea îl urmărise făcând asta, în vreme ce 
Aedion o ţinuse strâns de mână, şi îşi dorise ca Nehemia să fi fost acolo, 
să vadă. 

Dorian se îndreptă spre masă, amuzamentul scânteind în acei 
ochi bântuiţi, de safir. Îi făcu din nou cunoştinţă cu Rowan, care se 
înclină mai mult decât se aşteptase Aelin. Apoi, i-o prezentă pe 
Lysandra, explicându-i cine era şi ce devenise pentru Aelin, pentru 
Curtea ei. 

Aedion se uită la ei, încordat și fără să zâmbească. Privirile li se 
întâlniră. 

Zece ani mai târziu şi iată-i iar la o masă împreună - nu copii, ci 
conducătorii propriilor teritorii. Zece ani mai târziu și iată-i prieteni, în 
ciuda forțelor care îi zdrobiseră și îi distruseseră. 

Aelin se uită la sâmburele de speranţă care strălucea în acea sală 
de mese și ridică paharul. 

— Pentru o lume nouă, spuse regina Terrasenului. 

Regele Adarlanului ridică şi el paharul, în ochii lui dansând umbre 
nesfârşite, dar - iată-l. Un licăr de viaţă. 

— Pentru libertate. 


CAPITOLUL 87 


Ducele supravieţuise. La fel și Vernon. 

O treime din Morath fusese aruncată în aer, împreună cu un 
număr mare de paznici, servitori, două sabaturi de vrăjitoare şi Elide 
Lochan. 

O pierdere importantă, dar nu la fel de devastatoare pe cât ar fi 
putut să fie. Manon însăși vărsase trei picături din sângele ei, ca să-i 
mulțumească  Zeiței-cu-trei-fețe pentru faptul că majoritatea 
sabaturilor fuseseră plecate să se antreneze în acea zi. 

Manon stătea în camera de consiliu a ducelui, cu mâinile la spate, 
în timp ce bărbatul tuna și fulgera. Era o piedică imensă, le șuiera el 
celorlalți adunaţi: lideri de război și consilieri. Reconstruirea 


Morathului avea să dureze luni de zile şi, de vreme ce multe dintre 
proviziile lor erau incinerate, trebuiau să-și amâne planurile. 

Zi şi noapte, oamenii mutară pietrele din grămezile adunate peste 
ruinele catacombelor - căutând, Manon știa, trupul unei femei care nu 
era decât cenușă și piatra pe care aceasta o avea asupra ei. Manon nu le 
spusese niciodată Celor Treisprezece cine șchiopăta acum spre nord cu 
acea piatră. 

— Aripă Conducătoare, se răsti ducele, iar Manon îl privi leneş. 
Bunica ta va sosi în două săptămâni. Vreau ca sabaturile tale să se 
familiarizeze cu cele mai noi planuri de luptă. 

Ea dădu aprobator din cap. 

— Desigur. 

Bătălii. Urmau să se dea bătălii pentru că nici acum, chiar dacă 
Dorian Havilliard era rege, ducele nu plănuia să renunţe - nu cu 
această armată. Odată construite acele turnuri ale vrăjitoarelor și cu o 
altă sursă de foc-umbră, Aelin Galathynius și forțele ei aveau să fie 
spulberate. 

În sinea ei, Manon spera că Elide nu avea să fie pe acele câmpuri 
de luptă. 

Întâlnirea consiliului se termină curând, iar Manon se opri când 
trecu pe lângă Vernon, în drum spre ieşire. Îi puse o mână pe umăr, 
săpându-i adânc pielea cu unghiile, iar el scheună când ea își apropie 
dinţii de fier de urechea lui. 

— Lordule, doar pentru că e moartă, să nu crezi că voi uita ce ai 
încercat să Îi faci. 

Vernon se albi la față. 

— Nu poţi să-mi faci nimic. 

Manon își înfipse unghiile şi mai adânc. 

— Nu, nu pot, îi toarse ea la ureche. Dar Aelin Galathynius 
trăieşte. Şi am auzit că vrea să-și ia revanşa. Îşi retrase unghiile şi-i 
strânse umărul, lăsând sângele să curgă pe tunica verde a lui Vernon, 
înainte să iasă din cameră. 


— Şi acum? întrebă Asterin, când cercetară cu atenţie noul cuib 
pe care îl luaseră cu forţa de la unul dintre sabaturile mai neînsemnate. 
După ce va sosi bunica ta, vom lupta în acest război? 


Prin arcada deschisă, Manon se uită la cerul cenușiu de dincolo. 

— Deocamdată, vom rămâne. Vom aștepta ca bunica mea să 
aducă acele turnuri. Nu știa ce urma să facă odată ce avea să-și vadă 
bunica. Îi aruncă o privire piezişă Aghiotantei. Vânătorul acela, omul... 
Cum a murit? 

Ochii lui Asterin străluciră. Pentru o clipă, nu spuse nimic. 

— Era bătrân - foarte bătrân. Cred că, într-o zi, s-a dus în pădure, 
s-a întins undeva şi nu s-a mai întors. Cred că i-ar fi plăcut asta. Nu i-am 
găsit niciodată trupul. 

Dar îl căutase. 

— Cum era? întrebă încet Manon. Să iubeşti. 

Pentru că dragoste fusese - ceea ce Asterin, poate singura dintre 
toate vrăjitoarele Dinţi-de-fier, simţise, învățase. 

— Era ca şi cum mureai un pic în fiecare zi. Ca şi cum trăiai, în 
același timp. Era o bucurie atât de desăvârșită, încât era durere. M-a 
distrus, m-a nimicit şi m-a călit. Am urât sentimentul, pentru că ştiam 
că nu pot să scap şi că mă va schimba pentru totdeauna. Și puiul de 
vrăjitoare... Am iubit-o și pe ea într-un mod pe care nu pot să ţi-l 
descriu - pot doar să îți spun că a fost cel mai puternic lucru pe care l- 
am simţit vreodată, mai impresionant decât furia, decât dorința 
carnală, decât magia. Zâmbi uşor. Mă mir că nu-mi ţii discursul 
„Obedienţă. Disciplină. Brutalitate”. 

„Făcute să fie monștri.” 

— Lucrurile se schimbă, spuse Manon. 

— Bun, zise Asterin. Suntem nemuritoare. Lucrurile ar trebui să 
se schimbe și des, altfel ar deveni plictisitoare. Manon ridică din 
sprâncene, iar Aghiotanta ei rânji. 

Manon clătină din cap și rânji la rândul ei. 

Cu Rowan care zbura în cerc deasupra castelului, ca să vegheze, şi 
cu plecarea lor programată în zori, în clipa în care ceasul bătu ora 
douăsprezece, Aelin hotărî să mai facă o ultimă excursie la mormântul 
Elenei. 

Cu toate acestea, planurile îi fură date peste cap: molozul rezultat 
în urma exploziei bloca drumul spre mormânt. Își petrecuse 


cincisprezece minute căutând o cale de acces, atât cu mâinile, cât și cu 
magia, dar fără succes. Se ruga ca Mort să nu fi fost distrus - deși, 
probabil, ciocanul în formă de craniu s-ar fi bucurat că existența sa 
ciudată și nemuritoare ar fi ajuns, în cele din urmă, la final. 

Aparent, Valgii dispăruseră atât din canalele din Rifthold, cât şi 
din tunelurile castelului și din catacombe, de parcă demonii s-ar fi 
pierdut în noapte odată cu moartea regelui lor. Deocamdată, Rifthold 
era în siguranță. 

Aelin ieși din pasajul secret, ştergându-se de praf. 

— E ridicol cât de zgomotoşi puteţi să fiți, spuse ea. Cu auzul ei 
Fae, îi detectase de câteva minute bune. 

Dorian și Chaol stăteau în fața șemineului ei, cel din urmă într-un 
scaun special cu roți, de care făcuseră rost pentru el. Regele se uită la 
urechile ei ascuțite, la caninii alungiţi și ridică o sprânceană. 

— Arăţi bine, Maiestate. Presupunea că el nu observase asta în 
acea zi pe podul de cleștar, iar până acum avusese o înfățișare umană. 
Ea rânji. 

Chaol întoarse capul. Era tras la față, dar o scânteie de voinţă îi 
strălucea pe chip. Nu avea de gând să lase această traumă să îl distrugă. 

— Întotdeauna arăt bine, spuse Aelin, scufundându-se în fotoliul 
din faţa celui în care stătea Dorian. 

— Ai găsit ceva interesant acolo, jos? întrebă Chaol. 

Ea clătină din cap. 

— M-am gândit că nu ar strica să mă mai uit o ultimă dată. De 
dragul vremurilor de odinioară. Şi, poate, să-i smulgă capul Elenei. 
După ce ar fi primit răspunsuri la toate întrebările ei. Însă antica regină 
nu era de găsit. 

Cei trei se uitară unul la celălalt și se așternu tăcerea. 

Aelin își simţi gâtul arzând, așa că se întoarse către Chaol şi vorbi. 

— Maeve și Perrington ne respiră în ceafă, aşa că s-ar putea să 
avem nevoie cât de curând de aliaţi, mai ales dacă forțele din Morath 
blochează accesul spre Eyllwe. O armată de pe Continentul Sudic ar 
putea să traverseze Marea îngustă în câteva zile și să ne ofere întăriri - 
să-l scoată pe Perrington din sud, în vreme ce noi am ataca din nord. Îşi 
încrucișă braţele. Așa că te numesc Ambasadorul oficial al 
Terrasenului. Nu îmi pasă ce spune Dorian. Împrietenește-te cu cei din 
familia regală, câştigă-le simpatia, lingușeşte-i, fă tot ce trebuie să faci. 
Dar avem nevoie de acea alianţă. 


Chaol se uită la Dorian, cerându-i, în tăcere, permisiunea. Regele 
încuviință, dând aproape imperceptibil din cap. 

— Voi încerca. Era cel mai bun răspuns la care se putea aștepta. 
Chaol băgă mâna în buzunarul tunicii şi îi aruncă Ochiul. Ea îl prinse 
într-o mână. Metalul fusese deformat, dar nu și piatra albastră. 
Mulţumesc, spuse el, aspru. 

— Luni de zile a avut-o asupra lui, zise Dorian când ea băgă 
amuleta în buzunarul ei, dar niciodată nu a reacționat - nici măcar în 
faţa pericolelor. De ce acum? 

Lui Aelin i se strânse gâtul. 

— Curajul inimii, rosti ea. Odată, Elena mi-a spus că era rar - și 
să-l las să mă ghideze. Când Chaol a ales să... Nu își găsea cuvintele, 
încercă din nou. Cred că acel curaj l-a salvat, a făcut ca amuleta să 
prindă viață pentru el. Fusese un joc de noroc, riscul unui nebun, dar - 
funcţionase. 

Liniştea se aşternu iar. 

— Aşadar, iată-ne, spuse Dorian. 

— La capăt de drum, zise Aelin, zâmbind pe jumătate. 

— Nu, rosti Chaol, încercând să zâmbească. La începutul 
următorului drum. 


În dimineața următoare, Aelin căscă, sprijinindu-se de iapa ei gri, 
în curtea castelului. 

După plecarea lui Dorian și a lui Chaol din seara precedentă, 
Lysandra intrase în camera ei şi leşinase în pat, fără să explice de ce și 
ce anume făcuse înainte de asta. Și, de vreme ce îşi pierduse cunoștința, 
Aelin se urcase în pat, lângă ea. Nu ştia unde se aciuase Rowan pe 
timpul nopţii, dar nu ar fi fost surprinsă să se uite pe fereastră și să 
vadă un șoim cu coadă albă cocoțat pe balustrada balconului. 

În zori, Aedion dăduse buzna înăuntru, cerând să ştie de ce nu 
erau pregătite să plece - să meargă acasă. 

Lysandra se transformase într-un leopard-fantomă şi îl alungase. 
Apoi, se întorsese, încă sub forma masivei feline şi se întinsese din nou 
lângă Aelin. Reuşiseră să mai doarmă o jumătate de oră, înainte ca 
Aedion să se întoarcă şi să arunce o găleată cu apă peste ele. Avusese 
noroc să scape cu viaţă. 


Dar el avea dreptate - nu aveau motive să mai stea în loc. Nu când 
erau atât de multe de făcut în Nord, de planificat, de îndreptat și de 
supravegheat. Urmau să călătorească până la căderea nopţii, să o ia pe 
Evangeline de la casa de la țară a lui Faliq și apoi să se îndrepte spre 
Nord, sperând să nu fie nevoiţi să se oprească, până când aveau să 
ajungă în Terrasen. 

Acasă. Ea se ducea acasă. Frica şi îndoiala îi întorceau stomacul pe 
dos - dar bucuria se ivea la rându-i. 

Se pregătiseră repede şi, tot ce mai rămăsese acum, presupunea 
ea, era să-și ia rămas-bun. 

Din cauza condiţiei lui Chaol, urcatul scărilor era imposibil, dar ea 
se strecurase în camera lui în acea dimineaţă, ca să-și ia rămas-bun - 
doar ca să-i găsească pe Aedion, Rowan și Lysandra deja acolo, stând 
de vorbă cu el și cu Nesryn. La plecare, Nesryn îi urmase, iar căpitanul 
o strânsese pe Aelin de mână și o întrebase „Pot să-l văd?“. 

Știind la ce se referise, își ridicase mâinile. Panglici, pene şi flori 
de foc auriu și roșu dansaseră prin camera lui, luminoase, pline de 
glorie şi elegante. Când flăcările se stinseră, lui Chaol îi dăduseră 
lacrimile. „Este minunat”, spusese în cele din urmă. Îi zâmbise şi îi 
lăsase un trandafir din flăcări aurii arzând pe noptieră - unde urma să 
ardă, fără să emită căldură, până când ea avea să se îndepărteze destul 
de mult. 

Pentru Nesryn, care plecase cu treabă, Aelin lăsase un alt cadou: o 
săgeată din aur masiv, care-i fusese oferită la ultima Yulemas, ca 
binecuvântare, din partea Deannei - strămoașa ei. Aelin se gândea că, 
oricum, trăgătoarea de elită avea să iubească şi să aprecieze acea 
săgeată mai mult decât ar fi făcut-o ea vreodată. 

— Mai aveţi nevoie de ceva? Vă mai trebuie mâncare? întrebă 
Dorian, venind lângă ea. Rowan, Aedion și Lysandra încălecau deja. Nu 
luau prea multe cu ei, doar proviziile esenţiale. În mare parte arme, 
inclusiv pe Damaris, pe care Chaol i-o dăduse lui Aedion, insistând ca 
vechea sabie să rămână pe acele țărmuri. Restul bunurilor lor aveau să 
fie trimise în Terrasen. 

— Cred că ne vom întrece în fiecare zi, ca să vedem cine vânează 
mai bine, îi spuse Aelin lui Dorian. 

Dorian chicoti. Tăcerea se aşternu, iar Aelin țâţâi. 

— Porţi aceeaşi tunică pe care ai îmbrăcat-o acum câteva zile. Nu 
cred că te-am văzut vreodată cu aceleași haine de două ori. 


Ochii de safir licăriră. 

— Cred că acum am lucruri mai importante în privinţa cărora să- 
mi fac griji. 

— Vei - vei fi bine? 

— Am altă opțiune? 

Ea îi atinse braţul. 

— Să mă anunți dacă ai nevoie de ceva. Vom ajunge în Orynth 
abia peste câteva săptămâni, dar - presupun că, acum că magia a 
revenit, poți să găseşti un sol care să-mi dea repede de veste. 

— Mulțumită ţie - și prietenilor tăi. 

Peste umăr, ea se uită la ei. Toţi se străduiau să pară că nu 
trăgeau cu urechea. 

— Mulțumită tuturor, spuse ea încet. Și ție. 

Dorian privi spre orizontul orașului, spre dealurile verzi, care se 
întindeau dincolo de acesta. 

— Dacă acum nouă luni m-ai fi întrebat dacă aș fi crezut... Clătină 
din cap. S-au schimbat atât de multe. 

— Şi se vor mai schimba, spuse ea, strângându-i braţul. Dar... Sunt 
lucruri care nu se vor schimba. Eu voi fi mereu prietena ta. 

El înghiţi cu greu. 

— Aş vrea să o mai pot vedea, o ultimă dată. Să-i spun... să-i spun 
ce era în inima mea. 

— Ştie, zise Aelin, clipind din cauza lacrimilor care îi ardeau ochii. 

— Îmi va fi dor de tine, rosti Dorian. Deşi mă îndoiesc de faptul că 
data viitoare ne vom întâlni în circumstanţe... atât de civilizate. Ea 
încercă să nu se gândească la asta. Peste umărul ei, el îi făcu semn să se 
uite la cei de la Curtea ei. Nu-i chinui prea mult. Încearcă doar să te 
ajute. 

Ea zâmbi. Spre surprinderea ei, un rege îi întoarse zâmbetul. 

— Să-mi trimiţi cărțile bune pe care le citeşti, spuse ea. 

— Doar dacă promiţi să faci la fel. 

Ea îl îmbrăţișă o ultimă dată. 

— Mulţumesc - pentru tot, șopti aceasta. 

Dorian o strânse în braţe, apoi se îndepărtă când Aelin încălecă și- 
şi îndemnă calul să meargă agale. 

Ajunse în fruntea grupului, unde Rowan călărea un armăsar 
negru şi impunător. Prințul Fae îi surprinse privirea. „Te simţi bine?“ 
Ea dădu aprobator din cap. „Nu credeam că va fi atât de greu să-mi iau 


rămas-bun. Şi, cu toate care urmează...” „Le vom înfrunta împreună. 
Indiferent de ce s-ar întâmpla.” 

Ea se întinse peste spaţiul dintre ei şi îl apucă strâns de mână. 

Se ţinură unul de celălalt, călărind pe cărarea stearpă, prin poarta 
pe care o făcuse ea în zidul de cleștar și pe străzile orașului, unde 
oamenii se opriră din ceea ce făceau și se uitară cu gura căscată, șoptiră 
sau se holbară. 

Dar, ieşind din Rifthold, din oraşul care fusese casa, iadul și 
salvarea ei, memorând toate străzile, clădirile, chipurile și magazinele, 
toate mirosurile şi răcoarea brizei râului, ea nu văzu niciun sclav. Nu 
auzi niciun bici. 

Și, când trecură pe lângă Teatrul Regal, auziră o muzică - 
frumoasă, rafinată - răsunând din interior. 


Dorian nu știa de ce se trezise. Poate că din cauza insectelor 
leneşe de vară, care se opriseră din a mai bâzâi în timpul nopţii sau, 
poate din cauza vântului rece, care pătrunsese în camera lui veche din 
turn, făcând perdelele să fluture. 

Lumina lunii care strălucea pe ceas arăta că era ora trei 
dimineaţa. Orașul era liniștit. 

Se ridică din pat şi îşi atinse gâtul din nou - doar ca să se asigure. 

Ori de câte ori se trezea din coșmarurile sale, avea nevoie de 
câteva minute ca să-şi dea seama dacă era, într-adevăr, treaz - sau dacă 
era doar un vis, iar el era încă prins în propriul trup, sclavul tatălui său 
şi al acelui prinţ Valg. Nici lui Aelin, nici lui Chaol nu le spusese despre 
coşmaruri. O parte din el îşi dorea să o fi făcut. 

Încă nu îşi aducea aminte tot ce se întâmplase câtă vreme purtase 
acel colier. Împlinise douăzeci de ani - și nu îşi amintea. Erau doar 
bucăţi şi fragmente, frânturi de groază și de durere. Încerca să nu se 
gândească la asta. Nu voia să își aducă aminte. Nici asta nu le spusese 
lui Chaol și lui Aelin. 

Deja îi era dor de ea și de haosul și intensitatea celor de la Curtea 
ei. Îi era dor să aibă pe cineva prin preajmă. Castelul era prea mare, 
prea liniștit. Și Chaol urma să plece peste două zile. Nu voia să se 
gândească la cum avea să se simtă când va pleca şi prietenul său. 


Dorian se îndreptă spre balcon, împins de nevoia de a simţi briza 
râului pe chipul lui, de a ști că totul era real și că era liber. Deschise 
uşile balconului, cu picioarele pe piatra rece, şi se uită la terenurile 
ruinate. El făcuse asta. Expiră, privind zidul de cleștar care strălucea în 
lumina lunii. 

În vârful acestuia era cocoţată o umbră imensă. Dorian îngheţă. 
Nu o umbră, ci o fiară uriașă, care se prindea cu ghearele de zid şi ale 
cărei aripi erau ascunse, strălucind slab în lumina lunii pline. 
Strălucind ca părul alb al călăreţei de pe balaur. 

Chiar și de la distanţă, știa că ea se holba la el, părul fluturându-i 
într-o parte ca o panglică din raze de lună, purtată de briza râului. 

Dorian ridică o mână, iar cu cealaltă își atinse gâtul. Nu avea 
niciun colier. 

Călăreaţa balaurului se aplecă în șa, șoptindu-i ceva bestiei. 
Balaurul își întinse aripile masive și lucitoare și se avântă în aer. 
Fiecare bătaie a aripilor trimise o rafală puternică de vânt în direcția 
lui. 

Acesta se înălță tot mai sus, părul fluturând în urma ei ca un steag 
strălucitor, până când dispărură în noapte, iar el nu mai auzi bătaia 
aripilor. Nimeni nu dădu alarma. De parcă lumea s-ar fi oprit din a mai 
fi atentă, în cele câteva minute în care ei se uitaseră unul la celălalt. 

Și, prin amintirile sale întunecate, prin durerea, disperarea şi 
teroarea pe care încercase să le uite, un nume răsună în mintea lui. 

Manon Cioc-negru se avântă în cerul înstelat al nopţii, cu Abraxos 
cald și agil sub ea, cu luna nespus de strălucitoare - pântecele plin al 
Mamei - deasupra ei. 

Nu știa de ce se deranjase să meargă; de ce fusese curioasă. 

Dar îl văzuse pe Prinţ, fără niciun colier în jurul gâtului. Și își 
ridicase mâna ca să o salute - de parcă i-ar fi spus „Îmi aduc aminte de 
tine“. 

Vânturile își schimbară direcţia, iar Abraxos se lăsă purtat de 
acestea, ridicându-se din ce în ce mai sus pe cer, regatul întunecat de 
dedesubt pierind ca prin ceață. 

Vânturi schimbătoare - o lume care se schimba. 

Poate și alte Treisprezece, schimbate. Şi o nouă Manon. 

Dar Manon spera că toate aveau să supravieţuiască. 

Spera. 

Vreme de trei săptămâni, se îndreptară spre nord, evitând 
drumurile principale și satele. Nu era nevoie să anunţe că Aelin se 
întorcea în Terrasen. Nu înainte de a vedea cu ochii ei regatul și de a ști 
cu ce se confrunta, atât din interior, cât și din ce se adunase în Morath. 
Nu înainte de a găsi un loc sigur în care să ascundă lucrul măreț și 
teribil din desaga ei. 

Datorită magiei sale, nimeni nu observase prezența cheii Wyrd. 
Dar, din când în când, Rowan se uita la desagă şi își înclina, întrebător, 
capul. De fiecare dată, îi spunea în tăcere că era bine și că nu observase 
nimic ciudat în privința amuletei. Sau a Ochiului Elenei, pe care îl purta 
din nou la gât. Ea se întreba dacă Lorcan chiar căuta cea de-a doua și 
de-a treia cheie, probabil acolo unde Perrington - Erawan - le 
ascunsese de la bun început. Asta dacă regele nu minţise. 

Simţea că Lorcan urma să înceapă să caute în Morath. Și se ruga 
ca războinicul Fae să nu ţină cont de șansele slabe și să iasă triumfător. 
Cu siguranţă, asta i-ar fi făcut viața mai ușoară. Chiar dacă, într-o zi, 
avea să-i tragă o mamă de bătaie pentru că îl păcălise. 


Tot înaintând spre nord, zilele se răceau. Evangeline, din fericire, 
ținea pasul cu ei şi nu se plângea niciodată că trebuie să doarmă pe un 
pat improvizat în fiecare noapte. Părea perfect mulțumită să se 
ghemuiască lângă Fleetfoot, noua ei prietenă loială şi protectoare. 

Lysandra profită de călătorie ca să-și testeze abilitățile - uneori 
zburând cu Rowan, alteori alergând ca un căţel negru și simpatic 
alături de Fleetfoot sau petrecându-și zilele în forma leopardului- 
fantomă şi năpustindu-se asupra lui Aedion ori de câte ori acesta se 
aștepta mai puţin. 

Trei săptămâni de călătorie îngrozitoare - dar și trei dintre cele 
mai fericite săptămâni din viaţa lui Aelin. Ar fi preferat să aibă parte de 
mai multă intimitate, mai ales cu Rowan, care o tot privea într-un mod 
care o făcea să vrea să explodeze. Uneori, când nimeni nu se uita la ei, 
el se furișa în spatele ei şi-şi freca nasul de gâtul lui Aelin sau o trăgea 


cu dinţii de ureche sau, pur și simplu, o ţinea în braţe și îi inspira 
parfumul. 

O singură noapte - doar o noapte blestemată cu el era tot ce își 
dorea. Nu îndrăzniră să oprească la un han, aşa că ea fu lăsată să se 
perpelească și să îndure tachinările şoptite ale Lysandrei. 

Terenul deveni mai abrupt, mai deluros, iar lumea deveni 
luxuriantă, verde și strălucitoare, pietrele transformându-se în straturi 
de granit zimțat. 

Soarele abia răsărise, iar Aelin mergea lângă calul ei, scutindu-l 
de a mai trebui să o care peste un deal deosebit de abrupt. Mânca deja 
pentru a doua oară în acea zi - era deja transpirată, murdară și 
nervoasă. Magia focului se dovedise a le fi de folos pe drum, ţinându-le 
de cald în nopțile răcoroase, aprinzându-le focul și făcându-le apa să 
fiarbă. Ea ar fi fost în stare să ucidă pentru o cadă destul de mare, pe 
care să o umple cu apă și în care să se îmbăieze, dar asta putea să 
aştepte. 

E chiar în vârful dealului, spuse Aedion din stânga ei. 

— Ce anume? întrebă ea, terminând de mâncat mărul şi aruncând 
resturile în urma ei. 

Lysandra, care luase forma unei ciori, croncăni indignată când 
cotorul o lovi. 

— Îmi pare rău, strigă Aelin. 

Lysandra cârâi și se înălță, Fleetfoot lătrând la ea, în vreme ce 
Evangeline chicoti de pe poneiul ei zburlit. 

Aedion îi arătă coama dealului din față. 

— Vei vedea. 

Aelin se uită la Rowan, care cercetase împrejurimile o bună parte 
a dimineţii, luând forma unui șoim cu coadă albă. Acum, mergea lângă 
ea, ghidându-și armăsarul negru. Când ea îi ceru informații, fără 
cuvinte, el ridică din sprâncene. „Nu am de gând să-ţi spun.“ Ea îi 
aruncă o privire urâtă. „Urâciosule.“ 

Rowan rânji. Dar, cu fiecare pas, Aelin calculă şi își dădu seama ce 
zi era, şi... 

Ajunseră pe culmea dealului și se opriră. Aelin lăsă frâiele şi, 
nesigură, făcu un pas, simțind iarba moale şi verde ca smaraldul sub 
picioare. 

Aedion o atinse pe umăr. 

— Bine ai venit acasă, Aelin. 


Un ţinut al munților falnici - Staghorn - se întindea înaintea lor, 
cu văi, râuri şi dealuri; un ţinut de o frumuseţe sălbatică, neîmblânzită. 

Terrasen. 

Și mirosul - de pin şi de zăpadă... Cum de nu își dăduse seama 
niciodată că mirosul lui Rowan era cel al Terrasenului, al casei ei? 
Rowan se apropie destul încât să-i atingă ușor umărul. 

— Parcă toată viaţa am căutat acest loc, murmură el. 

Într-adevăr - cu vântul care bătea rapid şi puternic între munţii 
Staghorn, din depărtare, gri şi colțuroși, cu pădurea deasă Oakwald din 
stânga lor și cu râurile și văile care se întindeau spre acei măreți munți 
nordici - pentru un șoim, era paradisul. Un paradis era şi pentru ea. 

— Chiar acolo, spuse Aedion, arătând spre un bolovan de granit, 
ros de vreme şi sculptat cu spirale și vârtejuri. După ce trecem de acea 
piatră, vom ajunge în Terrasen. 

Neîndrăznind să creadă că nu dormea încă, Aelin se îndreptă spre 
piatră, fredonând Cântecul Mulţumirilor pentru Mala, Aducătoarea- 
Focului, pentru că o condusese spre acest loc, spre acest moment. 

Aelin atinse piatra aspră, iar aceasta, încălzită de soare, o furnică 
în semn de salut. 

Apoi, trecu mai departe. 

Și, în cele din urmă, Aelin Ashryver Galathynius ajunse acasă. 


MULŢUMIRI 


Cred că, până acum se ştie că nu aș funcționa fără sufletul meu 
pereche, copilotul Jaeger, și sora mea de sânge, Susan Dennard. 

Sooz, tu ești lumina mea în beznă. Mă inspiri și mă provoci nu 
doar să fiu o scriitoare mai bună, ci și să fiu o persoană mai bună. 
Prietenia ta îmi dă putere, și curaj, și speranţă. Indiferent ce se 
întâmplă, indiferent ce m-ar putea aștepta, știu că pot să fac față, că pot 
să suport şi să înving, deoarece te am lângă mine. Nu există o magie 
mai mare decât asta. Abia aştept să fim maiestuoşii tigri-vampiri 
pentru totdeauna. 

Tovarăşei mele de luptă și admiratoarei tuturor lucrurilor 
sălbatice/Theriene, Alex Bracken: cum aş putea să-ți mulțumesc 
vreodată suficient pentru că mi-ai citit această carte (şi pe toate 
celelalte) de atât de multe ori? Și cum ţi-aș putea mulțumi suficient 
pentru anii de trimis e-mailuri, pentru nenumăratele 
prânzuri/cafele /cine și pentru că m-ai susținut întotdeauna? Nu cred 
că m-aș fi bucurat nici pe jumătate de această călătorie sălbatică fără 
tine - şi nu cred că aș fi supravieţuit atât de mult timp fără 
înțelepciunea, bunătatea şi generozitatea ta. La cât mai multe scene în 
care apar tipi fără cămașă, scrise cu scuze superficiale! 

Aceste cărți nu ar exista (eu nu aș exista!) fără echipele mele dure 
şi muncitoare, de la Agenţia Literară Laura Dail, CAA și Bloomsbury din 
toată lumea. Așadar, iubirea mea eternă și recunoştinţa se îndreaptă 
spre Tamar Rydzinski, Cat Onder, Margaret Miller, Jon Cassir, Cindy 
Loh, Cristina Gilbert, Cassie Homer, Rebecca McNally, Natalie Hamilton, 
Laura Dail, Kathleen Farrar, Emma Hopkin, lan Lamb, Emma 
Bradshaw, Lizzy Mason, Sonia Palmisano, Erica Barmash, Emily Ritter, 
Grace Whooley, Charli Haynes, Courtney Griffin, Nick Thomas, Alice 
Grigg, Elise Burns, Jenny Collins, Linette Kim, Beth Eller, Kerry Johnson 
şi neobosita şi minunata echipă care se ocupă de drepturile din 
străinătate. 

Soţului meu, Josh: fiecare zi împreună cu tine este un dar și o 
bucurie. Sunt atât de norocoasă să am un prieten atât de iubitor, de 
amuzant și de spectaculos, cu care să merg în aventuri în jurul lumii. Și 
la mai multe! 

Lui Annie, cunoscută ca fiind cel mai grozav câine din toate 
timpurile: îmi pare rău pentru că ţi-am mâncat atunci toată pastrama 
de curcan. Să nu mai pomenim niciodată de asta. (Și te iubesc pentru 
totdeauna. Să mergem să ne îmbrățişăm.) 


Părinților mei minunațţi: vă mulţumesc pentru că mi-aţi citit toate 
acele basme - și pentru că nu mi-aţi spus niciodată că eram prea mare 
ca să cred în magie. Aceste cărți există datorită acestui lucru. 

Familiei mele: ca întotdeauna, vă mulțumesc pentru sprijinul și 
dragostea nesfârşită și necondiționată. 

Celor de la Maas Thirteen: sunteţi extraordinari. Vă mulțumesc 
pentru tot sprijinul şi entuziasmul şi pentru că ați promovat această 
serie în toată lumea. Lui Louisse Ang, Elena Yip, Jamie Miller, Alexa 
Santiago, Kim Podlesnik, Damaris Cardinali și Nicola Wilkinson: sunteți 
toţi atât de generoși și de minunațţi - vă mulțumesc pentru tot ceea ce 
faceţi! 

Lui Erin Bowman, Dan Krokos, Jennifer L. Armentrout, Christina 
Hobbs și Lauren Billings: sunteţi cei mai buni. Vorbesc serios. Mai buni 
nu există. Mulţumesc Universului în fiecare zi că sunt binecuvântată să 
am prieteni atât de talentaţi, de amuzanţi, de loiali și de minunațţi în 
viața mea. 

Tuturor cititorilor seriei mele, Tronul de cleștar: nu există 
suficiente cuvinte în limba engleză ca să exprim corect profunzimea 
recunoștinței mele. A fost o mare onoare să vă cunosc la evenimentele 
din toată lumea și să interacționez online cu atât de mulți dintre voi. 
Cuvintele, ilustrațiile și muzica voastră mă fac să continui. Vă 
mulțumesc, vă mulțumesc, vă mulţumesc pentru tot. 

În cele din urmă, le mulțumesc atât de mult cititorilor incredibili 
care au trimis conținutul care să facă parte din reclama cărții 
Moştenitoarea focului: 

Abigail Isaac, Aisha Morsy, Amanda Clarity, Amanda Riddagh, 
Amy Kersey, Analise Jensen, Andrea Isabel Munguia Sânchez, Anna 
Vogi, Becca Fowler, Beres Judit, Brannon Tison, Bronwen Fraser, Claire 
Walsh, Crissie Wood, Elena Mieszczanski, Elena NyBlom, Emma 
Richardson, Gerakou Yiota, Isabel Coyone, Isabella Guzy-Kirkden, 
Jasmine Chau, Kristen Williams, Laura Pohl, Linnea Gear, Natalia 
Jagielska, Paige Firth, Rebecca Andrade, Rebecca Fleath, Suzanah 
Thompson, Taryn Cameron şi Vera Roelofs. 


